
PENTRU PĂRINŢII MEI... 
Cele mai întunecate cotloane ale iadului sunt rezervate pentru 
cei care îşi păstrează neutralitatea în vremuri de criză morală. 


DATE 
Toate lucrările de artă, literare și ştiinţifice, precum şi referirile 
istorice din acest roman sunt reale. 


„Consorţiul” este o organizaţie particulară cu reprezentanţe în 
șapte țări. Numele ei real a fost schimbat, din raţiuni de 
confidenţialitate şi securitate. 


Inferno — Infernul — este lumea subterană descrisă de Dante în 
poemul său epic Divina Comedie, în care iadul este înfățișat ca un 
tărâm complex structurat, populat de entități numite „umbre” — 
suflete fără trup, captive între viaţă şi moarte. 


PROLOG 


Eu sunt Umbră. 
Prin cetatea sumbră zbor 
Prin damnarea eternă prind aripi. 


Pe malurile fluviului Arno mă împleticesc, cu răsuflarea 
tăiată... cotind la stânga, pe Via dei Castellani, îndreptându-mă 
spre nord, furișându-mă în penumbra de la Uffizi. 

Şi totuşi, ei mă urmăresc. 

Pașii lor răsună mai tare acum, vânători fără îndurare şi răgaz. 

De ani sunt pe urmele mele. Perseverenţa lor m-a obligat să 
rămân ascuns... m-a silit să trăiesc în purgatoriu... trudind sub 
pământ aidoma unui monstru htonian. 

Eu sunt Umbră. 

Aici, la suprafaţă, îmi ridic privirea spre nord, dar nu pot găsi 
calea ce duce direct la salvare... căci Apeninii întunecă prima 
licărire de lumină a zorilor. 

Trec pe după palazzo, cu turnul său crenelat şi orologiul cu o 
singură limbă... strecurându-mă printre vânzătorii veniți la 
prima oră a dimineţii în Piazza San Firenze, cu vocile lor răguşite 
și răsuflarea mirosind a  lampredotto şi a măsline fripte. 
Traversând înainte de Bargello, o iau spre vest, spre fleşa abației 
Badia, şi mă izbesc de poarta din fier de la baza scărilor. 

Aici, orice şovăială trebuie lăsată în urmă. 

Rotesc mânerul şi pășesc în coridorul din care ştiu că nu mai 
există cale de întoarcere. Îmi silesc picioarele ca de plumb să urce 
scara îngustă... înălțându-se spre cer în spirală, cu trepte de 
marmură tocite şi crăpate. 


Vocile răsună de jos. Imploratoare. 

Acum ei sunt în spatele meu, apropiindu-se, neîndurători. 

Căci nu înțeleg ce va urma... şi nici ce am făcut eu pentru ei! 

Tărâm nerecunoscător! 

În vreme ce urc, viziunile mă năpădesc violent... trupurile 
desfrânate zvârcolindu-se în ploaia teribilă, sufletele nesățioase 
plutind în excremente, trădătorii netrebnici încremeniți în 
strânsoarea îngheţată a lui Lucifer. 

Urc ultimele trepte și ajung sus, împleticindu-mă aproape 
mort în aerul umed al dimineţii. Alerg spre zidul înalt cât un stat 
de om, privind prin deschizături. Jos, departe, se întinde oraşul 
binecuvântat pe care mi l-am făcut sanctuar împotriva celor care 
m-au exilat. 

Vocile strigă, tot mai aproape de mine. 

— Ce ai făcut tu este o nebunie! 

Nebunia naşte nebunie. 

— Pentru numele lui Dumnezeu, strigă ei, spune-ne unde l-ai 
ascuns! 

Tocmai pentru numele lui Dumnezeu, nu vă spun. 

Mă opresc acum, încolţit, cu spatele lipit de piatra rece. Ei 
privesc drept în ochii mei verzi şi limpezi, iar feţele li se întunecă, 
nu mai sunt linguşitoare, au un aer ameninţător. 

— Ştii că avem noi metodele noastre. Te putem forța să ne 
spui unde e. 

De asta am urcat până la jumătatea drumului spre rai. 

Fără niciun avertisment, mă răsucesc şi mă întind în sus, 
agățându-mă cu degetele de marginea înaltă, săltându-mă, 
cățărându-mă pe genunchi și apoi ridicându-mă... nesigur pe 
picioarele mele la marginea hăului. 

Să mă îndrumi, dragă Virgiliu, să traversez neantul. 

Ei se năpustesc înainte nevenindu-le să creadă, încercând să 
mă înhaţe de picior, dar temându-se totuşi să nu mă 
dezechilibreze și să cad. Mă imploră acum, cu o disperare mută, 
însă m-am întors cu spatele spre ei. 

Știu ce trebuie să fac. 

Sub mine, la o distanță ameţitoare sub mine, acoperișurile din 
țiglă roșie se întind ca o mare de foc, iluminând tărâmul dulce pe 
care au trăit odinioară uriași... Giotto, Donatello, Brunelleschi, 
Michelangelo, Botticelli. 

Mai fac un sfert de pas spre margine. 

— Coboară! strigă ei. Încă nu e prea târziu! 

O, voi, neştiutori care nu vor să ştie! Oare nu întrezăriți viitorul? 
Nu recunoașteți splendoarea creației mele? Necesitatea ei? 

Voi face bucuros acest ultim sacrificiu... și odată cu el voi 
distruge şi ultima voastră speranţă de a găsi ceea ce căutați. 

Nu-l veţi repera niciodată la timp. 

La sute de metri dedesubt, piaţeta pietruită mă ademenește 
aidoma unei oaze tihnite. Cât mi-aş dori mai mult timp... dar 
timpul e singura marfă pe care nici măcar vastele mele averi nu 
și-o pot permite. 

În aceste ultime secunde, privesc în jos spre piaţetă și ceea ce 
văd mă surprinde. 

Zăresc chipul tău. 

Te uiţi la mine din ungherele umbrite. Ochii îți sunt 
îndurerați, și totuşi simt în privirea lor venerație pentru tot ce am 
reuşit. Tu înţelegi că nu am de ales. Din dragoste pentru omenire, 
trebuie să-mi protejez capodopera. 

Crește chiar și acum... așteptând... clocotind sub apele roșii-sângerii 
ale lagunei ce nu oglindeşte stele. 

Așa că-mi desprind privirea de a ta şi contemplu orizontul. 

Sus, deasupra acestei lumi împovărate, îmi înalt ultima rugă. 

Dragă Doamne, mă rog ca lumea să-şi amintească de mine nu ca de 
un păcătos monstruos, ci ca de salvatorul glorios care, aşa cum tu ştii, 
sunt cu adevărat. Mă rog ca omenirea să înţeleagă ce dar am lăsat în 
urma mea. 

Căci darul meu e viitorul. 

Darul meu e mântuirea. 

Darul meu este Inferno. 

Cu asta, şoptesc un ultim amin... și fac pasul final, în abis. 


CAPITOLUL 1 


Amintirile prindeau contur încet... ca bulele ce răzbat din 
întunericul unui put fără fund. 

O femeie în văluri. 

Robert Langdon o priveşte peste râul ale cărui ape frământate 
sunt roșii de sânge. Pe malul celălalt, femeia stă cu fața spre el, 
neclintită, solemnă, cu fața ascunsă de un lințoliu. În mână 
strânge o pânză tainia albastră, pe care acum o ridică în onoarea 
mării de cadavre de la picioarele ei. Mirosul de moarte cotropeşte 
totul. 

Caută, şopti femeia. Și vei găsi. 

Langdon receptă cuvintele de parcă ea le-ar fi rostit în mintea 
lui. 

— Cine eşti tu? întrebă, dar niciun sunet nu se auzi. 

Timpul se scurge repede, şopti ea. Caută și găseşte. 

Langdon făcu un pas spre râu, dar era limpede că apele erau 
prea sângerii şi prea adânci pentru a le traversa. Când ridică din 
nou privirea spre femeia în văluri, trupurile de la picioarele ei 
erau mai multe. Sute acum, poate chiar mii, unele încă în viaţă, 
zvârcolindu-se în chinuri, răpuse de o moarte inimaginabilă... 
arse în foc, îngropate în fecale, devorându-se între ele. Auzea 
strigătele jalnice ale suferinței omenești răzbătând peste apă. 

Femeia făcu un pas spre el, cu braţele slabe întinse, cerând 
parcă ajutor. 

— Cine ești tu? întrebă Langdon din nou. 

Pentru a-i răspunde, cu mişcări încete, femeia îşi ridică vălul 
de pe față. Era de o frumuseţe izbitoare, și totuşi mai bătrână 
decât își închipuise el pe la șaizeci de ani poate, bine clădită și 

puternică, precum o statuie fără vârstă. Avea obrazul cu linii 
aspre, ochii adânci, expresivi și părul lung, argintiu, care-i cădea 
în bucle pe umeri. O amuletă din lapislazuli îi atârnă la gât, un 
șarpe încolăcit pe un toiag. 

Langdon simţea că o cunoaște... că are încredere în ea. Dar 
cum? Şi de ce? 

Femeia îi arăta acum două picioare care se zvârcoleau, ieşind 
cu susul în jos din pământ şi aparținându-i aparent unui biet 
suflet îngropat până la talie, cu capul înainte. Pe coapsa 
albicioasă a omului se zărea o singură literă, scrisă cu nămol: R. 

R? se întrebă Langdon. Ca în... Robert? Adică... eu? 

Pe chipul femeii nu se putea citi nimic. Caută și găsește, repetă 
ea. 

Apoi, pe neașteptate, începu să radieze o lumină albă... tot mai 
strălucitoare. Trupul ei întreg vibră cu intensitate şi o clipă mai 
târziu, cu un trosnet ca de tunet, explodă într-o mie de cioburi de 
lumină. 

Langdon se trezi brusc, strigând. 

Era singur în camera bine luminată. Mirosul intens de alcool 
medicinal plutea în aer şi undeva o mașinărie piuia ușor, în 
același ritm cu inima lui. Langdon dădu să-şi mişte brațul drept, 
dar o durere ascuţită îl opri. Privi în jos şi văzu acul unei perfuzii 
înfipt în antebraţul lui. 

Pulsul i se acceleră, iar maşinăria continuă să ţină ritmul, 
piuind mai repede. 

„Unde mă aflu? Ce s-a întâmplat?” 

Ceafa îi bubuia cu o durere zdrobitoare. Încet, întinse braţul 
liber și îşi atinse pielea capului, încercând să localizeze sursa 
durerii. Sub părul încâlcit simţi cam zece, douăsprezece urme de 
cusături şi sânge uscat. 

Închise ochii, încercând să-și amintească dacă avusese vreun 
accident. 

Nimic. Absolut nimic. 

„Gândeşte!” 

Doar întuneric. 

Un bărbat în bluză şi pantaloni de spital intră grăbit în salon, 
alertat probabil de monitorul cardiac. Avea o barbă neîngrijită, o 
mustață stufoasă și ochi blânzi, cu o privire calmă și meditativă 
pe sub sprâncenele groase. 

— Ce... s-a... întâmplat? bâigui Langdon. Am avut un 
accident? 

Bărbosul duse un deget la buze și apoi ieşi în grabă, strigând 
pe cineva de pe culoar. 

Langdon întoarse capul, dar mișcarea îi stârni un val de 
durere în ţeastă. Inspiră de câteva ori adânc şi aşteptă ca 
menghina să cedeze. Apoi, foarte încet şi metodic, începu să 
inspecteze încăperea cu aer steril. 

Salonul avea un singur pat. Nu existau flori. Nici cărți de 
vizită. Langdon îşi văzu hainele pe o măsuţă din apropiere, 
împăturite într-o pungă din plastic transparent. Erau pline de 
sânge. 

„Dumnezeule! Trebuie să fi fost grav”. 

Cu mișcări foarte lente, întoarse capul spre fereastra de lângă 
pat. Afară era întuneric. Noapte. Tot ce putea distinge era 
propria reflexie în geam - un necunoscut palid și tras la față, 
legat la o sumedenie de fire și tuburi, înconjurat de echipamente 
medicale. 

Pe culoar se auziră voci apropiindu-se, iar privirea lui 
Langdon reveni în salon. Medicul se întorsese, însoțit de o 
femeie. 

Părea să aibă puţin peste treizeci de ani. Purta o uniformă 
medicală albastră și își legase părul blond într-o coadă groasă, 
care sălta în urma ei, în mers. 

— Sunt doctor Sienna Brooks, spuse ea, zâmbind spre 
Langdon. În seara asta lucrez cu doctorul Marconi. 

Langdon înclină uşor capul. 

Înaltă și suplă, doctorița Brooks avea acel mers hotărât al 
sportivilor. Chiar şi în salopeta largă, trupul ei părea să aibă o 
eleganţă aparte. În ciuda absenței oricărui machiaj vizibil, tenul îi 
era neobișnuit de neted, punctat doar de o mică aluniță deasupra 
buzelor. Ochii, de un căprui catifelat, păreau extrem de 
pătrunzători, de parcă văzuseră şi trăiseră incomparabil mai 
mult decât orice altă persoană de vârsta ei. 

— Doctorul Marconi vorbește doar o engleză rudimentară, îi 
explică ea așezându-se pe pat lângă el, şi m-a rugat să completez 
eu fișa de internare. 

Şi zâmbi din nou. 

— Mulţumesc, replică Langdon, răgușit. 

— Bun, reluă ea pe un ton oficial. Cum vă numiţi? 

Avu nevoie de câteva momente pentru a răspunde: 

— Robert... Langdon. 

Medicul îi vârî în ochi fasciculul luminos al unei lanterne de 
buzunar. 

— Ocupaţia? 

De data asta avu nevoie de și mai mult timp. 

— Profesor. Istoria artei... și simbolistică. Universitatea 
Harvard. 

— Sunteţi... american? 

Langdon îi aruncă o privire nedumerită. 

— Păi... începu ea ezitant. Nu aveaţi niciun act când aţi fost 


13 


adus în seara asta. Purtaţi un sacou Harris Tweed și pantofi 
Somerset, așa că am bănuit că sunteți britanic. 

— Sunt american, o asigură Langdon, prea obosit pentru a mai 
sta să-i explice preferința lui pentru hainele bine croite. 

— Vă doare ceva? 

— Capul, răspunse el. 

Lumina orbitoare a lanternei nu făcuse decât să-i accentueze 
bubuitul din ţeastă. Slavă Domnului, doctorița puse lanterna în 
buzunar și îl prinse de încheietura mâinii, ca să-i ia pulsul. 

— V-aţi trezit țipând, continuă ea. Vă amintiţi de ce? 

În mintea lui reveni imaginea stranie a femeii în văluri, 
înconjurate de trupuri zvârcolindu-se. Caută și vei găsi. 

— Am avut un coșmar. 

— Despre? 

Langdon îi povesti. 

Doctoriţa îşi păstră expresia neutră în vreme ce nota ceva pe o 
hârtie. 

— Aveţi idee ce anume ar fi putut declanșa o imagine atât de 
oribilă? 

Langdon se gândi o clipă, după care clătină din cap, iar ţeasta 
lui bubui drept răspuns. 

— Bine, domnule Langdon, spuse doctorița Brooke, 
continuând să scrie. Câteva întrebări de rutină pentru 
dumneavoastră. În ce zi a săptămânii suntem? 

Langdon se gândi o clipă. 

— Sâmbătă. Îmi amintesc că azi, mai devreme, mă plimbam 
prin campus... în drum spre o serie de conferințe de după- 
amiază, și apoi... Cam ăsta-i ultimul lucru pe care mi-l amintesc. 
Am căzut cumva? 

— Ajungem și la asta. Ştiţi unde vă aflați? 

Langdon spuse ce-i trecu prin minte: 

— Spitalul Massachusetts General? 

Doctoriţa Brooke mai notă ceva. 

— Există vreo persoană căreia să-i telefonăm din partea 
dumneavoastră? Soţie? Copii? 

— Nimeni, replică Langdon, instinctiv. 

Întotdeauna îi plăcuse solitudinea și independenţa oferite de 
viaţa de burlac pe care o alesese, deși trebuia să recunoască, mai 
ales în situaţia actuală, că ar fi preferat să aibă alături un chip 
familiar. 

— Sunt unii colegi pe care aş putea să-i sun, dar nu e nevoie, 
adăugă el. 

Doctoriţa Brooks termină de scris, iar medicul mai vârstnic se 
apropie. Netezindu-și sprâncenele stufoase, scoase din buzunar 
un mic reportofon și i-l arătă colegei sale. Aceasta încuviință 
tăcut și se întoarse spre pacient. 

— Domnule Langdon, când aţi sosit, în seara asta, bâiguiați 
ceva iar Și iar. 

Întoarse privirea spre doctorul Marconi, iar acesta ridică 
reportofonul și apăsă un buton. Înregistrarea începu să se 
deruleze, iar Langdon îşi auzi propria voce împleticită, 
murmurând la nesfârşit aceleaşi cuvinte: „Ve... sorry. Ve... 
sorry...” 

— Am impresia, spuse doctorița, că spuneați: „Îmi pare foarte 
rău. Îmi pare foarte rău”. 

Langdon încuviinţă, cu toate că nu-și amintea nimic. 

Doctoriţa Brooks îl fixă cu o privire stânjenitor de intensă. 

— Aveţi idee de ce aţi fi spus aşa ceva? Vă pare rău pentru 
ceva anume? 

Încercând să facă lumină în ungherele întunecate ale memoriei 

sale, Langdon o văzu din nou pe femeia în văluri. Stătea pe 
malul unui râu sângeriu, înconjurată de cadavre. Duhoarea 
morții îi reveni în nări. 

Brusc, un sentiment instinctiv de pericol îl copleși... pericol nu 
doar pentru el... ci pentru toată lumea. Piuitul monitorului 
cardiac se acceleră. Mușchii i se încordară, iar Langdon încercă să 
se ridice în capul oaselor. 

Doctoriţa Brooks puse o mână fermă pe pieptul lui, forțându-l 
să se așeze la loc. Apoi aruncă o privire spre medicul bărbos, care 
se apropie de o măsuţă alăturată şi începu să prepare ceva. 

Doctoriţa Brooks se aplecă asupra lui Langdon și-i spuse în 
șoaptă: 

— Domnule Langdon, anxietatea este un simptom frecvent 
întâlnit în cazurile de leziuni cerebrale, dar trebuie să vă 
menţineţi pulsul la un ritm scăzut. Fără mişcări. Fără emoții. Staţi 
liniștit şi odihniţi-vă. Nu e nimic grav. Memoria vă va reveni 
treptat. 

Celălalt medic se întoarse ținând în mână o seringă pe care i-o 
întinse doctoriței. Aceasta injectă conţinutul în perfuzia lui 
Langdon. 

— Un sedativ uşor, care să vă liniştească, îi explică ea, și să vă 
mai atenueze durerea. Vă veți face bine, adăugă, ridicându-se să 
plece. Încercaţi să dormiţi. Dacă aveţi nevoie de ceva, apăsaţi 
butonul de lângă pat. 

Apoi stinse lumina şi ieși din salon, împreună cu medicul 
bărbos. 

În întuneric, Langdon simți sedativul inundându-i organismul 
aproape instantaneu, trăgându-l înapoi, în hăul acela adânc din 
care ieșise. Încercă să se opună, să ţină ochii deschişi în bezna 
salonului. Dădu să se ridice, dar trupul îi era neclintit și greu ca 

betonul. 

Răsucindu-se puţin, ajunse din nou cu fața spre fereastră. 
Becurile din salon fuseseră stinse şi, în geamul întunecat, propria 
reflexie dispăruse, înlocuită de luminile orașului, în depărtare. 

Printre siluetele cupolelor şi ale fleșelor, o fațadă cu aer regal 
domina câmpul vizual. Clădirea era o impunătoare fortăreață din 
piatră, cu un parapet cu creneluri în V şi un turn înalt de 
nouăzeci de metri care se lărgea în apropiere de vârf, 
transformându-se într-un bastion masiv. 

Langdon se ridică brusc în șezut și durerea îi explodă în cap. 
Străduindu-se să ignore bubuitul chinuitor, își fixă privirea 
asupra turnului. 

Cunoştea bine structura aceea medievală. 

Era unică în lume. 

Din păcate, se afla la şapte mii de kilometri distanță de 
Massachusetts. 


XXX 


Dincolo de fereastra salonului, ascunsă în umbrele de pe Via 
Torregalli, o femeie vânjoasă cobori cu o mişcare ușoară de pe 
motocicleta ei BMW şi porni la pas, cu intensitatea unei pantere 
ce-și pândește prada. Privirea îi era pătrunzătoare. Părul tuns 
scurt şi pieptănat cu ţepi i se reliefa pe gulerul ridicat al jachetei 
din piele neagră a costumului de motociclist. Femeia își verifică 
arma cu amortizor și ridică privirea spre fereastra lui Robert 
Langdon, unde luminile abia se stinseseră. 

Cu câteva ore în urmă, misiunea ei iniţială o luase razna. 

„Uguitul unei singure turturele a schimbat totul”. 

lar acum, venise aici pentru a remedia situaţia. 

CAPITOLUL 2 


„Sunt în Florenţa?!” 

Robert Langdon îşi simțea capul bubuind. Ședea acum în 
capul oaselor pe patul de spital și apăsa frenetic pe butonul de 
apel. În ciuda sedativelor din organism, inima îi bătea cu 
repeziciune în piept. 

Doctoriţa Brooks reveni în salon, părul legat în coadă 
săltându-i pe spate. 

— S-a întâmplat ceva? 

Langdon clătină din cap, stupefiat. 

— Sunt în... Italia?! 

— Bun, replică ea. Începeți să vă amintiţi. 

— Ba nu! exclamă el și arătă cu mâna pe fereastră, spre 
monumentala construcție din depărtare. Am recunoscut Palazzo 
Vecchio. 

Doctoriţa Brooks aprinse luminile în salon şi contururile 
Florenței dispărură. Medicul veni lângă patul lui, vorbind cu 
glasul calm: 

— Domnule Langdon, nu trebuie să vă îngrijorați. Aveţi o 
uşoară amnezie, dar doctorul Marconi a confirmat că funcțiile 
cerebrale sunt perfecte. 

Medicul bărbos dădu şi el buzna în salon; auzise probabil 
soneria. Verifică monitorul cardiac în timp ce tânăra doctoriță îi 
spunea ceva într-o italiană rapidă şi fluentă — ceva cum că 
Langdon era „agitato” constatând că se află în Italia. 

„Agitat?!” exclamă Langdon în sinea sa, furios. „Mai degrabă 
stupefiat!” Adrenalina care i se revărsase în sânge ducea o luptă 
acerbă cu sedativele. 

— Ce s-a întâmplat cu mine? întrebă el. În ce zi suntem? 

— Totul e în regulă, răspunse doctorița. E dimineaţă devreme. 
Luni, optsprezece martie. 

„Luni”. Langdon îşi sili mintea chinuită să se întoarcă la 
ultimele imagini pe care și le putea aminti: întuneric şi frig... 
străbătând singur campusul de la Harvard spre o serie de 
conferinţe de sâmbătă seara. „Asta a fost cu două zile în urmă!?” 
Era din ce în ce mai panicat pe măsură ce încerca să-și aducă 
aminte ceva, orice, din timpul conferinţei sau de după. Nimic. 
Piuitul monitorului cardiac se acceleră. 

Medicul mai vârstnic își scărpină barba şi continuă să ajusteze 
aparatura, iar doctorița Brooks se așeză din nou lângă Langdon. 

— Vă veţi reveni, îl asigură ea încă o dată, pe un ton blând. V- 
am diagnosticat cu amnezie retrogradă, o problemă frecvent 
întâlnită în cazurile de traumatism cranian. S-ar putea ca 
amintirile din ultimele zile să fie mai tulburi sau chiar să 
lipsească, dar nu ar trebui să fi suferit vătămări permanente. Vă 
amintiți prenumele meu? îl întrebă ea după o scurtă pauză. Vi l- 
am spus când am venit în salon. 

Langdon se gândi o clipă. 

— Sienna. 

„Doctor Sienna Brooks”. 

Ea surâse. 

— Vedeţi? Deja vă formaţi amintiri noi. 

Durerea din ţeastă era aproape insuportabilă, iar vederea îi 
rămăsese încețoşată. 

— Ce s-a... întâmplat? Cum am ajuns aici? 

— Cred că ar trebui să vă odihniţi acum și poate... 

— Cum am ajuns aici?! repetă el şi monitorul cardiac piui mai 
repede. 

— Bine, bine, dar respiraţi uşor, replică doctorița Brooks, după 
ce schimbă o privire îngrijorată cu colegul ei. Vă voi spune, 
adăugă apoi, pe un ton foarte serios. Domnule Langdon, cu trei 
ore în urmă ați venit la camera de urgență împleticindu-vă, 
sângerând dintr-o rană la cap, şi v-aţi prăbuşit imediat. Nimeni 
nu ştia cine sunteți și cum aţi ajuns aici. Murmuraţi ceva în 
engleză, aşa că doctorul Marconi m-a rugat să-l asist. Sunt din 
Marea Britanie şi petrec un an sabatic aici. 

Langdon avea impresia că se trezise într-o pictură de Max 
Ernst. „Ce naiba caut eu în Italia?” În mod normal, venea aici o 
dată la doi ani, în iunie, pentru o conferință pe teme de artă, dar 
acum era martie. 

Sedativele își făceau efectul, iar lui i se părea că gravitația era 
cu fiecare secundă tot mai puternică, încercând să-l tragă în jos, 
prin salteaua de pe pat. Încercă să se opună, scuturând din cap și 
forţându-se să rămână treaz. 

Doctoriţa Brooks se aplecă, părând să plutească deasupra lui 
ca un înger. 

— Vă rog, domnule Langdon, şopti ea. Traumele craniene 
sunt problematice în primele douăzeci și patru de ore. Trebuie să 
vă odihniţi; altfel vă puteţi face rău singur. 

Brusc, o voce răsună la interfonul din salon: „Doctore 
Marconi?” 

Medicul bărbos apăsă un buton de pe perete și răspunse: 

— Si? 

Vocea începu să vorbească rapid în italiană. Langdon nu 
înțelese nimic, dar surprinse un schimb de priviri mirate între cei 
doi doctori din salon. Sau, mai degrabă, alarmate? 

— Momento, spuse Marconi și încheie discuția. 

— Ce se întâmplă? 

Ochii doctoriţei părură să se îngusteze puţin. 

— Era recepţionera de la Terapie Intensivă. A venit cineva la 
dumneavoastră. 

O rază de speranţă străpunse ceața din mintea lui Langdon. 

— Asta e bine! Poate că persoana în cauză știe ce mi s-a 
întâmplat. 

Ea nu părea prea convinsă. 

— E ciudat totuși că a venit cineva. Noi nu vă știam numele și 
nici nu sunteți înregistrat ca pacient. 

Langdon se strădui să reziste sedativelor şi se ridică cu greu în 
capul oaselor, în pat. 

— Dacă e cineva care ştie că sunt aici, persoana aceea trebuie 
să ştie și ce s-a întâmplat! 

Doctoriţa Brooks aruncă o privire spre Marconi, care imediat 
clătină din cap şi bătu cu degetul în ceasul său de la mână. Ea se 
răsuci din nou spre Langdon. 

— Regulile de la Terapie Intensivă, explică ea. Accesul nu este 
permis nimănui înainte de ora nouă, cel mai devreme. Doctorul 
Marconi se va duce imediat să vadă cine este vizitatorul şi ce 
doreşte. 

— Dar cum rămâne cu ce vreau eu? insistă Langdon. 

Doctoriţa Brooks afișă un surâs răbdător și se aplecă spre el, 
coborând ușor vocea: 

— Domnule Langdon, sunt câteva lucruri pe care nu le ştiţi 
despre noaptea trecută... Despre ceea ce vi s-a întâmplat. Și 
înainte să vorbiţi cu altcineva, cred că e bine să cunoaşteţi toate 
datele. Din păcate, consider că nu sunteţi încă suficient de refăcut 
ca să... 

— Ce date? întrebă Langdon, făcând eforturi să stea mai drept 
în pat, dar branula din braţ îl ciupi; avea impresia că trupul îi 

cântărește sute de kilograme. Tot ce ştiu eu este că mă aflu într- 
un spital din Florenţa și că am venit aici repetând: „Îmi pare 
rău”... 

Brusc, un gând înfricoșător îi trecu prin minte. 

— Am făcut vreun accident de maşină? întrebă el. Am rănit pe 
cineva? 

— Nu, nu, răspunse doctorița. Nu cred că asta s-a întâmplat. 

— Atunci, ce? insistă Langdon, mutându-și furios privirile de 
la un medic la celălalt. Am dreptul să ştiu ce se petrece aici! 

Urmă o tăcere îndelungată, după care în sfârșit doctorul 
Marconi schiță un semn aprobator către atrăgătoarea sa colegă. 
Aceasta răsuflă adânc şi se apropie mai mult de patul lui. 

— Bun, daţi-mi voie să vă spun ce ştiu eu... și să mă ascultați 
liniştit, bine? 

Langdon încuviință, iar mișcarea îi trimise un val de durere în 
cap. Dar îl ignoră, nerăbdător să afle răspunsurile. 

— În primul rând... Rana de la cap nu a fost cauzată de un 
accident. 

— Ei, asta-i bine. 

— Nu chiar. Rana a fost provocată de un glonţ. 

Monitorul cardiac începu imediat să piuie mai repede. 

— Poftim? 

Doctoriţa Brooks începu să-i explice vorbind repede, dar ferm: 

— Un glonţ v-a zdrelit creștetul şi, foarte probabil, v-a cauzat 
o contuzie. Aţi avut mare noroc că ați scăpat cu viață. Un 
centimetru mai jos și... 

Langdon o privi uluit. „Cineva a tras în mine?” 

Voci răstite răsunară brusc pe culoar, ca şi când tocmai 
izbucnise o ceartă. Se părea că persoana sosită la Langdon nu 
voia să aștepte. Aproape în aceeaşi clipă se auzi cum o ușă grea 

de la celălalt capăt al coridorului se izbește de perete. Langdon 
văzu o siluetă apropiindu-se. 

Femeia era îmbrăcată de sus până jos în piele neagră. Era 
solidă, musculoasă şi avea părul negru, pieptănat cu ţepi. Se 
mișca fără efort, ca şi când tălpile ei nu atingeau solul, şi se 
îndrepta direct spre salonul lui Langdon. 

Fără nicio ezitare, doctorul Marconi se așeză în cadrul ușii, 
pentru a-i bloca accesul. 

— Ferma! spuse el, ridicând braţul cu palma întinsă, ca un 
poliţist. 

Fără a se opri, necunoscuta scoase un revolver cu amortizor. Îl 
îndreptă spre pieptul doctorului Marconi şi trase. 

Se auzi un şuier sacadat. 

Oripilat, Langdon privi cum doctorul Marconi face câțiva pași 
împleticiți înapoi în salon şi se prăbuşeşte la podea, ţinându-se 
cu mâinile de piept, în vreme ce halatul alb i se umple de sânge. 

CAPITOLUL 3 


La cinci mile marine în largul coastelor Italiei, luxosul iaht 
Mendacium, lung de 70 de metri, înainta uşor în pâcla care se 
ridica în zori din apele unduitoare ale Adriaticii. Carena cu profil 
hidrodinamic a vasului era vopsită în cenușiu metalic, 
conferindu-i un aer deloc prietenos, care amintea de navele 
militare. 

În valoare de peste 300 de milioane de dolari, iahtul dispunea 
de toate facilitățile obişnuite - spa, piscină, cinematograf, 
submarin personal şi un helipad. Toate acestea prezentau însă un 
interes marginal pentru proprietarul său, care îl achiziţionase cu 
cinci ani în urmă și imediat golise majoritatea acestor spații, 
pentru a instala un centru de comandă de nivel militar, cu pereții 
dublaţi cu plumb. 

Deservită de trei legături prin satelit dedicate și o reţea 
suplimentară de relee terestre, în sala de control de pe 
Mendacium lucrau aproape douăzeci şi cinci de persoane — 
tehnicieni, analiști, coordonatori de operaţiuni — care locuiau la 
bordul navei şi păstrau un contact permanent cu diversele centre 
de operaţiuni ale organizaţiei, amplasate pe uscat. 

Din echipa de securitate a iahtului făceau parte o mică unitate 
de luptători cu pregătire militară, două sisteme de detecție a 
rachetelor și un arsenal care includea cele mai noi tipuri de arme 
disponibile. Ceilalţi angajaţi — bucătari, personal de întreținere şi 
servire — ridicau numărul persoanelor de la bord la peste 
patruzeci. Astfel, Mendacium era un fel de clădire de birouri 
mobilă, de unde proprietarul îşi conducea şi administra imperiul. 

Cunoscut angajaților său doar ca „prefectul“, acesta era un 

bărbat pipernicit, cu tenul bronzat şi ochi adânciţi în orbite. 
Fizicul său deloc impunător şi modul direct de adresare păreau 
cum nu se poate mai adecvate pentru un om care făcuse o avere 
colosală oferind o gamă variată de servicii sub acoperire, situată 
undeva la periferia mai întunecată a societăţii. 

Fusese numit în multe feluri — mercenar lipsit de suflet, 
furnizor de păcate, mâna dreaptă a diavolului —, dar nu era nimic 
din toate acestea. El doar le oferea clienţilor să-i posibilitatea de 
a-şi împlini dorințele şi ambițiile fără a suferi consecințe 
neplăcute; faptul că omenirea era păcătoasă din fire nu era 
problema lui. 

În ciuda detractorilor săi şi a obiecţiilor etice pe care ei le 
ridicau, busola morală a prefectului era întotdeauna orientată 
către o stea fixă. El îşi construise propria reputaţie, ca şi pe cea a 
Consorţiului — pe baza a două reguli de aur. 

Niciodată să nu faci o promisiune pe care n-o poți respecta. 

Niciodată să nu minţi un client. 

Niciodată. 

lar în cariera sa profesională, prefectul nu-şi încălcase nicio 
promisiune şi nu renunțase vreodată la o înţelegere. Cuvântul 
său constituia o garanţie absolută, cu greutate bancară, şi dacă 
existau anumite contracte pe care regreta că le încheiase, 
rezilierea lor nu era nicidecum o opţiune. 

În dimineaţa asta, ieșind în balconul apartamentului său de pe 
iaht, prefectul își lăsă privirea să rătăcească pe apele frământate 
ale mării şi încercă să alunge neliniştea care îl cuprinsese. 

„Hotărârile trecutului sunt arhitecţi ai prezentului”. 

Deciziile pe care prefectul le luase în trecut îl aduseseră în 
situația de a-și negocia calea pe aproape orice teren minat şi a 
ajunge totdeauna la capăt pe primul loc. Astăzi însă, privind pe 

fereastră spre luminile îndepărtate ale Italiei continentale, se 
simţea neobișnuit de tensionat. 

Cu un an în urmă, pe același iaht, luase o decizie ale cărei 
ramificații amenințau acum să distrugă tot ce clădise. „Am 
acceptat să-mi ofer serviciile cui nu trebuia”. N-ar fi avut cum să 
ştie asta la momentul respectiv, fireşte, însă acum greșeala sa 
atrăsese după sine un vârtej de probleme neprevăzute, 
obligându-l să-şi trimită pe teren unii dintre cei mai buni agenţi, 
cu ordinul de a face „tot ce e necesar” pentru a evita un veritabil 
naufragiu. 

În acest moment, prefectul aștepta vești de la un agent anume. 

„Vayentha”, îşi spuse, în fața ochilor apărându-i imaginea 
specialistei vânjoase, cu părul ţepos. Vayentha, care îl servise 
perfect până la această misiune, făcuse noaptea trecută o greşeală 
cu consecințe dramatice. 

Ultimele șase ore fuseseră un haos, o încercare disperată de a 
recăpăta controlul asupra situaţiei. 

Vayentha pretinsese că greșeala fusese rezultatul unui simplu 
ghinion: uguitul la momentul nepotrivit al unei turturele. 

Dar prefectul nu credea în noroc sau în lipsa lui. Toate 
acţiunile lui erau orchestrate în așa fel încât să elimine orice 
întâmplare sau hazard. Controlul era domeniul lui de excelenţă — 
să prevadă orice eventualitate, să anticipeze fiece reacție și să 
modeleze realitatea în vederea rezultatului dorit. Avea un 
portofoliu imaculat de succese și discreție, iar acesta îi adusese o 
clientelă extraordinară - miliardari, politicieni, șeici şi chiar 
guverne întregi. 

Spre răsărit, prima geană de lumină începuse deja să înghită 
stelele de la orizont. Pe punte, prefectul aştepta răbdător veşti de 
la Vayentha, că misiunea ei decursese exact conform planului. 

CAPITOLUL 4 


Pentru o clipă, Langdon avu impresia că timpul însuși se 
oprise în loc. Doctorul Marconi zăcea nemișcat pe podea, cu 
sângele gâlgâindu-i din piept. Străduindu-se să contracareze 
efectele sedativelor, Langdon ridică privirea spre asasina cu 
părul ţepos, care continua să înainteze pe coridor, străbătând 
ultimii metri spre ușa deschisă a salonului. Când se apropie de 
prag, femeia se uită la el și în momentul următor întoarse arma 
în direcţia lui... ţintind spre cap. 

„O să mor, îşi spuse el. Aici şi acum”. 

Bubuitul răsună asurzitor în mica rezervă de spital. 

Langdon se chirci, convins că a fost împușcat, dar zgomotul 
nu fusese produs de revolverul atacatoarei. Bubuise ușa grea de 
metal, la care doctorița Brooks se repezise, închizând-o şi apoi 
încuind-o. 

Cu priviri înnebunite de spaimă, doctorița se răsuci şi se 
ghemui lângă colegul ei, căutându-i pulsul. Doctorul Marconi 
tuşi, scuipând o gură de sânge care i se scurse pe obraz și pe 
barba deasă, apoi rămase nemişcat. 

— Enrico, no! Te prego! strigă ea. 

Afară, un baraj de gloanţe explodă pe tăblia de metal a uşii. 
Strigăte alarmate răsunară pe coridor. 

Ca de la sine, trupul lui Langdon se puse în mișcare, instinctul 
și panica fiind mai puternice decât sedativele. Cobori din pat cu 
greutate şi o durere ascuţită îi străpunse antebraţul drept. Pentru 
o clipă, își spuse că un glonț pătrunsese probabil prin uşă și îl 
lovise, dar când se uită în jos, îşi dădu seama că acul perfuziei îi 
ieşise din braț. Branula îi lăsase o gaură în piele şi o șuviță de 

sânge cald se scurgea deja din ea. 

Acum se trezise de-a binelea. 

Îngenuncheată lângă trupul lui Marconi, doctorița Brooks 
continua să-i caute pulsul, în vreme ce ochii i se umpleau de 
lacrimi. Apoi, ca și cum un întrerupător fusese acționat undeva 
în interiorul ei, se ridică și se întoarse spre Langdon. Expresia i se 
transformă sub privirile lui Langdon, trăsăturile tinerești ale 
chipului căpătând numaidecât duritatea detașată a medicului 
experimentat, confruntat cu o criză. 

— Vino după mine, îi ceru ea. 

Și, prinzându-l de braţ, îl trase până în celălalt capăt al 
încăperii. Pe coridor, focurile de armă și haosul continuau. 
Langdon se repezi înainte, cu picioarele tremurându-i. Mintea îi 
era trează, dar corpul, profund sedat, reacţiona încet. „Mișcă-te!” 
Simţea sub tălpi răceala pardoselii de gresie, iar cămaşa subțire, 
de spital, nu era suficient de lungă pentru a-i acoperi trupul înalt. 
Sângele continua să-i şiroiască din antebraţ, adunându-i-se în 
palmă. 

În timp ce gloanţele continuau să lovească mânerul solid al 
uşii, doctorița Brooks îl împinse fără menajamente într-o 
cămăruţă de baie. Era pe punctul de a intra și ea, când se opri o 
clipă, se răsuci, dădu fuga înapoi în salon și înşfăcă sacoul 
însângerat al lui Langdon. 

„Lasă naibii sacoul meu!” 

Ea se întoarse ținând strâns haina şi încuie rapid uşa băii, exact 
în momentul când ușa salonului cedă și se deschise. 

Tânăra preluă controlul. Traversă baia până la o a doua ușă, o 
deschise și îl târî pe Langdon în rezerva alăturată. Focuri de armă 
răsunau în urma lor. Doctoriţa Brooks scoase capul pe coridor, 
privi în jur și-l prinse pe Langdon de braţ, trăgându-l pe coridor, 

spre casa scării. Mișcarea bruscă îl ameţise; avea impresia că va 
leşina dintr-o clipă în alta. 

Următoarele cincisprezece secunde se scurseră ca într-un vis... 
trepte coborâte... pași împleticiți... o căzătură. Bubuitul din capul 
lui devenise aproape insuportabil. Privirea îi părea şi mai 
înceţoşată acum, iar mușchii îi reacționau cu greu, fiece mişcare 
derulându-se parcă amânat, cu încetinitorul. 

Și apoi se făcu mai rece. 

„Sunt afară”. 

În vreme ce alerga împins de doctorita Brooks de-a lungul 
unei alei întunecate, îndepărtându-se de clădirea spitalului, 
Langdon călcă pe ceva ascuţit şi căzu, lovind puternic asfaltul. 
Femeia se chinui să-l ridice, blestemând în gura mare faptul că 
fusese sedat. 

Pe când se apropiau de capătul aleii, Langdon se împiedică 
din nou. De data asta doctoriţa îl lăsă jos, fugi în stradă și strigă 
spre cineva aflat în depărtare. Langdon zări vag lumina verde a 
unui taxi parcat în fața spitalului. Maşina nu se mişcă din loc; 
probabil că șoferul dormea. Doctoriţa Brooks începu să strige mai 
tare, fluturând din braţe cu disperare. Într-un târziu, farurile 
taxiului se aprinseră și mașina porni leneş spre ei. 

În spatele lui Langdon, pe alee, o ușă se deschise brusc și se 
auzi sunetul unor pași apropiindu-se în viteză. Întorcându-se, 
Langdon văzu silueta întunecată năpustindu-se spre el. Încercă 
să se ridice în picioare, însă doctorița era deja lângă el, 
apucându-l de braț şi împingându-l pe bancheta din spate a 
taxiului marca Fiat. Căzu jumătate pe banchetă, jumătate pe jos, 
iar o clipă mai târziu doctorița Brooks se aruncă peste el și 
închise repede portiera. 

Somnoros, șoferul se răsuci să se uite la cuplul bizar care 

aterizase în maşina lui — o tânără cu părul prins în coadă şi cu 
salopetă de medic și un bărbat într-un halat pe jumătate rupt şi 
cu un braț sângerând. Era evident pe punctul de a le spune s-o 
șteargă naibii din taxiul lui, când oglinda laterală explodă. 
Femeia în negru ieși în goană de pe alee, cu arma întinsă în faţă. 
Revolverul şuieră exact în clipa în care doctorița Brooks îl apucă 
pe Langdon de cap, trăgându-l în jos. Luneta se făcu țăndări, 
acoperindu-i cu o ploaie de cioburi. 

Şoferul nu mai avea nevoie de alte încurajări. Își înfipse 
piciorul în pedala de acceleraţie și taxiul demară. 

Langdon abia dacă mai era conștient. „Cineva încearcă să mă 
omoare?!” 

Imediat ce maşina luă o curbă, doctorița Brooks se ridică pe 
banchetă și puse mâna pe braţul sângerând al lui Langdon. 
Branula atârna nefiresc dintr-o gaură în carnea lui. 

— Uită-te pe fereastră, îi ordonă ea. 

Langdon se supuse. Afară, morminte fantomatice păreau că 
defilează în întuneric. Treceau pe lângă un cimitir, şi ce putea fi 
mai potrivit decât asta? Simţea degetele doctoriței manevrând 
delicat cateterul și apoi, fără niciun avertisment, îl smulse. 

O durere arzătoare îi fulgeră din braț până în creier. Ochii i se 
dădură peste cap și apoi totul deveni negru. 

CAPITOLUL 5 


La sunetul ascuţit al telefonului, prefectul îşi desprinse 
privirea de la negura liniştitoare a Adriaticii şi intră repede în 
cabina sa. 

„Era şi timpul”, îşi spuse el, nerăbdător să afle veşti. 

Monitorul computerului de pe biroul său revenise la viață, 
informându-l că avea un apel de la un post telefonic personal cu 
criptor de voce, un Sectra Tiger XS suedez; apelul fusese 
redirecționat prin patru routere nedetectabile înainte de a ajunge 
la iahtul său. 

— Aici prefectul, răspunse el după ce îşi puse casca, rostind 
cuvintele fără grabă, meticulos. Spune! 

— Sunt Vayentha. 

Sesiză în tonul ei o nervozitate neobișnuită. Rareori se 
întâmpla ca agenţii de teren să vorbească direct cu prefectul și 
chiar mai rar îşi păstrau postul după un eșec precum cel de 
noaptea trecută. Dar prefectul ceruse prezenţa unui agent la fața 
locului pentru a ajuta la rezolvarea crizei, iar Vayentha fusese 
persoana cea mai potrivită în acest sens. 

— Am veşti, spuse ea. 

Prefectul rămase tăcut, dându-i de înţeles să continue. lar ea se 
conformă, pe un ton lipsit de orice emoție — o încercare evidentă 
de a dovedi profesionalism. 

— Langdon a scăpat. Obiectul e la el. 

Prefectul se aşeză la birou și rămase tăcut un timp îndelungat. 

— Am înţeles, replică în cele din urmă. Îmi imaginez că va 
contacta autoritățile de îndată ce va putea. 

XXX 


Cu două punți mai jos, în cubiculul său personal din centrul 
de control securizat al iahtului, coordonatorul Laurence 
Knowlton observă că apelul criptat al prefectului se încheiase. 
Spera să fi primit veşti bune. 

În ultimele două zile, tensiunea prefectului fusese aproape 
palpabilă, astfel că toți agenţii operativi de la bord bănuiau că 
este în desfăşurare o operaţiune cu miză mare. 

„Miza este uriașă; ar fi bine ca Vayentha să nu fi dat greş și de 
data asta”. 

Knowlton era obișnuit să gestioneze planuri de joc meticulos 
puse la punct, dar scenariul de acum se transformase într-un 
haos, iar prefectul preluase personal conducerea. 

„Am intrat pe un teritoriu necunoscut”. 

Deşi alte şase misiuni erau în curs de desfășurare în diverse 
regiuni ale lumii, toate erau gestionate de diverşi agenţi de teren 
ai Consorțiului, astfel încât prefectul şi echipa de la bordul 
iahtului să se poată concentra exclusiv asupra acesteia. 

Clientul lor se sinucisese cu câteva zile în urmă, la Florenţa, 
sărind de pe o clădire, dar Consorţiul avea în continuare 
numeroase activități de finalizat în contul său - sarcini specifice 
pe care omul le încredințase organizaţiei sale indiferent de 
circumstanţe, și, la fel ca întotdeauna, Consorţiul avea de gând să 
le ducă la îndeplinire fără nicio discuţie. 

„Eu am ordinele mele”, își spuse Knowlton, hotărât să le pună 
în aplicare. leşi din cabina sa de sticlă izolată fonic și trecu pe 
lângă alte şase cabine, unele cu pereţi transparenţi, altele nu, în 
care agenții de serviciu se ocupau de diverse aspecte ale aceleiași 
misiuni. 

Traversând camera de control cu aerul său rarefiat, salută 

echipa tehnică și intră apoi într-un mic seif în care se aflau 
douăsprezece casete de valori. Deschise una dintre ele şi scoase 
din ea un stick de memorie roșu aprins. În conformitate cu 
cartela atașată, stickul conţinea un fișier video de mari 
dimensiuni care, aşa cum solicitase clientul, urma să fie expediat 
principalilor reprezentanți media la o oră anume în dimineața 
următoare. 

Expedierea anonimă avea să fie simplă în sine, dar conform 
protocolului referitor la fişierele electronice, graficul de 
operațiuni marcase acest fişier pentru verificare astăzi — cu 
douăzeci şi patru de ore înainte de expediere -— astfel încât 
Consorţiul să aibă suficient timp pentru orice eventuală 
decriptare, compilare sau pentru alte preparative necesare 
înainte de transmiterea lui la ora stabilită. 

„Nimic nu e lăsat la voia întâmplării”. 

Knowlton se întoarse în cubicului său transparent şi închise 
ușa grea din sticlă, izolându-se de lumea de afară. Acţionă apoi 
un comutator, iar pereții cubiculului deveniră instantaneu opaci. 
Pentru intimitate, toate birourile cu pereţi transparenţi de pe 
Mendacium erau construite din sticlă „cu particule în suspensie”. 
Gradul de opacitate al acesteia putea fi ușor controlat prin 
aplicarea sau îndepărtarea unui curent electric care alinia sau, 
dimpotrivă, randomiza milioanele de particule minuscule 
suspendate în interiorul foii de sticlă. 

Compartimentarea era una dintre pietrele de temelie ale 
succesului de care se bucura Consorţiul. 

„Rezumă-te la misiunea ta. Nu dezvălui nimic celorlalți”. 

Acum, închis în cubicul său, Knowlton conectă stickul de 
memorie la computer și deschise fişierul. 

Imediat, monitorul deveni negru, iar din boxe începu să se 

audă un clipocit lin de apă. O imagine se contură lent pe ecran... 
amorfă şi umbrită. Reliefându-se din întuneric, o scenă începu să 
se deslușească... interiorul unei grote... sau o încăpere uriașă, 
ceva. În partea de jos era apă, ca un fel de lac subteran. În mod 
straniu, apa părea iluminată... ca din interior. 

Knowlton nu mai văzuse ceva asemănător. Grota întreagă 
strălucea cu o stranie aură roşiatică, pereţii deschişi la culoare 
licărind în reflexiile tremurătoare ale apei. 

„Ce e... locul ăsta?” 

În vreme ce clipocitul continua, camera începu să se încline în 
jos şi să coboare vertical, drept spre apă, până ce străpunse 
suprafața luminată. Clipocitul încetă, locul lui fiind luat de 
liniştea fantomatică a adâncurilor. Scufundată, camera continuă 
să coboare, străbătând apa, până ce se opri, focalizând imaginea 
pe solul nămolos al grotei. 

Pe fundul apei era prinsă o placă rectangulară din titan lucios. 
Pe ea se putea citi o inscripţie. 


ÎN ACEST LOC, LA ACEASTĂ DATĂ. 
LUMEA S-A SCHIMBAT PENTRU TOTDEAUNA. 


In partea de jos a plăcii erau gravate un nume și o dată. 
Numele era cel al clientului lor. 
Data era... cea de mâine. 

CAPITOLUL 6 


Langdon simți cum mâini puternice îl ridică... smulgându-l 
din delirul său, ajutându-l să coboare din taxi. Asfaltul era rece 
sub tălpile sale goale. 

Pe jumătate susținut de doctorița Brooks, Langdon porni 
împleticit de-a lungul unei alei pustii dintre două clădiri de 
apartamente. Vântul adia ușor, umflându-i halatul subțire de 
spital, iar el simțea pale de aer acolo unde n-ar fi trebuit să le 
simtă. 

Sedativul care îi fusese administrat în spital îi lăsase mintea la 
fel de înceţoşată ca vederea. Avea impresia că e undeva sub apă, 
croindu-și cu greu drum printr-o lume vâscoasă, vag luminată. 
Sienna Brooks continua să-l tragă după ea, susținându-l cu o 
forţă surprinzătoare. 

— Trepte, spuse ea, iar Langdon își dădu seama că ajunseseră 
la intrarea laterală a unei clădiri. 

Prinzându-se cu mâna de balustradă, urcă buimac pas cu pas, 
câte o treaptă odată. Îşi simţea trupul foarte greu. Doctoriţa 
Brooks nu mai avea altă soluţie decât să-l împingă. Când 
ajunseră pe palier, tastă câteva cifre la un panou vechi și ruginit, 
iar uşa bâzâi şi se deschise. 

Înăuntru nu era mult mai cald, însă pentru tălpile lui, 
pardoseala din gresie părea un covor moale, în comparaţie cu 
asfaltul dur al străzii. Doctoriţa Brooks îl conduse până la un 
ascensor minuscul, trase o ușă pliantă și îl înghesui pe Langdon 
în liftul nu mai mare decât o cabină de telefon. Aerul din interior 
mirosea a țigări MS — un iz dulce-amărui atotprezent în Italia, la 
fel ca aroma de espresso proaspăt. Chiar dacă abia sesizabil, 

mirosul îi mai limpezi puţin mintea. Doctoriţa Brooks apăsă un 
buton și undeva sus, deasupra lor, păcănind și șuierând, o serie 
de angrenaje obosite se puse în mișcare. 

Sus... 

Cabina șubredă începu să urce, clătinându-se și vibrând. 
Fiindcă pereţii nu erau altceva decât panouri de metal, Langdon 
îşi dădu seama că priveşte interiorul puțului alunecând ritmic pe 
lângă ei. Chiar şi în starea aceea de semiconștiență, vechea lui 
teamă de spaţiile închise era la fel de vie. 

„Nu te uita!” 

Se sprijini de perete, încercând să-și tragă răsuflarea. 
Antebraţul îl durea, iar când se uită în jos, văzu că mâneca 
sacoului său Harris Tweed îi fusese legată strâmb în jurul 
brațului, ca un bandaj. Restul hainei atârna în urma lui pe jos, 
ruptă şi murdară. 

Închise ochii, încercând să-și domolească durerea de cap, dar 
întunericul îl înghiţi iar. 

O imagine familiară prinse contur — femeia în văluri, cu aer 
statuar, cu amuleta şi părul în bucle argintii. La fel ca înainte, 
stătea pe malul unui râu sângeriu, înconjurată de trupuri ce se 
zvârcoleau. Femeia vorbi către Langdon, cu glas implorator. 
Caută și vei găsi! 

Sentimentul că trebuie s-o salveze... să-i salveze pe toţi îl 
copleși. Picioarele pe jumătate îngropate, cu susul în jos, cădeau 
fără viaţă... unul câte unul. 

Cine eşti tu? strigă el în tăcere. Ce vrei de la mine? 

Părul ei argintiu bogat începu să fluture în bătaia unui vânt 
fierbinte. Timpul nostru este pe sfârşite, şopti ea, atingându-și 
amuleta de la gât. Și apoi, pe neaşteptate, erupse într-o orbitoare 
coloană de foc care se năpusti deasupra râului, înghițindu-i pe 

amândoi. 

Langdon ţipă şi deschise ochii. 

Doctoriţa Brooks îl privi neliniștită. 

— Ce s-a întâmplat? 

— Am iarăși halucinaţii! exclamă el. Aceeași scenă. 

— Femeia cu păr argintiu? Şi toate trupurile acelea moarte? 

Langdon încuviință. Fruntea îi era umedă de transpiraţie. 

— O să fie bine, îl asigură ea, cu toate că şi glasul ei tremura. 
Viziunile recurente sunt un simptom obișnuit al amneziei. 
Funcţia cerebrală care sortează și cataloghează amintirile este 
temporar afectată, așa că amestecă totul într-o singură imagine. 

— Nu e o imagine prea veselă, bâigui el. 

— Ştiu, dar până când îţi vei reveni, amintirile îți vor fi 
confuze şi netriate — trecut, prezent și imaginar împreună. 
Același lucru se petrece în vise. 

Liftul se opri cu o zgâlţâială, iar doctorița Brooks deschise ușa 
pliantă. Acum mergeau din nou, de această dată pe un culoar 
îngust şi întunecat. Trecură pe lângă o fereastră dincolo de care 
siluetele neclare ale acoperişurilor Florenței începuseră să se 
profileze în lumina primilor zori. Când ajunseră în capătul 
culoarului, doctorița se aplecă, scoase o cheie de sub un ghiveci 
cu o plantă care părea să aibă mare nevoie de apă şi descuie o 
ușă. 

Apartamentul era foarte mic, iar aerul din interior dădea 
impresia unei permanente lupte între covoarele vechi şi o 
lumânare parfumată cu miros de vanilie. Mobilierul și 
decorațiunile erau puţin spus sărăcăcioase — de parcă ar fi fost 
achiziționate de la un târg de vechituri. Doctoriţa Brooks ajustă 
un termostat şi radiatoarele intrară în funcțiune. Apoi rămase o 
clipă nemișcată și închise ochii, expirând adânc, ca pentru a se 

linişti. Pe urmă se întoarse și-l ajută pe Langdon să intre într-o 
bucătărie modestă, cu o masă din placaj și două scaune fragile. 

Langdon dădu să se apropie de unul din ele în speranţa că se 
va putea așeza, dar doctorița Brooks îl prinse de braţ cu o mână, 
iar cu cealaltă deschise un dulăpior. Înăuntru nu era mai nimic... 
doar niște biscuiţi, câteva pachete de paste, o doză de Cola și o 
sticluță cu NoDoz. 

Medicul luă sticluța şi răsturnă șase tablete în palma lui 
Langdon. 

— Cafeină, îi explică ea. E bună atunci când lucrez în tura de 
noapte, ca în seara asta. 

Langdon puse tabletele în gură şi privi în jur după niște apă. 

— Mestecă-le, îi spuse doctoriţa Brooks. Îşi vor face efectul 
mai repede și vor contracara sedativul. 

Langdon începu să le ronţăie şi o clipă mai târziu se strâmbă. 
Tabletele erau amare — în mod evident ar fi trebuit înghiţite 
întregi. Doctoriţa Brooks deschise frigiderul și îi întinse o sticlă 
de San Pellegrino pe jumătate goală, din care el bău cu înghiţituri 
lungi, recunoscător. 

Doctoriţa cu părul strâns în coadă îi luă apoi brațul drept și 
îndepărtă bandajul improvizat din sacoul lui, pe care îl aşeză pe 
masa din bucătărie. Apoi începu să-i examineze cu atenţie rana. 
Langdon îi simţea mâinile tremurând pe braţul lui gol. 

— Vei trăi, declară medicul. 

Langdon spera că şi ea avea să-şi revină. Abia dacă putea 
cuprinde cu mintea situaţia prin care trecuseră amândoi. 

— Doamnă doctor Brooks, spuse el, trebuie să anunțăm pe 
cineva. Consulatul... poliţia... Pe cineva. 

Ea încuviinţă. 

— Și poţi să nu-mi mai spui doamnă doctor Brooks; mă 

cheamă Sienna. 

Langdon se înclină. 

— Mulţumesc. lar eu sunt Robert. 

După toate aparențele, legătura care se crease între ei în vreme 
ce fugeau pentru a-şi salva viața impunea folosirea prenumelor. 

— Spuneai că ești britanică? 

— Prin naștere, da. 

— Nu sesizez niciun accent. 

— Bun, replică ea. Am muncit mult ca să-l pierd. 

Langdon dădu să întrebe de ce, însă Sienna îi făcu semn s-o 
urmeze. Trecând printr-un hol îngust, intrară într-o sală de baie 
mică, slab luminată. În oglinda de deasupra chiuvetei, Langdon 
își zări reflexia pentru prima dată de când se văzuse în fereastra 
salonului de la spital. 

„Nu-i bine!” 

Părul lui negru şi des era încâlcit, iar ochii injectați aveau o 
privire obosită. Obrazul îi era întunecat de un început de barbă 
nerasă. 

Sienna răsuci robinetul și împinse braţul rănit al lui Langdon 
sub jetul de apă rece ca gheaţa. Ustura rău, dar strânse pleoapele 
şi nu și-l retrase. Apoi ea turnă săpun antibacterian pe o lavetă 
curată. 

— Ar fi bine să te uiţi în partea cealaltă. 

— Nu-i nevoie. Nu mă deranjează să... 

Sienna începu să curețe rana viguros, iar o durere vie îi 
cuprinse brațul. Langdon strânse tare din dinţi, ca să nu 
protesteze sonor. 

— Doar nu vrei să faci o infecție, spuse ea, frecând şi mai tare. 
Şi, în plus, dacă ai de gând să chemi autorităţile, e de dorit să fii 
mai limpede la minte decât ești acum. Şi nimic nu activează mai 

bine producţia de adrenalină decât durerea. 

Langdon rezistă cam la zece secunde de fricționat înainte de a- 
şi trage brusc brațul. „Destul!” 

Într-adevăr, se simțea mai treaz și mai plin de energie; durerea 
din braţ o lăsase complet în umbră pe cea de cap. 

— Bun, spuse ea, închizând robinetul şi ștergându-i brațul cu 
un prosop curat. 

Apoi îi puse un mic bandaj pe antebraţ și în acel moment 
Langdon observă ceva deconcertant — și foarte deranjant pentru 
el. 

De aproape patruzeci de ani, Langdon purta la mână un ceas 
Mickey Mouse, ediție de colecţie, pe care îl primise în dar de la 
părinţii lui. Faţa zâmbitoare a lui Mickey şi braţele care se agitau 
mereu îi aminteau zilnic că ar trebui să surâdă mai des şi să ia 
viaţa mai puţin în serios. 

— Ceasul... meu, bâigui el. A dispărut! 

Fără el, se simţi deodată incomplet. 

— ÎI aveam când am ajuns la spital? 

Sienna îi aruncă o privire neîncrezătoare, în mod clar 
surprinsă de faptul că el se putea gândi la un asemenea lucru 
neînsemnat. 

— Nu-mi amintesc de niciun ceas. Acum, spală-te. Mă întorc 
în câteva minute şi vom vedea cum facem să primeşti ajutor. 

Se întoarse să plece, dar se opri în prag, privindu-l în oglindă. 

— Şi cât voi lipsi, îți sugerez să te gândești bine de tot la 
motivele pentru care ar vrea cineva să te ucidă. Îmi închipui că 
este prima întrebare pe care ţi-o vor pune și autorităţile. 

— Stai, unde te duci? 

— Nu poţi să discuți cu poliția așa, dezbrăcat. Mă duc să-ţi 
caut niște haine. Vecinul meu este cam la fel de înalt ca tine. E 

plecat, iar eu îi hrănesc pisica. Îmi e dator. 

Şi cu asta, plecă. 

Robert Langdon se întoarse spre mica oglindă de deasupra 
chiuvetei şi abia dacă mai cunoscu persoana care îl privea de 
acolo. „Cineva mă vrea mort”. În minte i se derulau din nou, ca o 
bandă, bălmăjelile sale delirante. 

„Îmi pare foarte rău. Îmi pare foarte rău”. 

Se strădui să-şi aducă aminte ceva, cât de puţin... orice. Dar 
nimic. Tot ce ştia era că se afla la Florenţa și că fusese împușcat în 
cap. 

În vreme ce-şi privea ochii obosiţi, se întrebă, pe jumătate 
serios, dacă nu cumva avea să se trezească în fotoliul lui de acasă, 
cu un pahar gol de martini într-o mână şi cu un exemplar din 
Suflete moarte în cealaltă, spunându-şi că nu e cazul să mai 
amestece vreodată romanele lui Gogol cu sticlele de Bombay 
Sapphire. 

CAPITOLUL 7 


Langdon își scoase halatul de spital murdar de sânge şi îşi 
înfășură un prosop în jurul taliei. După ce își dădu cu puţină apă 
pe față, își pipăi uşor cusăturile de la cap. Pielea era dureroasă, 
dar când îşi netezi părul încâlcit, trăgându-l peste locul respectiv, 
rana aproape că dispăru. Tabletele cu cafeină își făceau deja 
efectul şi, în sfârșit, simți cum ceața începe să i se ridice din 
minte. 

„Gândeşte, Robert! Încearcă să-ți amintești”. 

Baia lipsită de ferestre îi dădu deodată o senzaţie de 
claustrofobie, aşa că ieşi în hol, apropiindu-se instinctiv de o rază 
de lumină naturală care pătrundea printr-o ușă parţial deschisă 
aflată pe peretele opus. Încăperea era un fel de cameră de lucru 
improvizată, cu un birou ieftin, un scaun rotativ uzat, câteva cărți 
pe podea și, slavă Domnului, o fereastră. 

Langdon se apropie de lumina zilei. 

În depărtare, soarele toscan începea să sărute cele mai înalte 
fleșe și cupole ale orașului — campanila, Badia, Bargello. Îşi apăsă 
fruntea pe sticla rece a ferestrei. Aerul de martie era proaspăt și 
răcoros, amplificând spectrul luminii solare care învăluia deja 
colinele. 

Lumina pictorilor, aşa i se spunea. 

La mijlocul orizontului care se deschidea de la fereastră se 
contura o monumentală cupolă acoperită cu ţiglă roşie, 
încununată de o sferă din aramă poleită, care scânteia ca un far. Il 
Duomo. Bruneleschi marcase un jalon în istoria arhitecturii odată 
cu această cupolă, iar acum, cinci sute de ani mai târziu, 
construcția înaltă de peste o sută zece metri încă străjuia ca un 

42 


uriaş neclintit Piazza del Duomo. 

„De ce să mă aflu în Florenţa?” 

Pentru Langdon, îndrăgostit de o viață de arta italiană, 
Florența devenise una dintre destinațiile sale europene favorite. 
Acesta era orașul în care Michelangelo se jucase, copil fiind, şi în 
ale cărui ateliere de artă se născuse Renașterea italiană. Aceasta 
era Florenţa, ale cărei galerii de artă atrăgeau milioane de turiști 
veniți să admire Nașterea lui Venus de Botticelli, Bunavestire de 
Leonardo da Vinci și mândria oraşului: Il Davide. 

Langdon fusese fascinat de David al lui Michelangelo când îl 
văzuse pentru prima dată, în adolescenţă... intrând la Accademia 
delle Belle Arti... înaintând fără grabă de-a lungul sumbrei serii 
de Sclavi ai lui Michelangelo... şi apoi simțind cum privirea îi este 
atrasă în sus, inexorabil, spre capodopera înaltă de cinci metri. 
Dimensiunile statuii și musculatura bine definită îi surprindeau 
pe majoritatea celor care vedeau sculptura pentru întâia oară; lui 
Langdon însă, captivantă i se păruse mai cu seamă genialitatea 
posturii lui David. Michelangelo folosise clasicul contrapposto 
pentru a crea iluzia că eroul se înclină spre dreapta, piciorul său 
stâng abia atingând solul, iar cel drept susținând tone de 
marmură. 

David fusese cel care-l făcuse pe Langdon să aprecieze cu 
adevărat puterea pe care o deține sculptura de geniu. Acum el se 
întrebă dacă văzuse această capodoperă în ultimele zile, dar 
singura amintire care i se contura în minte era aceea a trezirii în 
spital, urmate de asasinarea, chiar sub ochii lui, a unui medic 
nevinovat. 

„Îmi pare foarte rău. Îmi pare foarte rău”. 

Sentimentul de vinovăţie era aproape de nesuportat. 

„Oare ce am făcut?” 

În timp ce stătea la fereastră, zări cu coada ochiului un laptop 
pe biroul de alături. Și îşi dădu subit seama că, indiferent ce i s-ar 
fi întâmplat seara trecută, ar trebui să fi apărut în presă. 

„Dacă aş reuşi să accesez internetul, poate că aș afla unele 
răspunsuri”. 

Se întoarse spre ușă și strigă: 

— Sienna?! 

Liniște. Probabil că era încă în apartamentul vecinului, 
căutând haine pentru el. Convins că Sienna va înţelege 
indiscreţia lui, deschise laptopul şi îl porni. Ecranul prinse viață — 
imaginea Windows standard, „nor albastru”. Intră imediat pe 
pagina Google Italia și tastă în motorul de căutare Robert 
Langdon. 

„Dacă m-ar vedea studenţii mei acum!” îşi spuse în timp ce 
aştepta afişarea rezultatelor. Întotdeauna își mustra studenţii 
fiindcă își căutau propriul nume pe internet — un nou și bizar 
hobby care reflecta obsesia pentru celebritate ce părea să-i 
afecteze acum pe toți tinerii americani. 

Pe ecran apăru o pagină cu rezultate — sute de articole 
referitoare la Langdon, la cărțile și conferințele sale. 

„Dar nu ceea ce caut eu”. 

Restrânse căutarea selectând opţiunea „ştiri”. O altă pagină 
apăru: 

Sesiune de autografe: Robert Langdon va oferi... 

Discurs la absolvire rostit de Robert Langdon... 

Robert Langdon publică un manual de simbolism pentru... 

Lista ocupa câteva pagini, însă el nu observă nimic recent — în 
mod cert nimic care să explice situaţia în care se afla. 

„Ce s-a întâmplat noaptea trecută?” 

Continuă accesând site-ul The Florentine, un ziar de limbă 

engleză care apărea la Florenţa. Trecu în revistă titlurile, 
secțiunile cu ştiri de ultimă oră şi cele de la poliție şi văzu articole 
despre un incendiu într-un apartament, despre un scandal 
guvernamental iscat de o delapidare și despre tot felul de 
infracţiuni mărunte. 

„Chiar nimic?!” 

Se opri un moment asupra unei ştiri de ultimă oră referitoare 
la un oficial al municipalităţii care murise noaptea trecută în 
urma unui atac de cord în piaţeta catedralei. Numele oficialului 
nu fusese încă dat publicităţii, însă poliţia nu suspecta nimic 
nelalocul lui. 

În final, neștiind ce altceva să mai facă, se conectă la contul său 
de e-mail de la Harvard și își verifică mesajele, gândindu-se că ar 
putea găsi niște răspunsuri acolo. Dar nu găsi decât obișnuita 
serie de mesaje de la colegi, studenți și prieteni, multe dintre ele 
în legătură cu întâlnirile programate pentru săptămâna 
următoare. 

„Ca şi când nimeni n-ar ști că sunt plecat”. 

Tot mai nedumerit, opri laptopul şi îi închise capacul. Se 
pregătea să se ridice, când ceva îi atrase atenţia. Pe colțul 
biroului, deasupra unui teanc de vechi publicaţii medicale văzu o 
fotografie Polaroid. Era un instantaneu înfățișându-i pe Sienna 
Brooks și pe colegul ei bărbos râzând împreună pe un culoar al 
spitalului. 

„Doctorul Marconi”, îşi spuse el luând fotografia și studiind-o, 
copleșit de vinovăţie. Când o puse înapoi, observă cu 
surprindere o broșură galbenă - un program boţit de la Teatrul 
Globe din Londra. Conform titlului, era de la o reprezentaţie cu 
Visul unei nopți de vară de Shakespeare pusă în scenă... cu aproape 
douăzeci şi cinci de ani în urmă. 

În partea de sus a programului cineva scrisese de mână cu un 
marker: „Scumpa mea, să nu uiţi niciodată că eşti un miracol”. 

Langdon luă programul și câteva articole decupate din ziare 
căzură din el, pe birou. Încercă să le pună repede la loc, dar când 
deschise programul la pagina la care fuseseră, se opri brusc. 

În faţa ochilor avea o fotografie a actriței-copil care 
interpretase rolul năzdrăvanului Puck: o fetiță de cel mult cinci 
ani, cu părul blond legat într-o familiară codiță la spate. Sub 
fotografie scria: „S-a născut o stea”. 

Textul era o prezentare laudativă a unui copil-minune al 
teatrului — Sienna Brooks — cu un IQ uriaș, care într-o singură 
seară memorase toate replicile personajului și, la primele 
repetiţii, le „sufla” deseori colegilor de scenă. Printre pasiunile 
actriței de cinci ani se numărau vioara, șahul, biologia şi chimia. 
Copilul unui cuplu bogat din Blackheath, o suburbie a Londrei, 
fetița era deja o celebritate în cercurile ştiinţifice: la vârsta de 
patru ani câştigase la şah în fața unui mare maestru și citea deja 
în trei limbi. 

„Dumnezeule! își zise Langdon. Sienna. Asta explică unele 
lucruri”. 

Îşi aminti că unul dintre cei mai cunoscuţi absolvenţi de la 
Harvard era un copil-minune, pe nume Saul Kripke, care la 
vârsta de șase ani învățase singur ebraica şi, înainte de a împlini 
doisprezece, citise deja toate operele lui Descartes. Mai recent 
citise despre un fenomen similar: Moshe Kai Cavalin, care la 
unsprezece ani absolvise cursurile colegiului cu note maxime și 
câştigase un titlu național la arte marţiale, iar trei ani mai târziu 
publicase o carte cu titlul Noi putem. 

Langdon luă de pe birou un alt extras din presă, un articol 
care includea și o fotografie a Siennei la vârsta de șapte ani: 

GENIU COPIL CU IQ DE 208. 

El nici măcar nu ştiuse că există valori atât de mari ale 
coeficientului de inteligență. Potrivit articolului, Sienna Brooks 
era o violonistă de excepţie, putea deprinde o limbă străină într-o 
lună şi învăţa singură anatomia și fiziologia. 

Citi apoi un alt articol dintr-o publicație medicală: VIITORUL 
GÂNDIRII: NU TOATE MINȚILE AU FOST CREATE EGALE. Și 
aici era o fotografie a Siennei, de data aceasta pe la vârsta de zece 
ani, tot blondă, stând lângă un aparat medical de mari 
dimensiuni. Articolul includea și un interviu cu un medic care 
susținea că la examenul tomografic se constatase că cerebelul 
Siennei era fizic diferit de al altor persoane - un organ mai 
voluminos, mai compact, capabil să manipuleze informaţiile 
spaţial-vizuale în moduri complet diferite de marea majoritate a 
oamenilor. Medicul punea acest avantaj fiziologic al Siennei pe 
seama unei neobișnuit de rapide creşteri celulare în creierul ei — 
cam ca un cancer, numai că în acest caz era accelerată 
dezvoltarea țesutului cerebral util, nu a celulelor maligne. 

Mai departe, Langdon găsi un fragment decupat dintr-un ziar 
local al unui oraş de provincie. 


BLESTEMUL GENIULUI. 


Aici nu exista nicio fotografie, dar articolul relata povestea 
unui tânăr geniu, Sienna Brooks, care încercase să urmeze 
cursurile școlilor obișnuite, fiind însă mereu sâcâită de ceilalţi 
elevi, fiindcă era altfel decât ei. Textul amintea de sentimentul de 
izolare pe care îl trăiau tinerii supradotaţi, ale căror abilități 
sociale nu puteau ţine pasul cu cele intelectuale, și care erau 
deseori ostracizați. 

Potrivit acestui articol, Sienna fugise de acasă la vârsta de opt 

ani și se dovedise suficient de isteață ca să se descurce singură, 
nedescoperită, timp de zece zile. Fusese găsită în cele din urmă 
într-un elegant hotel londonez, unde pretinsese că era fiica unuia 
dintre cei cazați acolo, furase o cheie şi apelase din belşug la 
room-service, în contul altcuiva. După toate aparențele, 
petrecuse o săptămână citind cele 1 600 de pagini ale cursului 
Anatomia lui Gray. Când autorităţile o întrebaseră de ce citea texte 
de medicină, fata răspunsese că voia să afle ce era în neregulă cu 
creierul ei. 

Langdon se înduioșă gândindu-se la fetița aceea. Nici nu-şi 
putea imagina cât de singur se simţea un copil atât de diferit de 
ceilalți. Împături articolele, oprindu-se să mai arunce o ultimă 
privire asupra fotografiei care o înfățișa pe Sienna la cinci ani, în 
rolul lui Puck. Nu putea să nu recunoască, ținând seama de 
caracterul suprarealist al întâlnirii lui cu Sienna în dimineața 
asta, că rolul de spiriduș năstrușnic, creator de vise, i se potrivea 
în mod ciudat. Doar că și-ar fi dorit ca, aidoma personajelor 
piesei, şi el să se poată trezi acum și să pretindă că tot ce se 
întâmplase în ultimele ore fusese un simplu vis. 

Langdon puse la loc cu grijă toate articolele acolo unde le 
găsise şi închise programul de teatru, cuprins de o neașteptată 
melancolie când văzu din nou mesajul scris pe copertă: „Scumpa 
mea, să nu uiţi niciodată că eşti un miracol”. 

Apoi privirea îi cobori spre familiarul simbol de pe coperta 
programului. Era aceeași veche pictogramă elenă care putea fi 
regăsită pe majoritatea programelor teatrale din lumea întreagă — 
un simbol vechi de 2500 de ani, care devenise sinonim cu teatrul. 

Le maschere. 

Langdon studie o clipă figurile Comediei şi Tragediei, care îl 
priveau la rândul lor, și deodată auzi în urechi un zumzet 
straniu, ca şi când cineva ar fi întins încet, până la refuz, un fir în 
mintea lui. Un junghi ca o lovitură de cuțit îi explodă în cap. 
Imagini ale unor măști începură să-i plutească prin fața ochilor. 
Icni şi, aşezându-se pe scaun, închise ochii strâns şi îşi duse 
mâinile la cap. 

În întunericul din mintea lui, viziunile stranii reveniră 
frenetic... puternice și vii. 

Femeia cu păr argintiu și amuletă îl striga din nou de dincolo 
de râul sângeriu. Chemările ei disperate străpungeau aerul 
pestilenţial, distingându-se clar peste gemetele celor torturați şi 
muribunzi, care se zbăteau în chinuri, cât vedeai cu ochii. Zări 
din nou picioarele cu susul în jos şi cu litera R pe coapsă, trupul 
pe jumătate îngropat fluturându-şi sălbatic membrele în aer. 

Caută şi găseşte! strigă femeia spre Langdon. Timpul este pe 
sfârşite! 

Simţi iarăşi nevoia copleșitoare de a o ajuta... de a-i ajuta pe 
toți. Înnebunit, strigă spre ea, peste râul însângerat: Cine eşti tu? 

Încă o dată, femeia își ridică vălul care îi acoperea fața, 
dezvăluind acelaşi chip de neuitat pe care Langdon îl mai văzuse 
și înainte. 

Eu sunt viața, răspunse ea. 

Pe neaşteptate, o imagine colosală se materializă pe cer 
deasupra ei — o mască înfricoșătoare, cu nasul lung ca un cioc și 
cu ochii verzi, arzători, care priveau în gol spre Langdon. 

Iar eu... sunt moartea, bubui vocea. 

CAPITOLUL 8 


Langdon deschise ochii şi trase brusc aer în piept. Şedea încă 
la biroul Siennei cu capul în mâini, iar inima îi bătea violent. 

„Ce naiba se întâmplă cu mine?” 

Imaginea femeii cu păr argintiu şi cea a măştii cu cioc îi 
persistau în minte. Eu sunt viața. Eu sunt moartea. Încercă să 
alunge viziunea, însă părea că i se întipărise pentru vecie în 
creier. Pe birou, cele două măşti de pe coperta programului de 
teatru se holbau la el. 

„Amintirile îți vor fi confuze și netriate, îi spusese Sienna. 
Trecut, prezent şi imaginar împreună”. 

Se simţea amețit. 

Undeva în apartament suna un telefon. Era un sunet din acela 
vechi, țârâit, şi venea dinspre bucătărie. 

— Sienna! strigă Langdon, ridicându-se de la birou. 

Niciun răspuns. Încă nu se întorsese. După numai două 
ţârâituri, intră în funcţiune robotul telefonic. 

Ciao, sono io, răsună glasul vesel al Siennei înregistrat pe 
bandă. Lasciatemi un messaggio e vi richiamero. 

Urmă un bip şi o voce feminină panicată începu să lase un 
mesaj, vorbind cu un puternic accent est-european. 

„Sienna, aci Danilova! Unde ieşti? le groaznic! Prietinul tău, 
doctorul Marconi, ie mort! La spital ie nebunie! Poliţie venit aici! 
Lumea zice că tu fugit încercând să salvezi pacient!? Di ce?! Doar 
nu cunoşti! Acu’ poliția vrea discutat cu tine! A luat dosar al tău 
de angajat! Ştiu că informaţie greşită — adresă falsă, niciun 
număr, viză de lucru falsă. Deci nu te găsesc azi, da’ te găsesc iei 
curând! Eu încercat să te avertizez. Pare rău mie, Sienna!” 

Sfârşit de apel. 

Langdon simţi un alt val de remușcare cuprinzându-l. Din câte 
se înțelegea din mesaj, doctorul Marconi îi permisese Siennei să 
lucreze la spital. lar acum, prezenţa lui Langdon îl costase pe 
bietul medic viața, iar instinctul Siennei de a salva un necunoscut 
părea să aibă implicaţii grave pentru viitorul ei. 

În clipa aceea, o ușă se închise cu zgomot în celălalt capăt al 
apartamentului. 

„S-a întors”. 

Un moment mai târziu, robotul telefonic piui: „Sienna, aci 
Danilova! Unde ieşti?” 

Langdon se crispă, știind ce urma să audă Sienna. În timp ce 
mesajul se derula, puse la loc programul de teatru și făcu ordine 
pe birou, apoi traversă repede holul și intră în baie, stânjenit de 
privirea furișă aruncată în trecutul Siennei. 

Zece secunde mai târziu, se auzi un ciocănit ușor în ușa băii. 

— Îţi las hainele pe clanţă, spuse ea cu glasul evident încărcat 
de emoție. 

— Mulţumesc mult. 

— Când eşti gata, te rog să vii în bucătărie. Am ceva important 
să-ţi arăt înainte de a chema pe cineva. 


XXX 


Sienna intră cu paşi obosiţi în dormitorul modest al 
apartamentului. Luă din dulap un pulover şi o pereche de blugi 
și se duse în baia de serviciu. Privindu-și propria imagine în 
oglindă, ridică o mână, îşi prinse părul blond strâns în coadă şi 
trase tare în jos. Peruca i se desprinse de pe scalpul pleșuv. 

O femeie de treizeci şi doi de ani, fără un fir de păr pe cap, o 
privea din oglindă. 

Sienna avusese partea ei de greutăți în viaţă și, cu toate că 
învățase să se bazeze pe intelect pentru a le depăși, situaţia 
actuală o zdruncinase profund. 

Puse peruca alături și se spălă pe mâini și pe față. După ce se 
şterse, își schimbă hainele și îşi așeză peruca la loc pe cap, 
potrivind-o cu meticulozitate. Autocompătimirea era un impuls 
pe care rareori îl tolera, dar acum, simțind cum lacrimile îi urcă 
din adâncul fiinţei, ştia că nu poate decât să le dea frâu liber. 

Şi le dădu. 

Plânse pentru viaţa pe care n-o putea controla. 

Plânse pentru mentorul care se stinsese sub ochii ei. 

Plânse pentru nesfârşita singurătate care îi umplea inima. 

Dar mai presus de toate, plânse pentru viitor... pentru viitorul 
care, dintr-odată, părea atât de nesigur. 

CAPITOLUL 9 


Pe puntea inferioară a iahtului de lux  Mendacium, 
coordonatorul Laurence Knowlton şedea în cubiculul său închis 
și privea fără să-i vină să creadă ecranul computerului; 
înregistrarea video lăsată de clientul lor abia se încheiase. 

„lar eu ar trebui s-o trimit presei mâine-dimineaţă?” 

În cei trei ani de când se alăturase Consorţiului, Knowlton se 
achitase de tot soiul de misiuni ciudate care, ştia bine, se 
încadrau undeva între imoral şi ilegal. Activitatea într-o zonă gri 
a moralității era ceva obișnuit în interiorul Consorţiului — o 
organizaţie a cărei ștachetă etică nu se ridica mai sus de 
principiul „facem orice pentru a respecta tot ce le-am promis 
clienţilor”. 

„Procedăm întocmai. Fără întrebări. Orice ar fi”. 

Ideea de a expedia presei această înregistrare îi stârnea însă o 
anume nesiguranță. Până atunci, oricât de bizare ar fi fost 
misiunile sale, întotdeauna le întrezărise logica... le sesizase 
motivele... înțelesese care era rezultatul dorit. 

Dar filmul acesta era derutant. 

Ceva în privinţa lui părea... diferit. 

Foarte diferit. 

Așezat din nou în faţa computerului, Knowlton porni încă o 
dată înregistrarea, sperând că, urmărind-o a doua oară, se va 
lămuri mai bine. Dădu volumul mai tare şi se pregăti pentru 
filmul de nouă minute. 

La fel ca înainte, clipul video începu cu uşorul clipocit al apei 
în grota în care totul era scăldat într-o lumină roșie fantomatică. 
Din nou camera cobori sub oglinda apei, până pe fundul acoperit 

de mâl. Şi din nou Knowlton citi textul gravat pe placa 
scufundată: 


ÎN ACEST LOC, LA ACEASTĂ DATĂ. 
LUMEA S-A SCHIMBAT PENTRU TOTDEAUNA. 


Faptul că placa fusese semnată de clientul Consorţiului era 
deconcertant în sine. Pe de altă parte, ideea că data specificată era 
mâine îl îngrijora pe Knowlton tot mai mult. Însă cu adevărat 
alarmant i se părea ceea ce urma. 

Camera panoramă spre dreapta, dezvăluind un obiect 
surprinzător care plutea în apă, alături de placă. 

Prinsă de sol cu un fel de filament scurt, se distingea o sferă 
unduitoare dintr-un plastic subțire. Delicată și tremurătoare ca o 
bulă de săpun supradimensionată, forma transparentă plutea 
aidoma unui balon subacvatic... plin nu cu heliu, ci cu un soi de 
lichid gelatinos, maro-gălbui. Săculețul amorf era umflat, avea 
cam treizeci de centimetri în diametru şi în interiorul lui lichidul 
tulbure părea să se rotească lent, ca ochiul unei tornade care 
creşte abia simțit. 

„lisuse!” îşi zise Knowlton, simţindu-și palmele umede. Sfera 
suspendată părea şi mai amenințătoare acum, că o vedea a doua 
oară. 

Încet, imaginea viră spre negru. 

Şi o alta apăru -— peretele jilav al grotei dansând în reflexiile 
unduitoare ale lagunei luminate. Pe perete se contură o umbră... 
umbra unui bărbat... stând în picioare. 

Însă capul lui era... diform. 

În loc de nas, bărbatul avea un cioc lung... de parcă ar fi fost pe 
jumătate pasăre. 

lar când vorbi, vocea îi era înăbușită... Rostea cuvintele cu o 

elocvenţă sinistră... cu un ritm măsurat... ca un narator într-o 
ciudată piesă clasică. 

Knowlton rămase nemișcat, abia respirând. Silueta cu cioc 
începu să vorbească: 


Eu sunt Umbră. 

Dacă urmăriți această înregistrare înseamnă că sufletul meu şi-a 
găsit în sfârșit odihna. 

Hăituit în tenebre, trebuie să mă adresez lumii din adâncul 
pământului, exilat în această sumbră cavernă în care apele sângerii 
se strâng în laguna ce nu oglindeşte stele. 

Dar acesta-i paradisul meu... pântecele perfect pentru fragilul 
meu vlăstar. 

Inferno. 

În scurt timp veţi şti ce am lăsat în urmă. 

Şi totuși, chiar şi de aici simt paşii sufletelor ignorante care mă 
urmăresc... Dispuse la orice pentru a-mi zădărnici acțiunile. 

lartă-i, aţi putea spune, fiindcă nu ştiu ce fac. 

Dar vine un moment în istorie în care ignoranța nu mai este un 
păcat de iertat... o clipă în care doar înțelepciunea mai are puterea 
de a mântui. 

Cu o conștiință nepătată, v-am oferit darul Speranţei, al salvării, 
al zilei de mâine. 

Şi totuşi, există încă unii care mă hăituiesc ca pe un câine, animați 
de convingerea prezumţioasă că aş fi nebun. Există încă frumoasa 
aceea cu părul argintiu, care cutează a-mi spune mie monstru! La fel 
ca preoții orbi care au cerut moartea lui Copernic, ea mă vânează ca 
pe un demon, îngrozită de ideea că am întrezărit Adevărul. 

Dar eu nu sunt un profet. 

Eu sunt salvarea voastră. 

Eu sunt Umbră. 

CAPITOLUL 10 


— Stai jos, îi spuse Sienna. Vreau să-ți pun câteva întrebări. 

Langdon intră în bucătărie, simțindu-se mult mai sigur pe 
propriile picioare. Îmbrăcase costumul Brioni al vecinului, care i 
se potrivea perfect. Chiar și mocasinii erau confortabili, așa că își 
făcu o mică notiță mentală, pentru când va ajunge acasă, să 
treacă pe încălțăminte italiană. 

„Dacă mai ajung acasă”, adăugă în gând. 

Sienna parcă era o altă persoană - o frumuseţe naturală; se 
îmbrăcase cu o pereche de blugi mulaţi și cu un pulover de 
culoarea untului, care îi puneau în evidenţă silueta zveltă. Părul 
îi era tot prins în coadă la spate și, fără aerul autoritar al 
uniformei de spital, părea oarecum mai vulnerabilă. Langdon 
observă că avea ochii roşii, de parcă plânsese, şi din nou îl copleşi 
un sentiment de vinovăţie. 

— Sienna, îmi pare foarte rău. Am auzit mesajul telefonic. Nici 
nu ştiu ce să spun. 

— Mulţumesc, răspunse ea. Dar deocamdată trebuie să ne 
gândim numai la tine. Te rog să stai jos. 

Vorbea pe un ton ferm, făcându-l să-şi reamintească de 
articolele pe care tocmai le citise, despre inteligenţa și copilăria 
ei. 

— Vreau să te gândeşti bine, reluă Sienna, făcându-i semn să 
se aşeze. Îţi aminteşti cum am ajuns aici? 

Langdon nu ştia ce relevanţă ar putea avea întrebarea ei. 

— Cu un taxi, răspunse luând loc la masă. Cineva trăgea în 
noi. 

— Trăgea în fine, domnule profesor! Să nu avem dubii în 

privinţa asta. 

— Aşa e. Scuze. 

— Şi îți amintești să fi existat vreo împuşcătură cât am fost în 
taxi? 

„Ciudată întrebare”. 

— Da, au fost două. Una a lovit oglinda laterală, iar cealaltă a 
spart luneta. 

— Bun, acum închide ochii. 

Langdon își dădu seama că de fapt ea îi testa memoria, așa că 
se conformă. 

— Cu ce sunt îmbrăcată? 

O putea vedea perfect în fața pleoapelor închise. 

— Balerini negri, blugi şi un pulover bej cu decolteu în V. Ai 
părul blond, lung până la umeri, strâns la spate. Ochii îți sunt 
căprui. 

Langdon deschise pleoapele şi o studie, mulțumit să constate 
că memoria sa eidetică funcționa normal. 

— Bun! Amprentarea vizual-cognitivă este excelentă, ceea ce 
confirmă că amnezia e în întregime retrogradă, fără o afectare cu 
caracter permanent a procesului de formare a amintirilor. Ţi-ai 
mai amintit ceva nou din ultimele zile? 

— Nu, din păcate, nu. Dar am avut iar niște viziuni, cât ai fost 
tu plecată. 

Şi îi povesti despre halucinaţiile sale repetate cu femeia în 
văluri, mulțimile de morți şi picioarele pe jumătate îngropate 
marcate cu litera R. Apoi îi spuse despre masca stranie, cu cioc, 
care plutea undeva în cer. 

— „Eu sunt moartea”? întrebă Sienna, părând tulburată. 

— Asta a zis, da. 

— Bine... Cred că asta-i chiar mai tare decât „Eu sunt Vişnu, 

distrugătorul lumilor”. 

Tânăra doctoriţă citase cuvintele pe care le rostise Robert 
Oppenheimer în momentul testării primei bombe atomice. 

— Şi masca asta cu cioc, în loc de nas... și cu ochi verzi, reluă 
Sienna privindu-l nedumerită. Ai idee de ce ţi-a apărut în minte 
o asemenea imagine? 

— N-am nicio idee, dar genul acesta de mască era răspândit în 
Evul Mediu, răspunse el, adăugând după o scurtă pauză: Se 
numea mască de ciumă. 

Sienna păru descumpănită. 

— Mască de ciumă? 

Langdon îi explică în câteva cuvinte că în lumea simbolurilor, 
forma cu totul aparte a măștii cu cioc era aproape sinonimă cu 
ciuma bubonică sau moartea neagră - molima care a făcut 
ravagii în Europa în anii 1300, ucigând în unele regiuni o treime 
din populaţie. Mulţi credeau că epitetul „neagră” se referea la 
zonele întunecate de pe pielea victimelor, ca urmare a cangrenei 
și a hemoragiilor subcutanate, însă, în realitate, el amintea de 
groaza pe care boala o stârnise pe tot cuprinsul Europei. 

— Masca aceea cu cioc, continuă Langdon, era purtată de 
doctorii din acele vremuri pentru a se feri de mirosul pestilenţial 
atunci când îi tratau pe cei infectați. Astăzi mai poate fi văzută 
doar în timpul carnavalului de la Veneţia — un memento sinistru 
al unei perioade cumplite din istoria Italiei. 

— Şi eşti sigur că în viziunile tale ai văzut o astfel de mască? 
întrebă Sienna, cu vocea acum tremurândă. O mască a unui 
doctor medieval care îi îngrijea pe bolnavii de ciumă? 

El încuviinţă. „E cam greu să confunzi o mască cu cioc”. 

Felul în care Sienna se încruntă părea să sugereze că încerca să 
afle cea mai bună modalitate de a-i da o veste neplăcută. 

— lar femeia îţi tot spunea: „Caută şi găseşte”? 

— Da. La fel ca înainte. Dar problema e că n-am habar ce 
anume ar trebui să caut. 

Sienna expiră lung, iar expresia ei deveni gravă. 

— S-ar putea să ştiu eu. Și mai mult decât atât... cred că ai găsit 
deja. 

Langdon o privi stupefiat. 

— Ce vrei să spui?! 

— Robert, seara trecută, când ai ajuns la spital, aveai în 
buzunarul sacoului ceva neobișnuit. Îţi aminteşti ce era? 

EI clătină din cap. 

— Aveai un obiect... un obiect surprinzător. L-am găsit din 
întâmplare, când îți curățam rana, îi explică ea, arătând spre 
sacoul murdar de sânge, aşezat pe masă. Este încă în buzunar, 
dacă vrei să te uiţi. 

Nesigur, Langdon aruncă o privire spre sacou. „Cel puţin aşa 
se explică de ce s-a întors ea după haina mea”. Întinse mâna, luă 
sacoul şi căută în toate buzunarele, unul după altul. Nimic. Luă 
din nou buzunarele la rând. În cele din urmă, se întoarse spre ea 
ridicând din umeri. 

— Nu e nimic aici. 

— Nici în buzunarul secret? 

— Cum? Sacoul meu nu are buzunar secret! 

— Nu? Atunci, întrebă ea cu o expresie nedumerită, asta-i 
haina altcuiva? 

Langdon simţi iar ceața aceea învăluindu-i creierul. 

— Ba nu, e haina mea. 

— Eşti sigur? 

„Al naibii de sigur, replică în sinea lui. De fapt, la un moment 
dat a fost sacoul meu preferat”. 

Dădu căptușeala într-o parte și îi arătă Siennei eticheta cu 
simbolul său favorit din lumea modei - globul Harris Tweed 
decorat cu treisprezece geme şi încununat de o cruce malteză. 

„Cine se pricepe mai bine decât scoţienii să-i evoce pe 
războinicii creştini pe o bucată de stofă?!” 

— Uită-te aici, adăugă el, arătându-i inițialele cusute de mână 
— „R.L”. — pe etichetă. Întotdeauna alegea modele Harris Tweed 
cusute manual și, în consecinţă, întotdeauna plătea ceva în plus 
pentru ca inițialele să-i fie brodate pe etichetă. Lucrând într-un 
campus universitar în care sute de sacouri din tweed sunt tot 
timpul îmbrăcate și dezbrăcate în sălile de clasă și în cele de 
masă, Langdon nu voia să riște câtuşi de puţin să iasă în pierdere 
dintr-un eventual schimb neintenţionat. 

— Te cred, spuse Sienna, luându-i sacoul din mână. Dar acum 
uită-te tu. 

Şi deschise haina mai mult, astfel încât să se vadă bine partea 
de la ceafă, în interior. Acolo, discret ascuns în căptușeală, se afla 
un buzunar mare, bine croit. 

„Ce naiba?!” 

Langdon era sigur că nu mai văzuse buzunarul acela 
niciodată: o tăietură ascunsă, perfect cusută. 

— Asta n-a fost aici înainte! insistă el. 

— Atunci, îmi închipui că n-ai mai văzut până acum... nici 
asta? 

Ducând mâna la buzunar, Sienna scoase din el un obiect 
îngust din metal şi îl puse ușor în palmele lui. 

Langdon nu reuși decât să se uite la el, uluit. 

— Ştii ce e? continuă ea. 

— Nu... N-am mai văzut niciodată așa ceva. 

— Ei bine, din fericire, știu eu. Și sunt aproape sigură că ăsta-i 

motivul pentru care cineva încearcă să te ucidă. 


XXX 


Pășind dintr-un capăt în altul al cubiculului său de pe 
Mendacium, coordonatorul Knowlton era tot mai neliniștit la 
gândul filmulețului pe care ar fi trebuit să-l dea publicităţii a 
doua zi dimineaţă. 

„Eu sunt Umbra?” 

Circulaseră unele zvonuri că acest client suferise o tulburare 
psihotică în ultimele luni, iar această înregistrare părea să le 
confirme dincolo de orice îndoială. 

Knowlton ştia că are două opțiuni. Putea să pregătească 
înregistrarea pentru a o expedia a doua zi, așa cum era 
înțelegerea, sau i-o putea duce sus, prefectului, pentru o a doua 
opinie. 

„Dar opinia lui o ştiu deja”, îşi spuse el; niciodată nu-l văzuse 
pe prefect adoptând un alt curs de acţiune decât cel promis 
clientului, „îmi va spune să trimit clipul fără nicio altă discuţie... 
și se va înfuria fiindcă l-am întrebat”. 

Coordonatorul reveni la înregistrarea video, pe care o derulă 
până la un moment deosebit de deconcertant. Apăsă tasta de 
redare și grota cu lumină stranie reapăru pe ecran, însoţită de 
clipocitul apei. Umbra umanoidă se profila pe peretele umed: un 
bărbat înalt, cu cioc lung, ca de pasăre. Cu o voce înăbușită, 
umbra diformă rosti: 


Ne aflăm într-un nou Ev întunecat. 

Cu secole în urmă, Europa se zbătea în tenebrele propriei 
nenorociri — populaţia înfrigurată, înfometată, cufundată în păcat şi 
deznădejde. Omenirea era ca o pădure mult prea deasă, sufocată de 
uscături, aşteptând trăsnetul trimis de Dumnezeu — scânteia care să 

aprindă în fine focul ce va să pustiască pământul și să curețe 
uscăturile, astfel ca lumina să poată ajunge din nou la rădăcinile 
sănătoase. 

Trierea este ordinea firească dictată de divinitate. 

Întrebaţi-vă ce a venit după Moartea Neagră. 

Cu toții ştim răspunsul. 

Renașterea. 

Aşa a fost dintotdeauna. Moartea e urmată de naștere. 

Pentru a ajunge în paradis, omul trebuie să treacă prin infern. 

Aşa ne-a învăţat maestrul. 

Şi totuşi, ignoranta cu părul argintiu cutează să-mi spună mie 
„monstru“? Oare nu pricepe matematica viitorului? Ororile pe care 
ni le va aduce? 

Eu sunt Umbră. 

Eu sunt salvarea voastră. 

De aceea mă aflu aici, în adâncul acestei caverne, privind peste 
laguna ce nu oglindește stele. Aici, în acest palat scufundat, Infernul 
mocnește sub ape. 

Curând va exploda în flăcări. 

Şi când o va face, nimic în lume nu-l va mai opri. 

CAPITOLUL 11 


Obiectul din mâna lui Langdon era surprinzător de greu 
pentru dimensiunile lui. Îngust şi neted, cilindrul din metal 
lustruit era lung de circa cincisprezece centimetri şi rotunjit la 
capete, ca o torpilă în miniatură. 

— Înainte de a-l zgudui prea mult, interveni Sienna, poate vrei 
să te uiţi şi pe partea cealaltă. Ce spuneai, că eşti profesor de 
simbolistică? întrebă ea apoi, cu un zâmbet sec. 

Langdon răsuci obiectul până ce observă un simbol roșu 
aprins gravat pe o laterală. Instantaneu, mușchii i se încordară. 

Studiind iconografia, ştia bine că puţine erau imaginile 
capabile să declanșeze instantaneu frica în mintea umană... iar 
simbolul din fața lui se încadra în mod cert în categoria 
respectivă. Reacţia lui fu una viscerală și imediată: puse tubul pe 
masă şi îşi trase scaunul înapoi. 

Sienna încuviinţă. 

— Mda, aşa am reacționat și eu. 

Marcajul de pe tub era unul simplu, trilateral. 


D 


Acest simbol arhicunoscut, citise el la un moment dat, fusese 
creat de Dow Chemical în anii 1960, pentru a înlocui o serie 
întreagă de elemente grafice aflate în uz, dar complet inutile. La 
fel ca orice simbol de succes, și acesta era simplu, distinctiv și 
uşor de reprodus. Declanşând în mod ingenios asocieri cu cele 
mai diverse elemente, de la cleștii de crab la aruncătorii de cuțite 

ninja, simbolul modern pentru risc biologic devenise o marcă 
universală, care denota pericol în orice limbă. 

— Tubul ăsta mic este un bio-recipient, îi explică Sienna. E 
folosit pentru transportul substanțelor periculoase. Uneori 
vedem aşa ceva şi noi, cei din domeniul medical. În interior se 
află un manşon din spumă poliuretanică, în care poate fi introdus 
un flacon, astfel încât să poată fi transportat în siguranţă. În cazul 
de faţă... bănuiesc că e un agent chimic letal... sau poate un... 
virus? Primele eșantioane de Ebola, reluă ea după o scurtă pauză, 
au fost aduse din Africa într-un tub asemănător. 

Asta nu era deloc ceea ce ar fi dorit Langdon să audă. 

— Și ce naiba caută în sacoul meu?! Sunt profesor de istoria 
artei. De ce am chestia asta la mine?! 

Imagini cu trupuri care se zvârcolesc îi reveniră în minte... și, 
deasupra lor, masca de ciumă. 

„Îmi pare foarte rău... Îmi pare foarte rău...” 

— Indiferent de unde provine, replică Sienna, este de cea mai 
bună calitate. Din titan căptușit cu plumb. Impenetrabil, inclusiv 
la radiaţii. Cred că e produs guvernamental. Recunoașterea 
amprentei, adăugă ea, arătându-i o tabletă neagră, cât un timbru, 
de lângă simbolul de risc biologic. Pentru siguranță în caz că 
recipientul e pierdut sau furat. Tuburile de acest tip pot fi 
deschise doar de o anumită persoană. 

Deși știa că mintea îi funcționează deja la capacitate normală, 
Langdon încă simţea că trebuie să facă eforturi ca să țină pasul cu 
ceea ce se întâmpla. „Deci am purtat la mine un recipient cu 
închidere biometrică”. 

— Când am descoperit recipientul în sacoul tău, am vrut să i-l 
arăt doctorului Marconi fără ştirea altora, dar nu am avut ocazia 
înainte să te trezești tu. M-am gândit să-ți încerc degetul mare pe 

tabletă cât timp erai inconștient, însă nu ştiam ce-o fi în tub, aşa 
că... 

— Degetul meu?! Langdon clătină din cap. Este imposibil ca 
obiectul ăsta să fi fost programat să-l deschid eu. Nu ştiu nimic 
despre biochimie. N-am avut niciodată un obiect ca ăsta. 

— Eşti sigur? 

Era al naibii de sigur. Întinse mâna și își lipi degetul mare de 
tableta recipientului. Nimic. 

— Vezi? i-am spus... 

Tubul de titan scoase un clic sonor şi Langdon își trase mâna 
de parcă l-ar fi ars la deget. „Sfinte Sisoe!” Rămase cu ochii 
aţintiți la recipient, ca şi când acesta ar fi fost pe punctul de a se 
deşuruba singur, începând să emane vreun gaz otrăvitor. După 
trei secunde, clicul se auzi din nou, tubul închizându-se probabil 
la loc. 

Rămas fără cuvinte, Langdon ridică privirea spre Sienna. 
Tânăra doctoriţă răsuflă adânc, cu un aer demoralizat. 

— Ei bine, mie mi se pare clar că pentru tine a fost programat. 

Pentru el însă, întregul scenariu era absurd. 

— Imposibil! În primul rând, cum să trec cu bucata asta de 
metal prin sistemul de securitate de la aeroport? 

— Poate că ai venit cu un avion particular. Sau poate că ţi-a 
fost dat după ce ai ajuns în Italia. 

— Sienna, trebuie să sun la consulat. Imediat. 

— Nu crezi că mai întâi ar trebui să-l deschidem? 

Langdon făcuse câteva lucruri necugetate în viața lui, însă în 
niciun caz nu avea de gând să deschidă un recipient cu materiale 
periculoase în bucătăria acestei femei. 

— Predau chestia asta autorităţilor. Acum. 

Sienna își țuguie buzele, cântărind opţiunile pe care le aveau. 

— Bine, dar după ce telefonezi, ești pe cont propriu. Eu nu pot 
să mă implic. Şi în niciun caz nu poți să-i chemi aici. Statutul meu 
de imigrant în Italia este... complicat. 

Langdon o privi în ochi. 

— Sienna, tot ce ştiu eu este că tu mi-ai salvat viaţa. Voi 
proceda așa cum vrei tu să procedez. 

Ea înclină din cap, recunoscătoare, şi se apropie de fereastră, 
uitându-se în jos, spre stradă. 

— Bun, uite cum ar trebui să facem. 

Şi schiță repede un plan. Era simplu, inteligent și fără riscuri. 

Langdon aşteptă în vreme ce ea selectă opțiunea de blocare a 
identităţii apelantului la mobilul ei și apoi formă numărul. Avea 
degete delicate, care se mişcau cu precizie pe taste. 

— Informazzioni abbonati? întrebă ea într-o italiană perfectă. Per 
favore, può darmi il numero del Consolato americano di Firenze? 

Aşteptă puțin şi apoi notă un număr de telefon. 

— Grazie mille, adăugă şi închise, împingând spre Langdon 
mobilul și hârtia cu numărul de telefon. Dă-i drumul! Îţi 
amintești ce trebuie să spui? 

— Memoria îmi funcționează perfect, replică el zâmbind, în 
timp ce forma numărul. 

La celălalt capăt începu să sune. „Şi uite aşa am pornit spre 
nicăieri”. 

Puse convorbirea pe difuzor și așeză telefonul pe masă, ca să 
poată auzi şi Sienna. Când se formă legătura, începu să se 
deruleze un mesaj înregistrat, cu informaţii generale despre 
consulat și cu orarul de funcționare, programul începând abia la 
ora 8.30 dimineaţa. 

Langdon se uită la ceasul mobilului. Era abia 6.00. 

„Dacă aveţi o urgenţă, continua mesajul, formați șapte-șapte 

pentru a vorbi cu ofițerul de serviciu”. 

Formă imediat numărul de interior și auzi din nou tonul de 
apel. 

— Consolato americano, răspunse o voce obosită. Sono il 
funzionario di turno. 

— Lei parla inglese? întrebă Langdon. 

— Desigur, spuse funcţionarul într-o engleză cu accent 
american; părea vag deranjat că fusese trezit din somn. Cu ce vă 
pot ajuta? 

— Sunt un cetățean american în vizită în Florența și am fost 
atacat. Numele meu este Robert Langdon. 

— Seria şi numărul pașaportului, vă rog, îi ceru omul, căscând 
cu zgomot. 

— Nu mai am pașaportul. Cred că mi-a fost furat. Am fost 
împușcat în cap. Am ajuns la spital. Am nevoie de ajutor. 

Funcţionarul se trezi brusc. 

— Domnule?! Aţi zis că aţi fost împușcat? Îmi mai spuneți o 
dată numele dumneavoastră, vă rog? 

— Robert Langdon. 

La celălalt capăt al liniei se auzi un fâsâit şi apoi degetele 
funcţionarului tastând ceva. Computerul piui. Urmă o pauză. 
Apoi alte sunete de taste. Şi încă un piuit. Plus alte trei piuituri 
stridente. Și o pauză mai lungă. 

— Domnule? Vă numiţi Robert Langdon? 

— Da. Și am probleme. 

— Bun, domnule, numele dumneavoastră este însoţit la mine 
de un steguleț roşu care îmi cere să vă transfer imediat către 
secretarul-şef al consulului. Rămâneţi pe fir. 

— Staţi! Îmi puteţi spune...? 

În telefon se auzi din nou sunetul de apel, de patru ori înainte 

de a se face conexiunea. 

— Sunt Collins, răspunse o voce guturală. 

Langdon trase aer în piept şi începu să-și spună povestea 
vorbind cât mai calm și mai limpede cu putinţă. 

— Domnule Collins, numele meu e Robert Langdon. Sunt un 
american în vizită în Florenţa. Am fost împuşcat. Am nevoie de 
ajutor. Vreau să vin cât mai repede la consulatul SUA. Mă puteți 
ajuta? 

Fără nicio ezitare, glasul gutural replică: 

— Slavă Domnului că sunteţi în viață, domnule Langdon! V- 
am tot căutat. 

CAPITOLUL 12 


„Consulatul ştie că sunt aici?” 

Langdon răsuflă ușurat la auzul veștii. Domnul Collins — care 
se prezentase ca fiind secretarul-șef al consulului general — rostea 
cuvintele cu o cadență fermă, profesională, dar tonul era totuşi 
imperios: 

— Domnule Langdon, trebuie să vorbim neîntârziat. Evident, 
nu la telefon. 

Pentru el nimic nu mai era evident acum, însă nu avea de 
gând să întrerupă tirada celuilalt. 

— Voi trimite imediat pe cineva să vă ia. Unde vă aflați? 

Sienna se mișcă ușor, ascultând dialogul la difuzorul 
mobilului. Langdon îi făcu un semn liniștitor, hotărât să urmeze 
întocmai planul ei. 

— Sunt într-un hotel mic, Pensione la Fiorentina, spuse el în 
telefon, aruncând o privire pe fereastră, spre hotelul mohorât pe 
care i-l arătase ea ceva mai devreme. 

Şi-i dădu lui Collins adresa. 

— Am notat, răspunse secretarul-şef. Staţi acolo. Rămânețţi în 
camera dumneavoastră. Va veni cineva imediat. Numărul 
camerei? 

Langdon inventă unul pe loc: 

— Treizeci şi nouă. 

— Bine. În douăzeci de minute. Și, domnule Langdon, 
continuă Collins coborând glasul, înțeleg că sunteți rănit și 
confuz, dar trebuie să ştiu... sunteți încă în posesie? 

„În posesie”. 

Langdon bănui că întrebarea, deși criptică, nu putea să se 

refere decât la un singur lucru. Privirea i se îndreptă spre bio- 
recipientul de pe masă. 

— Da, domnule. Sunt încă în posesie. 

Collins expiră cu zgomot. 

— Cum n-am mai avut veşti de la dumneavoastră, am 
presupus... sincer să fiu, am presupus ce-i mai rău. Mă simt 
ușurat. Rămâneţi unde sunteţi. Nu vă mișcaţi din loc. Douăzeci 
de minute. Va bate cineva la ușa dumneavoastră. 

Şi cu asta, Collins închise. 

Langdon îşi simți umerii relaxându-se pentru prima dată de 
când se trezise în spital. „Consulatul ştie ce se întâmplă şi în 
scurt timp voi avea toate răspunsurile”. Închise ochii și trase 
adânc aer în piept; în sfârşit, avea din nou senzaţia că este o ființă 
umană. Durerea de cap aproape că îi trecuse. 

— Ei bine, totul a sunat foarte ă la MI6, spuse Sienna pe 
jumătate în glumă. Eşti cumva spion? 

În momentul acela, Langdon habar nu avea ce mai e. Ideea că 
pierduse orice amintire a ultimelor două zile, pomenindu-se într- 
o situație complet necunoscută, i se părea imposibil de înţeles — și 
totuși, iată-l aici... la douăzeci de minute distanţă de întâlnirea cu 
un oficial al consulatului american, într-un hotel de mâna a doua. 

„Ce naiba se întâmplă aici?” 

Aruncă o privire spre Sienna, realizând că drumurile aveau să 
li se despartă, şi având totuşi senzaţia că între ei rămăsese ceva 
neterminat. Își aminti de medicul bărbos de la spital, care murise 
pe podea, sub ochii lui. 

— Sienna, șopti el, prietenul tău... doctorul Marconi... Mă simt 
îngrozitor! 

Ea încuviinţă, privind în gol. 

— Şi îmi pare rău că te-am implicat în toate astea. Ştiu că 

situaţia ta la spital e una neobișnuită şi, dacă va urma o anchetă... 

Nu-şi mai sfârși fraza. 

— E în regulă, răspunse ea. Sunt obișnuită să mă mut de colo- 
colo. 

Din privirea ei care părea să rătăcească departe, era limpede 
că, pentru Sienna, totul se schimbase în dimineaţa asta. Cu toate 
că propria viață îi era dată peste cap, Langdon o compătimea pe 
femeia din faţa lui. 

„Ea mi-a salvat viaţa... iar eu i-am distrus-o pe a ei”. 

Între ei se aşternu tăcerea, iar aerul părea că devine tot mai 
greu, de parcă amândoi ar fi vrut să vorbească, însă niciunul din 
ei nu avea nimic de spus. La urma urmei, erau doi străini într-o 
călătorie scurtă şi bizară, iar acum ajunseseră la o răspântie și 
fiecare trebuia s-o apuce pe drumul său. 

— Sienna, începu el într-un târziu, după ce voi lămuri toată 
problema asta cu cei de la consulat, dacă am cum să te ajut... te 
rog să-mi spui. 

— Mulţumesc, șopti ea şi îşi întoarse privirea tristă spre 
fereastră. 

Minutele treceau în vreme ce Sienna privea absentă pe 
fereastra bucătăriei, întrebându-se ce-i va mai aduce ziua 
respectivă. Orice ar fi fost, nu avea niciun dubiu că, până la 
lăsarea serii, lumea ei va arăta cu totul altfel. 

Ştia că, probabil, la mijloc era doar adrenalina, dar se simţea în 
mod straniu atrasă de profesorul american. Pe lângă că era 
chipeș, părea să aibă și o inimă bună. Într-o altă viaţă, într-o 
realitate alternativă, Robert Langdon i-ar fi putut fi chiar un 
partener romantic. 

„Dar nu m-ar vrea, îşi spuse ea. Sunt vătămată”. 

În timp ce încerca să-şi stăpânească emoțiile, o mișcare de 

dincolo de fereastră îi atrase atenţia. Sări în picioare, își lipi fața 
de geam și privi în stradă. 

— Robert, uite! 

Langdon văzu o motocicletă BMW neagră, care opri în fața 
hotelului Pensione la Fiorentina. Motociclistul era zvelt, bine 
clădit, cu costum din piele şi cască, ambele negre, iar când cobori 
din șa şi își scoase casca, Sienna auzi cum lui Langdon i se taie 
răsuflarea. 

Părul pieptănat cu ţepi era inconfundabil. Femeia scoase un 
revolver deja familiar, verifică amortizorul, după care îl puse la 
loc în buzunarul jachetei. Apoi, mişcându-se cu o graţie letală, 
intră în hotel. 

— Robert, șopti Sienna cu glasul sugrumat de spaimă. 
Guvernul SUA a trimis pe cineva să te ucidă. 

CAPITOLUL 13 


În timp ce stătea în fața ferestrei, cu privirea aţintită la hotelul 
de pe cealaltă parte a străzii, Robert Langdon simţi cum panica 
pune stăpânire pe el. Femeia cu părul ţepos tocmai intrase, însă 
de unde făcuse rost de adresă? 

Valuri de adrenalină îi curgeau prin sânge, perturbându-i încă 
o dată capacitatea de a raționa. „Guvernul țării mele a trimis pe 
cineva să mă omoare?” 

Sienna părea la fel de uimită. 

— Robert, asta înseamnă că și prima tentativă de a te ucide, la 
spital, a fost aprobată de autoritățile americane, spuse ea, 
ducându-se şi verificând încă o dată dacă ușa este bine încuiată. 
Dacă oficialii de la consulat au permisiunea de a te asasina... 

Nu-și mai termină ideea, dar nici nu era nevoie s-o facă. 
Implicaţiile erau terifiante. 

„Dar ce naiba îşi închipuie ei că am făcut? De ce mă vânează 
propriul meu guvern?” 

Încă o dată, auzi în minte cuvintele pe care, după toate 
aparențele, le tot repeta când ajunsese la spital. 

„Îmi pare foarte rău, îmi pare foarte rău”. 

— Aici nu eşti în siguranţă, spuse Sienna. Nu suntem în 
siguranță. Femeia aceea ne-a văzut fugind împreună din spital și 
sunt sigură că guvernul american și poliţia italiană încearcă deja 
să-mi dea de urmă. Apartamentul meu e subînchiriat pe numele 
altcuiva, dar până la urmă tot mă vor găsi, adăugă ea, după care 
își îndreptă atenţia spre bio-recipientul de pe masă. Trebuie să 
deschizi chestia asta. Acum. 

Langdon privi dispozitivul din titan, văzând doar simbolul de 

risc biologic. 

— Indiferent ce se află în tubul acela, continuă Sienna, 
probabil are un cod de identificare, o siglă a agenţiei, un număr 
de telefon, ceva. Ai nevoie de informaţii. Şi eu am nevoie de 
informații! Guvernul tău mi-a ucis prietenul! 

Durerea din glasul ei îl readuse în prezent şi Langdon 
încuviință cu o mișcare a capului, știind că Sienna are dreptate. 

— Da, îmi pare... foarte rău, rosti el și tresări auzind aceleași 
cuvinte, după care se întoarse spre recipientul de pe masă, 
întrebându-se ce răspunsuri or fi ascunse în interiorul lui. Ar 
putea fi extrem de periculos să-l deschid. 

Sienna reflectă o clipă. 

— Orice ar fi înăuntru, nu mă îndoiesc că e cât se poate de 
bine protejat, probabil într-un tub din plexiglas incasabil. Bio- 
recipientul trebuie să fie doar un container extern, menit să 
asigure un plus de protecţie în timpul transportului. 

Langdon se uită pe fereastră, la motocicleta neagră parcată în 
fața hotelului. Femeia încă nu ieşise, dar în scurt timp avea să 
constate că el nu e acolo. Și atunci, care va fi următoarea ei 
mișcare... şi cât timp va trece până ce va veni şi va începe să bată 
în ușa apartamentului? 

În sfârşit, se hotărî. Luă tubul de titan și, fără mare tragere de 
inimă, își lipi degetul mare de tableta biometrică. După câteva 
secunde, containerul piui şi scoase un clic sonor. 

Înainte ca tubul să se închidă la loc, Langdon răsuci în direcții 
opuse cele două jumătăţi. După un sfert de rotaţie, recipientul 
piui din nou. Zarurile fuseseră aruncate. 

Îi transpirară palmele în timp ce deşuruba tubul. Cele două 
jumătăţi culisau lin, pe făgașele perfect cizelate. Continuă să 
răsucească, având senzaţia că era pe punctul de a desface o 

păpușă rusească Matrioşka, doar că nu știa ce anume va găsi în 
interior. 

După cinci rotiri, cele două jumătăţi cedară. Trăgând adânc 
aer în piept, le desprinse ușor una de cealaltă. Spaţiul dintre ele 
se mări şi dădu la iveală interiorul din cauciuc spongios. 
Langdon îl aşeză pe masă. Stratul protector amintea de o minge 
de rugby. 

„Şi uite cum nu se întâmplă nimic”. 

Cu atenţie, îndoi partea de sus a cauciucului, astfel încât să se 
vadă obiectul adăpostit înăuntru. 

Sienna își lăsă capul pe un umăr, studiind conţinutul cu o 
expresie nedumerită. 

— În mod cert, nu e ce m-aș fi aşteptat să fie. 

Langdon crezuse că va găsi un fel de flacon cu aspect futurist, 
însă aspectul obiectului din bio-recipient nu avea nimic modern. 
Părea lucrat în fildeş, cu ornamentaţii gravate, și era cam de 
dimensiunile unui tub de dropsuri. 

— Pare ceva vechi, spuse Sienna. Un fel de... 

— Sigiliu cilindric, interveni Langdon, răsuflând în sfârșit. 

Inventat de sumerieni aproximativ în anii 3500 î. Hr. sigiliul 
cilindric a fost un precursor al gravurii în adâncime, numite şi 
intalie. Gravat cu imagini decorative, sigiliul avea la mijloc un 
gol prin care trecea un ax, astfel încât „mosorul gravat” să poată 
fi rotit, aidoma unui trafalet modern, pe un suport din teracotă 
sau argilă umedă, imprimând astfel o serie de simboluri, imagini 
sau cuvinte. 

Sigiliul acesta, îşi spuse Langdon, era fără îndoială unul rar și 
valoros, însă habar nu avea de ce fusese închis într-un recipient 
din titan, de parcă ar fi fost cine ştie ce armă biologică. 

Rotind cilindrul între degete, observă că imaginea gravată pe 

el era una sinistră — un diavol cu trei capete şi cu coarne, care 
devora trei oameni în același timp, câte unul cu fiecare gură. 

„Plăcut!” 

Privirea i se îndreptă apoi spre cele șapte litere ornate, gravate 
alături de încornorat. Cuvântul era scris în oglindă, ca pe orice 
rolă de imprimat, dar îl descifră cu uşurinţă: SALIGIA. 

Sienna miji ochii, citind literele cu glas tare. 

— Saligia? 

Langdon încuviinţă şi un fior rece îl străbătu la auzul 
cuvântului. 

— Este un mnemonic în latină, inventat de Vatican în Evul 
Mediu pentru a le reaminti creștinilor de cele şapte păcate 
capitale. Saligia este acronimul pentru superbia, avaritia, luxuria, 
invidia, gula, ira şi acedia. 

Sienna se încruntă. 

— Mândria, avariţia, desfrânarea, invidia, lăcomia, mânia și 
lenea. 

Langdon era impresionat. 

— Ştii latină! 

— Am primit o educaţie catolică. Ştiu care sunt păcatele. 

Cu un surâs chinuit, Langdon reveni la sigiliul cilindric, 
întrebându-se din nou de ce fusese închis într-un bio-recipient, ca 
și cum ar fi prezentat un pericol. 

— Credeam că e fildeș, dar e os, spuse Sienna ridicând 
obiectul în lumină şi arătându-i liniile care îl marcau. Fildeșul are 
un tipar de striații rombice translucide, ca o hașură, pe când osul 
formează striații paralele şi adâncituri mai închise la culoare. 

Langdon luă cilindrul şi îl examină mai îndeaproape. Sigiliile 
sumeriene erau gravate cu figuri rudimentare şi cuneiforme. 
Acesta însă avea inscripții mult mai elaborate. Era medieval, 

probabil. În plus, ornamentaţia sugera o tulburătoare conexiune 
cu halucinațţiile lui. 

Sienna îl privi cu îngrijorare. 

— Ce s-a întâmplat? 

— Temă recurentă, răspunse el sec și-i arătă una dintre 
gravurile de pe sigiliu. Îl vezi pe acest Lucifer cu trei capete, 
mâncător de oameni? E o imagine des întâlnită în Evul Mediu — o 
figură asociată cu Moartea Neagră. Cele trei guri devoratoare 
reprezintă  „eficiența” cu care ciuma bubonică distrugea 
populaţia. 

Sienna aruncă o privire piezișă spre simbolul referitor la riscul 
biologic. 

Trimiterile la ciumă păreau să revină în dimineaţa aceasta mai 
des decât i-ar fi plăcut lui Langdon să recunoască, dar, oricât ar fi 
încercat să evite, nu putea să nu remarce încă o astfel de 
conexiune. 

— Saligia, spuse el, este totodată o reprezentare a păcatelor 
colective ale omenirii... care, în conformitate cu doctrina 
medievală... 

— ... Constituiau motivul pentru care Dumnezeu pedepsise 
lumea dezlănțuind epidemia de ciumă. 

— Da, replică Langdon, pierzându-și pentru o clipă firul 
gândurilor. 

Tocmai observase ceva ciudat la cilindrul din mâna sa. În mod 
normal, prin tubul central al cilindrului ar fi trebuit să poţi 
vedea, ca printr-o bucată de ţeavă, dar aici tubul era blocat. „E 
ceva în interiorul lui”. O rază de lumină se reflectă în 
extremitatea tubului, scânteind uşor. 

— E ceva înăuntru! exclamă el cu glas tare. Şi pare că ar fi din 
sticlă. 

Întoarse cilindrul pentru a-i vedea și celălalt capăt și în clipa 
aceea ceva zornăi în interior, rostogolindu-se de la o extremitate 
la alta, ca o bilă într-un tub. Langdon încremeni, iar Sienna icni 
uşor. 

„Ce naiba a fost asta?” 

— Ai auzit sunetul acela? șopti ea. 

Langdon încuviință şi privi cu precauție în capătul 
recipientului. 

— Deschiderea pare să fie blocată de... ceva metalic. 

„Dopul unei eprubete, poate?” 

Sienna se trase înapoi. 

— Pare... spart? 

— Nu cred. 

Înclină tubul din nou, cu grijă, pentru a mai examina o dată 
extremitatea, și zornăitul se auzi iarăşi. O clipă mai târziu, sticla 
din cilindru făcu ceva cu totul neaşteptat, începu să lumineze. 

Sienna făcu ochii mari. 

— Robert, opreşte-te! Nu te mișca! 

CAPITOLUL 14 


Langdon rămase încremenit, cu mâna în aer, ținând bine 
cilindrul din os. Fără niciun dubiu, sticla de la capătul tubului 
emitea lumină... strălucind ca şi cum ceea ce se afla în interiorul 
ei se trezise brusc la viaţă. Imediat însă, luminozitatea dinăuntru 
se stinse. 

Sienna se apropie, respirând repede. Înclinând capul, studie 
porțiunea vizibilă a sticlei din interior. 

— Înclină-l încă o dată, şopti ea. Foarte încet. 

Langdon întoarse ușor cilindrul cu susul în jos. Din nou, ceva 
mic zornăi rostogolindu-se în lungul lui și apoi se opri. 

— Încă o dată, îl îndemnă ea. Încet! 

Langdon repetă mișcarea şi zornăitul se auzi din nou. De data 
aceasta, sticla dinăuntru luci slab o clipă, după care licărirea 
dispăru. 

— Trebuie să fie o eprubetă cu un agitator în interior, declară 
Sienna. 

Langdon știa despre bilele din spray-urile cu vopsea, care 
aveau rolul de a amesteca vopseaua când doza era agitată. 

— Conţine, probabil, un compus chimic fosforescent, continuă 
ea, sau un organism bioluminiscent care emite lumină când e 
stimulat. 

Langdon era de altă părere. Deși văzuse batoane fluorescente 
și chiar plancton luminiscent, care începea să lumineze atunci 
când trecerea unei ambarcaţiuni agita apa, el era aproape sigur că 
în cilindrul din mâna lui nu se afla niciuna, nici alta. Cu mișcări 
uşoare, înclină tubul de câteva ori, când într-o parte, când în alta, 
până ce acesta începu să strălucească, și apoi orientă capătul 

luminiscent spre palma lui. După cum se aștepta, o lucire 
roșiatică slabă îi apăru proiectată pe piele. 

„E plăcut să ştii că şi un IQ de 208 poate greşi uneori”. 

— Uită-te aici, spuse el, și începu să agite puternic tubul. 

Obiectul din interior zornăia înainte şi-napoi, din ce în ce mai 
repede. 

Sienna făcu un pas mare înapoi. 

— Ce faci acolo?! 

Continuând să zgâlțâie tubul, Langdon se duse la 
întrerupătorul de pe perete și stinse lumina, cufundând bucătăria 
în semiîntuneric. 

— Înăuntru nu e o eprubetă, spuse el, scuturând cilindrul din 
toate puterile. E un indicator Faraday. 

Unul dintre studenţi îi dăduse odată un dispozitiv similar — un 
indicator cu laser pentru profesorii cărora le displăcea să schimbe 
mereu bateriile consumate și pe care nu-i deranja să scuture 
indicatorul câteva secunde, pentru a transforma energia cinetică 
în electricitate, la nevoie. Când dispozitivul era agitat, o bilă 
metalică din interior aluneca înainte şi înapoi peste o serie de 
palete şi acționa un mic generator. După toate aparențele, cineva 
inserase indicatorul de aici în tubul din os gravat — o teacă antică 
menită să protejeze o jucărioară electronică modernă. 

Vârful indicatorului strălucea acum intens şi Langdon privi 
spre Sienna cu un zâmbet stângaci. 

— Spectacolul începe, spuse el, şi îndreptă tubul spre un loc 
liber de pe peretele bucătăriei. 

Când tencuiala se lumină, Sienna icni, iar Langdon se dădu un 
pas înapoi de uimire. 

Ceea ce apăru pe perete nu era un mic punct roşu luminos, ci 
o fotografie clară, de înaltă definiție, emisă de indicatorul din os 

ca de un vechi proiector de diapozitive. 

„Dumnezeule!” 

Mâna începu să-i tremure uşor în vreme ce mintea lui asimila 
scena macabră conturată pe zid. 

„Nu-i de mirare că tot vedeam imagini ale morții!” 

Alături de el, Sienna își duse o mână la gură și făcu un pas 
temător în față, în mod evident fascinată de ceea ce vedea. 

Scena proiectată de tubul din os gravat era o sumbră pictură în 
ulei ce înfățișa chinuri umane — mii de suflete supuse unor torturi 
cumplite pe diversele niveluri ale iadului. Infernul era 
reprezentat ca o secţiune transversală în pământ, un hău în 
formă de pâlnie care pătrundea până la o adâncime 
inimaginabilă. Acest abis al iadului era împărţit în trepte de 
suferinţă sporită, fiecare populată de păcătoşi supuşi chinurilor. 

Langdon recunoscu imaginea imediat. 

Capodopera din faţa lui — La Mappa dell'Inferno — era opera 
unuia dintre adevărații monștri sacri ai Renaşterii italiene, 
Sandro Botticelli. 

O redare complexă a lumii tenebrelor, Harta infernului este una 
dintre cele mai înspăimântătoare reprezentări ale vieții de apoi 
create vreodată. Sumbră, întunecată și terifiantă, pictura e 
frapantă chiar şi pentru privitorii de azi. Spre deosebire de 
vibrantele şi luminoasele sale capodopere Primavera şi Nașterea 
lui Venus, Botticelli folosise pentru Harta infernului o paletă 
deprimantă de roşu, sepia şi maro în variate nuanţe. 

Durerea de cap îi revenise cu aceeași ferocitate, însă, pentru 
prima dată de când se trezise într-un spital necunoscut, avea 
senzaţia că piesele încep să se așeze la locul lor. Fără îndoială, 
halucinaţiile acelea sinistre aveau ca explicație faptul că văzuse 
înainte această pictură celebră. 

„Probabil că am studiat La Mappa dell'Inferno a lui Botticelli”, 
îşi spuse el, deşi nu-şi putea aminti nicicum motivul. 

Dacă imaginea în sine avea un caracter tulburător, 
proveniența picturii era cea care îl îngrijora tot mai mult. 
Langdon era perfect conștient că inspirația pentru această 
capodoperă funestă nu izvorâse din mintea lui Botticelli însuși... 
ci din a unei persoane care trăise cu două sute de ani înaintea lui. 

„O mare operă de artă inspirată de alta”. 

Harta infernului a lui Botticelli era de fapt un omagiu adus unei 
lucrări literare din secolul al XIV-lea, una dintre cele mai 
cunoscute ale patrimoniului universal... o viziune macabră a 
iadului care impresionează chiar și în ziua de azi. 

Infernul lui Dante. 

Vizavi, Vayentha urcă în liniște scara de serviciu şi ajunse pe 
acoperișul tihnitului hotel Pensione la Fiorentina, unde își găsi 
un loc ferit. Langdon dăduse contactului său de la consulat un 
număr de cameră inexistent și un loc de întâlnire fals - o 
„întâlnire în oglindă”, cum se spunea în domeniul ei de 
activitate, o tehnică des folosită care îi permitea să evalueze 
situaţia înainte de a-şi dezvălui poziţia. Invariabil, locul fals sau 
„în oglindă” era ales deoarece se afla în raza vizuală a celui real. 

Vayentha găsi un punct de observaţie bine ascuns pe terasă, 
astfel încât să aibă o perspectivă largă asupra întregii zone. Încet, 
fără grabă, studie etaj cu etaj clădirea de apartamente de peste 
drum. 

„Scena îţi aparține, domnule Langdon”. 


XXX 


În acelaşi moment, la bordul iahtului Mendacium, prefectul ieşi 

pe puntea din lemn de mahon și inspiră adânc, savurând aerul 
sărat al Adriaticii. Vasul acesta îi era casă de ani buni, însă acum 
seria de evenimente petrecute în Florența ameninţa să distrugă 
tot ce clădise. 

Vayentha, agenta sa de teren, periclitase totul; fireşte că va fi 
supusă unei anchete de îndată ce misiunea se va încheia, însă 
deocamdată avea nevoie de ea. 

„ŞI ar face bine să recapete controlul asupra haosului creat”. 

În spatele lui răsunară paşi repezi, iar el se întoarse și o văzu 
pe una dintre analistele sale venind în fugă. 

— Domnule, începu ea, cu răsuflarea tăiată. Avem informații 
noi. Se pare că Robert Langdon și-a accesat de curând contul de 
e-mail de la Harvard de la o adresă IP neprotejată. Apoi, privind 
drept în ochii şefului ei, adăugă după o scurtă pauză: Acum 
putem determina cu precizie locul unde se află Langdon. 

Prefectului îi era greu să înţeleagă cum putea fi cineva atât de 
nesăbuit. „Asta schimbă totul”. Împreunându-și mâinile, privi 
spre țărm, analizând implicaţiile acestei veşti. 

— Cunoaștem statusul echipei SSR? întrebă el. 

— Da, domnule. La mai puţin de trei kilometri de poziţia lui 
Langdon. 

Prefectul avu nevoie de un singur moment pentru a lua o 
decizie. 

CAPITOLUL 15 


— L'inferno di Dante, şopti Sienna ca hipnotizată, apropiindu- 
se încă puţin de imaginea tenebroasă proiectată pe peretele din 
bucătăria ei. 

„ladul în viziunea lui Dante, își spuse Langdon, redat aici în 
culori vii”. 

Considerată una dintre cele mai de seamă opere literare ale 
lumii, Infernul era prima dintre cele trei cărți care alcătuiau 
Divina Comedie, un poem epic de 14 233 de versuri, în care 
autorul, Dante Alighieri, își descrie coborârea în lumea 
subterană, călătoria prin purgatoriu şi urcarea în paradis. Dintre 
cele trei secțiuni ale lucrării — Inferno, Purgatorio şi Paradiso — 
Infernul era de departe cea mai citită şi cea mai impresionantă. 

Compus la începutul secolului al XIV-lea, Infernul redefinise 
percepțiile medievale asupra damnării. Niciodată până atunci 
ideea de iad nu-i preocupase pe oameni într-o măsură atât de 
mare. Aproape peste noapte, opera lui Dante transformase 
conceptul abstract al infernului într-o imagine limpede şi 
înspăimântătoare, una viscerală, palpabilă şi de neuitat. Deloc 
surprinzător, după publicarea poemului, Biserica Catolică a 
înregistrat o extraordinară sporire a numărului de credincioși 
practicanți, păcătoşii îngroziți nădăjduind astfel să evite iadul 
zugrăvit de Dante. 

Ilustrată de Botticelli, cumplita viziune a infernului dantesc 
era construită ca un abis subteran al suferinței — un tărâm abject 
plin de foc, pucioasă, mocirlă şi monştri, cu Lucifer însuși 
aşteptând în mijlocul tenebrelor. Hăul era structurat pe nouă 
niveluri distincte — cele nouă cercuri ale iadului, în care păcătoşii 

sunt aruncați în funcţie de greutatea păcatelor săvârșite. Pe 
nivelul de sus, desfrânații, sau „răufăcătorii carnali”, erau bătuți 
de o vijelie eternă — simbol al incapacității lor de a-și controla 
dorinţele trupeşti. Dedesubtul lor, lacomii erau forțați să stea cu 
faţa în jos într-o scursoare puturoasă de canal, cu gura veșnic 
plină de produsele exceselor la care se dedaseră în cursul vieții. 
Pe cel de-al treilea nivel, ereticii erau închişi în racle cuprinse de 
flăcări, condamnaţi la focul veşnic. Şi așa mai departe, chinurile 
devenind tot mai cumplite cu fiecare cerc. 

În cele șapte secole scurse de la publicarea sa, Infernul lui 
Dante inspirase nenumărate variaţiuni, traduceri și transpuneri 
din partea unora dintre cele mai creative minţi ale istoriei. 
Longfellow, Chaucer, Marx, Milton, Balzac, Borges şi chiar câțiva 
papi scriseseră lucrări pornind de la poemul dantesc. 
Monteverdi, Liszt, Wagner, Ceaikovski şi Puccini compuseseră 
piese inspirate de aceeaşi operă, la fel ca unul dintre artiştii 
contemporani îndrăgiți de Langdon - Loreena McKennitt. Nici 
chiar lumea modernă a jocurilor video sau a aplicaţiilor pentru 
iPad nu ducea lipsă de oferte ce aminteau de capodopera lui 
Dante. 

Dormic să le împărtășească studenţilor săi bogata varietate 
simbolistică a viziunii danteşti, Langdon susținea un curs despre 
imagistica recurentă a poemului scris de Dante şi a lucrărilor pe 
care acesta le inspirase în decursul secolelor. 

— Robert, spuse Sienna, apropiindu-se de imaginea de pe 
perete. Uită-te la asta! 

Şi îi arătă o zonă din partea de jos a iadului în formă de pâlnie. 
Zona era aşa-numitul Malebolge, în traducere, „Văile răului” — al 
optulea şi totodată ultimul cerc al infernului, împărțit în şapte văi 
separate sau bolgii, fiecare pentru un tip anume de înşelăciune. 


86 


— Uite! exclamă din nou Sienna, mai surescitată acum. Nu 
spuneai tu că ai văzut asta în halucinaţiile tale? 

Langdon privi atent, dar nu observă nimic. Micul proiector 
începuse să piardă din energie, iar imaginea pălea deja. Agită 
rapid tubul până ce strălucirea reveni la nivelul inițial și îl așeză 
mai departe de perete, pe marginea mesei, astfel încât imaginea 
proiectată să fie mai mare. Apoi veni lângă Sienna, pentru a 
studia harta mai îndeaproape. 

Ea îi făcu încă o dată semn spre cel de-al optulea cerc al 
iadului. 

— Priveşte! Nu ziceai tu că în viziunile tale apărea o pereche 
de picioare ieșind cu susul în jos din pământ și că pe unul din ele 
era scrisă litera R? Uite-le! adăugă ea, punând degetul pe un 
punct de pe perete. 

Așa cum văzuse el de multe ori în pictura lui Botticelli, cea de- 
a zecea bolgie din Malebolge era plină de păcătoşi pe jumătate 
îngropaţi cu capul în jos, doar picioarele ieșindu-le din pământ. 
Dar în mod ciudat, în versiunea de aici, o pereche de picioare era 
marcată cu litera R scrisă cu noroi, exact așa cum îi apăruse lui în 
viziuni. 


[7 


„Dumnezeule!” exclamă el în sinea sa, studiind mai atent 
detaliul minuscul. 

— R-ul acela... în mod cert nu există în originalul lui Botticelli! 

— Uite încă o literă, interveni Sienna, arătându-i un alt punct. 

Privirea lui îi urmări degetul întins spre altă bolgie, unde litera 
E era imprimată pe un fals profet al cărui cap era răsucit cu fața 
la spate. 

„Ce naiba? Pictura asta a fost modificată!” 

Acum observă şi el alte litere, scrijelite pe trupurile păcătoşilor 
în toate cele zece bolgii din Malebolge. Văzu un C pe un 

seducător biciuit de demoni... un alt R pe un hoţ mușcat de şerpi 
pentru eternitate... un A pe un politician corupt cufundat într-un 
lac de smoală clocotindă. 

— Literele astea, spuse el sigur pe sine, categoric nu există în 
originalul lui Botticelli. Imaginea a fost modificată digital. 

Privind apoi spre prima bolgie, începu să citească literele până 
la ultimul, de sus în jos. 

C... A... T.. R. 0... V... A... C... E.R 

— Catrovacer? întrebă Langdon. E ceva în italiană? 

Sienna clătină din cap. 

— Nu. Şi nici în latină. Nu recunosc cuvântul. 

— Să fie o... semnătură, poate? 

— Catrovacer? replică ea nu prea convinsă. Nu-mi pare a fi un 
nume. Dar priveşte aici! 

Şi îi arătă unul dintre numeroasele personaje aflate în a treia 
vale din Malebolge. 

Când zări silueta, pe Langdon îl trecură fiorii. În mulțimea de 
păcătoşi din bolgia a treia se afla o figură emblematică a Evului 
Mediu: un bărbat cu o pelerină și o mască cu un cioc lung, ca de 
pasăre, şi ochi morți. 

„Masca de ciumă”. 

— Există un doctor de ciumă în originalul lui Botticelli? 
întrebă Sienna. 

— Categoric, nu. Figura asta a fost adăugată. 

— Dar Botticelli şi-a semnat pictura? 

Langdon nu-şi amintea, însă când îşi îndreptă privirea spre 
colțul din dreapta jos, unde erau semnate în mod normal 
tablourile, înţelese ce rost avea întrebarea Siennei. Semnătură nu 
exista, dar abia vizibil de-a lungul marginii cafenii a picturii se 
zărea un rând scris cu minuscule litere de tipar: La verità è visible 

solo attraverso gli occhi della morte. 

Langdon ştia suficientă italiană pentru a înțelege fraza. 

— „Adevărul poate fi întrezărit doar prin ochii morţii”. 

Sienna încuviinţă. 

— Bizar! 

Tăcerea se așternu între ei în vreme ce imaginea morbidă din 
fața lor începu să se șteargă. 

„Infernul lui Dante, îşi spuse Langdon, sursă de inspirație 
pentru numeroase lucrări de artă începând cu anii 1330”. 

Cursul său despre opera lui Dante includea întotdeauna și o 
parte referitoare la lucrări celebre inspirate de Infernul său. Pe 
lângă cunoscuta Hartă a infernului realizată de Botticelli, putea 
aminti de sculptura lui Rodin. Cele trei umbre din cadrul grupului 
statuar Poarta infernului... lucrarea lui Stradanus, înfățişându-l pe 
Phlegias înaintând printre cadavrele din apa Styxului... 
desfrânaţii spulberaţi de o furtună fără sfârşit în viziunea lui 
William Blake... viziunea straniu erotică a lui Bouguereau, în care 
Dante şi Virgiliu privesc doi bărbaţi goi încleştați în luptă... 
sufletele torturate care, în lucrarea lui Bayros, se strâng unele în 
altele pentru a se apăra de revărsarea torențială de flăcări și 
scântei... seria excentrică de acuarele și xilogravuri semnată 
Salvador Dali... şi vasta colecţie de gravuri a lui Gustave Doré, în 
care este reprezentat întregul Hades, de la intrarea ca un tunel 
până la însuşi Lucifer înaripat. 

După toate aparențele însă, viziunea poetică a lui Dante 
asupra infernului nu-i inspirase doar pe cei mai de seamă artişti 
ai tuturor timpurilor, ci şi pe altcineva — o minte rătăcită care 
modificase digital celebra pictură a lui Botticelli, adăugându-i 
zece litere, un doctor de ciumă și semnând-o cu o frază sinistră 
despre adevărul care poate fi perceput doar prin ochii morții. 

Apoi artistul de ocazie încărcase imaginea într-un proiector de 
înaltă tehnologie, pe care îl închisese într-un os gravat cu imagini 
monstruoase. 

Langdon nu-şi putea imagina cine ar fi putut crea un 
asemenea artefact, însă chestiunea părea lipsită de importanţă, 
comparativ cu o alta, mult mai deconcertantă. 

„De ce naiba aveam obiectul ăsta asupra mea?” 


XXX 


În vreme ce în bucătăria apartamentului Sienna și Langdon 
discutau despre ceea ce aveau de făcut mai departe, din stradă 
răsună huruitul unui motor de mare capacitate, urmat de o rafală 
de scrâșnete de cauciucuri și de portiere trântite. 

Nedumerită, Sienna se repezi la fereastră și privi afară. 

O dubă neagră, fără număr de înmatriculare, oprise la 
marginea trotuarului și din ea cobora un grup de bărbaţi în 
uniforme negre, fiecare cu un medalion circular verde pe umărul 
stâng. În mâini aveau arme automate şi toți se mișcau cu eficiență 
militară. Fără ezitare, patru dintre ei porniră în fugă spre intrarea 
în clădirea de apartamente. 

Sienna simţi cum îi îngheaţă sângele în vine. 

— Robert! Nu ştiu cine sunt ei, dar ne-au găsit! 


XXX 


Jos, în stradă, agentul Christoph Brüder strigă câteva ordine 
către oamenii săi, care se îndreptau în forță spre clădire. Era un 
individ masiv, căruia cariera militară îi dezvoltase un simţ al 
datoriei inflexibil și respect pentru lanţul de comandă. Briider îşi 
cunoştea bine misiunea, dar şi miza aflată în joc. 

Organizaţia pentru care lucra avea multe departamente, dar 
cel în care activa el — Suport pentru Supraveghere şi Reacţie — era 

solicitat doar când apărea o situaţie de „criză”. 

După ce oamenii săi se făcură nevăzuţi în clădirea de 
apartamente, Brüder rămase de pază la intrarea principală şi, 
folosindu-și dispozitivul de comunicare, luă legătura cu 
persoana de contact. 

— Brüder sunt, spuse el. Am reușit să-l localizăm pe Langdon 
prin intermediul adresei IP a computerului său. Echipa mea a 
intrat în obiectiv. Voi anunţa când îl vom captura. 


XXX 


De sus, de pe acoperișul hotelului La Pensione Fiorentina, 
Vayentha privea oripilată cum agenţii se năpustesc în clădirea de 
apartamente. 

„Ce mama dracului caută ei aici?!” 

Își trecu mâna prin părul țepos, sesizând dintr-odată gravele 
consecinţe ale greșelii ei de seara trecută. Cu un singur uguit de 
turturea, totul scăpase de sub control. Ceea ce începuse ca o 
misiune simplă... se transformase într-un veritabil coşmar. 

„Dacă echipa SSR este aici înseamnă că pentru mine totul s-a 
sfârșit”. 

Disperată, Vayentha își scoase comunicatorul Sectra Tiger XS 
şi îl apelă pe prefect. 

— Domnule, bâigui ea, echipa SSR e aici! Oamenii lui Briider 
au împânzit clădirea de apartamente de vizavi! 

Aşteptă un răspuns, dar când acesta veni, se auziră doar nişte 
clicuri seci pe fir şi apoi un glas electronic care anunţă calm: „Se 
lansează protocolul de dezavuare”. 

Vayentha luă telefonul de la ureche și se uită la ecran exact la 
timp pentru a vedea cum aparatul se închide. Păli, străduindu-se 
să accepte ceea ce se întâmpla. Consorţiul tocmai retezase toate 

legăturile cu ea. 
Nicio conexiune. Nicio asociere. 
„Am fost dezavuată”. 
Şocul dură doar o secundă. 
După el veni frica. 

CAPITOLUL 16 


— Repede, Robert! îl îndemnă Sienna. Vino după mine! 

Gândurile lui Langdon erau încă absorbite de imaginile 
sinistre ale infernului lui Dante când ieși în goană din 
apartament, pe culoarul clădirii. Până în clipa aceea, Sienna 
izbutise să gestioneze stresul considerabil al dimineţii cu un fel 
de siguranță detaşată, dar acum atitudinea ei calmă fusese 
înlocuită în mare parte de o emoție pe care Langdon încă nu o 
văzuse la ea: frică în adevăratul sens al cuvântului. 

Pe culoar, ea o luă la fugă înaintea lui, trecând de ascensorul 
care deja cobora, chemat fără îndoială de oamenii care intraseră 
în clădire. Alergă până la capătul holului și, fără a întoarce capul, 
dispăru pe scară. 

Langdon o urma îndeaproape, alunecând pe tălpile netede ale 
pantofilor săi de împrumut. Micul proiector din buzunarul de la 
piept al costumului Brioni sălta uşor la fiecare pas. În minte îi 
jucau încă bizarele litere de pe cel de-al optulea cerc al iadului: 
CATROVACER. Vedea parcă în fața ochilor masca şi semnătura 
stranie: „Adevărul poate fi întrezărit doar prin ochii morţii”. 

Langdon se străduia să găsească o conexiune între toate aceste 
elemente disparate, însă deocamdată nimic nu părea să aibă sens. 
Când se opri în sfârșit pe palierul scării, Sienna era acolo, 
ascultând cu atenţie. De jos se auzeau paşi grei urcând treptele. 

— Mai există şi o altă ieșire? întrebă el în şoaptă. 

— Vino după mine, replică ea scurt. 

Sienna îi salvase deja o dată viaţa în ziua aceea şi, cum nu avea 
altă soluţie decât să aibă încredere în ea, Langdon trase adânc aer 
în piept şi se năpusti pe scări, în urma ei. 

Coborâră un etaj, iar zgomotul bocancilor grei se auzea foarte 
aproape acum, la numai un etaj sau două dedesubt. 

„De ce se îndreaptă direct spre ei?” 

Înainte ca el să poată protesta, Sienna îl înhăță de mână şi îl 
trase departe de scară, pe un palier pustiu - un culoar lung, 
mărginit de uși încuiate. 

„Aici n-avem unde să ne ascundem!” 

Ea acționă un întrerupător şi câteva becuri se stinseră, dar 
semiîntunericul nu reușea câtuși de puţin să-i ascundă: amândoi 
erau cât se poate de vizibili pe culoar. Acum, paşii grei 
ajunseseră aproape de ei și Langdon se aştepta să-i vadă apărând 
în orice clipă pe scară, în capătul culoarului. 

— Am nevoie de sacoul tău, șopti Sienna, trăgând fără 
menajamente haina de pe umerii lui, apoi îl împinse, forțându-l 
să se ghemuiască în spatele ei, în intrândul din fața unei uși. Nu 
te mișca! 

„Ce naiba face? E perfect vizibilă!” 

Soldaţii se iviră pe scară, grăbindu-se pe trepte în sus, dar 
oprindu-se brusc când o văzură pe Sienna pe culoarul întunecat. 

— Per l'amore di Dio! strigă ea spre ei, pe un ton arțăgos. Cos" 
questa confusione? 

Cei doi bărbați se încruntară, în mod evident neștiind bine la 
ce se uită. Sienna continua să se răstească la ei: 

— Tanto chiasso a quest ora! Atâta zgomot la ora asta! 

Langdon observă acum că ea își înfăşurase capul şi umerii în 
sacoul lui, ca şi când ar fi fost basmaua unei bătrâne. Aplecată în 
față, așezându-se astfel încât să le blocheze vederea spre 
Langdon, ghemuit în penumbră, șontâcăi încă un pas spre ei 
complet transformată, urlând ca o băbuţă senilă. 

Unul dintre soldați ridică un braţ, făcându-i semn să se 

întoarcă în apartamentul ei. 

— Signora! Rientri subito in casa! 

Ea însă mai făcu un pas tremurat, agitându-și pumnul în aer. 

— Avete svegliato mio marito, che è malato! 

Langdon o asculta uluit. „i-au trezit soțul bolnav?!” 

Celălalt soldat ridică arma automată și o aținti spre ea. 

— Ferma o sparo! 

Sienna se opri brusc, înjurându-i întruna în vreme ce șchiopăta 
înapoi, îndepărtându-se de ei. Soldaţii își luară tălpășița, 
dispărând pe scări în sus. 

„Nu e tocmai un rol din Shakespeare, își spuse Langdon, dar a 
fost impresionant”. După toate aparențele, o oarecare experiență 
în teatru putea constitui o armă utilă. 

Siena își luă sacoul de pe cap și i-l aruncă lui Langdon. 

— Bun, urmează-mă! 

De această dată, el o ascultă fără ezitare. 

Coborâră până pe palierul de deasupra intrării, unde alţi doi 
soldaţi tocmai urcau în lift. Afară, în stradă, un altul stătea de 
pază lângă dubă; uniforma neagră îi era perfect întinsă pe trupul 
musculos. Fără zgomot, Langdon şi Sienna porniră în fugă pe 
trepte în jos, spre subsol. 

În garajul subteran era întuneric și mirosea a urină. Sienna 
alergă până într-un colț în care erau îngrămădite scutere şi 
motociclete şi se opri în fața unui Trike argintiu — un soi de 
motoretă cu trei roți, care părea o corcitură nu tocmai fericită 
între o Vespa italiană şi un triciclu pentru adulți. Sienna își 
strecură mâna mică pe sub apărătoarea roții din față şi extrase de 
acolo o casetă din material magnetizat. Din casetă scoase o cheie, 
o puse în contactul ciudatei motorete și porni motorul. 

Câteva secunde mai târziu, Langdon era așezat în spatele ei. 

Stând într-un echilibru precar pe şaua îngustă, pipăi în dreapta 
și-n stânga, căutând un mâner sau ceva de care să se țină. 

— Nu-i momentul să fii sfios, îi spuse Sienna, prinzându-i 
mâinile şi așezându-le în jurul mijlocului ei subţire. E cazul să te 
ţii bine. 

Langdon făcu întocmai cum i se spusese, iar ea porni motoreta 
şi ţâşni pe rampa de ieșire. Vehiculul era mai puternic decât şi-ar 
fi imaginat el și aproape că se ridică de la pământ când zvâcni 
afară din garaj, în lumina palidă a dimineţii, la vreo cincizeci de 
metri de intrarea principală a clădirii. Soldatul musculos care 
păzea ușa din față se întoarse brusc, la timp pentru a-i vedea pe 
Sienna și Langdon dispărând, însoțiți de un scrâşnet ascuţit al 
motorului ambalat. 

În șa, Langdon întoarse capul şi privi peste umăr spre soldatul 
care își ridicase arma și lua linia de ochire, așa că se pregăti. Un 
singur foc răsună, glonţul ricoşând din apărătoarea roții din 
spate a motoretei, trecând la numai o palmă de coloana lui 
vertebrală. 

„lisuse!” 

Sienna coti scurt la stânga într-o intersecție, iar el simți cum 
alunecă într-o parte, încordându-şi toți mușchii pentru a-şi păstra 
echilibrul. 

— Apleacă-te spre mine! îi strigă ea. 

Langdon se aplecă, reuşind să-şi recapete poziția dreaptă, în 
vreme ce străbăteau un bulevard mai larg. Abia după ce lăsară în 
urmă două cvartale, reuși el să răsufle din nou. 

„Cine naiba erau oamenii ăia?!” 

Sienna continua să-şi ţină privirea aţintită la drum, şerpuind 
în viteză prin traficul lejer al dimineţii. Mai mulți pietoni 
întoarseră capul pentru a-i privi, uimiţi probabil să vadă un 

bărbat înalt, în costum Brioni, stând în șa în spatele unei femei 
suple. 

Străbătuseră deja trei cvartale și se apropiau de o intersecţie 
mare, când în față izbucni urlet de claxoane. O dubă neagră luă 
colțul pe două roţi, năpustindu-se în intersecţie şi accelerând 
apoi direct spre ei. Duba era identică cu cea a soldaților de la 
clădirea de apartamente. 

Instantaneu, Sienna luă dreapta puternic şi apăsă frâna. 
Langdon îşi simţi pieptul presat de spatele ei când motoreta opri 
scurt în spatele unui camion de livrări parcat la marginea străzii. 
Sienna lipi micul Trike de bara din spate a camionului și scoase 
cheia din contact. 

„Oare ne-au văzut?” 

Se ghemuiră amândoi şi așteptară, cu răsuflarea tăiată. 

Duba trecu în goană pe lângă ei; după toate aparențele, nu-i 
observase. În ciuda vitezei, Langdon zări pentru o fracțiune de 
secundă pe cineva în interior. 

Pe bancheta din spate, o femeie relativ în vârstă, încă 
atrăgătoare, şedea între doi soldaţi, ca o prizonieră. Ţinea ochii 
plecaţi, iar capul i se clătina în sus și-n jos, de parcă ar fi fost 
pradă unui delir sau, poate, drogată. La gât purta o amuletă, iar 
părul lung și argintiu îi cădea pe umeri în inele. 

Pentru o clipă, Langdon simţi cum răsuflarea i se taie, ca şi 
când ar fi văzut o fantomă. 

Era femeia din viziunile lui. 

CAPITOLUL 17 


Prefectul ieşi cu paşi mari din sala de control și străbătu 
puntea iahtului, încercând să-şi adune gândurile. Ceea ce se 
întâmplase cu câteva minute în urmă în clădirea de apartamente 
din Florenţa era de neimaginat. 

Făcu de două ori turul navei înainte de a intra în biroul său şi 
a scoate din dulap o sticlă de whisky Highland Park vechi de 
cincizeci de ani. Fără să-și toarne în pahar, puse sticla pe masă și 
se întoarse cu spatele spre ea — un memento personal al faptului 
că el era cel care deținea controlul. 

Privirea i se îndreptă instinctiv spre un volum gros, cu 
colțurile îndoite — un dar din partea unui client... cel pe care şi-ar 
fi dorit acum să nu-l fi întâlnit niciodată. 

„Acum un an... cum aş fi putut să știu?” 

În mod normal, prefectul nu-i intervieva personal pe 
potenţialii clienţi, dar cel la care se gândea acum fusese trimis la 
el de o sursă de încredere, aşa că făcuse o excepţie de la regulă. 

Marea era liniștită ca un lac când clientul sosise la bordul 
iahtului, coborând din elicopterul său personal. Vizitatorul, o 
persoană recunoscută în domeniul său de activitate, avea 
patruzeci şi şase de ani, o înfățișare îngrijită, ochi verzi 
pătrunzători şi era foarte, foarte înalt. 

— După cum ştiţi, serviciile dumneavoastră mi-au fost 
recomandate de un prieten comun, începuse bărbatul, 
întinzându-și picioarele lungi și așezându-se cât mai confortabil 
în biroul luxos al gazdei sale. Deci, permiteți-mi să vă spun de ce 
anume am nevoie. 

— Mai bine nu, îl întrerupsese prefectul, subliniind astfel cine 

conducea discuţia. Protocolul cere să nu-mi spuneţi nimic. Vă voi 
prezenta eu serviciile pe care le asigur, iar apoi veți decide dacă 
și care dintre ele prezintă interes pentru dumneavoastră. 

Vizitatorul îl privise surprins, dar încuviințase tăcut și 
ascultase cu atenţie. Până la urmă se dovedise că dorințele lui 
coincideau cu serviciile standard oferite de Consorţiu — în esenţă, 
posibilitatea de a deveni „invizibil” pentru o vreme, astfel încât 
să se poată ocupa de un proiect anume departe de ochi indiscreți. 

„O joacă de copii”. 

Consorţiul urma să se achite de această misiune asigurându-i 
o identitate falsă şi o reședință sigură, secretă, unde îşi putea 
desfășura activitatea neștiut — indiferent care era acea activitate. 
Consorţiul nu întreba niciodată pentru ce solicita clientul 
respectivul serviciu, preferând să ştie cât mai puţine despre cei 
pentru care lucra. 

Timp de un an, în schimbul unui profit ameţitor, prefectul îi 
oferise un refugiu perfect bărbatului cu ochi verzi, care se 
dovedise un client ideal. Fără niciun contact între ei, toate 
facturile fuseseră onorate la timp. 

Şi apoi, cu două săptămâni în urmă, totul se schimbase. 

Pe neașteptate, clientul contactase Consorţiul, solicitând o 
întrevedere personală cu prefectul. Ţinând seama de suma pe 
care omul o plătise, acesta acceptase. 

Bărbatul neîngrijit care își făcuse apariţia pe iaht abia dacă mai 
aducea cu cel care îi solicitase serviciile cu un an în urmă. Avea o 
privire sălbatică în ochii verzi, odinioară limpezi, şi părea 
aproape... bolnav. 

„Ce i s-o fi întâmplat? Oare cu ce s-a ocupat?” 

Prefectul îl invitase în biroul său. 

— Diavoliţa cu părul argintiu, bâiguise clientul. E tot mai 

aproape cu fiecare zi. 

Prefectul îi răsfoise dosarul, privind fotografia femeii arătoase, 
cu părul argintiu. 

— Da, spusese el apoi, diavoliţa cu păr argintiu. Vă cunoaștem 
foarte bine dușmanii. Şi oricât de puternică este ea, vreme de un 
an întreg am ţinut-o departe de dumneavoastră și vom continua 
să procedăm la fel. 

Agitat, bărbatul cu ochi verzi îşi răsucea pe deget șuvițe de 
păr slinos. 

— Nu vă lăsaţi păcăliți de frumuseţea ei, fiindcă-i un dușman 
periculos. 

„Într-adevăr”, își spusese prefectul, deloc încântat de faptul că 
unul dintre clienţii săi atrăsese atenţia cuiva atât de puternic. 
Femeia cu părul argintiu dispunea de o influenţă și de resurse 
uriaşe — nu era deloc genul de adversar cu care i-ar fi plăcut să se 
confrunte. 

— Dacă ea sau demonii ei mă găsesc... continuase clientul. 

— N-o vor face, îl asigurase prefectul. Nu v-am ascuns noi 
până acum și nu v-am oferit tot ce ați cerut? 

— Ba da. Însă aș dormi mai liniştit dacă... După o pauză în 
care se străduise să-şi adune gândurile, reluase: Trebuie să fiu 
sigur că, dacă mi se întâmplă ceva, îmi veţi îndeplini ultimele 
dorinţe. 

— Acestea fiind...? 

Bărbatul căutase într-o pungă și scosese un plic sigilat, de 
dimensiuni mici. 

— Conţinutul acestui plic permite accesul la o cutie de valori 
din Florenţa. În casetă veţi găsi un obiect mic. Dacă mi se 
întâmplă ceva, va trebui să livraţi obiectul în locul meu. Este un 
fel de cadou. 

— Foarte bine, replicase prefectul şi luase un stilou, pentru a 
nota detaliile. Cui anume îl voi livra? 

— Diavoliţei cu părul argintiu. 

Prefectul ridicase privirea spre el. 

— Un cadou pentru cea care vă prigoneşte? 

— Mai degrabă un spin în coasta ei, ricanase clientul, cu o 
licărire sălbatică în ochi. Un mic spin isteţ, croit dintr-un os. Şi va 
constata că este o hartă... un Virgiliu al ei... un însoțitor spre 
adâncul iadului ei personal. 

Prefectul îl studiase îndelung. 

— Cum doriţi. Consideraţi ca și rezolvat. 

— Coordonarea va fi esenţială, insistase omul. Darul nu 
trebuie livrat prea devreme. Trebuie să-l păstraţi ascuns până 
când... 

Dar se oprise, pierdut deodată în propriile gânduri. 

— Până când? 

Bărbatul se ridicase brusc, ocolise biroul, înhățase un marker 
roșu şi încercuise cu mișcări agitate o dată pe calendarul personal 
al gazdei sale. 

— Până în această zi. 

Prefectul răsuflase adânc, strânsese din dinți și-și mascase 
iritarea stârnită de neobrăzarea clientului. 

— Am înţeles, spusese apoi. Nu voi face nimic înainte de ziua 
încercuită, iar atunci obiectul din caseta de valori, orice ar fi el, va 
fi expediat femeii cu păr argintiu. Aveţi cuvântul meu. Vă voi 
îndeplini dorința, adăugase el numărând pe calendar până la 
data încercuită, peste exact paisprezece zile. 

— Nici măcar cu o zi mai devreme! insistase clientul. 

— Am înţeles. Nici măcar cu o zi mai devreme. 

Prefectul luase plicul, îl vârâse în dosarul clientului și notase 

cele necesare pentru a fi sigur că dorinţa acestuia va fi respectată 
cu stricteţe. Nu cunoștea natura exactă a obiectului din caseta de 
valori și prefera să nici n-o ştie. Detaşarea era una dintre pietrele 
de temelie ale filosofiei Consorţiului. „Oferă serviciul cerut. Nu 
pune întrebări. Nu judeca nimic”. 

Bărbatul răsuflase ușurat, relaxându-și umerii. 

— Vă mulțumesc. 

— Altceva? întrebase prefectul, nerăbdător să se vadă scăpat 
de acest client atât de schimbat. 

— Da, mai e ceva, răspunsese omul, ducând mâna la buzunar 
și scoțând un mic stick de memorie stacojiu, pe care îl aşezase pe 
birou. Aici este încărcat un fişier video. Aș vrea să fie trimis 
presei internaționale. 

Prefectul îl studiase câteva momente pe bărbatul din faţa lui. 
Consorţiului i se cerea deseori să distribuie pe scară largă 
informaţii în numele clienților săi, însă ceva anume în privința 
solicitării primite acum părea îngrijorător. 

— În aceeași zi? întrebase el, arătând spre data încercuită din 
calendar. 

— Exact în aceeași zi. Nicio secundă mai devreme. 

— Am înţeles. 

Prefectul etichetase stick-ul de memorie cu informaţia corectă, 
apoi se ridicase în picioare, în încercarea de a pune capăt 
întrevederii. 

— Deci, asta-i tot? 

Clientul nu se clintise din loc. 

— Nu. Mai e un ultim detaliu. 

Prefectul se aşezase din nou. Ochii verzi ai bărbatului din fața 
lui aveau acum o privire sălbatică. 

— La scurt timp după ce veţi difuza acest video, eu voi deveni 

un om celebru. 

„Eşti deja celebru”, replicase prefectul în sinea sa, gândindu-se 
la realizările lui impresionante. 

— lar o parte din credit vă va reveni dumneavoastră, 
continuase clientul. Serviciul pe care mi l-ați oferit mi-a permis 
să-mi creez capodopera... O lucrare care va transforma lumea din 
temelii. Ar trebui să fiți mândru de rolul jucat. 

— Oricare ar fi capodopera dumneavoastră, replicase prefectul 
cu o nerăbdare crescândă, mă bucur că aţi avut intimitatea 
necesară pentru a o realiza. 

— Şi ca o dovadă de recunoştinţă, v-am adus un dar de 
despărţire. O carte. 

Văzând volumul gros pe care bărbatul neîngrijit din faţa lui îl 
scosese din pungă, prefectul se întrebase dacă nu cumva era 
vorba despre opera secretă la care lucrase în tot acest timp. 

— Dumneavoastră aţi scris această carte? 

— Nu. Dimpotrivă... a fost scrisă pentru mine. 

Nedumerit, prefectul privise cartea de pe biroul său. 

„Chiar îşi închipuie că a fost scrisă pentru el?” 

Era o carte de literatură clasică... scrisă în secolul al XIV-lea. 

— Citiţi-o, adăugase clientul, cu un zâmbet straniu. Aşa veţi 
înţelege mai bine ce am făcut. 

Şi cu aceste cuvinte, se ridicase, îşi luase la revedere și plecase. 
Prefectul se apropiase de fereastră și privise elicopterul 
vizitatorului înălțându-se de pe puntea iahtului și îndreptându- 
se spre ţărmul italian. Apoi se întorsese spre volumul gros de pe 
birou. Cu degete nesigure, deschisese coperta din piele și răsfoi 
până la începutul textului. Strofa de debut era scrisă cu litere 
mari, ornate, ocupând în întregime prima pagină. 

INFERNUL 


Ajuns pe-a vieţii mijlocie treaptă 
mă pomenii într-o pădure deasă, 
căci rătăcind pierdusem calea dreaptă.! 


Pe pagina din stânga, clientul își trecuse numele și un mesaj 
scris de mână: 


Dragul meu prieten, îți mulțumesc pentru că m-ai ajutat să găsesc 
calea. 
Lumea întreagă îți mulţumeşte şi ea. 


Prefectul nu avea idee ce însemna asta, însă citise deja destul. 
Închisese cartea și o pusese în biblioteca sa. Slavă Domnului, 
relaţia sa cu acest bizar individ avea să se încheie curând! „Încă 
paisprezece zile”, îşi spusese el, privind data încercuită cu roşu 
pe calendarul său. 

În perioada care urmase, simțise o nervozitate neobişnuită 
gândindu-se la acest client. Omul părea s-o fi luat razna. Dar în 
ciuda presimțţirilor prefectului, timpul se scursese fără niciun 
incident. 

Şi apoi, chiar înainte de data încercuită, surveniseră în 
Florenţa trei evenimente catastrofale. Prefectul încercase să 
menţină criza sub control, însă în foarte scurt timp situaţia îi 
scăpase din mână, culminând cu acele momente în care clientul 
urcase în goană treptele turnului Badia. 

„Şi a sărit... sinucigându-se”. 

În ciuda ororii de a pierde un client, mai cu seamă într-un 
asemenea mod, prefectul rămăsese un om de cuvânt. Prin 
urmare, începuse imediat să facă preparativele necesare pentru 


! Dante Alighieri, Infernul, traducere de Eta Boeriu, Editura Albatros, 
Bucureşti, 1971 (n. tr.) 

a-şi respecta ultima promisiune către clientul decedat, anume să 
trimită femeii cu părul argintiu conținutul unei casete de valori 
din Florenţa — misiune a cărei coordonare temporală, insistase 
răposatul, era esenţială. 

„Nici cu o zi mai devreme de data încercuită în calendar”. 

Prefectul îi înmânase Vayenthei plicul în care se aflau codurile 
casetei de valori, iar agenta plecase la Florenţa pentru a intra în 
posesia obiectului — „micul spin isteţ”. Dar când Vayentha îi 
telefonase, vestea comunicată fusese deopotrivă surprinzătoare și 
alarmantă. Conţinutul casetei de valori dispăruse deja, iar agenta 
lui abia scăpase de arestare. Cine știe cum, femeia cu părul 
argintiu aflase despre obiect şi îşi folosise influența pentru a 
obține accesul la caseta de valori și a solicita arestarea oricărei 
persoane care ar încerca s-o deschidă. 

Asta se întâmplase cu trei zile în urmă. 

Intenţia clientului fusese în mod evident aceea ca obiectul 
sustras să fie o ultimă insultă adusă femeii cu păr argintiu — un 
glas batjocoritor venit din mormânt. 

„ŞI totuşi, uite că acum glasul vorbește prea curând”. 

De atunci, Consorţiul se lansase într-o luptă disperată, 
folosindu-și toate resursele pentru a îndeplini ultima dorință a 
clientului şi de a se proteja pe sine. Iar în cursul acestui proces, 
organizaţia trecuse de o serie de limite dincolo de care — prefectul 
știa bine — îi va fi greu să se mai întoarcă. Acum, pe fondul 
tuturor evenimentelor din Florenţa, şedea la biroul său privind în 
gol și întrebându-se ce îi va mai aduce viitorul. 

Pe calendarul său, cercul trasat de client cu linii furibunde 
părea că se holbează la el — un ochi nebun de cerneală roşie în 
jurul unei date aparent speciale. 

„Mâine”. 

Fără mare tragere de inimă, prefectul întoarse privirea spre 
sticla de whisky aflată pe birou, în faţa lui. Şi apoi, pentru prima 
dată în paisprezece ani, își turnă un pahar şi-l dădu pe gât dintr- 
o singură înghițitură. 

Pe puntea de jos, coordonatorul Laurence Knowlton extrase 
micul stick de memorie roşu din computer și îl puse pe birou, în 
fața lui. Înregistrarea video pe care o conţinea era unul dintre 
cele mai stranii lucruri pe care le văzuse vreodată. 

„Şi durează exact nouă minute... nicio secundă mai mult, 
niciuna mai puţin”. 

Cu un sentiment de îngrijorare care nu-i stătea în fire, se ridică 
şi începu să străbată cu paşi mari cubiculul, întrebându-se din 
nou dacă nu cumva ar trebui să-i arate și prefectului bizara 
înregistrare. 

„Tu fă-ţi doar treaba, îşi spuse el în cele din urmă. Fără 
întrebări. Fără judecăţi”. 

Străduindu-se să-și alunge clipul video din minte, își marcă în 
agendă misiunea ca îndeplinită. Mâine, aşa cum ceruse clientul, 
va expedia fişierul presei internaționale. 

CAPITOLUL 18 


Despre Viale Niccolo Machiavelli s-a spus că ar fi cea mai 
elegantă stradă din Florenţa. Marcată de curbe în S care şerpuiesc 
printre copaci și garduri vii luxuriante, bulevardul este unul 
dintre preferatele bicicliștilor şi ale posesorilor de Ferrari. 

Sienna manevra cu abilitate micul Trike la fiecare curbă, 
lăsând în urmă mohorâtele cartiere de locuinţe și intrând în zona 
rezidenţială cu aer curat, mirosind a cedru, de pe malul stâng al 
fluviului Arno. Trecură în viteză prin dreptul turnului cu ceas al 
unei biserici, care tocmai bătea de ora opt. 

Langdon îşi ţinea echilibrul în șa, iar în mintea lui se perindau 
imagini enigmatice ale infernului dantesc... şi ale misterioasei 
femei cu păr argintiu pe care o zărise înghesuită între doi soldaţi 
masivi, pe bancheta din spate a dubei. 

„Oricine ar fi, îşi spuse în sinea lui, ceilalți au pus mâna pe 
ea”. 

— Femeia din dubă, strigă Sienna pentru a acoperi huruitul 
motorului, eşti sigur că e cea din viziunile tale? 

— Foarte sigur. 

— Înseamnă că ai întâlnit-o cândva, în ultimele două zile. 
Întrebarea e... de ce îţi tot apare în minte şi de ce îți repetă să 
cauţi şi să găseşti. 

— Nu știu... Nu-mi amintesc s-o fi întâlnit, dar de fiecare dată 
când îi văd chipul mă încearcă un sentiment copleșitor că trebuie 
s-o ajut. 

„Îmi pare foarte rău. Îmi pare foarte rău”. 

Brusc, Langdon se întrebă dacă regretele sale nu erau cumva 
adresate femeii cu păr argintiu. 

„Oare am dezamăgit-o cumva?” 

Simţi un nod în stomac, gândindu-se la asta. 

Avea senzaţia că o armă vitală îi dispăruse din propriul 
arsenal. 

„Nu mai am amintiri”. Cu un caracter eidetic încă din 
copilărie, memoria era bunul său intelectual pe care se baza cel 
mai mult. Pentru un om obişnuit să-și amintească în cele mai 
mici detalii tot ce vedea în jur, încercarea de a funcționa fără 
memorie semăna cu o tentativă de a ateriza cu un avion pe 
întuneric și fără radar. 

— Cred că singura șansă de a găsi răspunsurile dorite este să 
descifrezi La Mappa, spuse Sienna. Secretul pe care ea-l ascunde, 
oricare ar fi acesta, pare a fi motivul pentru care eşti urmărit. 

Langdon încuviinţă tăcut, gândindu-se la cuvântul catrovacer, 
scris pe trupurile zvârcolindu-se de durere din Infernul lui Dante. 

Pe neașteptate, un gând limpede i se contură în minte. 

„M-am trezit în Florenţa” 

Niciun alt oraş din lume nu avea conexiuni mai strânse cu 
Dante. 

Poetul se născuse în Florenţa, crescuse acolo şi tot acolo se 
îndrăgostise, potrivit legendei, de Beatrice, fiind în cele din urmă 
alungat din oraș, silit să rătăcească ani de-a rândul prin satele 
Italiei, măcinat de dor pentru căminul său. 

„Lăsa-vei tot ce-n lumea ta cea vie, scria Dante despre 
alungarea sa, ţi-e lucru drag, şi-a tristei exilări săgeată prima asta 
o să-ţi fie...”? 

Amintindu-şi aceste cuvinte din cântul şaptesprezece al 
Paradisului, Langdon privi în dreapta, peste apele fluviului Arno, 


2 Dante Alighieri, Divina Comedie, Editura Polirom, Iaşi, 2000, traducere de 

spre cupolele și fleşele care se zăreau în depărtare. 

În minte i se contură imaginea orașului vechi — un labirint de 
străduțe înguste, turiști şi trafic aglomerat în jurul celebrei 
catedrale florentine, al muzeelor, bisericilor și zonelor 
comerciale. Bănuia că, dacă ar renunţa la motoretă, s-ar putea 
pierde imediat în mulțime. 

— Trebuie să mergem în orașul vechi, spuse el. Dacă există 
răspunsuri în toată șarada asta, probabil că acolo le vom găsi. 
Vechea Florenţă era lumea lui Dante. 

Sienna înclină capul în semn de acord și strigă peste umăr: 

— E şi mai sigur — există acolo o sumedenie de locuri în care să 
ne ascundem. Vom merge spre Porta Romană, de unde vom 
putea traversa fluviul. 

„Fluviul”, îşi spuse Langdon cu un tremur anticipativ. Celebra 
coborâre în infern a lui Dante începuse tot cu o traversare a 
fluviului. 

Sienna acceleră și, pe măsură ce lăsau în urmă străzi şi clădiri, 
Langdon trecu în revistă imaginile infernului - morți și 
muribunzi, cele zece văi din Malebolge, doctorul de ciumă şi 
cuvântul acela bizar, CATROVACER. Reflectă la cuvintele din 
partea de jos a Hărții infernului — „Adevărul poate fi întrezărit 
doar prin ochii morții” — şi se întrebă dacă nu cumva şi acesta era 
un citat din Dante. 

„Nu-l recunosc”. 

Langdon era familiarizat cu opera poetului florentin, iar 
datorită recunoașterii de care se bucura ca istoric al artei cu 
specializare în iconografie, era uneori solicitat să interpreteze 
vasta gamă de simboluri ce caracteriza opera lui Dante. Printr-o 
coincidență, sau poate că nu, susținuse o prelegere despre 
Infernul lui Dante cu aproape doi ani în urmă. 


109 


„Divinul Dante: Simboluri ale iadului”. 

Dante Alighieri devenise un veritabil „obiect” de cult al 
istoriei, numeroase societăţi destinate studierii operei lui fiind 
fondate în lumea întreagă. Cea mai veche astfel de organizaţie 
din SUA fusese înființată în 1881 la Cambridge, în Massachusetts, 
de Henry Wadsworth Longfellow: celebrul poet din New 
England a fost primul american care a tradus Divina Comedie, 
traducerea sa fiind și astăzi una dintre cele mai apreciate şi mai 
citite. 

Fiind un exeget de renume al operei lui Dante, Langdon fusese 
invitat să vorbească la un eveniment important găzduit de una 
dintre cele mai vechi societăți dedicate poetului, Societatea Dante 
Alighieri din Viena. Conferinţa se ţinuse la Academia vieneză de 
Ştiinţe, principalul sponsor reuşind să închirieze pentru acea 
ocazie sala cu două mii de locuri a prestigioasei instituții. 

La sosire, Langdon fusese întâmpinat de directorul conferinței 
și poftit în sală. Trecând prin foaier, nu avusese cum să nu 
observe cele cinci cuvinte scrise cu litere uriașe pe peretele din 
spate, în engleză: WHAT IF GOD WAS WRONG? - „Și dacă 
Dumnezeu a greşit?” 

— E un Lukas Troberg, îi șoptise directorul. Cea mai recentă 
operă de artă a noastră. Ce părere aveţi? 

Langdon privise textul cu litere uriașe, neștiind prea bine cum 
să răspundă: 

— Păi... tuşele sunt bogate, dar abilitatea de a folosi 
subjonctivul mi se pare firavă. 

Directorul îi aruncase o privire încurcată, iar Langdon sperase 
că relația sa cu publicul va fi una mai fericită. 

Când urcase în sfârșit pe scenă, fusese primit cu aplauze 
furtunoase din partea publicului care stătea în picioare. 

— Meine Damen und Herren, începuse el, glasul bubuindu-i în 
difuzoare. Wilkommen, bienvenue, welcome. 

Celebra replică din filmul Cabaret stârnise râsete apreciative în 
rândul spectatorilor. Am fost informat că publicul nostru din 
această seară include nu doar membri ai Societăţii Dante, ci şi 
numeroși studenţi şi oameni de ştiinţă, mulți dintre ei explorând 
pentru prima dată opera lui Dante. Deci, pentru aceia dintre 
dumneavoastră care nu au avut răgazul de a citi poeme italiene 
medievale, m-am gândit să încep cu o scurtă privire asupra 
poetului însuși — asupra vieţii sale, asupra operei şi a motivelor 
pentru care este considerat una dintre cele mai influente 
personalități ale istoriei universale. 

Alte aplauze. 

Cu ajutorul unei mici telecomenzi, Langdon afişase o serie de 
imagini înfățişându-l pe Dante, prima fiind portretul în mărime 
naturală realizat de Andrea del Castagno, în care poetul este 
reprezentat în cadrul unei uși, ținând în mână o carte de filosofie. 

— Dante Alighieri, continuase el. Scriitorul și filosoful 
florentin a trăit între anii 1265 și 1321. În acest portret, la fel ca în 
marea majoritate a reprezentărilor sale, Dante poartă un 
cappuccio roşu — un fel de capișon strâns pe cap, cu apărătoare de 
urechi — care, alături de roba stacojie Lucca, devenise cea mai 
răspândită modalitate de a-l înfăţişa pe celebrul poet florentin. 

Langdon avansase cu diapozitivele până la portretul realizat 
de Botticelli şi aflat la Galeriile Uffizi, care sublinia cele mai 
pregnante trăsături ale poetului — maxilarul pătrat și nasul 
coroiat. 

— Și aici, chipul inconfundabil al lui Dante este încadrat de 
acel cappuccio roșu, însă Botticelli a adăugat o cunună de laur ca 
simbol al desăvârșirii — în acest caz în arta poetică — un simbol 

tradițional împrumutat de la artiştii Greciei antice și folosit chiar 
şi astăzi în cadrul ceremoniilor în onoarea poeţilor şi a laureaţilor 
Nobel. 

Langdon trecuse rapid peste alte imagini, toate înfățișându-l 
pe celebrul poet cu tunica roşie, capişonul stacojiu, cununa de 
lauri şi nasul proeminent. 

— Şi pentru a vă face o imagine mai fidelă, iată o statuie din 
Piazza di Santa Croce... și, desigur, celebra frescă atribuită lui 
Giotto din capela de la Bargello. 

Lăsând pe ecran diapozitivul cu fresca lui Giotto, Langdon 
făcuse câțiva paşi spre centrul scenei. 

— Aşa cum fără îndoială ştiţi, Dante este cunoscut îndeosebi 
pentru monumentala sa capodoperă literară, Divina Comedie — o 
relatare extrem de veridică a călătoriei autorului în infern, a 
trecerii prin purgatoriu şi a urcării în paradis, pentru 
comuniunea cu Dumnezeu. După standardele moderne, Divina 
Comedie nu are nimic comic în ea. Motivul pentru care se 
numeşte așa este cu totul altul. În secolul al XIV-lea, literatura 
italiană era împărțită în două categorii: tragedia, reprezentând 
literatura de înalt nivel, era scrisă în italiana oficială; comedia, 
literatură de nivel inferior, era scrisă în limba vorbită de popor și 
destinată acestuia. 

Langdon afișase apoi diapozitivul cu fresca lui Michelino, în 
care Dante era înfățișat stând dincolo de zidurile Florenței și 
ținând în mână un exemplar al Divinei Comedii. În fundal, munţii 
terasați ai purgatoriului se înălțau deasupra porţilor iadului. 
Astăzi pictura este expusă în catedrala Santa Maria del Fiore, mai 
cunoscută ca Il Duomo. 

— După cum bănuiţi, probabil, din titlu, continuase Langdon, 
Divina Comedie a fost scrisă în italiana vernaculară - limba 

vorbită de popor. În ciuda acestui fapt, îmbină strălucit religia, 
istoria, politica, filosofia şi comentariul social într-o ficțiune care, 
deși cu caracter erudit, este pe deplin accesibilă maselor. Poemul 
a devenit un veritabil jalon al culturii italiene, astfel că despre 
stilul lui Dante s-a spus, nici mai mult, nici mai puţin, decât că ar 
fi structurat limba italiană modernă. 

După o scurtă pauză pentru efect, Langdon șoptise: 

— Prieteni, este imposibil să supraestimăm influența operei lui 
Dante Alighieri. Nicio altă lucrare literară, muzicală sau artistică 
din istorie, poate cu excepţia Bibliei, nu a inspirat mai multe 
imitații, variaţiuni, note admirative sau explicative. 

După ce enumerase vasta gamă de compozitori, pictori şi 
scriitori celebri care creaseră opere inspirate din poemul lui 
Dante, Langdon îşi lăsase privirea să rătăcească asupra 
publicului. 

— Deci, avem printre noi scriitori în această seară? 

Aproape o treime dintre cei prezenți ridicaseră mâna, spre 
uimirea lui. 

„Ei, dar ori am aici cel mai educat public din lume, ori chestia 
asta cu cărţile publicate pe internet chiar e o afacere! 

— Bun, aşa cum ştiţi şi dumneavoastră, nimic nu este mai pe 

placul unui scriitor decât aprecierile venite din partea unei 
personalități influente, menite să fie publicate pe copertă şi să-i 
determine pe alţii să le cumpere cartea. Asemenea aprecieri în 
scop publicitar existau și în Evul Mediu, iar Dante nu a dus lipsă 
de ele. 

Prezentând un nou diapozitiv, Langdon se adresase din nou 
publicului: 

— Cum v-ar plăcea un asemenea citat publicat pe coperta 
cărții dumneavoastră? 

Niciodată lumea n-a văzut un om mai iscusit ca el. 
Michelangelo 


Un murmur de surprindere se ridică din rândul spectatorilor. 

— Da, continuase Langdon, este același Michelangelo pe care 
îl știți, cel care a pictat Capela Sixtină și l-a sculptat pe David. 
Michelangelo nu a fost doar un pictor și un sculptor desăvârşit, ci 
și un poet talentat, care a compus aproape trei sute de poeme, 
printre ele numărându-se şi unul intitulat „Dante“, dedicat 
autorului acelor viziuni realiste ale infernului care au constituit 
sursa de inspiraţie pentru a sa Judecată de Apoi. Şi dacă nu mă 
credeți, citiți Cântul trei al Infernului lui Dante şi apoi vizitaţi 
Capela Sixtină; chiar deasupra altarului veți vedea această 
imagine familiară. 

Langdon schimbase diapozitivul cu unul ce înfățișa un 
monstru musculos năpustindu-se cu o vâslă uriaşă asupra unui 
grup de oameni care încercau să se ferească. 

— Acesta este luntrașul lui Dante, Charon, care-i loveşte cu o 
vâslă pe trecătorii rătăciți. 

Afişase apoi un nou diapozitiv, un alt detaliu al Judecăţii de 
Apoi de Michelangelo: un bărbat răstignit. 

— lată-l pe Aman din Agag care, conform Scripturii, a fost 
spânzurat. În poemul lui Dante, soarta lui a fost răstignirea. Așa 
cum puteţi vedea aici, în Capela Sixtină, Michelangelo a preferat 
versiunea dantescă, nu pe cea biblică. Dar să nu-i spuneți papei, 
adăugase Langdon în șoaptă, cu un surâs. 

Mulțimea izbucnise în râs. 

— Infernul lui Dante a creat o lume a durerii şi suferinței 
dincolo de tot ce-și imaginase omenirea până atunci, definind cu 
adevărat ideea modernă de iad. Și, credeți-mă, Biserica Catolică 

are pentru ce-i mulțumi lui Dante. Al său Infern i-a îngrozit 
vreme de secole pe credincioşi, triplând, fără îndoială, numărul 
celor care frecventau lăcaşele de cult. Şi astfel, continuase 
Langdon schimbând diapozitivul, ajungem la motivul întrunirii 
noastre din această seară. 

Pe ecran era afişat titlul prelegerii sale: 

DIVINUL DANTE: SIMBOLURI ALE IADULUI. 

— Infernul lui Dante are un simbolism și o iconografie atât de 
bogate, încât deseori îi dedic un curs cu durata de un semestru 
întreg. lar în această seară mi-am spus că nu există o modalitate 
mai bună de a prezenta simbolurile din poemul dantesc decât 
aceea de a trece alături de el... prin porţile iadului. 

Apropiindu-se de marginea scenei, Langdon privise atent 
publicul. 

— Dar, dacă e să facem o plimbare prin infern, aş propune să 
luăm cu noi o hartă. Şi nu există o hartă a iadului lui Dante mai 
corectă și mai detaliată decât cea pictată de Sandro Botticelli. 

Acţionând telecomanda, afişase pe ecran sumbra Mappa 
dell'Inferno. Din sală se auziseră câteva suspine și icnete de 
surprindere pe măsură ce spectatorii asimilau diversele orori 
reprezentate în caverna ca o pâlnie. 

— Spre deosebire de alți artiști, Botticelli a respectat întru totul 
textul lui Dante. De fapt a petrecut atât de mult timp citindu-l, 
încât marele istoric de artă Giorgio Vasari spunea că obsesia pe 
care pictorul o avea pentru poetul florentin a dus la „grave 
dezordini în viaţa lui”. Botticelli a creat peste douăzeci şi cinci de 
lucrări inspirate de poemul lui Dante, dar harta este cea mai 
cunoscută. 

Langdon indicase apoi colțul din stânga sus al picturii, 
continuându-și prezentarea: 

— Călătoria noastră va începe aici, la suprafață, unde îl puteţi 
vedea pe Dante în roșu, alături de ghidul său, Virgiliu, în fața 
porţilor iadului. De acolo vom cobori prin cele nouă cercuri ale 
infernului dantesc şi vom ajunge, în cele din urmă, față în față 
cu... 

Întrerupându-şi ideea, Langdon trecuse repede la un alt 
diapozitiv - o imagine mult mărită a diavolului așa cum îl 
înfățişase Botticelli în pictura lui, un Lucifer abominabil, cu trei 
capete, devorând trei oameni odată, câte unul cu fiecare gură. 

Publicul îşi trăsese răsuflarea audibil. 

— O avanpremieră a atracţiilor viitoare, glumise Langdon. 
Acest personaj înspăimântător va fi destinaţia călătoriei noastre 
din această seară. Acesta este al nouălea cerc al iadului, unde 
Lucifer însuși sălășluiește. Dar... drumul până acolo este o 
plăcere în sine, așa că haideţi să ne întoarcem puţin... până la 
porţile infernului, de unde ne începem călătoria. 

Şi trecuse la diapozitivul următor - o litografie de Gustave 
Dore care înfățișa o intrare întunecată, ca o gură de tunel săpată 
în roca unei stânci austere. Deasupra scria: RENUNȚAŢI LA 
ORICE SPERANŢĂ VOI, CARE INTRAŢI AICI. 

— Deci... reluase Langdon cu un zâmbet. Intrăm? 

Undeva răsună un scrâșnet de cauciucuri și publicul se 
evaporă din faţa ochilor săi. Se simţi brusc aruncat înainte şi se 
lovi de spatele Siennei când micul Trike frână oprindu-se în 
mijlocul străzii, pe Viale Machiavelli. 

Langdon reveni în prezent, având încă în minte porțile 
iadului, şi privi în jur. 

— Ce se întâmplă? întrebă el. 

Sienna îi făcu semn spre Porta Romană, vechiul arc de piatră 
care constituise odinioară intrarea în oraș și care se afla cam la 

trei sute de metri în faţa lor. 
— Robert, avem o problemă. 

CAPITOLUL 19 


Agentul Briider stătea în mijlocul modestului apartament şi se 
străduia să proceseze ceea ce vedea. 

„Cine mama dracului locuieşte aici?” 

Interiorul era un soi de talmeş-balmeş spartan, ca o cameră de 
cămin studențesc mobilată din economii. 

— Agent Brüder? îl strigă unul dintre oamenii săi, de pe 
culoar. Poate vreţi să vedeţi asta. 

În vreme ce se îndrepta spre subalternul său, Brüder se întrebă 
dacă poliţia locală îl prinsese deja pe Langdon. El unul ar fi 
preferat să rezolve criza prin mijloace proprii, dar faptul că 
profesorul american izbutise să scape nu-i dăduse de ales: se 
văzuse nevoit să apeleze la poliția florentină, cerându-i să 
instituie baraje rutiere. O motocicletă rapidă în labirintul de 
străzi al Florenței ar fi pus probleme mari dubelor sale care, cu 
geamurile lor grele din policarbonat și anvelopele din cauciuc 
impenetrabil, erau foarte sigure, însă se mişcau greoi. Poliția 
italiană avea reputația de a nu coopera cu cei din exterior, dar 
organizaţia lui Briider se bucura de o influență considerabilă în 
rândul poliţiei, al consulatelor şi al ambasadelor. 

„Când solicităm noi ceva, nimeni nu îndrăzneşte să pună 
întrebări”. 

Agentul intră în micul birou în care subalternul său stătea în 
fața unui laptop deschis, tastând cu degetele în mănușă din latex. 

— Acesta e computerul pe care l-a folosit, spuse omul. De la el 
şi-a accesat Langdon contul de e-mail și a rulat câteva căutări. 
Fișierele sunt încă în memoria cache. 

Brüder se apropie de birou. 

— Nu pare a fi computerul lui, continuă tehnicianul. Este 
înregistrat pe numele cuiva cu inițialele S.C.; voi avea numele 
complet în scurt timp. 

În vreme ce Briider aştepta, privirea i se îndreptă spre un 
teanc de hârtii de pe birou. Le luă și le răsfoi: un program vechi 
de teatru de la London Globe și câteva articole de ziar. Şi cu cât 
citea mai mult, cu atât devenea mai surprins. 

Luând hârtiile, ieși în hol și îşi sună şeful. 

— Bruder sunt. Cred că am identificat persoana care îl ajută pe 
Langdon. 

— Cine e? 

Agentul Brüder răsuflă adânc. 

— N-o să-ţi vină să crezi. 

La trei kilometri distanță, Vayentha şedea aplecată în şa, în 
vreme ce motocicleta străbătea străzile în viteză. Mașini ale 
poliției goneau pe lângă ea în direcție opusă, cu sirenele în 
funcțiune. 

„Am fost dezavuată”, îşi repeta în sinea ei. 

De obicei, ușoara vibrație a motorului în patru timpi al 
motocicletei o liniştea; însă nu şi azi. 

Vayentha lucra pentru Consorţiu de doisprezece ani, urcând 
în ierarhie de la rangul de personal auxiliar la cel de coordonator 
de strategie şi în final până la cel de agent de teren. „Cariera 
înseamnă totul pentru mine”. Agenţii de teren aveau o existență 
plină de secrete, deplasări și misiuni lungi, care făceau aproape 
imposibile o viață adevărată în afara organizaţiei sau relații 
romantice. 

„Am misiunea asta de un an”, îşi spuse în continuare, încă 

neputând să creadă că prefectul renunțase la ea atât de rapid. 

De douăsprezece luni, Vayentha superviza serviciile destinate 
aceluiași client al Consorţiului, un geniu excentric cu ochi verzi, 
care nu dorise decât să „dispară” o vreme, aşa încât să poată 
munci netulburat de rivali şi de duşmani. Natura exactă a muncii 
lui nu-i era câtuşi de puţin cunoscută, misiunea ei fiind doar 
aceea de a-l feri de oamenii puternici care încercau să-l găsească. 

Vayentha se achitase de îndatoririle ei cu un profesionalism 
desăvârşit şi totul decursese perfect. 

Perfect... până seara trecută. 

Iar de atunci, cariera și starea ei emoțională se aflau pe o curbă 
descendentă. 

„Acum sunt în afara jocului”. 

Odată invocat, protocolul de dezavuare impunea ca agentul să 
renunțe imediat la misiunea sa și să iasă din „arenă” fără 
întârziere. Dacă agentul cu pricina era capturat, Consorţiul avea 
să nege orice legătură cu el. Prin urmare, agenţii erau foarte 
precauţi în relaţiile cu organizaţia, mai cu seamă că făcuseră 
cunoştinţă în mod direct cu abilitatea acesteia de a manipula 
realitatea aşa cum îi convenea. 

Vayentha ştia doar doi agenţi care fuseseră dezavuaţi. Ciudat 
era că după aceea nu-l mai văzuse pe niciunul din ei, niciodată. 
Presupusese că fuseseră chemați pentru o evaluare oficială şi 
apoi concediaţi, cu cerința expresă de a nu mai lua legătura 
vreodată cu angajaţii Consorţiului. 

Acum însă, nu mai era la fel de sigură. 

„Exagerezi, încercă ea să-şi spună. Consorţiul foloseşte metode 
mult mai elegante decât asasinatul cu sânge-rece”. 

Şi totuşi, un alt fior de gheaţă îi străbătu trupul. 

Instinctul fusese cel care o determinase să urce nevăzută pe 

acoperișul hotelului atunci când îi văzuse venind pe oamenii lui 
Briider, iar acum se întrebă dacă nu cumva acest lucru o salvase. 

„Nimeni nu ştie unde sunt acum”. 

În timp ce gonea spre nord pe eleganta Viale del Poggio 
Imperiale, își dădu seama cât de mult se schimbase situaţia ei în 
numai câteva ore. Seara trecută nu se gândise decât cum să-și 
păstreze slujba. Acum se gândea cum să rămână în viață. 

CAPITOLUL 20 


Odinioară Florenţa era o cetate fortificată, principala cale de 
acces fiind arcul de piatră Porta Romana, construit în 1326. Deşi 
zidurile care o înconjurau au fost în cea mai mare parte distruse 
cu secole în urmă, Porta Romană există încă, şi chiar şi în zilele 
noastre pentru a pătrunde în orașul vechi, vehiculele trebuie să 
treacă prin tunelul boltit săpat în colosala fortăreață. 

Poarta este de fapt o barieră înaltă de cincisprezece metri, din 
piatră şi cărămidă antică, iar pasajul de trecere mai are încă ușile 
masive din lemn, care sunt lăsate întotdeauna deschise pentru 
fluidizarea traficului. Șase drumuri principale converg în fața 
acestor uși, într-un giratoriu al cărui centru acoperit cu iarbă este 
dominat de o statuie de Michelangelo Pistoletto, înfățișând o 
femeie care se îndepărtează de porţile oraşului, ducând pe cap 
un balot uriaș. 

Deși în prezent este mai degrabă un coşmar pentru traficul din 
zonă, austera poartă a orașului a fost odinioară locul în care se 
desfăşura Fiera dei Contratti — Târgul contractelor — ocazie cu 
care taţii își vindeau fiicele în vederea contractării unei căsătorii, 
deseori obligându-le să danseze provocator pentru a-şi asigura o 
dotă mai mare. 

În această dimineaţă, cu câteva sute de metri înainte de Porta 
Romana, Sienna oprise motoreta și îi arăta ceva lui Langdon, 
alarmată. Din șa, el privi în direcţia indicată şi îi înțelese imediat 
îngrijorarea. În faţa lor, un şir lung de mașini aștepta, cu 
motoarele la ralanti. Traficul în sensul giratoriu fusese blocat de 
poliţie, alte mașini cu însemnele acesteia sosind în zonă. Ofiţeri 
înarmaţi treceau de la un vehicul la altul, punând întrebări. 

„Doar nu sunt aici pentru noi, nu-i aşa?” se întrebă Langdon. 

Un biciclist transpirat se apropia de ei pe Viale Machiavelli, 
venind dinspre traficul blocat. Era o bicicletă cu pedalele pe roata 
din față, iar picioarele goale ale omului pompau ritmic. 

— Cos'e successo? strigă Sienna în direcţia lui. 

— E chi lo sa!? replică el ridicând din umeri, cu o privire 
îngrijorată. Carabinieri, adăugă apoi şi trecu pe lângă ei, aparent 
dornic să se îndepărteze rapid. 

Sienna se întoarse spre Langdon, cu o expresie sumbră. 

— Baraj rutier, spuse ea. Poliția militară. 

Sirene răsunau în depărtare, în urma lor, iar Sienna se răsuci 
în şa şi aruncă o privire înapoi, pe Viale Machiavelli, cu o 
expresie înspăimântată pe chip. 

„Suntem prinşi la mijloc”, îşi spuse Langdon, căutând în jur o 
cale de scăpare — un drum lateral, o parcare, o alee ferită —, dar 
nu văzu decât locuinţe în stânga și un zid înalt din piatră, în 
dreapta. 

Sirenele răsunau deja mai tare. 

— Acolo! exclamă el, arătând undeva la vreo treizeci de metri 
în față, spre un şantier de construcţii pustiu, unde o betonieră 
portabilă le putea oferi un mic adăpost. 

Sienna urcă motoreta pe trotuar, porni în viteză spre şantier şi 
opri în spatele betonierei; din păcate, utilajul abia reușea să 
ascundă micul Trike. 

— Vino, îl îndemnă Sienna, grăbindu-se spre un șopron scund 
lipit de zidul din piatră, printre tufişuri. 

„Ăsta nu-i șopron, constată Langdon strâmbând din nas când 
se apropiară. E o toaletă mobilă!” 

Sirenele mașinilor de poliţie continuau să răsune tot mai tare 
în spatele lor. Sienna trase de ușa toaletei portabile, dar degeaba 

- era legată cu un lanț gros prins cu un lacăt. Langdon o apucă 
de braţ și o trase în spatele WC-ului, împingând-o în spaţiul 
îngust dintre acesta și zidul din piatră. Abia încăpeau amândoi 
acolo, iar mirosul era greu de suportat. 

Langdon se strecură în spatele ei exact în clipa în care se ivi un 
Subaru Forester negru ca tăciunele, pe a cărui portieră se putea 
citi CARABINIERI. Mașina trecu încet pe lângă ei. 

„Poliţia militară italiană”, îşi zise Langdon, nevenindu-i să 
creadă şi întrebându-se dacă ofițerii aveau cumva ordin să tragă 
în plin. 

— Cineva e al naibii de hotărât să ne găsească, şopti Sienna. Şi, 
într-un fel sau altul, aproape că a reușit. 

— GPS? se întrebă Langdon cu glas tare. Poate că proiectorul 
are ataşat un dispozitiv de urmărire. 

Ea clătină din cap. 

— Crede-mă, dacă chestia aia avea așa ceva, poliţia ar fi acum 
peste noi. 

Langdon se mișcă ușor, încercând să-şi găsească o poziție cât 
mai confortabilă în locul acela strâmt, și ajunse față-n față cu un 
colaj de graffiti elegant mâzgălite pe peretele din spate al toaletei. 

„Treabă italienească!” 

Majoritatea toaletelor portabile americane erau acoperite cu 
desene puerile care aduceau vag cu niște sâni ori penisuri. Cele 
de aici aminteau mai degrabă de caietul de schiţe al unui student 
la arte plastice — un ochi uman, o mână corect redată, un bărbat 
din profil și un soi de balaur. 

— Actele de vandalism nu arată așa peste tot în Italia, explică 
Sienna, parcă citindu-i gândurile. Institutul de Artă din Florența 
se află dincolo de zidul ăsta. 

Ca pentru a-i confirma spusele, un grup de studenţi apăru în 

depărtare. Tinerii ţineau la subsuoară portofolii cu lucrări, 
vorbeau între ei şi aprindeau ţigări unul de la altul, nedumeriţi 
de barajul rutier de la Porta Romana. 

Langdon şi Sienna se ghemuiră mai mult, pentru a nu fi 
văzuţi, şi în acelaşi moment, prin cine ştie ce asociaţie 
neaşteptată, lui Langdon îi veni o idee ciudată. 

„Păcătoşii pe jumătate îngropaţi, cu picioarele în aer”. 

Poate că de vină era duhoarea fecalelor ori biciclistul care 
pedala de zor desculţ, dar în minte îi reapăru lumea scârnavă din 
Malebolge şi picioarele goale ieșind cu susul în jos din pământ. 

Brusc, se întoarse spre Sienna. 

— Îți aminteşti, în versiunea noastră a Hărţii infernului, 
picioarele cu susul în jos erau în cea de-a zecea bolgie, așa e? Cel 
mai de jos nivel din Malebolge. 

Ea îl privi ciudat, sugerându-i că nu era cel mai potrivit 
moment pentru o astfel de discuție. 

— Da, jos de tot. 

Pentru o fracțiune de secundă, Langdon se revăzu la 
prelegerea sa din Viena. Stătea pe scenă, pregătindu-se de marele 
final după ce prezentase publicului gravura în care Dore îl 
înfăţişase pe Gerion, monstrul înaripat cu coada veninoasă, care 
trăia deasupra văilor din Malebolge. 

— Înainte de a ne întâlni cu Lucifer, continuase Langdon, 
glasul său adânc răsunând în difuzoare, trebuie să trecem prin 
cele zece bolgii în care sunt pedepsiți cei necinstiţi, cei care au 
păcătuit în mod deliberat. 

Şi schimbase diapozitivul, prezentând un detaliu din 
Malebolge şi trecând în revistă bolgiile una câte una. 

— De sus în jos, avem: seducătorii biciuiți de demoni... 
linguşitorii afundaţi în excremente umane... clericii profitori pe 

jumătate îngropaţi cu capul în jos şi picioarele în aer... vrăjitorii 
cu fața răsucită la spate... politicienii corupți în smoală 
clocotindă... ipocriţii acoperiți cu mantii foarte grele... hoţii 
muşcați de şerpi... sfetnicii rău intenţionaţi arşi în foc... intriganţii 
hăcuiţi de demoni... şi în sfârșit mincinoșşii diformi și de 
nerecunoscut. Cel mai probabil, adăugase el întorcându-se spre 
public, Dante a rezervat ultima bolgie pentru mincinoși fiindcă o 
serie de minciuni spuse despre el dusese la exilarea lui din orașul 
pe care îl iubea atât de mult. 

— Robert? 

Era vocea Siennei. 

Langdon reveni în prezent. Ea îl privea întrebător. 

— Ce e? 

— Versiunea noastră a Hărții infernului, replică el cu entuziasm 
în glas. În ea reprezentarea artistică a fost modificată! 

Scoase proiectorul din buzunar și începu să-l agite pe cât de 
tare îi permitea spaţiul îngust. Bila din interior zornăia sonor, dar 
sirenele de poliţie acopereau orice alt zgomot. 

— Cel care a creat imaginea asta a reconfigurat nivelurile din 
Malebolge! 

Când proiectorul începu să lumineze, îl îndreptă spre 
suprafața plană din fața lor. La Mappa dell'Inferno apăru 
strălucind în semiobscuritate. 

„Botticelli pe un W.C. portabil”, îşi spuse Langdon, simțindu- 
se rușinat. Fără îndoială că acesta era cel mai jalnic loc în care 
fusese expusă vreodată o lucrare de Botticelli. Trecând rapid în 
revistă cele zece bolgii, exclamă: 

— Da! E altfel decât în original! Ultima vale din Malebolge 
trebuia să fie plină de oameni diformi, nu de trupuri cu susul în 
jos. Al zecelea nivel e rezervat mincinoşilor, nu clericilor 


126 


profitori! 

Sienna părea nedumerită. 

— Dar... pentru ce ar schimba cineva toate astea? 

— Catrovacer, șopti Langdon, privind pe rând literele micuţe 
adăugate pe fiecare bolgie. Dar nu cred că asta scrie de fapt. 

În ciuda loviturii care îi ștersese amintirile din ultimele două 
zile, acum își simțea memoria funcţionând la întreaga capacitate. 
Închise pleoapele și, cu ochii minţii, analiză în paralel cele două 
versiuni ale Hărții infernului, pentru a observa diferenţele dintre 
ele. Erau mai puţine decât își închipuise... și totuși, avea impresia 
că un văl se ridicase brusc. Dintr-odată, totul îi era limpede. 

Caută şi vei găsi! 

— Ce e? întrebă Sienna din nou. 

Langdon își simţea gura uscată. 

— Ştiu de ce sunt aici, în Florenţa. 

— Da? 

— Da, și știu și unde trebuie să mă duc. 

Sienna îl prinse de braț. 

— Unde? 

Langdon avea senzaţia că, pentru prima dată de când se 
trezise la spital, stătea în sfârşit cu picioarele pe sol ferm. 

— Aceste zece litere, șopti el, fac trimitere la un loc precis din 
orașul vechi. Acolo vom găsi răspunsurile. 

— Unde în orașul vechi? Ţi-ai dat seama de ceva anume? De 
ce? 

De dincolo de toaleta portabilă răsunară câteva râsete. Un alt 
grup de studenți trecea prin dreptul lor, glumind şi schimbând 
replici în diverse limbi. Langdon privi precaut pe după peretele 
toaletei, urmărindu-i cum se îndepărtează. Apoi se uită în jur, 
după poliţie. 

— Trebuie să plecăm, spuse el. Îți explic pe drum. 

— Pe drum?! Nu vom reuşi să trecem de Porta Romana! 

— Rămâi aici încă treizeci de secunde și apoi vino după mine. 

Şi cu asta Langdon ieși de după toaleta portabilă, lăsându-și 
noua prietenă singură şi stupefiată. 

CAPITOLUL 21 


— Scusi! strigă Langdon, fugind după grupul de studenți. 
Scusate! 

Se întoarseră cu toţii, iar el se prefăcu că se uită în jur ca un 
turist care s-a rătăcit. 

— Dov'è l'Istituto statale d'arte? întrebă apoi, într-o italiană 
chinuită. 

Un puști tatuat trase imperturbabil dintr-o ţigară și răspunse 
insolent: 

— Non parliamo italiano. 

Vorbea cu accent franțuzesc. 

Una dintre fete îl admonestă și făcu semn de-a lungul zidului, 
spre Porta Romana. 

— Piu avanti, sempre dritto. 

„Drept înainte”, îşi traduse Langdon. 

— Grazie. 

Imediat, Sienna ieşi din ascunzătoare și se apropie de ei. 
Langdon îi puse o mână prietenoasă pe umăr. 

— Ea e sora mea, Sienna. E profesoară de arte. 

Puştiul tatuat trase o înjurătură suculentă și amicii lui 
izbucniră în râs. Langdon îi ignoră. 

— Am venit la Florenţa cu speranţa că o să găsim o catedră 
unde să predăm timp de un an. Putem să mergem cu voi? 

— Ma certo! replică fata, zâmbind. 

În vreme ce se îndreptau spre Porta Romana, Sienna intră în 
conversație cu studenții, în timp ce Langdon intră în mijlocul 
grupului, aplecându-și umerii ca să nu iasă în evidenţă. 

„Caută şi vei găsi”, îşi aminti el și inima începu să-i bată mai 

repede când revăzu în minte cele zece văi din Malebolge. 

Catrovacer. Aceste zece litere, îşi dăduse el seama, se aflau la 
baza unuia dintre cele mai mari mistere ale artei, o enigmă veche 
de secole care încă nu fusese dezlegată. În 1563, literele fuseseră 
folosite pentru a inscripționa un mesaj pe un perete din interiorul 
celebrului Palazzo Vecchio din Florenţa, la doisprezece metri de 
sol, greu de distins fără un binoclu. Mesajul rămăsese ascuns 
acolo, la loc cât se poate de vizibil, vreme de sute de ani, până în 
anii 1970, când fusese remarcat de un expert în artă devenit între 
timp celebru, care petrecuse decenii încercând să-l descifreze. În 
ciuda numeroaselor teorii avansate, semnificația mesajului 
rămăsese şi astăzi necunoscută. 

Pentru Langdon, codul era un teren familiar - un port 
adăpostit pe această mare stranie și agitată. La urma urmei, 
istoria artei şi secretele străvechi erau domeniul lui, nu armele de 
foc și recipientele cu risc biologic. 

În față, alte maşini de poliţie se îndreptau spre Porta Romana. 

— Iisuse! exclamă puştiul tatuat. Äl pe care-l caută trebuie să 
fi făcut ceva teribil. 

Grupul ajunse la intrarea principală a Institutului de Artă, pe 
latura din dreapta, unde studenţii se adunaseră ciorchine pentru 
a urmări agitația de la Porta Romana. Paznicul, probabil cu 
salariul minim pe economie, se uită într-o doară la legitimaţiile 
tinerilor care intrau, fiind evident mai interesat de acţiunile 
poliţiei. 

Un scrâşnet de frâne răsună în aer și deja cunoscuta dubă 
neagră țâșni pe sub anticul arc de piatră. Langdon nu avu nevoie 
să se uite de două ori. Fără un cuvânt, prinse momentul și, 
împreună cu Sienna, trecu de poartă alături de tinerii lor 
însoțitori. 

Aleea de la intrare în Istituto Statale d'Arte era splendidă, 
având un aer aproape regal. Stejari înalți se arcuiau elegant de o 
parte şi de alta, formând o boltă care încadra clădirea îndepărtată 
- o construcție masivă, de un gălbui palid, cu un portic triplu și o 
pajiște ovală în faţă. 

La fel ca multe alte clădiri din Florenţa, şi aceasta fusese 
ridicată de aceeaşi ilustră dinastie care dominase viața politică a 
orașului în secolele al XV-lea, al XVI-lea și al XVII-lea. 

Medici. 

Numele în sine devenise sinonim cu Florența. În cei trei sute 
de ani de dominație, familia Medici adunase o avere 
incomensurabilă şi o influență pe măsură, dăruind lumii patru 
papi, două regine ale Franţei și cea mai mare instituţie financiară 
din Europa. Chiar și astăzi, băncile folosesc metoda contabilă 
inventată de Medici — sistemul în dublă partidă, cu credite și 
debite. 

Cea mai importantă moştenire a celebrei familii nu era însă cea 
financiară sau politică, ci artistică. Fiind poate cei mai generoşi 
protectori ai artelor din întreaga istorie, membrii ei au susținut 
material noul curent al Renaşterii. Numeroşi monștri sacri s-au 
bucurat de patronajul casei de Medici, de la Leonardo da Vinci la 
Botticelli — cea mai cunoscută lucrare a acestuia din urmă, 
Naşterea lui Venus, fiind realizată la comanda lui Lorenzo de 
Medici, care ceruse o pictură cu caracter erotic pe care s-o ofere 
vărului său ca dar de nuntă. 

Lorenzo de Medici, supranumit încă din timpul vieţii Lorenzo 
Magnificul datorită mărinimiei dovedite, era el însuși un artist și 
un poet desăvârșit, fiind considerat un veritabil descoperitor de 
talente. În 1489, plăcându-i opera unui tânăr sculptor florentin, l- 
a invitat să locuiască în palatul său, unde să poată lucra 

înconjurat de cele mai rafinate opere de artă. Sub tutelajul 
Medici, adolescentul a evoluat și în cele din urmă a realizat două 
dintre cele mai apreciate sculpturi din istorie, Pieta şi David. 
Astăzi îl cunoaştem sub numele de Michelangelo - un geniu 
considerat uneori ca fiind cel mai mare dar făcut omenirii de 
familia Medici. 

Ţinând seama de pasiunea pentru artă a acestei dinastii, 
Langdon își imagina că membrii ei ar fi încântați să ştie că 
superba clădire aflată acum în fața lui — construită la origine ca 
grajduri pentru caii familiei - fusese transformată într-un 
minunat Institut de Artă. Locul care inspira acum numeroși 
tineri artişti fusese ales pentru a adăposti caii Medici deoarece se 
afla nu departe de una dintre cele mai frumoase zone de 
promenadă hipică din Florenţa. 

Grădinile Boboli. 

Langdon privi spre stânga, unde pe deasupra unui zid înalt se 
zăreau vârfurile unor copaci. Vasta întindere a Grădinilor Boboli 
era acum o atracţie turistică. Fără îndoială că, dacă ar reuși să 
intre în grădini, ar putea trece dincolo de ele nedetectați, 
scurtcircuitând astfel Porta Romana. La urma urmelor, grădinile 
aveau o suprafață mare şi numeroase ascunzișuri — pâlcuri de 
copaci, labirinturi, grote, arteziene. Mai important, traversând 
Grădinile Boboli, ar ajunge la Palazzo Pitti, citadela în care se 
aflase odinioară reşedinţa familiilor conducătoare ale Marelui 
Ducat al Toscanei și care, cu cele o sută patruzeci de încăperi ale 
sale, era și astăzi unul dintre cele mai vizitate locuri din Florenţa. 

„Dacă vom putea ajunge la Palazzo Pitti, îşi spuse Langdon, 
vom fi la o aruncătură de băț de podul spre oraşul vechi”. 

Cu gesturi cât mai liniștite, făcu semn spre zidul înalt care 
înconjura grădinile. 

— Cum ajungem în grădină? întrebă el. Aș vrea mult să i-o 
arăt surorii mele înainte de a merge la institut. 

Puștiul tatuat clătină din cap. 

— De aici nu puteţi intra în grădini. Accesul se face pe la 
Palatul Pitti. Va trebui să treceţi prin Porta Romana şi să vă 
întoarceți. 

— Rahat! exclamă Sienna. 

Toată lumea se întoarse și se uită la ea, inclusiv Langdon. 

— Haide, continuă ea cu un zâmbet timid către grupul de 
studenți, în vreme ce-și netezea părul blond strâns în coadă. Vreţi 
să-mi spuneți că voi nu vă furișați niciodată în grădini ca să 
fumațţi iarbă și să vă faceți de cap? 

Tinerii se uitară unii la alţii şi izbucniră în râs. Cel cu tatuaj 
părea de-a dreptul fascinat. 

— Doamnă, zău că ar trebui să predați aici! 

Apoi, conducând-o spre o laterală a clădirii, îi arătă o parcare 
după colț. 

— Vedeți șopronul acela din stânga? În spatele lui e o 
platformă veche. Urcaţi pe acoperiș și de acolo puteţi sări jos, de 
partea cealaltă a zidului. 

Sienna se pusese deja în mișcare. Din mers, privi înapoi spre 
Langdon, cu un surâs condescendent. 

— Vii, frate Bob? Sau poate ești prea bătrân să sari peste 
gard?! 

CAPITOLUL 22 


În dubă, femeia cu părul argintiu își sprijini fruntea de geamul 
antiglonţ al portierei şi închise ochii. Avea senzaţia că i se învârte 
pământul sub picioare. Îi era rău din cauza medicamentelor pe 
care i le dăduseră. 

„Am nevoie de îngrijiri medicale”, își spuse. 

Dar gărzile înarmate de lângă ea aveau ordine stricte: nevoile 
ei vor fi ignorate până la finalizarea misiunii lor. Şi după haosul 
din jur, era limpede că asta nu se va întâmpla prea curând. 

Se simţea tot mai amețită și îi era greu să respire. Încercând să- 
și reprime senzaţia de greață, se întrebă cum se întâmplase de 
ajunsese în această situație de-a dreptul suprarealistă. Răspunsul 
era prea complex pentru a-l desluși în starea ei de acum, dar în 
privinţa felului în care începuse totul, nu avea niciun dubiu. 

„La New York. Cu doi ani în urmă”. 

Se afla în Manhattan. Venise din Geneva, unde lucra ca 
director al Organizaţiei Mondiale a Sănătăţii, un post prestigios 
și invidiat, pe care îl deținea de aproape un deceniu. Fiind 
specialistă în boli transmisibile şi epidemiologie, fusese invitată 
la ONU pentru a susţine o prelegere despre riscul pandemiilor în 
ţările lumii a treia. Discursul ei avusese un ton optimist şi 
liniștitor, prezentând câteva sisteme noi de detecție timpurie a 
îmbolnăvirilor și scheme de tratament concepute de OMS și de 
alte instituții. La sfârşit primise aplauze la scenă deschisă. 

După prelegere, în vreme ce se afla în foaier și discuta cu niște 
profesori universitari, un funcționar ONU se apropiase și le 
întrerupsese conversaţia. 

— Doamnă doctor Sinskey, am fost contactaţi de Consiliul 

pentru Relaţii Externe. Cineva de acolo ar dori să discute cu 
dumneavoastră. Vă așteaptă o maşină afară. 

Nedumerită și ușor descumpănită, Elizabeth Sinskey se 
scuzase faţă de interlocutorii ei, îşi luase bagajul pentru noapte şi 
ieșise. În limuzină, în timp ce străbăteau First Avenue, începuse 
să simtă o nervozitate stranie. 

„Consiliul pentru Relaţii Externe?” 

La fel ca mai toată lumea, Elizabeth Sinskey auzise și ea 
zvonurile. 

Fondat în anii 1920 ca un grup consultativ cu caracter privat, 
CRE numărase în rândurile sale aproape toți secretarii de stat, cel 
puţin şase preşedinţi, majoritatea directorilor CIA, senatori, 
judecători, dar și legende dinastice precum Morgan, Rotschild și 
Rockefeller. Această combinaţie unică de minţi strălucite, 
influență politică și putere financiară asigurase Consiliului 
reputaţia de a fi „cel mai influent club privat din lume”. 

Ca directoare a Organizaţiei Mondiale a Sănătăţii, Elizabeth 
nu era deloc străină de aerul rarefiat al „băieţilor mari”. 
Îndelungatul ei mandat la conducerea OMS și firea deschisă îi 
asigurase recent o bilă albă din partea unei importante publicații 
care o indusese între cele mai influente douăzeci de personalități 
ale lumii. „Chipul sănătății mondiale” scria sub fotografia ei din 
revistă — o ironie a sorții, îşi spusese Elizabeth, ținând seama de 
cât de bolnăvicioasă fusese în copilărie. 

Suferind de un astm sever de la vârsta de şase ani, fusese 
tratată cu o doză mare dintr-un medicament nou şi promițător — 
primul glucocorticoid, sau hormon steroid, la nivel mondial. 
Simptomele astmului îi dispăruseră în mod miraculos. Din 
păcate, efectele secundare neprevăzute ale tratamentului se 
manifestaseră abia mai târziu, când Elizabeth ajunsese la 

pubertate și trecuse de ea... fără a avea vreodată ciclu menstrual. 
Niciodată nu avea să uite ziua neagră în care, la nouăsprezece 
ani, în cabinetul medicului fiind, aflase că sistemul ei 
reproducător fusese grav afectat, pentru totdeauna. 

Elizabeth Sinskey nu va putea să aibă niciodată copii. 

„Timpul va vindeca această rană”, o asigurase medicul, dar în 
sufletul ei durerea și furia nu făcuseră decât să se acumuleze. 
Mai rău, medicamentul care îi distrusese capacitatea de a 
concepe copii nu făcuse la fel cu instinctul ei matern. Zeci de ani 
se luptase cu impulsul de a-şi satisface această dorință 
imposibilă. Chiar şi acum, la șaizeci şi unu de ani, încă mai 
simţea un gol dureros ori de câte ori vedea o mamă cu copilul ei. 

— Ajungem imediat, doamnă doctor Sinskey, o anunţase 
șoferul limuzinei. 

Elizabeth își trecuse mâna prin părul lung, argintiu și buclat, 
verificându-și rapid înfățișarea în oglindă. Câteva momente mai 
târziu, şoferul oprise maşina și o ajutase să coboare într-o zonă 
şic din Manhattan. 

— Vă aştept aici, îi spusese el. Când sunteţi gata, vom putea 
merge direct la aeroport. 

Sediul din New York al Consiliului pentru Relaţii Externe era 
situat într-o clădire în stil neoclasic, la colțul străzilor Park şi 
Sixty-eighth, odinioară reședința unui magnat al companiei 
Standard Oil. Exteriorul se armoniza cu peisajul elegant din jur, 
fără a ieşi în evidenţă prin ceva şi a sugera în vreun fel ce anume 
adăpostea. 

O recepţioneră corpolentă îi ieşise în întâmpinare. 

— Doamnă doctor Sinskey, pe aici, vă rog. Sunteţi așteptată. 

„Bine, bine, dar de cine?” 

Străbătuseră un coridor luxos, până la o uşă închisă, în care 

femeia ciocănise scurt înainte de a o deschide şi a o invita pe 
Elizabeth să intre. 

Ea trecuse pragul şi uşa se închisese în urma ei. 

Mica și întunecata sală de conferințe era luminată doar de 
strălucirea unui ecran video. În faţa acestuia aştepta o siluetă 
foarte înaltă şi subţire. Deşi nu-i putuse distinge fața, simţise că 
persoana emană forţă. 

— Doamnă doctor Sinskey, răsunase vocea ascuţită a 
bărbatului. Vă mulțumesc că aţi venit. 

După accent, omul era elveţian sau poate german. 

— Vă rog să vă așezați, continuase el, făcându-i semn spre un 
scaun aproape de partea din faţă a sălii. 

„Nu ne prezentăm, nu ne salutăm?” 

Elizabeth se aşezase. Bizara imagine de pe ecranul video nu 
avea darul de-a o linişti, ba dimpotrivă. 

„Ce mai e şi asta?” 

— Am asistat la prelegerea pe care aţi susținut-o în dimineața 
aceasta, rostise silueta. Am venit de departe pentru a vă auzi 
vorbind. O reușită impresionantă. 

— Vă mulțumesc. 

— Aş putea adăuga că sunteți mult mai frumoasă decât mi-am 
închipuit... în ciuda vârstei şi a perspectivei mioape pe care o 
aveți asupra sănătăţii mondiale. 

Elizabeth rămăsese cu gura căscată. Replica fusese jignitoare 
din toate punctele de vedere. 

— Poftim? întrebase ea, încercând să zărească totuşi ceva în 
întuneric. Cine sunteţi dumneavoastră? Şi de ce m-aţi chemat 
aici? 

— Vă rog să-mi scuzaţi tentativa nereuşită de glumă, 
răspunsese silueta subțire. Imaginea de pe ecran vă va arăta de ce 

vă aflaţi aici. 

Sinskey privise imaginea grotescă — o pictură care înfățișa o 
mare de oameni, o sumedenie de indivizi bolnavi cățărându-se 
unii deasupra celorlalți într-o învălmășeală de trupuri goale. 

— Marele artist Dore și interpretarea extrem de dramatică a 
viziunii lui Dante Alighieri despre infern. Sper că vi se pare o 
imagine plăcută... fiindcă într-acolo ne îndreptăm, declarase 
silueta, după ce făcuse o pauză, apropiindu-se încet de ea. Dar 
permiteți-mi să vă spun de ce. 

Bărbatul continuase să înainteze spre ea, devenind parcă tot 
mai înalt cu fiecare pas. 

— Dacă iau bucata aceasta de hârtie și o rup în două... 
începuse el şi, oprindu-se în dreptul unei mese, luase o coală de 
hârtie și o rupsese cu zgomot în jumătate. Şi dacă așez cele două 
jumătăți una peste alta... Pusese bucăţile una peste cealaltă. Şi 
apoi dacă repet procesul... Rupsese din nou hârtiile și le pusese 
una peste alta. Obţin un teanc de hârtii de patru ori mai gros 
decât coala inițială. Am dreptate? 

Ochii păreau să-i scânteieze în întuneric. Elizabeth nu 
apreciase deloc tonul condescendent și postura lui agresivă, aşa 
că nu spusese nimic. 

— Ipotetic vorbind, continuase el venind şi mai aproape de 
scaunul ei, dacă foaia iniţială are numai o zecime de milimetru 
grosime și dacă repet procesul... să zicem de cincizeci de ori... ştiţi 
cât de înalt va fi teancul? 

Elizabeth se enervase. 

— Știu, replicase ea pe un ton mai ostil decât intenționase. Va 
fi înalt de o zecime de milimetru ori doi la puterea cincizeci. Se 
numeşte progresie geometrică. Pot să vă întreb ce caut eu aici? 

Bărbatul zâmbise și înclinase din cap, părând impresionat. 

— Da, şi aveţi idee care ar fi valoarea exactă? O zecime de 
milimetru ori doi la puterea cincizeci? Ştiţi cât de înalt a devenit 
teancul nostru de hârtie? Se întrerupsese şi după o clipă reluase: 
Teancul nostru de hârtie, după numai cincizeci de dublări, ar 
ajunge aproape până la... soare. 

Elizabeth nu fusese deloc surprinsă. Impactul extraordinar al 
progresiei geometrice era mereu prezent în activitatea ei. Cercuri 
de contaminare... replicarea celulelor infectate... estimările 
privind victimele... 

— Îmi cer scuze dacă par naivă, spusese ea în cele din urmă, 
fără niciun efort de a-și disimula enervarea, dar nu reuşesc să 
înțeleg unde bateti. 

— Unde bat? râsese el ușor. Ideea este că istoricul dezvoltării 
populaţiei umane are un caracter chiar mai dramatic. La fel ca 
teancul nostru de hârtie, populaţia planetei a avut începuturi 
subțirele... însă un potenţial alarmant. Gândiţi-vă la asta, 
continuase el, începând să se plimbe de colo-colo. Omenirea a 
avut nevoie de mii de ani — din zorii istoriei până la începutul 
secolului al XIX-lea — pentru a atinge un miliard de persoane. 
Apoi, uluitor, a fost nevoie de numai o sută de ani pentru ca 
populaţia să se dubleze, ajungând la două miliarde în anii 1920. 
După asta, au fost suficienți doar cincizeci de ani pentru o nouă 
dublare, omenirea ajungând la patru miliarde în anii 1970. După 
cum ştiţi, suntem pe cale să atingem cifra de opt miliarde în scurt 
timp. Numai astăzi, specia umană a sporit cu încă un sfert de 
milion de indivizi. Un sfert de milion! Şi asta se întâmplă în 
fiecare zi, fie că plouă, fie că nu. În prezent, în fiecare an, 
adăugăm planetei echivalentul întregii populaţii a Germaniei. 

Bărbatul se întrerupsese brusc, aplecându-se deasupra lui 
Elizabeth. 

— Câţi ani aveţi? 

O altă întrebare insolentă, deși ca director al OMS era 
obișnuită să răspundă ostilității cu diplomaţie: 

— Şaizeci şi unu. 

— Ştiţi că, dacă veţi mai trăi încă nouăsprezece ani, ajungând 
la optzeci, veţi constata că populaţia lumii s-a triplat în decursul 
vieții dumneavoastră? O viață de om, o triplare. Gândiţi-vă la 
implicaţiile acestui fapt. După cum bine știți, Organizaţia 
Mondială a Sănătăţii, pe care o conduceţi, şi-a revizuit din nou 
prognozele în sens ascendent, anunțând că, înainte de anul 2050, 
omenirea va ajunge la circa nouă miliarde de persoane. 
Numeroase specii de animale dispar într-un ritm tot mai 
accelerat. Cererea pentru resursele naturale și aşa în curs de 
epuizare este din ce în ce mai mare. Apa potabilă se împuţinează. 
Oricare ar fi criteriul biologic luat în calcul, specia noastră și-a 
depășit dimensiunea sustenabilă. lar în fața acestui dezastru, 
Organizaţia Mondială a Sănătăţii, cea care veghează la sănătatea 
planetei, investeşte în tratamente pentru diabet, bănci de sânge și 
lupta cu cancerul. 

Bărbatul se oprise din nou, o privise drept în ochi și apoi 
reluase: 

— Așa că v-am adus aici ca să vă întreb direct de ce dracului 
Organizaţia Mondială a Sănătăţii nu are curajul să abordeze 
problema fără rețineri? 

Elizabeth era deja furibundă. 

— Oricine ați fi, știți foarte bine că OMS tratează chestiunea 
suprapopulării cu cea mai mare seriozitate. Nu de mult am 
cheltuit milioane de dolari trimițând în Africa medici care să 
distribuie gratis prezervative şi să educe populaţia în privința 
mijloacelor de contracepțţie. 

— A, da! ricanase bărbatul. lar o armată și mai numeroasă de 
misionari catolici a venit în urma lor şi le-a spus africanilor că, 
dacă folosesc prezervativele, ajung în iad. Africa are o nouă 
problemă de mediu acum - terenurile acoperite de milioane de 
prezervative neutilizate. 

Elizabeth se străduise să nu riposteze. În privinţa asta, omul 
avea dreptate, însă catolicii moderni începuseră să se opună 
amestecului autorităților de la Vatican în problemele de 
reproducere umană. Mai mult decât atât, Melinda Gates, catolică 
practicantă ea însăși, riscase cu bravură să-și atragă mânia 
Bisericii donând suma de 560 de milioane de dolari pentru a 
îmbunătăţi accesul la mijloacele contraceptive la nivel mondial. 
Elizabeth Sinskey declarase de multe ori în mod public că Bill și 
Melinda Gates meritau să fie trecuţi în rândul sfinţilor pentru tot 
ce făcuseră prin intermediul fundaţiei lor în beneficiul sănătății la 
nivel mondial. Din păcate, unica instituție capabilă să facă acest 
lucru nu reușea să distingă caracterul creştinesc al eforturilor 
depuse de cei doi. 

— Doamnă doctor Sinskey, continuase umbra înaltă şi subțire, 
ceea ce nu sesizează Organizaţia Mondială a Sănătăţii este faptul 
că există o singură problemă globală privind sănătatea. Aceasta 
e, adăugase bărbatul arătând din nou imaginea cutremurătoare 
de pe ecran — o mare scabroasă de oameni claie peste grămadă. 
Îmi dau seama că sunteţi om de știință şi n-aţi studiat, poate, 
artele frumoase sau pe autorii clasici. Permiteţi-mi de aceea să vă 
prezint o altă imagine capabilă să vă vorbească într-o limbă pe 
care s-o puteţi înțelege mai bine. 

Sala se întunecase, dar după o clipă ecranul revenise la viaţă. 
Noua imagine era una pe care Elizabeth o văzuse de multe ori... 
și de fiecare dată îi stârnise un straniu sentiment al inevitabilului. 

O liniște grea se așternuse în sală. 

— Da, rostise în cele din urmă bărbatul înalt, groaza tăcută 
constituie o reacţie adecvată în fața acestui grafic. E ca și când te- 
ai uita direct în farurile unei locomotive care se apropie. Apoi, 
întorcându-se încet spre Elizabeth și oferindu-i un zâmbet sec, 
condescendent, adăugase: Aveţi întrebări, doamnă doctor 
Sinskey? 

— Doar una. M-aţi adus aici ca să-mi ţineţi predici sau ca să 
mă insultaţi? 

— Niciuna, nici alta, replicase el și glasul îi adoptase un ton 
ciudat, lingușşitor. V-am adus aici pentru a colabora cu 
dumneavoastră. Nu mă îndoiesc că înțelegeți bine că 
suprapopularea este o chestiune care ține de domeniul sănătății. 
Dar ce mă tem că nu înţelegeţi e faptul că ea va afecta însuși 
sufletul omenesc. Siliți de efectele suprapopulării, cei cărora nu 
le-a trecut niciodată prin minte să fure vor deveni hoţi pentru a- 
şi hrăni familia. Cei care n-au crezut niciodată că ar putea ucide o 
vor face pentru ca odraslele lor să aibă din ce trăi. Toate păcatele 
capitale din viziunea lui Dante - lăcomia, avariția, trădarea, 
crima și restul — toate vor începe să se manifeste tot mai des... 
amplificate de resursele noastre tot mai împuţinate. Ne 
confruntăm cu o luptă pentru însuşi sufletul omului. 

— Eu sunt biolog. Eu salvez vieți... nu suflete. 

— Ei bine, pot să vă asigur că salvarea vieților va deveni tot 
mai dificilă în anii care vin. Suprapopularea atrage după sine nu 
doar tulburări de ordin spiritual. Există un fragment în 
Machiavelli... 

— Da, îl întrerupsese ea şi reprodusese celebrul citat din 
memorie: „Când fiecare colț al lumii va fi un așa furnicar de 
oameni, încât aceștia nici nu vor mai putea trăi acolo, nici nu vor 

putea pleca în altă parte... lumea se va curăța singură”. Apoi, 
susținându-i ferm privirea, adăugase: Toţi cei de la OMS cunosc 
bine acest citat. 

— Bun, deci ştiţi şi că mai departe Machiavelli a adus în 
discuție molimele ca o modalitate naturală a lumii de a se curăța. 

— Într-adevăr, şi așa cum am menţionat în prelegerea mea, 
suntem perfect conştienţi de legătura directă care există între 
densitatea populaţiei şi probabilitatea unor pandemii, dar 
concepem permanent noi metode de detectare și de tratare. OMS 
își păstrează încrederea că vom putea preveni viitoarele epidemii 
la scară mondială. 

— Păcat! 

Elizabeth îl privise stupefiată. 

— Poftim? 

— Doamnă doctor Sinskey, replicase individul râzând ciudat, 
vorbiţi despre controlul epidemiilor ca și cum ăsta ar fi un lucru 
bun. 

Ea nu putuse decât să se uite la el cu ochi mari, nevenindu-i să 
creadă ce auzea. 

— Deci, așa stau lucrurile, declarase bărbatul înalt şi slab, ca 
un avocat care îşi încheie pledoaria. lată-mă discutând cu şefa 
Organizaţiei Mondiale a Sănătăţii — tot ce are mai bun de oferit 
această instituție. Un gând terifiant, dacă stăm să judecăm bine. 
Apoi, schimbând imaginea pe ecran şi afișând-o pe cea cu 
trupurile goale, continuase: V-am arătat ce nenorociri sunt pe 
cale de a se produce... V-am amintit de forța copleşitoare a 
creşterii neîngrădite a populaţiei lumii. V-am luminat cu privire 
la faptul că ne aflăm în pragul colapsului spiritual. lar răspunsul 
dumneavoastră? Prezervative gratuite în Africa! Bărbatul rânji 
dispreţuitor. E ca şi când ai da cu pliciul într-un asteroid care se 

apropie. Bomba cu ceas nu mai ticăie. A detonat deja și, fără 
măsuri drastice, matematica exponențială va deveni noul vostru 
Dumnezeu... iar „El” e un Dumnezeu răzbunător. El va aduce 
viziunea dantescă a infernului chiar aici, pe Park Avenue... Mase 
îngrămădite bălăcindu-se în propriile excremente. O selecţie 
globală orchestrată de natura însăşi. 

— Serios? izbucnise Elizabeth. Dar spuneţi-mi, în ceea ce 
considerați dumneavoastră a fi un viitor sustenabil, care ar fi 
populaţia ideală a globului? Care e nivelul magic la care 
omenirea poate spera să se susțină la infinit... și într-un confort 
relativ? 

Bărbatul înalt surâsese, în mod evident apreciind întrebarea. 

— Orice biolog cu specializare în ecologie și orice statistician 
vă poate spune că omenirea are cele mai mari șanse să 
supraviețuiască pe termen lung la o populație mondială de circa 
patru miliarde. 

— Patru miliarde?! Deja suntem șapte miliarde, așa că e puţin 
cam târziu. 

Ochii verzi ai individului scăpăraseră de răutate. 

— Oare? 

CAPITOLUL 23 


Robert Langdon ateriză dur pe solul afânat de dincolo de 
zidul Grădinilor Boboli, în zona lui sudică, printre copacii deși. 
Sienna sări lângă el şi se ridică imediat, scuturându-și hainele şi 
privind în jur. 

Se aflau într-un luminiş acoperit de mușchi și ferigi, la 
marginea unui mic crâng. Palazzo Pitti nu se zărea de acolo, iar 
din câte îşi dădea Langdon seama, se aflau în cel mai îndepărtat 
loc de palat din grădini. Cel puţin aici, la ora asta matinală, nu 
erau nici muncitori, nici turişti. 

Langdon privi în lungul aleii din pietriș care şerpuia grațios la 
vale, spre crângul din faţa lor. Acolo unde aleea dispărea printre 
copaci, o statuie din marmură fusese perfect amplasată astfel 
încât să atragă toate privirile. Lucrul acesta nu-l surprindea. 
Grădinile Boboli beneficiaseră de abilitățile excepţionale ale unor 
peisagişti precum Niccolo Tribolo, Giorgio Vasari şi Bernardo 
Buontalenti — un tezaur de talent estetic care crease o capodoperă 
întinsă pe patruzeci şi cinci de hectare. 

— Dacă mergem spre nord-est, vom ajunge la palat, spuse 
Langdon, arătând de-a lungul aleii. Acolo ne putem amesteca 
printre turiști, ca să ieşim fără să fim văzuţi. Bănuiesc că se 
deschide la nouă. 

Dădu să se uite cât e ora, dar nu-și văzu decât încheietura 
goală, acolo unde ar fi trebuit să fie ceasul lui cu Mickey Mouse. 
În treacăt, se întrebă dacă o fi rămas la spital cu restul hainelor 
sale și dacă îl va mai recupera vreodată. 

— Robert, îl provocă Sienna, înainte de a mai face chiar şi un 
singur pas, vreau să știu unde mergem. Ţi-ai dat seama de ceva 

puţin mai devreme. Malebolge? Ziceai că ordinea a fost 
schimbată? 

Langdon îi făcu semn spre o zonă acoperită de copaci, nu 
departe. 

— Hai să ne ascundem mai întâi. 

Şi porni pe aleea care cotea şi pătrundea într-un fel de alcov, o 
„încăpere“, în limbajul arhitecților peisagiști - în care erau 
dispuse câteva bănci din imitație de lemn și o arteziană. Sub 
copaci, aerul era sensibil mai răcoros. 

Langdon scoase proiectorul din buzunar și începu să-l scuture. 

— Sienna, cel care a creat această imagine digitală nu numai că 
a adăugat litere pe trupurile păcătoşilor din Malebolge, dar a 
modificat şi ordinea păcatelor. 

Şi, urcându-se în picioare pe una dintre bănci, îndreptă 
proiectorul în jos. La Mappa dell'Inferno se materializă pe tăblia 
băncii, alături de Sienna. 

— Vezi literele de pe cele zece bolgii? întrebă el arătând spre 
Malebolge, în partea de jos a pâlniei. 

— Catrovacer, citi ea, de sus în jos. 

— Exact. Un cuvânt fără sens. 

— Dar pe urmă ţi-ai dat seama că bolgiile au fost amestecate 
între ele, ca să zic așa? 

— E chiar mai simplu de atât. Dacă văile astea ar fi zece cărți 
de joc, setul nu a fost chiar amestecat, ci doar tăiat o dată. După 
ce tai cărțile dintr-un pachet, ele îşi păstrează aceeași ordine, 
numai că teancul va începe cu o altă carte. În conformitate cu 
textul lui Dante, pe nivelul de sus ar trebui să se afle seducătorii 
biciuiţi de demoni. Dar în versiunea de aici, seducătorii apar... 
mult mai jos, în cea de-a șaptea bolgie. 

Sienna studie imaginea tot mai palidă proiectată pe bancă şi 

încuviință cu o mișcare a capului. 

— Bun, asta văd și eu. Prima bolgie a devenit acum a șaptea. 

Langdon puse proiectorul la loc în buzunar și coborî de pe 
bancă. 

Apoi, luând un băț, începu să deseneze literele pe pământul 
de lângă alee. 

— Astea sunt literele așa cum apar ele în versiunea noastră, 
modificată, a iadului. 

— Catrovacer, citi Sienna. 

— Da. Și uite unde a fost tăiat „pachetul” nostru de cărți. 

Langdon trase o linie sub cea de-a șaptea literă şi aşteptă până 
ce Sienna studie rezultatul. 

— Bun, spuse ea imediat. Catrova. Cer. 

— Da, și pentru a repune cărțile în ordinea corectă, pur și 
simplu luăm setul de jos şi îl punem peste cel de deasupra. Cele 
două seturi schimbă locul între ele. 

Sienna citi din nou literele. 

— Cer. Catrova. Tot fără sens, replică ea ridicând din umeri cu 
un aer deloc impresionat. 

— Cer catrova, repetă Langdon şi, după o pauză, rosti 
cuvintele iar, legându-le între ele — Cercatrova — pentru ca în final 
să le mai rostească o dată, cu o pauză la mijloc. Cerca... trova. 

Sienna aproape că sughiță de surprindere și ridică brusc 
privirea spre el. 

— Da, surâse Langdon. Cerca trova. 

Cele două cuvinte din limba italiană, cerca şi trova, însemnau, 
literal, „caută” şi „găseşte”. Iar citindu-le împreună, cerca trova, 
aminteau pregnant de îndemnul biblic „Caută şi vei găsi”. 

—  Halucinaţiile tale! exclamă Sienna, cu răsuflarea tăiată. 
Femeia în văluri! Ea îți tot spunea să cauţi şi să găseşti! Robert, 
continuă ea sărind în picioare, îți dai seama ce înseamnă asta? 
Cele două cuvinte, cerca trova, erau deja în subconștientul tău! Nu 
înţelegi? Probabil că descifraseșşi fraza asta înainte de a ajunge la 
spital! E foarte posibil să fi văzut deja imaginea din proiector... și 
să fi uitat! 

„Are dreptate”, realiză el. Fusese atât de absorbit de cifrul în 
sine, încât nu-i trecuse prin minte că probabil toate astea i se mai 
întâmplaseră o dată. 

— Robert, spuneai mai devreme că La Mappa face trimitere la 

un loc anume din orașul vechi. Dar eu tot nu înţeleg unde. 

— Cerca trova nu-ţi sugerează nimic? 

Ea ridică din umeri. Langdon surâse în sinea sa. 

„În sfârşit, un lucru pe care Sienna nu-l știe!” 

— De fapt, sintagma este o referire foarte precisă la o celebră 
frescă din Palazzo Vecchio: Battaglia di Marciano a lui Giorgio 
Vasari, din Sala celor Cinci Sute. În partea de sus a lucrării, abia 
vizibil, Vasari a scris cu litere foarte mici cuvintele cerca trova. 
Numeroase teorii au încercat să elucideze motivele acestui gest, 
însă nicio dovadă concludentă nu a fost încă descoperită. 

Un bâzâit ascuţit se auzi undeva sus, o aeronavă de mici 
dimensiuni apărând parcă de nicăieri și survolând pâlcul de 
copaci chiar deasupra coronamentului. Sunetul se auzea foarte 
aproape, iar Langdon și Sienna îngheţțară când trecu prin dreptul 
lor. 

Aeronava începuse deja să se îndepărteze, iar Langdon privi 
spre ea, prin frunziș. 

— Un aeromodel, spuse el răsuflând ușurat când văzu 
elicopterul lung de un metru, controlat prin radio, descriind o 
curbă în zare. Părea un ţânţar mare și furios. 

Sienna însă îl privi cu îngrijorare. 

— Lasă-te în jos! 

Şi într-adevăr, micul elicopter descrise un U în aer, revenind 
spre ei pe deasupra copacilor, de data aceasta deviind spre 
stânga lor, deasupra unui alt luminiş. 

— Nu e un aeromodel, șopti ea. E o dronă de recunoaştere. 
Probabil, are la bord o cameră video care trimite imagini în timp 
real către... cineva. 

Langdon simți cum îi stă inima privind cum elicopterul se 
îndepărta în direcţia din care venise: Porta Romana și Institutul 


149 


de Artă. 

— Nu ştiu ce ai făcut, spuse Sienna, dar e limpede că nişte 
oameni puternici sunt foarte nerăbdători să pună mâna pe tine. 

Elicopterul descrise un nou U și continuă să zboare cu viteză 
mică de-a lungul zidului pe care îl săriseră ei. 

— Cineva de la Institutul de Artă ne-a văzut, probabil, şi a 
vorbit, şopti Sienna și porni înainte, pe alee. Trebuie să plecăm de 
aici. Acum! 

În vreme ce drona se îndrepta spre celălalt capăt al grădinilor, 
Langdon şterse cu piciorul literele desenate pe pământ și o luă la 
fugă după Sienna. Mintea îi era un vârtej de gânduri — cerca trova, 
fresca lui Vasari, dar și ideea pe care ea i-o sugerase, că probabil 
el descifrase deja mesajul proiectorului. 

Caută şi vei găsi. 

Pe neaşteptate, când intrară într-un alt luminiș, avu o 
revelaţie. Se opri brusc în mijlocul potecii, cu o expresie uluită. 
Sienna se opri şi ea. 

— Robert? Ce s-a întâmplat? 

— Sunt nevinovat, declară el. 

— Cum adică? Ce vrei să spui? 

— Oamenii care mă urmăresc... Credeam că mă caută fiindcă 
am făcut ceva groaznic. 

— Da, la spital tot spuneai că-ţi pare rău, repetai mereu very 
sorry. 

— Știu. Dar am crezut că vorbeam în engleză. 

Sienna îl privi nedumerită. 

— Păi, chiar vorbeai în engleză! 

Ochii lui albaştri aveau acum o expresie entuziastă. 

— Sienna, când tot spuneam very sorry, nu-mi ceream iertare și 
nu regretam nimic. Bâiguiam ceva despre mesajul secret din 

fresca de la Palazzo Vecchio! 

Își auzea clar în minte vocea delirantă: ve... sorry, ve... sorry. 

Ea îl privea la fel de nedumerită. 

— Nu înţelegi? continuă Langdon, cu un zâmbet larg. Nu 
spuneam: Very sorry, very sorry, ci rosteam numele pictorului: 
Va... sari, Vasari! 

CAPITOLUL 24 


Vayentha acţionă frâna cu putere. Motocicleta derapă ușor, 
scrâșnind ascuţit şi lăsând o urmă lungă pe Viale del Poggio 
Imperiale şi oprindu-se brusc în fața unui șir lung de vehicule. 
Traficul era încremenit. 

„N-am timp pentru aşa ceva!” 

Se ridică în șa şi-şi întinse gâtul, încercând să vadă ce anume 
se întâmplase. Deja fusese nevoită să facă un ocol mare pentru a 
evita echipa SSR şi toată nebunia de la clădirea de apartamente, 
iar acum trebuia să ajungă în oraşul vechi ca să elibereze camera 
de hotel în care stătuse în ultimele zile ale misiunii. 

„Am fost dezavuată; trebuie să plec naibii din oraşul ăsta!” 

Numai că şirul de ghinioane părea să nu se fi sfârşit. Drumul 
pe care îl alesese pentru a ajunge în oraşul vechi părea blocat. 
Cum nu era dispusă să aştepte, îşi scoase motocicleta din șirul de 
vehicule și porni în viteză pe un drum secundar îngust și stricat, 
până ce ajunse într-un punct din care putea zări intersecţia. În 
față se afla un sens giratoriu congestionat, în care convergeau 
şase artere importante. Era Porta Romana, una dintre cele mai 
aglomerate intersecţii ale Florenței şi poarta de intrare în orașul 
vechi. 

„Ce mama dracului se întâmplă acolo?” 

Întreaga zonă, constată ea, era împânzită de poliţie — un baraj 
rutier sau un punct de control, ceva. O clipă mai târziu, observă 
în mijlocul barajului ceva ce îi luă piuitul: o dubă neagră deja 
familiară, în jurul căreia mai mulți agenţi în negru strigau ordine 
către autorităţile locale. Oamenii ăştia erau, fără îndoială, 
membri ai echipei SSR, însă Vayentha habar nu avea ce ar fi 

152 


putut căuta acolo. 

Doar dacă... 

Înghiţi cu greu nodul din gât, abia îndrăznind să ia în calcul 
respectiva eventualitate. „Să-i fi scăpat Langdon și lui Brüder?” 
Părea de neimaginat; șansele profesorului american fuseseră 
aproape de zero. Pe de altă parte, el nu lucra singur, iar Vayentha 
constatase pe propria piele cât de plină de resurse era femeia 
blondă. 

Nu departe se ivi un ofițer de poliţie care trecea de la o maşină 
la alta, arătându-le şoferilor și pasagerilor fotografia unui bărbat 
chipeş, cu păr des, castaniu. Vayentha recunoscu imediat 
fotografia — un instantaneu de presă al lui Robert Langdon. Inima 
îi reveni la loc. 

„Brüder l-a pierdut... Langdon este încă în joc! ” 

Strateg cu experiență, începu imediat să evalueze modul în 
care acest lucru îi afecta ei situația. 

„Opţiunea întâi: te faci nevăzută, aşa cum cer uzanţele”. 

O dăduse-n bară cu o misiune importantă încredințată de 
prefect şi din cauza asta fusese dezavuată. Dacă avea noroc, 
urma să treacă printr-o anchetă oficială și, posibil, să fie 
concediată. Dacă însă nu avea noroc şi subestimase severitatea 
patronului ei, probabil că urma să-şi petreacă restul vieţii fugind 
și întrebându-se dacă nu cumva Consorţiul o pândea din umbră. 
„Acum există şi o a doua opţiune. Finalizează-ţi misiunea”. 
Continuarea activităţii era o alegere în totală opoziție cu 
protocolul de dezavuare, însă cu Langdon încă liber, avea 
posibilitatea să-şi ducă la bun sfârșit misiunea inițială. 

„Dacă Brüder nu reuşeşte să-l prindă pe Langdon, îşi spuse ea 
și pulsul i se acceleră, iar dacă eu am succes...” 

Ştia că șansele nu erau deloc mari, dar dacă Langdon izbutea 

să scape de Briider, iar ea putea să intervină şi să se achite de 
însărcinarea primită însemna că salvase singură situația pentru 
Consorţiu, iar prefectul nu va avea de ales decât să se arate 
indulgent. 

„Mi-aş păstra slujba, îşi spuse ea. Poate aș fi chiar promovată”. 
Într-o fracțiune de secundă, realiză că viitorul ei întreg depindea 
acum de o singură reușită. 

„Trebuie să-l găsesc pe Langdon... înainte s-o facă Brüder”. 

Nu avea să fie uşor. Briider avea la dispoziție resurse umane 
nelimitate şi cele mai avansate tehnologii de urmărire și 
supraveghere. Vayentha însă lucra singură. Numai că ea deţinea 
o informaţie pe care nici Brüder, nici poliția şi nici prefectul n-o 
aveau. 

„Bănuiesc unde are de gând Langdon să se ducă”. 

Ambalând motorul, întoarse motocicleta cu 180 de grade și 
porni pe acelaşi drum pe care venise. 

„Ponte alle Grazie”, îşi spuse ea, văzând parcă în faţa ochilor 
podul ce ducea spre nord. Pentru a ajunge în orașul vechi nu 
exista doar un singur drum. 

CAPITOLUL 25 


„Nu era un regret, își spuse Langdon. Era numele unui artist”. 

— Vasari, bâigui Sienna, făcând un pas înapoi. Artistul care a 
ascuns în fresca sa cuvintele cerca trova! 

El nu-și putu stăpâni un zâmbet. „Vasari. Vasari”. Pe lângă 
faptul că arunca o rază de lumină asupra situaţiei ciudate în care 
se afla, această revelaţie îi aducea o mare ușurare: nu trebuia să 
se mai întrebe ce lucru teribil făcuse... ca să repete atât de des că 
îi pare rău. 

— Robert, e clar că ai văzut la proiector această reproducere 
după Botticelli înainte de a fi rănit și deci ştiai că include un cod 
care face trimitere la fresca lui Vasari. De aceea tot repetai 
numele lui când te-ai trezit! 

Langdon încercă să-și dea seama ce însemnau toate astea. 
Giorgio Vasari — pictor, arhitect şi scriitor din secolul al XVI-lea — 
era cel pe care Langdon îl numea adesea „primul istoric de artă 
al lumii”. În ciuda sutelor de picturi realizate și a zecilor de 
clădiri proiectate, Vasari era cunoscut îndeosebi pentru lucrarea 
sa fundamentală, Vieţile celor mai de seamă pictori, sculptori şi 
arhitecți, o serie de biografii ale oamenilor de artă italieni, care 
constituie şi astăzi material didactic pentru studenții la istoria 
artei. 

Cuvintele cerca trova îl aduseseră în conştiinţa publicului cu 
circa treizeci de ani în urmă, când acest „mesaj secret” fusese 
descoperit pe fresca sa din Sala celor Cinci Sute, din Palazzo 
Vecchio. Literele minuscule erau înscrise pe un steag de luptă 
verde, abia vizibile în haosul scenei de război. Deşi încă nu se 
ajunsese la un consens în privința motivului pentru care Vasari 

indusese acest mesaj în fresca pe care o realizase, cea mai 
vehiculată teorie susţinea că era un indiciu destinat generațiilor 
viitoare, referitor la existența unei fresce pierdute a lui Leonardo 
da Vinci, ascunsă într-o adâncitură de trei centimetri din spatele 
peretelui. 

Sienna arunca priviri îngrijorate spre cer, prin frunzișul 
copacilor. 

— Mai e ceva ce nu înţeleg. Dacă nu spuneai: „Îmi pare rău, 
îmi pare rău”... de ce încearcă unii să te ucidă? 

Langdon se întreba şi el același lucru, dar cum bâzâitul 
îndepărtat al dronei de recunoaștere începuse să se audă iar din 
ce în ce mai tare, își spuse că a venit timpul să ia o decizie. Încă 
nu-și dădea seama ce legătură ar fi putut avea Battaglia di 
Marciano a lui Vasari cu Infernul lui Dante sau cu glonţul care îl 
rănise pe el cu o noapte în urmă, dar în sfârșit părea să se 
contureze în faţa lui o cale de urmat. 

Cerca trova. 

Caută şi găseşte. 

Din nou o văzu aievea pe femeia cu părul argintiu strigând 
către el de pe celălalt mal al râului. „Timpul se scurge repede!” 
Dacă într-adevăr existau răspunsuri, își spuse el, la Palazzo 
Vecchio erau de găsit. 

Îi veni în minte un vechi dicton al scufundătorilor greci care 
pescuiau homari în grotele coraligene de pe lângă insulele din 
Egee. Când înoți într-un tunel întunecat, ajungi la un punct fără 
întoarcere, când nu mai ai suficient aer ca să mai faci drumul înapoi. 
Singura opțiune e să înoți înainte, în necunoscut... Și să te rogi să 
existe o ieşire. 

Langdon se întrebă dacă ei ajunseseră în acel punct. Studie 
labirintul de alei din fața lor. Dacă s-ar putea strecura până la 

Palatul Pitti și să iasă din grădini pe acolo, până în orașul vechi 
nu ar mai trebui decât să traverseze cel mai cunoscut pod 
pietonal din lume, Ponte Vecchio. Podul era întotdeauna 
aglomerat, astfel că s-ar pierde ușor în mulțime, iar de acolo, 
Palazzo Vecchio se afla la numai câteva străzi distanţă. 

Drona zumzăia mai aproape acum, iar Langdon simţi pentru o 
clipă că extenuarea îl copleșeşte. Odată ce-și dăduse seama că nu 
„îmi pare rău” fusese ceea ce spusese de fapt, nu mai era atât de 
sigur că trebuie să fugă de poliţie. 

— În cele din urmă tot mă vor prinde. Poate că ar fi mai bine 
să nu mai fug. 

Sienna îl privi alarmată. 

— Robert, de câte ori te oprești, cineva începe să tragă în tine! 
Trebuie să descoperi în ce anume ești implicat. Trebuie să vezi 
fresca lui Vasari, în speranţa că-ți va redeştepta niște amintiri. 
Poate că aşa vei afla de unde ai proiectorul — și de ce. 

Langdon o revăzu pe femeia cu părul țepos împușcându-l cu 
sânge-rece pe doctorul Marconi... soldaţii trăgând asupra lor... 
poliția militară italiană blocând Porta Romana... iar acum, drona 
care îi urmărea prin Grădinile Boboli. Rămase tăcut, frecându-se 
la ochi şi cântărindu-și opțiunile. 

— Robert! insistă Sienna. Mai e un lucru... ceva ce nu mi s-a 
părut important, dar acum cred că ar putea fi. 

Langdon ridică privirea, uimit de tonul grav al vocii ei. 

— Am vrut să-ți spun la apartament, dar... 

— Ce anume? 

Sienna îşi muşcă buzele, cu un aer stânjenit. 

— Când ai ajuns la spital, delirai şi încercai să spui ceva. 

— Da, murmuram: „Vasari, Vasari”. 

— Într-adevăr, dar înainte de asta... înainte să aducem noi 

reportofonul, în primele momente după ce ai ajuns, ai spus un alt 
lucru pe care l-am reţinut. L-ai spus o singură dată, dar sunt 
convinsă că am înţeles bine. 

— Ce am spus? 

Sienna privi spre dronă și înapoi, la el. 

— Ai spus: „Am cheia pentru a-l găsi... și dacă ratez, totul e 
moarte”. 

Langdon nu putu decât să se uite lung la ea. 

— Credeam că te referi la obiectul pe care-l aveai în buzunar, 
continuă Sienna, dar acum nu mai sunt atât de sigură. 

„Dacă ratez, totul e moarte”? 

Cuvintele îl izbiseră parcă în moalele capului. Imaginile 
sinistre ale morţii îi reveniră în minte... Infernul lui Dante, 
simbolul de risc biologic, doctorul de ciumă... Şi, din nou, figura 
femeii cu părul argintiu implorându-l de pe celălalt mal al râului 
sângeriu. „Caută şi găseşte! Timpul se scurge repede!” 

Glasul Siennei îl readuse în prezent. 

— Indiferent către ce trimite proiectorul acesta... sau indiferent 
ce încerci tu să găsești, trebuie să fie ceva foarte periculos. Faptul 
că există oameni care vor să ne ucidă... Glasul i se frânse și avu 
nevoie de câteva momente pentru a-şi reveni. Gândește-te la asta. 
Au tras asupra ta în plină zi... au tras asupra mea — un martor 
inocent, aflat din întâmplare acolo! Nimeni nu pare a dori să 
negocieze. Propriul tău guvern te-a trădat, tu le-ai cerut ajutorul, 
iar ei au trimis pe cineva să te ucidă. 

Langdon stătea cu fruntea plecată, privind în gol. Cei de la 
consulatul american comunicaseră asasinului unde se afla el, sau 
chiar ei îl trimiseseră, dar asta nu avea nicio relevanță — esenţa 
era aceeași. 

„Propriul meu guvern nu e de partea mea”. 

Langdon ridică privirea spre ochii căprui ai Siennei și văzu în 
ei curaj și îndârjire. 

„Cine ştie în ce am implicat-o!?” 

— Aş vrea să ştiu ce anume căutăm, spuse el în cele din urmă. 
Asta m-ar ajuta să pun totul în context. 

Ea încuviință. 

— Orice ar fi, cred că trebuie să găsim. Cel puţin aşa vom ști ce 
avem de făcut mai departe. 

Logica ei era greu de combătut. Și totuși, ceva nu-i dădea pace. 

„Dacă ratez, totul e moarte”. 

Întreaga dimineaţă se confruntase cu simboluri macabre — risc 
biologic, molime și infernul lui Dante. Într-adevăr, nu avea 
niciun indiciu clar cu privire la ceea ce căuta, însă ar fi fost naiv 
din partea lui să nu ia în calcul eventualitatea ca toată această 
situaţie să implice o maladie letală sau o ameninţare biologică la 
scară mare. Şi dacă aşa stăteau lucrurile, de ce ar fi încercat 
guvernul american să-l elimine din joc? 

„Oare îşi închipuie cumva că sunt implicat într-un potenţial 
atac?” 

Ideea părea complet lipsită de sens. Altceva se întâmpla aici. 

Langdon se gândi din nou la femeia cu părul argintiu. 

— Femeia din viziunile mele, spuse apoi cu glas tare. Simt că 
trebuie s-o găsesc. 

— Atunci, ai încredere în ceea ce simti. În situaţia ta de acum, 
subconștientul îți este cel mai bun aliat. Asta e psihologie 
elementară — dacă intuiţia îţi spune să te încrezi în femeia aceea, 
cred că ar trebui să faci exact ce îţi tot cere ea să faci. 

— Caută şi găsește, rosti el, odată cu Sienna. 

Langdon răsuflă adânc: calea de urmat era clară acum. 

„Tot ce pot să fac e să înot mai departe în tunelul ăsta”. 

Cu o nouă hotărâre, se întoarse şi începu să studieze 
împrejurimile, încercând să se orienteze. 

„Pe unde ieşim din grădini?” 

Se aflau la adăpostul câtorva copaci, la marginea unei pajiști 
întinse în care se intersectau mai multe alei. Spre stânga, mai 
departe, se zărea un lac oval cu o mică insulă ce adăpostea un 
grup statuar și un pâlc de lămâi. „L'Isolotto”, îşi spuse Langdon, 
recunoscând celebra reprezentare a lui Perseu pe un cal ce galopa 
prin apă. 

— Palatul Pitti este într-acolo, declară el şi arătă spre răsărit, în 
partea opusă insuliței și spre aleea principală a grădinilor, 
Viottolone, care străbătea parcul de la est la vest. 

Aleea era lată cât o stradă cu două benzi, mărginită pe ambele 
laturi de chiparoși înalți, bătrâni de patru veacuri. 

— Acolo suntem expuși, spuse Sienna privind aleea neumbrită 
și făcând semn spre drona care își continua zborul de 
recunoaștere. 

— Ai dreptate, replică Langdon cu un surâs pieziş. Și tocmai 
de aceea o luăm prin tunelul de lângă ea. 

Şi-i arătă din nou, de data aceasta spre un tufăriş des, care 
mărginea Viottolone. În zidul de vegetaţie densă exista o mică 
deschidere boltită, dincolo de care pornea o potecă îngustă — un 
tunel ce înainta paralel cu aleea principală. De o parte și de alta 
era străjuit de câte un șir de goruni în aşa fel tăiați încă din anii 
1600 încât să se arcuiască deasupra potecii, îmbinându-şi 
frunzișul deasupra ei și acoperind-o. Numele ei, La Cerchiata — 
literal „Inelara” — deriva de la acest acoperiş de ramuri aplecate, 
care semănau cu doagele unor butoaie, sau cerchi în italiană. 

Sienna fugi spre deschiderea boltită și privi înăuntru, apoi se 
întoarse imediat spre Langdon, cu un zâmbet. 

— Perfect! 

Fără a mai pierde timpul, intră în tunelul umbrit şi porni cu 
pas grăbit printre cele două şiruri de copaci. 

Langdon considerase întotdeauna La Cerchiata una dintre cele 
mai tihnite zone ale Florenței. Astăzi însă, privind cum Sienna se 
face nevăzută pe poteca întunecată, în minte îi reveniră 
scufundătorii greci care înotau în tunelurile formate de corali şi 
se rugau să găsească o ieșire în faţă. 

Așa că spuse şi el o rugăciune scurtă și se grăbi pe urmele ei. 


XXX 


La mai puţin de un kilometru în urma lor, în fața Institutului 
de Artă, agentul Briider străbătea cu paşi mari mulțimea de 
studenți şi poliţişti, privirea sa înghețată având darul de a-i 
deschide drumul fără mari probleme. Se îndreptă spre punctul 
de comandă pe care specialistul său în supraveghere îl 
improvizase pe capota dubei negre. 

— De la drona aeriană, spuse specialistul, întinzându-i o 
tabletă electronică. Imagini luate cu câteva minute în urmă. 

Brüder examina cadrele statice, oprindu-se asupra unui 
detaliu mărit în care se vedeau, înceţoşat, două siluete - un 
bărbat brunet şi o femeie blondă cu părul strâns în coadă, 
amândoi ascunși în umbre şi uitându-se spre cer prin frunzișul 
copacilor. 

Robert Langdon. 

Sienna Brooks. 

Zero dubii. 

Brüder își îndreptă atenţia spre harta Grădinilor Boboli, 
desfăcută pe capotă. 

„Au făcut o alegere greşită”, își spuse el, privind planul 

grădinilor. Deşi întins, cu un labirint de alei şi poteci şi 
numeroase ascunzișuri, parcul era înconjurat de ziduri înalte pe 
toate laturile. Grădina era o capcană naturală perfectă. 

„Nu vor ieşi niciodată de aici”. 

— Autorităţile locale blochează toate ieșirile, spuse agentul, și 
încep perierea zonei. 

— Ţine-mă la curent, îi ceru Brüder. 

Încet, ridică privirea spre geamul gros, din policarbonat, al 
dubei, dincolo de care femeia cu părul argintiu şedea pe 
bancheta din spate. Medicamentele pe care i le dăduseră îi 
amorţiseră simțurile mai mult decât ar fi crezut el. Şi totuşi, după 
expresia temătoare din ochii ei, era limpede că știa exact ce se 
petrece. 

„Nu pare deloc veselă, își spuse el. Dar de ce ar fi?” 

CAPITOLUL 26 


Un jet de apă ţâşni la şapte metri în aer. 

Langdon îl privi căzând încet înapoi și îşi dădu seama că se 
apropiau. Ajunseseră la capătul tunelului La Cerchiata și 
traversau în fugă o zonă deschisă, spre un pâlc de arbori de 
plută. Aveau acum în față cea mai apreciată arteziană de la 
Boboli - un bronz lucrat de Stoldo Lorenzi, înfățișându-l pe 
Neptun cu tridentul său. lreverenţios poreclit de localnici 
„Fântâna furcii”, ansamblul era considerat punctul central al 
grădinilor. 

Sienna se opri sub primii copaci și se uită în sus, printre 
ramuri. 

— Nu văd drona. 

Nici Langdon n-o mai auzea, dar, pe de altă parte, arteziana 
era destul de zgomotoasă. 

— Probabil că a avut nevoie de realimentare, spuse Sienna. 
Asta-i șansa noastră. Încotro? 

El arătă spre stânga și începură amândoi să coboare o pantă 
abruptă. Când ieşiră dintre copaci, în faţa lor se zărea Palatul 
Pitti. 

— Drăguţă căsuţa, șopti Sienna. 

— Așa ar fi spus şi Medici, în modestia lor, replică Langdon 
sec. 

La nicio jumătate de kilometru depărtare, fațada palatului 
domina împrejurimile. Exteriorul masiv, din piatră rusticizată, 
conferea construcţiei un aer de austeritate impunătoare, 
accentuat de şirul de ferestre oblonite şi de luminatoare 
surmontate de arcade. În mod tradițional, palatele erau 

amplasate pe terenuri mai înalte, astfel încât vizitatorii din 
grădini să fie nevoiţi să privească în sus, spre clădire. Palazzo 
Pitti însă era situat într-o vale puţin adâncă în apropiere de râul 
Arno, ceea ce însemna că, în Grădinile Boboli fiind, trebuia să-ți 
îndrepţi privirea oarecum în jos, pentru a-l vedea. 

Efectul era dramatic. Un arhitect spunea la un moment dat că 
palatul pare construit de natura însăşi, ca și cum blocuri imense 
de piatră se rostogoliseră la vale şi sfârşiseră prin a forma 
structura elegantă, aidoma unei baricade, de la baza pantei. În 
ciuda poziției greu de apărat, masiva construcţie a palatului avea 
un aer atât de impunător, încât Napoleon îşi stabilise aici 
cartierul general, când armatele sale staționaseră în Florenţa. 

— Uite, exclamă Sienna, arătând spre cele mai apropiate uși 
ale palatului. Veşti bune! 

Langdon văzuse şi el. În această dimineaţă cu totul ieșită din 
comun, cea mai bine-venită imagine nu era palatul în sine, ci 
mulțimea de turiști care se revărsa din clădire pe pajiştea 
înconjurătoare. Palatul era deci deschis, iar asta însemna că 
Langdon şi Sienna se puteau strecura ușor înăuntru, pentru a-l 
traversa şi a ieși pe latura cealaltă. lar de îndată ce vor ajunge 
dincolo, ştia el, vor vedea râul Arno în dreapta şi, pe celălalt mal, 
cupolele orașului vechi. 

Sienna continua să meargă alături de el cu pași repezi. 
Coborând panta abruptă, traversară Amfiteatrul Boboli; ca o 
potcoavă uriașă la poalele unei coline, arena găzduise prima 
reprezentaţie de operă din istorie. Dincolo de ea, trecură pe lângă 
obeliscul lui Ramses al II-lea, cu regretabilul obiect de „artă” 
amplasat la baza sa. Ghidurile turistice îl numeau „un colosal 
bazin din piatră adus de la Termele lui Caracalla, din Roma”, 
însă lui Langdon nu i se păruse niciodată altceva decât ce era în 

realitate: cea mai mare cadă de baie din lume. 
„Ar fi fost bine să pună chestia aia oriunde în altă parte 
În sfârșit, ajunseră pe latura din spate a palatului şi încetiniră 
ritmul, amestecându-se printre primii turiști ai zilei. Înaintând 
contra curentului, coborâră printr-un tunel îngust până în curtea 


p7 


interioară, unde câţiva vizitatori savurau câte un espresso 
matinal în cafeneaua improvizată a palatului. Mirosul de cafea 
proaspăt măcinată umplea aerul, iar Langdon își dori pe 
neaşteptate să poată sta jos, la un mic dejun civilizat. 

Ajungând aproape de uşă, dădură peste un grup tot mai 
numeros de turiști care, strânși sub arcadă, păreau să privească la 
ceva de afară. Langdon se strecură printre ei, străduindu-se să 
vadă ce se întâmpla dincolo de ieşire. 

Intrarea principală a palatului era la fel de greoaie și de 
neprimitoare pe cât şi-o amintea. În locul unei pajiști bine 
întreținute, curtea interioară a palatului era o vastă întindere 
asfaltată care cobora până la Via dei Guicciardini, ca o uriaşă 
pârtie de schi pavată. 

Privind în jos, spre baza ei, Langdon văzu de ce se adunaseră 
turiștii ciorchine. Şase mașini de poliție ocupaseră Piazza dei 
Pitti, venind din toate direcțiile. O mică armată de poliţişti 
înainta la deal, cu armele scoase din tocuri, răspândindu-se în 
evantai pentru a asigura zona din fața palatului. 

CAPITOLUL 27 


Când poliția pătrunse în Palatul Pitti, Langdon și Sienna 
făcuseră deja cale întoarsă. Străbătură în viteză curtea interioară 
și trecură de cafenea, unde se stârnise agitaţie, turiștii privind în 
stânga şi-n dreapta în încercarea de a afla ce se întâmplase. 

Siennei nu-i venea să creadă că autorităţile îi găsiseră atât de 
repede. 

„Drona trebuie să fi dispărut fiindcă deja ne localizase”, își 
spuse ea. 

Intrară în acelaşi mic tunel prin care coborâseră venind din 
grădini și, fără ezitare, o luară la fugă pe trepte, în sus. În capăt, 
scara cotea la stânga, de-a lungul unui zid înalt. În vreme ce ei 
urcau, zidul devenea tot mai scund, până ce izbutiră să vadă 
peste el vasta întindere a Grădinilor Boboli. 

Langdon o înşfăcă de braţ şi o trase înapoi, ghemuindu-se 
împreună în spatele zidului. Sienna văzuse şi ea motivul. 

La trei sute de metri în față, pe panta de lângă amfiteatru, 
poliţiştii scormoneau deja printre pâlcurile de copaci, chestionau 
turiștii și comunicau între ei prin radio-emițătoare. 

„Ne-au prins!” 

Siennei nu-i trecuse nicio clipă prin minte, când îl întâlnise pe 
Robert Langdon, că se va ajunge aici. 

„N-aş fi crezut să se întâmple aşa ceva!” 

Când plecase din spital împreună cu el, crezuse că se fereau de 
o femeie cu părul ţepos şi cu un pistol în mână. Acum însă, 
ajunseseră să fugă de un întreg escadron militar și de autoritățile 
italiene. Şansele lor de reușită, îşi dădu ea seama, erau aproape 
de zero. 

— Mai există şi o altă ieşire? întrebă ea, cu răsuflarea tăiată. 

— Nu cred, răspunse Langdon. Grădina asta e un oraș 
înconjurat de ziduri, exact ca... Brusc, se întrerupse și se întoarse 
privind spre est. Exact ca... Vaticanul. 

O vagă licărire de speranţă îi apăru în ochi. 

Sienna nu-și putea imagina ce legătură avea Vaticanul cu 
situaţia lor, dar Langdon începu să dea din cap, uitându-se spre 
răsărit, pe lângă latura din spate a palatului. 

— Şansele sunt cam mici, spuse el făcându-i semn să-l urmeze, 
dar s-ar putea să existe și o altă cale de a ieși de aici. 

Două siluete se iviră pe neaşteptate în fața lor, venind de după 
colțul zidului şi aproape ciocnindu-se de ei. Ambele erau 
îmbrăcate în negru și, pentru o terifiantă fracțiune de secundă, 
Sienna crezu că erau soldaţii cu care avusese de-a face şi la 
clădirea de apartamente. Când trecură pe lângă ei, constată însă 
că erau doi turiști — italieni, bănui ea, după hainele elegante din 
piele neagră. 

Brusc, îi veni o idee şi, prinzându-l pe unul din ei de braţ, îi 
oferi cel mai cald zâmbet de care era în stare. 

— Puo dirci dov'e la Galleria del costume? întrebă ea într-o 
italiană rapidă, vrând să afle cum puteau ajunge la celebra 
galerie de costume a palatului. Io e mio fratello siamo în ritardo per 
una visita privata. 

„Eu şi fratele meu am întârziat deja la un tur privat”. 

— Certo! replică bărbatul cu un zâmbet larg, dornic să fie de 
ajutor. Proseguite dritto per il sentiero! 

Se întoarse și arătă cu mâna spre vest, de-a lungul zidului, în 
direcție opusă celei în care se uitase Langdon. 

— Molte grazie! replică Sienna cu un alt surâs, iar cei doi turişti 
se îndepărtară. 

Langdon îi aruncă o privire impresionată, părând să-i 
înțeleagă raționamentul. Dacă poliția începea să-i chestioneze pe 
turişti, va afla că cei doi fugari se îndreptau spre galeria 
costumelor care, conform hărții de pe zidul din faţa lor, se afla în 
capătul vestic al palatului... la polul opus față de punctul spre 
care mergeau ei acum. 

— Trebuie să ajungem la aleea de acolo, spuse el, arătând 
peste pajiște, spre un drum care cobora panta unei alte coline, 
îndepărtându-se de palat. 

Poteca din pietriș era umbrită pe partea dinspre culmea de 
garduri verzi înalte, care i-ar fi ascuns de privirile poliţiştilor care 
coborau deja panta, la numai o sută de metri distanţă de ei. 

Sienna calculă în gând că șansele de a traversa pajiştea până la 
alee erau firave. Turiștii se adunaseră acolo în număr mare, 
urmărind curioși activitatea poliției. Zumzetul slab al dronei se 
auzea iarăși, părând să se apropie. 

— Acum sau niciodată, spuse Langdon, prinzând-o de mână 
şi trăgând-o după el pe pajiște, unde începură să meargă la pas 
printre turişti. 

Sienna își înfrână cu greu impulsul de a o lua la fugă, iar 
Langdon o ţinea ferm lângă el, strecurându-se cu paşi rapizi prin 
mulțime. 

Când ajunseră în sfârşit la aleea adăpostită, ea privi scurt peste 
umăr, pentru a vedea dacă fuseseră depistaţi. Singurii polițiști pe 
care îi observă în zonă se îndreptau în direcție opusă, cu ochii 
ridicaţi spre cer, în căutarea dronei care se apropia. 

În față, pe deasupra copacilor, se profilau deja clădirile din 
orașul vechi — cupola din ţiglă roșie a Domului și fleșa în verde, 
alb și roşu a campanilei proiectate de Giotto. Pentru o clipă se 
întrezări şi turnul crenelat de la Palazzo Vecchio — destinaţia lor 

aparent imposibilă —, dar după câţiva pași la vale, zidul grădinii 
le obstrucționă priveliștea spre el. 

Când ajunseră la poalele pantei, Sienna abia își mai trăgea 
răsuflarea, întrebându-se dacă Langdon avea totuși idee încotro 
se îndreptau. Aleea ducea drept într-un labirint vegetal, însă el 
coti fără ezitare la stânga, pe o potecă de pietriș, pe care o părăsi 
însă imediat, rămânând în spatele gardului viu, în umbra 
copacilor. Zona era pustie, părând mai degrabă o parcare a 
angajaților decât o atracţie turistică. 

— Încotro mergem? întrebă Sienna în cele din urmă, cu 
răsuflarea tăiată. 

— Aproape am ajuns. 

„Am ajuns unde?” 

Curtea în care se aflau era înconjurată de ziduri înalte cât trei 
etaje, cel puţin. Unica ieşire vizibilă era cea pentru vehicule din 
stânga, închisă cu o poartă masivă din fier forjat, care părea că 
datează din epoca în care fusese construit palatul, pe vremea 
hoardelor prădătoare. Dincolo de ea, se vedeau forțele de poliție 
strânse în Piazza dei Pitti. 

Fără a se depărta de vegetaţia de pe margini, Langdon 
continua să se îndrepte spre zidul din fața lor. Sienna studie 
bariera din piatră în căutarea unei breşe, dar nu observă nimic, 
cu excepția unei nișe care adăpostea cea mai hidoasă statuie pe 
care o văzuse ea vreodată. 

„Dumnezeule mare, familia Medici își permitea să aibă orice 
operă de artă de pe faţa pământului și a ales-o tocmai pe asta?!” 

Sculptura înfățișa un pitic obez, gol, călare pe o ţestoasă 
uriaşă. Testiculele îi erau turtite pe carapacea țestoasei, iar din 
botul acesteia se scurgea apă, de parcă animalul ar fi fost bolnav. 

— Știu, spuse Langdon fără a se opri. Asta-i Braccio di Bartolo, 

un celebru pitic de curte. Dacă mă întrebi pe mine, ar fi trebuit 
să-l aşeze acolo în spate, în cada aia uriașă. 

Cu aceste cuvinte, coti brusc la dreapta, spre un șir de trepte 
pe care Sienna nu-l remarcase până acum. 

„O cale de ieşire?” 

Raza de speranţă se stinse însă la fel de repede cum apăruse. 

Când trecu şi ea de colţ, începând să coboare treptele în urma 
lui Langdon, îşi dădu seama că se grăbeau drept spre un punct 
mort — o fundătură ai cărei pereți erau de două ori mai înalți 
decât ceilalți. 

În plus, avea impresia că lunga lor excursie prin grădini era pe 
cale de a lua sfârșit la gura unei caverne... o grotă adâncă, săpată 
în peretele din față. 

„Doar nu într-acolo ne îndreptăm!” 

Deasupra intrării atârnau stalactite lungi, ca niște pumnale 
amenințătoare. Înăuntru, diverse structuri geologice susurând 
păreau să se răsucească și să picure de-a lungul pereţilor, de 
parcă însăși piatra se topea... metamorfozându-se în forme care 
includeau, spre spaima Siennei, siluete umanoide pe jumătate 
îngropate în rocă, înghiţite de ea. Întreaga privelişte îi amintea 
pregnant de La Mappa dell'Inferno a lui Botticelli. 

Langdon însă, din cine știe ce motiv, nu părea deloc 
deconcertat, continuând să alerge drept spre intrarea în grotă. 
Pomenise mai devreme ceva despre Vatican, dar Sienna ar fi 
putut să jure că în cetatea papală nu se aflau asemenea grote. 

Când se apropiară, privirea ei se ridică spre cornișa lată care 
străjuia intrarea - o îngrămădire fantomatică de stalactite şi 
excrescențe nebuloase din piatră care păreau să înghită două 
femei alungite, flancate de un scut cu cinci sfere, sau palk — 
cunoscutul blazon al familiei Medici. 

Langdon coti la stânga din scurt, îndepărtându-se de intrare şi 
înaintând spre o structură pe care Sienna n-o observase — o ușă 
mică, cenușie, în partea laterală a grotei. Din lemn bătut de 
vreme, ușa părea lipsită de importanţă, lăsând impresia că dă 
spre o magazie pentru unelte de grădinărit sau o cămăruţă de 
depozitare. 

Langdon alergă spre ușă, sperând în mod evident s-o poată 
deschide, însă pe tăblie nu se vedea niciun mâner, doar o broască 
din alamă, astfel că după toate aparențele nu putea fi manevrată 
decât din interior. 

— La naiba! exclamă Langdon cu îngrijorare în glas şi cu 
speranţele spulberate. Am crezut că... 

Pe neașteptate, bâzâitul ascuţit al dronei se făcu auzit, 
reverberând între pereţii înalți ai cavernei. Sienna se întoarse și 
văzu micul elicopter înălțându-se deasupra palatului și pornind 
spre ei. ÎI zări şi Langdon, fiindcă o prinse de mână și o trase 
după el, spre grotă. Izbutiră exact la timp să se ascundă sub 
cornișa de stalactite de la intrare. 

„Un final cum nu se poate mai potrivit, își spuse Sienna. 
Evadare prin porțile iadului”. 

CAPITOLUL 28 


La nici cinci sute de metri spre est, Vayentha își parcă 
motocicleta. Intrase în orașul vechi traversând Ponte alle Grazie 
și ocolind apoi până la Ponte Vecchio — celebrul pod pietonal care 
lega Palazzo Pitti de oraşul vechi. După ce își prinse casca de 
motocicletă, se îndreptă spre pod și se pierdu printre turiştii de 
dimineaţă. 

O briză răcoroasă, de martie, adia deasupra râului, ciufulindu- 
i părul scurt și țepos și amintindu-i că Langdon știa deja cum 
arată ea. Se opri la una dintre numeroasele tarabe de pe pod şi își 
cumpără o şapcă de baseball cu inscripția AMO FIRENZE, pe 
care şi-o puse pe cap, trăgând-o bine pe frunte. 

Își netezi costumul din piele neagră, încercând să ascundă cât 
mai bine arma de dedesubt, şi își găsi o poziţie bună aproape de 
mijlocul podului, rezemându-se alene de un pilon, cu fața spre 
Palatul Pitti. De acolo putea ţine sub observaţie întregul flux de 
pietoni care traversau râul Arno spre inima Florenței. 

„Langdon nu are niciun mijloc de transport, îşi spuse ea. Dacă 
reuşeşte să ocolească Porta Romana, cel mai probabil pe aici o va 
lua ca să ajungă în oraşul vechi”. 

Dinspre Palazzo Pitti se auzeau sirene, iar ea se întrebă dacă 
asta o fi bine sau o fi rău. 

„Oare încă îl mai caută? Sau l-au prins deja?” 

În vreme ce încerca să interpreteze sunetele care răzbăteau 
până la ea, un altul începu să răsune — un bâzâit ascuţit undeva 
sus. Ridică privirea instinctiv şi îl zări imediat, un mic elicopter 
teleghidat care trecu în viteză pe deasupra palatului și cobori 
peste copacii din colțul de nord-est al Grădinilor Boboli. 

„O dronă de recunoaştere, își zise, cu un licăr de speranţă. 
Înseamnă că Brüder nu l-a localizat încă pe Langdon”. 

Drona se apropia rapid. După toate aparențele, survola 
unghiul de nord-est al grădinilor, zona aflată cel mai aproape de 
Ponte Vecchio şi de locul unde se afla ea fapt care izbuti să-i dea 
un plus de încredere. 

„Dacă a reuşit să scape de Brüder, Langdon se îndreaptă fără 
îndoială încoace!” 

Dar, sub privirile ei, drona plonjă brusc și dispăru în spatele 
zidului din piatră. O auzea zburând la punct fix undeva la 
nivelul coronamentului... Părând să fi localizat ceva demn de 
interes. 

CAPITOLUL 29 


„Caută şi vei găsi”, îşi spuse Langdon, ghemuit alături de 
Sienna în grota întunecată. 

„Am căutat o ieşire... şi am găsit o fundătură”. 

Fântâna din mijlocul grotei constituia o ascunzătoare bună, 
însă chiar în timp ce stătea ghemuit în spatele ei, Langdon simţea 
că era deja prea târziu. 

Drona tocmai făcuse un plonjon în incinta înconjurată de 
ziduri, oprindu-se la intrarea în grotă, unde plutea acum în aer 
nemișcată, la nici trei metri de pământ, cu fața spre gura 
cavernei, bâzâind intens ca o uriașă insectă furioasă... în 
aşteptarea prăzii. 

Langdon se trase înapoi și-i șopti Siennei: 

— Cred că ştie că suntem aici. 

Zumzetul ascuţit al dronei era asurzitor între pereţii de piatră 
ai grotei. Deşi aproape că nu-i venea să creadă că erau ținuți 
ostatici de o jucărioară telecomandată, Langdon ştia că nu avea 
niciun rost să încerce să fugă de ea. 

„Şi atunci, ce facem acum? Stăm pur şi simplu şi așteptăm?” 
Planul său iniţial, de a trece dincolo de uşa cenușie, fusese unul 
rezonabil, cu excepția unui mic amănunt: nu știuse că ușa se 
deschide numai din interior. 

Când ochii i se mai obișnuiră cu întunericul, începu să 
studieze interiorul insolit al grotei, întrebându-se dacă nu cumva 
mai exista o ieșire. Incinta era decorată cu sculpturi reprezentând 
oameni și animale, în diverse stadii de contopire cu pereţii 
umezi. Disperat, Langdon ridică privirea spre plafonul de 
stalactite care atârnau amenințătoare deasupra lor. 

„Un loc numai bun să mori”. 

Grota Buontalenti, astfel numită după cel care o proiectase, 
Bernardo Buontalenti, putea fi considerată cel mai ciudat loc din 
Florenţa. Construită inițial pentru divertismentul tinerilor 
oaspeţi ai Palatului Pitti, seria de trei caverne era decorată cu o 
îmbinare de fantezie naturalistă şi exces gotic, cu ceea ce păreau 
a fi concrețiuni picurătoare şi piatră ponce, fiecare dintre ele 
devorând sau regurgitând câte o siluetă sculptată. În epoca 
Medici, efectul era accentuat de apa care se scurgea pe pereţii 
interiori şi care avea un dublu scop — răcorea incinta în timpul 
toridelor veri toscane și crea impresia unei peșteri naturale. 

Langdon și Sienna se ascunseseră în prima şi cea mai mare 
sală, în spatele unei fântâni amplasate în mijloc. În jurul lor se 
aflau sculpturi înfățişând păstori, ţărani, muzicanți, animale și 
chiar copii ale celor patru sclavi ai lui Michelangelo, toți 
zbătându-se parcă să se elibereze de roca aparent fluidă care 
amenința să-i înghită. Deasupra, lumina dimineţii se prefira 
printr-un oculus în plafon - unde existase odinioară o uriașă 
minge din sticlă, plină cu apă în care peștișori roşii înotau în 
razele de soare. 

Langdon se întrebă pentru o clipă cum ar fi reacționat oamenii 
din epoca Renaşterii la vederea unui elicopter adevărat — un vis 
fantastic al lui Leonardo da Vinci — zburând deasupra grotei. 

În acea clipă, bâzâitul dronei încetă. Nu scăzuse în intensitate, 
îndepărtându-se, ci se oprise pur şi simplu. 

Nedumerit, Langdon aruncă o privire de după fântână şi văzu 
că minielicopterul aterizase. Stătea nemișcat pe pietrișul aleii, 
arătând mult mai puţin ameninţător, mai ales că obiectivul video 
ca un ac de viespe era orientat în direcție opusă față de ei, spre 
ușa mică şi cenușie. 

Speranţa i se nărui însă imediat. La o sută de metri în spatele 
dronei, în apropiere de statuia piticului călare pe ţestoasă, trei 
soldați înarmaţi coborau scările cu pași fermi, îndreptându-se 
direct spre grotă. 

Cei trei purtau deja familiarele uniforme negre cu medalioane 
verzi pe umeri. Cel din frunte, tot o masă de mușchi, avea o 
privire goală care-i amintea lui Langdon de masca de ciumă din 
viziunile lui. 

„Eu sunt moartea”. 

Nu se vedea însă nicăieri nici duba neagră, nici misterioasa 
femeie cu părul argintiu. 

„Eu sunt viaţa”. 

Unul dintre soldaţi se opri la capătul scărilor şi se întoarse cu 
spatele spre ele, probabil pentru a împiedica pe oricine altcineva 
să coboare acolo. Ceilalţi doi își continuară înaintarea spre grotă. 

Langdon și Sienna intrară din nou în acțiune deşi probabil că 
nu făceau altceva decât să amâne inevitabilul — și se retraseră 
mergând cu spatele, în patru labe, spre cea de-a doua cavernă, 
mai mică, mai adâncă şi mai întunecată. Și ea era dominată de o 
sculptură centrală, un grup statuar care înfățișa doi amanți 
înlănţuiţi. În spatele acestuia se ghemuiră fugarii. 

De la adăpostul sculpturii, Langdon privi cu precauţie pe 
după soclul ei. Când cei doi soldaţi ajunseră în dreptul dronei, 
unul se opri şi se lăsă pe vine lângă ea, ridicând-o și 
examinându-i camera video. 

„Oare mașinăria aia ne-a detectat?” se întrebă Langdon, 
temându-se că ştia deja răspunsul. 

Cel de-al treilea soldat, musculosul cu privire goală, continua 
să se îndrepte implacabil în direcţia lor; aproape că ajunsese la 


Edd 


intrarea în grotă. „Acum o să intre!” Langdon se pregăti să se 

retragă în spatele statuii și să-i spună Siennei că totul se sfârșise, 
dar în clipa aceea ceva cu totul neaşteptat se petrecu. 

În loc să intre în grotă, soldatul coti brusc la stânga şi dispăru. 

„Unde se duce? Oare nu știe că suntem aici, înăuntru?” 

Câteva secunde mai târziu se auzi un bubuit - un pumn 
lovind în lemn. 

„Uşa mică şi cenușie, deduse Langdon. Probabil că individul 
ştie unde duce”. 


XXX 


Ernesto Russo, agent în echipa de pază de la Palazzo Pitti, îşi 
dorise de când se ştia să joace fotbal, dar la cei douăzeci și nouă 
de ani ai săi şi la kilogramele în plus pe care le avea, începuse în 
sfârşit să se împace cu ideea că visul din copilărie va rămâne 
pentru totdeauna doar un vis. În ultimii trei ani lucrase ca paznic 
aici, la Palazzo Pitti, mereu în același birou mic cât un dulap, 
mereu cu acelaşi lucru plictisitor de făcut. 

Nu rareori se întâmpla ca vreun turist curios să bată la ușa 
cenușie care dădea în holul din afara biroului său şi de cele mai 
multe ori Ernesto ignora ciocănitul până când curiosul renunța. 
Astăzi însă, bătăile în ușă erau continue și intense. 

Enervat, se întoarse spre televizorul la care urmărea, cu 
sonorul ridicat, o reluare a unui meci de fotbal — Fiorentina cu 
Juventus. Bocănitul deveni și mai puternic. Într-un târziu, ieși 
din birou înjurând şi străbătu coridorul îngust, spre sursa 
zgomotului. La jumătatea holului se afla un grilaj masiv din oţel 
care stătea închis şi încuiat în cea mai mare parte a timpului. 

Tastă combinaţia de cifre și descuie grilajul, trăgându-l într-o 
parte. După ce trecu dincolo de el, îl încuie din nou, respectând 
protocolul, şi se apropie de uşa din lemn cenușiu. 

— E chiuso! strigă el prin ușă, sperând că persoana de dincolo 
îl va auzi. Non si puo entrare! 

Bubuitul continuă. Ernesto strânse din dinți. 

„Precis că e vreunul din New York, își spuse el. Ăștia când vor 
ceva, vor!” 

Unicul motiv al succesului înregistrat de echipa de fotbal Red 
Bull era faptul că îl luase cu japca pe unul dintre cei mai buni 
antrenori din Europa. 

Ciocăniturile nu se opreau, așa că Ernesto descuie uşa şi o 
deschise câţiva centimetri. 

— E chiuso! 

Bubuitul se opri în sfârşit, iar paznicul se pomeni față-n față cu 
un soldat ai cărui ochi aveau o privire atât de îngheţată, încât îl 
făcu efectiv să se tragă cu un pas înapoi. Militarul îi întinse o 
legitimaţie oficială, cu nişte inițiale pe care Ernesto nu le 
cunoștea. 

— Cosa succede? întrebă el, alarmat. Ce s-a întâmplat? 

În spatele soldatului din cadrul uşii, un al doilea ședea 
ghemuit, manevrând ceva ce părea a fi un elicopter miniatural. 
Mai departe în spatele lor, un alt soldat stătea de pază la baza 
scării. Sirene ale unor mașini de poliţie se auzeau în apropiere. 

— Vorbești engleza? 

Accentul soldatului nu era, categoric, din New York. 

„O fi din Europa, de undeva?” 

Ernesto încuviință din cap. 

— Puțin, da. 

— A intrat cineva pe uşa asta în dimineaţa de azi? 

— No, signore. Nessuno. 

— Excelent. Ține-o încuiată. Nimeni nu intră, nimeni nu iese. 
E clar? 

Ernesto ridică din umeri. Oricum, asta era treaba lui. 

— Si, înţeles. Non deve entrare, ne uscire nessuno. 

— Spune-mi, te rog, uşa asta e singura intrare? 

Ernesto se gândi câteva clipe. Tehnic vorbind, ușa respectivă 
era considerată o ieşire și tocmai de aceea nu avea clanţă sau 
mâner pe partea de afară, dar înţelesese bine la ce se referea 
militarul. 

— Da, l'acceso e numai pe ușa asta. Alta nu mai e. 

Intrarea inițială în palat fusese blocată și sigilată cu mulți ani 
în urmă. 

— Și mai există alte ieșiri ascunse din Grădinile Boboli? Altele 
decât poarta obişnuită? 

— No, signore. Ziduri mari peste tot. Asta e singura ieşire 
secretă. Soldatul înclină ușor din cap. 

— Mulţumesc pentru ajutor. 

Şi-i făcu semn să închidă şi să încuie ușa. 

Nedumerit, Ernesto se supuse. Apoi se întoarse pe coridor, 
descuie grilajul din oţel, trecu de el, îl încuie pe partea cealaltă și 
se așeză din nou să urmărească meciul de fotbal. 

CAPITOLUL 30 


Langdon și Sienna nu rataseră prilejul oferit. În timp ce 
soldatul musculos bătea în ușa cenușie, ei se strecuraseră mai 
adânc în grotă, astfel că ajunseseră acum în ultima sală, cea mai 
mică. Aici, spaţiul era decorat cu mozaicuri grosiere și cu satiri. 
În centru se afla o statuie în mărime naturală, o Venus îmbăindu-se 
care, adecvat momentului, privea parcă neliniştită peste umăr. 

Ghemuiţi pe după soclul statuii, Langdon și Sienna aşteptau, 
privind spre unica stalagmită globulară care se înălța pe zidul 
din spate al grotei. 

— Confirmat, toate ieșirile asigurate! strigă un soldat undeva 
afară, într-o engleză cu accent pe care Langdon nu reuși să-l 
identifice. Trimite drona înapoi în aer! Eu verific grota de aici. 

Trupul Siennei se încordă lângă al lui. 

Câteva secunde mai târziu, bocănit de bocanci grei începu să 
răsune în grotă. Paşii străbătură rapid prima sală şi deveniră mai 
sonori când intrară în a doua, îndreptându-se direct spre ei. 

Langdon și Sienna se strânseră mai tare unul în altul. 

— Hei! răsună o altă voce în depărtare. l-am prins! 

Paşii se opriră brusc. 

Cineva venea în fugă pe aleea cu pietriș, spre grotă. 

— Identificare certă! adăugă vocea, gâfâind. Tocmai am vorbit 
cu un cuplu de turiști. Cu câteva minute în urmă, un bărbat şi o 
femeie i-au întrebat cum pot să ajungă la galeria costumelor... 
care e în partea de vest a palatului. 

Langdon se uită la Sienna, iar ea păru să zâmbească abia 
perceptibil. Soldatul îşi trase răsuflarea şi continuă: 

— Ieşirile din aripa vestică au fost primele închise... şi suntem 

încrezători că îi avem blocați în grădini. 

— Execută-ți misiunea, replică soldatul aflat cel mai aproape, 
și anunță-mă imediat ce ai reușit. 

Urmă un răpăit de pași pe pietriş, îndepărtându-se, bâzâitul 
dronei care se ridica iar în aer şi apoi, slavă Domnului... linişte 
absolută. 

Langdon dădu să se răsucească pentru a se uita pe după soclu, 
dar Sienna îl prinse de braț şi-l opri. Duse un deget la buze şi-i 
făcu semn cu bărbia spre o umbră profilată vag pe peretele din 
spate. Primul soldat stătea încă tăcut la intrarea în grotă. 

„Oare ce mai aşteaptă?” 

— Brüder sunt, rosti militarul pe neașteptate. I-am încolțit. Voi 
avea o confirmare curând. 

Omul telefonase cuiva, iar glasul lui părea să vină de foarte 
aproape, ca şi când s-ar fi aflat chiar lângă ei. Grota acționa ca un 
microfon parabolic, concentrând toate sunetele spre peretele ei 
din spate. 

— Mai e ceva, continuă Briider în telefon. Tocmai am primit 
informaţii de la Investigaţii. Apartamentul femeii pare a fi 
subînchiriat. Mobilat sumar. Evident, pe termen scurt. Am 
localizat bio-recipientul, dar proiectorul nu era la fața locului. 
Bănuim că este încă în posesia lui Langdon. 

Profesorul simţi un fior rece pe şira spinării auzindu-şi 
numele. Pașii răsunau mai tare acum, iar el își dădu seama că 
soldatul intrase în grotă. Pașii nu aveau însă intensitatea 
dinainte, lăsând impresia că omul mergea doar de colo-colo în 
timp ce vorbea la telefon. 

— Corect, spuse soldatul. Investigaţiile au confirmat un singur 
apel către exterior, cu puţin înainte de a ajunge noi la 
apartament. 

„Consulatul american”, bănui Langdon,  rememorând 
conversaţia telefonică şi sosirea intempestivă a asasinei cu părul 
tepos. Femeia părea să fi dispărut însă, înlocuită fiind de o 
întreagă echipă de militari bine antrenați. 

„Nu putem fugi de ei la nesfârșit”. 

Pașii ajunseseră deja la vreo cinci metri de ei și continuau să se 
apropie. Omul intrase în cea de-a doua sală şi, dacă ar fi înaintat 
până în capătul ei, i-ar fi observat, fără îndoială, ghemuiţi pe 
după soclul îngust al lui Venus. 

— Sienna Brooks, spuse omul deodată, rostind cuvintele cu o 
claritate de cristal. 

Sienna tresări şi ridică imediat privirea, așteptându-se să-l 
vadă pe soldat uitându-se în jos, la ea. Dar nu era nimeni acolo. 

— Acum îi examinează laptopul, continuă vocea, la vreo trei 
metri distanță de ei. Încă nu am raportul, dar este în mod cert 
același computer pe care l-am identificat când și-a accesat 
Langdon contul de e-mail de la Harvard. 

Auzind asta, Sienna se întoarse spre el uluită, privindu-l cu o 
expresie şocată... și apoi trădată. Langdon era și el stupefiat. 
„Deci așa ne-au luat urma?!” Nu-i trecuse una ca asta prin minte 
când îşi consultase e-mailul. 

„Voiam doar să aflu niște informaţii!” 

Înainte să poată rosti o scuză, ceva, Sienna își întorsese fața de 
la el, privind în gol. 

— Corect, spuse soldatul, ajungând la intrarea celei de-a treia 
săli, la nici doi metri de ascunzătoarea lor; încă doi pași și i-ar fi 
văzut, fără îndoială. Exact, adăugă apoi, făcând un pas spre ei, 
apoi se opri brusc. Stai puțin! 

Langdon îngheţă, pregătindu-se pentru ceea ce avea să 
urmeze. 

— Stai puţin, că nu te mai aud, repetă soldatul și se înapoie în 
cea de-a doua sală. Nu aveam semnal. Spune! După ce ascultă 
câteva clipe, replică: Da, sunt de acord, dar cel puţin ştim cu cine 
avem de-a face. 

Și cu asta, paşii se retraseră, ajunseră la aleea acoperită cu 
pietriș și dispărură. 

Langdon răsuflă uşurat și se întoarse spre Sienna, în a cărei 
privire fierbea un amestec de teamă și furie. 

— Mi-ai folosit laptopul? întrebă ea. Ca să-ţi verifici mesajele? 

— Îmi pare rău... Mi-am spus că vei înțelege. Trebuia să aflu... 

— Aşa ne-au găsit! lar acum îmi ştiu și numele! 

— Te rog să mă ierți, Sienna! Nu mi-am dat seama... bâigui el, 
copleșit de vinovăţie. 

Ea se întoarse cu spatele la el, privind în gol spre stalagmita 
globulară de pe peretele din fund. Niciunul din ei nu mai spuse 
nimic timp de aproape un minut. Langdon se întrebă dacă ea își 
amintea de obiectele personale de pe birou — programul de teatru 
de la Visul unei nopți de vară şi extrasele din presă despre viața ei 
de copil precoce. 

„Oare bănuiește că le-am văzut?” Dacă da, continua să rămână 
tăcută, iar el se simţea şi aşa destul de vinovat, ca să nu mai 
amintească de ele. 

— Acum ei ştiu cine sunt, spuse ea abia auzit. 

În secundele care urmară, trase de câteva ori adânc aer în 
piept, de parcă ar fi încercat să absoarbă această nouă realitate. 
Langdon sesiza o nouă hotărâre în ființa ei. 

Apoi, fără niciun avertisment, sări în picioare. 

— Ar trebui să mergem. Nu le va lua mult să-și dea seama că 
nu suntem în galeria costumelor. 

Langdon se ridică şi el. 

— Da, să mergem... Dar unde? 

— La Vatican? 

— Poftim? 

— Am priceput în sfârşit ce ai vrut să spui mai înainte... Ce 
legătură este între Vatican şi Grădinile Boboli. Asta e intrarea, 
da? întrebă ea, arătând spre ușa cenușie. 

Langdon reuși să încline din cap. 

— De fapt, este ieşirea, dar mi-am zis că merită o încercare. 
Din păcate, nu putem trece de ea. 

Din schimbul de replici între paznic şi soldat, era clar că ușa 
aceea nu mai constituia o opțiune valabilă. 

— Dar dacă am putea trece, interveni Sienna și un ton jucăuș îi 
reveni în glas, ştii ce ar însemna asta? Ar însemna, continuă ea cu 
un surâs slab, că de două ori pe ziua de azi am fost ajutaţi de 
același artist renascentist. 

Langdon râse încet; cu numai câteva minute în urmă, se 
gândise la același lucru. Vasari. Vasari. 

Sienna zâmbi larg, iar el îşi dădu seama că îl iertase, cel puţin 
pentru moment. 

— Cred că-i un semn de sus, declară ea, pe jumătate serioasă. 
Ar trebui să intrăm pe uşa aceea. 

— Bine, dar... ce-o să facem, o să trecem frumos pe lângă 
paznic? 

Sienna își trosni încheieturile degetelor și porni spre ieşirea 
din grotă. 

— Nu, o să vorbesc eu cu el. Apoi, privind înapoi spre 
Langdon, cu ochii scânteindu-i, adăugă: Crede-mă, domnule 
profesor, pot fi foarte convingătoare când e nevoie. 


XXX 

Bubuitul în uşa cenuşie începuse din nou. Insistent și hotărât. 

Ernesto Russo bombăni enervat. După toate aparențele, 
soldatul cu ochi înghețaţi se întorsese, dar nici n-ar fi putut s-o 
facă într-un moment mai nepotrivit. Meciul de fotbal ajunsese în 
prelungiri, Fiorentina având un om mai puţin pe teren şi soarta 
ei atârnând de un fir de păr. 

Bubuitul continua. 

Ernesto nu era deloc prost. Ştia că în dimineaţa asta erau ceva 
probleme — atâtea sirene și toți soldaţii aceia —, dar el unul nu era 
omul care să se amestece în treburi care nu-l priveau direct. 

Pazzo è colui che bada ai fatti altrui. 

Dar pe de altă parte, soldatul era în mod cert o persoană 
importantă, așa că n-ar fi fost deloc înţelept să-l ignore. În Italia 
era greu să-ți găseşti o slujbă în ziua de azi, fie ea chiar şi una 
plictisitoare. Aruncând o ultimă privire la meci, Ernesto porni 
spre uşa cenușie. 

Încă nu-i venea să creadă că era plătit ca să stea toată ziua în 
biroul ăsta mic și să se uite la televizor. Poate de două ori pe zi se 
organiza în zonă câte un tur pentru vizitatorii VIP, care veneau 
pe jos de la Galeriile Uffizi. Ernesto îi întâmpina, descuia grilajul 
metalic și permitea grupului să treacă dincolo de uşa cenușie, 
spre Grădinile Boboli, unde se încheia excursia. 

Acum, în timp ce bubuitul devenea tot mai insistent, deschise 
grilajul din oţel, trecu de el, îl închise în urma lui și-l încuie. 

— Si? strigă în vreme ce se grăbea spre ușă. 

Niciun răspuns — doar bubuit neîncetat. 

Insomma! 

În sfârșit descuie ușa și o deschise, aşteptându-se să vadă 
aceeaşi privire îngheţată de mai înainte. Dar figura din prag era 
mult mai atrăgătoare. 

— Ciao, spuse tânăra blondă și drăguță, zâmbindu-i dulce şi 
întinzându-i o hârtie împăturită pe care el, instinctiv, ridică mâna 
s-o primească. 

În clipa în care luă hârtia și îşi dădu seama că nu era decât un 
gunoi de pe jos, femeia îi prinse încheietura în mâinile ei mici și 
își înfipse degetul mare în zona articulației lui, imediat sub 
palmă. 

Ernesto avu impresia că un cuţit îi retezase pur şi simplu 
mâna, durerea fiind urmată imediat de o amorţeală ca de șoc 
electric. Femeia făcu un pas spre el şi presiunea crescu 
exponențial, declanșând un nou ciclu de durere. Paznicul se 
împletici înapoi, încercând să-și elibereze brațul, dar picioarele i 
se înmuiară și căzu în genunchi. 

După aceea, totul se petrecu într-o fracțiune de secundă. 

Un bărbat înalt, într-un costum închis la culoare, apăru în 
cadrul uşii, se strecură înăuntru și închise repede uşa cenușie în 
urma lui. Ernesto dădu să-și ia staţia radio, dar o mână moale pe 
după ceafa lui strânse o dată, iar mușchii lui se încordară, 
retezându-i suflul. Femeia îi luă staţia radio, iar bărbatul înalt se 
apropie, părând la fel de alarmat de acţiunile ei pe cât era și el. 

— Dim mak, spuse tânăra blondă către bărbatul înalt. Puncte 
de presopunctură chinezească. Există un motiv pentru care sunt 
folosite de mii de ani. 

Bărbatul o privea uluit. 

— Non vogliamo farti del male, îi şopti blonda lui Ernesto, 
slăbind presiunea pe ceafa lui. Nu vrem să-ţi facem rău. 

În clipa în care apăsarea slăbi, Ernesto se răsuci încercând să se 
elibereze, dar presiunea reveni instantaneu, iar mușchii lui se 
crispară din nou. Icni de durere, abia mai izbutind să respire. 

— Dobbiamo passare, spuse femeia. Trebuie să trecem. Dov e la 

chiave? întrebă ea apoi, făcând semn spre grilajul de oţel pe care, 
slavă Domnului, îl încuiase când ieşise. 

— Non ce l'ho, bâigui el. N-o am. 

Bărbatul înalt trecu pe lângă ei şi studie mecanismul de 
închidere al grilajului. 

— E o yală cu cifru, îi strigă el femeii blonde, vorbind cu 
accent american. 

Tânăra îngenunche lângă Ernesto, iar ochii ei căprui aveau o 
privire ca de gheaţă. 

— Qual è la combinazione? 

— Non posso! răspunse paznicul. N-am voie. 

Ceva se petrecu la ceafa lui și într-o clipă Ernesto își simți 
trupul moale ca o cârpă. O secundă mai târziu, îşi pierdu 
cunoștința. 


XXX 


Când își reveni, Ernesto avu impresia că se aflase la granița 
dintre conștienţă și leşin, trecând de o parte şi de alta a ei de mai 
multe ori în decurs de câteva minute. Își amintea o conversaţie... 
mai multe reprize de durere... poate fusese şi drogat? Totul era o 
nebuloasă. 

Pe măsură ce ceața începu să se destrame, observă ceva ciudat: 
pantofii lui, aşezaţi pe podea alături de el, cu șireturile scoase. 
Abia atunci îşi dădu seama că nu se mai putea mișca aproape 
deloc. Şedea întins pe o parte, cu mâinile şi picioarele legate la 
spate, probabil cu șireturile. Încercă să strige, dar niciun sunet nu 
se auzi. Una din şosetele lui îi fusese îndesată în gură. Dar clipa 
adevăratei terori veni puțin mai târziu, când ridică privirea și 
văzu televizorul la care era același meci de fotbal. 

„Sunt în biroul meu... DINCOLO de grilaj?!” 

Undeva la distanţă se auzea zgomot de paşi îndepărtându-se 
în fugă pe coridor... până ce se stinse şi el. Non è possibile! Cumva, 
într-un fel sau altul, tânăra blondă îl determinase să facă unicul 
lucru pe care slujba îi cerea să nu-l facă niciodată — să dezvăluie 
combinaţia yalei care permitea intrarea în celebrul Coridor 
Vasari. 

CAPITOLUL 31 


Elizabeth Sinskey simţea valurile de greață și ameţeală 
succedându-se în ritm accelerat. Şedea cu umerii plecați pe 
bancheta din spate a dubei parcate în fața Palatului Pitti. Soldatul 
de lângă ea o privea cu îngrijorare crescândă. 

Cu câteva momente în urmă, staţia radio a militarului prinsese 
viață — cineva spusese ceva despre o galerie a costumelor — 
trezind-o din toropeala în care visase la monstrul cu ochi verzi. 

Se văzuse din nou în sala aceea întunecată de la Consiliul 
pentru Relaţii Externe din New York, ascultând perorațţia 
nebunească a necunoscutului care o chemase acolo. Individul 
continua să păşească de colo-colo în partea din față a sălii — o 
siluetă înaltă și subțire pe fondul imaginii oribile a trupurilor 
goale și muribunde, inspirate de Infernul lui Dante. 

— Cineva trebuie să ducă acest război, declarase silueta; altfel, 
ăsta-i viitorul nostru. Matematica îl garantează. Omenirea se 
complace acum într-un purgatoriu al  nehotărârii, al 
procreştinării şi al lăcomiei personale... Dar cercurile iadului 
aşteaptă imediat sub picioarele noastre, gata să ne înghită pe toți. 

Elizabeth încă nu-și revenise din şocul pe care i-l stârniseră 
ideile monstrului din faţa ei. Dar, nemaiputând suporta, sărise în 
picioare. 

— Ceea ce sugeraţi este... 

— Unica opţiune care ne-a mai rămas, o întrerupsese 
individul. 

— Eu voiam să spun „criminal”! 

Bărbatul ridicase din umeri. 

— Drumul spre rai trece direct prin iad. Dante ne-a învăţat 

asta. 

— Sunteţi nebun! 

— Nebun? repetase el ofensat. Eu? Nu cred. Nebunia este a 
OMS, care se uită drept în abis şi îi neagă existenţa. Nebunia este 
a struțului care își ascunde capul în nisip, în vreme ce haita de 
hiene se adună în jurul lui. 

Înainte ca ea să poată răspunde ceva în apărarea organizaţiei 
pe care o conducea, bărbatul schimbase imaginea de pe ecran. 

— Şi fiindcă tot vorbeam despre hiene, reluase el cu un semn 
din mână spre noua imagine, iată haita care dă târcoale 
omenirii... Şi se apropie cu paşi repezi. 

Elizabeth privise cu surprindere ilustraţia familiară — un grafic 
dat publicității de OMS cu un an în urmă, ce detalia principalele 
probleme de mediu despre care organizația considera că au cel 
mai mare impact asupra sănătăţii mondiale. Lista includea, 
printre altele: cererea de apă potabilă, temperaturile globale, 
distrugerea stratului de ozon, epuizarea resurselor oceanice, 
dispariția speciilor, concentrația de dioxid de carbon, 
despăduririle şi nivelul oceanului planetar. 

Toți acești indicatori negativi avuseseră un trend ascendent în 
cursul ultimului secol, dar acum creşterea căpătase un ritm 
terifiant. 

Elizabeth avusese aceeaşi reacție ca de fiecare dată când 
văzuse graficul — fusese copleșită de un sentiment de neajutorare. 
Era om de ştiinţă şi credea în utilitatea statisticilor, iar diagrama 
aceea contura o imagine cutremurătoare a unui viitor nicidecum 
îndepărtat... ci foarte apropiat. 

De multe ori în cursul vieții fusese disperată din pricină că nu 
putea concepe un copil. Dar când văzuse graficul acela, se simțise 
aproape ușurată la gândul că nu mai adusese și ea pe lume încă 

un pui de om. 

„Acesta e viitorul pe care i l-aș dărui copilului meu?” 

— În ultimii cincizeci de ani, reluase necunoscutul, păcatele 
noastre împotriva Naturii Mamă au sporit exponențial. Mă tem 
pentru sufletul omenirii. Când OMS a publicat acest grafic, 
politicienii, ecologiștii și factorii de putere din lumea întreagă s- 
au grăbit să organizeze reuniuni de urgenţă, fiecare străduindu- 
se să decidă care erau cele mai grave probleme și pe care puteau 
spera să le rezolve. lar rezultatul? Feriţi de ochii lumii, şi-au luat 
capul în palme și au plâns. Public, ne-au asigurat pe toţi că 
lucrează la găsirea unor soluţii, dar că problemele sunt unele 
complexe. 

— Problemele chiar sunt complexe! 

— Aiurea! explodase necunoscutul. Ştiţi al naibii de bine că 
graficul ăsta ilustrează cea mai simplă relație posibilă — o funcţie 
cu o singură variabilă! Fiecare curbă din desenul de aici urcă 
direct proporţional cu un unic factor, cel pe care toată lumea se 
fereşte să-l ia în discuţie. Populaţia globală! 

— În realitate, cred că e puţin mai... 

— Puțin mai complicat? În realitate, nu e deloc! Nu există 
nimic mai simplu. Dacă vrei resurse mai mari de apă potabilă pe 
cap de locuitor, îţi trebuie mai puţini oameni pe glob. Dacă vrei 
să reduci emisiile vehiculelor, îţi trebuie mai puţini conducători 
auto. Dacă vrei ca oceanele să-şi refacă rezervele de peşte, îţi 
trebuie mai puţini oameni care să mănânce pește! Privind-o 
furibund, bărbatul continuase pe un ton mai insistent: — 
Deschideţi ochii! Suntem în pragul pieirii, iar liderii mondiali 
stau în sălile de ședințe și comandă studii despre energia solară, 
reciclare și automobile hibrid! Cum se face că dumneavoastră, un 
om de știință cu înaltă educaţie, nu vedeţi asta? Distrugerea 

stratului de ozon, lipsa apei potabile și poluarea nu sunt boli, ci 
simptome! Boala este suprapopularea. Şi dacă nu abordăm 
problema în mod direct înseamnă că nu facem altceva decât să 
lipim un plasture pe o tumoare canceroasă în dezvoltare. 

— Consideraţi specia umană un cancer? 

— Cancerul nu e altceva decât o celulă sănătoasă care începe 
să se înmulțească necontrolat. Îmi dau seama că ideile mele vi se 
par dezgustătoare, dar vă asigur că alternativa vă va lăsa un gust 
mult mai amar, atunci când se va manifesta. Dacă nu acționăm 
curajos acum... 

— Curajos?! exclamase ea. „Curajos” nu e cuvântul pe care-l 
căutaţi! Încercaţi mai bine „smintit”! 

— Doamnă doctor Sinskey, replicase necunoscutul, glasul lui 
adoptând un ton nefiresc de calm. V-am chemat aici tocmai 
pentru că am sperat că Domnia Ta - o voce înțeleaptă de la 
Organizaţia Mondială a Sănătății - ați putea fi dispusă să 
colaboraţi cu mine și să luaţi în calcul o posibilă soluție. 

Elizabeth se uitase la el încă nevenindu-i să creadă. 

— Vă închipuiţi că Organizaţia Mondială a Sănătăţii ar 
colabora cu dumneavoastră... analizând o asemenea idee?! 

— Într-adevăr, da. Organizaţia pe care o conduceţi are în 
componență medici, iar când are un pacient cu cangrenă, 
medicul nu ezită să-i taie piciorul pentru a-i salva viaţa. Uneori, 
singurul curs posibil de acțiune este răul cel mai mic. 

— Situaţia e diferită. 

— Ba nu. Este identică. Unica deosebire este de amplitudine. 

Elizabeth auzise destul, aşa că se ridicase cu o mişcare fermă. 

— Am un avion de prins. 

Bărbatul înalt făcu un pas ameninţător în direcţia ei, blocându- 
i ieşirea. 

— Vā  avertizez cinstit. Cu sau fără cooperarea 
dumneavoastră, pot foarte uşor să-mi duc ideea mai departe 
singur. 

— Vă avertizez la fel de cinstit, replicase ea. Consider ceea ce 
mi-aţi spus o ameninţare teroristă şi o voi trata ca atare. 

Elizabeth își scosese telefonul mobil, dar celălalt izbucnise în 
râs. 

— O să mă reclamați fiindcă am vorbit ipotetic? Din păcate, va 
trebui să mai așteptați ca să puteţi telefona. Sala asta-i ecranată 
electronic. Telefonul nu are semnal. 

„Nici n-am nevoie de semnal, smintitule!” 

Elizabeth ridică telefonul și, înainte ca individul să-şi dea 
seama ce se petrece, îl fotografie. Licărirea blițului i se reflectă în 
ochii verzi şi pentru o clipă i se păru că figura lui îi este 
cunoscută. 

— Oricine ați fi, spuse apoi, ați greșit chemându-mă aici. 
Înainte să ajung la aeroport, voi afla cine sunteţi și vă voi include 
pe lista de atenţie la OMS și la centrele pentru Controlul și 
Prevenirea Bolilor din SUA şi din Europa, ca potenţial 
bioterorist. Vom avea zi și noapte oameni pe urmele 
dumneavoastră. Dacă încercaţi să achiziţionaţi ceva materiale, 
noi vom afla. Dacă vă construiți un laborator, vom şti și noi. Nu 
aveţi unde să vă ascundeți. 

Bărbatul păstră o tăcere încordată câteva lungi momente, de 
parcă s-ar fi gândit să se repeadă și să-i smulgă telefonul. Într-un 
târziu, se relaxă și se trase într-o parte, cu un rânjet bizar. 

— Atunci, se pare că dansul nostru a început. 

CAPITOLUL 32 


Corridoio Vasariano — Coridorul Vasari — fusese proiectat de 
Giorgio Vasari în 1564, la cererea marelui duce Cosimo I Medici, 
ca o modalitate de a se deplasa în siguranţă de la reședința sa din 
Palatul Pitti la birourile administrative aflate în Palazzo Vecchio, 
peste fluviul Arno. 

La fel ca faimosul Passetto din incinta Vaticanului, Coridorul 
Vasari era tunelul secret prin excelenţă. Se întindea pe aproape 
un kilometru, din colțul estic al Grădinilor Boboli până în inima 
vechiului palat, traversând Ponte Vecchio și trecând prin 
Galeriile Uffizi. 

Astăzi îşi păstrase acelaşi rol de adăpost, dar nu pentru 
aristocrații din familia Medici, ci pentru opere de artă. Pereţii săi 
ofereau un spaţiu uriaş pentru nenumărate picturi rare, care nu 
mai încăpuseră la expunere în Galeriile Uffizi. 

Langdon îl străbătuse cu câţiva ani în urmă, în cadrul unui tur 
de vizitare particular. În după-amiaza aceea îşi luase răgazul să 
admire tezaurul incredibil de tablouri, din care făcea parte şi cea 
mai mare colecție de autoportrete din lume. Se oprise, de 
asemenea, de mai multe ori pentru a privi pe ferestrele de 
observare, care le permiteau vizitatorilor să aprecieze unde au 
ajuns în drumul lor pe pasarelă. 

În această dimineaţă însă, Langdon şi Sienna străbăteau 
coridorul în fugă, dornici să pună o distanţă cât mai mare între ei 
şi cei care îi urmăreau. Profesorul se întrebă cât timp va trece 
până ce paznicul legat va fi descoperit. Continuând să alerge, 
avea o tot mai puternică impresie că tunelul îi ducea tot mai 

„Cerca trova... ochii morţii... şi răspunsul la întrebarea cine se 
află pe urmele mele”. 

Bâzâitul îndepărtat al dronei se auzea slab în spatele lor. Cu 
cât înaintau mai mult în tunel, cu atât Langdon se convingea încă 
o dată de amploarea deosebită a reușitei arhitecturale pe care o 
constituia coridorul. 

Construit la înălțime pe aproape întreaga sa lungime, semăna 
cu un șarpe lat, trecând prin diverse clădiri de la Palazzo Pitti, 
peste Arno, până în inima orașului vechi. Pasajul văruit părea să 
nu aibă sfârşit, cotind uneori brusc la dreapta sau la stânga 
pentru a evita un obstacol, dar îndreptându-se mereu spre est... 
traversând apele râului Arno. 

Deodată, în faţa lor se auzi zvon de glasuri, iar Sienna se opri 
brusc. Langdon încremeni şi el, dar imediat își puse o mână 
liniștitoare pe umărul ei, făcându-i semn spre o fereastră de 
observare. 

„Turiştii de jos”. 

Se apropiară amândoi de ferestruică și priviră afară, 
constatând că se aflau chiar deasupra lui Ponte Vecchio, podul 
medieval din piatră care constituia o cale pietonală de a ajunge în 
orașul vechi. Dedesubt, primii turiști ai zilei colindau târgul care 
se ține pe pod încă din anii 1400. Astăzi, aici se vând în 
majoritate aur și bijuterii, dar pe vremuri alta era situația. Iniţial, 
podul găzduise piața de carne în aer liber a Florenței, dar în 1593 
accesul măcelarilor a fost interzis, din cauză că mirosul 
pestilențial de carne stricată urca până în Coridorul Vasari, 
ajungând la nările delicate ale marelui duce. 

Tot aici pe pod, undeva, își aminti Langdon, se petrecuse una 
dintre cele mai abjecte crime din istoria Florenței. În 1216, un 
tânăr nobil pe nume Buondelmonte refuzase căsătoria aranjată 

de familia sa, de dragul femeii pe care o iubea, iar din acest 
motiv fusese asasinat chiar acolo, pe Ponte Vecchio. 

Moartea lui, mult timp considerată „cea mai sângeroasă crimă 
din Florenţa”, a provocat o ruptură între două puternice facțiuni 
politice — Guelfii şi Ghibelinii — care de atunci se războiseră crunt 
vreme de secole. Ca urmare a disputei politice care dusese la 
exilarea sa din Florența, Dante imortalizase cu tuşe amare 
evenimentul în a sa Divina Comedie: „O, Buondelmont, fugind de 
nunta sa prin sfat străin, ce rău zvârlit-ai sorții”! 

Chiar şi în prezent, trei plachete, fiecare citând un alt vers din 
Cântul 16 al Paradisului, pot fi văzute în apropiere de locul 
crimei. Una dintre ele, amplasată la intrarea pe Ponte Vecchio, 
poartă următorul mesaj: 


CI-ACELEI PIETRE CE ȘTIRBITĂ ZACE, PĂZIND UN POD, 
FU SCRIS SĂ-I DEA VICTIME FLORENȚA, BIATA-N ULTIMA 
EI PACE! 


Langdon privi spre apele întunecate de sub pod. În depărtare, 
spre est, se zărea fleșa stingheră de la Palazzo Vecchio. Cu toate 
că se aflau abia la jumătatea drumului peste Arno, el nu avea 
niciun dubiu că trecuseră deja de mult de punctul dincolo de 
care nu mai exista cale de întoarcere. 


XXX 


La zece metri dedesubt, pe caldarâmul de pe Ponte Vecchio, 
Vayentha studia cu inima strânsă mulțimea de trecători, fără a 
bănui nicio clipă că unica ei salvare trecuse cu numai câteva 
momente în urmă chiar pe deasupra ei. 


3 Dante Alighieri, Divina Comedie, Editura Polirom, lași, 2000, traducere de 
George Coşbuc (n. tr.) 
* Ibidem (n. tr.) 

CAPITOLUL 33 


Adânc în măruntaiele iahtului Mendacium, aflat la ancoră, 
coordonatorul Knowlton şedea singur în cubicului său și încerca 
în van să se concentreze asupra a ceea ce avea de făcut. În culmea 
agitației, urmărise încă o dată clipul video și de o oră întreagă 
analiza monologul de nouă minute aflat undeva la graniţa dintre 
genialitate şi nebunie. 

Derulă rapid înainte, de la început, în căutarea oricărui indiciu 
care i-ar fi putut scăpa. Trecu de placa scufundată... de sfera cu 
lichid tulbure galben-maroniu... şi ajunse la momentul în care 
apărea silueta cu nasul ca un cioc — o umbră diformă proiectată 
pe un perete umed de grotă... scăldat într-o palidă lumină 
roșiatică. 

Knowlton ascultă din nou vocea înăbuşită, încercând să-i 
descifreze vocabularul elaborat. Cam pe la jumătatea 
monologului, umbra de pe perete deveni deodată mai mare, iar 
glasul căpătă tonuri mai intense. 


Iadul lui Dante nu-i o ficţiune... e o profeție! 

Suferință abominabilă. Chin atroce. Aceasta-i imaginea zilei de 
mâine. 

Neţinută în frâu, omenirea funcționează ca o molimă, ca un 
cancer... am devenit tot mai mulți cu fiecare generaţie, până ce 
înlesnirile fireşti care ne-au susținut odinioară virtuțile şi 
camaraderia s-au redus aproape la zero... scoțând la iveală monștrii 
din noi înşine... ce luptă până la moarte pentru a-şi hrăni puii. 

Acesta e Infernul cu nouă cercuri al lui Dante. 

Asta ne așteaptă. 

În vreme ce viitorul se năpustește asupra noastră, alimentat de 

matematica neiertătoare a lui Malthus, noi bâjbâim la buza primului 
cerc al infernului... gata să ne prăbuşim mai fulgerător decât ne-am 
imaginat vreodată. 


Knowlton întrerupse înregistrarea. „Matematica lui Malthus?” 
O căutare pe internet îi oferi rapid informaţiile dorite despre un 
reputat matematician și specialist în demografie din Anglia 
secolului al XIX-lea, pe nume Thomas Robert Malthus, care 
preconizase colapsul global al omenirii ca urmare a 
suprapopulării. 

Knowlton constată cu îngrijorare crescândă că biografia lui 
Malthus includea un tulburător extras din cartea sa, Eseu asupra 
principiului populației: 

Forța populației depăşeşte cu atât de mult capacitatea 
pământului de a asigura resursele necesare subzistenţei omului, 
încât moartea prematură, într-un fel sau altul, trebuie să se abată 
asupra speciei umane. Viciile omului sunt agenţi activi şi abili ai 
depopulării. Ele sunt precursorii marii armate a distrugerii şi 
deseori duc ele însele treaba la bun sfârșit. Dacă ele dau însă greş în 
acest război al exterminării, vremea nesănătoasă, molimele, mizeria 
şi epidemiile avansează în marș forțat și şterg de pe faţa lumii mii şi 
zeci de mii. Dacă nici aşa succesul nu este desăvârșit, la pândă stă 
foametea inevitabilă, la scară uriașă, care, cu o singură lovitură 
devastatoare, pune semnul egal între populaţie şi hrana disponibilă. 


Cu inima bătându-i rapid, Knowlton aruncă o privire spre 
imaginea îngheţată a siluetei cu cioc. 

Neţinută în frâu, omenirea funcționează ca o molimă, ca un cancer. 

Neţinută în frâu. Nu-i plăcea deloc cum suna asta. Cu un deget 
ezitant, apăsă din nou butonul de derulare. Vocea înăbușită își 
continua peroraţia: 


Să nu faci nimic înseamnă să deschizi larg ușa infernului 

dantesc... colcăind și înfometat, bălăcindu-se în Păcat. 
Şi de aceea, cu bravură, eu am acţionat. 
Unii se vor cutremura oripilați, dar orice salvare are un preţ. 
Într-o zi, lumea va înţelege măreţia sacrificiului meu. 
Căci eu sunt Salvarea voastră. 
Eu sunt Umbră. 
Eu sunt poarta către era post-umană. 

CAPITOLUL 34 


Palazzo Vecchio seamănă cu o gigantică piesă de șah. Cu 
fațada sa rectangulară robustă şi crenelurile rusticizate, clădirea 
ca un turn este strategic amplasată în Piazza della Signoria, 
străjuindu-i colțul sud-estic. 

Fleşa sa neobișnuită, înălțându-se puțin descentrat din 
fortăreața de formă pătrată, este inconfundabilă în peisajul 
florentin, astfel că a devenit un veritabil simbol al orașului. 

Construit ca sediu al guvernului italian, palatul își răsfață 
vizitatorii cu un impunător șir de statui masculine. Un Neptun 
musculos şi gol, creat de Ammannati, stă deasupra unui grup de 
patru cai-de-mare - simbol al dominaţiei florentine asupra 
mărilor. O copie a lui David de Michelangelo — probabil, cel mai 
admirat nud masculin la nivel mondial — străjuiește intrarea în 
palat. Lui David i se alătură Hercule şi Cacus - alţi doi coloşi goi 
care, împreună cu numeroșii satiri din jurul lui Neptun, ridică la 
mai mult de doisprezece numărul penisurilor care îi întâmpină 
pe vizitatorii palatului. 

În mod normal, Langdon şi-ar fi început turul acestui edificiu 
acolo, în Piazza della Signoria care, în ciuda abundenței de 
falusuri, fusese întotdeauna una dintre piaţetele lui preferate în 
Europa. Nicio vizită în Piazza nu ar fi fost completă fără un 
espresso savurat la Caffe Rivoire şi fără a admira leii Medici din 
Loggia dei Lanzi — galeria de sculpturi în aer liber a piațetei. 

Astăzi însă, Langdon şi Sienna aveau de gând să intre în 
Palazzo Vecchio prin Coridorul Vasari, aşa cum obișnuiau şi 
ducii de Medici în vremea lor, ocolind celebra Galerie Uffizi și 
parcurgând coridorul pe deasupra podurilor şi străzilor, trecând 

prin clădiri şi ajungând drept în inima vechiului palat. Până 
acum nu auziseră pași în urma lor, însă Langdon tot era 
nerăbdător să iasă din coridor. 

„Şi uite că am ajuns, își dădu el seama văzând ușa grea de 
lemn din fața lor. Intrarea în vechiul palat”. 

În ciuda încuietorii masive, uşa era dotată cu o bară orizontală 
drept mâner, oferind astfel posibilitatea unei ieșiri de urgenţă și 
împiedicând în acelaşi timp accesul din cealaltă parte în 
Coridorul Vasari, fără o cartelă electronică. 

Langdon își lipi urechea de tăblia din lemn și ascultă. Cum nu 
auzi nimic, puse mâinile pe bară şi împinse ușor. Încuietoarea 
scoase un clic. Uşa se deschise câţiva centimetri, iar el aruncă o 
privire dincolo. Un mic alcov. Pustiu. Tăcut. 

Cu un mic suspin de ușurare, Langdon trecu pragul și-i făcu 
semn Siennei să-l urmeze. 

„Suntem înăuntru”. 

Stând în firida aceea tăcută din Palazzo Vecchio, Langdon 
aşteptă o clipă, încercând să se orienteze. În faţa lor, un hol lung 
se întindea perpendicular pe alcov. În stânga, în depărtare, se 
auzeau voci liniştite şi joviale. Aidoma Capitoliului din 
Washington, Palazzo Vecchio era totodată o instituție 
guvernamentală și o atracție turistică. La ora aceasta, vocile 
auzite aparțineau cel mai probabil funcționarilor care intrau și 
ieșeau din birouri, pregătindu-se pentru o zi de muncă. 

Langdon și Sienna făcură câțiva paşi spre hol şi priviră după 
colţ. Într-adevăr, la capătul culoarului se afla o încăpere în care 
circa zece angajați guvernamentali îşi beau espresso-ul de 
dimineaţă şi vorbeau relaxat între ei, înainte de a începe lucrul. 

— Fresca de Vasari, șopti Sienna. Spuneai că este în Sala celor 
Cinci Sute? 

Langdon încuviință cu o mișcare din cap şi-i făcu semn 
dincolo de biroul aglomerat, unde o arcadă se deschidea spre un 
hol din piatră. 

— Din păcate, drumul este prin birou. 

— Eşti sigur? 

El încuviinţă din nou. 

— Nu vom reuși să trecem fără să fim văzuți. 

— Sunt doar nişte funcționari guvernamentali, nu-i 
interesează prezența noastră. Intrăm şi mergem ca şi când aici 
ne-ar fi locul. 

Apoi, ridicând mâna, îi netezi cu gesturi uşoare costumul 
Brioni, aranjându-i gulerul. 

— Arăţi foarte prezentabil, Robert. 

Şi cu un surâs cuminte, își aşeză şi ea mai bine puloverul și 
trecu la acţiune. 

Langdon se grăbi după ea, îndreptându-se amândoi cu pași 
hotărâți spre birou. Când intrară, Sienna începu să-i vorbească 
rapid în italiană - ceva despre subvenţiile pentru fermieri — 
însoțindu-și cuvintele cu gesturi ample. Continuară să meargă 
spre zidul exterior, păstrând distanța față de ceilalți. Spre 
uimirea lui, nici măcar un angajat nu le aruncă vreo privire. 

Odată trecuţi de birou, își menţinură direcția spre hol. 
Langdon își aminti programul de teatru. „Puck năzdrăvanul”. 

— Ce mai actriţă eşti! şopti el. 

— A trebuit să fiu, replică ea, pe un ton neașteptat de distant. 

Încă o dată, Langdon bănui că în trecutul ei existase multă 
suferință neştiută și simți un nou val de remușcare fiindcă o 
târâse în toată această nebunie periculoasă. Dar îşi reaminti că 
acum nimic nu mai putea fi făcut, decât să ajungă la capăt. 

„Continuă să înoți prin tunel... şi roagă-te să găseşti lumina”. 

Apropiindu-se de arcadă, avu un sentiment de uşurare 
văzând că memoria nu-l înșelase. O săgeată indica direcția pe 
hol, după colţ, şi numele sălii: IL SALONE DEI CINQUECENTO. 
„Sala celor Cinci Sute”, îşi spuse el, întrebându-se ce răspunsuri 
vor găsi înăuntru. „Adevărul poate fi întrezărit doar prin ochii 
morţii. Ce-o fi însemnând asta?” 

— S-ar putea ca sala să fie totuși încuiată, spuse Langdon când 
ajunseră aproape de colţ. 

Deși Sala celor Cinci Sute era o populară atracţie turistică, 
palatul nu părea să-și fi deschis încă porţile pentru vizitatori. 

— Ai auzit?! exclamă Sienna, oprindu-se brusc. 

Auzise și el. Un zumzet sonor răsuna de după colţ. „Doar n-o 
fi o dronă de interior!” 

Cu gesturi precaute, Langdon privi pe după colțul arcadei. La 
treizeci de metri distanță se vedea uşa din lemn, surprinzător de 
simplu lucrată, care ducea spre Sala celor Cinci Sute. Din păcate, 
între ei și uşă se afla un îngrijitor voinic, care împingea o mașină 
de lustruit parchetul, în cercuri obosite. 

„Paznicul porţii”. 

Langdon își îndreptă privirea spre un indicator din plastic de 
lângă uşă, pe care erau inscripționate trei simboluri. Uşor de 
descifrat chiar şi pentru cel mai neexperimentat student al 
simbologiei, cele trei semne erau: o videocameră tăiată cu un X, 
un pahar tăiat cu un X şi o pereche de siluete rudimentar 
desenate, una feminină și cealaltă masculină. 

Langdon preluă iniţiativa și se apropie cu pași repezi de 
îngrijitor, chiar alergând ușor pe ultimii metri. Sienna veni 
repede în urma lui. 

Îngrijitorul ridică privirea, părând surprins. 

— Signori?! exclamă el şi ridică braţele în lateral, pentru a-i 

opri. 

Langdon îi oferi un zâmbet căznit, sau mai degrabă o 
strâmbătură, și arătă spre simbolurile de lângă ușă, ridicând din 
umeri cu un aer stânjenit. 

— Toilette, declară el, cu glasul sugrumat. 

Nu fusese nicidecum o întrebare. 

Îngrijitorul ezită o clipă, aparent gata să-i refuze solicitarea, 
dar apoi, văzând cum Langdon își tot mută chinuit greutatea de 
pe un picior pe altul, făcu un semn înţelegător din cap şi îi lăsă să 
treacă. 

Ajunşi lângă ușă, Langdon îi făcu Siennei cu ochiul. 

— Compasiunea e o limbă universală. 

CAPITOLUL 35 


La un moment dat, Sala celor Cinci Sute s-a bucurat de 
statutul de cea mai mare încăpere din lume. A fost construită în 
1494, ca sală de întrunire a întregului Consiglio Maggiore — 
Marele Consiliu al republicii, care număra exact cinci sute de 
membri, de unde i se trage şi numele. Câţiva ani mai târziu, la 
solicitarea lui Cosimo I, a fost renovată și substanţial extinsă. 
Cosimo I, cel mai puternic om din Italia acelor vremuri, l-a ales 
ca arhitect şi supervizor al proiectului pe Giorgio Vasari. 

Dovedind excepţionale abilități inginerești, Vasari a ridicat 
considerabil acoperișul original al sălii, permițând astfel luminii 
naturale să pătrundă prin supralumini înalte dispuse pe toate 
cele patru laturi ale sălii, rezultatul fiind o „vitrină” elegantă 
pentru unele dintre cele mai rafinate piese de arhitectură, pictură 
și sculptură ale Florenței. 

Pentru Langdon, podeaua încăperii era cea care îi atrăgea în 
primul rând atenţia, sugerând că sala nu era câtuşi de puţin una 
obișnuită. Pardoseala din piatră stacojie era acoperită cu un 
caroiaj negru, care conferea spaţiului de peste o mie de metri 
pătraţi un aer de soliditate, profunzime şi echilibru. 

Langdon îşi ridică încet privirea spre capătul îndepărtat al 
sălii, unde şase sculpturi dinamice — Muncile lui Hercule — 
străjuiau peretele aidoma unor soldaţi, și ignoră deliberat deseori 
defăimatul grup statuar Hercule și Diomede, cu cele două trupuri 
încleştate într-o greoaie repriză de lupte ce includea și creativa 
„priză falică” — imagine care lui îi stârnea de fiecare dată un 
sentiment de jenă. 

Mult mai plăcută ochiului era o altă capodoperă a lui 

Michelangelo, Geniul Victoriei. Amplasată în partea dreaptă, 
aceasta domina nișa centrală de pe peretele sudic. Înaltă de 
aproape trei metri, statuia fusese lucrată iniţial pentru a decora 
mormântul ultraconservatorului papă Iulius al II-lea — Il Papa 
terribile — o comandă care lui Langdon i se păruse întotdeauna o 
culme a ironiei, ţinând seama de opinia Vaticanului cu privire la 
homosexualitate. Sculptura îl înfățișa pe Tommaso dei Cavalieri, 
tânărul de care Michelangelo fusese îndrăgostit aproape toată 
viaţa şi pentru care compusese mai mult de trei sute de sonete. 

— Nu-mi vine să cred că n-am mai fost aici până acum, șopti 
Sienna, vocea ei dobândind dintr-odată o nuanţă calmă, 
reverențioasă. Este splendid. 

Langdon încuviință, amintindu-și prima sa vizită în Sala celor 
Cinci Sute, cu ocazia unui spectaculos concert de muzică clasică 
în interpretarea renumitei pianiste Mariele Keymel. Deși sala 
fusese construită inițial pentru întruniri politice și audienţe la 
marele duce, în prezent găzduia mult mai des muzicieni, 
conferenţiari şi dineuri de gală — de la istoricul de artă Maurizio 
Seracini la gala inaugurală în ţinută la patru ace a Muzeului 
Gucci. Langdon se întreba uneori ce părere ar fi avut Cosimo I 
despre ideea de a-şi împărţi salonul particular auster cu vedete 
din lumea modei şi cu preşedinţi ai consiliilor de administraţie. 

Profesorul își îndreptă privirea spre frescele uriașe care 
decorau pereţii. Istoria lor plină de bizarerii includea o tehnică 
experimentală de pictură concepută de Leonardo da Vinci și 
eşuată, care se concretizase într-o „capodoperă lichefiată”, și un 
„duel” artistic iniţiat de Piero Soderini şi Machiavelli, care au 
asmuţit unul împotriva altuia doi titani ai Renaşterii -— 
Michelangelo și Leonardo da Vinci — cerându-le să realizeze câte 
o frescă pe pereții opuși ai aceleiași săli. 

Astăzi însă, Langdon era mai interesat de una dintre celelalte 
ciudăţenii istorice ale încăperii. 

Cerca trova. 

— Care dintre ele este de Vasari? întrebă Sienna, privind 
frescele. 

— Aproape toate, răspunse el, știind că, în cadrul misiunii de 
renovare, Vasari şi ajutoarele sale se văzuseră nevoiţi să picteze 
din nou aproape totul, de la frescele originale până la cele treizeci 
și nouă de panouri casetate ale celebrului plafon „suspendat”. 
Dar pe cea de acolo, continuă el arătându-i ultima frescă din 
dreapta, am venit s-o vedem: Bătălia de la Marciano. 

Capodopera era imensă - şaisprezece metri lungime şi 
înălțime —, mai mare decât a unei clădiri cu trei etaje. 
Confruntarea armată era redată în nuanţe roșietice de maro și 
verde — o încleştare violentă de soldaţi, cai, sulițe şi stindarde, pe 
fondul unui peisaj colinar cu accente pastorale. 

— Vasari, Vasari, șopti Sienna. Şi aici, ascuns undeva, este un 
mesaj secret al lui? 

Langdon încuviință cu o mișcare a capului în vreme ce studia 
fresca uriașă în încercarea de a identifica stindardul verde pe care 
artistul îşi înscrisese mesajul misterios - CERCA TROVA. 

— Fără binoclu, este aproape imposibil să-l vedem de aici, dar 
în partea din mijloc, dacă te uiţi imediat sub cele două case de pe 
deal, o să observi un foarte mic stindard verde înclinat și... 

— ÎI văd! exclamă ea, indicând cu degetul în colțul din dreapta 
sus, exact acolo unde îi spusese el. 

Langdon își dori să aibă şi el ochi mai tineri. 

Apropiindu-se de fresca impunătoare, Langdon încercă să-i 
asimileze splendoarea. În sfârşit, ajunseseră aici. Singura 
problemă era aceea că el habar nu avea de ce veniseră. Rămase 

tăcut câteva momente lungi, analizând detaliile compoziţiei. 

„Dacă ratez... totul e moarte”. 

O ușă se întredeschise în spatele lor, iar îngrijitorul aruncă o 
privire în sală, cu o expresie nesigură. Sienna îi făcu un semn 
prietenesc, fluturând din mână. După ce se mai uită puţin, omul 
se retrase și închise uşa. 

— Robert, nu avem prea mult timp, îl presă Sienna. Trebuie să 
gândești! Fresca asta îţi spune ceva? O amintire, cât de cât? 

Langdon studie scena haotică de luptă de pe perete. 

„Adevărul poate fi întrezărit doar prin ochii morţii”. 

Poate că, îşi spuse el, undeva în pictură se afla un cadavru ai 
cărui ochi morți priveau în gol spre un alt indiciu din scena 
respectivă... sau poate de altundeva din sală. Din păcate, erau 
reprezentate acolo zeci de cadavre, dar niciunul dintre ele nu se 
remarca prin nimic de celelalte şi niciunul nu avea ochii morți 
îndreptați undeva anume. 

„Adevărul poate fi întrezărit doar prin ochii morții?” 

Încercă să-și închipuie o serie de linii care să unească între ele 
toate cadavrele, întrebându-se dacă nu cumva s-ar contura astfel 
o imagine anume, dar nu descoperi nimic. Capul începuse să-l 
doară din nou, probabil din cauza intensității cu care își sonda 
adâncurile memoriei. Undeva acolo, înăuntru, glasul femeii cu 
părul argintiu continua să-l îndemne șoptit: Caută şi vei găsi. 

„Să găsesc ce?!” ar fi vrut el să strige. 

Se forţă să închidă ochii şi să răsufle adânc. Își roti umerii de 
câteva ori şi încercă să se elibereze de toate gândurile conștiente, 
sperând să-şi acceseze intuiţia. 

Very sorry. 

Vasari. 

Cerca trova. 

Adevărul poate fi întrezărit doar prin ochii morții. 

Intuiţia îi spunea, fără umbră de îndoială, că se afla în locul 
potrivit. Şi cu toate că nu era încă singur de ce, avea senzația 
clară că se afla la numai câteva clipe de momentul în care va găsi 
ceea ce căuta venind aici. 


XXX 


Agentul Briider înjură printre dinţi, privind în gol la tunica și 
pantalonii bufanţi din catifea roșie expuse în vitrina din fața lui. 
Echipa SSR căutase în toată galeria costumelor, fără a da însă de 
Langdon şi de Sienna Brooks. 

„Suport pentru Supraveghere și Reacţie! exclamă el în sinea sa, 
înfuriat. De când reuşeşte un profesor de colegiu să fie mai abil 
decât echipa SSR? Și unde mama dracului s-au dus?” 

— Toate ieșirile au fost blocate, insistă unul dintre oamenii săi. 
Unica posibilitate este ca ei să fie încă în grădini. 

Deşi concluzia părea logică, Brüder avea descurajanta 
impresie că Langdon și Sienna găsiseră o altă cale de ieșire. 

— Ridicaţi din nou drona în aer, se răsti el. Şi comunicaţi 
autorităților locale să lărgească aria de căutare dincolo de 
zidurile grădinii. 

„Drăcia dracului!” 

În vreme ce oamenii săi fugiră să execute ordinul, Briider îşi 
scoase telefonul și apelă persoana aflată la comanda operațiunii. 

— Bruder sunt, spuse el. Mă tem că am o problemă gravă. Mai 
multe, de fapt. 

CAPITOLUL 36 


„Adevărul poate fi întrezărit doar prin ochii morții”. 

Sienna repeta cuvintele în gând, în vreme ce continua să 
examineze fiecare centimetru pătrat al scenei de luptă, în 
speranţa că totuşi ceva anume îi va atrage atenția. 

Ochi ai morții vedea peste tot. 

„Care sunt cei pe care îi căutăm?” 

Se întrebă dacă nu cumva expresia era de fapt o referire la 
toate cadavrele lăsate în urmă de ciuma bubonică în Europa. 

„Cel puţin aşa s-ar explica masca de ciumă” 

Din senin, îi veni în minte o poezioară din copilărie: 


„Un ineluţ pe un trandafiruţ. 
Un buzunar cu flori mirositoare. 
Cenuşă, cenușă. Ne prăbuşim cu toţii”. 


Obișnuia deseori să recite poezia pe când era la școală, în 
Anglia, până când aflase că provenea din vremea marii epidemii 
de ciumă care lovise Londra în 1665. Ineluţul pe trandafiruţ era o 
aluzie la pustulele rozalii ce apăreau pe piele, în jurul lor 
conturându-se un cerc care indica infectarea. Bolnavii purtau în 
buzunare flori frumos mirositoare, în încercarea de a masca 
duhoarea propriei lor putreziciuni şi cea a orașului în sine, pe ale 
cărui străzi victimele bolii cădeau răpuse zilnic cu sutele, 
cadavrele fiind apoi incinerate. „Cenușă, cenuşă. Ne prăbușim cu 
toții”. 

— Pentru numele lui Dumnezeu! exclamă Langdon deodată, 
răsucindu-se spre peretele opus. 

— Ce s-a întâmplat? 

— Aşa se numea o piesă expusă la un moment dat aici. Pentru 
numele lui Dumnezeu. 

Uimită, Sienna îl privi străbătând sala în fugă până la o ușă 
mică din sticlă, pe care încercă s-o deschidă. Era încuiată. 
Langdon îşi lipi fruntea de geam, umbrindu-și ochii cu mâinile şi 
privind înăuntru. 

Orice ar fi căutat acolo, își spuse ea, ar face bine să se 
grăbească, fiindcă îngrijitorul apăruse din nou, de această dată cu 
o expresie plină de suspiciune văzându-l pe Langdon cum se 
repede să tragă cu ochiul printr-o uşă încuiată. Îi făcu încă o dată 
un semn prietenesc din mână, dar el o privi încruntat o clipă ce 
păru fără sfârșit și apoi dispăru. 


XXX 


Lo Studiolo. 

Situată în spatele unei uși din sticlă, exact la polul opus față de 
cuvintele ascunse cerca trova din Sala celor Cinci Sute, se afla o 
cămăruță fără ferestre, pe care Vasari o proiectase ca un birou 
secret pentru Francesco I. De formă rectangulară, Studiolo avea 
un plafon boltit, ca un cilindru secționat pe lung, care le conferea 
vizitatorilor senzaţia că se află într-un uriaș cufăr al comorilor. 

lar impresia era confirmată de strălucitoarele obiecte de artă 
din interior. Peste treizeci de picturi decorau pereţii și tavanul, 
dispuse atât de aproape una de alta, încât între ele zidul nici nu 
se mai vedea. Prăbuşirea lui Icar... O alegorie a vieții umane... Natura 
oferindu-i lui Prometeu geme spectaculoase... 

Privind prin sticla ușii în spaţiul de dincolo, Langdon şopti ca 
pentru sine: „Ochii morţii”. 

Profesorul intrase prima dată în Lo Studiolo în cursul unui tur 
al pasajelor secrete ale palatului, cu câţiva ani în urmă, când 

aflase cu uimire de existenţa nenumăratelor uși, scări şi tuneluri 
ascunse care străbăteau clădirea, inclusiv unele disimulate în 
spatele unor picturi din Lo Studiolo. 

Dar nu pasajele secrete îi stârniseră interesul acum. În minte îi 
venise deodată o îndrăzneață operă de artă modernă, expusă la 
un moment dat aici — Pentru numele lui Dumnezeu, o piesă 
controversată semnată Damien Hirst, care stârnise agitația când 
fusese prezentată în celebrul Studiolo al lui Vasari. 

Piesa era un mulaj în mărime naturală, din platină, al unui 
craniu uman, a cărui suprafață fusese acoperită în întregime cu 
peste opt mii de diamante scânteietoare. Efectul era frapant. 
Orbitele goale ale craniului licăreau luminoase, aparent vii, 
creând o tulburătoare juxtapunere a două simboluri opuse — 
viață și moarte... frumusețe şi oroare. Deşi craniul bătut cu 
diamante fusese de mult îndepărtat din Lo Studiolo, amintirea 
lui îi dăduse lui Langdon o idee. 

„Ochii morţii, îşi spuse el. Un craniu ar fi tocmai potrivit, nu-i 
aşa?” 

Craniile constituiau o temă recurentă în Infernul lui Dante, cel 
mai cunoscut exemplu în acest sens fiind pedeapsa rezervată 
contelui Ugolino în cel mai de jos cerc al iadului — aceea de a 
roade pentru veșnicie din ţeasta unui arhiepiscop ticăloșit. 

„Căutăm oare un craniu?” 

Enigmaticul Studiolo fusese construit în tradiția unui „cabinet 
al curiozităților”. Aproape toate picturile din interiorul său erau 
dispuse pe suporturi secrete, deschizându-se pentru a da la 
iveală dulapuri ascunse în care ducele păstra obiecte bizare — 
eșantioane de minerale rare, pene deosebite, o fosilă perfect 
conservată a unui nautil și chiar, după toate spusele, tibia unui 
călugăr decorată cu argint lucrat manual. 

Din păcate, bănuia Langdon, toate dulapurile secrete fuseseră 
scoase din încăpere cu mult timp în urmă și, în plus, nu auzise de 
niciun alt craniu expus aici, cu excepția piesei de Hirst. 

Atenţia îi fu brusc distrasă de sunetul unei uși trântite în 
celălalt capăt al holului. Paşi repezi se apropiau răpăind pe 
pardoseală. 

— Signore! strigă o voce mânioasă. Il salone non è aperto! 

Langdon se întoarse și văzu o angajată înaintând spre el. Era 
micuță de statură, cu părul castaniu, tuns scurt. Şi era cât se 
poate de însărcinată. Femeia se apropia în viteză de ei, bătând cu 
un deget în ceasul de la încheietură și strigând ceva, cum că sala 
nu era încă deschisă pentru public. Când ajunse lângă ei și privi 
spre Langdon, se opri din scurt, acoperindu-şi gura cu palma. 

— Domnule profesor Langdon! exclamă ea, cu un aer 
stânjenit. Îmi pare foarte rău! Nu ştiam că sunteți aici. Bine aţi 
revenit! 

Langdon încremeni. Era cât se poate de sigur că n-o mai 
văzuse pe femeia asta niciodată în viaţa lui. 

CAPITOLUL 37 


— Aproape că nu v-am recunoscut, domnule profesor! izbucni 
femeia într-o engleză cu accent, apropiindu-se de Langdon. 
Hainele dumneavoastră sunt de vină, adăugă ea cu un zâmbet 
cald şi o privire apreciativă spre costumul Brioni. Foarte la modă. 
Arătaţi aproape ca un italian. 

Langdon își simțea gura uscată ca iasca, dar reuşi să schițeze 
un surâs politicos. 

— Bună... dimineaţa, se bâlbâi el. Ce mai faceţi? 

Ea râse, ținându-și pântecul cu mâinile. 

— Sunt istovită. Micuța Cătălină a dat din picioruşe toată 
noaptea. Apoi, privind în jur cu un aer nedumerit, continuă: Il 
Duomino nu mi-a spus că reveniți astăzi. Bănuiesc că este și 
Domnia Sa cu dumneavoastră. 

— Il Duomino? 

Langdon habar nu avea despre ce vorbea femeia din faţa lui. 

Observându-i probabil nedumerirea, ea râse ușor, încercând 
să-l liniștească. 

— E-n regulă, în Florenţa toată lumea îi spune așa. Pe el nu-l 
deranjează. El v-a deschis aici? 

— EL, într-adevăr, interveni Sienna, venind din celălalt capăt al 
holului, dar avea o întrevedere la micul dejun și a spus că nu v- 
aţi supăra dacă noi am mai rămâne puţin. Şi, întinzând o mână 
cu un gest entuziast, adăugă: Eu sunt Sienna. Sora lui Robert. 

Tânăra îi strânse mâna energic. 

— Eu sunt Marta Alvarez. Sunteţi o norocoasă, nu-i aşa? Să-l 
aveți ca ghid pe profesorul Langdon! 

— Da, replică Sienna la fel de entuziast, abia reuşind să nu-şi 

dea ochii peste cap. E teribil de inteligent! 

Între ei se lăsă pentru câteva clipe o tăcere stânjenită, femeia 
studiind-o pe Sienna din priviri. 

— Ciudat, spuse ea în cele din urmă. Nu mi se pare deloc că 
semănați. Exceptând, poate, înălțimea. 

Langdon realiză că se apropie cu paşi repezi un dezastru. 
„Acum sau niciodată”. 

— Marta, o întrerupse el, sperând că reținuse numele corect. 
Îmi pare rău să te deranjez, dar... ei bine... Bănuiesc că îţi închipui 
de ce mă aflu aici. 

— Păi, nu, replică ea, încruntându-se uşor. Chiar nu-mi pot 
imagina ce faceţi aici. 

Langdon simţi cum inima începe să-i bată tot mai repede și, în 
liniștea greoaie care se lăsă, își dădu seama că mica lui cacealma 
era pe cale să eșueze lamentabil. Deodată însă, Marta zâmbi larg 
și apoi izbucni chiar în râs. 

— Glumesc, domnule profesor! Bineînţeles că-mi imaginez 
pentru ce ați revenit. Sincer, nu pricep de ce vi se pare atât de 
fascinant, dar cum seara trecută aţi petrecut aici, împreună cu IlI 
Duomino, aproape o oră, îmi închipui că aţi revenit ca să i-l arătaţi 
și surorii dumneavoastră. 

— Exact... bâigui el. Chiar așa. Aș vrea să i-l arăt Siennei, dacă 
nu €... un deranj. 

Marta privi spre balconul de la etaj şi ridică din umeri. 

— Nicio problemă. Mă duc acolo acum. 

Cu inima bubuindu-i în piept, Langdon se uită şi el spre 
balconul aflat în partea din spate a holului, la etaj. „Am fost eu 
acolo sus seara trecută?” Nu-şi amintea nimic. Pe lângă faptul că 
se afla exact la aceeaşi înălțime cu mesajul ascuns cerca trova, ştia 
el, balconul servea şi ca intrare în muzeul palatului, pe care 


215 


obișnuia să-l viziteze ori de câte ori venea aici. 

Marta se pregătea să-i conducă spre capătul holului, când se 
opri, de parcă s-ar fi răzgândit. 

— Totuși, domnule profesor, sunteţi sigur că nu puteți găsi 
ceva mai puţin sinistru să-i arătaţi surorii dumneavoastră? 

Langdon habar nu avea ce să răspundă. 

— Vom vedea ceva sinistru? întrebă Sienna. Ce anume? 
Fratele meu încă nu mi-a spus ce. 

Marta afișă un surâs afectat și privi spre el. 

— Domnule profesor, ați vrea să-i povestesc eu surorii 
dumneavoastră sau preferaţi s-o faceţi singur? 

Langdon nu putea lăsa să-i scape ocazia. 

— Dar te rog, Marta, povesteşte-i tu! 

Tânăra se întoarse spre Sienna și începu să-i explice vorbind 
foarte rar: 

— Nu ştiu ce v-a spus fratele dumneavoastră, dar vom urca în 
muzeu pentru a vedea o mască foarte neobișnuită. 

Sienna făcu ochii mari. 

— Ce fel de mască? Una dintre acele măști de ciumă urâte pe 
care le poartă lumea la Carnaval? 

— Sunteţi pe aproape, dar nu, nu este o mască de ciumă, ci 
una cu totul diferită. I se spune mască a morții. 

Langdon trase brusc aer în piept, surprins, iar Marta se 
încruntă la el, crezând probabil că exagera cu dramatismul 
pentru a o înfricoșa pe sora lui. 

— Nu-l ascultați pe fratele dumneavoastră, ripostă ea. Măştile 
mortuare erau foarte răspândite din secolul al XVI-lea. În esenţă, 
este vorba despre un mulaj din ghips al feţei cuiva, luat la câteva 
clipe după moarte. 

„Masca mortuară”. 


216 


Langdon simţi pentru prima dată de când se trezise în spitalul 
din Florenţa că poate gândi limpede. „Infernul lui Dante... cerca 
trova... Privind prin ochii morţii. Masca!” 

— Şi după faţa cui a fost realizată masca aceasta? întrebă 
Sienna. 

Langdon puse o mână pe umărul ei şi răspunse calm, atât cât 
reuși: 

— După a unui celebru poet italian. Numele lui e Dante 
Alighieri. 

CAPITOLUL 38 


Soarele mediteranean strălucea viu pe puntea iahtului 
Mendacium, pe apele unduitoare ale Adriaticii. Simţindu-se stors 
de puteri, prefectul goli cel de-al doilea pahar de scotch și 
continuă să privească în gol pe fereastra biroului său. 

Veştile primite din Florenţa nu erau bune deloc. 

Nu știa de ce, poate pentru că pusese gura pe alcool pentru 
prima dată după foarte mult timp, avea un straniu sentiment de 
neputinţă și dezorientare... de parcă iahtul său rămăsese fără 
motoare şi plutea în derivă, dus de curenți. 

Senzaţia era una nouă pentru el. În lumea sa existase 
dintotdeauna o busolă pe care se putea baza — protocolul, iar lui 
îi arătase de fiecare dată drumul de urmat. Protocolul era cel care 
îi permitea să ia decizii dificile fără a privi măcar o dată în urmă. 

Protocolul impusese dezavuarea Vayenthei, iar el îl respectase 
fără nicio ezitare. 

„Voi rezolva problema ei după ce va trece criza asta”. 

Tot protocolul ceruse ca el să știe cât mai puţine despre fiecare 
dintre clienţii săi. Cu mult timp în urmă, prefectul hotărâse că, în 
niciun caz, Consorţiul nu avea responsabilitatea etică de a le 
judeca acţiunile. 

Oferă serviciul cerut. 

Acordă încredere clientului. 

Nu pune întrebări. 

La fel ca majoritatea directorilor de companii, prefectul se 
limita să furnizeze serviciile solicitate, pornind de la premisa că 
ele aveau să fie utilizate respectând cadrul legal. La urma urmei, 
compania Volvo nu avea responsabilitatea de a veghea ca 

mamele de mici fotbalişti să nu ruleze cu viteză în apropierea 
școlilor, după cum nici Dell nu putea fi trasă la răspundere dacă 
cineva îi utiliza computerele pentru a sparge un cont bancar. 

Acum însă, cu toată nebunia asta, prefectul înjură tăcut 
persoana de contact - până atunci de încredere — care îl 
propusese Consorţiului pe clientul respectiv. 

— Va necesita eforturi reduse și va aduce bani mulţi, îl 
asigurase persoana de contact. Omul este o minte sclipitoare, o 
celebritate în domeniul său, şi extrem de bogat. Numai că pur şi 
simplu are nevoie să dispară timp de un an sau doi. Vrea să iasă 
pentru o vreme din luminile rampei, ca să lucreze la un proiect 
important. 

Prefectul acceptase fără să se gândească prea mult. Relocările 
pe termen lung însemnau întotdeauna bani câștigați ușor, iar el 
avea încredere în instinctul persoanei de contact. Şi, aşa cum se 
aşteptase, contractul chiar însemnase bani câștigați ușor. Până cu 
o săptămână în urmă. 

Acum, cu tot haosul creat de individul ăsta, uite că ajunsese să 
dea târcoale unei sticle de scotch și să numere zilele rămase până 
când responsabilităţile lui față de clientul în cauză vor lua sfârşit. 

Telefonul de pe birou începu să sune; era Knowlton, unul 
dintre principalii săi coordonatori, care îl apela de pe puntea de 
Jos. 

— Da, răspunse el. 

— Domnule, începu Knowlton cu o ușoară nesiguranţă în glas. 
Îmi pare rău să vă deranjez, dar după cum probabil ştiţi, ni s-a 
solicitat ca mâine să difuzăm către presă o înregistrare video. 

— Da. Este pregătită? 

— Este, dar m-am gândit că poate aţi dori s-o vedeţi înainte de 
a fi expediată. 

Preţ de o clipă prefectul rămase tăcut, nedumerit de ideea 
subalternului său. 

— În înregistrare este menţionat cumva numele nostru sau o 
altă informaţie compromiţătoare pentru noi? 

— Nu, domnule, însă conţinutul este îngrijorător. Clientul 
apare pe ecran și spune... 

— Opreşte-te imediat! îl întrerupse prefectul, uluit de faptul că 
un coordonator de vârf îndrăzneşte să sugereze o asemenea 
încălcare flagrantă a protocolului. Conţinutul este irelevant. 
Indiferent ce spune, înregistrarea ar fi difuzată, cu sau fără 
ajutorul nostru. Clientul ar fi putut foarte bine s-o difuzeze 
electronic, dar ne-a angajat pe noi pentru asta. Ne-a plătit pe noi. A 
avut încredere în noi. 

— Da, domnule. 


— Nu ai fost angajat ca să-ți dai aere de critic de film. Ai fost 
angajat ca să-ţi respecţi îndatoririle. Fă-ţi treaba! 


XXX 


Pe Ponte Vecchio, Vayentha aștepta, scrutând sutele de 
trecători. Fusese vigilentă şi era sigură că Langdon nu trecuse 
încă de ea, însă drona amuţise, ceea ce însemna că nu mai era 
nevoie de informaţiile ei. 

„Probabil că Briider l-a prins”. 

Deloc încântată, începu să analizeze perspectiva sumbră a 
unei anchete a Consorţiului. „Sau mai rău”. 

Încă o dată îşi aminti de cei doi agenţi care fuseseră 
dezavuați... şi despre care nu se mai auzise nimic niciodată. 

„Au trecut pur şi simplu la o altă activitate”, încercă ea să se 
liniștească singură. Şi totuși, se pomeni întrebându-se dacă nu 
cumva ar trebui să se îndrepte spre dealurile Toscanei, să-şi 

piardă urma și să-și clădească o viață nouă. 

„Dar cât timp m-aş putea ascunde de ei?” 

Numeroase ţinte constataseră pe propria piele că, atunci când 
Consorţiul te are în vizor, intimitatea devine o iluzie. Totul e 
doar o chestiune de timp. 

„Cariera mea chiar să se sfârșească așa?” se întrebă ea, încă 
nevenindu-i să creadă că cei doisprezece ani de activitate în 
cadrul Consorţiului s-ar putea sfârși ca urmare a unei serii de 
ghinioane. Timp de un an veghease cu vigilență la nevoile 
clientului cu ochi verzi ai organizaţiei. 

„Nu a fost vina mea că a sărit în gol... şi totuşi, par să mă 
prăbuşesc și eu odată cu el”. 

Singura şansă de a-şi răscumpăra greşeala ar fi fost să i-o ia 
înainte lui Briider... însă ştiuse de la bun început că șansele erau 
mici. 

„Am avut o ocazie seara trecută și am ratat”. 

Întorcându-se fără tragere de inimă spre motocicletă, 
Vayentha auzi deodată un sunet undeva departe... un bâzâit 
ascuțit, familiar deja. 

Nedumerită, ridică ochii. Spre surprinderea ei, drona de 
recunoaștere tocmai se înălțase din nou în aer, de această dată 
spre colțul îndepărtat al Palatului Pitti. Sub privirea ei, micul 
elicopter începu să schițeze cercuri disperate deasupra palatului. 

Folosirea dronei nu putea însemna decât un singur lucru. 

„Încă n-au pus mâna pe Langdon! Dar unde mama naibii e?” 


XXX 


Bâzâitul enervant care răsuna de sus o smulse pe Elizabeth 
Sinskey din starea ei delirantă. 
„Au ridicat drona din nou? Dar credeam că...” 

Își schimbă poziţia pe bancheta din spate a dubei, pe care 
stătea alături de acelaşi agent tânăr. Închise iar ochii, străduindu- 
se să-şi stăpânească durerea şi greaţa. Şi, în primul rând, îşi 
spuse ea, frica. 

„Timpul se scurge repede”. 

Cu toate că inamicul ei se sinucisese sărind de pe o clădire, ea 
încă îi vedea silueta în vis, ţinându-i o predică în întunericul de 
la Consiliul pentru Relaţii Externe. 

„Este imperios necesar să aibă cineva curajul să treacă la 
acţiune, declarase el în final și ochii verzi îi scânteiaseră. Dacă nu 
noi, atunci cine? Şi dacă nu acum, atunci când?” 

Elizabeth ştia că ar fi trebuit să-l oprească atunci, când avusese 
ocazia. Niciodată nu avea să uite cum ieşise de la întrevederea 
aceea trântind ușa în urma ei și cum spumegase de mânie în 
limuzină, în vreme ce se îndrepta spre aeroportul internațional 
J.F. Kennedy. Nerăbdătoare să afle cine putea fi smintitul, scosese 
telefonul mobil să se uite la poza pe care i-o făcuse. 

Când văzuse fotografia, sughițase de uimire. Doctor Elizabeth 
Sinskey știa exact cine era individul. Vestea bună era că avea să 
fie foarte uşor de localizat. Vestea rea — omul era un geniu în 
domeniul său... și o persoană foarte periculoasă, dacă dorea să fie 
astfel. 

„Nimic nu e mai creativ... sau mai distructiv... decât o minte 
strălucită care are un ţel”. 

Până să ajungă la aeroport, treizeci de minute mai târziu, îşi 
apelase deja echipa și-l trecuse pe individ pe listele de 
monitorizare a bioterorismului ale tuturor agenţiilor relevante 
din lume -— CIA, Centrul pentru Controlul și Prevenirea Bolilor 
din SUA şi cel din Europa, precum şi la toate organizaţiile 
similare de la nivel mondial. 

„Asta e tot ce pot face înainte să ajung la Geneva”. 

Extenuată, îşi luase bagajul de mână și se dusese la ghișeul de 
check-in, întinzându-i funcţionarului pașaportul şi biletul de 
avion. 

— Oh, doamnă doctor Sinskey, spusese acesta cu un zâmbet. 
Un domn foarte drăguţ v-a lăsat un mesaj. 

— Poftim?! exclamase Elizabeth, știind că nimeni nu avea 
acces la informaţiile despre zborul ei. 

— Un domn foarte înalt. Cu ochi verzi. 

Elizabeth își scăpase bagajul din mână. „Este şi el aici?! Dar 
cum?” 

Se răsucise imediat, scrutând figurile din spatele ei. 

— Deja a plecat, îi explicase omul de la ghişeu, dar ne-a rugat 
să vă înmânăm asta. 

Şi-i dăduse o coală de hârtie împăturită. 

Tremurând, o desfăcuse şi citise mesajul scris de mână. Era un 
celebru citat, puţin modificat, din opera lui Dante Alighieri. 


Cele mai întunecate cotloane ale iadului sunt rezervate pentru cei 
care își păstrează neutralitatea în vremuri de criză morală. 

CAPITOLUL 39 


Marta Alvarez își ridică privirea obosită spre scara ce urca 
abrupt din Sala celor Cinci Sute până la muzeul de la etaj. Posso 
farcela, îşi zise în sinea ei. „Pot s-o fac”. 

În calitate de custode al colecţiei de artă și arhitectură de la 
Palazzo Vecchio, Marta urcase scările acelea de nenumărate ori, 
dar în ultima vreme, însărcinată în opt luni fiind, treptele i se 
păreau mult mai greu de abordat. 

— Marta, eşti sigură că nu vrei să luăm liftul? întrebă Robert 
Langdon arătând spre micul ascensor de serviciu din apropiere, 
pe care administraţia palatului îl instalase pentru vizitatorii cu 
dizabilități. 

Tânăra surâse cu gratitudine, dar clătină din cap. 

— Aşa cum v-am povestit seara trecută, doctorul mi-a spus că 
mișcarea e bună pentru bebeluș. Şi în plus, domnule profesor, 
ştiu că sunteţi claustrofobic. 

El păru sincer mirat de remarca ei. 

— Ah, da. Uitasem că am pomenit despre asta. 

„A uitat că a pomenit? se întrebă Marta, nedumerită. N-au 
trecut nici douăsprezece ore de atunci și am vorbit pe îndelete 
despre incidentul din copilărie care i-a declanșat fobia!” 

Cu o seară în urmă, în vreme ce însoțitorul său obez, Il 
Duomino, luase ascensorul, Langdon o însoțise pe Marta pe scări. 
În drum îi povestise în detaliu cum căzuse, copil fiind, într-un 
puț abandonat, şi cum rămăsese de atunci cu o spaimă aproape 
debilitantă de spaţii închise. 

Acum, în vreme ce sora mai mică a profesorului urca treptele 


cu pași mari, cu coada de păr blond săltându-i la ceafă, Marta și 
224 


Langdon o urmau încet, cu opriri dese pentru ca tânăra 
însărcinată să-şi poată trage răsuflarea. 

— Mă mir că vreţi să vedeți masca din nou, spuse ea. Ţinând 
seama de toate obiectele de artă din Florența, aceasta mi se pare a 
fi una dintre cele mai puţin interesante. 

Langdon ridică din umeri, evaziv. 

— M-am întors mai mult pentru ca Sienna s-o vadă și ea. 
Apropo, îți mulțumesc fiindcă ne permiţi din nou să intrăm. 

— Nicio problemă. 

Reputația profesorului american ar fi fost suficientă seara 
trecută pentru a o convinge să deschidă galeria doar pentru el, 
dar, cum venise însoţit de II Duomino, chiar nu avusese de ales. 

Ignazio Busoni, cel căruia i se spunea Il Duomino, era o 
celebritate în lumea culturală a Florenței. Director cu vechi state 
de serviciu al Museo dell' Opera del Duomo, el superviza toate 
aspectele care priveau cel mai de seamă sit istoric florentin: II 
Duomo - catedrala impunătoare, cu a ei cupolă roșie, care 
domina atât istoria, cât şi peisajul Florenței. Pasiunea pe care o 
nutrea pentru Dom, greutatea sa de aproape două sute de 
kilograme şi fața permanent roşie îi atrăseseră porecla Il Duomino 
— „micul dom”. 

Marta nu avea idee cum ajunsese Langdon să-l cunoască pe 
Busoni, dar acesta din urmă îi telefonase seara trecută și-i 
spusese că dorește să vină cu un invitat într-o vizită privată, 
pentru a vedea masca mortuară a lui Dante. Când oaspetele 
misterios se dovedise a fi renumitul specialist american în 
simbolistică și istoria artei Robert Langdon, Marta simţise un fior 
de emoție la gândul că va avea ocazia de a le facilita accesul 
acestor două celebrităţi în galeria palatului. 

Acum, ajunşi sus, la etaj, Marta îşi puse mâinile în șolduri, 

răsuflând adânc. Sienna era deja la balustrada balconului, 
uitându-se în jos, spre Sala celor Cinci Sute. 

— Perspectiva mea preferată asupra sălii, gâfâi tânăra. Îţi oferă 
o cu totul altă imagine a frescelor. Îmi închipui că fratele 
dumneavoastră v-a spus despre mesajul misterios ascuns în cea 
de acolo. 

Şi arătă cu braţul întins. Sienna dădu din cap cu entuziasm. 

— Cerca trova. 

Langdon se uită și el spre sala de jos, iar Marta profită de prilej 
pentru a-l studia puţin. În lumina ferestrelor de la mezanin, nu 
putea să nu remarce că profesorul nu mai arăta la fel de bine ca 
seara trecută. Îi plăcea noul lui costum, dar obrazul parcă avea 
nevoie de un bărbierit, iar faţa îi era palidă și trasă. În plus, părul, 
care aseară era bogat şi bine pieptănat, în dimineaţa asta părea 
încâlcit, ca și când profesorul nu ar fi apucat încă să facă un duș. 

Marta se întoarse cu fața spre fresca de jos, înainte să-şi dea el 
seama că e privit. 

— Ne aflăm aproximativ la aceeaşi înălțime cu mesajul cerca 
trova, spuse ea. Cuvintele aproape că pot fi văzute cu ochiul liber. 

Sora lui Langdon părea neinteresată de frescă. 

— Povesteşte-mi despre masca mortuară a lui Dante. De ce 
este expusă aici, la Palazzo Vecchio? 

„Aşa frate, așa soră”, oftă Marta în sinea ei, încă stupefiată de 
fascinația pe care masca părea s-o exercite asupra lor. Pe de altă 
parte însă, obiectul în sine avea o istorie foarte ciudată, mai ales 
cea recentă, iar Langdon nu era primul care manifesta un 
asemenea interes ieşit din comun pentru ea. 

— Păi, spuneţi-mi ce ştiţi despre Dante. 

Blonda drăguță ridică din umeri. 

— Știu ce învaţă toată lumea la școală. Dante a fost un poet 

italian, rămas celebru pentru că a scris Divina Comedie, în care îşi 
descrie călătoria imaginară prin infern. 

— Parţial corect. În poemul său, Dante reușește să scape din 
infern, îşi continuă călătoria prin purgatoriu şi ajunge în final în 
paradis. Dacă aţi citit Divina Comedie, ați văzut că are trei părți — 
Infernul, Purgatoriul şi Paradisul. Motivul pentru care masca se 
află aici, la Palazzo Vecchio, continuă Marta să explice făcându-i 
semn s-o urmeze spre intrarea în muzeu, nu are însă nicio 
legătură cu Divina Comedie. Dante a trăit la Florenţa şi a iubit 
orașul din tot sufletul, cu pasiune. Era un membru apreciat al 
comunităţii, dar, într-o luptă pentru putere, el a sprijinit tabăra 
perdantă şi de aceea a fost exilat — alungat în afara zidurilor 
orașului, spunându-i-se că nu mai are voie să se întoarcă 
niciodată. 

Marta se întrerupse ca să răsufle când ajunseră la intrarea în 
muzeu. Punându-şi din nou mâinile în șolduri, se rezemă de 
perete şi își continuă explicaţia. 

— Unii susțin că exilul este motivul pentru care masca lui 
mortuară pare atât de tristă, însă eu am o altă teorie. Fiind o fire 
romantică, cred că expresia aceea îndurerată are mai degrabă de- 
a face cu o femeie pe nume Beatrice. Vedeţi dumneavoastră, 
Dante a fost toată viața îndrăgostit de această Beatrice Portinari. 
Din nefericire, ea s-a măritat cu un alt bărbat, astfel că poetul s-a 
văzut nevoit să trăiască departe nu doar de orașul pe care îl 
îndrăgea atât de mult, ci şi de femeia pe care o iubea profund. 
Dragostea lui pentru Beatrice a devenit o temă centrală în Divina 
Comedie. 

— Interesant, replică Sienna pe un ton care sugera că nu 
auzise niciun cuvânt din ceea ce i se spusese. Dar tot n-am înţeles 
bine de ce masca lui este păstrată aici, în palat. 

După părerea Martei, insistența aceasta era neobişnuită și 
aproape friza nepoliteţea. 

— Ei, continuă ea începând să meargă din nou, chiar şi după 
moarte, lui Dante i-a fost interzisă intrarea în Florenţa, astfel că a 
fost înmormântat la Ravenna. Dar fiindcă marea sa iubire, 
Beatrice, era îngropată în Florenţa, oraș pe care şi el îl îndrăgise 
atât de mult, aducerea măștii lui mortuare pare un omagiu la 
adresa celui care a fost Dante. 

— Înţeleg. Dar de ce a fost aleasă această clădire anume? 

— Palazzo Vecchio este cel mai vechi simbol al Florenței şi, pe 
vremea lui Dante, constituia inima oraşului. În catedrală există o 
celebră pictură înfățişându-l în afara zidurilor cetăţii, exilat, iar în 
fundal se zăreşte turnul iubitului său Palazzo. Din multe puncte 
de vedere, păstrarea măștii lui aici ne oferă sentimentul că 
poetului i s-a permis, într-un târziu, să revină acasă. 

— Drăguţ, spuse Sienna, părând în sfârșit mulțumită. 
Mulţumesc. 

Ajunsă în faţa uşii muzeului, Marta ciocăni de trei ori. 

— Sono io, Marta. Buongiorno! 

Înăuntru zornăiră nişte chei și ușa se deschise. Un paznic în 
vârstă zâmbi obosit şi se uită la ceas. 

— E un pò presto, declară el. Puțin cam devreme. 

În loc de explicaţie, Marta arătă spre Langdon, iar paznicul se 
lumină imediat la față. 

— Signore! Bentornato! Bine aţi revenit! 

— Grazie, răspunse profesorul. 

La invitaţia paznicului, intrară întâi într-un mic hol, unde 
angajatul muzeului deconectă sistemul de securitate și descuie o 
a doua ușă, mai solidă. Apoi se trase într-o parte și, cu o rotire 
elaborată a brațului, îi pofti să treacă. 

— Ecco il museo! 

Marta îi oferi un surâs drept mulțumire și îşi conduse oaspeţii 
înăuntru. 

Încăperile care alcătuiau acum muzeul fuseseră proiectate 
inițial ca birouri guvernamentale, astfel că în locul unui spațiu 
larg, deschis, spațiul de expoziție era format dintr-un labirint de 
culoare și săli de dimensiuni medii, care ocupau cam jumătate de 
clădire. 

— Masca lui Dante se află imediat după colţ, îi spuse Marta 
Siennei. E expusă într-un loc îngust numit /'andito — în esență 
doar un hol de trecere între două încăperi mai mari. O veţi găsi 
într-o vitrină pe peretele lateral, din cauza căruia nu este vizibilă 
decât când ajungeţi în dreptul ei. Din acest motiv, mulți vizitatori 
trec pe lângă ea fără s-o observe! 

Langdon mări pasul privind drept înainte, de parcă masca 
exercita o putere stranie asupra lui. Marta îi făcu un semn 
Siennei şi șopti: 

— E limpede că pe fratele dumneavoastră nu-l interesează 
niciunul dintre celelalte exponate ale noastre, dar, dacă tot ați 
ajuns aici, n-ar trebui să ratați bustul lui Machiavelli sau Mappa 
Mundi, în sala hărților. 

Sienna încuviință politicos, dar şi ea continuă să privească 
drept în față. Marta abia dacă izbutea să ţină pasul cu ei. Când 
ajunseră în cea de-a treia sală, rămăsese deja puţin în urma lor şi 
se opri brusc. 

— Domnule profesor! strigă ea, gâfâind. N-aţi vrea... să-i 
arătaţi surorii dumneavoastră... și altceva din galerie... înainte de 
a vedea masca? 

Langdon întoarse capul spre ea cu o privire îndepărtată, de 
parcă ar fi fost pierdut în gânduri şi abia ar fi revenit în prezent. 

— Mă scuzaţi? 

Marta făcu semn spre o vitrină din apropiere. 

— Unul dintre cele mai vechi... exemplare tipărite ale Divinei 
Comedii? 

Când în sfârşit o văzu tamponându-și fruntea transpirată şi 
încercând să-şi recapete suflul, Langdon o privi cu o expresie 
rușinată. 

— Marta, iartă-mă! Sigur, da, o scurtă privire asupra textului 
ar fi o idee excelentă. 

Şi se întoarse în grabă, pentru ca tânăra să-i îndrume spre 
vitrina veche. În interior se afla un volum uzat, legat în piele, 
deschis la pagina de titlu pe care scria cu litere ornate: La Divina 
Commedia: Dante Alighieri. 

— Incredibil! exclamă Langdon pe un ton surprins. Recunosc 
pagina de frontispiciu. Nu ştiam că aveţi unul dintre exemplarele 
ediției Numeister originale. 

„Ba sigur că ştiai, îşi spuse Marta părând nedumerită. Doar ţi 
l-am arătat seara trecută!” 

— Pe la mijlocul secolului al XV-lea, începu profesorul să-i 
explice pe fugă Siennei, Johann Numeister a creat prima ediție 
tipărită a acestei opere literare. Au fost publicate câteva sute de 
exemplare, dar numai circa douăsprezece s-au păstrat până azi. 
Sunt foarte rare. 

Marta ajunse acum la concluzia că Langdon făcea pe niznaiul 
ca să se dea mare în faţa surorii lui mai mici, iar asta părea o lipsă 
de modestie câtuși de puţin cuviincioasă pentru un profesor care 
avea reputaţia de-a fi foarte decent. 

— Acest exemplar este împrumutat de la Biblioteca 
Laurentiana, interveni ea. Dacă încă nu aţi fost acolo, ar trebui să 
vă duceţi. Veţi vedea o spectaculoasă scară proiectată de 

Michelangelo, care duce la prima sală de lectură din lume. 
Cărțile de acolo erau legate cu lanţuri de scaune, astfel ca nimeni 
să nu le poată lua. Desigur, multe dintre ele erau exemplare unice 
la nivel mondial! 

— Uluitor! exclamă Sienna, privind mai departe în interiorul 
muzeului. lar masca e pe aici? 

„Dar ce-i cu graba asta?” 

Marta ar mai fi avut nevoie de un minut pentru a-şi reveni pe 
deplin. 

— Da, însă poate v-ar interesa să aflați și despre aceasta, spuse 
ea, şi arătă spre o scară ce părea să dispară în tavan. Urcă la o 
platformă de observaţie în mansardă, de unde puteţi privi în jos 
spre celebrul plafon suspendat pictat de Vasari. Vă aştept cu 
plăcere aici dacă doriţi să... 

— Te rog, Marta, o întrerupse Sienna. Aș vrea să văd masca. 
Nu prea avem timp. 

Tânăra rămase perplexă, cu privirea aţintită la blonda drăguță 
din fața ei. Nu-i plăcea deloc moda asta nouă, în care 
necunoscuțţii se adresau unii altora pe numele mic. 

„Sunt signora Alvarez, se revoltă ea în sinea ei. Şi vă fac un 
serviciu”. 

— Bine, Sienna, replică apoi scurt. Masca e pe aici. 

Nu-și mai pierdu vremea oferindu-le celor doi informații 
pertinente în timp ce străbăteau sălile spre mască. Seara trecută, 
Langdon şi Il Duomino petrecuseră aproape o jumătate de oră în 
micul andito, studiind masca. Intrigată de interesul lor pentru 
acea piesă, îi întrebase dacă fascinația lor avea vreo legătură cu 
neobișnuita serie de evenimente care avuseseră în centru masca, 
în ultimul an. Langdon şi Il Duomino se arătaseră însă rezervaţi și 
nu-i dăduseră niciun răspuns convingător. 

Acum, în vreme ce se apropiau de andito, profesorul începu să- 
i explice surorii lui procesul simplu prin care erau confecționate 
măştile mortuare. Descrierea lui, constată Marta cu plăcere, era 
cât se poate de corectă — spre deosebire de afirmaţia gogonată de 
mai înainte, că nu mai văzuse exemplarul rar al Divinei Comedii. 

— La scurt timp după moarte, explică Langdon, decedatul este 
întins pe spate şi fața îi e unsă cu ulei de măsline. Apoi pe piele 
este aplicat un strat de ghips ud, acoperind totul — gura, nasul, 
pleoapele — de la linia părului până la gât. Odată întărit, ghipsul 
e scos şi folosit ca un mulaj în care se toarnă alt ghips ud. Acesta 
se întăreşte formând o copie perfectă a trăsăturilor decedatului. 
Practica era folosită mai cu seamă la comemorarea unor 
personalități și oameni de geniu - Dante, Shakespeare, Voltaire, 
Tasso, Keats, toţi au avut măști mortuare. 

— În sfârşit, iată-l, anunţă Marta când ajunseră la andito şi, 
trăgându-se într-o parte, îi făcu semn surorii lui Langdon să intre 
prima. Masca se află în vitrina de pe peretele din stânga. Sunteţi 
rugaţi să nu treceţi dincolo de cordonul de protecție. 

— Mulţumesc. 

Sienna intră pe coridorul îngust, se duse spre vitrină și se uită 
înăuntru. Însă imediat făcu ochii mari şi se întoarse spre fratele ei 
cu o expresie înspăimântată. 

Marta remarcase de mii de ori reacţii similare; vizitatorii 
tresăreau deseori, cu o senzaţie de repulsie, când vedeau masca 
pentru prima oară — fața ciudat de ridată a lui Dante, nasul 
coroiat şi ochii închiși. 

Langdon intră și el imediat în spatele Siennei, privind în 
vitrină. O clipă mai târziu făcu un pas înapoi, şi el cu același aer 
surprins. 

Marta oftă. „Che esagerato 

Se apropie la rândul ei și, când se 

uită în vitrină, nu-şi putu stăpâni un icnet de stupefacție. „Oh, 
mio Dio!” 

Marta Alvarez se așteptase să vadă chipul familiar al lui 
Dante, dar în locul lui nu se afla decât interiorul îmbrăcat în satin 
roșu al vitrinei şi suportul pe care era aşezată de obicei masca. 

Ducând o mână la gură, oripilată, Marta rămase cu ochii 
ațintiți la vitrina goală. Începu să respire mai repede și se prinse 
cu mâna de unul din stâlpii de susținere a cordonului de 
protecţie, ca să nu cadă. Într-un târziu reuşi să-și desprindă 
privirea de vitrină şi se năpusti spre paznicii de noapte aflaţi la 
intrarea principală. 

La maschera di Dante! începu să strige, ca o nebună. La maschera 
di Dante e sparita! 

CAPITOLUL 40 


Marta Alvarez tremura în fața vitrinei goale. Spera doar ca 
încordarea pe care o resimțea în abdomen să fie efectul panicii, 
nu contracțiile nașterii. 

„Masca mortuară a lui Dante a dispărut!” 

Cei doi paznici erau acum în plină activitate — veniseră în 
andito, văzuseră vitrina goală şi trecuseră la acțiune. Unul dăduse 
fuga în sala monitoarelor, din apropiere, ca să acceseze 
înregistrările de noaptea trecută ale camerei de securitate, iar 
celălalt tocmai anunţase furtul la poliţie. 

— La polizia arrivera tra venti minuti! îi spuse el Martei, 
închizând telefonul. 

— Venti minuti?! exclamă ea. Douăzeci de minute?! Dar e 
vorba de furtul unei opere de artă! 

Paznicul îi explică ce i se spusese — că majoritatea forțelor de 
poliție erau angajate în soluţionarea unei crize mult mai grave şi 
că se încerca găsirea unui agent care să vină şi să ia o declarație. 

— Che cosa potrebbe esserci di piu grave?! ripostă ea. Ce poate fi 
mai grav decât asta?! 

Langdon şi Sienna schimbară o privire alarmată, iar Marta 
bănui că oaspeţii ei sufereau de suprasolicitare senzorială. 

„Nici nu e de mirare!” 

Trecuseră doar să arunce o privire asupra măștii, iar acum 
suportau consecinţele unui furt de artă. Cine ştie cum, cu o seară 
în urmă cineva intrase în galerie şi furase masca mortuară a lui 
Dante. 

Marta ştia că existau în muzeu piese mult mai valoroase care 
ar fi putut să dispară, așa că încercă să se considere norocoasă. Pe 

de altă parte, acesta era primul jaf din istoria muzeului. 

„lar eu nici măcar nu ştiu care e protocolul!” 

Dintr-odată simţi un val de slăbiciune și din nou întinse mâna 
spre unul dintre stâlpişorii cordonului de protecţie, ca să se 
sprijine. 

Ambii paznici păreau debusolaţi, descriind în detaliu fiecare 
pas şi fiecare eveniment de seara trecută: Pe la ora zece, venise 
Marta împreună cu Il Duomino și cu Langdon. Puțin mai târziu, 
ieşiseră toţi trei împreună. Paznicii încuiaseră din nou ușile, 
activaseră alarma și, din câte ştiau ei, nimeni nu mai intrase şi nu 
mai ieşise din galerie începând din acel moment. 

— Imposibil! izbucni Marta, vorbind în italiană. Masca era în 
vitrină când am plecat noi trei seara trecută, deci e evident că de 
atunci cineva a fost în galerie! 

Paznicii ridicară din umeri, cu palmele în lături şi cu expresii 
stupefiate. 

— Noi non abiamo visto nessuno! 

Acum, că poliţia era pe drum, Marta porni spre sala de control 
al sistemului de securitate pe cât de repede îi permitea sarcina. 
Langdon și Sienna o urmau neliniştiți. 

„Înregistrarea camerei de securitate, îşi spuse Marta. Ea ne va 
arăta exact cine a fost aici noaptea trecută”. 


XXX 


La trei străzi distanță, pe Ponte Vecchio, Vayentha se trase 
într-o parte văzând că doi agenţi de poliţie străbat mulțimea și 
afişează pretutindeni fotografii ale lui Langdon. 

Când se apropiară de ea, stația radio a unuia din ei bâzâi - un 
buletin informativ către toate unităţile, din partea dispeceratului. 
Anunţul era scurt şi rostit în italiană, dar ea prinse esenţialul: 

orice agent liber din zona Palazzo Vecchio trebuie să se prezinte 
pentru a lua o declaraţie la muzeul palatului. 

Cei doi polițiști îşi continuară treaba impasibili, dar ea ciuli 
urechile. 

„Il Museo di Palazzo Vecchio?” 

Dezastrul de seara trecută — eșecul care aproape că îi pusese 
cariera pe butuci — se petrecuse pe străduțele de lângă Palazzo 
Vecchio. 

Buletinul informativ continua într-o italiană hârâită în cea mai 
mare parte ininteligibilă — cu excepția a doua cuvinte rostite clar: 
numele lui Dante Alighieri. 

Mușchii i se încordară instantaneu. 

„Dante Alighieri?!” 

Era aproape imposibil ca asta să fie doar o coincidenţă. Se 
răsuci imediat în direcția palatului şi îi văzu turnul crenelat 
ridicându-se deasupra acoperișurilor din vecinătate. 

„Ce s-o fi întâmplat mai precis la muzeu? se întrebă ea. Şi 
când?” 

Lăsând la o parte detaliile, Vayentha avea o carieră suficient 
de îndelungată ca analist de teren ca să ştie că, în general, 
coincidenţele erau mult mai rare decât își închipuia lumea. 
„Muzeul de la Palazzo Vecchio... Şi Dante?!” 

Asta sigur avea legătură cu Langdon. 

Vayentha bănuise tot timpul că Langdon avea să se întoarcă în 
orașul vechi. Aşa era logic — acolo fusese şi seara trecută, când 
totul începuse s-o ia razna. 

Acum, la lumina zilei, se întrebă dacă nu cumva profesorul se 
întorsese într-un fel sau altul în zona palatului, ca să caute în 
continuare... ceea ce căuta. Era sigură însă că nu pe Ponte 
Vecchio trecuse pentru a ajunge în orașul vechi. Mai existau 

multe alte poduri, dar toate păreau mult prea departe ca 
Langdon să ajungă la ele pe jos, venind dinspre Grădinile Boboli. 

Pe sub pod văzu trecând un caiac de patru persoane. Pe coca 
lui scria SOCIETA CANOITTIERI FIRENZE / CLUBUL DE 
CANOTAJ DIN FLORENŢA. Vâslele alb cu roşu se ridicau și 
coborau în apă perfect sincronizate. 

„Să fi traversat oare Langdon cu o barcă?” 

Părea prea puţin probabil, însă ceva îi spunea că buletinul 
informativ al poliţiei referitor la Palazzo Vecchio era un indiciu 
care trebuia urmat. 

— Fără fotografii, per favore! strigă o femeie într-o engleză cu 
accent străin. 

Vayentha se întoarse și văzu un pămătuf portocaliu fluturând 
în vârful unui băț: un ghid încerca să-şi mâne cârdul de turiști 
peste Ponte Vecchio. 

— Deasupra puteți vedea cea mai mare capodoperă a lui 
Vasari! exclamă ghidul, o femeie, cu un entuziasm îndelung 
exersat, ridicând pămătuful în aer și îndrumând privirile tuturor 
în sus. 

Vayentha nu o observase până acum, dar deasupra 
magazinelor de pe pod, de-a lungul lor, se afla un al doilea etaj, 
ca un fel de hol îngust. 

— Coridorul Vasari! anunţă ghidul. Este lung de aproape un 
kilometru şi oferea familiei Medici o posibilitate de a se deplasa 
în siguranţă între Palazzo Pitti şi Palazzo Vecchio. 

Vayentha făcu ochii mari văzând structura ca un tunel aerian. 
Auzise despre coridor, dar ştia foarte puţine despre el. 

„Şi duce la Palazzo Vecchio?” 

— Acei puțini dintre dumneavoastră cu relaţii sus-puse, reluă 
ghidul, pot intra pe coridor chiar şi astăzi. De fapt, este o 

spectaculoasă galerie de artă, care se întinde de la Palazzo 
Vecchio până în colțul de nord-est al Grădinilor Boboli. 

Ghidul îşi continuă explicaţiile, dar Vayentha nu mai auzi 
nimic. Deja o luase la fugă spre motocicleta ei. 

CAPITOLUL 41 


Langdon simţi din nou suturile de pe cap zvâcnindu-i când el 
şi Sienna intrară în sala de control împreună cu Marta şi cei doi 
paznici. Încăperea mică și înghesuită nu era altceva decât un 
vestiar transformat, cu un şir de monitoare și unităţi centrale de 
computer. Înăuntru aerul era fierbinte, sufocant și duhnea a fum 
de țigară stătut. 

Imediat, Langdon simţi cum pereţii cămăruţei se strâng în 
jurul lui. 

Marta se așeză pe scaun în faţa unui monitor video setat deja 
pe modul de redare, care afişa o imagine în alb și negru, luată de 
deasupra ușii, a micului andito. 

Ora de pe monitor sugera că înregistrarea fusese făcută pe la 
mijlocul dimineţii de ieri — exact cu douăzeci şi patru de ore în 
urmă, după toate aparențele chiar înainte ca muzeul să se 
deschidă şi cu mult înainte ca Langdon și Il Duomino să sosească, 
seara. 

Paznicul derulă rapid înainte și Langdon urmări fluxul de 
turişti curgând în viteză prin andito, cu mişcări repezi, sacadate. 
Masca nu era vizibilă din acest unghi, dar în mod cert se afla încă 
în vitrina ei, deoarece turiştii se opreau să se uite înăuntru sau să 
facă fotografii înainte de a trece mai departe. 

„Mai repede, te rog”, îşi zise Langdon, ştiind că poliția era pe 
drum. Se întrebă dacă ar fi fost posibil ca el şi Sienna să-și ia pur 
şi simplu la revedere și să plece, dar, pe de altă parte, trebuiau să 
vadă înregistrarea: fără îndoială, aşa aveau să afle răspunsul la 
mai multe întrebări legate de ceea ce se întâmpla. 

Derularea continua mai rapid şi umbrele înserării începură să 

cuprindă sala. Turiştii intrau şi ieşeau în viteză, până ce 
mulțimea dădu semne că se răreşte, dispărând apoi complet. 
Când cronometrul înregistrării arătă ora 17.00, luminile din 
muzeu se stinseră şi se aşternu liniștea. 

„Ora cinci după-amiaza. Ora închiderii”. 

— Aumenti la velocita, ceru Marta, aplecându-se în scaun și 
privind fix ecranul. 

Paznicul derulă mai repede, iar cronometrul avansă până 
când, brusc, în jurul orei 22.00, luminile în muzeu se aprinseră 
din nou. Operatorul trecu înregistrarea pe derulare cu viteză 
normală. 

O clipă mai târziu, pe ecran apăru silueta Martei Alvarez, 
urmată îndeaproape de Langdon, care purta obişnuitul lui sacou 
Harris Tweed Camberley, pantaloni kaki bine călcați şi mocasini. 
Pentru o fracțiune de secundă zări chiar și ceasul lui cu Mickey 
Mouse sub mâneca sacoului. 

„Vite-mă şi pe mine, îşi spuse Langdon, înainte de a fi 
împușcat”. 

ÎI tulbura profund să se vadă făcând lucruri despre care nu 
avea absolut nicio amintire. „Am fost aici seara trecută... și m-am 
uitat la masca mortuară?” Cumva, de atunci și până acum, 
izbutise să-şi piardă hainele, ceasul cu Mickey Mouse și două zile 
din viaţă. 

În vreme ce se derula înregistrarea, el şi Sienna se aplecară în 
spatele Martei și al paznicilor, pentru a vedea mai bine. Pe ecran, 
în imaginile fără sonor se vedeau Langdon şi Marta apropiindu- 
se de vitrină şi admirând masca. În acea clipă, o umbră enormă 
se ivi în cadrul ușii, întunecându-l, şi un bărbat suferind de 
obezitate morbidă își făcu apariţia. Era îmbrăcat într-un costum 
cafeniu, ducea în mână o servietă și abia dacă încăpea pe ușă. 

Prin comparaţie cu abdomenul lui proeminent, Marta părea 
zveltă. 

Langdon îl recunoscu imediat. „Ignazio?!” 

— El e Ignazio Busoni, șopti la urechea Siennei, director al 
Museo dell' Opera del Duomo. Ne cunoaștem de mai mulți ani. 
Doar că nu ştiam că i se spune Il Duomino. 

— Un epitet pe măsură, replică ea în surdină. 

În ultimii ani Langdon îl consultase pe Ignazio cu privire la 
istoria și artefactele legate de II Duomo - bazilica de care se 
ocupa —, dar o vizită la Palazzo Vecchio părea în afara 
domeniului de competenţă al acestuia. Pe de altă parte însă, pe 
lângă faptul că era o personalitate influentă în lumea artistică a 
Florenței, Busoni era un exeget şi un admirator al operei lui 
Dante. 

„O sursă de informaţii logică despre masca mortuară a 
poetului”. 

Pe ecran, Marta putea fi văzută așteptând răbdătoare lângă 
peretele din spate, în andito, în vreme ce Langdon și Ignazio se 
aplecau peste cordonul de protecție pentru a privi cât mai de 
aproape masca. În timp ce ei își continuau examinarea și discuţia, 
minutele se scurgeau, iar Marta arunca priviri discrete spre 
ceasul de la mână. 

Langdon şi-ar fi dorit ca înregistrarea să aibă şi sonor. „Oare 
despre ce vorbeam cu Ignazio? Și ce căutam?” 

Exact în clipa aceea, în imagini, Langdon păşi peste cordon și 
se lăsă pe vine, cu faţa la doar câţiva centimetri de sticlă. Marta 
interveni imediat, probabil admonestându-l, iar el se dădu 
înapoi. 

— Îmi pare rău că am fost atât de strictă, zise ea acum, 
privindu-l peste umăr. Dar așa cum v-am spus, vitrina este foarte 

veche și foarte fragilă. Proprietarul măștii insistă ca nimeni să nu 
treacă de cordonul de protecție. Nu permite nici măcar echipei 
noastre să deschidă vitrina, decât în prezenţa lui. 

Abia după un moment pricepu sensul cuvintelor ei. 
„Proprietarul măștii?!” El crezuse că masca aparținea muzeului. 

Sienna păru la fel de surprinsă şi interveni: 

— Nu muzeul este proprietarul măștii? 

Marta clătină din cap, fără a-și dezlipi ochii de la ecran. 

— Un client bogat ne-a propus să cumpere masca lui Dante, 
aflată în colecția noastră, şi totuşi s-o lase aici ca exponat 
permanent. Ne-a oferit o mică avere, iar noi am acceptat 
bucuroşi. 

— Stai puţin! exclamă Sienna. A plătit pentru mască... și v-a 
lăsat s-o păstraţi? 

— Este o chestiune de comun acord, îi explică Langdon. 
Achiziţie filantropică — o modalitate prin care se fac donații 
importante muzeelor fără ca darul să fie înregistrat ca acțiune 
caritabilă. 

— Donatorul este un om neobişnuit, spuse Marta. Un adevărat 
exeget al lui Dante, dar puţin... cum se zice... fanatico? 

— Şi cine e respectivul? întrebă Sienna pe un ton încărcat de 
tensiune. 

— Cine? repetă Marta încruntându-se, dar tot fără a-și lua 
privirea de la monitor. Ei, probabil că aţi citit de curând despre el 
în ziare — miliardarul elveţian Bertrand Zobrist. 

Lui Langdon numele îi era oarecum familiar, dar Sienna îl 
prinse de braţ și-l strânse tare, de parcă tocmai văzuse o fantomă. 

— Oh, da... bâigui ea, albindu-se la față. Bertrand Zobrist. 
Biochimist celebru. A făcut o avere din patente biologice la o 
vârstă tânără. Se întrerupse, înghiți cu greu şi apoi îi șopti lui 

Langdon: În esenţă, Zobrist a creat domeniul manipulării liniilor 
de germeni patogeni. 

Langdon n-avea idee ce însemna asta, dar nu suna deloc bine, 
mai ales ţinând seama de recentul val de imagini cu morţi și 
molime. Se întrebă dacă Sienna știa atâtea despre el fiindcă avea 
cultură medicală... sau poate fiindcă fuseseră amândoi copii 
precoce. „Oare savanții își urmăresc reciproc activitatea?” 

— Am auzit prima dată despre el cu câţiva ani în urmă, 
explică Sienna, atunci când a făcut în presă unele declaraţii 
provocatoare despre creșterea populaţiei. Zobrist, continuă ea cu 
o privire sumbră, este un susținător al ecuației apocaliptice a 
populaţiei. 

— Poftim? 

— În linii mari, este o recunoaştere matematică a faptului că 
populaţia Pământului crește, că oamenii trăiesc mai mult şi că 
resursele naturale se epuizează. Ecuația prezice că tendinţa 
actuală nu poate avea alt rezultat decât un colaps apocaliptic al 
societăţii. Zobrist a declarat în mod public că specia umană nu va 
mai supravieţui încă un secol... dacă nu survine o extincție în 
masă de un fel sau altul. Oftând din greu și privind spre 
Langdon, Sienna adăugă: De fapt, Zobrist a fost citat la un 
moment dat spunând că cel mai benefic lucru care s-a petrecut în 
Europa a fost ciuma bubonică. 

Langdon rămase cu ochii ațintiți la ea, şocat. Simți cum i se 
zburlește părul de pe ceafă în vreme ce, încă o dată, imaginea 
măștii de ciumă îi reveni în minte. Încercase toată dimineaţa să 
nu dea crezare ideii că misterul actual avea o legătură oarecare 
cu o molimă letală... dar acum i se părea din ce în ce mai greu să 
respingă această posibilitate. 

Faptul că, după părerea lui Bertrand Zobrist, ciuma fusese cel 

mai bun lucru care se întâmplase vreodată în Europa era 
revoltător, și totuşi Langdon ştia că mulți istorici trecuseră în 
revistă beneficiile socio-economice pe termen lung ale deceselor 
în masă care surveniseră pe continentul european în anii 1300. 
Înainte de epidemia de ciumă, suprapopularea, foametea. și 
dificultăţile economice fuseseră caracteristicile definitorii ale 
Evului Mediu. Brusca dezlănțuire a Morţii Negre, deşi 
cutremurătoare, „rărise turma omenească” şi atrăsese după sine 
o abundență de hrană şi de oportunități care, în conformitate cu 
numeroși istorici, fusese unul dintre principalii catalizatori ai 
Renașterii. 

Revăzând cu ochii minţii simbolul de risc biologic de pe tubul 
cu harta modificată a infernului dantesc, îi veni o idee alarmantă: 
proiectorul acela ciudat trebuie să fi fost creat de cineva... iar 
Bertrand Zobrist — biochimist și admirator fanatic al lui Dante — 
părea acum un candidat logic în acest sens. 

„Părintele manipulării genetice a liniilor de germeni 
patogeni”. Unele piese ale puzzle-ului începuseră să se așeze la 
locul potrivit. Din păcate, imaginea care se contura părea din ce 
în ce mai înspăimântătoare. 

— Derulează rapid în porţiunea asta, îi ceru Marta paznicului, 
părând nerăbdătoare să treacă peste imaginile cu Langdon și 
Ignazio Busoni studiind masca, pentru a putea vedea cine 
pătrunsese în muzeu și o furase. 

Paznicul apăsă tasta de derulare accelerată și cronometrul 
începu să gonească. 

Trei minute... şase minute... opt minute. 

În imagine, Marta stătea în spatele celor doi bărbați, 
schimbându-și tot mai des greutatea de pe un picior pe celălalt. 

— Îmi pare rău că am vorbit atât de mult, spuse Langdon. 

Pare că nu te simți bine. 

— Greşeala mea, replică tânăra. Amândoi aţi insistat să mă 
duc acasă, fiindcă pot să închidă paznicii în urma 
dumneavoastră, dar mi s-a părut că ar fi nepoliticos din partea 
mea. 

Deodată, pe ecran, Marta dispăru. Paznicul reveni la viteza 
normală de derulare. 

— E-n regulă, spuse ea. Îmi amintesc că m-am dus la toaletă. 

Operatorul înclină din cap şi dădu să apese din nou butonul 
de derulare rapidă, dar, înainte să apuce, Marta îl prinse de braţ. 

— Aspetti! 

Lăsându-şi capul pe un umăr, tânăra se uită stupefiată la 
monitor. Langdon văzuse și el. „Ce naiba?!” 

În imagini, Langdon tocmai dusese o mână la buzunarul 
sacoului şi scosese o pereche de mănuși de latex, pe care și le 
puse pe mâini. Simultan, Il Duomino se așezase în spatele lui, 
privind pe holul pe care dispăruse Marta cu câteva clipe în urmă. 
După un moment, obezul îi făcuse lui Langdon un semn din cap, 
în sens că terenul e liber. 

„Ce mama naibii facem acolo?!” 

Langdon se văzu întinzând o mână înmănușată, pipăind pe 
marginea uşii vitrinei... şi apoi, cu gesturi infinit de delicate, 
trăgând de ea până ce balamaua antică se roti şi ușa se deschise 
încet... lăsând liberă masca mortuară a lui Dante. 

Marta Alvarez icni oripilată şi îşi duse palmele la față. 

Cu aceeași oroare, Langdon se văzu apucând cu grijă masca 
lui Dante cu ambele mâini și scoţând-o din vitrină. 

— Dio mi salvi! explodă Marta, ţâşnind în picioare şi 
răsucindu-se pentru a-l privi pe Langdon în față. Cos'ha fatto? 
Perche? 

Înainte ca el să poată răspunde, unul din paznici scoase un 
pistol Beretta negru şi-l aţinti spre pieptul lui. 

„lisuse!” 

Robert Langdon rămase cu privirea lipită de țeava armei şi 
simți cum cămăruța se strânge în jurul lui. Marta Alvarez era în 
picioare deja, fixându-l cu o expresie neîncrezătoare, de persoană 
înșelată. Pe ecranul monitorului din spatele ei, Langdon ridică 
masca în lumină și o studie. 

— Am scos-o doar pentru o clipă, spuse el, rugându-se ca 
acesta să fie adevărul. Ignazio m-a asigurat că nu te vei supăra! 

Marta nu răspunse. Părea siderată, în mod evident încercând 
să înțeleagă de ce o minţise Langdon... şi cum de stătuse atât de 
liniștit, uitându-se la înregistrare, când ştia ce avea să dezvăluie. 

„Habar nu aveam că am deschis vitrina!” 

— Robert, uite! șopti Sienna. Ai descoperit ceva! 

Ea continua să privească imaginile, concentrându-se pentru a 
găsi răspunsurile dorite, în ciuda situației mai mult decât dificile. 

Pe ecran, Langdon ridică masca și o înclină spre lumină, 
aparent interesat de ceva de pe spatele ei. Din acest unghi al 
camerei, pentru o fracțiune de secundă, masca păru să se 
suprapună pe faţa lui în aşa fel încât ochii morţi ai lui Dante se 
aliniară cu ai lui. Acum, amintindu-și formularea „adevărul 
poate fi întrezărit doar prin ochii morţii”, îl luă cu fiori. 

Habar nu avea ce ar fi putut să studieze acolo, pe partea din 
spate a măștii, dar în înregistrare, când îi arătă lui Ignazio 
descoperirea făcută, acesta se trase brusc înapoi, începu imediat 
să bâjbâie după ochelari şi să se uite din nou... și din nou. Apoi 
începu să scuture violent din cap și să se plimbe agitat prin 
andito. 

Deodată, amândoi ridicară capul, fără îndoială auzind ceva în 

hol — cel mai probabil pe Marta care se întorcea de la toaletă. În 
grabă, Langdon scoase din buzunar o pungă de plastic 
autosigilantă, în care închise masca înainte de a i-o întinde lui 
Ignazio. Obezul o luă și, cu reticență prefăcută, o puse în servieta 
sa. Langdon închise repede uşa vitrinei și cei doi bărbaţi porniră 
cu pas iute pe hol, pentru a-i ieşi în întâmpinare Martei înainte ca 
ea să se apropie și să descopere furtul. 

Acum, ambii paznici stăteau cu armele aţintite asupra lui 
Langdon. Marta se clătină pe picioare şi se prinse cu mâna de 
masă, ca să se sprijine. 

— Nu înţeleg! izbucni ea. Dumneavoastră şi Ignazio Busoni ați 
furat masca mortuară a lui Dante?!! 

— Nu! replică Langdon, încercând un bluf cât mai reuşit. Am 
avut permisiunea proprietarului să scoatem masca din clădire 
pentru o noapte. 

— Permisiunea proprietarului?! A lui Bertrand Zobrist?! 

— Da! Domnul Zobrist a acceptat să ne permită să examinăm 
însemnele de pe spate! Ne-am întâlnit cu Domnia Sa ieri după- 
amiază! 

Ochii Martei aruncau scântei. 

— Domnule profesor, sunt cât se poate de sigură că nu v-aţi 
întâlnit cu Bertrand Zobrist ieri după-amiază! 

— Ba ne-am... 

Sienna își puse o mână pe braţul lui. 

— Robert... începu ea și oftă greu. Cu şase zile în urmă, 
Bertrand Zobrist s-a aruncat din vârful turnului Badia, la numai 
câteva străzi de aici. 

CAPITOLUL 42 


Vayentha își lăsase motocicleta la nord de Palazzo Vecchio și 
acum, ajunsă în Piazza della Signoria, se apropia pe jos. În vreme 
ce trecea printre statuile din Loggia dei Lanzi, remarcă fără să 
vrea că toate sculpturile constituiau o variațiune pe aceeaşi temă, 
fiind ilustrări agresive ale dominaţiei masculine asupra femeilor. 

Răpirea sabinelor. 

Răpirea Polyxenei. 

Perseu ținând în mână capul retezat al Meduzei. 

„Splendid”, exclamă Vayentha în sinea ei, trăgându-şi mai 
bine șapca pe faţă şi strecurându-se prin mulțimea matinală spre 
intrarea în palat, care îşi deschisese porțile pentru primii turişti ai 
zilei. După toate aparențele, lucrurile decurgeau cât se poate de 
normal aici, la Palazzo Vecchio. 

„Poliţia n-a venit, îşi spuse ea. Cel puţin deocamdată”. 

Își ridică fermoarul jachetei până la gât, având grijă să nu i se 
vadă arma, şi intră în palat. Urmând indicatoarele spre Il Museo 
di Palazzo, trecu prin două săli somptuos decorate şi apoi se 
îndreptă spre scara impunătoare care ducea la etaj. 

În timp ce urca, în minte îi răsuna informarea de la 
dispeceratul poliţiei. 

„Il Museo di Palazzo Vecchio... Dante Alighieri. Aici trebuie să 
fie Langdon”. 

În curând ajunse într-o galerie vastă, cu decoraţiuni 
spectaculoase — Sala celor Cinci Sute — în care o mână de turiști 
admirau frescele colosale de pe pereţi. Pe Vayentha n-o interesau 
operele de artă din încăpere şi zări imediat un alt indicator, în 
colțul din dreapta al sălii, care dirija vizitatorii spre o scară. 

248 


A 


In vreme ce traversa galeria, observă un grup de studenţi 
strânși în jurul unei sculpturi, râzând şi făcând fotografii. Pe 
plăcuța de la baza ei scria Hercule și Diomede. Vayentha ridică 
privirea spre grupul statuar şi oftă. 

Cei doi eroi ai mitologiei elene, ambii goi pușcă, erau încleștaţi 
în luptă. Hercule îl ţinea pe Diomede cu capul în jos, pregătindu- 
se să-l azvârle la pământ, în vreme ce acesta din urmă înhățase 
strâns penisul oponentului său, ca şi când l-ar fi întrebat: „Eşti 
sigur că vrei să mă arunci jos?” 

Vayentha își scutură un fior. „Uite ce-nseamnă să ai pe cineva 
la mână!” 

Își îndepărtă privirile de la ciudata sculptură şi urcă rapid 
scara spre muzeu, ajungând la un balcon înalt, care străjuia Sala 
celor Cinci Sute. Vreo doisprezece turiști așteptau la intrare. 

— Se deschide mai târziu, explică un turist vesel, privind de 
după camera sa video. 

— Aveţi idee de ce? întrebă ea. 

— N-am, dar priveliștea splendidă merită aşteptarea, replică 
bărbatul, întinzând un braţ spre sala de jos. 

Vayentha se apropie de balustradă şi privi în galeria de 
dedesubt. Un agent de poliție tocmai sosea, fără a atrage mai 
deloc atenţia asupra lui în vreme ce străbătea în pas lejer sala, 
spre scară. 

„Vine să ia o declaraţie”, își spuse ea. Modul greoi în care 
agentul urca treptele sugera că pentru el era o acțiune de rutină, 
fără nicio legătură cu haotica urmărire a lui Langdon la Porta 
Romana. 

„Dar dacă americanul e aici, de ce clădirea nu e plină de 
poliție?” 

Ori ea presupusese greşit că Langdon venise aici, ori Brüder și 

poliţia locală încă nu puseseră firele cap la cap. 

Când agentul ajunse în capătul scărilor şi se îndreptă spre 
intrarea în muzeu, Vayentha se întoarse cu spatele, prefăcându- 
se că se uită pe o fereastră. Ţinând cont că fusese dezavuată şi că 
prefectul avea brațul lung, nu voia să-şi asume riscul de a fi 
recunoscută. 

— Aspetta! strigă o voce undeva. 

Vayentha simţi că-i sare inima din piept când agentul se opri 
exact în spatele ei. Vocea, realiză ea, venea din stația radio. 

— Attendi i rinforzi! repetă glasul. 

„Să aştepte întăriri?” se întrebă ea, dându-și seama că ceva se 
schimbase. 

În clipa aceea, dincolo de fereastră, observă un obiect negru 
care părea să plutească în aer, devenind din ce în ce mai mare. 
Zbura spre Palazzo Vecchio venind din direcția Grădinilor 
Boboli. 

„Drona! Briider ştie. Şi vine încoace”. 


XXX 


Coordonatorul Laurence Knowlton încă își mai dădea palme 
fiindcă îl sunase pe prefect. Ar fi trebuit să ştie că nu era cazul să- 
i sugereze să vadă înregistrarea înainte de a o expedia presei, a 
doua zi. 

Conţinutul era irelevant. 

Protocolul e legea. 

Knowlton îşi amintea încă refrenul pe care-l învățau tinerii 
coordonatori când începeau să lucreze pentru organizaţie. „Nu 
întrebi. Doar acționezi”. 

Fără tragere de inimă, puse micul stick de memorie roşu în 
caseta pentru a doua zi dimineaţă, întrebându-se ce va face presa 

cu bizarul mesaj. ÎI va difuza măcar? 

„Bineînţeles că da. Doar e de la Bertrand Zobrist”. 

Pe lângă faptul că era o personalitate de renume în lumea 
ştiinţelor biomedicale, numele lui apăruse deja în presă după ce 
se sinucisese săptămâna trecută. Această înregistrare de nouă 
minute va părea un fel de mesaj trimis din mormânt, iar 
conținutul său atât de macabru va face imposibilă renunţarea la 
difuzarea lui. 

„Clipul va deveni viral în numai câteva minute de la lansare”. 

CAPITOLUL 43 


Marta Alvarez era un pachet de nervi când ieşi din cămăruța 
înghesuită, lăsându-i pe Langdon şi pe insolenta lui soră 
împreună cu cei doi paznici, în bătaia armelor. Se duse la o 
fereastră şi privi în jos, în Piazza della Signoria, ușurată să vadă o 
maşină de poliție parcată în faţă. 

„Era şi timpul”. 

Ea încă nu-şi putea închipui de ce un om atât de respectat în 
profesia lui cum era Robert Langdon ar fi minţit-o, ar fi profitat 
de amabilitatea ei profesională și ar fi furat un obiect de artă 
neprețuit. 

„lar Ignazio Busoni l-a ajutat?! Inimaginabil!” 

Hotărâtă să-i spună lui Ignazio care era părerea ei, îşi scoase 
telefonul mobil și sună la biroul lui, aflat la Museo dell’ Opera 
del Duomo, la câteva străzi distanţă. 

Sunetul de apel se auzi o singură dată. 

— Ufficio di Ignazio Busoni, răspunse o voce feminină familiară. 

Marta era prietenă cu secretara lui Ignazio, dar acum nu avea 
chef de flecăreli. 

— Eugenia, sono Marta. Devo parlare con Ignazio. 

După câteva clipe de tăcere, secretara izbucni în hohote de 
plâns isterice. 

— Cosa succede? întrebă Marta. Ce s-a întâmplat? 

Printre lacrimi, Eugenia îi spuse că abia ajunsese la birou, când 
aflase că Ignazio suferise un atac de cord masiv noaptea trecută, 
pe o străduță de lângă Dom. Era cam miezul nopţii când 
chemase ambulanţa, însă paramedicii sosiseră prea târziu. 
Busoni era deja mort. 

252 


Marta simţi că i se înmoaie picioarele. Auzise în dimineața 
asta că un oficial al municipalității decedase noaptea trecută, însă 
nicio clipă nu-și imaginase că era vorba despre Ignazio. 

— Eugenia, ascoltami, spuse Marta încercând să-şi păstreze 
calmul în timp ce-i povesti în câteva cuvinte ce văzuse în 
înregistrarea camerelor video — că masca mortuară a lui Dante 
fusese furată de Ignazio și Robert Langdon, acesta din urmă 
aflându-se acum sub pază armată. 

Marta nu ştia la ce reacţie să se aştepte din partea Eugeniei, 
dar în mod cert nu la cea care urmă. 

— Robert Langdon? întrebă secretara. Sei con Langdon ora? Eşti 
cu Langdon acum? 

Probabil că Eugenia nu înțelegea totuşi ce se petrecuse. 

— Da, dar masca... 

— Devo parlare con lui! aproape că strigă secretara în receptor. 
Trebuie să vorbesc cu el! 


XXX 


În camera de securitate, în faţa paznicilor cu armele aţintite 
asupra lui, Langdon simţea că îi plesnește capul. Pe neaşteptate, 
uşa se deschise şi în cadrul ei apăru Marta Alvarez. 

Dincolo de uşă se auzea bâzâitul îndepărtat al dronei, undeva 
afară, însoțit de vaierul sirenelor de poliţie care se apropiau. „Au 
aflat unde suntem”. 

— E arrivata la polizia, le spuse Marta celor doi paznici și îl 
trimise pe unul din ei să-i întâmpine pe oamenii legii. 

Celălalt rămase pe loc, cu revolverul îndreptat asupra 
profesorului. 

Spre surprinderea lui Langdon, Marta îi întinse un telefon 
mobil. 

— Cineva vrea să vă vorbească, îi spuse cu un aer stupefiat. 
Trebuie să ieşiţi, fiindcă aici nu e semnal. 

Întregul grup lăsă în urmă cămăruţa înghesuită și ieși în vastul 
spaţiu expozițional, în care lumina soarelui se revărsa prin 
ferestrele care ofereau o privelişte spectaculoasă spre Piazza 
della Signoria. Deși era încă ameninţat cu arma, Langdon se simţi 
uşurat să plece din locul acela închis şi strâmt. Marta îi făcu semn 
să vină la fereastră şi-i întinse telefonul. EI îl luă şi, nesigur, îl 
duse la ureche. 

— Da? Sunt Robert Langdon. 

— Signore, spuse o voce feminină într-o engleză ezitantă, cu 
accent străin. Sunt Eugenia Antonucci, secretara lui Ignazio 
Busoni. Ne-am întâlnit ieri, când aţi venit la biroul lui. 

El nu-și amintea nimic. 

— Da? 

— Îmi pare foarte rău, dar Ignazio a murit noaptea trecută în 
urma unui atac de cord. 

Langdon strânse mai tare telefonul în mână. „Ignazio Busoni e 
mort?!” 

Femeia plângea acum, vorbindu-i pe un ton încărcat de 
tristeţe: 

— Ignazio m-a sunat înainte de a muri. Mi-a lăsat un mesaj și 
mi-a spus să fac tot posibilul ca să-l primiţi. ÎI derulez ca să-l 
ascultați. 

În receptor se auzi un fâsâit și, câteva momente mai târziu, la 
urechi îi ajunse vocea slabă, cu răsuflarea tăiată, a lui Ignazio 
Busoni. 

„Eugenia, te rog să te asiguri că Robert Langdon aude acest 
mesaj. Am probleme. Nu cred că voi reuşi să ajung înapoi, la 
birou”. Urmă un geamăt, evident de durere, şi apoi o lungă 

tăcere. Când începu să vorbească din nou, vocea îi era și mai 
firavă. „Robert, sper că ai reuşit să scapi. Ei sunt încă pe urmele 
mele... și sunt... nu sunt bine. Încerc să ajung la un medic, dar...” 
După o altă pauză îndelungată, în care Il Duomino părea că-și 
adună ultimele rezerve de energie, mesajul continuă: „Robert, 
ascultă-mă cu atenţie. Ceea ce cauţi este ascuns în siguranţă. 
Porţile îți sunt deschise, dar trebuie să te grăbești. Paradis 
douăzeci şi cinci”. După un lung moment de linişte, se auzi un 
ultim cuvânt: „Baftă!” 

Mesajul se încheiase. 

Langdon îşi simţea inima bătând nebunește şi conştientiză 
faptul că ascultase ultimele cuvinte ale unui muribund. lar faptul 
că ele îi fuseseră adresate nu-l liniștea cu nimic. „Paradis 25? 
Porţile îmi sunt deschise? La ce porţi s-o fi referit?!” Unicul lucru 
care părea să aibă sens era ceea ce spusese Ignazio despre mască 
şi despre faptul că era ascunsă în siguranţă. 

În telefon se auzi din nou vocea Eugeniei. 

— Domnule profesor, aţi înțeles? 

— În parte, da. 

— Pot să vă ajut cu ceva? 

Langdon se gândi câteva momente bune. 

— Ai grijă ca nimeni altcineva să nu mai audă mesajul, spuse 
în cele din urmă. 

— Nici chiar poliția? Un agent va veni în scurt timp să-mi ia o 
declarație. 

Langdon încremeni. Se uită la paznicul care ținea arma 
îndreptată asupra lui şi apoi, rapid, se întoarse spre fereastră şi, 
coborând glasul, șopti în grabă: 

— Eugenia... ţi se va părea ciudat, dar, de dragul lui Ignazio, 
trebuie să ştergi acest mesaj și să nu spui poliţiei că ai vorbit cu 

mine. E limpede? Situaţia este foarte complicată și... 

Simţi ţeava armei împungându-l în spate şi, întorcându-se, îl 
văzu pe paznic întinzând mâna liberă și cerându-i telefonul. La 
celălalt capăt al liniei, după o tăcere care părea să nu se mai 
sfârşească, Eugenia răspunse în final: 

— Domnule Langdon, șeful meu avea încredere în 
dumneavoastră... deci voi avea și eu. 

Şi închise. 

Langdon îi dădu paznicului telefonul. 

— Ignazio Busoni e mort, îi spuse Siennei. A suferit un infarct 
noaptea trecută, după ce a plecat de la muzeu. Masca e în 
siguranță, adăugă el după o clipă. Ignazio a ascuns-o înainte de a 
muri. Şi cred că mi-a lăsat un indiciu pentru a o găsi. 

„Paradis 25”. 

Un licăr de speranţă se aprinse în ochii Siennei, dar când el se 
întoarse spre Marta, expresia ei era una de scepticism. 

— Marta, începu el. Pot să recuperez masca lui Dante, însă 
trebuie să ne laşi să plecăm. Imediat. 

Ea izbucni în râs. 

— În niciun caz! Dumneata eşti cel care a furat-o! Poliţia e pe 
drum... 

— Signora Alvarez, interveni Sienna pe un ton ridicat. Mi 
dispiace, ma non le abbiamo detto la verită. 

Langdon tresări. „Ce are Sienna de gând?” Înţelesese ce 
spusese: „Doamnă Alvarez, îmi pare rău, dar nu v-am spus 
adevărul”. 

Marta păru la fel de uimită, deşi nu atât de cuvintele rostite, 
cât mai degrabă de faptul că, deodată, tânăra blondă începuse să 
vorbească într-o italiană fluentă, lipsită de orice accent. 

Innanzitutto, non sono la sorella di Robert Langdon, declară Sienna 


256 


pe un ton de scuză. „In primul rând, nu sunt sora lui Robert 
Langdon”. 

CAPITOLUL 44 


Marta Alvarez făcu un pas în spate şi își încrucișă braţele la 
piept, studiind-o pe femeia din faţa ei. 

— Mi dispiace, continuă Sienna, tot în italiană. Le abbiamo 
mentito su molte cose. „V-am minţit în multe privinţe”. 

Paznicul părea la fel de mirat ca Marta, dar nu coborî arma. 

Sienna turuia acum, tot în italiană, explicându-i Martei că 
lucra la un spital din Florenţa când sosise Langdon, cu o seară în 
urmă, rănit la cap de un glonţ. Îi povesti că profesorul nu-și 
amintea nimic din evenimentele care-l aduseseră acolo și că 
fusese la fel de surprins văzând imaginile de pe înregistrarea 
camerei video. 

— Arată-i rana, îi ceru ea lui Langdon. 

Când văzu cusăturile de sub părul lui încâlcit, Marta se așeză 
pe pervazul ferestrei şi rămase cu faţa în palme preț de câteva 
secunde. În ultimele zece minute, aflase nu numai că masca lui 
Dante fusese furată în timpul programului ei, dar şi că cei doi 
hoţi erau un reputat profesor american și bunul ei coleg, care 
acum era mort. Mai mult, tânăra Sienna Brooks, despre care 
crezuse că-i sora naivă a lui Robert Langdon, şi ea americană, se 
dovedea a fi medic, recunoștea că minţise... și vorbea o italiană 
fluentă. 

— Marta, interveni Langdon pe un ton de profundă înţelegere 
în glas. Știu că îţi vine greu să crezi, însă chiar nu-mi amintesc 
nimic de seara trecută. Nu am idee de ce eu și Ignazio am luat 
masca. 

Din privirea lui, ea înţelese că spunea adevărul. 

— Îţi voi înapoia masca, reluă Langdon. Ai cuvântul meu. Dar 

n-o pot recupera decât dacă ne laşi să plecăm. Situaţia e 
complicată. Trebuie să ne dai drumul imediat! 

Deși voia să reintre în posesia neprețuitei măști, Marta nu 
avea de gând să lase pe nimeni să plece. „De ce nu mai vine 
poliția?” Aruncă o privire spre singura maşină de poliție din 
Piazza della Signoria. Părea ciudat că agenţii nu ajunseseră încă 
la muzeu. În depărtare se auzea un zgomot ciudat, de parcă 
cineva folosea un ferăstrău electric. Şi devenea tot mai puternic. 

„Ce-o fi asta?” 

Glasul lui Langdon devenise implorator: 

— Marta, tu îl cunoşti pe Ignazio. El n-ar fi luat niciodată 
masca fără un motiv întemeiat. Situaţia e mult mai complexă. 
Proprietarul măștii, Bertrand Zobrist, era un om cu mintea 
rătăcită. Credem că ar putea fi implicat în ceva foarte grav. Nu 
am timp să-ți explic, dar te implor să ai încredere în noi. 

Marta nu putea face altceva decât să se uite la el. Nimic din ce 
auzise nu părea să aibă vreo noimă. 

— Doamnă Alvarez, interveni Sienna, fixând-o cu o privire 
fermă, dacă vă pasă de viitorul dumneavoastră și al copilului pe 
care-l purtaţi, trebuie să ne lăsaţi să plecăm imediat. 

Marta își încrucișă protector mâinile pe abdomen, deloc 
încântată de amenințarea voalată la adresa bebelușului ei încă 
nenăscut. 

Băzâitul ascuţit de afară devenea în mod cert mai sonor și, 
când se uită pe fereastră, deşi nu văzu care era sursa zgomotului, 
Marta zări altceva. 

Paznicul observă și el și făcu ochii mari. 

Jos, în Piazza della Signoria, mulțimea făcea loc unui lung șir 
de maşini de poliţie care soseau fără a avea sirenele în funcțiune, 
precedate de două dube negre. Vehiculele opriră în fața porților 

palatului, soldaţi în uniforme negre coborâră în fugă din ele, cu 
armele în mâini, şi se năpustiră în palat. 

Marta simţi o împunsătură de spaimă. „Cine naiba sunt 
ăștia?!” 

Paznicul părea la fel de alarmat. 

Bâzâitul deveni deodată asurzitor, iar Marta se trase în spate 
în clipa în care zări un mic elicopter apărând în fața ferestrei. 

Mașinăria plutea la nici zece metri distanță, aproape ca şi când 
s-ar fi zgâit la persoanele din muzeu. Era un aparat de zbor de 
mici dimensiuni, poate de un metru lungime, cu un cilindru lung 
și negru dispus în partea din față. Cilindrul era îndreptat exact 
spre ei. 

— O să tragă! strigă Sienna. Sta per sparare! Toată lumea jos! 
Tutti a terra! 

Se lăsă în genunchi sub pervazul ferestrei; instinctiv, Marta 
făcu la fel, cuprinsă de groază. Paznicul se lăsă și el în jos, 
îndreptându-şi din reflex arma spre micul elicopter. 

Din locul în care şedea ghemuită, sub pervaz, Marta văzu că 
Langdon stătea încă în picioare, uitându-se la Sienna cu o privire 
ciudată, fixă, evident necrezând că îl paşte vreun pericol. La doar 
câteva clipe după ce se adăpostise, Sienna se ridică, îl prinse pe 
Langdon de încheietura mâinii şi începu să-l tragă după ea spre 
hol. O secundă mai târziu, fugeau amândoi spre ieşirea din 
clădire. 

Paznicul se răsuci pe genunchi şi se lăsă pe vine ca un lunetist, 
ridicând arma şi îndreptând-o spre cei doi fugari. 

— Non spari! îi ordonă Marta. Non possono scappare. Nu trage! 
N-au cum să scape. 

Langdon și Sienna se făcură nevăzuţi după un colţ, iar Marta 
își spuse că în doar câteva secunde vor da nas în nas cu 

autorităţile care se apropiau. 


XXX 


— Mai repede! îl zori Sienna, alergând împreună cu el pe 
același drum pe care veniseră. 

Sperase că vor putea ajunge la intrarea principală înainte de a 
se întâlni cu poliția, dar acum își dădu seama că şansele erau 
aproape de zero. 

Langdon era de aceeași părere. Fără niciun avertisment, se 
opri brusc la intersecția unor culoare. 

— Nu vom reuși niciodată astfel. 

— Vino! îl îndemnă ea, făcându-i semne grăbite s-o urmeze. 
Robert, nu putem să stăm pur și simplu aici! 

El părea să fie însă cu mintea în altă parte, privind spre stânga, 
în lungul unui coridor scurt care lăsa impresia că dă într-o 
cămăruţă slab luminată, ai cărei pereţi erau acoperiţi cu hărți 
vechi; în centrul ei trona un glob pământesc metalic. Langdon 
văzu sfera uriașă şi începu să dea încet din cap, apoi cu tot mai 
multă vigoare. 

— Pe aici! exclamă el, repezindu-se spre globul din metal. 

— Robert! Sienna fugi după el, deşi nu înţelegea de ce — era 
clar că acel coridor ducea undeva spre interiorul muzeului, 
nicidecum spre ieșire. Robert! gâfâi ea, ajungându-l din urmă. 
Încotro mergem? 

— Traversăm Armenia, replică el. 

— Ce traversăm?! 

— Armenia, repetă el, fără a privi nici în dreapta, nici în 
stânga. Ai încredere în mine! 


XXX 


Un etaj mai jos, ascunsă printre turiștii speriați de pe balconul 

Sălii celor Cinci Sute, Vayentha își plecă mai mult fruntea când 
echipa SSR a lui Brüder trecu în viteză pe lângă ea, în muzeu. 
Afară, zgomotul de portiere trântite răsuna ca un răpăit: poliţia 
înconjura zona. 

Dacă Langdon într-adevăr se afla aici însemna că fusese prins 
în capcană. 

Din păcate însă, la fel era și Vayentha. 

CAPITOLUL 45 


Cu lambriurile sale din stejar şi plafonul din lemn casetat, atât 
de diferite de piatra și ipsosul din celelalte încăperi din Palazzo 
Vecchio, Sala Hărţilor Geografice pare a aparţine altui tărâm. 
Construită inițial ca garderobă a palatului, încăperea conţine zeci 
de dulapuri şi vitrine, folosite odinioară pentru a depozita 
bunurile mobile ale marelui duce. Astăzi, pereţii ei sunt tapetaţi 
cu hărți — cincizeci şi trei de piese cu anluminuri, desenate 
manual pe piele, care înfățișau lumea aşa cum era ea cunoscută 
în anii 1550. 

Impresionanta colecție cartografică este dominată de un glob 
pământesc masiv, dispus în centrul sălii. Cunoscută ca Mappa 
Mundi, sfera cu diametrul de aproape doi metri era la vremea ei 
cel mai mare glob rotativ din lume şi se spune că putea fi rotită 
foarte ușor, cu simpla atingere a unui deget. Astăzi, globul 
serveşte mai degrabă ca stație terminus pentru turiștii care au 
străbătut lungul şir de săli expoziționale şi, ajunși aici, îi dau ocol 
şi se retrag pe acelaşi drum pe care au venit. 

Cu răsuflarea tăiată, Langdon şi Sienna intrară în Sala 
Hărţilor. În faţa lor se înălța maiestuoasă Mappa Mundi, însă el 
nu-i aruncă nici măcar o privire, preferând să cerceteze pereții. 

— Trebuie să găsim Armenia! spuse el. Harta Armeniei! 

Fără a pricepe nimic, Sienna se repezi spre peretele din 
dreapta, căutând harta Armeniei. Langdon o luă în stânga. 

„Arabia, Spania, Grecia...” 

Fiecare ţară era ilustrată cu detalii remarcabil de minuţioase, 
ţinând seama că desenele fuseseră făcute cu mai bine de cinci 
sute de ani în urmă, într-o vreme în care o mare parte a lumii nu 

fusese încă explorată sau cartografiată. 

„Unde e Armenia?” 

În comparaţie cu memoria sa de obicei eidetică, ceea ce-și 
amintea Langdon din „turul pasajelor secrete” la care luase parte 
cu câțiva ani în urmă era confuz și încețoşat, de vină fiind, fără 
îndoială, cel de-al doilea pahar de Gaja Nebbiolo pe care-l băuse 
la masa de prânz. Cum nu se poate mai potrivit, nebbiolo însemna 
„ceţișoară”. Chiar și aşa, îşi amintea clar că i se arătase o singură 
hartă din această sală, harta Armeniei, care avea o calitate cu 
totul aparte. 

„Ştiu că-i aici”, îşi spuse el, continuând să cerceteze șirul 
aparent nesfârşit de hărți. 

— Armenia! strigă Sienna. Aici! 

Langdon se răsuci imediat spre ea, spre colțul din dreapta al 
sălii. Din doi paşi ajunse acolo, iar ea îi arătă harta Armeniei, cu o 
expresie ce părea a spune: „Am găsit Armenia — ei, şi?” 

El ştia însă că nu aveau timp pentru explicaţii, așa că întinse o 
mână, apucă rama groasă din lemn a hărţii şi o trase spre el. 
Harta întreagă zvâcni spre mijlocul sălii împreună cu o porţiune 
de perete, cu tot cu lambriuri, dând la iveală un tunel secret. 

— Ei, atunci e în regulă, spuse Sienna, părând impresionată. 
Armenia să fie! 

Fără să ezite, trecu prin deschidere, păşind cu îndrăzneală în 
penumbra din interior. Langdon o urmă și trase rapid bucata de 
perete la loc, închizând gura tunelului. 

În ciuda amintirilor vagi pe care le avea de atunci, acest pasaj 
îi rămăsese bine în memorie. Tocmai trecuse, împreună cu 
Sienna, prin oglindă în Palazzo Invisibile — lumea secretă care 
exista dincolo de zidurile palatului real - un domeniu ascuns, 
accesibil numai marelui duce și celor foarte apropiaţi lui. 

Langdon se opri o clipă în prag și privi în jur, la culoarul din 
piatră deschisă la culoare, scăldat doar în lumina slabă a zilei 
care pătrundea printr-o serie de ferestre cu vitralii. Tunelul 
cobora pe o distanţă de circa cincizeci de metri, până la o ușă din 
lemn. 

Se întoarse însă spre stânga, unde o scară îngustă era blocată 
de un lanţ așezat transversal. O plăcuță de deasupra treptelor 
avertiza: USCITA VIETATA. 

Langdon se apropie de scări. 

— Nu! exclamă Sienna. Scrie „leșirea interzisă”. 

— Mulţumesc, replică el cu un zâmbet criptic. Înţeleg și eu 
italiana. 

Desfăcu lanţul din cârligul lui, îl duse la uşa secretă şi îl folosi 
pentru a imobiliza peretele rotativ, fixându-l de clanţă și de o 
armătură din zid, astfel încât nimeni să nu poată deschide din 
partea cealaltă. 

— Oh, făcu Sienna dumerindu-se. Bine gândit! 

— Nu-i va ţine departe mult timp, spuse Langdon. Dar nici 
noi nu vom avea nevoie de mult timp. Vino! 


XXX 


Când harta Armeniei cedă în sfârșit, Brüder se năpusti pe 
coridorul îngust însoţit de oamenii săi, îndreptându-se spre uşa 
de lemn din capăt. În clipa când trecu pragul, o pală de aer rece îl 
lovi în față și, pentru o clipă, fu orbit de lumina puternică a 
soarelui. 

Ajunsese pe o alee exterioară, care înainta paralel cu 
acoperişul palatului. Urmări cu privirea aleea până la o altă ușă, 
cam la cincizeci de metri distanţă, unde intra din nou în clădire. 

Brüder studie zona din stânga aleii, unde cupola înaltă a Sălii 

celor Cinci Sute se înălța ca un munte. „Imposibil de traversat”. 
În dreapta, aleea era mărginită de un versant din piatră goală, 
care cobora într-un fel de puț adânc. „Moarte instantanee”. 

Întorcându-și din nou privirea, ordonă: 

— Pe aici! 

Echipa porni în goană spre cea de-a doua ușă, unde drona de 
recunoaştere se rotea în aer aidoma unui șoim în căutarea prăzii. 
Când dădură uşa de perete, Briider și oamenii săi se opriră brusc, 
aproape lovindu-se unii de alții. 

Ajunseseră într-o cămăruţă din piatră care nu avea altă ieşire 
decât ușa pe care intraseră ei. Un birou din lemn era lipit de un 
perete, iar deasupra, figurile groteşti ce populau frescele de pe 
plafon păreau să se holbeze la ei, batjocoritoare. 

Era o fundătură. 

Unul dintre soldaţi se apropie și citi panoul informativ de pe 
zid. 

— Staţi puţin, zise el. Aici scrie că ar fi o finestra în camera asta 
- un soi de fereastră secretă? 

Brüder se uită în jur, dar nu văzu nicio fereastră. Din doi pași, 
ajunse la panou şi citi el însuși. 

Se pare că odinioară încăperea fusese biroul particular al 
ducesei Bianca Cappello şi era dotată cu o fereastră secretă — una 
finestra segreta — prin care Bianca își putea urmări pe furiș soțul 
rostindu-şi discursurile jos, în Sala celor Cinci Sute. 

Brüder studie din nou cămăruţa, observând acum o mică 
deschidere acoperită cu un grilaj, bine disimulată în peretele 
lateral. „Oare să fi fugit pe acolo?” 

Se apropie și examină deschiderea, care părea prea mică 
pentru ca o persoană de statura lui Langdon să poată trece prin 
ea. Lipindu-şi fața de grilaj, privi dincolo. Era limpede că nimeni 


266 


nu putuse să fugă pe acolo: în partea cealaltă nu era altceva decât 
un hău adânc de câteva etaje, până pe pardoseala Sălii celor Cinci 
Sute. 

„Şi atunci, pe unde mama naibii au luat-o?” 

Întorcându-se spre mijlocul cămăruţei, Brüder se simți cum 
creşte în el întreaga frustrare a acelei zile. Într-un moment rar de 
descătușare, îşi dădu capul pe spate şi scoase un urlet de furie. 

Zgomotul răsună asurzitor în spaţiul acela restrâns. 

Dedesubt, în Sala celor Cinci Sute, turiştii şi agenţii de poliție 
se opriră şi ridicară privirile spre ferestruica zăbrelită din perete. 
După toate aparențele, biroul secret al ducesei era acum folosit 
pentru a ţine închisă o fiară sălbatică. 


XXX 


Sienna Brooks şi Robert Langdon aşteptau într-o beznă totală. 

Cu câteva minute în urmă, el folosise ingenios lanţul pentru a 
bloca harta rotativă a Armeniei, apoi se răsucise pe călcâie şi o 
luase la fugă. 

Spre surprinderea ei, în loc s-o ia înainte pe coridor, Langdon 
urcase treptele înguste deasupra cărora scria USCITA VIETATA. 

— Robert! şopti ea nedumerită. Pe plăcuța aceea scrie „Fără 
ieşire”! Şi-n plus, credeam că trebuie să coborâm! 

— Coborâm, replică Langdon peste umăr. Dar uneori trebuie 
să urcăm... pentru a cobori. Şi făcându-i cu ochiul încurajator, 
adăugă: Îţi aminteșşti de buricul lui Satan? 

„Ce tot vorbeşte el acolo?” Sienna urcă treptele în urma lui, 
fără a pricepe nimic. 

— Ai citit Infernul? o întrebă el. 

„L-am citit... dar cred că aveam șapte ani pe atunci”. 

O clipă mai târziu, îşi dădu seama. 

— Oh, buricul lui Satan! Acum îmi amintesc. 

Avusese nevoie de un moment, dar în cele din urmă realizase 
la ce se referise el — la finalul Infernului de Dante. În acele ultime 
cânturi, pentru a reuși să scape din iad, poetul fusese nevoit să 
urce prin abdomenul păros al masivului Satan și, când ajunsese 
la ombilic - așa-zisul centru al Pământului - atracția 
gravitațională își schimbase într-o clipă direcția, astfel încât 
Dante, pentru a-şi continua urcușul în jos spre Purgatoriu... se 
văzuse deodată nevoit să urce. 

Sienna îşi amintea prea puţin din Infern, cu excepţia 
dezamăgirii pe care o resimţise aflând despre comportamentul 
absurd al gravitaţiei în centrul planetei; după toate aparențele, 
geniul lui Dante nu cuprindea și o corectă înțelegere a fizicii 
forţelor vectoriale. 

Ajunşi în capătul scărilor, Langdon deschise ușa pe care scria 
SALA DEI MODELLI DI ARCHITETTURA, îi făcu semn Siennei 
să intre şi blocă accesul în urma lor. 

Încăperea era mică şi simplu decorată, cu o serie de vitrine în 
care erau expuse machete din lemn ale proiectelor arhitecturale 
ale lui Vasari pentru interioarele palatului. Sienna abia dacă le 
aruncă o privire, dar observă imediat că sala nu avea alte uși, nu 
avea ferestre şi, aşa cum scria afară de altfel, nicio ieşire. 

— Pe la mijlocul secolului al XIV-lea, șopti Langdon, ducele 
Atenei a preluat controlul asupra palatului şi a construit această 
ieșire secretă, pentru eventualitatea că ar fi atacat. Se numește 
Scara Ducelui de Atena și coboară până la o mică trapă de ieșire, 
pe o străduță lăturalnică. Dacă putem ajunge acolo, nimeni nu ne 
va vedea ieșind. Uite, o îndemnă el arătând spre unul dintre 
modele. O vezi aici, în lateral? 

„M-a adus aici ca să-mi arate machete? 

Aruncând o privire spre modelul din lemn, Sienna remarcă 
scara secretă care cobora din partea de sus a palatului până la 
nivelul străzii, bine ascunsă între zidul interior şi cel exterior al 
clădirii. 

— Văd scările, Robert, spuse ea pe un ton irascibil, numai că 
ele sunt exact în partea opusă a palatului! Nu vom ajunge 
niciodată la ele! 

— Ai un strop de credinţă, replică el cu un zâmbet sec. 

Trosnetul care răsună brusc de undeva de jos nu putea avea 
decât o singură explicaţie: harta Armeniei cedase. Nemișcaţi, 
ascultară amândoi cum paşii soldaţilor se îndepărtează pe 
coridor, fără ca vreunuia dintre ei să-i treacă prin minte că prada 
lor urcase mai sus... şi cu atât mai mult pe o scară îngustă, în 
capătul căreia scria FĂRĂ IEŞIRE. 

Când dedesubt se stinse orice zgomot, Langdon traversă sala 
cu pas încrezător, strecurându-se printre machete și 
îndreptându-se direct spre ceea ce părea a fi un dulap pe peretele 
îndepărtat. Cam de un metru pe un metru, dulapul era așezat tot 
la circa un metru înălțime de la podea. Fără ezitare, Langdon 
trase de mâner şi deschise ușa. 

Sienna tresări, surprinsă. 

Spaţiul din interior părea un hău adânc... de parcă dulapul ar 
fi fost poarta către o altă lume — una cufundată în beznă. 

— Vino după mine, spuse Langdon. 

Luă lanterna agăţată pe perete, lângă deschidere, și cu o 
surprinzătoare agilitate, sări peste marginea dulapului şi dispăru 
în gaura de vierme. 

CAPITOLUL 46 


La soffitta, îşi spuse Langdon. „Cea mai spectaculoasă 
mansardă din lume”. 

Aerul mirosea a vechi și a mucegai, de parcă praful de ipsos 
acumulat de secole devenise atât de fin şi de ușor, încât refuza 
acum să se aștearnă și plutea în atmosferă. Golul din jur trosnea 
și scârţâia, lăsând impresia că se aflau în pântecele viu al unei 
vietăți. 

De îndată ce reuși să păşească pe o grindă orizontală, Langdon 
ridică lanterna și-i îndreptă fasciculul luminos spre întunericul 
din faţă. 

Înainte se întindea un tunel aparent nesfârșit, brăzdat de o 
reţea de triunghiuri şi dreptunghiuri formate de bârnele, grinzile 
și celelalte elemente structurale din lemn care alcătuiau scheletul 
invizibil al Sălii celor Cinci Sute. 

Acest pod enorm era unul dintre cele pe care Langdon le 
văzuse în cursul acelui tur al pasajelor secrete prin aburii de 
Nebbiolo. Fereastra de vizitare ca un dulap fusese tăiată în 
peretele sălii machetelor arhitecturale pentru ca turiştii să poată 
admira reţeaua de bârne și grinzi și apoi să privească prin 
deschidere la lumina unei lanterne, ca să vadă adevărata lucrare 
de arhitectură. 

Acum, că se afla în interiorul mansardei, Langdon remarcă 
surprins cât de mult semăna scheletul din lemn cu cel al unui 
vechi hambar din New England - acel ansamblu tradițional de 
stâlpi şi traverse cu elemente de prindere de tip „săgeata lui 
Jupiter”. 

Sienna trecuse şi ea prin deschidere şi acum încerca să se 

echilibreze pe grindă, în spatele lui, părând dezorientată. 
Langdon roti lanterna înainte și-napoi, pentru a-i dezvălui 
împrejurimile neobișnuite. 

Din locul în care se aflau ei, perspectiva în lungul mansardei 
părea alcătuită dintr-un şir de triunghiuri isoscele care se 
prelungea până departe. Sub picioarele lor nu exista podea, 
bârnele orizontale de susținere fiind complet expuse, amintind 
de o serie de masive traverse de cale ferată. 

Langdon îi arătă drept în lungul podului şi-i șopti: 

— Locul ăsta este exact deasupra Sălii celor Cinci Sute. Dacă 
reuşim să trecem până în capătul celălalt, știu cum putem ajunge 
la Scara Ducelui de Atena. 

Sienna studie cu un aer sceptic labirintul de grinzi şi stâlpi 
care se întindea în faţa lor. Unica posibilitate de a-l străbate părea 
a fi să sară de pe o traversă pe alta, precum copiii pe şinele de 
tren. Traversele erau late — fiecare fiind formată din mai multe 
bârne prinse între ele cu scoabe din fier, într-un mănunchi 
rezistent, oferind un spaţiu generos pentru a păși. Din păcate 
însă, spaţiul dintre traverse era prea lat pentru a-l acoperi dintr- 
un salt, în siguranţă. 

— Nici vorbă să pot să sar de pe o bârnă pe alta, șopti Sienna. 

Langdon avea aceleași îndoieli în ceea ce-l privea, iar o 
căzătură de acolo ar fi însemnat moartea sigură. Îndreptă 
lanterna spre golurile dintre traverse. 

La doi metri şi jumătate sub ei, suspendată cu bare de fier, se 
afla o platformă orizontală — un fel de podea - care se întindea 
cât puteai cuprinde cu privirea. În ciuda aparenţei de soliditate, 
Langdon ştia că podeaua era, în esenţă, doar o pânză acoperită 
de praf. Acesta era „dosul” plafonului suspendat al Sălii celor 
Cinci Sute — o suprafață vastă de casete din lemn, care încadrau 

treizeci şi nouă de picturi realizate de Vasari, toate dispuse 
orizontal într-un fel de tablă de șah multicoloră. 

Sienna arătă în jos, spre întinderea prăfuită de sub ei. 

— Putem să coborâm și să traversăm pe acolo? 

„Doar dacă vrem să cădem printr-o pânză de Vasari în Sala 
celor Cinci Sute”. 

— Păi, există o variantă mai bună, răspunse Langdon calm, 
încercând să n-o sperie, şi începu să înainteze pe traversa 
centrală, spre axul mansardei. 

La vizita anterioară, pe lângă faptul că privise prin fereastra 
din sala machetelor arhitecturale, Langdon traversase vastul 
spaţiu cu piciorul, intrând pe uşa aflată în celălalt capăt al 
mansardei. Dacă mai ţinea bine minte după vinul băut atunci, o 
pasarelă solidă înainta paralel cu grinda centrală a acoperișului, 
oferind turiștilor acces la o punte de vizualizare situată în mijloc. 

Dar când ajunse în centrul grinzii, găsi o pasarelă care nu 
semăna deloc cu cea pe care și-o amintea el. 

„Oare cât Nebbiolo am băut atunci?” 

În locul unei structuri rezistente, destinate turiştilor, avea 
acum în faţă o încrengătură de scânduri așezate perpendicular pe 
grinzi, astfel încât să formeze un fel de podium rudimentar — mai 
degrabă o punte din frânghii, decât un pod veritabil. 

După toate aparențele, pasarela solidă destinată turiştilor, care 
pornea din celălalt capăt, ajungea doar până la platforma de 
observaţie din centru. lar de acolo, turiștii se întorceau pe unde 
veniseră. Bârna aceasta șubredă aflată acum în fața lor părea să fi 
fost instalată acolo pentru ca tehnicienii să se poată deplasa până 
în capătul acesta al mansardei. 

— Se pare că ne așteaptă un exercițiu la bârnă, spuse Langdon 
privind cu nesiguranţă scândurile înguste. 


272 


Sienna ridică din umeri, netulburată. 

— Nu-i mai rău decât la Veneţia când se inundă piața San 
Marco. 

Avea dreptate, îşi dădu el seama. În ultima sa călătorie la 
Veneţia, piața bazilicii fusese acoperită cu apă de treizeci de 
centimetri adâncime, iar el fusese nevoit să meargă de la Hotel 
Danieli până la bazilică pe scânduri din lemn așezate pe blocuri 
de zgură şi pe găleți întoarse cu fundul în sus. Firește însă, riscul 
de a-şi uda pantofii nu se compara cu acela de a plonja spre 
moarte printr-o capodoperă a artei renascentiste. 

Alungându-şi gândul din minte, Langdon păşi pe scândura 
lată de o palmă, afişând o siguranță pe care n-o simțea cu 
speranţa că va alunga eventualele temeri ale Siennei. În ciuda 
aerului său încrezător, inima îi bătea cu putere când puse 
piciorul pe prima scândură. În vreme ce se apropia de mijloc, 
lemnul se îndoi sub greutatea sa, trosnind ameninţător. Continuă 
să meargă mai repede, ajungând în sfârșit în partea cealaltă, la 
siguranța relativă a celei de-a doua traverse. 

Răsuflând ușurat, se întoarse pentru a lumina calea Siennei şi 
a o încuraja. Ea însă nu părea să aibă nevoie. Îndată ce fasciculul 
lanternei învălui scândura din fața ei, porni s-o străbată cu o 
remarcabilă agilitate. Lemnul abia dacă se curba sub pașii ei 
uşori şi, în numai câteva secunde, ajunse lângă el, în partea 
cealaltă. 

Încurajat, Langdon se întoarse şi începu să traverseze 
următoarea scândură. Sienna aşteptă ca el să ajungă dincolo, ca 
să se poată răsuci şi să-i țină lanterna, apoi porni pe urmele lui. 
Adoptând un ritm constant, continuară astfel — două siluete 
mergând una după cealaltă, la lumina unei singure lanterne. De 
undeva de dedesubt, prin plafonul subţire ajungeau până la ei 

murmurele staţiilor radio ale poliției. Langdon își permise un 
surâs slab. „Planăm deasupra Sălii celor Cinci Sute, invizibili și 
imponderabili”. 

— Deci, Robert, şopti Sienna, ziceai că Ignazio ţi-a spus unde 
poţi găsi masca? 

— Mi-a spus... dar într-un fel codificat. 

Şi-i explică pe scurt că probabil Busoni nu voise să dezvăluie, 
pe înregistrarea unui robot telefonic, locul în care se afla masca, 
așa că transmisese informaţia în mod criptic. 

— A pomenit de paradis, ceea ce, presupun, este o aluzie la 
ultima parte a Divinei Comedii. Cuvintele lui exacte au fost 
„Paradis douăzeci și cinci”. 

Sienna își ridică privirea. 

— Probabil că s-a referit la Cântul douăzeci și cinci. 

— Aşa cred şi eu, replică el. 

Un cânt era echivalentul relativ al unui capitol, termenul 
amintind de tradiţia orală a menestrelilor, care „cântau” poemele 
epice. Divina Comedie era compusă din o sută de cânturi, 
împărţite în trei secțiuni. 

Infernul 1 — 34 

Purgatoriul 1 — 33 

Paradisul 1 — 33 

„Paradis douăzeci şi cinci”, îşi spuse Langdon, dorindu-și ca 
memoria sa eidetică să fie suficient de puternică pentru a-și 
aminti întregul text. „Nici gând; trebuie să găsim un exemplar al 
Divinei Comedii”. 

— Mai e ceva, continuă el cu glas tare. Ultimul lucru pe care 
mi l-a spus Ignazio a fost acesta: „Porţile îți sunt deschise, dar 
trebuie să te grăbești”. Întorcându-se spre Sienna, reluă după o 
pauză: Cântul douăzeci și cinci face probabil referire la un loc 

anume de aici, din Florenţa. După toate probabilitățile, un loc cu 
porți. 

— Dar în oraș există probabil zeci de porţi, replică Sienna, 
încruntându-se. 

— Da, şi de aceea trebuie să citim acest cânt douăzeci şi cinci 
al Paradisului, spuse Langdon și apoi, cu un surâs plin de 
speranţă, întrebă: Nu cumva se întâmplă să ştii pe de rost toată 
Divina Comedie, nu-i aşa? 

Ea îi aruncă o privire îndoielnică. 

— Paisprezece mii de versuri în italiana veche, pe care le-am 
citit în copilărie?! Tu ești cel cu memoria fenomenală, domnule 
profesor! Eu sunt doar un medic. 

În vreme ce-și continuau înaintarea, el își spuse că era 
oarecum dureros faptul că, după atâtea prin care trecuseră 
împreună, ea încă prefera să-i ascundă adevărul cu privire la 
inteligenţa ei ieşită din comun. „E doar un medic?!” Abia dacă 
reuşi să-și stăpânească un hohot de râs. „Cel mai modest medic 
din lume”, își spuse el, amintindu-și ceea ce citise despre 
abilitățile ei deosebite — abilități care, din păcate, nu includeau și 
memorarea unuia dintre cele mai lungi poeme epice ale 
literaturii mondiale. 

Cufundaţi în tăcere, străbătură alte câteva bârne. Într-un 
târziu, Langdon zări în faţă, în întuneric, un contur încurajator. 
„Platforma de observaţie!” Scândurile fragile pe care mergeau 
duceau spre o structură mult mai solidă, cu balustrade de 
protecţie. Dacă ar fi urcat pe platformă, ar fi putut continua să 
înainteze până ce ar fi ieşit din mansardă printr-o ușă care, din 
câte îşi amintea el, era foarte aproape de Scara Ducelui de Atena. 

În timp ce se apropiau de platformă, Langdon privi plafonul 
suspendat la aproape trei metri sub ei. Până acum, toate casetele 

din tavan fuseseră de dimensiuni similare. Cea la care ajunseseră 
era impresionantă — mult mai mare decât celelalte. 

„Apoteoza lui Cosimo!” îşi spuse Langdon. 

În această casetă circulară, dispusă în centrul plafonului, se 
afla cea mai prețioasă pictură a lui Vasari. La cursuri, el obișnuia 
să le arate studenţilor diapozitive cu imaginea acestei 
capodopere, subliniind asemănările cu Apoteoza lui Washington, 
din Capitoliul american - un modest memento al faptului că 
America preluase de la Italia mult mai mult decât conceptul de 
republică. 

Astăzi însă, era mai interesat să treacă în viteză pe lângă ea, 
decât s-o studieze. Grăbind pasul, întoarse ușor capul ca să-i 
şoptească Siennei că aproape ajunseseră. În clipa aceea, piciorul 
lui drept rată mijlocul scândurii și pantoful de împrumut nimeri 
pe jumătate în afara ei. Glezna i se roti, iar el, pe jumătate 
clătinându-se, pe jumătate alergând, se chinui să-și recapete 
echilibrul. 

Dar era deja prea târziu. 

Lovi cu genunchii scândura și întinse disperat mâinile 
încercând să se prindă de grinda transversală. Lanterna căzu cu 
zgomot în golul întunecat de dedesubt, aterizând pe pânză, ca pe 
o plasă de siguranţă. Picioarele lui Langdon zvâcniră, abia 
izbutind să-l ducă în siguranță pe traversa următoare, iar 
scândura căzu de sub el, aterizând cu un bufnet aproape trei 
metri mai jos, pe cadrul de lemn al Apoteozei pictate de Vasari. 

Zgomotul răsună în întreaga mansardă. 

Îngrozit, Langdon se ridică în picioare şi se întoarse spre 
Sienna. 

În licărul slab al lanternei căzute pe pânza de dedesubt, o văzu 
stând pe traversa din spatele lui, prinsă ca într-o capcană, fără 


276 


nicio posibilitate de a mai înainta. Privirea ei spunea ceea ce el 
ştia deja. Aproape sigur, bufnetul scândurii prăbuşite îi dăduse 
de gol. 


XXX 


Vayentha ridică ochii spre plafonul casetat. 

— Or fi şobolani în pod? glumi tipul cu camera video. 

„Şobolani mari”, îşi zise Vayentha privind pictura circulară 
din centrul plafonului. Un mic nor de praf se cernea dintre 
casete, iar ea ar fi putut jura că se vedea o ușoară denivelare în 
pânză... ca şi cum cineva ar fi împins-o din partea cealaltă. 

— Poate că unul dintre poliţişti şi-a scăpat arma de pe 
platforma de observaţie, adăugă bărbatul, zărind şi el umflătura 
din pânză. Oare ce caută? Toată agitația asta e foarte interesantă. 

— Platforma de observaţie? întrebă Vayentha. Vreţi să spuneți 
că se poate ajunge acolo, sus? 

— Sigur! replică turistul şi făcu semn spre intrarea în muzeu. 
Dincolo de uşa aceea este o alta care duce sus, la o pasarelă în 
mansardă. De acolo poţi vedea structura din lemn creată de 
Vasari. E incredibilă! 

Brusc, glasul lui Brüder răsună în întreaga Sală a celor Cinci 
Sute: „Și atunci, pe unde mama naibii s-au dus?” 

Cuvintele, la fel ca urletul de frustrare de mai înainte, 
răzbătuseră din spatele unui grilaj situat sus, pe peretele din 
stânga Vayenthei. După toate aparențele, Brüder era în încăperea 
de dincolo de grilaj... cu un etaj mai jos de plafonul decorat al 
sălii. 

Își ridică din nou privirea spre umflătura din pânza de 
deasupra. 

„Şobolani în pod, își spuse ea, încercând să găsească o cale de 

ieșire”. 

Îi mulțumi bărbatului cu camera video și se îndreptă rapid 
spre intrarea în muzeu. Uşa era închisă, dar cu atâția poliţişti 
intrând și ieşind, bănuia că nu era și încuiată. 

Şi într-adevăr, bănuiala i se dovedi corectă. 

CAPITOLUL 47 


Afară, în piaţetă, în haosul stârnit de poliția care continua să 
sosească, un bărbat de vârstă mijlocie stătea în umbra oferită de 
Loggia dei Lanzi, de unde urmărise cu mare interes întreaga 
activitate. Omul purta ochelari Plume Paris, cravată cu model 
colorat și un minuscul cercel din aur într-o ureche. 

În timp ce urmărea agitația din zonă, se pomeni scărpinându- 
și din nou gâtul. Peste noapte căpătase o erupție ce părea să se 
agraveze, formând mici pustule pe mandibulă, gât, obraji și 
deasupra ochilor. 

Când îşi privi unghiile, văzu că erau murdare de sânge. Îşi 
scoase batista și își şterse degetele, tamponând apoi pustulele 
sângerânde de pe gât și de pe obraji. 

După ce sfârşi, îşi întoarse din nou privirea spre cele două 
dube negre parcate în faţa palatului. Pe bancheta din spate a celei 
mai apropiate şedeau două persoane. 

Una era un soldat în negru, înarmat. 

Cealaltă era o femeie mai în vârstă, dar foarte frumoasă, cu 
părul argintiu şi o amuletă albastră la gât. 

Soldatul părea să pregătească o seringă hipodermică. 


XXX 


În dubă, doamna doctor Elizabeth Sinskey privea absentă spre 
Palazzo Vecchio, întrebându-se cum de ajunsese criza aceasta să 
se deterioreze atât de rău. 

— Doamnă, rosti o voce profundă alături de ea. 

Elizabeth se întoarse cu o privire pierdută spre soldatul care o 
însoțea şi care cu o mână îi prinsese brațul, iar în cealaltă ţinea o 

seringă. 

— Nu vă mișcaţi, îi ceru el. 

Vârful ascuţit al unui ac îi străpunse pielea. 

— Acum mai dormiți puţin, îi spuse soldatul după ce îi făcu 
injecţia. 

În clipa în care închidea ochii, ar fi putut jura că zărise un 
bărbat studiind-o din penumbrele clădirii. Purta ochelari de 
designer și o cravată multicoloră, iar faţa îi era roşie și plină de 
bubiţe. Pentru o frântură de secundă i se păru cunoscut, dar când 
deschise ochii ca să se uite mai bine, omul dispăruse. 

CAPITOLUL 48 


În întunericul din mansardă, Langdon și Sienna erau 
despărțiți de un hău lat de şase metri. Sub ei, scândura desprinsă 
se oprise pe cadrul din lemn care susținea Apoteoza lui Vasari. 
Încă aprinsă, lanterna căzuse chiar pe pânză, formând o mică 
adâncitură, ca o piatră pe o trampolină. 

— Scândura din spatele tău, șopti Langdon. Poţi s-o pui de-a 
latul ca să ajungă până la traversa asta? 

Sienna se uită la scândură. 

— Nu; celălalt capăt ar cădea prin pânză. 

De asta se temuse și el. Ultimul lucru de care aveau nevoie 
acum era să lanseze un lemn lat de jumătate de metru și lung de 
doi printr-o pictură de Vasari. 

— Am o idee, spuse Sienna, mergând lateral de-a lungul 
traversei, spre perete. Langdon continuă să păşească pe scândura 
lui, fiindu-i tot mai greu să-şi găsească echilibrul pe măsură ce se 
îndepărta de fasciculul luminos al lanternei. Când ajunseră la 
peretele lateral, bâjbâiau într-un întuneric aproape complet. 

— Acolo, jos, şopti ea. Marginea cadrului... Trebuie să fie 
fixată în zid. Ar trebui să mă ţină. 

Înainte ca el să poată protesta, Sienna cobora deja de pe 
traversă folosind un şir de bârne de susținere pe post de trepte. 
Reuşi să ajungă pe marginea cadrului de lemn. Acesta trosni o 
dată, dar rezistă. Apoi, înaintând câte puţin de-a lungul zidului, 
începu să se îndrepte spre Langdon, ca şi când ar fi făcut 
echilibristică la streașina unei clădiri înalte. Cadrul din lemn 
trosni iar. 

„Gheaţă subţire, îşi spuse Langdon. Rămâi aproape de țărm”. 

Când ea ajunse la jumătatea drumului spre scândura lui, 
Langdon simți cum îi renaşte speranţa că ar putea scăpa de acolo 
la timp. 

Deodată, undeva în bezna din faţă, o ușă se trânti și pași rapizi 
începură să străbată pasarela. Apăru raza luminoasă a unei 
lanterne, măturând zona și apropiindu-se cu fiecare secundă. 
Langdon simţi cum i se spulberă speranţele. Cineva venea spre 
ei, înaintând pe pasarela centrală și tăindu-le calea de scăpare. 

— Sienna, continuă să mergi, şopti el, reacționând instinctiv. 
Mergi până la capătul peretelui. Acolo este o ieşire. Eu le distrag 
atenția. 

— Nu! şopti ea pe un ton ferm. Robert, întoarce-te! 

Dar el se pusese deja în mișcare, înapoindu-se pe scândură 
spre grinda centrală a mansardei și lăsând-o pe Sienna în 
întuneric, să-şi găsească drumul pas cu pas, la trei metri sub el. 

Când Langdon ajunse în centru, o siluetă fără chip, cu o 
lanternă în mână, păşi pe platforma suspendată de observaţie. 
Necunoscutul se opri la capătul de jos al balustradei și îndreptă 
fasciculul lanternei spre ochii lui. Strălucirea era orbitoare, aşa că 
el ridică imediat braţele în semn că se predă. Mai vulnerabil de 
atât nici nu s-ar fi putut simţi vreodată — într-un echilibru precar 
la înălțime deasupra Sălii celor Cinci Sute, orbit de o lumină 
puternică. 

Langdon se aştepta să audă un foc de armă sau un ordin 
autoritar, dar în jur era doar tăcere. După o clipă, raza de lumină 
se depărtă de ochii lui și începu să cerceteze întunericul din 
spate, probabil căutând ceva... sau pe altcineva. În acea clipă, 
întrezări silueta persoanei care îi bloca drumul spre ieșire. Era o 
femeie, zveltă şi îmbrăcată toată în negru. Langdon nu avea 
niciun dubiu că, sub şapca de baseball, era o masă de păr ţepos. 

Mușşchii i se încordară instinctiv, iar în minte îi reveniră 
imaginile cu doctorul Marconi mort pe podeaua spitalului. 

„Asasina m-a găsit. Şi a venit să termine ce a început”. 

Gândul îi zbură la scufundătorii greci care înotau printr-un 
tunel de mare adâncime, dincolo de punctul fără întoarcere, 
pentru ca la capăt să dea peste un zid de piatră insurmontabil. 

Asasina îndreptă din nou lanterna spre ochii lui. 

— Domnule Langdon, șopti ea. Unde ţi-e prietena? 

El simţi un fior de gheaţă. „Ucigașa a venit pentru amândoi”. 
Așa că se uită numaidecât peste umăr, în direcția din care 
veniseră, şi nu în cea unde se afla Sienna. 

— Ea nu are niciun amestec în toate astea. Pe mine mă vrei. 

Langdon se rugă în sinea lui ca Sienna să se fi îndepărtat. Dacă 
s-ar putea strecura pe după platforma de observaţie, ar reuşi apoi 
să ajungă fără să fie auzită la pasarela centrală, prin spatele 
femeii cu părul ţepos, şi să se apropie de uşă. 

Asasina ridică iar lanterna şi scrută mansarda goală. Cum 
pentru o clipă nu mai avu lumina drept în ochi, Langdon zări o 
siluetă în întuneric, dincolo de necunoscută. 

„Oh, Doamne, nu!” 

Sienna înainta, într-adevăr, pe traversă spre pasarela centrală, 
numai că din păcate se afla la doar zece metri în spatele femeii. 

„Sienna, nu! Eşti prea aproape! O să te audă!” 

Lumina îi reveni în ochi. 

— Ascultă-mă atent, domnule profesor, şopti asasina. Dacă 
vrei să trăieşti, îți sugerez să ai încredere în mine. Misiunea mea 
a fost anulată. Nu mai am niciun motiv să-ți fac rău. Acum 
suntem în aceeași tabără şi s-ar putea să ştiu cum să te ajut. 

Langdon abia dacă o asculta, gândindu-se doar la Sienna, a 
cărei siluetă abia se întrezărea din profil, străbătând cu agilitate 

pasarela din spatele platformei de vizitare, mult prea aproape de 
femeia cu arma. 

„Fugi! îi strigă el în gând. leşi naibii de aici!” 

Ea însă rămase pe poziții, ghemuindu-se în întuneric şi 
așteptând tăcută. 


XXX 


Vayentha studie întunericul din spatele lui Langdon. „Unde 
naiba s-a dus fetișcana? Oare s-au despărțit?” 

Ştia că trebuie să găsească o modalitate de a-i ține pe cei doi 
departe de Briider. „E singura mea speranţă”. 

— Sienna! strigă ea într-o şoaptă guturală. Dacă mă auzi, 
ascultă-mă bine. Sunt sigură că nu vrei să fii prinsă de oamenii 
de jos. Nu sunt deloc niște tipi amabili. Ştiu eu o cale de scăpare. 
Pot să vă ajut. Aveţi încredere în mine. 

— Să avem încredere în tine?! ripostă Langdon, vorbind 
suficient de tare, încât oricine din apropiere să-l poată auzi. Eşti o 
criminală! 

„Sienna e pe aproape, îşi dădu ea seama. Langdon vorbeşte 
pentru ea... încearcă s-o avertizeze”. 

Vayentha încercă încă o dată: 

— Sienna, situația e complicată, dar eu vă pot scoate de aici. 
Cântărește-ți opțiunile. Eşti prinsă în capcană. Nu ai de ales. 

— Ba are! strigă Langdon cu glas tare. Și e suficient de 
deşteaptă încât să fugă cât mai departe de tine. 

— Totul s-a schimbat acum, insistă Vayentha. Nu mai am 
motive să vă rănesc pe niciunul din voi. 

— L-ai ucis pe doctorul Marconi! Şi bănuiesc că tot tu ești cea 
care m-a împușcat în cap! 

Era clar că americanul nu va crede în ruptul capului că ea nu 

avea de gând să-l ucidă. 

„Vremea discuţiilor a trecut. Nimic din ce spun nu-l poate 
convinge”. 

Şi, fără să ezite, duse mâna la buzunarul jachetei de piele și 
scoase amortizorul pentru armă. 


XXX 


Nemișcată în întuneric, Sienna rămase ghemuită pe pasarelă, 
la nici zece metri de femeia care i se adresase lui Langdon. Chiar 
şi în întuneric, silueta ei era inconfundabilă. Şi, spre groaza 
Siennei, ţinea în mână aceeași armă cu care-l atacase pe doctorul 
Marconi. 

„O să tragă”, îşi spuse ea, descifrând limbajul corporal al 
celeilalte. 

Şi într-adevăr, femeia făcu doi pași ameninţători spre 
Langdon, oprindu-se în dreptul barierei joase din jurul 
platformei de observare, deasupra Apoteozei de Vasari. Ajunsese 
la doar câteva palme de el. Ridică arma și o îndreptă drept spre 
pieptul lui. 

„ÎL va durea doar o fracțiune de secundă, își zise ea, dar altă 
soluţie nu am”. 

Sienna reacţionă instinctiv. 


XXX 


Neașteptata vibraţie a scândurilor de sub picioarele Vayenthei 
era slabă, dar suficientă pentru a o determina să se întoarcă abia 
simţit în clipa în care trase. Arma se descărcă și chiar în 
momentul acela ea știu că nu mai era aţintită spre Langdon. 

Ceva se apropia din spatele ei. 

Și se apropia repede! 

Vayentha se răsuci în loc, rotindu-și arma cu 180 de grade spre 

atacator, şi o licărire de păr blond izbucni în întuneric în clipa în 
care cineva se ciocni cu toată viteza de ea. Pistolul şuieră din nou, 
dar intrusul se ghemuise sub nivelul de tragere, pentru a o izbi 
cu toată greutatea trupului. 

Picioarele Vayenthei se desprinseră de podea și mijlocul i se 
lovi greu de balustrada platformei de observaţie. Torsul îi fu 
proiectat peste balustradă, iar braţele ei începură să bată aerul, 
încercând să se agaţe de orice pentru a opri căderea. Dar era prea 
târziu. 

Vayentha se prăbuși în gol, pregătindu-se pentru contactul 
dur cu podeaua prăfuită aflată la trei metri sub platformă. În 
mod ciudat însă, aterizarea se dovedi mai lină decât își 
imaginase... de parcă ar fi fost prinsă de un fel de hamac, care 
acum se curbă sub greutatea ei. 

Dezorientată, rămase întinsă pe spate, privind-o pe cea care o 
ataca. Sienna Brooks se uita în jos la ea, peste balustradă. 
Împietrită, Vayentha deschise gura să vorbească, dar deodată, 
chiar sub trupul ei, ceva se auzi pârâind. 

Pânza care-i susținuse greutatea se rupsese. Vayentha se 
prăbuşea din nou. De data asta, căderea dură trei secunde foarte 
lungi, în timpul cărora își dădu seama că se uită la un plafon 
decorat cu picturi splendide. În cea aflată chiar deasupra ei — o 
pânză circulară mare, pe care Cosimo I era înfățişat înconjurat de 
heruvimi pe un norișor celest — se căscase o gaură cu marginile 
franjurate. 

Şi apoi, cu un bufnet neaşteptat, lumea Vayenthei dispăru în 
neant. 


XXX 


Deasupra ei, încremenit de surprindere, Robert Langdon 

privea prin Apoteoza sfâşiată în spaţiul vast de dedesubt. Pe 
pardoseala din piatră a Sălii celor Cinci Sute, femeia cu părul 
tepos zăcea nemișcată şi o băltoacă de sânge roșu-închis începu 
să se formeze la capul ei. În mână încă ținea arma. 

Langdon își ridică privirea spre Sienna, care se uita în jos, ca 
hipnotizată de scena sinistră de sub ei. Pe faţă i se citea uluirea. 

— N-am vrut să... 

— Ai reacționat instinctiv, şopti el. Se pregătea să mă ucidă. 

De jos urcau până la ei, prin pânza ruptă, strigăte de spaimă. 
Încet, cu gesturi ușoare, Langdon o trase departe de balustradă. 

— Trebuie să mergem, spuse el. 

CAPITOLUL 49 


În biroul secret al ducesei Bianca Cappello, Briider auzise 
bufnetul sec urmat de o agitaţie crescândă în Sala celor Cinci 
Sute. Se repezi la grilajul din perete şi se uită prin el. Avu nevoie 
de câteva secunde pentru a asimila scena de pe eleganta 
pardoseală din piatră de sub el. 

Angajata însărcinată a muzeului se apropiase de el, la grilaj, 
ducându-și imediat palma la gură într-un gest de groază mută la 
vederea trupului prăbușit, înconjurat de turişti panicați. Apoi, 
când privirea i se înălță spre plafonul Sălii celor Cinci Sute, 
femeia scoase un scâncet chinuit. Briider se uită și el în sus, spre 
o casetă circulară — o pânză pictată, cu o ruptură mare în centru. 

— Cum ajungem acolo sus? întrebă el, întorcându-se spre 
angajata muzeului. 


XXX 


În celălalt capăt al palatului, Langdon și Sienna coborau în 
goană din mansardă, ajungând în cele din urmă la o ușă pe care 
o dădură de perete. În numai câteva secunde, Langdon găsi 
micul alcov ingenios ascuns în spatele unei draperii roșii. Și-l 
amintea bine din acel tur al pasajelor secrete. 

„Scara Ducelui de Atena”. 

Zgomote de paşi alergând și strigăte păreau a răsuna acum 
din toate direcţiile, iar Langdon realiză că nu aveau mult timp. 
Trase draperia într-o parte și trecu, urmat de Sienna, pe un mic 
palier. 

Fără un cuvânt, începură să coboare scara din piatră. Pasajul 
fusese conceput ca o serie de trepte abrupte, înfricoşător de 

înguste. Și cu cât coborau mai mult, cu atât mai strâmt părea să 
devină locul. Exact când Langdon începuse să simtă că pereţii se 
strângeau gata să-l strivească, din fericire constatară că nu 
puteau merge mai jos. 

„Parterul”. 

La baza scărilor se afla o cămăruţă din piatră şi, cu toate că ușa 
care dădea afară era una dintre cele mai mici din lume, constituia 
o priveliște bine-venită. Înaltă de numai un metru şi douăzeci, 
uşa era lucrată în lemn dur cu nituri din fier și cu un ivăr gros pe 
interior, menit să-i ţină pe nepoftiți afară. 

— Se aud zgomotele străzii dincolo de ușă, şopti Sienna, 
părând încă zdruncinată. Ce e în partea cealaltă? 

— Via della Ninna, răspunse Langdon, văzând parcă în fața 
ochilor aglomerata arteră pietonală. Dar ar putea fi poliţie acolo. 

— Nu ne vor recunoaște. Ei caută o tânără blondă şi un bărbat 
cu părul închis la culoare. 

Langdon îi aruncă o privire ciudată. 

— Exact asta și suntem... 

Sienna clătină din cap şi o expresie melancolică îi apăru pe 
faţă. 

— Nu voiam să mă vezi în felul ăsta, Robert, dar, din păcate, 
aşa arăt acum. 

Şi cu un gest brusc, ridică mâna și apucă o şuviță groasă de 
păr blond. Apoi trase în jos cu putere şi tot părul i se desprinse 
de pe cap dintr-o singură mișcare. 

Langdon tresări, mirat deopotrivă de faptul că Sienna avea 
perucă şi de înfățișarea ei cu totul schimbată fără ea. Sienna 
Brooks era complet pleșuvă, cu pielea capului palidă şi netedă, ca 
un bolnav de cancer după chimioterapie. „Pe lângă toate 
celelalte, mai e şi bolnavă?” 

— Ştiu, spuse ea. Poveste lungă. Acum, apleacă-te. 

Şi ridică peruca, vrând fără îndoială s-o așeze pe capul lui. 

„Vorbeşte serios?!” Se aplecă fără tragere de inimă, iar ea îi 
puse peruca ei blondă. Peruca nu era chiar măsura potrivită, dar 
i-o aranjă cât de bine putu. Apoi se dădu un pas în spate și studie 
rezultatul. Nu tocmai satisfăcută, îi desfăcu cravata și i-o legă în 
jurul frunţii, ca pe o bandană, fixând astfel și peruca. 

Apoi se ocupă de propria înfățișare: se aplecă, își suflecă 
pantalonii şi rulă în jos șosetele, pe glezne. Când se ridică, avea 
pe buze un soi de rânjet. Fermecătoarea Sienna Brooks devenise 
un punk-rock skinhead. Transformarea fostei actrițe 
shakespeariene era uluitoare. 

— Nu uita, spuse ea, oamenii pot fi recunoscuți în proporție 
de nouăzeci la sută după limbajul corporal, aşa că ai grijă să te 
mişti ca un rocker bătrâior. 

„Bătrâior, pot, îşi zise el; rocker, nu sunt sigur”. Înainte ca el să 
poată protesta, Sienna descuie uşa scundă și o deschise. Apoi, 
aplecându-se, ieşi pe străduţța pietruită. Langdon o urmă, 
mergând aproape în patru labe. 

În afară de câteva priviri curioase aruncate cuplului bizar care- 
şi făcuse apariția pe uşița aceea mică din zidul palatului, nimeni 
nu le dădu vreo atenţie. După numai câteva secunde, se 
îndreptau amândoi către est, pierzându-se în mulțime. 

Bărbatul cu ochelari Plume Paris continua să se scarpine în 
timp ce se strecura prin mulțime, rămânând la o distanţă sigură 
de Robert Langdon şi de Sienna Brooks. În ciuda deghizării lor 
ingenioase, îi zărise ieşind pe ușa aceea scundă, pe Via della 
Ninna, şi își dăduse seama imediat cine erau. 

Îi urmărise doar cale de câteva străzi, când i se tăiase 
răsuflarea; durerea cumplită din piept îl silea să respire scurt și 

sacadat. Avea senzaţia că cineva îi trăsese un pumn în coșul 
pieptului. 

Strângând din dinţi, își îndreptă din nou atenţia spre Langdon 
și Sienna, continuând să-i urmărească pe străzile Florenței. 

CAPITOLUL 50 


Soarele dimineţii se ridicase bine pe cer, aruncând umbre 
lungi asupra canioanelor înguste dintre clădirile oraşului vechi. 
Proprietarii de magazine începuseră să ridice grilajele metalice 
care protejau ușile și vitrinele, iar în aer pluteau aromele de 
espresso şi cornetti proaspăt scoase din cuptor. 

Deşi îi era tot mai foame, Langdon continua să meargă. 
„Trebuie să găsesc masca... şi să văd ce e ascuns pe spatele ei”. 

Pe Via dei Leoni, îndreptându-se spre nord alături de Sienna, 
constată că îi era greu să se obișnuiască să-i vadă capul lipsit de 
păr. Înfăţișarea ei complet schimbată îi reamintea faptul că abia 
dacă o cunoştea. Mai aveau puțin și ajungeau în Piazza del 
Duomo - piaţeta în care Ignazio Busoni fusese găsit mort după ce 
dăduse un ultim telefon. 

„Robert, izbutise el să spună, răsuflând cu greu, ceea ce cauţi 
este ascuns în siguranţă. Porţile îți sunt deschise, dar trebuie să te 
grăbeşti. Paradis douăzeci și cinci. Baftă!” 

„Paradis douăzeci şi cinci”, repetă Langdon în sinea sa, încă 
mirat de faptul că Ignazio își amintise textul lui Dante suficient 
de bine pentru a cita pe de rost un cânt anume. Probabil că totuşi 
ceva din versurile acelea i se păruse memorabil. Orice ar fi fost 
însă, el era sigur că va afla curând, de îndată ce va putea răsfoi 
un exemplar al Infernului — care, fără îndoială, avea să fie ușor de 
găsit. 

Capul începuse să-l mănânce de la perucă și, cu toate că se 
simțea cam ridicol deghizat aşa, trebuia să recunoască sincer că 
improvizaţia Siennei se dovedise eficientă. Nimeni nu le dăduse 
atenţie, nici măcar polițiștii care trecuseră în viteză pe lângă ei în 

drum spre Palazzo Vecchio. 

De câteva minute, Sienna mergea alături de el tăcută, iar 
Langdon îi arunca din când în când câte o privire, ca să se 
asigure că era bine. Părea undeva foarte departe, probabil 
încercând să accepte faptul că tocmai ucisese un om — pe femeia 
care îi urmărise. 

— Dau o liră pentru gândurile tale, glumi el, sperând să-i 
îndepărteze gândurile de la motociclista cu părul ţepos zăcând 
pe pardoseala palatului. Încet, Sienna păru să revină în prezent. 

— Mă gândeam la Zobrist, spuse ea rostind cuvintele rar. 
Încercam să-mi amintesc ce mai ştiu despre el. 

— Și? 

Ridică din umeri. 

— Cam tot ce știu am aflat dintr-un eseu controversat pe care 
l-a scris cu câţiva ani în urmă. Mi-a rămas bine în memorie. În 
comunitatea medicală, textul a devenit aproape instantaneu 
viral. Îmi pare rău, adăugă ea tresărind, nu mi-am ales bine 
cuvintele. 

Langdon râse ușor, fără veselie. 

— Spune mai departe. 

— În esenţă, în eseul respectiv susținea că specia umană se află 
în pragul extincţiei și că, dacă nu survine o catastrofă globală 
care să reducă în mod drastic creșterea populaţiei, omenirea nu 
va supraviețui încă o sută de ani. 

Langdon se răsuci şi se uită fix la ea. 

— Nicio sută de ani? 

— Era o teză cam dură. Limita de timp specificată era mult 
mai scurtă decât estimările anterioare, fiind însă susţinută de 
date științifice cât se poate de solide. Zobrist şi-a făcut o 
sumedenie de dușmani declarând că toți medicii ar trebui să 

renunţe să mai profeseze, fiindcă prelungirea duratei de viaţă nu 
face decât să agraveze problema suprapopulării. 

Langdon înţelegea acum de ce articolul se răspândise cu așa o 
repeziciune în întreaga lume medicală. 

— Deloc surprinzător, continuă Sienna, Zobrist a fost atacat 
imediat din toate părțile politicieni, clerici, Organizaţia Mondială 
a Sănătăţii — şi toți l-au ridiculizat, considerându-l un smintit 
catastrofist, care nu voia altceva decât să stârnească panică. Cel 
mai tare i-a iritat afirmaţia lui că, dacă aleg să aibă copii, tinerii 
de astăzi vor ajunge să fie, efectiv, martori ai sfârşitului omenirii. 
Pentru a-și sublinia punctul de vedere, Zobrist a apelat la un 
„ceas al Apocalipsei”, care arăta că, dacă întreaga durată de 
existență a omului pe Pământ ar fi comprimată într-o singură 
oră... acum am trăi ultimele ei secunde. 

— Chiar am văzut ceasul ăsta pe internet. 

— Da, ştiu, e ceasul lui și a stârnit o agitaţie serioasă. Cel mai 
dur atac la adresa lui Zobrist a fost provocat însă de afirmaţia lui 
că progresele pe care el le-a înregistrat în domeniul ingineriei 
genetice ar fi mult mai utile omenirii dacă ar fi aplicate nu pentru 
a trata bolile, ci pentru a le crea. 

— Ce?! 

— Da, susținea că tehnologia lui ar trebui folosită pentru a 
limita creşterea populaţiei prin crearea unor tulpini de germeni 
patogeni hibrizi, pe care medicina modernă să nu îi poată 
contracara. 

Langdon simţea un fior îngheţat în vreme ce prin minte i se 
perindau imagini ale unor bizare „virusuri pe comandă” care, 
odată scăpate de sub control, n-ar mai putea fi stăvilite. 

— În numai câţiva ani, spuse Sienna, Zobrist a trecut de la 
statutul de cremă a cremelor lumii medicale la cel de paria. Un 

proscris. După o clipă de pauză, în care o expresie de 
compasiune păru să i se citească în priviri, adăugă: Nu e de 
mirare că a cedat în cele din urmă şi s-a sinucis. lar situaţia e cu 
atât mai tristă, cu cât teza lui este, probabil, corectă. 

Langdon avu impresia că i se taie picioarele. 

— Poftim?! Eşti de părere că are dreptate?! 

Sienna ridică din umeri cu un aer solemn. 

— Robert, vorbind din punct de vedere strict ştiinţific — logică 
pură, nesentimentală — pot să-ți spun cu certitudine că, fără o 
schimbare drastică, sfârşitul speciei umane este aproape. Foarte 
aproape. Nu va fi cu foc și pucioasă, niciun război nuclear... ci un 
colaps total cauzat de numărul oamenilor de pe planetă. 
Matematica este irefutabilă. 

Langdon nu răspunse. 

— Am studiat suficientă biologie, continuă ea, şi ştiu că e firesc 
ca o specie să dispară exclusiv ca urmare a suprapopulării 
mediului în care trăiește. Imaginează-ţi o colonie de alge de 
suprafață într-un mic iaz din pădure, susținută de echilibrul 
perfect al nutrienţilor din apă. Necontrolate, algele se vor 
reproduce cu o viteză atât de mare, încât în scurt timp vor 
acoperi întreaga suprafaţă a iazului, blocând pătrunderea luminii 
solare şi împiedicând astfel formarea elementelor nutritive în 
apă. Odată ce-și vor fi secătuit mediul de toate resursele 
disponibile, colonia va muri și orice urmă a ei va dispărea. 
Omenirea ar putea avea foarte bine o soartă similară. Mai curând 
și mai rapid decât ne-am putea închipui. 

O profundă tulburare puse stăpânire pe Langdon. 

— Dar... aşa ceva pare imposibil. 

— Nu imposibil, Robert! Doar inimaginabil. Mintea omenească 
e dotată cu un mecanism de apărare primitiv, care neagă orice 


295 


realitate capabilă să cauzeze un stres mai intens decât poate 
suporta creierul. Se numeşte „negare”. 

— Am auzit şi eu de negare, ripostă Langdon sec, dar nu cred 
că există. 

Sienna își dădu ochii peste cap. 

— Simpatic, dar, crede-mă, e cât se poate de reală. Negarea 
este o parte esenţială a mecanismului prin care facem faţă 
realităţii. În lipsa lui, ne-am trezi în fiecare dimineaţă gândindu- 
ne îngroziți la toate modurile în care am putea muri. Dar mintea 
reuşeşte să blocheze temerile existenţiale focalizându-se asupra 
surselor de stres pe care le putem aborda — de pildă, să ajungem 
la timp la locul de muncă sau să ne plătim impozitele. Dacă avem 
frici mai mari, de tip existenţial, le putem ignora concentrându- 
ne asupra activităților și evenimentelor banale ale vieţii de fiecare 
zi. 

Langdon își aminti de un sondaj recent desfăşurat pe internet, 
în rândul studenților de la câteva universități de elită, în urma 
căruia se constatase că și utilizatorii cu o dezvoltare intelectuală 
superioară demonstrau o tendință instinctivă spre negare. În 
conformitate cu rezultatele studiului, după ce deschideau online 
un articol deprimant despre topirea calotei polare sau despre 
dispariția speciilor, majoritatea covârșitoare a studenților 
părăseau rapid pagina respectivă, în favoarea uneia cu conținut 
banal, care le alunga teama din minte: printre opțiunile preferate 
erau ştirile din sport, filmulețele distractive cu pisici şi bârfele 
despre celebrități. 

— În mitologia antică, începu Langdon să-i explice, un erou cu 
atitudine de negare era întruchiparea orgoliului și a mândriei. 
Dante împărtăşea şi el acest punct de vedere, denunțând 
mândria ca fiind cel mai grav dintre cele șapte păcate capitale... 

pedepsindu-i pe vinovaţi în ultimul cerc al infernului. 

Sienna reflectă un moment şi apoi spuse: 

— În articolul lui, Zobrist îi acuza pe mulți dintre liderii lumii 
că se aflau într-o fază de extremă negare... ca niște struți care-şi 
ascund capul în nisip. Criticile lui se îndreptau mai cu seamă 
împotriva Organizaţiei Mondiale a Sănătăţii. 

— Bănuiesc că opinia lui nu a fost primită tocmai bine. 

— Cei de la OMS au reacţionat punând semnul egal între el și 
un fanatic religios la un colţ de stradă, cu o pancartă pe care scrie 
„Sfârşitul e aproape”. 

— Avem şi în Harvard Square câţiva ipochimeni din ăștia. 

— Da, şi cu toții îi ignorăm, fiindcă niciunul dintre noi nu 
crede o clipă că profeția s-ar putea împlini. Dar, crede-mă, pentru 
simplul fapt că mintea umană nu-şi poate imagina un lucru 
întâmplându-se... nu înseamnă că nici nu se va întâmpla. 

— Vorbești de parcă te-ai număra printre fanii lui Zobrist. 

— Sunt un fan al adevărului, replică ea ferm, chiar dacă 
adevărul acela e foarte greu de acceptat. 

Langdon rămase tăcut, simțind din nou o barieră între el și 
Sienna și încercând să-i înțeleagă bizara combinaţie de patimă şi 
detaşare. 

Ea îl privi şi expresia i se îmblânzi. 

— Robert, uite ce-i, nu spun că Zobrist are dreptate când 
susține că o molimă care răpune jumătate din populaţia globului 
constituie o soluție la problema suprapopulării. Nu spun nici că 
ar trebui să renunțăm să-i mai tratăm pe cei bolnavi. Ceea ce 
vreau să subliniez este că situația actuală nu e altceva decât o 
simplă formulă pentru autodistrugere. Creșterea populaţiei 
urmează o progresie exponențială într-un sistem caracterizat de 
un spaţiu finit şi de resurse limitate. Sfârşitul va veni foarte 

brusc. Nu va fi ca şi când am rămâne treptat fără combustibil... ci 
mai degrabă ca un salt în gol într-un hău adânc. 

Langdon răsuflă adânc, străduindu-se să proceseze tot ce 
auzise în ultimele minute. 

— Și fiindcă tot a venit vorba, adăugă Sienna ridicând un 
deget în sus şi undeva spre dreapta lor, sunt aproape sigură că 
de acolo a sărit Zobrist. 

Langdon se uită în sus și văzu că tocmai treceau prin dreptul 
austerei fațade a Muzeului Bargello. În spate se înălța fleşa 
turnului Badia, dominând clădirile din jur. Studie o clipă partea 
de sus a turnului, întrebându-se de ce se sinucisese Zobrist și 
sperând din tot sufletul ca motivul să nu fie acela că făcuse ceva 
teribil și nu voise să suporte consecințele. 

— Criticilor lui Zobrist, reluă Sienna, le place să sublinieze cât 
de ironic e faptul că multe dintre tehnologiile genetice pe care el 
le-a dezvoltat sunt folosite pentru a mări substanţial speranţa de 
viaţă. 

— lar asta nu face decât să complice problema suprapopulării. 

— Exact. La un moment dat, el a declarat public că şi-ar dori 
să poată îndesa duhul la loc în lampă și să şteargă unele dintre 
contribuţiile pe care le-a adus în domeniul longevităţii umane. 
Bănuiesc că, ideologic vorbind, asta are sens. Cu cât trăim mai 
mult, cu atât mai multe resurse dirijăm spre îngrijirea celor 
bătrâni și bolnavi. 

Langdon încuviinţă. 

— Am citit că, în SUA, circa şaizeci la sută din costurile cu 
îngrijirile medicale se îndreaptă spre susținerea pacienţilor în 
ultimele șase luni de viaţă. 

— Adevărat, şi în vreme ce creierul spune că asta e o nebunie, 
inima zice: „[ine-o pe bunica în viață cât mai mult posibil”. 

El înclină iar din cap. 

— E conflictul dintre Apollo și Dionysos — o dilemă celebră 
din mitologie. Vechiul conflict dintre inimă și minte, care rareori 
se întâmplă să dorească același lucru. 

Această aluzie mitologică, auzise Langdon, era folosită acum 
la întâlnirile Alcoolicilor Anonimi pentru a-l descrie pe alcoolicul 
care se uită la un pahar cu băutură în vreme ce creierul ştie că îi 
face rău, dar inima tânjește la alinarea pe care i-ar oferi-o. 
Aparent, mesajul era ceva de genul: „Nu e cazul să te simți 
singur — chiar și zeii au avut dubiile lor”. 

— Cine are nevoie de agathusia? șopti Sienna. 

— Poftim? 

Ea ridică privirea. 

— Mi-am amintit, în sfârşit, titlul eseului semnat de Zobrist: 
„Cine are nevoie de agathusia?” 

Langdon nu auzise de un asemenea cuvânt, dar bănuia cam ce 
ar însemna, gândindu-se la rădăcinile lui greceşti, agathos şi 
thusia. 

— Agathusia... ar însemna un „sacrificiu util”? 

— Aproximativ. Înţelesul exact e „sacrificiu de sine pentru 
binele comun”. Sau, adăugă ea după o pauză, sinucidere 
mărinimoasă. 

El auzise sintagma și înainte — o dată în legătură cu un tată de 
familie falit, care se sinucisese pentru ca ai lui să poată încasa 
banii din asigurarea de viaţă, iar altă dată pentru a descrie un 
ucigaș în serie frământat de remușcări, care își pusese capăt vieții 
de teamă că nu-și putea controla impulsul de a ucide. 

Cel mai înfricoşător exemplu pe care şi-l amintea însă era cel 
din romanul Logan's Run, publicat în 1967, care ilustra o societate 
a viitorului în care fiece persoană accepta benevol să se sinucidă 

la împlinirea vârstei de douăzeci și unu de ani, bucurându-se 
astfel din plin de viaţă fără a permite ca numărul locuitorilor sau 
bătrâneţea să solicite prea mult resursele limitate ale planetei. 
Dacă memoria nu-l trăda, în filmul turnat după roman vârsta 
sinuciderii fusese avansată de la douăzeci şi unu la treizeci de 
ani, fără îndoială într-o încercare de a face ca pelicula să fie mai 
pe gustul publicului, constituit îndeosebi din tineri între 
optsprezece și douăzeci şi cinci de ani. 

— Deci, eseul lui Zobrist... spuse Langdon. Nu sunt sigur că-i 
înțeleg titlul. „Cine are nevoie de agathusia?” E o întrebare 
sarcastică? Adică... cine are nevoie de sinucidere mărinimoasă...? 
Noi toți? 

— Nu. Titlul e de fapt un calambur. 

Langdon clătină din cap, fără a înţelege. 

— Gândește-te la întrebarea în engleză, îl îndemnă Sienna. 
Who needs suicide”, dar scris cu majuscule - WHO — World Health 
Organization, Organizaţia Mondială a Sănătăţii. În eseul său, 
Zobrist o ataca pe directoarea OMS, doctor Elizabeth Sinskey, 
care, deși în funcţie de o veșnicie, nu lua în serios controlul 
populaţiei. Esenţa articolului era că situația OMS ar fi mai bună 
dacă directoarea ei s-ar sinucide. 

— Un tip plin de compasiune! 

— Riscurile geniului, bănuiesc. Deseori, minţile acelea 
speciale, cele capabile să se concentreze mai intens decât 
celelalte, reușesc asta în detrimentul maturității emoționale. 

Langdon îşi aminti de articolele despre tânăra Sienna, copilul 
precoce cu un coeficient de inteligență de 208 şi o funcţie 
intelectuală ieşită din comun, și se întrebă dacă nu cumva, 
vorbind despre Zobrist, se referea într-o măsură anume și la ea 

însăşi; şi oare cât timp avea de gând să-şi păstreze secretul? 

În faţa lor, zări acum clădirea pe care o căutau. După ce 
traversară Via dei Leoni, se îndreptară spre intersecția cu o 
stradă foarte, foarte îngustă, mai degrabă o alee. Pe plăcuţa de pe 
zid scria VIA DANTE ALIGHIERI. 

— Am impresia că știi multe despre creierul uman, spuse el. 
Acesta a fost domeniul tău de specializare în şcoala medicală? 

— Nu, dar când eram copil citeam mult. Am devenit 
interesată în neuroștiințe fiindcă am avut unele... probleme 
medicale. 

Langdon îi aruncă o privire curioasă, sperând că va continua 
să-i spună mai multe. 

— Creierul meu... șopti ea. Era diferit de cel al majorităţii 
copiilor și mi-a cauzat anumite... dificultăți. Am petrecut mult 
timp încercând să aflu ce era în neregulă cu mine, iar cu ocazia 
asta am învățat multe despre funcționarea creierului. Şi, da, 
adăugă ea privind spre Langdon, chelia mea are legătură cu acele 
probleme medicale. 

EI îşi întoarse privirea, jenat fiindcă întrebase. 

— Nu-ţi face griji, spuse Sienna. Am învăţat să trăiesc cu ele. 

Intrând în umbra răcoroasă a stradelei, Langdon trecu în 
revistă tot ce aflase despre Zobrist şi despre îngrijorătoarele lui 
opinii filosofice. 

O întrebare nu-i dădea pace deloc. 

— Soldaţii ăştia... începu el. Cei care încearcă să ne ucidă... 
Cine sunt? Nu mi se pare nimic logic. Dacă Zobrist a diseminat o 
potenţială molimă, nu ar trebui să fim cu toţii în aceeași tabără, 
colaborând pentru a-i opri răspândirea? 

— Nu neapărat. O fi el un paria în cadrul comunității 
medicale, dar are probabil o armată de susținători fanatici ai 

ideologiei lui — oameni care consideră că trierea este un rău 
necesar pentru a salva planeta. lar din câte știm noi, soldații 
aceștia încearcă să se asigure că viziunea lui Zobrist va fi pusă în 
practică. 

„O armată de discipoli ai lui Zobrist?” se întrebă Langdon. 
Într-adevăr, istoria era plină de fanatici și de culte ai cărei 
membri se sinucideau pentru cele mai nebuneşti idei -— 
certitudinea că liderul lor era Mesia, credinţa că o navă 
extraterestră îi așteaptă ascunsă pe după Lună, convingerea că 
Ziua Judecăţii e aproape. Speculaţiile despre controlul populaţiei 
aveau măcar o bază ştiinţifică, însă ceva anume în privinţa acelor 
soldaţi nu i se părea tocmai în regulă. 

— Pur și simplu nu-mi vine să cred că un grup de soldați 
instruiți ar accepta în mod benevol să ucidă oameni nevinovați în 
masă... temându-se concomitent că riscă să se îmbolnăvească și 
să moară ei înşiși. 

Sienna îl privi nedumerită. 

— Robert, dar ce crezi tu că fac soldaţii când se duc la luptă? 
Ucid oameni nevinovaţi și își riscă propria viaţă. Orice e posibil 
atunci când oamenii cred într-o cauză. 

— O cauză? Declanșarea unei epidemii? 

Ochii căprui ai Siennei îl studiară câteva clipe. 

— Robert, cauza nu e declanșarea unei epidemii... ci salvarea 
lumii. Unul dintre fragmentele din eseul lui Zobrist care a stârnit 
numeroase comentarii conținea o întrebare ipotetică limpede 
formulată. Aş vrea să răspunzi tu la ea. 

— Care-i întrebarea? 

— Dacă ai putea acţiona un întrerupător prin care să ucizi la 
întâmplare jumătate din populaţia globului, ai face-o? 

— Bineînţeles că nu! 

— Bun. Dar dacă ţi s-ar spune că, neacţionând întrerupătorul 
acela acum, specia umană ar dispărea în următoarea sută de ani? 
Ai apăsa pe el? întrebă ea după o scurtă pauză. Chiar dacă asta ar 
însemna să-ți ucizi rude, prieteni... poate şi pe tine însuţi? 

— Sienna, în niciun caz nu pot... 

— Este o întrebare ipotetică. Ai ucide jumătate din populaţia 
globului astăzi, pentru a salva specia de la dispariţie? 

Langdon se simțea profund tulburat de turnura macabră pe 
care o luase discuția, așa că observă cu plăcere familiarul banner 
roșu de pe clădirea din faţa lor. 

— Uite, exclamă el, arătând. Am ajuns! 

Sienna clătină din cap. 

— Aşa cum spuneam. Negare. 

CAPITOLUL 51 


Casa di Dante se află pe Via Santa Margherita și e uşor de 
recunoscut după bannerul prins pe fațada clădirii şi traversând 
parţial aleea: MUSEO CASA DI DANIE. 

Sienna fixă pânza cu priviri nesigure. 

— Mergem la casa lui Dante? 

— Nu chiar, replică Langdon. Poetul locuia după colț. Aici e 
mai degrabă un... muzeu Dante. 

El vizitase odată locul, curios cu privire la colecţia de artă, care 
se dovedise însă a fi în mare parte formată din reproduceri ale 
unor lucrări celebre din lumea întreagă, inspirate de opera 
poetului; totuşi, i se păruse interesant să le vadă pe toate strânse 
sub același acoperiș. 

Siennei păru să-i reînvie deodată speranţa. 

— Şi crezi că au expus aici un exemplar vechi al Divinei 
Comedii? 

Langdon râse încetișor. 

— Nu, dar ştiu că au un magazin de suvenire de la care poţi 
cumpăra postere cu textul integral al Divinei Comedii tipărit cu 
litere minuscule. 

Ea îi aruncă o privire uşor îngrozită. 

— Da, ştiu, reluă el. Dar e mai bine decât nimic. Singura 
problemă e că ochii mei nu mai sunt ce-au fost, aşa că va trebui 
să citeşti tu ce e scris cu litere mici. 

— E chiusa! strigă un bătrânel când îi văzu apropiindu-se de 
ușă. È il giorno di riposo. 

„E închis fiindcă-i duminică?” Langdon se simţi dintr-odată 
iarăși dezorientat. 

— Dar azi nu e... luni? 

Sienna încuviinţă. 

— Florentinii preferă să se odihnească lunea. 

El oftă, amintindu-și neobișnuitul calendar săptămânal al 
locuitorilor Florenței. Fiindcă banii turiștilor curgeau în valuri 
mai mari la sfârşit de săptămână, mulți comercianţi din oraș 
preferaseră să mute ziua liberă de duminică pe luni, pentru ca 
„sabatul” să nu le taie prea mult din profituri. 

Din păcate, îşi dădu el seama, aceeaşi era situația și în privința 
celeilalte opţiuni pe care o luase în calcul: Paperback Exchange, 
una dintre librăriile lui preferate din Florenţa, unde în mod cert 
ar fi găsit exemplare ale Divinei Comedii. 

— Mai ai vreo idee? întrebă Sienna. 

Langdon se gândi îndelung şi într-un târziu încuviinţă. 

— Există aici, foarte aproape, un loc în care se adună pasionaţi 
ai operei lui Dante. Pot să pariez că cineva de acolo are un volum 
pe care l-am putea împrumuta. 

— Probabil că şi acela e închis, ripostă Sienna. Aproape 
pretutindeni în Florenţa ziua liberă s-a mutat de duminică pe 
luni. 

— Locul despre care-ţi spun eu nu ar face aşa ceva, replică 
Langdon cu un zâmbet. E o biserică. 


XXX 


La cincizeci de metri în spatele lor, pierdut în mulțime, 
bărbatul cu pielea iritată şi cercel din aur se sprijini de un zid, 
savurând prilejul de a-și trage puţin răsuflarea. Nu respira deloc 
mai bine, iar mâncărimea de pe față era aproape imposibil de 
ignorat, mai ales pe pielea sensibilă din jurul ochilor. Își scoase 
ochelarii Plume Paris şi îşi şterse pleoapele cu mâneca sacoului, 

încercând să nu se zgârie. Când își puse ochelarii la loc, văzu că 
ţinta lui se mișca din nou. Adunându-și puterile, porni după ea, 
respirând cât mai uşor cu putinţă. 


XXX 


La câteva străzi în urma lui Langdon și a Siennei, în Sala celor 
Cinci Sute, agentul Briider privea trupul strivit al prea bine 
cunoscutei femei cu părul țepos care zăcea pe pardoseală. 
Îngenunche și-i luă arma din mână, punând cu grijă piedica de 
siguranță înainte de a i-o înmâna unuia dintre oamenii săi. 

Funcţionara însărcinată a muzeului, Marta Alvarez, stătea 
puţin mai într-o parte. Abia ce-i oferise o scurtă, dar 
surprinzătoare, relatare a ceea ce se mai întâmplase cu Robert 
Langdon de seara trecută... incluzând și o informaţie pe care el 
încă se mai străduia s-o proceseze. 

„Langdon pretinde că e amnezic”. 

Scoţându-și telefonul mobil, Brüder formă un număr. La 
celălalt capăt sună de trei ori înainte ca șeful lui să răspundă, cu o 
voce care părea nesigură şi îndepărtată. 

— Da, agent Brüder. Spune! 

El vorbi rar, pentru a fi sigur că fiecare cuvânt va fi bine 
înțeles. 

— Încă încercăm să-i localizăm pe Langdon şi pe fată, dar a 
mai apărut ceva. Şi dacă e adevărat, spuse el după o pauză... asta 
schimbă totul. 


XXX 


Prefectul păşea de colo-colo prin biroul său, rezistând ispitei 
de a-și mai turna un pahar de scotch şi forțându-se să abordeze 
pe faţă criza asta care se tot amplifica. 

Niciodată în carieră nu-şi trădase vreun client, nu încălcase 

vreun contract și în niciun caz nu avea de gând să înceapă acum. 
În același timp însă, avea bănuiala că se lăsase prins într-un 
scenariu al cărui obiectiv se îndepărtase mult de ceea ce-şi 
închipuise el iniţial. 

Cu un an în urmă, celebrul genetician Bertrand Zobrist urcase 
la bordul iahtului Mendacium şi solicitase un loc ferit în care să 
poată lucra. La vremea respectivă, prefectul îşi închipuise că 
omul de ştiinţă plănuia să dezvolte o procedură medicală secretă, 
a cărei brevetare i-ar fi sporit averea și aşa vastă. N-ar fi fost 
pentru prima dată când la Consorţiu ar fi apelat savanţi și 
tehnicieni paranoici, care preferau să lucreze într-o izolare 
extremă, de teamă ca ideile preţioase să nu le fie furate. 

Cu acest gând în minte, acceptase clientul şi nu fusese mirat să 
afle că oamenii de la Organizaţia Mondială a Sănătăţii începuseră 
să-l caute. Nu se îngrijorase nici când însăşi directoarea OMS, 
doamna doctor Elizabeth Sinskey, păruse să-şi fi asumat cu titlu 
personal misiunea de a-l localiza. 

„Consorţiul a avut întotdeauna adversari periculoși”. 

Așa cum fusese convenit, organizaţia îşi îndeplinise obligaţiile 
față de Zobrist fără a pune vreo întrebare, zădărnicind pe 
întreaga durată a contractului eforturile lui Sinskey de a-l găsi. 

Pe aproape întreaga durată a contractului. 

Cu mai puţin de o săptămână înainte de data de expirare a 
contractului, Sinskey reușise să-l localizeze pe Zobrist în Florenţa 
şi îşi îndreptase tirul asupra lui, hărțuindu-l și urmărindu-l până 
ce omul se sinucisese. Pentru prima dată în carieră, prefectul nu 
izbutise să asigure protecţia la care se angajase, iar asta îl 
frământa necontenit... la fel ca bizarele circumstanţe ale morții 
clientului. 

„A preferat să se sinucidă... decât să fie capturat? Dar ce mama 

naibii proteja Zobrist?” 

După decesul lui, Sinskey confiscase un obiect din caseta de 
valori a lui Zobrist, iar acum Consorţiul era angajat într-o 
confruntare directă cu Sinskey în Florenţa — un soi de vânătoare 
de comori cu miză mare pentru a găsi... 

„Pentru a găsi ce?” 

Prefectul întoarse instinctiv capul spre raftul cu cărți şi spre 
volumul greu pe care un Zobrist cu priviri exaltate i-l dăduse în 
urmă cu două săptămâni. 

Divina Comedie. 

Luând volumul din raft, prefectul îl puse pe birou cu un 
bufnet sonor și, cu degete tremurătoare, îl deschise la prima 
pagină, citind din nou dedicaţia. 


Dragul meu prieten, îți mulțumesc pentru că m-ai ajutat să 
găsesc calea. 
Lumea întreagă îți mulţumeşte şi ea. 


„În primul rând, își spuse prefectul, noi doi n-am fost 
niciodată prieteni”. 

Apoi citi textul de încă trei ori, după care își îndreptă privirea 
spre cercul de un roşu aprins pe care Zobrist îl mâzgălise pe 
calendarul lui, marcând astfel data de mâine. 

„Lumea îţi mulțumește?” 

Se întoarse și rămase o vreme cu privirea pierdută spre 
orizont. În tăcere, gândul îi zbură la înregistrarea video și la 
vocea coordonatorului Knowlton, care îl sunase mai devreme. 
„M-am gândit că poate ați vrea s-o vedeţi înainte de a fi 
expediată... conţinutul este îngrijorător”. 

Apelul subaltemnului său încă îl nedumerea. Knowlton era 
unul dintre cei mai buni coordonatori pe care îi avea, iar o astfel 

de solicitare nu-i stătea deloc în fire. Cunoștea regulamentul 
suficient de bine încât să nu sugereze o încălcare a protocolului 
de compartimentalizare. 

După ce puse Divina Comedie la loc pe raft, prefectul întinse 
mâna după sticla de scotch și îşi turnă jumătate de pahar. 

Avea de luat o decizie foarte dificilă. 

CAPITOLUL 52 


Cunoscută şi ca Biserica lui Dante, Chiesa di Santa Margherita 
dei Cerchi este mai curând o capelă decât o biserică în adevăratul 
înțeles al cuvântului. Micul lăcaș de cult cu o singură navă este o 
destinație populară pentru admiratorii lui Dante, care îl privesc 
ca pe un loc sacru, în care s-au petrecut două evenimente cruciale 
din viaţa poetului. 

Conform tradiţiei, în această bisericuţă, la vârsta de nouă ani, 
Dante a zărit-o pentru prima dată pe Beatrice Portinari, cea de 
care s-a îndrăgostit la prima vedere şi pe care a iubit-o întreaga 
viață. Spre imensa lui suferință, Beatrice s-a măritat cu un alt 
bărbat şi apoi s-a stins la frageda vârstă de douăzeci și patru de 
ani. 

Tot aici, câţiva ani mai târziu, Dante s-a căsătorit cu Gemma 
Donati — o femeie care, chiar și după părerea marelui scriitor şi 
poet Boccaccio, nu a constituit o alegere bună pentru el. Deși au 
avut copii, cei doi nu dădeau semne de afecțiune, iar după exilul 
lui Dante niciunul din ei nu a părut dornic să-l mai revadă 
vreodată pe celălalt. 

Adevărata iubire a poetului a fost şi avea să rămână pentru 
totdeauna răposata Beatrice Portinari, pe care el abia dacă o 
cunoștea, dar a cărei amintire continua să fie atât de vie în mintea 
lui, încât a devenit muza ce i-a inspirat cele mai importante 
creații literare. 

Apreciatul său volum de poezie La Vita Nuova este presărat 
din plin cu versuri laudative la adresa „binecuvântatei Beatrice”. 
Într-o notă și mai accentuată de venerare, Divina Comedie îi 
atribuie lui Beatrice nici mai mult, nici mai puţin, decât rolul de 

salvatoare care îl îndrumă pe Dante prin paradis. În ambele 
lucrări, poetul tânjeşte după intangibila doamnă a sufletului său. 

Astăzi, Biserica lui Dante a devenit un altar la care se închină 
cei cu inima zdrobită în urma unei iubiri neîmpărtășite. În 
interior se află mormântul tinerei Beatrice, lespedea ei simplă 
fiind loc de pelerinaj deopotrivă pentru admiratorii lui Dante şi 
suferinzii din dragoste. 

În dimineaţa aceasta, Langdon și Sienna continuau să străbată 
străduțele tot mai înguste ale centrului vechi al Florenței, multe 
dintre ele devenind treptat doar nişte simple alei pietonale. Din 
când în când îşi făcea apariția câte o mașină, înaintând cu greu şi 
obligând trecătorii să se lipească de ziduri pentru a o lăsa să 
treacă. 

— Biserica este imediat după colţ, îi spuse Langdon Siennei, 
sperând că turiştii din interior le vor putea da o mână de ajutor. 

Ştia că şansele de a întâlni vreun bun samaritean erau mai 
mari acum, că Sienna își luase înapoi peruca blondă şi-i dăduse 
lui sacoul, rockerul redevenind profesor universitar, iar fetișcana 
skinhead transformându-se iarăși într-o tânără cu aspect îngrijit. 
Acum putea răsufla ușurat, simțindu-se din nou el însuși. 

Când intrară pe o alee și mai îngustă, Via del Presto, Langdon 
studie clădirile din jur. Intrarea în biserică era întotdeauna dificil 
de identificat, deoarece lăcașul în sine era foarte mic, fără 
decorațiuni şi înghesuit între alte două construcţii. Puteai trece 
uşor de el fără să-l observi. Și în mod ciudat, bisericuța era 
întotdeauna mai uşor de localizat folosindu-ți nu ochii, ci 
urechile. 

La Chiesa di Santa Margherita dei Cerchi găzduia frecvent 
concerte, iar când nu era în desfășurare nicio astfel de 
manifestare, erau redate înregistrări audio ale concertelor 

anterioare, pentru ca vizitatorii să se poată bucura de muzică 
oricând. 

Așa cum anticipase, pe măsură ce înaintau pe alee, Langdon 
începu să audă acorduri muzicale, mai întâi vagi, apoi din ce în 
ce mai sonore, până ce ajunseră chiar în fața intrării. Unicul 
indiciu că se aflau la destinaţia corectă era o plăcuţă - antiteza 
bannerului roşu aprins de la Museo Casa din Dante — pe care 
scria că acolo era biserica lui Dante și a lui Beatrice. 

Înăuntru, aerul era mai răcoros, iar muzica răsuna mai tare. 
Interiorul era simplu, lipsit de ornamente... şi mai mic decât își 
amintea el. În jur se aflau doar câţiva turiști, unii scriind în jurnal, 
alții examinând curioasa colecţie de artă a bisericii și restul stând 
pur şi simplu în strană şi bucurându-se de muzică. 

Cu excepţia altarului Madonei, lucrat de Neri di Bicci, aproape 
toate operele de artă originale din interior fuseseră înlocuite cu 
piese contemporane reprezentându-le pe cele două celebrități, 
Dante şi Beatrice, pentru care bisericuţa era cel mai des vizitată. 
Majoritatea picturilor înfățişau privirea adoratoare a lui Dante la 
acea primă întâlnire a sa cu Beatrice, când, după chiar spusele 
sale, s-a îndrăgostit de ea. Calitatea artistică a picturilor varia în 
limite largi, iar după gustul lui Langdon, majoritatea păreau 
nelalocul lor și frizau kitsch-ul. Într-una dintre ele, celebra scufie 
roşie a poetului aducea cu o căciuliță furată de la Moș Crăciun. 
Dar tema recurentă a privirii arzătoare îndreptate spre muza sa, 
Beatrice, nu lăsa loc de îndoială că te aflai într-o biserică a iubirii 
îndurerate — neîmplinite, neîmpărtășite, nemaculate. 

Langdon se întoarse instinctiv spre stânga, spre mormântul 
modest al lui Beatrice Portinari. Acesta era motivul principal 
pentru care lumea venea aici — deși nu atât lespedea funerară în 
sine, cât mai degrabă celebrul obiect aflat lângă ea. 

Un coş din trestie. 

În dimineaţa aceasta, la fel ca în fiecare zi, coşul era plin de 
hârtii împăturite — fiecare dintre ele o scrisoare scrisă de mână de 
câte un vizitator şi adresată lui Beatrice. 

Beatrice Portinari devenise un fel de sfântă ocrotitoare a 
îndrăgostiților fără speranţă și, în conformitate cu o tradiţie 
veche, orice doritor putea pune în coş o misivă pentru ea, în 
speranța că muza răposată avea să-l ajute — poate inspirând la 
altcineva o dragoste mai mare, poate ajutându-l să-şi găsească 
iubirea adevărată sau chiar oferindu-i puterea de a uita o 
dragoste pierdută. 

Cu mulți ani în urmă, pe când se documenta pentru o carte de 
istoria artei, Langdon se oprise în bisericuţă ca să lase un bilet în 
coșul de răchită, rugând-o pe muza lui Dante nu să-i dăruiască 
iubire, ci să reverse asupra lui măcar o parte din inspiraţia care-i 
permisese poetului să scrie Divina Comedie. 

„O, muză, cântă-mi mie...” 

Primul vers al Odiseei lui Homer păruse a fi o rugă potrivită, 
iar el rămăsese cu convingerea secretă că mesajul său chiar 
înmuiase inima lui Beatrice, fiindcă la întoarcerea acasă izbutise 
să-și scrie cartea cu o neobişnuită ușurință. 

— Scusate! răsună pe neașteptate glasul Siennei. Potete 
ascoltarmi tutti? 

Langdon se răsuci și o văzu pe Sienna adresându-se celor 
câţiva turiști, care se întorseseră spre ea şi o priveau cu expresii 
oarecum alarmate. 

Ea le zâmbi şi întrebă în italiană dacă avea cineva un exemplar 
din Divina Comedie. După câteva schimburi de priviri nedumerite 
şi capete clătinate, repetă întrebarea în engleză, fără a avea însă 
mai mult succes. 

O femeie în vârstă, care ştergea altarul, o sâsâi şi duse un 
deget la buze, cerând linişte. 

Sienna se întoarse spre Langdon și îl privi încruntată, ca și 
când ar fi zis: „Bun, şi acum ce facem?” 

Apelul ei adresat tuturor şi nimănui nu fusese chiar ce avusese 
el în minte venind aici, dar trebuia să recunoască un lucru: se 
aşteptase la o reacție mai bună decât cea primită. În vizitele sale 
precedente, văzuse numeroși turiști citind aici din Divina 
Comedie, în acest fel bucurându-se probabil de o experienţă totală 
în lumea lui Dante. 

„Dar nu şi azi”. 

Langdon zări un cuplu de vârstnici care şedeau undeva în 
partea din faţă a bisericii. Bătrânul îşi ținea capul chel plecat cu 
bărbia în piept; fără îndoială, aţipise puţin. Femeia de lângă el 
era cât se poate de trează, cu firele unor căşti albe atârnându-i de 
sub părul cărunt. 

„O rază de speranţă”, îşi spuse el, apropiindu-se de cei doi. 
Așa cum sperase, firele duceau la un iPhone de pe genunchii 
femeii. Simţindu-se privită, ridică ochii şi își scoase căştile din 
urechi. 

Langdon nu avea idee ce limbă vorbea femeia, dar proliferarea 
globală a dispozitivelor ca iPhone, iPad și iPod se concretizase 
într-un vocabular la fel de uşor de înţeles pretutindeni, ca 
universalele simboluri bărbat şi femeie de pe uşile toaletelor 
publice din lumea întreagă. 

— IPhone? întrebă el, admirând gadgetul. 

Bătrâna se lumină la faţă și încuviinţă cu mândrie. 

— O jucărioară tare isteață, şopti ea cu accent britanic. Mi l-a 
luat fiul meu. Acum îmi ascult mesajele. Îţi vine să crezi așa ceva 
— să-mi ascult mesajele?! Această mică bijuterie citește pentru 

mine. Cu ochii mei bătrâni, îmi e de mare ajutor. 

— Am şi eu unul, spuse Langdon zâmbind şi se așeză lângă 
ea, cu grijă să nu-l trezească pe soțul ei. Dar l-am pierdut seara 
trecută. 

— Of, ce tragedie! Aţi încercat aplicaţia „găseşte-ţi iPhone-ul”? 
Fiul meu zice... 

— Prostul de mine, n-am activat aplicaţia aceea! replică el cu o 
privire ruşinată şi adăugă, ezitant: Dacă nu vă deranjez prea 
mult, v-aţi supăra dacă l-aş împrumuta pe al dumneavoastră 
doar pentru câteva clipe? Trebuie să caut ceva pe internet. Mi-ar 
fi de mare ajutor. 

— Desigur! răspunse ea şi, scoțându-i căștile, îi puse telefonul 
în mână. Nicio problemă. Vă rog! 

Langdon îi mulțumi și luă aparatul. În vreme ce femeia turuia 
lângă el, povestindu-i ce dezastru ar fi dacă și-ar pierde ea 
iPhone-ul, el accesă pagina Google și apăsă tasta pentru 
microfon. La auzul bipului, scrise textul în fereastra de căutare: 
„Dante, Divina Comedie, Paradisul, cântul douăzeci și cinci”. 

Femeia îl privea uimită, probabil nefamiliarizată cu această 
posibilitate. În vreme ce rezultatele începură să apară pe ecran, 
Langdon aruncă o privire fugară spre Sienna, care răsfoia niște 
broşuri aproape de coşul cu scrisori pentru Beatrice. 

Nu departe de ea, într-un colț întunecat, un bărbat în costum 
cu cravată îngenunchease și părea pierdut în rugăciune, cu capul 
plecat în piept. Langdon nu-i vedea faţa, dar nu putea să nu 
simtă un dram de compasiune pentru cel care, probabil, pierduse 
pe cineva drag și venise aici pentru a găsi puţină alinare. 

Îndreptându-și din nou atenţia spre iPhone, după câteva 
secunde accesă un site ce oferea o versiune electronică a Divinei 
Comedii — gratis, fiind în domeniul public. Când pagina se 

deschise chiar la Cântul 25, se văzu nevoit să recunoască: 
tehnologia era impresionantă. „Ar fi cazul să nu mai fiu atât de 
firoscos în privința cărţilor legate în piele, își spuse el. Cele 
electronice au avantajele lor”. 

Femeia continua să se uite la ecran, arătând un strop de 
îngrijorare și comentând ceva despre tarifele mari pentru 
navigarea pe internet în străinătate, iar el îşi dădu seama că nu va 
avea mult timp la dispoziţie, aşa că se concentră pe pagina web 
deschisă. 

Textul era scris cu caractere mici, dar în penumbra din 
biserică, ecranul luminos permitea o vizibilitate bună. Langdon 
constată cu mulțumire că, întâmplător, dăduse peste versiunea 
Mandelbaum - o traducere modernă făcută de regretatul 
profesor american Allen Mandelbaum. Pentru această reușită, 
cărturarul primise cea mai înaltă decorație a statului italian — 
Crucea Prezidenţială a Ordinului Steaua Solidarităţii Italiene. 
Deşi, într-adevăr, avea un stil mai puțin poetic decât traducerea 
lui Longfellow, cea a lui Mandelbaum era mult mai ușor 
inteligibilă. 

„Astăzi voi prefera claritatea în defavoarea poeziei”, decise 
Langdon, sperând să poată identifica rapid în text o aluzie la un 
loc anume din Florenţa — cel în care ascunsese Ignazio masca 
mortuară a lui Dante. 

Pe micul ecran al iPhone-ului puteau fi afișate doar şase 
versuri odată şi, când începu să citească, își aminti imediat 
pasajul. La începutul Cântului 25, Dante se referea chiar la Divina 
Comedie, la cât de greu îi fusese s-o scrie și la speranţa fierbinte 
că, poate, poemul său va învinge durerea chinuitoare a exilului 
care îl ţinea departe de iubita sa Florenţa. 


CÂNTUL XXV 

De-ar fi ursit poemului meu sacru, 
cui și pământ și cer sprijin îi dară 
şi-atâţia ani făcu din mine-un macru. 
să-nvingă ura ce m-alung-afară 
din mândrul tare unde-am dormit ca miel 
dușman cu lupii care război îi dară...‘ 


Fragmentul constituia o rememorare a faptului că Florenţa era 
căminul după care tânjise Dante cât scrisese Divina Comedie, dar 
nu părea să conţină nicio referire la un loc anume din oraş. 

— Ce ştiţi despre tarifele pentru transfer de date? îl întrerupse 
femeia, privindu-și dispozitivul cu o îngrijorare crescândă. 
Tocmai mi-am amintit că fiul meu mi-a spus să fiu atentă cu 
navigarea pe internet în afara țării. 

Langdon o asigură că nu va dura decât un minut și se oferi să 
achite costul, dar femeia tot nu părea că e dispusă să-l lase să 
citească toate cele o sută de versuri ale Cântului 25. 

Derulă rapid la următoarele şase versuri şi continuă să 
parcurgă textul. 


Cu altă voce-atunci, c-un păr altfel 
întoarce-m-aş poet, să iau cunună 
unde-am primit botezul, căci prin el 
intrai eu în credinţa care-adună 
pe drepți în cer şi pentru ea şi fui 
de Petru-ncins cu-așa urare bună.” 


Işi amintea în linii mari şi acest pasaj — o aluzie la un fel de 
târg politic pe care i-l oferiseră dușmanii săi lui Dante. Conform 


* Dante Alighieri, Divina Comedie, Editura Polirom, lași, 2000, traducere de 
George Coşbuc (n. tr.) 
7 Ibid. 

datelor istorice, „lupii” care îl alungaseră din Florenţa îi 
spuseseră că se va putea întoarce în oraş numai dacă accepta să 
îndure înjosirea publică - aceea de a sta în fața întregii 
congregaţii, singur lângă vasul său baptismal, înveșmântat doar 
într-o pânză de sac, în semn de recunoaştere a vinovăţiei. 

În cele șase versuri pe care le citise, după ce refuzase târgul, 
Dante afirma că, dacă se va întoarce vreodată în locul în care 
fusese botezat, va purta nu pânza de sac a celor vinovaţi, ci 
cununa de laur a poetului. 

Langdon ridică degetul pentru a derula mai departe, dar 
femeia protestă brusc, întinzând mâna să-şi recupereze aparatul. 

El abia dacă o auzi. Cu o fracțiune de secundă înainte ca 
degetul lui să atingă ecranul, privirea i se opri asupra unui vers... 
citindu-l din nou. 


Intoarce-m-aş poet, să inu cunună unde-am primit botezul... 


Rămase cu ochii aţintiți asupra cuvintelor, dându-și seama că, 
în nerăbdarea sa de a găsi o referire la un loc anume, trecuse cu 
vederea o idee promițătoare din primele versuri. 

Unde-am primit botezul... 

În Florenţa se afla unul dintre cele mai cunoscute vase 
baptismale din lume, care vreme de peste șapte sute de ani 
fusese folosit pentru a-i creștina pe tinerii florentini, printre ei 
numărându-se și Dante Alighieri. 

Imediat îi veni în minte imaginea clădirii în care se afla vasul. 
Era o construcție spectaculoasă, de formă octogonală, care din 
multe puncte de vedere era mai aproape de cele sfinte decât 
Domul însuși, iar Langdon se întrebă dacă nu cumva citise deja 
tot ce trebuia să citească din Cântul 25. 

„Oare la această construcţie să se fi referit Ignazio?” 

O rază de lumină aurie păru să se aprindă în mintea lui când 
în faţa ochilor îi apăru o imagine splendidă: două uși din bronz 
superbe, strălucind glorios în soarele dimineții. 

„Ştiu ce încerca Ignazio să-mi spună!” 

Orice dubii i se spulberară o clipă mai târziu, când își dădu 
seama că Busoni fusese unul dintre foarte puţinii oameni din 
Florenţa care ar fi putut descuia ușile respective. 

„Robert, porţile îți sunt deschise, dar trebuie să te grăbeşti”. 
Langdon îi înapoie femeii iPhone-ul și-i mulțumi plin de 
efuziune, apoi dădu fuga spre Sienna şi-i şopti entuziasmat: 

— Ştiu la ce porţi se referea Ignazio! Porțile Paradisului! 

Ea îl privi cu o expresie neîncrezătoare. 

— Porţile paradisului? Dar nu sunt... în rai? 

— Păi, replică Langdon cu un zâmbet fin îndreptându-se deja 
spre ieşire, dacă ştii unde să te uiţi, Florenţa este un rai. 

CAPITOLUL 53 


„Întoarce-m-aş poet... unde-am primit botezul”. 

Cuvintele lui Dante îi răsunau întruna în minte în vreme ce, 
alături de Sienna, străbătea îngusta Via dello Studio, spre nord. 
Destinația lor nu era departe şi, cu fiecare pas, Langdon era tot 
mai convins că se aflau pe drumul cel bun și că scăpaseră de 
urmăritori. 

„Porţile îți sunt deschise, dar trebuie să te grăbești”. 

Pe măsură ce se apropiau de capătul stradelei, zgomotele 
orașului deveneau tot mai sonore. Brusc, pe neașteptate parcă, 
micul canion urban pe care îl străbăteau se lărgi, deschizându-se 
într-o vastă agora. 

Piazza del Duomo. 

Uriaşa piaţetă, cu ansamblul ei de construcţii, era vechiul 
centru religios al Florenței. Devenit astăzi mai degrabă obiectiv 
turistic, spaţiul era deja plin de autocare și de vizitatori care 
roiau în jurul celebrei catedrale florentine. 

Intrând pe latura sudică a pieţei, Langdon și Sienna aveau 
acum în față una dintre lateralele bazilicii, cu exteriorul său din 
marmură verde, roz şi albă. Impunătoare şi desăvârșită, 
catedrala părea să se întindă în ambele părți cât vedeai cu ochii, 
Langdon apreciind că lungimea sa era egală cu cea a 
Monumentului Washington culcat pe o latură. 

În ciuda unei flamboaiante combinaţii de culori ce înlocuise 
tradiționalul filigran în piatră monocromă, construcția era o 
întruchipare a stilului gotic pur - clasică, robustă și durabilă. 
Prima dată când o văzuse, Langdon o considerase aproape 
țipătoare. La următoarele vizite în Florenţa însă, se pomenise 

studiindu-i arhitectura ore de-a rândul, captivat de neobişnuitele 
efecte estetice şi sfârșind prin a-i aprecia frumuseţea 
spectaculoasă. 

I Duomo - sau, mai protocolar, Catedrala Santa Maria del 
Fiore — era de veacuri nu doar inima spirituală a Florenței, ci și 
un veritabil nucleu al intrigilor şi dramatismului. Trecutul său 
fusese caracterizat de cele mai variate evenimente - de la 
dezbaterile lungi și înfierbântate asupra dispreţuitei fresce a 
Judecăţii de Apoi realizate de Vasari în interior şi până la aprig 
disputata competiţie menită să-l aleagă pe arhitectul care să 
încheie lucrările la catedrală. 

Filippo Bruneleschi a fost cel care a câștigat și a finalizat 
construcția Domului — cel mai mare din lume la vremea aceea. 
Figura arhitectului poate fi văzută și astăzi, sub forma unei statui 
lângă Palazzo dei Canonici, privindu-și mulțumit capodopera. 

În această dimineaţă, ridicând privirea spre celebra cupolă 
acoperită cu olane roșii care făcuse istorie în epocă, Langdon își 
aminti de momentul în care decisese pripit să urce până sus, 
constatând apoi că scara îngustă, plină de turişti, era la fel de 
greu de suportat ca orice alt spaţiu claustrofobic. Chiar și aşa, 
fusese recunoscător că experiența de coşmar prin care trecuse 
urcând în „cupola lui Bruneleschi” îl făcuse să citească o carte 
antrenantă cu același titlu, semnată de Ross King. 

— Robert! strigă Sienna. Vii? 

El își coborî privirea, dându-și seama că se oprise în loc pentru 
a admira arhitectura monumentală. Catedrala se afla în dreapta 
lor acum, iar de pe ieşirile laterale se scurgeau deja valuri de 
turişti care bifau încă un obiectiv vizitat. 

În faţa lor se profila silueta inconfundabilă a unei campanile — 
a doua dintre cele trei structuri din piaţetă. Numită în popor 

„clopotniţa lui Giotto”, era limpede că făcea parte din complexul 
catedralei. Construit din aceeași marmură roz, verde și albă, 
turnul cu secțiune pătrată se înălța până la aproape nouăzeci de 
metri. Lui Langdon i se păruse întotdeauna uimitor că această 
clădire zveltă rezistase atâtea secole, în faţa cutremurelor de 
pământ şi a capriciilor vremii, mai cu seamă ştiind cât de masivă 
şi de grea era clopotnița din vârf, cu cele peste zece mii de 
kilograme ale clopotelor sale. 

Sienna mergea cu pas rapid alături de el, cercetând cu priviri 
nerăbdătoare cerul de deasupra campanilei, evident în căutarea 
dronei, care însă nu se vedea nicăieri. 

Se adunase multă lume chiar și la această oră matinală, iar 
Langdon avea grijă să rămână mereu în mijlocul ei. 

Apropiindu-se de clopotniţă, trecură pe lângă un şir de artiști 
cu şevalete în față, schițând portrete caricaturale ale turiştilor — 
un adolescent lunecând pe un skateboard, o fată cu dinţi de cal și 
cu o crosă în mână, un cuplu de tineri sărutându-se pe un 
unicorn. Lui Langdon i se părea oarecum amuzant că autorităţile 
permiteau desfășurarea acestei activități aici, în acelaşi loc 
sacralizat în care și Michelangelo își așezase șevaletul în 
copilărie. 

Ocolind grăbiţi clopotniţa lui Giotto, Langdon și Sienna cotiră 
la dreapta, traversând piaţeta și ajungând în fața catedralei. Aici 
era cea mai mare aglomeraţie, turiști din lumea întreagă 
îndreptându-şi camerele foto şi video spre faţada viu colorată. 

Langdon abia dacă ridică ochii, având deja în vedere o 
construcție mult mai mică, amplasată exact în faţa intrării în 
catedrală: cea de-a treia structură din complexul arhitectonic și 
totodată preferata lui. 

Baptisteriul lui San Giovanni. 

Cu aceeaşi fațadă policromă marcată de pilaştri ca însăși 
catedrala, construcţia se deosebea de aceasta din urmă prin 
forma sa neobișnuită: un octogon perfect. Baptisteriul, pe care 
unii îl comparau cu o prăjitură cu foi, avea trei niveluri distincte 
care culminau cu un acoperiș alb, scund. 

Langdon ştia că forma octogonală nu avea nicio legătură cu 
estetica, având de fapt la bază simbolismul. În creștinism, cifra 
opt simboliza renaşterea şi re-crearea. Octogonul era un fel de 
memento vizual, făcând trimitere la cele şase zile în care 
Dumnezeu făcuse cerurile și pământul, la cea de-a şaptea, a 
sabatului, şi la a opta, în care creștinii „renăşteau” sau erau 
„creaţi din nou” prin botez. Astfel, octogonul devenise forma 
predilectă a baptisteriilor din lumea întreagă. 

După părerea lui Langdon, baptisteriul era una dintre cele mai 
interesante clădiri din Florenţa, și întotdeauna i se păruse că i se 
făcuse o mică nedreptate prin locul în care fusese amplasat. 
Aproape oriunde altundeva în lume, baptisteriile erau astfel 
situate încât să constituie centrul atenţiei. Cel de aici însă, aşezat 
în umbra celorlalte două clădiri monumentale, lăsa impresia că 
ar fi un fel de Cenușăreasă. 

„Numai până când păşeşti înăuntru”, îşi aminti el, revăzând 
cu ochii minţii superbul mozaic din interior, atât de spectaculos 
încât primii săi admiratori declaraseră că plafonul semăna cu 
paradisul însuși. 

„Dacă ştii unde să te uiţi, Florenţa este un rai”, îi spusese el 
Siennei. 

Timp de secole, în acest sanctuar octogonal primiseră botezul 
nenumărate personalităţi, printre ele aflându-se și Dante. 

Întoarce-m-aş poet... unde-am primit botezul. 

Exilat fiind, poetului nu i se permisese niciodată să se întoarcă 

aici, în locul în care fusese botezat, dar Langdon era din ce în ce 
mai convins că, în urma bizarelor evenimente din noaptea 
trecută, măcar masca lui funerară reuşise să revină la matcă. 

„Baptisteriul, îşi spuse el. Aici trebuie să fi ascuns Ignazio 
masca înainte de a muri”. Amintindu-și mesajul lui telefonic 
disperat, și-l imagină ţinându-se cu mâinile de piept, 
împleticindu-se pe o alee lăturalnică și izbutind să dea un ultim 
telefon după ce depusese masca în baptisteriu. 

Porțile îți sunt deschise. 

Strecurându-se prin mulțime împreună cu Sienna, Langdon fu 
nevoit aproape să alerge pentru a ţine pasul cu ea, în vreme ce 
continua să fixeze cu privirea structura octogonală. Chiar și de la 
distanță, uşile masive ale baptisteriului scânteiau în lumina 
soarelui. 

Lucrate în bronz aurit și înalte de aproape cinci metri, ușile 
necesitaseră peste douăzeci de ani de muncă din partea lui 
Lorenzo Ghiberti. Cele zece casete care le decorau înfățișau figuri 
biblice sculptate cu atâta măiestrie, încât Giorgio Vasari declarase 
că uşile sunt „de netăgăduit perfecte în toate chipurile... cea mai 
măiastră capodoperă creată vreodată”. 

Aprecierile lui Michelangelo fuseseră însă cele care le 
aduseseră un supranume ce rezista şi astăzi. El afirmase că uşile 
erau atât de frumoase, încât ar fi putut fi folosite pe drept ca... 
Porţi ale Paradisului. 

CAPITOLUL 54 


„O Biblie în bronz”, îşi spuse Langdon, admirând splendidele 
uşi din faţa lui. 

Porţile Paradisului erau alcătuite din zece casete pătrate, 
fiecare ilustrând o scenă importantă din Vechiul Testament. De la 
Grădina Raiului la Moise şi la Templul lui Solomon, narațiunea 
biblică sculptată de Ghiberti se derula pe două coloane a câte 
cinci casete. 

Impresionanta înșiruire de scene iscase în decursul secolelor 
un fel de concurs de popularitate în rândul artiștilor și al 
istoricilor artei, fiecare dintre ei, de la Botticelli la criticii de 
astăzi, argumentându-şi preferința pentru „cea mai strălucită 
casetă”. Pe primul loc, conform opiniei generale, se afla caseta 
centrală a coloanei din stânga — lacob şi Esau — aleasă, după toate 
aparențele, pentru numărul impresionant de metode artistice 
utilizate în realizarea ei. Langdon bănuia însă că adevăratul 
motiv al acestei alegeri cvasiunanime era faptul că pe ea o 
preferase Ghiberti pentru a-şi imortaliza numele. 

Cu câțiva ani în urmă, Ignazio Busoni îi arătase cu mândrie 
aceste uși profesorului american, recunoscând cu ochii plecaţi că, 
după cinci secole de expunere la intemperii, vandalism şi 
poluare, ușile aurite fuseseră înlocuite fără mare publicitate cu 
copii fidele, originalele fiind păstrate în siguranţă la Museo dell’ 
Opera del Duomo, pentru a fi restaurate. Politicos, Langdon se 
abţinuse să-i spună gazdei sale că știa bine că admirau niște 
falsuri și că, în realitate, cele la care se uitau erau al doilea set de 
replici pe care le văzuse el; despre primul aflase întâmplător, pe 
când se documenta despre labirinturile de la Catedrala Grace din 

San Francisco şi descoperise că replicile Porţilor Paradisului 
lucrate de Ghiberti serviseră ca uși ale catedralei încă de prin anii 
1950. 

Acum, privirea îi fu atrasă de micul panou informativ 
amplasat în apropierea baptisteriului, mai precis de o scurtă 
frază în italiană. 

La peste nera. Moartea neagră. „Dumnezeule! îşi zise Langdon. 
E pretutindeni unde mă uit!” În conformitate cu textul de pe 
panou, ușile fuseseră comandate ca o ofrandă „votivă” adusă lui 
Dumnezeu - o dovadă de recunoștință pentru că Florența 
supraviețuise epidemiei de ciumă. 

Langdon întoarse din nou privirea spre Porțile Paradisului, în 
vreme ce în minte îi răsunau cuvintele lui Ignazio: „Porţile îți 
sunt deschise, dar trebuie să te grăbeşti”. 

În ciuda lor, uşile baptisteriului erau cât se poate de închise, 
aşa cum erau de altfel mereu, cu excepția unor rare sărbători 
religioase. În mod normal, turiștii intrau pe o altă ușă, de pe 
latura nordică a clădirii. 

Lângă el, Sienna se ridicase pe vârfuri, străduindu-se să 
răzbată cu privirea pe deasupra mulțimii. 

— Uşile nu au clanţă, spuse ea, nici broască, nimic. 

„Adevărat”, replică Langdon în sinea sa, ştiind că Ghiberti nu 
riscase să-și distrugă capodopera cu ceva atât de banal și de 
lumesc ca o clanţă. 

— Uşile se deschid spre interior, spuse el cu glas tare. Şi se 
încuie dinăuntru. 

Sienna se gândi o clipă, ţuguindu-și buzele. 

— Deci de aici, de afară... nimeni nu poate şti dacă sunt 
încuiate sau nu. 

El încuviinţă. 

— Sper că exact la asta s-a gândit și Ignazio. 

Făcând câţiva paşi spre dreapta, Langdon se uită pe latura de 
nord a clădirii, unde se afla o ușă mult mai simplă - intrarea 
pentru turişti — şi, alături de ea, un ghid cu aer plictisit fuma o 
țigară și-i mustra pe cei dornici să intre, arătându-le un înscris de 
alături: 

APERTURA 13.00 — 17.00. 

„Se deschide abia peste câteva ore, își spuse Langdon, 
mulțumit. Şi deocamdată nimeni nu a fost înăuntru”. 

Instinctiv se uită spre încheietura mâinii, amintindu-și o clipă 
mai târziu că îi dispăruse ceasul cu Mickey Mouse. 

Când ridică privirea spre Sienna, văzu că era înconjurată de 
un grup de turiști care făceau fotografii prin gardul metalic 
simplu amplasat la câțiva metri în fața Porţilor Paradisului, pentru 
a-i împiedica pe vizitatori să se apropie prea mult de capodopera 
lui Ghiberti. 

Grilajul era lucrat din fier forjat negru, prevăzut la partea 
superioară cu vârfuri vopsite în auriu, astfel că semăna bine cu 
banalele garduri ale caselor din suburbii. Panoul informativ care 
descria porţile nu fusese fixat pe spectaculoasele uși din bronz, ci 
pe acest simplu gard de protecţie. 

Langdon auzise că această poziționare ambiguă stârnea uneori 
confuzie în rândul turiştilor și, ca o dovadă în acest sens, exact în 
clipa aceea o femeie voinică, într-un costum de sport Juicy 
Couture, îşi făcu loc prin mulțime, se uită la panou, se încruntă 
spre gardul din fier forjat și bombăni: 

— Porţile Paradisului? Aiurea! Parc-ar fi gardul câinelui meu de 
acasă! 

Şi apoi se îndepărtă înainte să apuce cineva să-i explice. 

Sienna întinse mâna şi prinse grilajul protector, privind printre 


327 


bare, la mecanismul de închidere din spate. 

— Uite, şopti ea făcând ochii mari. Lacătul pus în partea din 
spate e descuiat! 

Langdon se uită și el, constatând că Sienna avea dreptate. 
Lacătul era astfel așezat încât să pară încuiat, dar la o privire 
atentă se vedea limpede că nu era astfel. 

„Porţile îți sunt deschise, dar trebuie să te grăbești”. 

Langdon ridică ochii spre Porţile Paradisului, de dincolo de 
grilaj. Dacă Ignazio le lăsase într-adevăr descuiate, masivele uşi 
ale baptisteriului ar fi trebuit să se deschidă la o simplă 
împingere. Problematic însă avea să fie să intre fără să atragă 
atenţia vreunei persoane din piaţă, incluzându-i aici pe poliţişti și 
pe paznicii Domului. 

— Feriţi-vă! strigă deodată o femeie undeva în apropiere. O să 
sară! adăugă ea cu un accent de groază în glas. Acolo sus, în 
clopotniţă! 

Langdon se răsuci să se uite și văzu că femeia care striga era... 
Sienna. Stătea la vreo cinci metri distanţă, cu degetul întins spre 
clopotniţa lui Giotto şi țipa. 

— Acolo, în vârf! O să sară! 

Toate privirile se ridicară spre cer, spre acoperișul clopotniţei. 
Aproape de ei, oamenii începură să arate cu mâinile, strigând la 
rândul lor. 

— Se aruncă cineva? 

— Unde?! 

— Eu nu văd! 

— Acolo, spre stânga?! 

În numai câteva secunde, zvonul se răspândi printre turiștii 
din piață. Cu viteza unui foc nestăvilit pe un câmp cu uscături, 
panica se întinse până ce cuprinse toată mulțimea, fiecare privind 

în sus şi arătând cu degetul. 

„Marketing viral”, își spuse Langdon, ştiind că are la 
dispoziţie foarte puţin timp pentru a acţiona. Prinse imediat 
grilajul din fier forjat şi trase de el exact în clipa în care Sienna se 
întoarse şi amândoi se furişară în spatele lui. După ce îl așezară 
la loc, se răsuciră spre uşile de bronz înalte de cinci metri. 
Sperând că înțelesese corect mesajul lui Ignazio, Langdon își 
propti un umăr într-o laterală a ușilor masive și împinse tare în 
picioare. 

În primul moment nu se întâmplă nimic, dar apoi, înnebunitor 
de lent, tăblia din bronz începu să se miște. „Uşile sunt 
deschise!” Porţile Paradisului se deplasară câteva palme, iar fără a 
pierde o clipă, Sienna se răsuci într-o parte și se strecură în 
întunericul din interiorul baptisteriului. 

Împreună, împinseră apoi ușa în direcție opusă, închizând-o 
cu un bufnet sec. Instantaneu, agitația şi zgomotul de afară se 
stinseră. 

Sienna făcu semn spre o bârnă lungă din lemn așezată pe 
podea; fără îndoială, la un moment dat fusese prinsă în suporții 
din stânga şi din dreapta ușilor, ca să blocheze intrarea. 

— Probabil că Ignazio a îndepărtat-o pentru tine, şopti ea. 

Cu ajutorul ei, Langdon ridică bârna şi o puse înapoi în 
suporţi, încuind astfel Porțile Paradisului... şi izolându-se în 
interior. 

Câteva momente rămaseră amândoi tăcuţi, rezemați de uși, 
încercând să-şi recapete răsuflarea. În comparaţie cu agitația de 
afară, interiorul baptisteriului părea la fel de sigur și de liniștit ca 
paradisul însuși. 


XXX 


329 


În Piazza del Duomo, bărbatul cu ochelari Plume Paris și 
cravată multicoloră înainta prin mulţime, ignorând privirile 
stânjenite ale celor care îi observau iritația de pe piele. 

Tocmai ajunsese la ușile din bronz în spatele cărora 
dispăruseră atât de abil Robert Langdon şi blonda lui însoţitoare; 
chiar și de afară auzise bufnetul greu al intrării baricadate din 
interior. 

„Pe aici nu se mai poate intra”. 

Încet, atmosfera din piață revenea la normal. Turiștii care 
căutaseră cu privirile pe sus începuseră să-și piardă interesul. 
„Nu sare nimeni”. Şi fiecare își văzu de treaba lui. 

Bărbatul simţea iar mâncărimi agasante, erupția părând să se 
agraveze. Acum i se umflaseră și buricele degetelor, iar pielea de 
pe ele i se crăpase. Ca să nu se mai scarpine, își îndesă mâinile în 
buzunare. În vreme ce dădea ocol construcţiei octogonale, în 
căutarea unei alte intrări, durerea din piept începu să zvâcnească. 

Abia trecuse de un colț când simţi o durere ascuţită în mărul 
lui Adam și își dădu seama că se scărpina iar. 

CAPITOLUL 55 


Legenda spune că e imposibil ca, odată ce intri în Baptisteriul 
lui San Giovanni, privirea să nu-ţi zboare în sus. Deşi mai fusese 
aici de câteva ori, Langdon simți și acum imboldul acela mistic, 
ridicându-și ochii spre plafon. 

Sus, la mare înălțime, cupola octogonală avea o anvergură de 
peste douăzeci și cinci de metri, scânteind și licărind de parcă ar 
fi fost acoperită cu jar aprins. Suprafaţa sa chihlimbariu-aurie 
reflecta în mod inegal lumina ambientală, în peste un milion de 
plăcuţe smalti — minuscule piese de mozaic tăiate manual dintr-o 
ceramică smălțuită — dispuse în şase cercuri concentrice pe care 
erau reprezentate scene biblice. 

Pentru un efect și mai dramatic, lumina zilei pătrundea printr- 
un oculus central — asemănător cu cel din Panteonul roman - și 
printr-o serie de ferestruici dispuse la mare înălțime, adânc în 
structura plafonului, conturând raze luminoase atât de bine 
focalizate, încât păreau aproape solide, ca grinzile structurale 
așezate în unghiuri variabile. 

Înaintând alături de Sienna spre centrul baptisteriului, 
Langdon studie legendarul mozaic de pe plafon — o reprezentare 
pe multiple niveluri a raiului și iadului, asemănătoare cu modul 
în care erau ele descrise în Divina Comedie. 

„Dante Alighieri a văzut lucrarea asta în copilărie, îşi spuse el. 
Inspiraţie venită de sus”. 

Langdon își îndreptă atenția asupra părții centrale a 
mozaicului. Exact deasupra altarului principal se înălța o statuie 
de opt metri înfățişându-l pe lisus Cristos la judecata celor 
mântuiţi și a celor damnaţi deopotrivă. 

În dreapta lui Iisus, cei drepți primeau darul vieţii veșnice, în 
stânga lui, păcătoşii erau etern bătuţi cu pietre, prăjiţi la frigare şi 
devoraţi de tot soiul de creaturi. 

Torturile lor erau urmărite de un mozaic colosal 
reprezentându-l pe Satan în chip de fiară infernală, devoratoare 
de oameni. Langdon tresărea de fiecare dată când vedea această 
figură care, cu peste șapte sute de ani în urmă privise spre 
tânărul Dante Alighieri, îngrozindu-l şi inspirându-i ideile 
portretizate de el în ultimul cerc al iadului. 

Mozaicul  înfricoşător de deasupra înfățișa un diavol 
încornorat care devora o ființă umană, începând de la cap. 
Picioarele nefericitului atârnau din gura lui Satan, amintind de 
membrele păcătoşilor pe jumătate îngropaţi din Malebolge. 

Lo 'mperador del doloroso regno, îşi spuse Langdon, amintindu-și 
textul lui Dante. „Împăratul tărâmului nefericirii”. 

Din urechile diavolului ieşeau doi şerpi groși, zvârcolindu-se, 
și ei devorând păcătoşi și lăsând impresia că Satan avea trei 
capete, exact aşa cum îl descrisese Dante în ultimul cânt al 
Infernului. În mintea lui Langdon se conturară imagini din 
poemul dantesc. 

„Capul lui avea trei feţe... pe cele trei bărbii scurgându-i-se o 
spumă sângerie... cu cele trei guri rupând... sfâșiind păcătoşii 
câte trei odată”. Triplul caracter malefic al lui Satan avea o 
evidentă semnificație simbolică, știa Langdon: îl plasa într-un 
echilibru perfect cu gloria întreită a Sfintei Treimi. 

Privind terifianta reprezentare, încercă să-şi imagineze efectul 
pe care mozaicul trebuie să-l fi exercitat asupra tânărului Dante, 
care an de an asistase la slujbele desfășurate aici, văzându-l pe 
acest Satan care nu-l slăbea din priviri în timp ce el se ruga. În 
această dimineaţă însă, Langdon avea tulburătoarea senzaţie că 

diavolul se uita de fapt la el. 

Îşi coborî imediat privirea spre balconul și galeria de la cel de- 
al doilea nivel al baptisteriului — zona din care le era permis 
femeilor să asiste la botezuri — și apoi spre mormântul suspendat 
al antipapei loan al XXIII-lea, ale cărui rămășițe trupeşti 
odihneau sus, pe perete, aidoma unui om al cavernelor sau a 
unui subiect într-un truc magic de levitaţie. 

În cele din urmă, privirea i se opri asupra pardoselii bogat 
ornamentate, despre care mulți credeau că include referințe la 
astronomia medievală. Parcurse complexele modele în alb şi 
negru, până ce ajunse în centrul încăperii. 

„Şi, iată-l!” îşi spuse, știind că avea în fața ochilor locul exact 
în care Dante Alighieri fusese botezat, în ultima jumătate a 
secolului al XIII-lea. 

— „Întoarce-m-aş poet... unde-am primit botezul”, declamă 
Langdon, iar vocea îi stârni ecou în interiorul cavernos al 
baptisteriului. Aici e. 

Sienna privi spre mijlocul pardoselii, unde îi arăta el. 

— Dar... nu e nimic aici! 

— Nu mai e, replică Langdon. 

Tot ce se mai vedea era un octogon roşu-maroniu, pe podea. 
Porțiunea simplă, cu opt laturi, întrerupea evident modelul ornat 
al pardoselii şi semăna cu un fel de gaură mare, peticită — ceea ce 
și era, de fapt. 

Langdon îi explică în câteva cuvinte că vasul baptismal 
original fusese unul de mari dimensiuni, în forma unui octogon, 
amplasat exact în centrul încăperii. În vreme ce, în perioada 
modernă, vasele baptismale erau de obicei recipiente aşezate 
deasupra podelei, înainte vreme se foloseau unele ce aminteau 
pregnant de ochiurile de apă naturale — în acest caz un fel de 

bazin adânc, plin cu apă, în care credincioşii puteau fi cufundaţi 
aproape complet. Langdon se întrebă cum trebuie să fi răsunat, 
între aceşti pereţi de piatră, plânsetele și ţipetele de teamă ale 
copiilor cufundați în ochiul acela mare de apă rece ca gheaţa, 
aflat odinioară în centrul baptisteriului. 

— Botezul aici era ceva rece şi înspăimântător, îi spuse el 
Siennei. Un veritabil rit de trecere. Chiar periculos. Se spune că, 
odată, Dante s-a aruncat în vasul baptismal pentru a salva un 
copil care risca să se înece. În orice caz, vasul original a fost 
acoperit la un moment dat, cândva în secolul al XVI-lea. 

Sienna începu să privească în jur, în mod vizibil preocupată. 

— Dar dacă vasul baptismal al lui Dante a dispărut... unde a 
ascuns [Ignazio masca? 

Langdon îi înțelese perfect îngrijorarea. Baptisteriul nu ducea 
lipsă de locuri în care ai fi putut ascunde un obiect — în spatele 
coloanelor, al statuilor, pe după morminte, în nişe, la altar şi 
chiar undeva la nivelul de sus. Și totuşi, se simţea încrezător 
când se întoarse cu fața spre ușile prin care intraseră. 

— Ar trebui să începem de aici, spuse el, arătând o zonă de la 
perete, imediat în dreapta Porţilor Paradisului. 

Pe o platformă, dincolo de o poartă decorativă, se afla un soclu 
hexagonal, înalt, din marmură, ce semăna cu un mic altar sau cu 
o măsuţă pentru servit. Exteriorul era atât de bogat ornamentat, 
încât părea o camee lucrată în sidef. Pe soclu era așezată o piesă 
din lemn lustruit cu diametrul de circa un metru. 

Sienna nu părea deloc convinsă când păși în spatele lui 
Langdon, spre soclu. Dar când urcară treptele și trecură de 
poarta de protecţie, tresări dându-și seama la ce se uita de fapt. 

Langdon zâmbi. „Exact, nu-i un altar sau o masă”. Piesa din 
lemn lustruit era un capac care acoperea ceva gol. 

— Un vas baptismal? întrebă Sienna. 

El încuviinţă. 

— Dacă Dante ar fi botezat astăzi, acest vas ar fi folosit. 

Fără a mai pierde timpul, trase adânc aer în piept şi puse 
palmele pe capacul din lemn, pregătindu-se, cu un tremur de 
anticipație, să-l ridice. Prinzând bine marginile, trase într-o parte, 
glisând lemnul pe marmura de dedesubt, și așeză capacul pe 
podea, lângă vas. Apoi se aplecă și privi în golul întunecat, larg 
de peste jumătate de metru. 

Şi ceea ce văzu îl făcu să înghită greu. 

Din penumbra vasului, chipul mort al lui Dante Alighieri 
părea că-l priveşte. 


335 


CAPITOLUL 56 


„Caută și vei găsi”. 

Langdon stătea lângă vasul baptismal și privea în jos, la masca 
mortuară de un galben-palid, care lăsa impresia că se uită în sus, 
cu ochi goi. Nasul acvilin şi bărbia proeminentă erau 
inconfundabile. 

Dante Alighieri. 

Faţa lipsită de viață avea în sine o înfăţişare tulburătoare, dar 
ceva anume din felul în care fusese așezată în vasul baptismal îi 
dădea un aer aproape supranatural. Langdon resimţi o clipă de 
incertitudine. 

„Oare masca asta... pluteşte în aer?” 

Lăsându-se pe vine, se uită mai îndeaproape la scena din fața 
lui. Vasul era adânc de peste un metru, un metru și jumătate, 
fiind mai degrabă un fel de put, decât un bazin, iar pe fundul său 
hexagonal se vedea un strat de apă. În mod straniu, masca părea 
suspendată undeva pe la jumătatea puţului... plutind chiar 
deasupra apei, ca printr-o magie. 

Langdon avu nevoie de câteva momente pentru a-și da seama 
ce anume cauza iluzia. Vasul avea un pivot central care urca de 
pe fund până pe la jumătatea lui, cu extremitatea aplatizată ca un 
mic platou metalic, imediat deasupra nivelului apei. Platoul 
părea un element decorativ și, poate, un suport pentru 
fundulețul copiilor, dar acum servea drept piedestal pe care 
fusese așezată masca lui Dante, astfel încât să nu atingă apa. 

Niciunul din ei nu spuse nimic în vreme ce stăteau, unul lângă 
altul, privind faţa ridată a poetului florentin, închisă în punga de 
plastic autosigilantă, de parcă s-ar fi sufocat. Pentru o secundă, 

imaginea chipului privind în sus dintr-un vas cu apă îi reaminti 
lui Langdon de propria experiență traumatizantă din copilărie, 
când, căzut în adâncul unui puț, privea în sus, spre cer, cu 
disperare. 

Alungându-și gândul din minte, întinse mâna și apucă masca 
de ambele părţi, cu grijă. Deşi mică după standardele moderne, 
ipsosul vechi era mai greu decât s-ar fi aşteptat el. Încet, scoase 
masca din vas şi o ridică în aer, astfel încât s-o poată studia 
amândoi. 

Chiar şi prin punga de plastic, chipul părea remarcabil de viu 
și de natural. lpsosul ud imortalizase fiece cută a figurii 
bătrânului poet. Cu excepţia unei fisuri vechi în mijloc, masca era 
într-o stare perfectă. 

— Întoarce-o! șopti Sienna. Să-i vedem partea din spate! 

Langdon nu mai așteptase îndemnul ei. În înregistrarea 
camerelor de securitate de la Palazzo Vecchio se văzuse limpede 
că el și Ignazio descoperiseră ceva pe dosul măştii — ceva atât de 
interesant încât îi determinase să plece din palat cu tot cu 
obiectul în sine. 

Având grijă să nu cumva să scape din mâini fragilul artefact, 
Langdon îl întoarse şi îl așeză cu fața în jos în palma sa dreaptă, 
ca să-l poată examina și pe partea din spate. Spre deosebire de 
faţa ridată şi texturată, interiorul măștii era neted. Fiindcă nu 
fusese confecționată pentru a fi purtată, dosul măștii fusese 
umplut cu ipsos, pentru a-i conferi o anume soliditate, astfel că 
partea din interior era o simplă suprafață concavă, ca o farfurie 
puţin adâncă. 

Langdon nu ştia la ce se așteptase să găsească pe spatele măștii 
lui Dante, dar în niciun caz nu... asta. 

Nimic. 

Absolut nimic. 

Doar un contur neted şi gol. 

Sienna părea la fel de nedumerită. 

— E ipsos şi atât, șopti ea. Şi dacă nu-i nimic aici, mă întreb ce 
ați văzut tu şi Ignazio. 

„Habar n-am”, răspunse Langdon în sinea sa, întinzând și 
netezind punga de plastic pentru a vedea mai bine. „Nu-i nimic 
aici!” Tot mai dezamăgit, ridică masca într-o rază de lumină şi o 
studie îndeaproape. Când o înclină, încercând s-o privească 
dintr-un unghi mai bun, pentru o clipă își spuse că zărise o 
ușoară decolorare în partea de sus — un șir orizontal de marcaje 
pe partea din interior a frunţii lui Dante. 

„O pată naturală? Sau poate... altceva?” 

Răsucindu-se pe călcâie, arătă spre un panou din marmură 
prins cu balamale pe peretele din spatele lor. 

— Caută acolo, îi spuse Siennei. Vezi dacă sunt ceva prosoape. 

Sienna păru sceptică, dar se supuse şi deschise dulapul discret 
disimulat, în care se aflau trei piese: o valvă pentru a controla 
nivelul apei în vasul baptismal, un întrerupător pentru a acţiona 
becul de deasupra vasului și... un teanc de prosoape din pânză. 

Langdon văzu privirea mirată a Siennei, dar el trecuse prin 
suficiente biserici din lumea întreagă pentru a şti că, aproape de 
vasele baptismale, majoritatea preoţilor păstrau la îndemână 
câteva scutece pentru cazuri de urgenţă, caracterul imprevizibil 
al vezicii urinare a sugarilor constituind un risc universal în caz 
de botez. 

— Bun, spuse el, văzând prosoapele. Ţii tu masca o secundă? 

Şi după ce puse preţiosul artefact în mâinile ei, trecu la treabă. 
Mai întâi, puse capacul din lemn înapoi pe vasul baptismal, 
pentru a reface măsuța-altar inițială. Apoi luă câteva prosoape și 

le întinse în chip de faţă de masă. În final, acţionă întrerupătorul 
electric şi spotul de deasupra vasului baptismal se aprinse, 
scăldând în lumină suprafaţa acoperită. 

Sienna puse încet masca pe masa improvizată, iar Langdon 
luă alte câteva prosoape pe care le folosi ca pe nişte mănuși 
pentru a scoate masca din punga de plastic, atent să n-o atingă cu 
degetele goale. Câteva clipe mai târziu, masca mortuară a lui 
Dante şedea cu fața în sus, neacoperită, sub lumina vie, precum 
capul unui pacient anesteziat pe masa de operație. 

Suprafaţa ei impresionantă părea și mai dramatică în lumină, 
cutele şi ridurile de bătrânețe fiind accentuate de ipsosul 
decolorat. Fără să ezite, Langdon se folosi de mănuşile sale de 
ocazie pentru a întoarce masca şi a o așeza invers. 

Partea din spate părea mult mai puţin veche decât faţa — albă 
şi curată, nu gălbuie și pătată. 

Sienna își lăsă capul pe un umăr, cu un aer nedumerit. 

— Partea asta ți se pare cumva mai nouă decât cealaltă? 

Într-adevăr, diferenţa de culoare era mai accentuată decât şi-ar 
fi închipuit el, dar, fără îndoială, partea din spate era la fel de 
veche ca faţa. 

— Îmbătrânire inegală, răspunse el. Partea din spate a fost 
ferită graţie vitrinei, astfel că nu a suportat efectele vătămătoare 
ale luminii soarelui. 

Şi îşi făcu o notă mentală să-și schimbe loţiunea de protecție 
solară cu una cu factor de protecție mai mare. 

— Stai puţin! exclamă Sienna, aplecându-se mai aproape de 
mască. Uite! Pe frunte! Asta trebuie să fi văzut tu și Ignazio. 

Privirea lui Langdon zbură imediat spre zona decolorată pe 
care o zărise puţin mai înainte, prin plastic - un vag şir de 
însemne ce se întindea orizontal pe partea interioară a frunţii lui 


339 


Dante. Acum însă, în lumina puternică a becului, văzu clar că 
însemnele nu erau o decolorare naturală... ci aveau origini 
umane. 

— E... ceva scris! şopti Sienna cu vocea sugrumată. Dar... 

Langdon studie inscripţia. Era un singur rând de litere galben- 
maronii, scrise de mână cu înflorituri. 

— Asta-i tot ce zice?! comentă Sienna, părând aproape 
înfuriată. 

Langdon însă abia dacă o auzi. „Cine a scris asta? Cineva din 
epoca lui Dante?” Nu părea probabil. Dacă așa ar fi stat lucrurile, 
sigur inscripţia ar fi fost observată de mult de vreun istoric al 
artei, la restaurările sau curăţările făcute în mod regulat, astfel că 
s-ar fi aflat despre ea. Langdon nu auzise însă niciodată despre 
existenţa ei. 

O sursă mult mai plauzibilă îi veni imediat în minte. 

Bertrand Zobrist. 

El fusese proprietarul măştii şi, în consecință, avusese acces 
nestingherit la ea ori de câte ori voise. El avusese posibilitatea să 
scrie textul pe dosul măştii şi apoi s-o pună la loc în vitrina ei 
fără ca nimeni să observe ceva. „Proprietarul măştii, le spusese 
Marta, nu permite nici măcar echipei noastre să deschidă vitrina, 
decât în prezenţa lui”. 

Langdon îi explică toate acestea Siennei, în câteva cuvinte. Ea 
păru să-i accepte logica, însă era evident că ideea o deconcerta. 

— Nu are niciun sens, spuse ea cu un aer neconvins. Dacă 
acceptăm că Zobrist a scris în secret ceva pe dosul măștii 
mortuare a lui Dante şi că tot el a creat proiectorul acela care să 
îndrume spre ea... atunci de ce n-a scris ceva mai inteligibil? 
Chestia asta nu înseamnă nimic! Toată ziua am căutat și am 
alergat după mască, iar acum asta e tot ce găsim?! 

Langdon se întoarse la textul de pe dosul măștii. Mesajul scris 
de mână era foarte scurt doar şapte litere — și, într-adevăr, părea 
complet lipsit de sens. 

„Frustrarea Siennei este perfect de înțeles”. 

El însă simţea fiorul acela familiar al unei revelații iminente: îşi 
dăduse aproape imediat seama că acele șapte litere îi vor spune 
tot ce trebuia să ştie despre ce aveau de făcut în continuare. 

Mai mult decât atât, sesizase un miros vag al măștii — un iz 
cunoscut, care putea explica de ce partea din spate era mult mai 
albă decât faţa... iar asta nu avea nicio legătură cu lumina 
soarelui ori cu îmbătrânirea materialului. 

— Nu înţeleg, spuse Sienna. E aceeaşi literă repetată de șapte 
ori. 

Langdon încuviinţă calm în vreme ce studia textul: șapte litere 
identice, inscripționate cu un scris caligrafic pe partea din 
interior a frunţii lui Dante. 

PPPPPPP 

— Şapte de P, adăugă Sienna. Și noi ce-ar trebui să facem cu 
asta?! 

Langdon surâse la fel de calm și ridică ochii spre ai ei. 

— Aş sugera să facem exact ce ne spune mesajul să facem. 

Sienna îl privi neîncrezătoare. 

— Şapte de P... e un mesaj? 

— Este, replică el, de această dată zâmbind larg. Şi dacă ai 
studiat opera lui Dante, este un mesaj foarte clar. 


XXX 


Afară, lângă Baptisteriul lui San Giovanni, bărbatul cu cravata 
multicoloră îşi şterse unghiile cu batista și apoi își tamponă 
pustulele de pe gât. Încercă să nu dea atenţie senzaţiei de 

usturime a ochilor, în vreme ce privea cu pleoapele mijite spre 
destinaţia sa. 

Intrarea pentru turiști. 

Lângă ușă, un ghid obosit fuma o ţigară şi-i redirecționa pe 
turiştii care, probabil, nu descifraseră panoul cu orarul de 
funcţionare. 

APERTURA 13.00 — 17.00 

Bărbatul cu erupția pe piele se uită la ceasul de la încheietura 
mâinii. Baptisteriul rămânea închis timp de alte câteva ore. După 
ce privi o vreme spre ghid, se hotărî. Își scoase cercelul de aur 
din ureche şi-l puse în buzunar. Apoi îşi luă portofelul şi se uită 
în el. Pe lângă o serie de carduri de credit și un teanc de euro, 
avea peste trei mii de dolari SUA, numerar. 

Slavă Domnului, avariţia era un păcat internaţional! 

CAPITOLUL 57 


Peccatum... Peccatum... Peccatum... 

Cei şapte P de pe dosul măștii lui Dante îl trimiseră imediat pe 
Langdon cu gândul la textul Divinei Comedii. Pentru o clipă, se 
revăzu pe podium, la Viena, susținându-şi prelegerea „Divinul 
Dante: Simboluri ale Iadului”. 

— Am coborât acum, răsunase vocea lui în difuzoare, trecând 
prin cele nouă cercuri ale iadului, spre centrul Pământului, şi am 
ajuns față-n față cu Lucifer însuși. 

Şi schimbase diapozitivele, prezentând o serie de diavoli cu 
trei capete preluaţi din diverse lucrări de artă — Mappa lui 
Botticelli, mozaicul din baptisteriul florentin și terifiantul demon 
negru al lui Andrea di Cione, cu blana mânjită de sângele rubiniu 
al victimelor sale. 

— Împreună, continuase el, am coborât pe pieptul hirsut al lui 
Satan, am schimbat direcția când s-a inversat forța gravitațională 
și am ieșit din tenebre... izbutind încă o dată să vedem stelele. 

Şi trecuse de la un diapozitiv la altul până ce ajunsese la o 
imagine pe care o prezentase mai devreme - pictura lui 
Domenico di Michelino din interiorul Domului, care îl înfățișa pe 
Dante în robă roşie în faţa zidurilor Florenței. 

— lar dacă veţi privi atent... veţi observa și stelele, adăugase el 
arătând bolta înstelată care se arcuia deasupra lui Dante. Aşa 
cum vedeţi, cerurile sunt constituite dintr-o serie de nouă sfere 
concentrice, în jurul Pământului. Această structură a paradisului 
este menită să reflecte şi să contrabalanseze cele nouă cercuri ale 
infernului. După cum probabil ați observat, cifra nouă apare des 
în literatura lui Dante. 

Langdon făcuse o pauză, luase o înghiţitură de apă și lăsase 
publicul să-şi tragă răsuflarea după chinuitoarea coborâre și apoi 
ieşire din iad. 

— Prin urmare, după ce aţi îndurat ororile infernului, probabil 
că sunteți nerăbdători să ajungeţi în paradis. Din păcate, în opera 
lui Dante nimic nu e simplu, subliniase el cu un oftat teatral. 
Pentru a ne înălța în paradis, trebuie să urcăm un munte — 
deopotrivă în sens literal și figurat. 

Şi arătase spre pictura lui Michelino. La orizont, în spatele lui 
Dante, se vedea un munte ca un con ridicându-se spre cer. 
Spiralând pe coastele lui, un drum înconjura conul în mod 
repetat — de nouă ori — ducând spre vârf în cercuri tot mai 
strânse. Pe drum, siluete în pielea goală își târşâiau cu greu 
picioarele, supuse la tot felul de cazne. 

— Vă prezint Muntele Purgatoriului, anunţase el apoi. Şi, din 
păcate, acest urcuș chinuitor, în nouă cercuri, este singura cale de 
urmat din adâncurile iadului până la splendoarea paradisului. Pe 
drum puteţi vedea sufletele celor care se căiesc... fiecare plătind 
un preț pe măsura păcatului de care s-a făcut vinovat. Invidioșii 
trebuie să urce cu pleoapele cusute, ca să nu mai poată râvni la 
nimic; orgolioșii cară în spinare stânci uriașe, forțându-i să se 
aplece cu umilință; lacomii străbat drumul fără mâncare și apă, 
chinuiți de foame și sete, iar desfrânaţii sunt nevoiţi să urce prin 
flăcări, care să-i purifice de patimi. Dar înainte de a vi se acorda 
privilegiul de a urca pe acest munte și a vă spăla de păcate, 
continuase Langdon după o scurtă pauză, trebuie să vorbiţi cu 
acest personaj. 

Şi afișase un diapozitiv ce prezenta un detaliu al picturii lui 
Michelino, în care pe un tron la poalele Muntelui Purgatoriului 
şedea un înger înaripat. La picioarele lui, un șir de penitenţi 

aşteptau să li se permită să înceapă urcușul. În mod ciudat, 
îngerul avea în mână o sabie lungă, al cărei vârf părea să 
împungă fața primului păcătos din şir. 

— Cine ştie, întrebase Langdon, ce face acest înger? 

— Înjunghie pe cineva în cap? răsunase un glas din sală. 

— Nu. 

— Înjunghie pe cineva în ochi? se auzise altă voce. 

Langdon clătinase din cap. 

— Altcineva? 

O persoană de pe un rând din spate replicase ferm: 

— Îi scrie pe frunte. 

Profesorul zâmbise. 

— Se pare că avem aici pe cineva familiarizat cu textul lui 
Dante. Şi, făcând din nou semn spre pictură, continuă: Îmi dau 
seama că pare că îngerul îl înțeapă pe bietul om în frunte, dar nu 
e așa. În conformitate cu textul lui Dante, îngerul care păzește 
intrarea în purgatoriu foloseşte vârful săbiei pentru a scrie ceva 
pe fruntea fiecărui penitent înainte de a-l lăsa să intre. Şi ce 
anume scrie? — veţi întreba dumneavoastră. 

După o scurtă pauză pentru efect, Langdon explicase mai 
departe: 

— În mod bizar, scrie o singură literă... repetată de șapte ori. 
Ştie cineva ce literă scrie îngerul de șapte ori pe fruntea lui 
Dante? 

— P! strigă o voce din public. 

— Da, zâmbise Langdon. Litera P. lar acest P înseamnă 
peccatum — „păcat” în latină. lar faptul că este scris de șapte ori 
simbolizează cele Septem Peccata Mortalia, cunoscute şi ca... 

— Cele șapte păcate capitale! strigă altcineva. 

— Exact! Și astfel, doar urcând prin toate nivelurile 

purgatoriului îți poți ispăşi păcatele. Cu fiecare nou nivel de care 
treci, un înger îţi şterge câte un P de pe frunte, până când, în vârf, 
ajungi cu fruntea curată... şi cu sufletul purificat de toate 
păcatele. Doar există un motiv pentru care locul se numește 
purgatoriu! adăugase el, făcând cu ochiul spre public. 

Revenit în prezent, Langdon o văzu pe Sienna privindu-l peste 
vasul baptismal. 

— Cei şapte P? întrebă ea, readucându-l în prezent și făcând 
semn spre masca lui Dante. Spui că ăsta-i un mesaj? Care ne 
arată ce să facem mai departe? 

Langdon îi povesti pe scurt despre viziunea dantescă asupra 
Muntelui Purgatoriului, despre cei şapte P care simbolizau cele 
șapte păcate capitale şi despre procesul de purificare prin 
scrierea pe frunte. 

— Fără îndoială, conchise el, ca un admirator fanatic al lui 
Dante, Bertrand Zobrist era familiarizat cu cei șapte P şi cu 
ștergerea lor de pe frunte, ca modalitate de a urca spre paradis. 

Sienna nu părea foarte convinsă. 

— Crezi că Bertrand Zobrist a scris acei P pe dosul măștii 
fiindcă vrea ca noi să... le ștergem literal de pe masca mortuară? 
Asta crezi că ar trebui să facem? 

— Îmi dau seama că e... 

— Robert, chiar dacă am şterge literele, cu ce ne-ar ajuta asta? 
Am rămâne cu o mască absolut goală. 

— Poate, replică el cu un zâmbet plin de speranţă. Sau poate 
că nu. Cred că lucrurile nu sunt chiar atât de simple. Îți amintești 
ce spuneam, că partea din spate a măştii este mai deschisă la 
culoare ca urmare a îmbătrânirii neuniforme? 

— Da. 

— S-ar putea să fi greșit. Diferenţa de culoare pare prea 

puternică pentru a fi rezultatul simplei îmbătrâniri a 
materialului, iar textura de pe spate are dinți. 

— Dinţi? 

Langdon îi arătă că, pe dosul măştii, materialul era mult mai 
aspru decât cel de pe față... şi mult mai granulos, ca glaspapirul. 

— În lumea artei, textura asta aspră e numită „dinţi”, iar 
pictorii preferă să lucreze pe o astfel de suprafață fiindcă 
vopselele aderă mai bine. 

— Nu înţeleg ce relevanţă are asta. 

Langdon surâse. 

— Ştii ce-i acela grund? 

— Sigur, pictorii îl folosesc ca să-și pregătească pânzele și... 
spuse ea și se opri scurt, probabil înțelegând la ce se referise el. 

— Exact. ÎI folosesc pentru a obţine o suprafață albă, curată şi 
zgrunțuroasă, şi uneori pentru a acoperi o altă pictură, dacă vor 
să refolosească pânza respectivă. 

Acum Sienna părea cât se poate de interesată. 

— Și crezi că Zobrist a acoperit partea din spate a măştii cu 
grund? 

— Aşa s-ar explica „dinţii” şi nuanța mai deschisă. Şi tot 
acesta ar putea fi motivul pentru care a dorit ca noi să ştergem cei 
șapte P. 

Sienna păru nedumerită de această ultimă ipoteză. 

— Miroase asta, o îndemnă el şi ridică masca spre faţa ei, ca un 
preot oferind împărtășania. 

Ea strâmbă din nas. 

— Grundul miroase a câine ud? 

— Nu orice grund. Cel obișnuit miroase a cretă. A câine ud 
miroase grundul acrilic. 

— Şi asta înseamnă că... 

— Înseamnă că e solubil în apă. 

Sienna își lăsă capul pe un umăr, gânditoare. Își îndreptă 
privirea încet spre mască și apoi, brusc, spre Langdon, cu ochii 
mari. 

— Crezi că e ceva sub grund? 

— Asta ar explica multe. 

Fără a mai pierde timpul, ea trase într-o parte capacul din 
lemn care acoperea vasul baptismal. Luă un prosop din pânză 
curat și-l înmuie în apa din vas, apoi i-l întinse lui Langdon. 

— Şterge-l tu. 

Langdon așeză masca în palma stângă, cu faţa în jos, și luă 
prosopul ud. Scuturând excesul de apă, începu să tamponeze 
interiorul frunţii lui Dante, umezind zona marcată cu cei şapte P. 
După ce frecă de câteva ori cu arătătorul, înmuie încă o dată 
prosopul în vasul baptismal și continuă să şteargă. Cerneala 
neagră începu să se întindă. 

— Grundul se dizolvă, exclamă el, surescitat. Şi cerneala se 
curăță odată cu el. 

În vreme ce repeta procesul a treia oară, Langdon începu să 
declame pe un ton sobru, pios și monoton, stârnind ecou în 
baptisteriu: 

— Prin botez, Domnul lisus Cristos v-a eliberat de păcat şi v-a 
dăruit viață nouă, prin apă și prin Sfântul Duh. 

Sienna se holbă la el, de parcă ar fi crezut că şi-a pierdut 
minţile. El ridică din umeri. 

— Mi s-a părut că se potriveşte. 

Dându-și ochii peste cap, ea îşi îndreptă din nou atenţia spre 
mască. Pe măsură ce Langdon continua să ude materialul, 
ipsosul de sub grund începu să devină vizibil, nuanţa sa gălbuie 
fiind mai apropiată de ceea ce ar fi aşteptat el de la un artefact 

atât de vechi. Când și ultimul P dispăru, uscă zona cu un prosop 
curat și ridică masca, pentru ca Sienna să poată vedea mai bine. 

I se tăie respiraţia de uimire. 

Așa cum bănuise el, era ceva ascuns sub grund — un al doilea 
strat de scriere caligrafică: opt litere desenate direct pe suprafața 
galben pal a ipsosului original. 

De data aceasta însă, literele alcătuiau un cuvânt. 

CAPITOLUL 58 


— „Minte”? întrebă Sienna. Nu înțeleg! 

„Cred că nici eu nu înțeleg”. Langdon studie textul care 
apăruse de sub cei șapte P - un singur cuvânt înscris pe 
interiorul frunţii lui Dante. 

Minte 

— Adică... unul dintre păcatele pedepsite de diavol? 

„Posibil”. Langdon ridică privirea spre mozaicul cu Satan 
devorând bietele suflete care nu izbutiseră să se curețe de păcate. 
„Dante... minte?” Nu părea a avea vreun sens. 

— Trebuie să mai fie ceva, decise Sienna, luând masca din 
mâinile lui și studiind-o îndeaproape. 

După o clipă, începu să dea din cap. 

— Da, uită-te la capetele cuvântului... mai e scris ceva în 
ambele părți. 

Langdon se uită şi văzu, într-adevăr, palidul contur al altor 
litere întrezărindu-se prin grundul umed şi în stânga, şi în 
dreapta cuvântului „minte”. 

Nerăbdătoare, Sienna luă prosopul ud şi continuă să 
tamponeze până ce un alt fragment de text se materializă, scris 
ușor curbat. 


O, voi, ce teferi v-aţi născut la minte 


Langdon se pomeni fluierând. 

— „O, voi, ce teferi v-aţi născut la minte... 
cătați cu sârg ce tâlc ascund de gloată... 
sub tainic văl, ciudatele-mi cuvinte.”8 


8 Dante Alighieri, Infernul, editura Albatros, Bucureşti, 1971, traducere de Eta 

Sienna continua să-l privească, siderată. 

— Nu înţeleg. 

— E un fragment dintr-unul dintre cele mai cunoscute cânturi 
ale Infernului, spuse el entuziasmat. Dante își îndeamnă cititorii 
inteligenți să caute înțelepciunea ascunsă în versurile sale 
criptice. 

Langdon cita deseori aceste versuri la cursurile de simbolism 
literar, considerându-le un exemplu cum nu se poate mai clar al 
unui autor care-și flutură brațele-n aer şi strigă: „Hei, cititori! 
Aveţi aici un dublu înţeles simbolic!” 

Sienna începu să frece şi mai viguros partea din spate a măștii. 

— Ai grijă! exclamă Langdon. 

— Ai dreptate, replică Sienna, ștergând cu zel grundul. Restul 
citatului din Dante e aici... exact așa cum ţi l-ai amintit tu. 

Înmuie din nou prosopul în apă şi-l clăti bine. Langdon văzu 
cum apa din vasul baptismal se tulbură din cauza grundului 
dizolvat. „Scuzele noastre lui San Giovanni”, îşi spuse el, jenat de 
faptul că folosea vasul pe post de chiuvetă. 

Sienna scoase prosopul din vas şi abia dacă-l stoarse puțin 
înainte de a-l pune în centrul măștii şi a începe să frece în stânga 
și-n dreapta, de parcă spăla o farfurie. 

— Sienna! o mustră Langdon. Asta-i un artefact... 

— Toată partea din spate a măștii este acoperită cu text! 
anunţă ea. Și e scris în... 

Se opri, îşi plecă fruntea spre stânga și roti masca spre dreapta, 
de parcă ar fi încercat să citească de-a latul. 

— E scris în ce? întrebă Langdon, neputând vedea nimic. 

Ea termină de șters şi uscă spatele măștii cu un prosop curat. 
Apoi o așeză în faţa lui, pentru ca amândoi să poată studia 

rezultatul. 

După ce văzu interiorul curăţat al măștii, Langdon se mai uită 
o dată. Întreaga suprafață concavă era acoperită cu scris — 
probabil aproape o sută de cuvinte. Începând în partea de sus cu 
versul „O, voi, ce teferi v-aţi născut la minte”, textul continua 
într-o linie continuă... coborând pe partea dreaptă a măştii până 
jos, unde se rotea şi curgea paralel cu bărbia, urcând apoi pe 
laterala stângă până sus, unde începea iar să coboare, derulându- 
se astfel în bucle din ce în ce mai strânse. 

Curgerea textului amintea în mod straniu de calea spiralată pe 
Muntele Purgatoriului, spre paradis. Specialistul în simbolistică 
identifică imediat spirala. „Arhimedică simetrică în sens orar”. 
Langdon remarcă de asemenea că numărul spirelor de la primul 
cuvânt, „O”, până la punctul din centru era unul familiar. 

„Nouă”. 

Abia îndrăznind să respire, roti masca lent, în cercuri, citind 
textul ce curgea spre interior, în bolul concav, spre centrul său. 

— Prima frază este copiată din Dante aproape cuvânt cu 
cuvânt, spuse Langdon. „O, voi, ce teferi v-aţi născut la minte, 
cătaţi cu sârg ce tâlc ascund de gloată... sub tainic văl, ciudatele- 
mi cuvinte”. 

— lar restul? 

EI clătină din cap. 

— Nu cred. E scris în metru similar, dar nu recunosc textul ca 
fiind al lui Dante. Pare că i-ar fi imitat cineva stilul. 

— Zobrist, şopti Sienna. Fl trebuie să fie. 

Langdon încuviință. Era foarte posibil, La urma urmei, 
modificând Mappa dell'Inferno a lui Botticelli, Zobrist îşi dovedise 
deja tendinţa de a colabora cu vechii maeștri şi a modifica mari 
opere de artă astfel încât să corespundă scopurilor sale. 

— Restul textului e foarte ciudat, spuse el în cele din urmă, 
rotind din nou masca și citind. Vorbeşte despre... capete de cai 
retezate... oasele unui orb jefuite... 

Continuă să citească până ce ajunse la ultima frază, scrisă într- 
un cerc strâns în centrul măștii, și tresări, uimit. 

— Menţionează şi „apele roşii-sângerii”, adăugă el. 

Sienna ridică din sprâncene. 

— La fel ca în viziunile tale despre femeia cu părul argintiu? 

El încuviință, continuând să privească textul. „Apele roşii- 
sângerii... ale lagunei în care nicio stea nu se reflectă?” 

— Uite, şopti Sienna citind peste umărul lui și arătând un 
cuvânt pe la jumătatea spiralei. Un loc exact! 

Langdon găsi și el cuvântul, peste care trecuse uşor prima 
dată. Era numele unuia dintre cele mai deosebite și mai 
spectaculoase orașe ale lumii. Imediat simţi un fior, ştiind că era 
totodată orașul în care Dante Alighieri se molipsise de boala care 
îi adusese sfârşitul. 

Veneția. 

Timp de câteva momente, studiară amândoi în tăcere versurile 
criptice. Poemul era deconcertant și macabru. Cuvintele „doge” 
şi „lagună” confirmau fără echivoc faptul că textul se referea într- 
adevăr la Veneţia - un oraș italian unic, constituit din sute de 
lagune interconectate, şi condus vreme de secole de un doge. 

Așa, la o primă privire, Langdon nu-și putea da seama către ce 
anume în Veneţia trimitea poemul, dar în mod cert îl îndemna pe 
cititor să-i urmeze indiciile. 

A voastre urechi de sol să lipiți, s-ascultați susurul apei şiroind. 

— Indică spre ceva subteran, spuse Sienna, citind odată cu el. 

Langdon încuviinţă crispat și trecu la următorul vers. 

Adânc coborâți în palatul scufundat... căci colo, în întuneric, 

monstrul htonian aşteaptă. 

— Robert... Ce fel de monstru? 

— Htonian. Înseamnă „care sălășluieşte sub pământ”. 

Înainte ca el să poată continua, clinchetul sonor al unei broaște 
răsună în baptisteriu. După toate aparențele, intrarea pentru 
turişti tocmai fusese deschisă din exterior. 

— Grazie mille, spuse bărbatul cu erupția pe față. Mii de 
mulțumiri. 

Ghidul înclină din cap grăbit şi-şi strecură în buzunar cei cinci 
sute de dolari primiţi, după care privi rapid în jur, ca să se 
asigure că nu-l vedea nimeni. 

— Cinque minuti, îi reaminti el vizitatorului, deschizând cu un 
gest ferit uşa doar atât cât omul să se poată furișa înăuntru. Apoi 
închise ușa în urma lui. Cinci minute. 

Iniţial, ghidul refuzase să se îndure de bărbatul care pretindea 
că venise tocmai din America pentru a se ruga la Baptisteriul lui 
San Giovanni, în speranţa că se va vindeca de oribila boală de 
piele de care suferea. În cele din urmă însă, decisese să se arate 
înţelegător, ajutat fără îndoială şi de cei cinci sute de dolari care i 
se ofereau pentru cinci minute în baptisteriu... Dar şi de teama 
crescândă că individul acesta cu boala lui probabil contagioasă 
va sta lângă el încă trei ore, până la ora deschiderii. 

Acum, înaintând fără zgomot în sanctuarul octogonal, 
Plafonul 

bărbatul privi parcă fără voia sa în sus. „Sfinte mare 
nu semăna cu nimic din ce văzuse el până atunci. Un diavol cu 
trei capete se zgâia în jos, direct la el, astfel că omul îşi plecă 
imediat ochii în podea. 

Baptisteriul părea pustiu. 

„Unde naiba sunt cei doi?” 

Privirea i se opri asupra altarului principal. Era un bloc din 
marmură masiv, rectangular, amplasat într-o nișă, în spatele 
unui cordon menit să-i ţină pe turişti la distanţă. 

Altarul părea să fie singura ascunzătoare posibilă din 
baptisteriu. Mai mult decât atât, cordonul părea să se clatine 
ușor... ca și când cineva tocmai îl mișcase. 


XXX 


În spatele altarului, Langdon și Sienna se ghemuiră tăcuți. 
Abia avuseseră timp să strângă prosoapele ude și să așeze 
capacul la loc pe vasul baptismal înainte de a fugi să se ascundă, 
luând cu ei şi masca lui Dante. Planul lor era să stea acolo, feriți, 
până ce baptisteriul avea să se umple de turiști, şi apoi să iasă 
discret, amestecându-se în mulțime. 

Uşa dinspre nord a sanctuarului fusese deschisă — chiar dacă 
pentru o singură clipă - fiindcă se auziseră zgomotele străzii 
răzbătând de afară, dar apoi, la fel de brusc, fusese închisă la loc, 
și liniștea se așternuse din nou. 

Acum, în liniștea înconjurătoare, Langdon auzi pași, pașii unei 
singure persoane, traversând pardoseala din piatră. 

„Vreun ghid? Care verifică interiorul înainte de a permite mai 
târziu accesul turiştilor?” 

Nu avusese timp să stingă becul de deasupra vasului 
baptismal și se întrebă dacă ghidul va observa. „Se pare că nu”. 
Paşii înaintau rapid în direcţia lor, oprindu-se chiar în fața 
altarului, lângă cordonul peste care săriseră ei cu câteva clipe 
înainte. 

Urmară câteva lungi momente de liniște. 

— Robert, eu sunt! rosti o voce bărbătească enervată. Știu că 

eşti acolo. leşi naibii şi explică-mi ce s-a întâmplat. 

CAPITOLUL 59 


„N-are rost să mă prefac că nu sunt aici”. 

Langdon îi făcu semn Siennei să rămână ghemuită, ascunsă, și 
să ţină la ea masca lui Dante, pe care o pusese înapoi în punga de 
plastic autosigilantă. Apoi, încet, se ridică în picioare. 

Stând aidoma unui preot la altarul baptisteriului, își privi 
enoriașul. Necunoscutul din fața lui avea părul nisipiu, ochelari 
de firmă şi o iritaţie teribilă pe față şi pe gât. Se scărpina insistent, 
iar ochii umflați îi aruncau fulgere de mânie și derută. 

— Robert, nu vrei să-mi spui ce mama dracului faci?! exclamă 
el, păşind peste cordon și apropiindu-se de Langdon. 

Vorbea cu accent american. 

— Ba sigur că da, replică Langdon, politicos. Dar mai întâi 
spune-mi cine eşti. 

Bărbatul se opri brusc, cu un aer incredul. 

— Ce-ai spus?! 

Lui Langdon i se păru că recunoaște ceva oarecum familiar în 
ochii lui... poate şi în vocea lui. „L-am mai întâlnit... cumva, 
undeva”. 

— Te rog să-mi spui cine ești şi de unde te cunosc, ceru el din 
nou, pe un ton calm. 

Bărbatul îşi ridică braţele în aer, nevenindu-i să creadă. 

— Jonathan Ferris...? Organizaţia Mondială a Sănătăţii...? 
Tipul care a venit până la Harvard şi te-a adus aici...? 

Langdon încercă să proceseze noua informație. 

— De ce n-ai dat niciun semn? își continuă omul tirul 
întrebărilor, scărpinându-și mai departe gâtul şi obrajii plini de 
pustule. Și cine naiba e femeia cu care te-am văzut intrând aici? 

Pentru ea lucrezi acum? 

Sienna ţâşni în picioare alături de Langdon şi preluă imediat 
ofensiva: 

— Domnul doctor Ferris? Sunt Sienna Brooks. Şi eu sunt 
medic. Lucrez aici, în Florenţa. Profesorul Langdon a fost 
împușcat în cap noaptea trecută. Are amnezie retrogradă şi nu 
ştie nici cine sunteţi, nici ce s-a întâmplat cu el în ultimele două 
zile. Mă aflu aici ca să-l ajut. 

În vreme ce cuvintele ei răsunau între zidurile baptisteriului, 
bărbatul își înclină capul nedumerit, ca şi cum nu înțelegea prea 
bine. După o clipă, se dădu puţin înapoi, sprijinindu-se de 
suporții cordonului de protecție. 

— Oh... Dumnezeule! bâigui el. Asta explică totul. 

Şi furia i se şterse de pe faţă. 

— Robert, am crezut că ai... șopti el, clătinând din cap de parcă 
ar fi încercat să aşeze piesele la locul lor. Am crezut că ai 
schimbat tabăra... că poate ei te-au plătit... sau te-au amenințat... 
N-am ştiut! 

— Eu sunt singura cu care a vorbit, spuse Sienna. Tot ce ştie 
este că s-a trezit noaptea trecută în spitalul la care lucrez și că 
nişte oameni încercau să-l ucidă. Și are viziuni oribile — cadavre, 
victime ale ciumei şi o femeie cu părul argintiu şi o amuletă în 
formă de şarpe care-i repetă... 

— Elizabeth! o întrerupse bărbatul. Doamna doctor Elizabeth 
Sinskey! Robert, ea este cea care te-a chemat să ne ajuţi! 

— Ei bine, interveni Sienna, dacă ea e, sper că știți că are 
probleme. Am văzut-o pe bancheta unei dube pline de soldaţi și 
părea că ar fi fost drogată sau cam așa ceva. 

Omul încuviinţă încet, închizând ochii. Pleoapele îi păreau 
umflate şi roşii. 

— Ce e cu fața dumneavoastră? îl întrebă Sienna. 

— Poftim? întrebă necunoscutul, deschizând ochii. 

— Pielea... Pare că aveţi ceva... Sunteţi bolnav? 

Bărbatul păru siderat, dar cu toate că întrebarea Siennei fusese 
indiscretă, frizând impoliteţea, şi Langdon ar fi vrut să ştie 
același lucru. Ţinând seama de numeroasele aluzii la ciumă pe 
care le tot întâlnise azi, imaginea acelor pustule roșii era 
îngrijorătoare. 

— N-am nimic, răspunse bărbatul. Nenorocitul de săpun de la 
hotel! Sunt extrem de alergic la soia și majoritatea săpunurilor 
parfumate italiene au la bază soia. O prostie din partea mea că n- 
am verificat! 

Sienna răsuflă ușurată, iar umerii i se relaxară. 

— Slavă Domnului că n-aţi mâncat ceva cu soia. Dermatita de 
contact e mic copil în comparaţie cu șocul anafilactic. 

Toţi trei râseră stingheriți. 

— Spunețţi-mi, continuă ea, numele Bertrand Zobrist vă e 
cunoscut? 

Bărbatul încremeni, de parcă s-ar fi pomenit față-n față cu 
însuşi diavolul acela cu trei capete. 

— Noi credem că am descoperit un mesaj din partea lui. Care 
trimite spre un loc anume din Veneţia. Toate astea vă spun ceva? 

Privirea bărbatului căpătase accente sălbatice. 

— lisuse, da! Categoric! Şi încotro trimite? 

Sienna trase aer adânc în piept, pregătindu-se să-i povestească 
bărbatului despre poemul în spirală pe care tocmai îl 
descoperiseră pe mască, dar Langdon îşi puse o palmă 
liniştitoare pe braţul ei. Sigur, omul părea a le fi un aliat, dar, 
după toate întâmplările zilei, instinctul îi spunea să nu aibă 
încredere în el. În plus, cravata pe care o purta i se părea 

cunoscută — era foarte posibil să fie același bărbat pe care îl 
văzuse mai devreme rugându-se în bisericuța lui Dante. „Oare 
ne-a urmărit?” 

— Cum ne-ai găsit aici? întrebă el. 

Bărbatul încă părea stupefiat de faptul că Langdon nu-şi 
amintea nimic. 

— Robert, tu m-ai sunat seara trecută și mi-ai spus că ai stabilit 
o întâlnire cu un director de muzeu pe nume Ignazio Busoni. Și 
pe urmă ai dispărut. Când am auzit că Busoni a fost găsit mort, 
m-am îngrijorat. Toată dimineaţa am umblat pe aici, căutându-te. 
Am văzut poliția adunată la Palazzo Vecchio și, în timp ce 
aşteptam să aflu ce s-a întâmplat, te-am văzut întâmplător 
strecurându-te pe o ușă scundă cu... 

Se uită spre Sienna, părând să-i fi uitat numele. 

— Sienna, spuse ea. Brooks. 

— Mă scuzaţi... Cu doamna doctor Brooks. Te-am urmărit 
sperând să aflu ce mama naibii faci. 

— Te-am văzut în biserica Cerchi rugându-te, aşa-i? 

— Da! Încercam să-mi dau seama ce ai de gând, dar nimic nu 
era logic. Mi s-a părut că ai ieşit din biserică foarte hotărât, ca un 
om care ştie bine ce face, aşa că te-am urmărit. Când te-am văzut 
furișându-te în baptisteriu, am decis că e timpul să dăm cărțile pe 
faţă. L-am mituit pe ghid ca să-mi permită să rămân câteva 
minute singur aici, înăuntru. 

— Îndrăzneaţă mișcare, observă Langdon, dacă aveai impresia 
că m-am întors împotriva ta. 

Bărbatul clătină din cap. 

— Ceva îmi spunea că n-ai face niciodată așa ceva — 
dumneata, profesorul Robert Langdon! Ştiam că trebuie să existe 
o altă explicație. Dar amnezie?! Incredibil! N-aş fi bănuit 

niciodată. 

Şi cu aceste cuvinte, începu din nou să se scarpine agitat. 

— Uite ce-i, ghidul mi-a acordat doar cinci minute. Trebuie să 
ieşim de aici, acum. Dacă eu te-am găsit, şi cei care încearcă să te 
ucidă te-ar putea găsi la fel de bine. Sunt multe lucruri pe care nu 
le înţelegi. Trebuie să ajungem la Veneţia. Imediat! Însă va fi cam 
greu să plecăm din Florenţa fără să fim văzuţi. Cei care o ţin 
prizonieră pe doamna doctor Sinskey... cei care te vânează pe 
tine... au ochi pretutindeni. 

Și făcu un semn spre ușă. 

Langdon rămase pe poziţii, simțind că va primi în sfârșit unele 
răspunsuri. 

— Cine sunt soldaţii în uniforme negre? De ce încearcă să mă 
ucidă? 

— E o poveste lungă, replică bărbatul. Îţi explic pe drum. 

Langdon se încruntă, deloc încântat de răspunsul primit. Îi 
făcu un semn Siennei și o luă deoparte, vorbindu-i în şoaptă: 

— Ai încredere în el? Ce părere ai? 

Ea îl privi de parcă ar fi înnebunit subit. 

— Ce părere am?! Că e de la Organizaţia Mondială a Sănătăţii! 
Cred că e cea mai bună șansă a noastră de a primi unele 
răspunsuri! 

— Şi erupția de pe piele? 

Sienna ridică din umeri. 

— E exact ceea ce spune el că e — o dermatită de contact 
severă. 

— Şi dacă nu e ce spune el? Dacă e... altceva? 

— Altceva? Ea îi aruncă o privire neîncrezătoare. Robert, nu e 
ciumă, dacă la asta te referi! Omul e medic, pentru numele lui 
Dumnezeu! Dacă ar avea o boală mortală şi ar ști că e 

contagioasă, nu ar fi atât de iresponsabil încât să umble de colo- 
colo infectând lumea. 

— Şi dacă nu şi-a dat seama că e ciumă? 

Sienna se încruntă, gândindu-se o clipă. 

— Atunci, mă tem că și tu, şi eu am sfeclit-o... la fel ca toată 
lumea din zonă. 

— Ştii, nu ţi-ar strica mai multă diplomaţie! 

— Nu fac decât să fiu sinceră, replică ea și-i întinse punga de 
plastic cu masca mortuară a lui Dante. Ţine-l tu pe micul nostru 
prieten. 

Când reveniră lângă doctorul Ferris, omul tocmai încheia o 
convorbire telefonică pe un ton scăzut. 

— Tocmai mi-am sunat şoferul, le spuse el. Ne aşteaptă în față 
la... 

Dar se întrerupse brusc, cu privirea fixată pe mâna lui 
Langdon, văzând pentru prima dată chipul mort al lui Dante 
Alighieri. 

— Iisuse! exclamă el, scuturându-şi un fior. Ce mama dracului 
e asta? 

— E o poveste lungă, replică Langdon. Îți explic pe drum. 

CAPITOLUL 60 


În New York, editorul Jonas Faukman se trezi în sunetul 
telefonului din birou. Se întoarse pe o parte şi se uită la ceas: 4.28 
dimineaţa. 

În lumea editorială, apelurile telefonice înainte de ivirea 
zorilor sunt la fel de rare ca succesele peste noapte. Descumpănit, 
se ridică din pat şi străbătu grăbit holul către biroul său. 

— Alo? rosti în receptor o voce baritonală familiară. Jonas, 
slavă Domnului că eşti acasă! Robert sunt. Sper că nu te-am 
trezit. 

— Ba sigur că m-ai trezit! E ora patru dimineaţa! 

— Scuze, eu sunt în Europa. 

„lar la Harvard nu vă învaţă cum e cu fusurile orare?” 

— Am probleme, Jonas, şi aş avea nevoie de o favoare, spuse 
Langdon pe un ton încordat. Are legătură cu cardul tău 
corporatist NetJets. 

— NetJets?! exclamă Faukman nevenindu-i să creadă. Robert, 
noi lucrăm în lumea editorială. Nu avem acces la avioane private. 

— Știm amândoi că aici minţi, prietene! 

Faukman oftă. 

— Bine, dă-mi voie să reformulez. Nu avem acces la avioane 
private pentru autorii unor volume de istorie a religiei. Dacă ai 
de gând cumva să scrii Cincizeci de umbre ale iconografiei”, mai 
discutăm. 

— Jonas, indiferent cât costă, îţi voi înapoia banii. Ai cuvântul 
meu. Mi-am încălcat eu vreodată un angajament față de tine? 

” Aluzie la romanul Cincizeci de umbre ale lui Grey din trilogia Fifty Shades de 

„În afară de faptul că ai depăşit cu trei ani termenul limită 
pentru ultima carte?” 

În ciuda comentariului său tăcut, Faukman sesizase caracterul 
imperios din tonul lui Langdon. 

— Spune-mi ce s-a întâmplat. Voi încerca să te ajut. 

— Nu am timp să-ţi explic, dar chiar am nevoie să faci asta 
pentru mine. Este o chestiune de viaţă şi de moarte. 

Faukman colabora cu Langdon de suficient timp pentru a-i 
cunoaşte simțul sec al umorului, dar acum nu simţi nici urmă de 
glumă în vocea lui. „Omul ăsta vorbește cât se poate de serios”. 
Răsuflând adânc, editorul se hotărî. „Directorul financiar o să mă 
spânzure!” Treizeci de secunde mai târziu, își notase deja toate 
detaliile legate de zbor. 

— E totul în regulă? întrebă Langdon, sesizând probabil 
ezitarea şi surprinderea editorului la auzul celor solicitate. 

— Mda, numai că eu credeam că eşti în State, replică 
Faukman. Mă miră să aflu că mă suni din Italia. 

— Suntem doi care ne mirăm. Îţi mulțumesc încă o dată, Jonas. 
Acum mă duc spre aeroport. 


XXX 


Centrul operaţional din SUA al NetJets are sediul în 
Columbus, Ohio, şi o echipă de serviciu permanent. 

Reprezentanta companiei, Deb Kier, tocmai primise un apel 
din partea patronului unei filiale din New York. 

— Un moment, domnule, spuse ea, ajustându-și casca audio și 
tastând la terminalul de computer. Din punct de vedere tehnic, 
asta ar însemna un zbor cu NetJets Europe, dar vă pot ajuta. 

Intră rapid în sistemul NetJets Europe, cu centrul în Paço de 
Arcos, Portugalia, şi verifică localizarea curentă a aeronavelor 

din și din jurul Italiei. 

— Bun, domnule, reveni ea la apelant, se pare că avem un 
Citation Excel în Monaco, pe care îl putem dirija spre Florenţa în 
mai puţin de o oră. Ar fi convenabil pentru domnul Langdon? 

— Să sperăm, răspunse bărbatul de la editură, pe un ton obosit 
şi puţintel iritat. Vă mulțumim pentru eforturi. 

— E plăcerea noastră. lar domnul Langdon dorește să zboare 
la Geneva? 

— Aşa se pare. 

Deb continua să tasteze. 

— Totul e aranjat, spuse ea în cele din urmă. Zborul domnului 
Langdon e confirmat de la Tassignano FBO din Lucca, la circa 
optzeci de kilometri vest de Florenţa. Decolarea este programată 
la ora locală 11.20. Domnul Langdon va trebui să se prezinte la 
aeroport cu zece minute înainte de ora decolării. Nu aţi solicitat 
transport la sol, nici catering, și mi-aţi furnizat datele din 
paşaportul Domniei Sale, așa că totul este stabilit. Mai doriți şi 
altceva? 

— Un nou loc de muncă, poate, replică editorul cu un râs 
scurt. Mulţumesc. Mi-aţi fost de mare ajutor. 

— Cu plăcere. Vă doresc o noapte bună. 

Deb încheie convorbirea şi se întoarse la monitorul 
computerului pentru a finaliza rezervarea. Introduse în sistem 
datele din pașaport ale lui Robert Langdon și era pe punctul de a 
continua, când pe ecran îi apăru o casetă roşie de alertă. Deb citi 
mesajul, făcând ochii din ce în ce mai mari. 

„Trebuie să fie o greşeală!” 

Încercă să introducă din nou datele din pașaport. Mesajul de 
avertizare reapăru. Aceeași alertă ar fi apărut pe computerele 
oricărei linii aeriene la care ar fi încercat Langdon să rezerve un 

zbor. 

Deb rămase mult timp cu privirea aţintită la ecran. Ştia că 
NetJets lua foarte în serios intimitatea clienților, însă această 
alertă avea prioritate asupra tuturor reglementărilor de profil ale 
corporației. 

Deb Kier anunţă imediat autorităţile. 


XXX 


Agentul Brüder îşi închise telefonul și începu să-şi adune 
oamenii înapoi la dube. 

— Langdon se mișcă, anunţă el. la un avion privat spre 
Geneva. Decolarea e programată în mai puțin de o oră de la 
Lucca FBO, la optzeci de kilometri vest de aici. Dacă ne punem în 
mișcare, putem ajunge acolo înainte să decoleze. 

În același moment, un Fiat sedan închiriat gonea spre nord pe 
Via dei Panzani, lăsând în urmă Piazza del Duomo și 
îndreptându-se spre gara Santa Maria Novella. 

Pe bancheta din spate, ședeau Langdon și Sienna, în vreme ce 
doctorul Ferris stătea în față, lângă şofer. Rezervarea prin NetJets 
fusese ideea Siennei. Cu puţin noroc, avea să constituie o pistă 
falsă suficientă pentru a le permite să treacă în siguranţă prin 
gara din Florenţa, care altfel ar fi fost în mod cert înțesată de 
poliţişti. Din fericire, Veneţia se afla la numai două ore de mers 
cu trenul, iar pentru călătoriile interne nu era nevoie de pașaport. 

Langdon o privi pe Sienna, care părea să-l studieze îngrijorată 
pe doctorul Ferris. Era evident că omul suferea — respira greu, de 
parcă l-ar fi durut de fiecare dată când trăgea aer în piept. 

„Sper că are dreptate în privinţa bolii lui”, îşi spuse el uitându- 
se la erupția de pe pielea bărbatului și imaginându-și tot soiul de 
germeni colcăind în interiorul înghesuit al maşinii. Chiar şi 

vârfurile degetelor păreau inflamate și roşii. Alungându-și 
neliniştea din minte, Langdon se uită pe fereastră. 

În drum spre gară trecură pe lângă Grand Hotel Baglioni, care 
găzduia adesea lucrările unei conferințe pe teme de artă la care 
participa şi el în fiecare an. La vederea lui, realiză că era pe 
punctul de a face un lucru pe care nu-l mai făcuse niciodată în 
viaţă. 

„Plec din Florenţa fără să-l fi văzut pe David”. 

Cerându-i iertare lui Michelangelo, își întoarse privirea spre 
gara din faţă... şi gândurile, spre Veneţia. 

CAPITOLUL 61 


„Langdon se duce la Geneva?” 

În vreme ce se clătina ameţită pe bancheta din spate a dubei 
care se pregătea să iasă din Florenţa, îndreptându-se spre vest, 
către un aerodrom privat din afara oraşului, Elizabeth Sinskey se 
simţea din ce în ce mai rău. 

„Geneva... nu are niciun sens”, își spuse ea. 

Singura conexiune relevantă era faptul că acolo se afla sediul 
general al Organizaţiei Mondiale a Sănătăţii. „Oare Langdon mă 
caută pe mine acolo?” Părea ilogic, din moment ce profesorul știa 
că ea se află în Florenţa. 

Şi apoi îi veni o altă idee. 

„Dumnezeule... oare Bertrand Zobrist a ţintit Geneva?” 

Zobrist era familiarizat cu simbolismul, iar crearea unui fel de 
„teren minat” la sediul general al OMS avea, într-adevăr, o 
anume eleganţă, dată fiind confruntarea lui de peste un an cu 
Sinskey. Pe de altă parte, dacă Zobrist căuta un focar pentru 
declanșarea unei molime, Geneva nu era nici pe departe cea mai 
bună alegere. Comparativ cu alte metropole, era izolată din 
punct de vedere geografic, iar în această perioadă a anului 
vremea era destul de rece. Majoritatea epidemiilor apăreau în 
medii calde şi suprapopulate. Geneva se afla la peste trei sute de 
metri deasupra nivelului mării, deci nu era câtuşi de puţin 
propice pentru declanșarea unei pandemii. „Oricât de mult m-ar 
fi disprețuit Zobrist”. 

Deci întrebarea rămânea fără răspuns: de ce se ducea Langdon 
acolo? Bizara destinație a profesorului era încă un punct pe lista 
comportamentelor sale inexplicabile care începuseră seara 

trecută şi, în ciuda eforturilor depuse, Sinskey nu reușea să 
găsească o explicaţie rațională pentru ele. 

„De partea cui este Langdon?” 

Într-adevăr, îl cunoştea de numai câteva zile, dar de obicei 
aprecia corect caracterul omului şi refuza să creadă că un om ca 
Robert Langdon putea fi cumpărat cu bani. „Şi totuşi, a întrerupt 
orice legătură cu noi seara trecută”. lar acum părea să fugă ca un 
trădător. „Să-l fi convins cineva că acţiunile lui Zobrist au un 
oarecare sens, fie el bizar?” 

Gândul o înfioră. 

„Ba nu, se linişti singură. Îi cunosc bine reputaţia; nu ar face 
aşa ceva”. 

Sinskey îl întâlnise prima dată pe Robert Langdon cu patru 
seri înainte, în cala goală a unui avion de transport C-130 
convertit, care funcţiona ca un centru de coordonare mobil a 
operaţiunilor Organizaţiei Mondiale a Sănătății. 

Abia trecuse de ora şapte când aeronava aterizase la Hanscom 
Field, la nici douăzeci şi cinci de kilometri de Cambridge, 
Massachusetts. Sinskey nu știa prea bine la ce ar fi trebuit să se 
aştepte din partea reputatului profesor pe care îl contactase 
telefonic, dar fusese plăcut surprinsă când îl văzuse urcând scara 
și intrând încrezător în avion, salutând-o cu un zâmbet relaxat. 

— Doamna doctor Sinskey, bănuiesc, spusese el, strângându-i 
mâna ferm. 

— Domnule profesor, este o onoare să vă cunosc. 

— Onoarea este a mea. Vă mulțumesc pentru tot ceea ce faceți. 

Langdon era un bărbat înalt, cu înfăţişare îngrijită şi stilată, şi 
cu o voce profundă. La momentul respectiv purta, bănuise ea, 
ținuta obișnuită în sala de curs: un sacou de tweed, pantaloni 
kaki şi pantofi din piele întoarsă - deloc surprinzător, ţinând 

seamă că omul fusese luat pe sus din campus, fără niciun 
avertisment. De asemenea, părea mai tânăr și într-o formă fizică 
mai bună decât şi-ar fi imaginat ea, lucru care nu făcea decât să-i 
amintească de propria ei vârstă. „Aproape că i-aş putea fi 
mamă”. 

— Vă mulțumesc pentru că aţi venit, domnule profesor, îi 
spusese ea cu un surâs obosit. 

Langdon făcuse un semn spre colaboratorul posac pe care 
Sinskey îl trimisese ca să-l aducă. 

—  Amicul dumneavoastră aici de faţă nu mi-a oferit 
posibilitatea de a mă gândi de două ori. 

— Foarte bine. De aceea îl plătesc. 

— Drăguţă amuletă, remarcase el, văzându-i pandantivul de 
la gât. Lapislazuli? 

Ea încuviințase şi privise în jos, la amuleta albastră ce înfățișa 
un șarpe încolăcit pe un toiag vertical. 

— Simbolul modern al ştiinţei medicale. Așa cum nu mă 
îndoiesc că ştiţi, se numește caduceu. 

Langdon ridicase imediat ochii, de parcă ar fi vrut să spună 
ceva. Ea aşteptase. „Da?” 

Probabil răzgândindu-se, el îi oferise un surâs politicos și 
schimbase subiectul. 

— Prin urmare, de ce mă aflu aici? 

Elizabeth îl invitase în sala de conferințe improvizată în jurul 
unei mese din inox. 

— Vă rog să luaţi loc. Aș vrea să vă uitaţi la ceva. 

Langdon se apropie de masă, iar Elizabeth observase că, deşi 
părea intrigat de ideea unei întâlniri secrete, profesorul nu dădea 
deloc semne că ar fi fost neliniștit. „E un om care se simte bine în 
propria piele”. Se întrebase însă dacă va fi la fel de relaxat şi 


370 


după ce va afla de ce fusese solicitat. 

După ce el se aşezase, Elizabeth îi arătase, fără niciun 
preambul, obiectul pe care ea și echipa ei îl confiscaseră dintr-o 
cutie de valori din Florenţa, cu mai puţin de douăsprezece ore 
înainte. 

Langdon studiase o vreme micul cilindru gravat, înainte de a-i 
explica pe scurt ceea ce ea ştia deja. Obiectul era un vechi sigiliu 
cilindric care putea fi utilizat pentru imprimare. Pe el era gravată 
o imagine grotescă, a unui Satan cu trei capete, și un singur 
cuvânt: saligia. 

—  Saligia, începuse Langdon, este un mnemonic în latină 
pentru... 

— Cele șapte păcate capitale, îl întrerupsese Elizabeth. Da. Ne- 
am interesat și noi. 

— Bine... replicase profesorul, părând derutat. Există un motiv 
anume pentru care aţi vrut să mi-l arătați? 

— Da. 

Sinskey îi luase cilindrul din mână și începuse să-l scuture 
violent, făcând să zornăie agitatorul din interior. 

Langdon se uitase la ea nedumerit, însă, înainte de a apuca s-o 
întrebe ce face, capătul cilindrului începuse să strălucească, iar ea 
îl îndreptase spre o zonă netedă a izolaţiei de pe perete. 
Profesorul fluierase surprins şi se apropiase de imaginea 
proiectată. 

— Harta infernului, de Botticelli, anunţase el. Inspirată de 
Infernul lui Dante. Deşi bănuiesc că știați deja și asta. 

Elizabeth încuviințase. Împreună cu echipa ei, căutase pe 
internet pentru a identifica pictura şi aflase cu surprindere că era 
un Botticelli — un artist mai bine cunoscut pentru capodoperele 
idealizate, radioase, Naşterea lui Venus şi Primăvara. Ei îi plăceau 

ambele lucrări, deşi portretizau fertilitatea şi naşterea vieţii — ceea 
ce îi amintea de tragedia ei, faptul că nu putuse să aibă copii, 
singurul mare regret din viaţa ei, altfel productivă. 

— Speram, reluase Elizabeth, că-mi puteţi spune câte ceva 
despre simbolismul ascuns în această pictură. 

Pentru prima dată în seara aceea, Langdon păruse iritat. 

— Pentru asta m-ați chemat? Parcă era vorba despre o 
urgenţă. 

— Vă rog să-mi faceţi pe plac. 

El oftase resemnat. 

— Doamnă doctor Sinskey, în general vorbind, dacă vreți să 
aflați mai multe despre o pictură anume, ar trebui să contactaţi 
muzeul la care se află originalul. În acest caz, Biblioteca 
Apostolică de la Vatican. Ei au numeroși iconografi foarte buni, 
care... 

— Vaticanul mă detestă. 

Langdon îi aruncase o privire uimită. 

— Şi pe dumneavoastră? Credeam că eu sunt singurul. 

Ea zâmbise trist. 

— OMS crede cu tărie că accesul pe scară largă la mijloace 
contraceptive constituie una dintre condiţiile menţinerii sănătății 
la nivel global — atât pentru combaterea bolilor cu transmitere 
sexuală, precum SIDA, cât şi pentru controlul general al creşterii 
demografice. 

— lar Vaticanul este de altă părere. 

— Exact. Reprezentanţii săi au cheltuit sume uriaşe de bani și 
energie pentru a convinge ţările lumii a treia cu privire la 
nenorocirile pe care le implică metodele de contracepție. 

— Ah, da! replicase Langdon, cu un surâs plin de înţelegere. 
Cine ar fi mai potrivit decât o mână de celibatari octogenari să 

înveţe lumea întreagă cum să facă sex?! 

Sinskey constatase că îl simpatiza din ce în ce mai mult pe 
profesorul american. Scuturase cilindrul ca să-l reîncarce și 
proiectă din nou imaginea pe perete. 

— Domnule profesor, veniți mai aproape și priviţi, vă rog! 

El făcuse câțiva paşi spre reprezentarea artistică şi o studiase 
apropiindu-se încă puţin. Deodată, se oprise. 

— Ciudat! Imaginea a fost modificată. 

„Nu i-a luat mult timp ca să observe!” 

— Într-adevăr, şi aș vrea să-mi spuneţi ce semnificaţie au 
modificările făcute. 

Langdon rămăsese tăcut, cercetând întreaga imagine, oprindu- 
se ca să analizeze cele zece litere care formau cuvântul 
catrovacer... apoi masca de ciumă... şi ciudatul citat de pe 
margine, despre „ochii morţii”. 

— Cine a făcut asta? întrebase el. De unde o aveţi? 

— De fapt, cu cât știți mai puţine acum, cu atât mai bine. Sper 
însă că veţi reuși să analizați aceste schimbări și să ne spuneți ce 
înseamnă. 

Şi făcuse semn spre un birou dintr-un colț. 

— Aici? Acum? 

Ea încuviințase. 

— Știu că vă cerem mult, dar nici nu pot spune cât de 
important este acest lucru pentru noi. Ar putea fi, reluase ea 
după o scurtă pauză, o problemă de viaţă și de moarte. 

Langdon o privise îngrijorat. 

— Descifrarea simbolurilor ar putea dura ceva, dar cred că, 
dacă este important pentru dumneavoastră... 

— Vă mulţumesc, intervenise ea înainte ca el să se poată 
răzgândi. Doriţi să telefonaţi cuiva? 

El clătinase din cap şi-i spusese că intenționase să petreacă un 
weekend liniștit singur. 

„Perfect!” Elizabeth îl ajutase să se instaleze la birou cu 
proiectorul, cu hârtie, creioane și un laptop cu conexiune 
securizată prin satelit. Langdon părea să se întrebe de ce era 
OMS interesată de o pictură de Botticelli modificată, dar trecuse 
imediat la lucru. 

Închipuindu-şi că va studia imaginea timp de câteva ore 
neîntrerupte, își luase și ea ceva de lucru. Din timp în timp îl 
auzea scuturând proiectorul şi scriind în carneţel. Abia dacă 
trecuseră zece minute, când profesorul pusese creionul jos și 
anunţase: 

— Cerca trova. 

Sinskey ridicase privirea. 

— Poftim? 

— Cerca trova, repetase Langdon. Caută şi vei găsi. Asta spune 
codul. 

Elizabeth venise repede şi se așezase alături, ascultând 
fascinată în vreme ce el îi explica modul în care cercurile 
infernului dantesc fuseseră interschimbate și cum, așezate în 
ordinea corectă, formau cuvintele în limba italiană cerca trova. 

„Caută şi găsește? se mirase ea. Ăsta-i mesajul smintitului 
pentru mine?” Părea o provocare directă. Ecoul tulburător al 
ultimelor cuvinte rostite de nebun în cursul întâlnirii lor de la 
Consiliul pentru Relaţii Externe îi reveni în minte: „Atunci, se 
pare că dansul nostru a început”. 

— Aţi pălit, remarcase Langdon, privind-o gânditor. Să înțeleg 
că nu acesta este mesajul pe care l-aţi fi așteptat? 

Sinskey îşi adună gândurile, îndreptându-și amuleta de la gât. 

— Nu chiar. Spuneţi-mi... credeţi că această hartă a iadului îmi 

sugerează mie să caut ceva? 

— Da. Cerca trova. 

— Şi sugerează şi unde să caut? 

Langdon își mângâiase bărbia în vreme ce alți reprezentanți ai 
OMS se adunau în jurul lor, părând nerăbdători să afle mai 
multe. 

— Nu în mod clar... nu, deşi am o anume idee cam de unde ar 
fi bine să începeți. 

— Spuneţi-mi! ceruse Sinskey, pe un ton mai apăsat decât s-ar 
fi aşteptat el. 

— Ei bine, ce ziceţi de Florenţa, Italia? 

Elizabeth strânsese din dinţi, străduindu-se să nu reacționeze 
în nici un fel. Ceilalţi însă se dovediseră mai puţin stăpâni pe ei 
înşişi. Schimbaseră între ei priviri uimite, unul îşi scosese 
telefonul şi formase un număr, iar altul ieşise în grabă pe o ușă, 
spre partea din față a avionului. 

Langdon îi privise uluit. 

— De vină e ce am spus eu? 

„Categoric!” replicase Elizabeth în sinea ei. 

— Ce anume v-a determinat să propuneţi Florenţa? 

— Cerca trova, răspunsese el şi-i povestise pe scurt ce era cu 
vechiul mister care învăluia fresca lui Vasari de la Palazzo 
Vecchio. 

„Atunci, Florenţa să fie”, îşi spusese ea, considerând că auzise 
destul. Evident, nu putea fi doar o coincidenţă faptul că omul pe 
care-l urmărise sărise în gol de pe o clădire aflată la doar trei 
străzi de Palazzo Vecchio, în Florenţa. 

— Domnule profesor, reluase ea, când v-am arătat amuleta 
mea și am spus că se numeşte caduceu, v-aţi oprit o clipă, ca şi 
când aţi fi vrut să spuneţi ceva, dar pe urmă ați ezitat și mi s-a 

părut că v-aţi răzgândit. Ce anume aţi vrut să ziceți? 

El clătinase din cap. 

— Nimic. E o prostie. Uneori, profesorul din mine e puţin cam 
chițibușar. 

Sinskey îl privise în ochi. 

— Vă întreb pentru că trebuie să ştiu că pot avea încredere în 
dumneavoastră. Ce aţi vrut să spuneți? 

Langdon își înghiţise nodul din gât şi își drese glasul. 

— Nu că ar avea mare importanţă, dar aţi precizat că amuleta 
este un străvechi simbol al științei medicale, ceea ce e corect. Dar 
când ați adăugat că se numește caduceu, ați făcut o greşeală 
foarte des întâlnită. Caduceul are doi şerpi încolăciți pe un toiag, 
cu aripi în partea de sus. Amuleta dumneavoastră are un singur 
şarpe şi nicio aripă. Și se numește... 

— Toiagul lui Asclepios. 

Langdon o privise surprins. 

— Da. Exact. 

— Ştiu. Vă testam doar corectitudinea. 

— Poftim? 

— Eram curioasă să ştiu dacă îmi veţi spune adevărul, oricât 
de mult m-ar stânjeni. 

— Şi se pare că am picat testul. 

— N-o mai faceți altă dată. Sinceritatea deplină este unicul 
mod în care am putea colabora în privinţa acestei chestiuni. 

— Să colaborăm? Dar nu am încheiat cu ce aveam de făcut 
aici? 

— Nu, domnule profesor, nu am încheiat. Am nevoie să veniţi 
la Florenţa şi să mă ajutaţi să găsesc ceva. 

Langdon o privise siderat. 

— În seara asta? 

— Mă tem că da. Încă nu v-am spus nimic despre caracterul cu 
adevărat critic al situaţiei cu care ne confruntăm. 

Profesorul clătinase din cap. 

— N-are importanţă ce-mi spuneți şi ce nu. Nu vreau să merg 
la Florenţa. 

— Nici eu, replicase ea sec. Dar, din păcate, timpul se scurge 
repede. 

CAPITOLUL 62 


Soarele amiezii se reflecta în acoperișul trenului de mare 
viteză Frecciargento care gonea spre nord, schițând un grațios 
arc de cerc prin peisajul rural toscan. Deşi se îndepărta de 
Florența cu două sute optzeci de kilometri pe oră, „săgeata 
argintie” era foarte silențioasă, clicurile sale repetitive şi ușoara 
legănare având un efect liniștitor asupra celor care călătoreau cu 
ea. 

Pentru Robert Langdon, ultima oră trecuse ca în vis. Acum, la 
bordul trenului de mare viteză, stătea împreună cu Sienna și cu 
doctorul Ferris într-unul dintre salottini - un salonaş de clasă 
executivă, cu patru fotolii din piele și o măsuţă pliantă. Doctorul 
Ferris rezervase întregul compartiment folosindu-și cardul de 
credit și comandase o gamă variată de sandvişuri şi ape 
minerale, pe care Langdon şi Sienna le înfulecaseră după ce se 
spălaseră în toaleta de lângă salonaș. 

De îndată ce se liniștiră toți trei, pregătiți pentru călătoria de 
două ore până la Veneţia, doctorul Ferris îşi îndreptase imediat 
privirea spre masca mortuară a lui Dante, așezată pe măsuța 
pliantă dintre ei, în punga de plastic autosigilantă. 

— Trebuie să aflăm exact către ce anume din Veneţia ne 
îndrumă această mască. 

— Şi s-o facem repede, adăugă Sienna înfrigurată. Este, 
probabil, singura noastră speranţă de a opri răspândirea molimei 
lui Zobrist. 

—  Staţi puţin, interveni Langdon, așezând o palmă 
protectoare deasupra măștii. Ați promis că, după ce ne vom urca 
în tren, îmi veți da unele răspunsuri cu privire la ultimele zile. 

Până acum tot ce știu este că OMS m-a adus din Cambridge 
pentru a ajuta la descifrarea versiunii lui Zobrist a Hărții 
infernului. În afară de asta nu mi-aţi spus nimic altceva. 

Doctorul Ferris își schimbă ușor poziția în scaun, stânjenit, şi 
începu să-şi scarpine pustulele de pe față şi de pe gât. 

— Îmi dau seama că vă simţiţi frustrat. Sunt convins că e 
derutant să nu-ți aminteşti ce s-a întâmplat, dar din punct de 
vedere medical vorbind... spuse el privind spre Sienna și 
aşteptând parcă o confirmare. Vă recomand cu toată seriozitatea 
să nu vă consumați energia încercând să vă amintiţi detalii pe 
care memoria dumneavoastră nu le poate accesa, în cazul 
amneziei, este de dorit ca trecutul uitat să rămână uitat. 

— Să rămână uitat! ripostă Langdon, înfuriat. La naiba cu asta! 
Am nevoie de niște răspunsuri! Organizaţia dumneavoastră m-a 
adus în Italia, unde am fost împuşcat și unde mi-am pierdut 
câteva zile din viață! Vreau să ştiu ce s-a întâmplat! 

— Robert, interveni Sienna pe un ton blând, într-o evidentă 
încercare de a-l calma. Domnul doctor Ferris are dreptate. N-ar fi 
deloc bine să fii dintr-odată inundat de un potop de informații. 
Gândește-te la puţinele lucruri pe care ţi le aminteşti — femeia cu 
părul argintiu, „caută şi găsește”, trupurile contorsionate din La 
Mappa — toate aceste imagini ţi-au năvălit în minte într-o serie de 
rememorări amestecate, incontrolabile, care aproape că te-au scos 
din funcțiune. Dacă doctorul Ferris ar începe să-ți povestească tot 
ce s-a întâmplat în ultimele zile, în mod cert ţi-ar declanșa alte 
amintiri, iar halucinațiile ar putea reîncepe. Amnezia retrogradă 
este o problemă serioasă. Readucerea în memorie a unor amintiri 
inaccesibile poate avea efecte devastatoare asupra psihicului. 

Lui nu-i trecuse prin minte aşa ceva. 

— Îmi dau seama că vă simţiţi dezorientat, interveni Ferris, 

dar deocamdată avem nevoie de mintea dumneavoastră intactă, 
pentru a putea merge mai departe. Este absolut necesar să ne 
dăm seama ce anume ne transmite masca aceasta. 

Sienna încuviinţă. 

Opiniile celor doi medici, constată Langdon tăcut, concordau. 
Rămase tăcut o vreme, străduindu-se să-și depăşească 
sentimentul de nesiguranţă. Era o senzaţie stranie să întâlneşti un 
necunoscut şi să-ți dai seama că de fapt îl cunoşti de câteva zile. 
„Pe de altă parte, își spuse el, e ceva oarecum familiar în privirea 
lui”. 

— Domnule profesor, reluă Ferris pe un ton plin de simpatie, 
sunt conștient că nu știți dacă puteţi avea încredere în mine, şi 
este de înțeles, luând în considerare tot ce vi s-a întâmplat. De 
altfel, unele dintre efectele secundare cele mai frecvente ale 
amneziei sunt neîncrederea și o uşoară formă de paranoia. 

„Asta are sens, îşi zise Langdon, ţinând cont că nu pot avea 
încredere nici măcar în propria-mi minte”. 

— Şi fiindcă tot vorbeam despre paranoia, glumi Sienna într-o 
încercare evidentă de a mai destinde atmosfera, Robert ţi-a văzut 
erupția şi a crezut că eşti bolnav de ciumă bubonică. 

Ochii umflaţi ai lui Ferris se măriră, iar el izbucni în râs. 

— Iritația asta?! Credeţi-mă, domnule profesor, dacă aș fi avut 
ciumă, n-aş fi tratat-o cu antihistaminice de la orice farmacie din 
colțul străzii. 

Şi cu aceste cuvinte scoase din buzunar un tub mic și-l aruncă 
spre Langdon. Într-adevăr, era un tub pe jumătate gol de cremă 
antiprurit, pentru reacţii alergice. 

— Îmi pare rău, replică Langdon, simțindu-se ridicol. A fost o 
zi lungă. 

— Nicio problemă. 

Langdon se întoarse spre fereastră, privind nuanțele pastelate 
ale peisajului italian contopindu-se într-un colaj pastelat. Viile și 
fermele deveniseră tot mai rare acum, iar câmpia lăsase loc 
primelor înălțimi ale Apeninilor. În scurt timp aveau să străbată 
sinuoasa trecătoare montană şi apoi să coboare din nou, 
înaintând către Marea Adriatică. 

„Mă duc spre Veneţia, îşi spuse el. Să caut o molimă”. 

Ziua aceasta bizară îi dădea impresia că se deplasează pe un 
tărâm constituit doar din forme vagi, fără detalii clare. Ca într-un 
vis. În mod ironic, de obicei oamenii se trezeau dintr-un coşmar, 
dar el avea senzaţia că se trezise într-unul. 

— O liră pentru gândurile tale, îi șopti Sienna. 

Langdon ridică privirea și surâse obosit. 

— Mă tot gândesc că o să mă trezesc la mine acasă şi o să 
constat că totul a fost doar un vis urât. 

Ea îşi lăsă capul pe un umăr, cu un aer afectat. 

— Şi nu ţi-ar fi dor de mine dacă te-ai trezi şi ai afla că nu sunt 
reală? 

El nu-și putu stăpâni un surâs. 

— Ba da, chiar mi-ar fi puţin dor de tine. 

Ea îl bătu ușor pe genunchi. 

— Nu mai visa cu ochii deschişi, domnule profesor, şi treci la 
treabă! 

Fără tragere de inimă, Langdon își îndreptă atenţia spre fața 
cutată a lui Dante Alighieri, care se uita în gol de pe măsuţa 
pliantă. Încet, o ridică şi o întoarse, privind în interiorul ei 
concav, la primul rând al textului în spirală: 

O, voi, ce teferi v-aţi născut la minte... 

În momentul de faţă, nu era sigur că intra și el în această 
categorie. Și totuși, se puse pe lucru. 

XXX 


La peste trei sute de kilometri de trenul care gonea, Mendacium 
plutea la ancoră în apele Adriaticii. Sub punte, coordonatorul 
Laurence Knowlton auzi ciocănitul delicat în sticla cubiculului 
său şi apăsă un buton de sub birou, transformând peretele opac 
într-unul transparent. Dincolo de el, o siluetă scundă și bronzată 
prinse contur. 

„Prefectul”. 

Cu un aer încrâncenat, intră, încuie ușa cubiculului și acţionă 
comutatorul, opacizând din nou pereţii. Mirosea a alcool. 

— Înregistrarea video pe care ne-a lăsat-o Zobrist, spuse el. 

— Da, domnule? 

— Vreau s-o văd. Acum. 

CAPITOLUL 63 


Robert Langdon termină de transcris pe hârtie textul în spirală 
de pe masca mortuară, ca să-l poată analiza mai bine. Sienna și 
doctorul Ferris se aplecară pentru a-i da o mână de ajutor, iar 
profesorul se strădui să ignore scărpinatul continuu al acestuia 
din urmă şi respiraţia lui îngreunată. 

„N-are nimic”, îşi spuse, forțându-se să fie atent la versurile 
din faţa lui. 


O, voi, ce teferi v-aţi născut la minte, 
cătați cu sârg ce tâlc ascund de gloată... 
Sub tainic văl, ciudatele-mi cuvinte. 


— Așa cum am menţionat mai devreme, începu Langdon, 
prima parte a poemului lui Zobrist este preluată ca atare din 
Infernul de Dante - o atenţionare adresată cititorilor, că 
respectivele cuvinte au un înţeles mai profund. 

Alegoria lui Dante era presărată cu atât de multe comentarii 
voalate pe teme de religie, politică şi filosofie, încât Langdon le 
sugera adesea studenţilor săi să studieze opera poetului italian 
așa cum ar studia Biblia — citind printre rânduri în încercarea de 
a descoperi înțelesurile ascunse. 

— Specialiștii în alegorii medievale, continuă el, își împart de 
obicei analizele în două categorii — „text” și „imagine”... textul 
fiind conţinutul literal al lucrării, iar „imaginea“, mesajul ei 
simbolic. 

— Bun, spuse Ferris nerăbdător. Deci faptul că poemul începe 
cu versul acesta... 

— Sugerează, interveni Sienna, că o lectură superficială ne 

oferă doar o parte a poveștii. Adevărata semnificaţie ar putea fi 
una ascunsă. 

— Ceva de genul acesta, da, replică Langdon şi continuă să 
citească cu glas tare: 


Pe al Veneţiei doge trădător să-l cătați, 
care ale cailor capete le reteză 
Şi oasele orbului le scoase. 


— Ei bine, reluă el, nu sunt sigur ce-i cu capetele de cai și cu 
oasele orbului, dar mi se pare că trebuie să identificăm un anume 
doge. 

— Bănuiesc că... mormântul unui doge, presupuse Sienna. 

— Sau o statuie ori un portret. Dogi nu mai există de secole. 

Dogii venețieni erau la fel ca ducii altor oraşe-stat italiene şi, în 
decurs de o mie de ani, începând din anul 697 d. C., la cârma 
Veneţiei se aflaseră peste o sută. Epoca lor se încheiase spre 
sfârșitul secolului al XVIII-lea, odată cu cucerirea napoleoniană, 
dar gloria şi puterea deţinută de ei încă îi fascina pe istorici. 

— Așa cum știți, îşi continuă Langdon explicaţia, două dintre 
cele mai populare obiective turistice ale Veneţiei, Palatul Dogilor 
și bazilica San Marco, au fost construite de dogi pentru dogi. lar 
mulți sunt îngropați chiar acolo. 

— Și ştii cumva, întrebă Sienna, dacă a existat unul care a fost 
considerat în mod deosebit periculos? 

Langdon studie versul respectiv. „Pe al Veneţiei doge trădător 
să-l cătaţi”. 

— Nu, dar în poem nu e folosit termenul „periculos”, ci 
„trădător”. Există o deosebire între cele două, mai cu seamă în 
lumea lui Dante. Trădarea este unul dintre cele şapte păcate 
capitale, cel mai grav dintre ele, pedepsit în ultimul cerc al 

infernului, al nouălea. 

Așa cum o definea Dante, trădarea era sinonimă cu înșelarea 
unei persoane dragi. Cel mai cunoscut exemplu din istorie era cel 
al lui Iuda, care îl trădase pe lisus — o faptă pe care poetul 
florentin o considerase atât de josnică, încât îl surghiunise pe 
Iscariotean în cel mai adânc ungher al infernului — o regiune 
numită Giudecca, după cel mai mârşav dintre „locatarii” săi, 
Giuda Iscariota. 

— Bine, spuse Ferris, deci căutăm un doge care a comis un act 
de trădare. 

Sienna încuviinţă. 

— Asta ne va permite să restrângem numărul posibilităților. 
Dar versul următor... reluă ea după o pauză, privind textul, un 
doge care „ale cailor capete le reteză”? Există un doge care a tăiat 
capetele unor cai? 

Imaginea evocată de ea îi aminti lui Langdon de macabra 
scenă din Nașul. 

— Nu-mi amintesc de niciunul. Dar conform versului, tot el 
„oasele orbului le scoase”. Telefonul dumneavoastră are 
conexiune la internet, aşa-i? îl întrebă el pe Ferris. 

Doctorul îşi scoase rapid mobilul din buzunar şi întinse 
degetele umflate. 

— Mi-ar fi greu să apăs eu tastele. 

— Mă ocup eu, interveni Sienna, luând telefonul. Dau o 
căutare pentru dogii Veneţiei, plus cai decapitaţi și oase de orb. 

Şi începu să tasteze în viteză. 

Langdon trecu în revistă versurile citite şi trecu la următorul, 
rostindu-l cu glas tare: 


In museionul aurit al sfintei înțelepciuni să-ngenuncheați 
şi a voastre urechi de sol să lipiți, 

s-ascultați susurul apei şiroind. 


— Eu n-am auzit niciodată de „museion”, anunţă Ferris. 

— E un termen din greaca veche, care însemna templu protejat 
de muze, explică Langdon. În Grecia antică, în museion se aduna 
elita culturală pentru a face schimb de idei și a discuta despre 
muzică, literatură şi artă. Primul museion a fost construit de 
Ptolemeu la Biblioteca din Alexandria, cu sute de ani înainte de 
naşterea lui lisus, iar apoi alte trei sute au fost ridicate în diverse 
colțuri ale lumii elenistice. 

— Doamnă doctor Brooks, spuse Ferris cu speranţă în priviri, 
puteți să verificați dacă există un museion în Veneţia? 

— Păi, există zeci, replică Langdon cu un surâs jucăuș. Numai 
că acum li se spune muzee. 

— Ahh! Atunci, bănuiesc că va trebui să aruncăm o plasă mai 
largă. 

Sienna continua să tasteze la telefon, preluând din zbor 
solicitarea lui Ferris. 

— Bun, deci acum căutăm un muzeu în care putem găsi un 
doge care a retezat capete de cai şi a jefuit oasele unui orb. 
Robert, există un muzeu anume pe care ar trebui să-l am în 
vedere? 

Langdon trecea deja în revistă cele mai cunoscute instituţii 
muzeale ale Veneţiei: Gallerie dell' Accademia, Ca' Rezonico, 
Palazzo Grassi, Colecţia Peggy Guggenheim, Museo Correr dar 
niciuna dintre ele nu părea să corespundă descrierii. Îşi îndreptă 
din nou atenţia către text. 


In museionul aurit al sfintei înțelepciuni să-ngenuncheați... 
Şi zâmbi abia mijit. 
— Există într-adevăr în Veneţia un muzeu care poate fi pe 

drept considerat un „museion aurit al sfintei înțelepciuni”. 

Ferris și Sienna își ridicară spre el privirile pline de speranţă. 

— Bazilica San Marco, declară Langdon. Cea mai mare 
biserică din Veneţia. 

Ferris nu părea convins. 

— Biserica e un muzeu? 

Profesorul încuviinţă. 

— La fel ca Muzeul Vaticanului. Şi mai mult decât atât, 
interiorul bazilicii este decorat în întregime cu plăcuţe din aur. 

— Un „museion aurit”! exclamă Sienna, entuziasmată. 

Langdon dădu din cap — nu mai avea nicio îndoială că San 
Marco era templul aurit la care se referea poemul. Vreme de 
secole, venețienii o numiseră La Chiesa d” Oro -— Biserica de aur, 
iar el o considera, graţie interiorului ei, ca fiind cea mai 
impresionantă biserică din lume. 

— Poemul zice să „îngenunchem” acolo, spuse Ferris. lar 
biserica este, logic, un loc potrivit pentru a face asta. 

Degetele Siennei zburau din nou pe taste. 

— Adaug și San Marco în fereastra de căutare. Acolo trebuie 
să ne uităm după acel doge. 

Langdon ştia că bazilica San Marco nu ducea lipsă de dogi, 
fiind de fapt biserica lor. Dar se simţea încurajat și îşi îndreptă 
din nou atenţia spre poem. 


In museionul aurit al sfintei înțelepciuni să-ngenuncheați 
şi a voastre urechi de sol să lipiți, 
s-ascultați susurul apei şiroind. 


„Apă şiroind? se miră el. Există oare apă sub San Marco?” Dar 
imediat realiză că întrebarea era lipsită de sens. Exista apă sub 
întregul oraş. 

Toate clădirile din Veneţia se scufundau lent. Revăzu cu ochii 
minţii bazilica şi încercă să-şi dea seama unde anume în 
interiorul ei trebuia să îngenunchezi pentru a auzi apa şiroind. 
„Şi dacă o vom auzi... ce vom face mai departe?” 

Revenind la versuri, citi până la final, cu glas tare: 


Adânc coborâți în palatul scufundat... 

Căci colo, în întuneric, monstrul htonian aşteaptă, 
cufundat în apele roşii-sângerii... 

Ale lagunei ce nu oglindește stele. 


— Bun, spuse el tulburat, se pare că trebuie să urmăm susurul 
apei șiroind... până la un fel de palat scufundat. 

Ferris își scărpină obrazul, cu un aer descumpănit. 

— Ce-i acela monstru htonian? 

— Subteran, îi explică Sienna, apăsând în continuare tastele 
telefonului. „Htonian” înseamnă „sub pământ”. 

— În parte, da, interveni Langdon. Dar cuvântul are o 
implicaţie istorică mai profundă - una asociată în mod obișnuit 
cu miturile şi cu monștrii. Există o întreagă categorie de zei și 
monștri htonieni — eriniile, Hecate și Meduza, spre exemplu. Sunt 
numiți astfel fiindcă își au sălașul pe tărâmul subteran și sunt 
asociaţi cu iadul. Conform tradiţiilor, obișnuiesc să iasă la 
suprafaţă şi să facă prăpăd în lumea oamenilor. 

O vreme nimeni nu mai rosti niciun cuvânt, iar Langdon îşi 
spuse că, probabil, toți se gândeau la același lucru. „Acest 
monstru htonian... nu poate fi decât molima lui Zobrist”. 


căci colo, în întuneric, monstrul htonian aşteaptă, 
cufundat în apele roşii-sângerii... 
ale lagunei ce nu oglindeşte stele. 


— Oricum, spuse el în cele din urmă, încercând să nu devieze 

de la subiect, este limpede că trebuie să căutăm un loc subteran, 
aşa explicându-se cel puţin ultimul vers, care menţionează o 
„lagună ce nu oglindeşte stele”. 

— Bună precizare, exclamă Sienna, ridicând privirea de pe 
telefonul lui Ferris. Într-o lagună subterană nu se pot reflecta 
stelele. Dar există lagune subterane în Veneţia? 

— Eu nu ştiu niciuna, replică Langdon. Dar într-un oraș clădit 
pe apă, posibilitățile sunt, probabil, nesfârşite. 

— Și dacă ar fi vorba despre o lagună undeva în interior? 
întrebă Sienna pe neașteptate, privind când spre unul, când spre 
celălalt. Poemul aminteşte de  „întunericul” din „palatul 
scufundat”. Spuneai mai devreme că Palatul Dogilor este legat 
de bazilică, da? Asta înseamnă că ambele au multe dintre 
elementele specificate în text — un museion al sfintei înțelepciuni, 
un palat, o relaţie cu dogii — și ansamblul este situat în laguna 
principală a Veneţiei, la nivelul mării. 

Langdon se gândi câteva clipe. 

— Crezi că „palatul scufundat” din poem este Palatul Dogilor? 

— De ce nu? Versurile ne spun mai întâi să îngenunchem în 
bazilica San Marco, apoi să urmăm susurul apei șiroind. Poate că 
zgomotul apei duce alături, la Palatul Dogilor. Poate că are 
fundaţiile sub nivelul apei sau ceva asemănător. 

Langdon fusese de multe ori la Palatul Dogilor și ştia că este o 
construcție cu adevărat masivă. Fiind de fapt un complex de 
clădiri, găzduia un muzeu, un veritabil labirint de săli 
instituționale, curţi interioare și o rețea de celule de închisoare 
atât de vastă, încât ocupa mai multe corpuri de clădire. 

— S-ar putea să ai dreptate, replică el, dar am avea nevoie de 
zile întregi ca să căutăm la întâmplare în palat. Eu propun să 
facem exact ce ne spune poemul. În primul rând, să mergem la 

bazilica San Marco și să găsim mormântul sau statuia dogelui 
trădător şi apoi să îngenunchem acolo. 

— Şi după aceea? întrebă Sienna. 

— Şi după aceea, răspunse Langdon oftând, să ne rugăm cât 
putem să auzim susurul apei... şi să ne ducă undeva. 

În tăcerea care urmă, profesorul se gândi la Elizabeth Sinskey 
și la chipul ei încordat pe care îl văzuse în halucinaţiile sale, 
chemându-l de peste ape. „Timpul se scurge repede. Caută și 
găseşte!” Se întrebă unde o fi Sinskey acum... şi dacă era bine. 
Fără îndoială, soldaţii în negru își dăduseră deja seama că el și 
Sienna reușiseră să scape. „Cât va mai dura până ce vor veni 
după noi?” 

Revenind la poem, se strădui să-și alunge extenuarea. Privi 
ultimul vers și îi mai veni o idee, dar se întrebă dacă merita s-o 
menţioneze cu glas tare. „Laguna ce nu oglindeşte stele”. 
Probabil că era irelevant pentru ceea ce căutau ei, dar decise în 
cele din urmă să vorbească despre ea: 

— Mai e un lucru pe care ar trebui să vi-l spun. 

Sienna ridică privirea de la telefonul mobil. 

— Cele trei părți ale Divinei Comedii — Infernul, Purgatoriul şi 
Paradisul... toate se încheie cu același cuvânt. 

Sienna păru surprinsă. 

— Ce cuvânt? întrebă Ferris. 

Langdon arătă spre sfârşitul textului pe care îl transcrisese. 

— Același cu care se încheie şi poemul acesta — „stele”. 

Şi luând masca lui Dante, puse arătătorul în centrul textului 
spiralat. 

„Laguna ce nu oglindește stele”. 

— Mai mult decât atât, continuă el, în finalul Infernului, Dante 
ascultă susurul apei şiroind într-un hău și îl urmează printr-o 

deschidere... care-l duce afară din iad. 

Ferris păli. 

— Iisuse! 

În acea clipă, un jet de aer asurzitor pătrunse în compartiment 
— trenul intrase într-un tunel săpat în munte. În întuneric, 
Langdon închise ochii și îşi lăsă mintea să se relaxeze. „O fi fost 
Zobrist un lunatic, îşi spuse el, dar în mod cert cunoştea bine 
opera lui Dante”. 

CAPITOLUL 64 


Laurence Knowlton se simţi ușurat. 

„Prefectul s-a răzgândit şi vrea să vadă înregistrarea lui 
Zobrist”. 

Fără să mai zăbovească, întinse mâna după stickul roşu de 
memorie și-l conectă la computer, pentru ca şeful lui să-i poată 
studia conţinutul. Povara bizarului mesaj de nouă minute al lui 
Zobrist îl apăsase greu pe umeri şi era dornic s-o împartă cu 
cineva. 

„De acum nu va fi doar în responsabilitatea mea”. 

Knowlton trase adânc aer în piept şi apăsă butonul de redare. 

Ecranul se întunecă și zgomotul apei clipocind umplu 
încăperea. Camera se deplasă în pâcla roșiatică a grotei subterane 
şi, cu toate că nu afişa nicio reacţie, Knowlton ştia că prefectul era 
deopotrivă alarmat şi uimit. 

Camera nu mai înaintă, ci se înclină în jos, spre suprafaţa 
lagunei, cufundându-se apoi câteva zeci de centimetri, până la 
placa de titan prinsă de sol. 


ÎN ACEST LOC, LA ACEASTĂ DATĂ. 
LUMEA S-A SCHIMBAT PENTRU TOTDEAUNA. 


Prefectul tresări ușor. 

— Mâine, șopti el, privind data. Și știm unde este „acest loc”? 

Knowlton clătină din cap. 

Camera panoramă spre stânga, prinzând în cadru săculețul 
din plastic cu acel fluid gelatinos maro-gălbui. 

— Ce mama naibii?! 

Prefectul își trase un scaun și se așeză, privind fix globul 

unduind, plutind în apă ca un balon cu heliu prins de o sfoară. 

O tăcere inconfortabilă se aşternu în cubicul pe măsură ce 
înregistrarea continua. În scurt timp ecranul deveni negru și apoi 
o umbră stranie, cu nasul ca un cioc, apăru pe peretele grotei şi 
începu să vorbească în stilul ei ocult. 


Eu sunt Umbra... 

Hăituit în tenebre, trebuie să mă adresez lumii din adâncul 
pământului, exilat în această sumbră cavernă în care apele sângerii 
se strâng în laguna ce nu oglindeşte stele. 

Dar acesta-i paradisul meu... pântecele perfect pentru fragilul 
meu vlăstar. 

Inferno. 


Prefectul ridică privirea. 

— Inferno? 

Knowlton înălță din umeri. 

— Aşa cum spuneam, este îngrijorător. 

Prefectul se întoarse spre ecran, urmărind absorbit 
înregistrarea. 

Umbra cu nasul ca un cioc continuă să vorbească timp de 
câteva minute, despre molime, despre nevoia de triere a 
populaţiei, despre rolul său glorios în asigurarea viitorului, 
despre lupta sa împotriva ignoranţilor care încercaseră să-i stea 
în cale şi despre puţinii adepţi care realizaseră că acțiunea 
drastică era unica modalitate de salvare a planetei. 

Knowlton nu știa ce presupunea lupta aceea, dar toată 
dimineaţa se întrebase dacă nu cumva Consorţiul se afla în 
tabăra greșită. 

Vocea își continua monologul. 


Am creat o capodoperă a salvării, însă eforturile mele au fost 
răsplătite nu cu sunete de trâmbiţe și cununi de laur... ci cu 

amenințări de moarte. 

Nu mă tem să mor... căci moartea îi transformă pe vizionari în 
martiri... şi ideile nobile în mișcări puternice. 

lisus. Socrate. Martin Luther King. 

Într-o zi mă voi alătura lor. 

Capodopera pe care am creat-o este lucrarea lui Dumnezeu 
însuși... un dar din partea Celui care m-a înzestrat cu mintea, curajul 
şi instrumentele necesare pentru făurirea unei astfel de creații. 

Acum ziua cea mare se apropie. 

Inferno doarme sub mine, gata să țâşnească din pântecele său 
acvatic... vegheat de monstrul htonian și de toate Furiile sale. 

În ciuda purității faptelor mele, nici mie — la fel ca vouă — nu mi-e 
străin Păcatul. Chiar și eu sunt vinovat de cel mai negru dintre cele 
șapte — acea ispită singuratică de care prea puţini găsesc fereală. 

Truifia. 

Înregistrând acest mesaj am căzut pradă ademenirilor Trufiei... 
nerăbdător să mă asigur că lumea îmi va cunoaște munca. 

Şi de ce nu? 

Omenirea trebuie să știe de unde-i vine mântuirea... numele celui 
care a închis pentru totdeauna porțile căscate ale iadului! 

Cu fiece oră care trece, rezultatul devine mai sigur. 

Matematica — la fel de neîndurătoare precum gravitația — este 
inflexibilă. Aceeaşi înflorire exponențială a vieţii care aproape că a 
ucis omenirea îi va fi acum salvare. Frumuseţea unui organism viu — 
fie el bun ori rău — este aceea că va urma neabătut legea impusă de 
Dumnezeu. 

Creșteți și înmulțiți-vă. 

Şi astfel combat eu focul... cu foc. 


— Suficient! exclamă prefectul pe un ton atât de scăzut, încât 
Knowlton abia dacă îl auzi. 

— Domnule? 

— Opreşte înregistrarea. 

Knowlton apăsă butonul de pauză. 

— Domnule, de fapt, sfârşitul este partea cea mai alarmantă. 

— Am văzut destul. 

Prefectul părea scârbit. Se plimbă prin cubicul preţ de câteva 
momente, după care se întoarse brusc. 

— Trebuie să-l contactăm pe FS-2080. 

Knowlton cântări ideea. 

FS-2080 era numele de cod al unuia dintre contactele de 
încredere ale prefectului — același care îl recomandase pe Zobrist 
Consorţiului. Fără îndoială, șeful lui avea mustrări de conştiinţă 
că avusese încredere în judecata lui FS-2080; această 
recomandare adusese un veritabil haos în lumea fragil 
structurată a Consorţiului. 

„FS-2080 este cauza acestei crize”. 

Şirul parcă nesfârșit de calamităţi care îl aveau în centru pe 
Zobrist părea doar să se agraveze, şi nu doar pentru organizaţie, 
ci și, poate... pentru lumea întreagă. 

— Trebuie să aflăm care erau adevăratele intenţii ale lui 
Zobrist, spuse prefectul. Vreau să știu exact ce a creat și dacă 
amenințarea asta e reală. 

Knowlton ştia că, dacă exista o persoană capabilă să răspundă 
la aceste întrebări, FS-2080 era aceea. Nimeni nu-l cunoștea mai 
bine pe Zobrist. Venise timpul ca protocolul să fie încălcat, 
pentru a se afla ce fel de nebunie susținuse Consorţiul, fără să 
ştie, în ultimul an. 

Knowlton analiză posibilele consecinţe ale unei discuții directe 
cu FS-2080. Simpla iniţiere a contactului comporta anumite 
riscuri. 

— Evident, domnule, spuse el, dacă veţi lua legătura cu FS- 
2080, va trebui s-o faceţi cu mare delicateţe. 

Prefectul îşi scoase telefonul mobil, cu ochii scăpărând de 
mânie. 
— A trecut vremea delicateţei. 

În timp ce stătea împreună cu tovarăşii săi de drum în 
salonașul privat al trenului, bărbatul cu cravata multicoloră şi 
ochelari Plume Paris se străduia din răsputeri să nu-și mai 
scarpine pustulele care-l mâncau tot mai tare. Durerea din piept 
părea și ea să se fi agravat. 

Când trenul ieşi din tunel, bărbatul se uită spre Langdon, care 
deschise ochii încet, după o perioadă în care fusese pierdut în 
gânduri. Lângă el, Sienna își cobori privirea spre telefonul mobil 
al lui Ferris, pe care îl lăsase din mână când intraseră în tunel, 
unde nu exista semnal. Părea nerăbdătoare să-şi reia căutările pe 
internet, dar înainte de a apuca să întindă mâna după mobil, 
acesta începu să vibreze şi să emită o serie de piuituri sacadate. 

Cunoscând foarte bine sunetul de apel, bărbatul cu erupția 
cutanată luă imediat telefonul și privi ecranul luminat, făcând tot 
posibilul să-și ascundă surprinderea. 

— Scuze, spuse el ridicându-se în picioare. Mama e bolnavă. 
Trebuie să răspund. 

Langdon și Sienna înclinară din cap, înțelegători, iar bărbatul 
ieşi din compartiment și se îndepărtă cu paşi grăbiţi spre toaleta 
din capătul culoarului. 

Intrând, încuie ușa în urma lui şi preluă apelul. 

— Alo? 

Vocea de la celălalt capăt avea tonuri grave. 

— Prefectul sunt. 

CAPITOLUL 65 


Toaleta din Frecciargento nu era mai mare decât cea de pe un 
avion de linie, în care abia dacă aveai loc să te mişti. Bărbatul cu 
erupția cutanată încheie convorbirea cu prefectul şi își puse 
telefonul în buzunar. 

„Situaţia s-a schimbat”, îşi spuse el. Pe neașteptate totul se 
întorsese cu susul în jos, iar el simţi nevoia să stea o clipă ca să-și 
adune gândurile. 

„Prietenii mi-au devenit acum dușmani”. 

Lărgindu-şi nodul de la cravată, bărbatul îşi privi în oglindă 
fața acoperită de pustule. Arăta mai rău decât îşi închipuise el. 
Dar asta era o nimica toată în comparaţie cu durerea din piept. 

Cu gesturi ezitante, îşi descheie câțiva nasturi și îşi desfăcu 
cămașa. Apoi se sili să se uite în oglindă... și să-și studieze 
pieptul gol. 

„lisuse!” 

Zona neagră se mărise. 

Pielea din mijlocul pieptului avea o nuanţă neagră-albăstruie. 
Totul începuse seara trecută, cu o pată cât o minge de golf, care 
acum devenise cât o portocală. Îşi atinse uşor zona vineţie și se 
chirci de durere. 

Grăbit, îşi încheie nasturii la loc, sperând că va avea puterea să 
termine ce avea de făcut. 

„Ora următoare va fi critică, îşi spuse el. O serie de manevre 
delicate”. 

Închise ochii și își adună gândurile, repetându-şi în minte ce 
trebuia să urmeze. „Prietenii mi-au devenit acum dușmani”, îşi 
zise el din nou. 

Trase de câteva ori aer în piept, chinuit, în speranţa că-l va 
ajuta să se liniştească. Știa că nu trebuie să-și piardă cumpătul, 
dacă voia să-și poată în continuare ascunde intențiile. 

„Calmul interior este esenţial pentru un joc convingător”. 

Minciuna şi disimularea nu-i erau câtuşi de puțin 
necunoscute, și totuși inima îi bubuia violent în piept. Luă o 
nouă gură de aer, dureroasă. „Sunt ani de când înşeli oamenii, îşi 
reaminti el. Cu asta te ocupi tu”. 

Adunându-şi forțele, se pregăti să se întoarcă la Sienna și 
Langdon. 

„Rolul meu de final”, îşi spuse. 

Ca o ultimă precauţie înainte de a ieși din toaletă, scoase 
bateria din telefonul mobil, asigurându-se astfel că nu mai putea 
fi folosit. 

„Arată cam palid”, îşi zise Sienna când bărbatul cu erupția pe 
piele reveni în compartiment și se aşeză, cu un icnet de durere. 

— E totul în regulă? întrebă ea, sincer îngrijorată. 

El încuviinţă. 

— Da, mulțumesc. Totul e bine. 

Constatând că, probabil, omul îi spusese tot ce era dispus să 
dezvăluie, Sienna schimbă subiectul: 

— Am nevoie din nou de telefonul dumneavoastră. Dacă nu 
vă deranjează, aş vrea să mai caut câte ceva despre doge. Poate 
găsim unele răspunsuri înainte de a ajunge la San Marco. 

— Nicio problemă, răspunse el și scoase telefonul din 
buzunar, verificându-i afișajul. Oh, la naiba! exclamă el apoi. Mi 
s-a descărcat bateria în timpul apelului. Se pare că e moartă deja. 
Dar, adăugă el uitându-se la ceasul de la încheietura mâinii, vom 

ajunge în scurt timp la Veneţia. Va trebui să așteptăm până 
atunci. 

La opt kilometri în largul coastelor Italiei, la bordul iahtului 
Mendacium, coordonatorul Knowlton privea în tăcere cum 
prefectul păşea încolo şi-ncoace în cubiculul său, ca un animal în 
cușcă. După apelul telefonic, era evident că rotițele i se învârteau 
cu febrilitate în cap, iar el ştia că nu e cazul să scoată nici măcar 
un sunet în timp ce şeful său gândea. 

În cele din urmă, prefectul i se adresă cu o voce încordată: 

— Nu avem de ales. Trebuie să vadă și doamna doctor 
Elizabeth Sinskey înregistrarea video. 

Knowlton rămase încremenit, fără să-și arate în vreun fel 
surprinderea. „Diavoliţa cu părul argintiu? Cea de care l-am ferit 
pe Zobrist un an întreg?” 

— Bine, domnule. Să găsesc o modalitate de a-i trimite 
înregistrarea prin e-mail? 

— Dumnezeule, nu! Să riscăm să ajungă la public? Ar stârni 
isterie în masă. Vreau s-o văd pe doamna doctor Sinskey aici, la 
bordul vasului, cât mai curând posibil. 

Knowlton se holbă la el, nevenindu-i să creadă. „Vrea s-o aduc 
pe directoarea OMS aici, pe Mendacium?!” 

— Domnule, această încălcare a protocolului de 
confidenţialitate riscă în mod cert să... 

— Treci la treabă, Knowlton! ACUM! 

CAPITOLUL 66 


FS-2080 privea pe fereastra trenului, la reflexia lui Langdon în 
geam. Profesorul cântărea încă în minte posibilele rezolvări ale 
enigmei pe care Bertrand Zobrist o scrisese pe masca mortuară a 
lui Dante. 

„Bertrand, îşi spuse FS-2080, Doamne, ce dor îmi e de el!” 
Durerea pierderii era mai proaspătă ca niciodată. Seara în care 


se întâlniseră părea şi acum un vis magic. 


Chicago. Viscol. 

Ianuarie, cu şase ani în urmă... dar îmi pare că a fost ieri. Mă chinui 
să înaintez prin troiene, împotriva vântului care suflă pe Magnificent 
Mile, cu gulerul ridicat până la urechi. În ciuda frigului, îmi spun că 
nimic nu mă va împiedica să ajung la destinație. Aceasta-i şansa mea de 
a-l auzi vorbind pe marele Bertrand Zobrist... în persoană. 

Am citit tot ce a scris el şi știu ce noroc am să fi intrat în posesia 
unuia dintre cele cinci sute de bilete emise pentru acest eveniment. 

Când ajung în aulă, cu trupul pe jumătate înghețat, simt un val de 
panică descoperind că sala este pe trei sferturi goală. Oare conferința a 
fost anulată?! Oraşul este aproape paralizat din cauza vremii... Asta să- 
l fi împiedicat pe Zobrist să vină aici? 

Dar, iată-l că apare. 

O siluetă elegantă, impunătoare, urcă pe podium. 

Este înalt... foarte înalt... cu ochi verzi, scânteietori, în ale căror ape 
adânci par a se ascunde toate misterele lumii. Priveşte în sala goală — cu 
numai vreo cincisprezece admiratori îndârjiți, iar mie mi-e ruşine că-i 
atât de puțină lume. 

Acesta e Bertrand Zobrist! 

Se aşterne un teribil moment de tăcere, în care el ne priveşte, cu fața 
imobilă. 

Și apoi, pe neașteptate, izbucnește în râs, iar ochii verzi îi strălucesc. 

— La naiba cu aula asta goală! Hotelul meu e la nici doi paşi. Să 
mergem la bar! 

Publicul se însuflețeşte şi un mic grup migrează alături, la barul 
unui hotel, unde ne înghesuim cu toții într-un separeu mare şi 
comandăm de băut. Zobrist ne regalează cu poveşti despre cercetările 
sale, despre modul în care şi-a câştigat celebritatea şi despre planurile 
sale privind viitorul ingineriei genetice. În vreme ce paharele se golesc, 
discuția se axează pe recenta pasiune a lui Zobrist pentru filosofia 
transumanistă. 

— Eu cred că transumanismul este unica speranță a omenirii pentru 
o supraviețuire pe termen lung, declară el, descheindu-și cămaşa şi 
arătându-ne tuturor simbolul „H+” tatuat pe umărul lui. După cum 
puteţi vedea, sunt pe deplin angajat. 

Mă simt de parcă aş avea o audiență privată la o vedetă rock. Nu mi- 
am imaginat niciodată că mult apreciatul „geniu al geneticii” poate fi 
atât de charismatic şi de atrăgător. De fiecare dată când mă priveşte, 
ochii lui verzi aprind în mine o senzaţie cu totul neașteptată... imboldul 
adânc al atracției sexuale. 

Pe măsură ce orele se scurg grupul se răreşte, fiecare scuzându-se şi 
întorcându-se la realitate. La miezul nopții, suntem deja singuri, eu şi 
Bertrand Zobrist. 

— Îți mulțumesc pentru seara asta, îi spun simțind cum mă ia valul 
de la un pahar în plus. Eşti un maestru extraordinar. 

— Linguşeală? zâmbeşte Zobrist şi se apleacă spre mine, astfel că 
genunchii ni se ating. Te va duce oriunde vrei. 

Flirtul este, evident, inadecvat, dar e o noapte înghețată într-un hotel 
pustiu şi mie mi se pare că lumea întreagă s-a oprit în loc. 

— Deci, ce părere ai? mă întreabă el. Un ultim pahar la mine în 
cameră? 

Încremenesc şi-mi dau seama că am probabil aerul unei căprioare 
surprinse în lumina farurilor. 

Ochii lui Zobrist scânteiază cald. 

— Dă-mi voie să ghicesc, şopteşte el. N-ai mai fost niciodată cu un 
bărbat celebru. 

Simt că roşesc şi mă străduiesc să-mi ascund noianul de emoții — 
stânjeneală, incitare, teamă... 

— Sincer vorbind, îi răspund, n-am mai fost niciodată cu un bărbat. 

Zobrist surâde şi se apropie mai mult. 

— Nu ştiu ce ai așteptat tu, dar, te rog dă-mi voie să fiu eu primul. 

În clipa asta, toate frustrările şi jenantele temeri sexuale din copilărie 
mă părăsesc... evaporându-se în noaptea vântoasă. 

Pentru prima dată în viața mea, simt o dorință nezăgăzuită de 
ruşine. 

ÎI vreau. 

Zece minute mai târziu, ne aflăm în camera lui, goi, unul în brațele 
celuilalt. Zobrist nu se grăbeşte, mâinile lui răbdătoare stârnind 
senzații pe care nu le-am mai simțit niciodată în trupul meu 
neexperimentat. 

Este alegerea mea. El nu m-a silit la nimic. 

În coconul îmbrățişării lui, simt că totul e perfect în lume. Şi aşa, 
întinşi unul lângă celălalt, privind pe fereastră în noaptea cu ninsoare, 
ştiu că-l voi urma pe acest om oriunde. 


Trenul încetini brusc, iar FS-2080 lăsă în urmă amintirea 
fericită, revenind în prezentul deprimant. 
„Bertrand... ai pierit!” 
Prima lor noapte împreună fusese întâiul pas al unei călătorii 
incredibile. 

„Am devenit mai mult decât iubiți. Am devenit maestru şi 
discipol”. 

— Podul Libertă, anunţă Langdon. Aproape am ajuns. 

FS-2080 încuviință sumbru, privind spre apele Lagunei 
Veneta, amintindu-și cum navigase odată aici cu Bertrand... o 
imagine idilică ce se dizolvă imediat într-o alta, oribilă, petrecută 
cu o săptămână în urmă. 

„Am fost acolo când s-a aruncat din turnul Badia. 

Ai mei au fost ultimii ochi pe care i-a privit”. 

CAPITOLUL 67 


Aeronava Citation Excel a companiei NetJets prinse înălțime, 
zgâlțâită de turbulențe pe când se depărta de Aeroportul 
Tassignano, spre Veneţia. La bordul ei, doamna doctor Elizabeth 
Sinskey abia dacă remarcă decolarea cu probleme, privind în gol 
pe fereastră și mângâindu-şi amuleta de la gât. 

În sfârșit, renunţaseră să-i mai administreze injecții, astfel că 
mintea îi era deja mai limpede. Pe locul de lângă ea, agentul 
Brüder şedea tăcut, reflectând probabil la bizara răsturnare de 
situație despre care tocmai aflaseră. 

„Totul e cu susul în jos”, îşi spuse Sinskey, încă neputând să 
creadă ceea ce văzuse. 

Cu treizeci de minute în urmă, se năpustiseră în micul 
aerodrom pentru a-l intercepta pe Langdon înainte de a se 
îmbarca în avionul privat pe care îl comandase. Dar în locul 
profesorului, găsiseră o aeronavă Citation Excel cu motoarele 
turate și doi piloți de la NetJets plimbându-se în sus şi-n jos pe 
pistă şi verificându-şi ceasurile. 

Robert Langdon nu era nicăieri. 

„Şi apoi a venit apelul telefonic”. 

Când sunase mobilul, Sinskey era acolo unde fusese toată 
ziua, pe bancheta din spate a dubei negre. Agentul Brüder urcase 
în maşină cu o expresie stupefiată și îi întinsese telefonul lui. 

— Un apel urgent pentru dumneavoastră, doamnă. 

— Cine e? întrebase ea. 

— Apelantul mi-a cerut să vă spun doar că are să vă comunice 
informații care nu suportă amânare despre Bertrand Zobrist. 

Sinskey luase imediat mobilul. 

— Sunt doamna doctor Elizabeth Sinskey. 

— Doamnă doctor Sinskey, nu ne-am întâlnit niciodată, însă 
organizația pe care o reprezint este cea care l-a ascuns pe 
Bertrand Zobrist timp de un an, zădărnicindu-vă eforturile de a-l 
găsi. 

Ea își îndreptase imediat umerii. 

— Oricine ați fi, ați ajutat un criminal! 

— Nu am făcut nimic ilegal, dar nu asta-i... 

— Pe dracu' n-ai făcut! 

Bărbatul de la telefon trăsese adânc aer în piept şi începuse să 
vorbească pe un ton blând și foarte calm: 

— Vom avea suficient timp să dezbatem problemele de etică 
ale acțiunilor mele. Ştiu că nu mă cunoaşteţi, dar eu ştiu câte ceva 
despre dumneavoastră. Domnul Zobrist m-a plătit bine pentru a- 
l feri de Domnia Voastră şi de alte persoane pe parcursul anului 
trecut. Acum, prin faptul că v-am contactat, mi-am încălcat 
protocolul strict. Și totuși, consider că nu avem altă opțiune decât 
aceea de a ne uni eforturile. Mă tem că Bertrand Zobrist a făcut 
ceva teribil. 

Sinskey habar nu avea cine putea fi bărbatul de la telefon. 

— Abia acum v-aţi dat seama de asta? 

— Da, exact. Abia acum, replicase el pe un ton serios. 

Elizabeth Sinskey începu să se dezmeticească de tot. 

— Cine sunteţi? 

— Cineva care vrea să ajute înainte de a fi prea târziu. Sunt în 
posesia unui mesaj video trimis de Bertrand Zobrist. El mi-a 
cerut să-l difuzez... mâine. Cred că trebuie să-l vedeţi neîntârziat. 

— Ce spune? 

— Nu la telefon. 

— De unde ştiu că pot avea încredere în dumneavoastră? 

— Fiindcă vă voi spune imediat unde se află Robert 
Langdon... şi de ce se poartă atât de ciudat. 

Sinskey tresări la auzul numelui și ascultă uluită explicaţia. 
După toate aparențele, bărbatul care o sunase fusese vreme de un 
an complicele inamicului ei şi totuși, în vreme ce auzea toate 
detaliile, simţea că trebuia să aibă încredere în ceea ce i se 
spunea. 

„Nu pot decât să fac ce-mi sugerează”. 

Folosindu-se de relaţiile lor, reușiră să închirieze aeronava 
Citation Excel „abandonată” de Langdon, iar acum Sinskey şi 
soldaţii se îndreptau în viteză spre Veneţia unde, potrivit 
informațiilor primite de la apelant, Langdon și cei doi tovarăşi de 
drum ai săi urmau să sosească în scurt timp cu trenul. Era prea 
târziu pentru a chema autorităţile locale, însă bărbatul care îi 
telefonase susţinea că știe încotro se îndrepta Langdon. 

„Piaţa San Marco?” Sinskey se înfioră imaginându-și 
mulțimile din cea mai aglomerată zonă a Veneţiei. 

— De unde ştiţi asta? 

— Nu la telefon, replicase bărbatul. Dar trebuie să vă spun că 
Robert Langdon călătoreşte, fără să ştie, împreună cu un individ 
foarte periculos. 

— Cu cine? întrebase Sinskey. 

— Unul dintre intimii lui Zobrist, răspunsese omul, oftând din 
greu. O persoană în care am avut încredere. În mod nesăbuit, se 
pare. Cineva despre care cred că ar putea constitui o amenințare 
gravă. 

În vreme ce aeronava privată se îndrepta spre Aeroportul 
Marco Polo din Veneţia, avându-i la bord pe Sinskey și pe cei 
șase soldaţi care o însoțeau, gândurile ei reveniră la Robert 
Langdon. „Şi-a pierdut memoria? Și nu-şi mai aminteşte nimic?” 

Deși explica unele lucruri, ciudata veste o făcea să-i pară şi mai 
rău pentru că îl implicase pe distinsul profesor în această criză. 

„Şi nu i-am dat de ales”. 

Cu aproape două zile în urmă, când îi solicitase ajutorul, nu-i 
permisese nici măcar să se întoarcă acasă ca să-şi ia pașaportul, ci 
aranjase în așa fel încât să treacă nestingherit prin aeroportul 
florentin, ca un colaborator special al Organizaţiei Mondiale a 
Sănătăţii. 

În vreme ce avionul C-130 se înălța în aer îndreptându-se spre 
est, peste Atlantic, Sinskey îi aruncase o privire lui Langdon, care 
şedea lângă ea, și constatase că nu arată bine. Se uita în gol la 
peretele fără hublouri al avionului. 

— Domnule profesor, ați observat că avionul acesta nu are 
ferestre? Până de curând, era folosit pentru transporturi militare. 

Langdon se întorsese spre ea, cu fața albă ca varul. 

— Da, am remarcat în momentul în care am urcat la bord. Nu 
mă simt foarte bine în spaţii închise. 

— Şi de aceea vă prefaceți că priviți printr-o fereastră 
imaginară? 

El zâmbise stânjenit. 

— Cam așa ceva, da. 

— Atunci, mai bine priviţi asta, spusese ea scoțând o 
fotografie a inamicului ei cu ochi verzi și așezând-o în faţa lui. 
Acesta este Bertrand Zobrist. 

Îi povestise deja despre confruntarea ei cu Zobrist de la 
Consiliul pentru Relaţii Externe, despre pasiunea individului 
pentru ecuaţia apocalipsei populaţionale, despre comentariile 
sale frecvent vehiculate referitoare la beneficiile globale ale 
ciumei negre și, mai grav, despre dispariţia sa din luminile 
reflectoarelor în ultimul an. 

— Cum reuşeşte cineva aşa de cunoscut să rămână ascuns un 
timp atât de îndelungat? se mirase Langdon. 

— A fost ajutat de profesionişti. Poate chiar de un guvern 
străin. 

— Ce guvern ar aproba crearea unei molime letale? 

— Același care încearcă să obțină focoase nucleare de pe piața 
neagră. Nu uitaţi că o maladie eficientă constituie arma chimică 
supremă și valorează o avere. La fel de bine este posibil ca 
Zobrist să fi minţit şi să-și fi asigurat partenerii că invenţia sa are 
o rază de acţiune limitată; poate că el era singurul care ştia cu 
adevărat ce efecte are creaţia sa. 

Langdon rămăsese tăcut. 

— În orice caz, continuase Sinskey, dacă nu pentru bani, cei 
care l-au ajutat e posibil s-o fi făcut fiindcă îi împărtăşeau 
ideologia. Zobrist nu ducea lipsă de discipoli dispuşi să facă orice 
pentru el. Se bucură de o veritabilă celebritate. De fapt, nu cu 
mult timp în urmă a susținut o conferinţă la universitatea la care 
lucraţi. 

— La Harvard? 

Sinskey luase un creion și scrisese pe marginea fotografiei lui 
Zobrist litera H urmată de semnul plus. 

— Vă pricepeți la simboluri, îi spusese ea. Pe acesta îl 
recunoașteți? 

H+ 

— H plus, murmurase Langdon, înclinând ușor din cap. Sigur, 
cu câteva veri în urmă l-am văzut afișat pretutindeni în campus. 
Am presupus că era vorba despre o conferință pe teme de 
chimie. 

Sinskey râsese uşor. 

— Nu, erau postere pentru summitul „Humanity-plus” din 

2010 — una dintre cele mai mari reuniuni ale transumaniștilor. H- 
plus este simbolul mişcării transumaniste. 

Langdon își lăsase capul pe un umăr, ca pentru a încerca să 
pună termenul în context. 

—  Transumanismul, continuase Sinskey, este o mișcare 
intelectuală, un fel de filosofie, și prinde rapid rădăcini în 
comunitatea ştiinţifică. În esenţă, afirmă că tehnologia trebuie 
folosită pentru a depăși limitele inerente trupului omenesc. Cu 
alte cuvinte, următoarea etapă în evoluţia omului ar urma să fie 
ingineria biologică. 

— Pare ceva abominabil. 

— La fel ca orice schimbare, totul depinde de nivelul ei. 
Tehnic vorbind, ingineria biologică se aplică de ani mulți, odată 
cu descoperirea vaccinurilor care îi imunizează pe cei mici față 
de anumite boli — poliomielită, variolă, febră tifoidă. Diferenţa 
este că acum, cu noile evoluţii marca Zobrist în domeniul 
ingineriei genetice a tulpinilor de germeni patogeni, învăţăm să 
creăm imunizări ereditare, care să afecteze ţinta la nivelul 
fundamental al tulpinilor de germeni, astfel încât toate 
generaţiile ulterioare să devină imune la boala respectivă. 

Langdon păruse uimit. 

— Deci specia umană ar trece printr-o mutație evolutivă care 
i-ar conferi imunitate la febră tifoidă, să spunem? 

— Ar fi mai degrabă o mutație evolutivă asistată. În mod 
normal, procesul evolutiv se întinde pe mii de ani — fie că vorbim 
despre un peşte dipnoi căruia i se formează membre sau o 
maimuţă care dezvoltă un deget opozabil. Acum însă, putem 
face adaptări genetice radicale în decursul unei singure generații. 
Susținătorii tehnologiei o consideră expresia desăvârşită a 
principiului darwinist al „supravieţuirii celui mai adaptat”, omul 

devenind astfel o specie care învaţă să-și perfecționeze propriul 
proces evolutiv. 

— Mie îmi pare mai degrabă un fel de joacă de-a Dumnezeu, 
replicase Langdon. 

— Sunt de acord cu dumneavoastră. La fel ca mulţi alţi 
transumanişti însă, Zobrist susținea că omenirea are obligația 
evolutivă de a folosi tot ce are la dispoziţie — mutaţiile genetice 
ale tulpinilor de germeni, spre exemplu — pentru a se perfecționa 
ca specie. Problema este că alcătuirea noastră genetică seamănă 
cu un castel din cărţi de joc, fiecare piesă fiind legată şi susținută 
de nenumărate altele — deseori în moduri pe care nu le înțelegem. 
Dacă încercăm să eliminăm o singură caracteristică umană, 
riscăm ca alte sute să se modifice simultan, posibil cu efecte 
catastrofale. 

Langdon încuviințase. 

— Există un motiv pentru care evoluţia este un proces 
gradual. 

— Exact! replicase Sinskey, simțind cum admiraţia ei față de 
profesorul american creştea cu fiecare clipă care trecea. 
Intervenim într-un proces care a avut nevoie de milioane de ani 
pentru a se desăvârși. Trăim timpuri periculoase. Literalmente 
avem acum capacitatea de a activa anumite secvenţe de gene care 
le vor asigura urmașilor noștri dexteritate, rezistență, forță și 
chiar inteligență sporite, transformându-i într-o superspecie. 
Aceşti ipotetici indivizi „îmbunătăţiți” sunt cei pe care 
transumaniştii îi numesc postumani, iar ei — cred unii — vor 
constitui viitorul speciei noastre. 

— Mie-mi sună a eugenie. 

La auzul termenului, lui Sinskey i se făcu pielea de găină. 

În anii 1940, oamenii de ştiinţă naziști cochetaseră cu o 

tehnologie pe care o numiseră „eugenie” — o încercare de a utiliza 
o formă rudimentară de inginerie genetică pentru a mări rata 
natalității în rândul celor cu trăsături genetice „dezirabile”, 
reducând-o la cei cu caracteristici etnice „mai puţin dezirabile”. 

„Purificare etnică la nivel genetic”. 

— Există unele similarități, recunoscuse Sinskey, şi cu toate că 
e greu să ne imaginăm cum am putea crea o nouă ființă umană, 
există mulți oameni inteligenţi care cred că declanşarea acestui 
proces este o condiţie esenţială pentru supraviețuirea omenirii. 
Unul dintre colaboratorii publicaţiei transumaniste H+ descria 
ingineria genetică a tulpinilor de germeni patogeni ca fiind 
„următorul pas evident”, pretinzând că acest domeniu ar fi 
„chintesența adevăratului potenţial al speciei noastre”. Pe de altă 
parte, trebuie să adaug în apărarea publicaţiei în cauză că a 
reprodus şi un articol din revista Discover, intitulat „Cea mai 
periculoasă idee din lume”. 

— Cred că eu aș „vota” cu acesta din urmă, spusese Langdon. 
Cel puţin dintr-un punct de vedere socio-cultural. 

— Cum așa? 

— Păi, bănuiesc că ameliorările genetice — la fel ca și chirurgia 
estetică — sunt scumpe, nu? 

— Fireşte. Nu oricine şi-ar permite să apeleze la asemenea 
îmbunătăţiri — pentru sine sau pentru copii. 

— Ceea ce înseamnă că, legalizate, ameliorările genetice ar 
duce imediat la crearea unei lumi împărțite în favorizați și 
defavorizați. Există deja o prăpastie crescândă între cei bogaţi şi 
cei săraci, însă ingineria genetică ar crea o rasă de supraoameni și 
o alta de... presupuşi suboameni. Credeţi că lumea este 
preocupată de acel unic procent de superbogaţi care conduce 
lumea? Imaginaţi-vă că acest procent ar fi totodată, efectiv, o 


411 


specie superioară -— ființe mai inteligente, mai sănătoase, mai 
puternice. Situaţia ar fi propice sclaviei sau purificării etnice. 

Sinskey îl privise cu un surâs pe chipeşul cărturar care stătea 
lângă ea. 

— Domnule profesor, ați identificat foarte rapid ceea ce eu 
consider a fi cel mai grav neajuns al ingineriei genetice. 

— Mda, poate că l-am identificat, dar încă sunt nedumerit cu 
privire la Zobrist. Toate aceste idei transumaniste par a viza 
îmbunătăţirea speciei umane - oameni mai sănătoşi, maladii 
letale vindecate, longevitate crescută. Și totuşi, am impresia că 
opiniile lui cu privire la suprapopulare susțin ideea de a ucide 
oameni. Așadar, concepţiile sale referitoare la transumanism și la 
suprapopulare par a se bate cap în cap, nu-i aşa? 

Sinskey oftase. Era o întrebare bună şi, din nefericire, avea un 
răspuns clar şi tulburător. 

— Zobrist credea cu tărie în transumanism - în ameliorarea 
speciei umane prin intermediul tehnologiei; însă credea totodată 
şi că omenirea va dispărea înainte să apucăm să facem acest 
lucru. De fapt, dacă nimeni nu face nimic, specia noastră se va 
stinge din cauza numărului uriaș de indivizi înainte de a avea 
ocazia să conștientizăm atuurile ingineriei genetice. 

Langdon făcuse ochii mari. 

— Prin urmare, Zobrist voia să ne reducă numărul... pentru a 
mai câştiga timp? 

Sinskey încuviinţase. 

— La un moment dat, spunea despre el însuși că este ca un 
prizonier pe o navă pe care numărul pasagerilor se dublează la 
fiecare oră, în vreme ce el încearcă disperat să construiască o 
barcă de salvare înainte ca nava să se scufunde sub propria 
greutate. Şi, adăugase ea după o scurtă pauză, milita pentru 

aruncarea peste bord a jumătate din numărul pasagerilor. 

Langdon își scuturase un fior. 

— Înfricoșătoare idee. 

— Foarte. Şi ţineţi seama că Zobrist era convins că reducerea 
drastică a populaţiei va rămâne în memoria colectivă ca un act 
suprem de eroism... ca momentul în care specia umană a ales să 
supraviețuiască. 

— Aşa cum spuneam, înfricoşător. 

— Cu atât mai înfricoșător cu cât el nu era singurul care 
gândea astfel. Când a murit, a devenit un veritabil martir în ochii 
multora. N-am idee peste cine vom da când vom ajunge la 
Florenţa, dar va trebui să fim foarte precauţi. Nu vom fi singurii 
care caută această molimă şi, pentru propria dumneavoastră 
siguranţă, nimeni nu trebuie să ştie că vă aflați în Italia pentru a o 
căuta. 

Langdon îi povestise apoi despre prietenul său, Ignazio 
Busoni, specialist în opera lui Dante, despre care credea că îi va 
facilita o vizită la Palazzo Vecchio după ora de închidere, pentru 
a arunca o privire asupra frescei care includea cuvintele cerca 
trova, cele care se regăseau și în imaginea din proiectorul lui 
Zobrist. Poate că Busoni avea să-l ajute să înțeleagă citatul acela 
bizar despre ochii morții. 

Sinskey își dăduse pe spate părul lung și argintiu, fixându-l pe 
Langdon cu o privire intensă. 

— Caută şi găsește, domnule profesor. Timpul se scurge 
repede. 

După aceea se dusese la un mic depozit de la bord şi se 
întorsese cu cel mai sigur tub pentru materiale periculoase de 
care dispunea OMS — un model cu închidere biometrică. 

— Daţi-mi degetul mare, îi ceruse ea, punându-i recipientul în 

faţă. 

Langdon o privise nedumerit, dar se conformase. 

Sinskey programase tubul astfel încât doar el să-l poată 
deschide, apoi luase micul proiector și-l închisese înăuntru. 

— Priviţi-l ca pe un fel de seif la purtător, îi spusese ea cu un 
zâmbet. 

— Cu simbolul acesta de risc biologic?! exclamase Langdon cu 
o expresie nesigură. 

— E tot ce avem. Şi ca să luăm partea bună a lucrurilor, nimeni 
nu va fi tentat să pună mâna pe el. 

Langdon se scuzase: voia să-și întindă puțin picioarele și să se 
ducă la toaletă. 

În lipsa lui, Sinskey luase sacoul lui şi încercase să ascundă 
tubul în buzunar, însă din păcate nu încăpea. 

„Nu poate ţine proiectorul ăsta în văzul tuturor!” După o clipă 
de gândire, se dusese înapoi în depozit, de unde luă un scalpel şi 
un set de cusut. Cu o precizie de expert, făcu o tăietură în 
căptuşeala sacoului şi cusu cu atenţie un fel de buzunar ascuns, 
exact atât de mare încât să poată adăposti biotubul. 

Când Langdon se întorsese, ea tocmai termina de cusut. 
Profesorul încremenise locului şi se uitase la ea de parcă tocmai o 
desfigurase pe Mona Lisa. 

— Aţi tăiat căptușeala sacoului meu Harris Tweed?! 

—  Liniştiţi-vă, domnule profesor. Sunt chirurg cu multe 
operații la activ. Cusăturile sunt făcute profesionist. 

CAPITOLUL 68 


Gara Santa Lucia din Veneţia este o construcţie elegantă, joasă, 
din beton și piatră cenușie. Fusese proiectată în stil modern, 
minimalist, cu fațada lipsită de orice ornamente, cu excepţia unui 
singur simbol — literele „FS” înaripate, sigla căilor ferate italiene, 
Ferrovie dello Stato. 

Deoarece este situată în extremitatea vestică a Canal Grande, 
pasagerii care sosesc în Veneţia nu trebuie să facă decât un pas 
dincolo de perimetrul gării pentru a fi imediat înconjurați de 
priveliştile, sunetele şi mirosurile specifice orașului lagunar. 

Pentru Langdon, aerul sărat era primul lucru pe care îl 
remarca sosind la Veneţia — briza curată a mării condimentată de 
aroma de pizza de la cărucioarele vânzătorilor ambulanți din 
jurul gării. Astăzi vântul bătea din est, iar în aer se simțea de 
asemenea un iz de combustibil diesel de la lungul șir de taxiuri 
acvatice care aşteptau pe Canal Grande. Zeci de căpitani îşi 
fluturau braţele și strigau către turişti, în speranța că-și vor 
asigura un nou client pentru taxiul, gondola, vaporașul sau barca 
lor cu motor. 

„Haos pe apă”, îşi spuse Langdon, privind aglomeraţia 
plutitoare. Nu ştia bine cum, dar traficul congestionat care în 
Boston l-ar fi scos din minţi avea aici un farmec aparte. 

La o aruncătură de băț peste canal, cupola patinată a bisericii 
San Simeone Piccolo se profila pe cerul după-amiezii. Biserica era 
una dintre cele mai eclectice din punct de vedere arhitectural, la 
nivel european. Cupola sa neobișnuit de înaltă și incinta circulară 
erau construite în stil bizantin, dar pronaosul cu coloane din 
marmură amintea în mod clar de calea de acces în Panteonul 

roman, inspirată din clasicismul elen. Intrarea principală era 
străjuită de un fronton spectaculos, cu un basorelief în marmură 
înfățișând o sumedenie de sfinți martirizați. 

„Veneţia este un muzeu în aer liber”, comentă Langdon în 
sinea sa, coborând privirea spre apa care clipocea ușor pe 
treptele bisericii. „Un muzeu care se scufundă încet”. Dar această 
perspectivă părea insignifiantă, comparativ cu ameninţarea care, 
se temea Langdon, zăcea ascunsă undeva sub oraş. 

„Şi nimeni nu bănuiește...” 

Poemul de pe partea din spate a măștii lui Dante îl obseda, iar 
el se întrebă încotro îl vor duce versurile. Transcrierea poemului 
era în buzunarul lui, însă la sugestia Siennei, înfășurase masca în 
hârtie de ziar şi o închisese discret într-o casetă de valori din 
gară. Deşi era cât se poate de nepotrivită pentru a adăposti un 
artefact atât de prețios, caseta oferea o alternativă mult mai 
sigură la ideea de a purta neprețuita mască din ipsos de colo-colo 
prin orașul lagunar. 

— Robert! strigă Sienna care mergea în fața lui împreună cu 
Ferris, făcându-i semn spre taxiurile acvatice. Nu avem prea mult 
timp! 

Langdon se grăbi să-i ajungă din urmă, deşi ca un mare 
admirator al capodoperelor arhitecturale, i se părea de 
neimaginat să străbată Canal Grande în viteză. Puţine experienţe 
venețiene erau mai plăcute decât o călătorie cu vaporetto nr. 1 — 
principala rută de transport acvatic a oraşului - preferabil pe 
timp de noapte, lăsând în urmă palatele și bisericile scăldate în 
lumini. 

„Fără vaporetto azi”, îşi spuse Langdon. Aceste „autobuze” pe 
apă erau lente, astfel că taxiul acvatic constituia o opţiune mult 
mai rapidă. Din păcate, la ora aceasta, coada la cele care așteptau 

în faţa gării părea interminabilă. 

Probabil nedispus să aştepte, Ferris preluă imediat frâiele. Cu 
ajutorul unui teanc generos de bancnote, opri în scurt timp o 
limuzină acvatică —- un Veneziano Convertible din mahon sud- 
african bine lustruit. Deşi exagerat de scumpă, călătoria avea să 
fie privată şi rapidă — doar cincisprezece minute pe Canal Grande 
până în piața San Marco. 

Pilotul era un bărbat frumos, într-un costum Armani croit pe 
comandă. Părea mai degrabă vedetă de cinema, decât căpitan de 
vas, dar la urma urmei se aflau la Veneţia, capitala eleganţei 
italiene. 

— Maurizio Pimponi, se prezentă el, făcându-i cu ochiul 
Siennei şi invitându-i pe toți la bord. Prosecco? Limoncello? 
Șampanie? 

— NO, grazie, replică Sienna, cerându-i într-o italiană rapidă să- 
i ducă în cea mai mare viteză până în piața San Marco. 

— Ma certo! replică Maurizio, făcând din nou cu ochiul. Barca 
mea e cea mai rapidă din Veneţia... 

În vreme ce ei se așezară pe banchetele elegante ale 
ambarcaţiunii decapotate, pilotul puse motorul Volvo Penta în 
marşarier, depărtându-se de mal. Apoi roti volanul la dreapta și 
trecu în viteză, strecurându-și vasul masiv prin mulțimea de 
gondole și printre cei câțiva gondolieri cu tricouri vărgate care își 
agitau pumnii în aer în ambarcaţiunile lor care se legănau în sus 
şi-n jos pe apele agitate. 

— Scusate! le strigă el. VIP-uri! 

În numai câteva secunde, lăsaseră în urmă aglomeraţia din 
jurul gării Santa Lucia și se îndreptau spre est, pe Canal Grande. 
În vreme ce treceau în viteză pe sub arcul grațios al Ponte degli 
Scalzi, Langdon simți în aer aroma dulce a uneia dintre 

delicatesele locale, seppie al nero — sepie în cerneală proprie — 
ridicându-se de la restaurantele de pe mal. Când depăşiră un cot 
al canalului, în zare se profilă silueta masivă a bazilicii San 
Geremia. 

— Sfânta Lucia, şopti Langdon, citind numele pe o plăcuță 
prinsă pe zidul lateral al bisericii. Oasele oarbei. 

— Poftim? 

Sienna se întoarse spre el, sperând că poate îi mai venise o 
idee cu privire la poemul acela misterios. 

— Nimic, replică el. Un gând ciudat. Probabil nu-nseamnă 
nimic. Vezi inscripţia aceea? întrebă el apoi, arătând spre 
biserică. Sfânta Lucia este îngropată acolo. Uneori susțin 
prelegeri pe teme de artă hagiografică — arta care îi înfăţişează pe 
sfinții creştini — și tocmai mi-a trecut prin minte că Sfânta Lucia 
este ocrotitoarea celor orbi. 

— Si, Santa Lucia! interveni Maurizio, dornic să fie de ajutor. 
Sfânta orbilor! Ştiţi povestea, nu? întrebă el privindu-i peste 
umăr şi strigând pentru a acoperi huruitul motorului. Lucia era 
atât de frumoasă, încât toți bărbaţii jinduiau la ea. Și de aceea, 
pentru a rămâne pură în fața Domnului și a-și păstra virginitatea, 
şi-a scos singură ochii. 

Sienna oftă adânc. 

— Asta zic şi eu dăruire! 

— Ca răsplată pentru sacrificiul ei, continuă Maurizio, 
Dumnezeu i-a dăruit o pereche de ochi şi mai frumoși! 

Sienna privi spre Langdon. 

— Sper că ştie că asta n-are niciun sens! 

—  Nebănuite sunt căile Domnului, comentă Langdon, 
revăzând în minte cele circa douăzeci de lucrări ale unor vechi 
maeştri care o înfățișau pe Sfânta Lucia ținându-şi propriii ochi 


418 


pe un platou. 

Există numeroase versiuni ale poveştii, dar în toate sfânta își 
scoate ochii ispititori şi-i așază pe un platou în faţa peţitorului ei 
înflăcărat, declarând sfidătoare: „lată, ai aici ce ţi-ai dorit atât de 
mult... iar pentru restul, rogu-te, dă-mi pace acum!” Ciudat este 
că textul biblic fusese cel care inspirase gestul Luciei, creându-se 
astfel o legătură nepieritoare între ea și cunoscutul îndemn al lui 
lisus: „Şi de te sminteşte ochiul tău, scoate-l”. 

„Scoate-l”, repetă Langdon în gând, realizând că acelaşi verb 
fusese folosit și în poem. „Pe al Veneţiei doge trădător să-l cătați, 
care... oasele orbului le scoase”. 

Uimit de această coincidenţă, se întrebă dacă nu cumva era de 
fapt un indiciu criptic că Sfânta Lucia era orbul menţionat în 
poem. 

— Maurizio, strigă el arătând spre San Geremia. Oasele Sfintei 
Lucia sunt în biserica aceea, da? 

— Câteva dintre ele, da, răspunse pilotul, manevrând abil 
ambarcaţiunea cu o mână şi privind în spate, spre pasagerii săi, 
nepăsător la traficul din față. Dar majoritatea nu-s aici. Sfânta 
Lucia este atât de iubită, încât oasele ei au fost risipite în biserici 
din lumea întreagă. Venețienii o îndrăgesc cel mai mult, desigur, 
și o celebrăm... 

— Maurizio! strigă Ferris. Santa Lucia e oarbă, nu tu! Uită-te în 
față! 

Tânărul izbucni într-un râs relaxat și se întoarse exact la timp 
pentru a evita ciocnirea cu un vas care se apropia. 

Sienna studia chipul lui Langdon. 

— Unde vrei să ajungi? Dogele trădător care a scos oasele 
orbului? 

El îşi mușcă buzele. 

— Nu sunt sigur. 

Şi le povesti pe scurt Siennei şi lui Ferris istoria relicvelor sacre 
ale Sfintei Lucia, a oaselor ei mai precis, una dintre cele mai 
ciudate din întreaga hagiografie. Conform tradiției, când 
frumoasa Lucia a refuzat avansurile unui peţitor de rang înalt, 
acesta a denunţat-o și a obținut condamnarea ei la ardere pe rug, 
dar spune legenda, corpul ei a refuzat să ardă. Fiindcă trupul îi 
fusese rezistent la foc, se credea că moaştele ei au puteri speciale 
şi că cel care se afla în posesia lor va avea o viață neobișnuit de 
lungă. 

— Oase magice!? se miră Sienna. 

— Da, aşa se credea, și acesta este motivul pentru care 
rămăşiţele ei au fost risipite în lumea întreagă. Timp de două mii 
de ani, lideri puternici s-au străduit să pună stăpânire pe oasele 
Sfintei Lucia în încercarea de a evita bolile și moartea. Scheletul 
ei a fost furat, răsfurat, ascuns și împărțit mai mult decât al 
oricărui alt sfânt din istorie. Oasele ei au trecut prin mâinile a cel 
puţin zece dintre cei mai puternici oameni ai planetei. 

— Incluzând aici și un doge trădător? întrebă Sienna. 

„Pe al Veneţiei doge trădător să-l cătaţi, care ale cailor capete 
le reteză... şi oasele orbului le scoase”. 

— Foarte posibil, răspunse Langdon, amintindu-și acum că 
Sfânta Lucia era menţionată în Infernul lui Dante. De fapt, ea a 
fost una dintre cele trei femei binecuvântate - le „tre donne 
benedette” — care apelaseră la Virgiliu pentru a-l ajuta pe Dante 
să scape din infern. Cum celelalte două erau Fecioara Maria și 
iubita lui, Beatrice, poetul o plasase pe Sfânta Lucia în cea mai 
aleasă companie. 

— Dacă ai dreptate în privinţa asta, spuse Sienna cu entuziasm 
în glas, înseamnă că acelaşi doge trădător care a retezat capetele 

cailor... 

— ... a furat şi oasele Sfintei Lucia, sfârşi Langdon fraza. 

— lar asta ne-ar scurta lista considerabil, declară ea, după care 
se întoarse spre Ferris și-l întrebă: Sunteţi sigur că telefonul nu 
mai funcționează? Am putea căuta online... 

— E mort, răspunse Ferris, tocmai am verificat. Îmi pare rău. 

— Vom ajunge în scurt timp, spuse Langdon, şi nu mă 
îndoiesc că vom găsi unele răspunsuri la San Marco. 

Bazilica San Marco era singura piesă din puzzle cu privire la 
care nu avea niciun dubiu. „Museionul sfintei înţelepciuni”. 
Spera că acolo vor afla identitatea misteriosului doge... și mai 
departe, cu puţin noroc, locul exact pe care Zobrist îl alesese 
pentru a răspândi molima. „Căci colo, în întuneric, monstrul 
htonian așteaptă”. 

Langdon încercă să-și alunge din minte orice imagini ale 
ciumei, dar degeaba. Deseori se întrebase cum o fi arătat orașul 
acesta incredibil în zilele sale de glorie... înainte ca epidemia de 
ciumă să-l fi slăbit într-atât încât să fie cucerit de otomani și apoi 
de Napoleon... în vremurile în care Veneţia era centrul comercial 
al Europei. Se pare că nu exista oraș mai frumos în toată lumea, 
bunăstarea și nivelul cultural al venețienilor fiind fără pereche. 

În mod ironic, gustul locuitorilor pentru luxul exotic fusese cel 
care îi atrăsese prăbuşirea, ciuma bubonică sosind din China „pe 
spinarea” șobolanilor aduşi la bord de vasele comerciale. Aceeași 
molimă care distrusese două treimi din populaţia Chinei ajunsese 
în Europa şi, în foarte scurt timp, ucisese deja un european din 
trei — tineri și bătrâni, bogați și săraci deopotrivă. 

Langdon citise descrieri ale vieţii în Veneţia în cursul 
epidemiilor de ciumă. Cum în oraș exista foarte puţin uscat în 
care să poată fi îngropaţi morţii, cadavrele umflate pluteau pe 

canale, în unele zone leșurile fiind atât de multe, încât lucrătorii 
erau nevoiţi să le împingă spre mare ca pe buştenii tăiați din 
păduri. Se părea că nicio rugăciune, oricât de fierbinte, nu 
izbutea să domolească epidemia. Când autorităţile își dăduseră 
în sfârşit seama că şobolanii erau purtătorii bolii, era deja prea 
târziu, și totuşi emiseseră un decret prin care toate navele care 
soseau în Veneţia erau obligate să aștepte timp de patruzeci de 
zile la ancoră în larg, înainte de a li se permite să-și descarce 
mărfurile. Astfel, numărul patruzeci — quaranta în italiană — 
constituie şi astăzi un sinistru memento al originilor termenului 
„carantină”. 

Când ambarcaţiunea luă razant o nouă curbă a canalului, o 
copertină roşie flutură în adierea vântului, smulgându-l pe 
Langdon din gândurile lui întunecate şi atrăgându-i atenţia spre 
o clădire elegantă cu trei etaje, din stânga sa. 

CASINO DI VENEZIA: O EMOȚIE INFINITĂ. 

Deși niciodată nu înţelesese cu adevărat sloganul cazinoului, 
știa că superbul palat în stil renascentist făcea parte din peisajul 
venețian încă din secolul al XVI-lea. Odinioară reşedinţă privată, 
devenise acum o elegantă sală de jocuri celebră pentru că aici se 
stinsese Richard Wagner răpus de un infarct, la puţin timp după 
ce compusese opera Parsifal, în 1883. 

Dincolo de cazinou, în dreapta, pe o fațadă în stil baroc 
rusticizat flutura un banner şi mai mare, albastru de această dată, 
pe care scria 

CA'PESARO: GALLERIA INTERNAZIONALE D'ARTE 
MODERNA. 

Cu ani în urmă, Langdon vizitase galeria şi văzuse 
capodopera Sărutul a lui Gustav Klimt, adusă temporar de la 
Viena. Pictura cu foiţă de aur reprezentând doi îndrăgostiți 

înlănțuiți îi trezise interesul pentru opera artistului austriac, 
astfel că şi astăzi el considera că gustul pentru arta modernă i se 
născuse acolo, la Ca’ Pesaro din Veneţia. 

Ambarcaţiunea înainta chiar mai repede acum, în această 
secțiune largă a canalului. 

În faţă se întrezărea celebrul Ponte di Rialto — la jumătatea 
drumului spre piaţa San Marco. Când se apropiară de pod, 
pregătindu-se să treacă pe sub el, Langdon ridică ochii şi văzu o 
siluetă singuratică stând nemișcată rezemată de balustradă, 
privind în jos spre ei cu o expresie sumbră. 

Figura era deopotrivă familiară... şi înspăimântătoare. 

Langdon se înfioră. 

Cenușie şi alungită, fața avea ochi înghețaţi şi nasul lung, ca 
un Cioc. 

Ambarcaţiunea trecu pe sub ea exact în clipa în care Langdon 
realiză că era doar un turist care proba o achiziţie recentă — una 
dintre sutele de măști de ciumă vândute în fiecare zi în piața 
Rialto, aflată în apropiere. 

Astăzi însă, costumațţia turistului era departe de a fi 
încântătoare. 

CAPITOLUL 69 


Piaţa San Marco se află la capătul sudic al Canal Grande, acolo 
unde apele liniștite ale acestuia se unesc cu ale mării. Acest punct 
de întâlnire frământat este străjuit de austera fortăreață de formă 
triunghiulară a Dogana da Mar — Biroul Vămii Marine - al cărei 
turn apăra odinioară Veneţia împotriva invaziilor străine. Astăzi, 
locul lui a fost luat de un masiv glob auriu şi de o giruetă 
înfăţişând-o pe zeița Fortuna, a cărei rotire în adierea brizei le 
amintește marinarilor de caracterul imprevizibil al destinului. 

Maurizio manevra abil ambarcaţiunea spre extremitatea 
canalului și spre marea care se deschidea amenințătoare în fața 
lor. Robert Langdon mai făcuse acest drum de multe ori înainte, 
dar de fiecare dată într-un vaporetto mult mai mare, iar acum, pe 
valurile tot mai umflate, nu se simţea deloc în largul lui în 
această limuzină acvatică. 

Pentru a ajunge la docurile din piaţa San Marco, urmau să 
traverseze o zonă deschisă a lagunei, cu apele înţesate de sute de 
vase — de la iahturi de lux la petroliere, bărci cu vele și 
pacheboturi. Era ca şi când ar fi părăsit un drum de ţară pentru a 
intra pe o autostradă cu opt benzi pe sens. 

Sienna părea şi ea neliniştită văzând uriașul vas de croazieră 
cu zece punți care trecea prin faţa lor, la numai trei sute de metri 
depărtare. Punţile erau pline de pasageri înghesuiți lângă 
balustrade, fotografiind piaţa San Marco. În siajul frământat al 
vasului, alte trei aşteptau să treacă la rândul lor prin dreptul celei 
mai cunoscute embleme a Veneţiei. Langdon auzise că în ultimii 
ani numărul vaselor de croazieră se mărise atât de mult, încât zi 

pacheboturi. 

La volan, Maurizio studie vasele care se apropiau și apoi privi 
spre stânga, spre un doc acoperit din apropiere. 

— Să parchez la Harry’s Bar? întrebă el și făcu semn spre 
localul devenit celebru, printre altele, pentru că a inventat 
cocktailul Bellini. Piaţa San Marco e la numai câțiva paşi distanţă. 

— Nu, du-ne până acolo, ceru Ferris, arătând peste lagună, 
spre docurile de la San Marco. 

Maurizio ridică binevoitor din umeri. 

— Cum doriți. Ţineţi-vă bine. 

Ambală motorul și limuzina țâşni pe apele agitate, intrând pe 
una dintre benzile marcate de geamanduri. Vasele de croazieră 
semănau cu niște blocuri de locuinţe plutitoare, în urma lor 
celelalte ambarcaţiuni legănându-se ca niște dopuri de plută. 

Spre surprinderea lui Langdon, zeci de gondole traversau şi 
ele laguna. Coca ei zveltă lungă de aproape doisprezece metri şi 
cântărind circa şapte sute de kilograme - părea remarcabil de 
stabilă pe apele agitate. Fiecare dintre ele era pilotată cu ajutorul 
unei singure vâsle prinse în bordul drept de un gondolier care 
stătea în picioare pe o platformă la pupa, în partea stângă, 
purtând tradiționalul tricou cu dungi albe și negre. Chiar şi pe o 
mare turbulentă era limpede că fiecare gondolă se înclina în mod 
straniu spre stânga — o ciudățenie despre care Langdon aflase că 
era cauzată de asimetria construcției: chila era curbată spre 
dreapta, în partea opusă gondolierului, pentru a anula astfel 
tendinţa bărcii de a vira spre stânga deoarece era manevrată cu o 
singură vâslă. 

Maurizio arătă cu mândrie spre una dintre gondolele pe lângă 
care treceau. 

— Vedeţi structura de metal de la partea din faţă? li se adresă 

el peste umăr, făcând semn spre elegantul ornament care decora 
ambarcaţiunea. Este singura piesă de metal de la o gondolă și se 
numeşte ferro di prua — fierul de la provă. E o imagine a Veneţiei! 

Maurizio le explică mai departe că decorațiunea amintind de o 
coasă de la prova gondolelor are o semnificaţie simbolică. Forma 
sa curbată reprezenta Canal Grande, cei șase „dinţi” reflectau 
cele şase sestieri, sau districte ale Veneţiei, iar partea alungită era 
cușma stilizată a dogilor. 

„Dogele”, îşi spuse Langdon, revenind cu gândul la misiunea 
lor. „Pe al Veneţiei doge trădător să-l cătaţi, care ale cailor capete 
le reteză... şi oasele orbului le scoase”. 

Își ridică privirea spre ţărmul din față, unde un mic pare 
cobora până la marginea apei. Deasupra copacilor, profilată pe 
albastrul cerului fără nori, se zărea fleşa din cărămidă roşie a 
campanilei de la San Marco, din vârful căreia o statuie aurită a 
arhanghelului Gavriil privea în jos de la ameţitoarea înălțime de 
nouăzeci de metri. 

Într-un oraș în care clădirile înalte erau inexistente ca urmare a 
riscului de scufundare, Campanile di San Marco servea drept far 
călăuzitor pentru toţi cei care se aventurau prin labirintul de 
canale al Veneţiei; cu o singură privire în sus, un călător rătăcit 
putea afla drumul înapoi spre piaţa San Marco. Lui Langdon îi 
venea greu să creadă că acel turn masiv se prăbușise în 1902, 
lăsând în urmă doar o uriaşă grămadă de moloz şi resturi. În 
mod uimitor, singura victimă a dezastrului fusese o pisică. 

Vizitatorii se puteau bucura de atmosfera venețiană în 
nenumărate puncte din oraş, dar preferatul lui fusese 
dintotdeauna Riva degli Schiavoni. Vasta promenadă din piatră 
de la malul apei fusese construită în secolul al IX-lea din 
aluviunile dragate şi se întindea de la vechiul Arsenal până în 

piața San Marco. 

Mărginită de cafenele și hoteluri elegante și chiar și de biserica 
de casă a lui Antonio Vivaldi, Riva pornea de la Arsenal — 
vechiul șantier naval al Veneţiei, unde mirosul de fibre lemnoase 
fierte umplea odinioară aerul de la catranul cu care muncitorii 
astupau găurile din ambarcaţiunile avariate. Din câte se spunea, 
o vizită la aceste şantiere fusese cea care îl inspirase pe Dante 
Alighieri să includă râurile de smoală clocotindă ca metodă de 
tortură în al său Infern. 

Privirea lui Langdon urmări promenada spre dreapta, paralel 
cu linia apei, până la cealaltă extremitate a sa. Acolo, la marginea 
sud-estică a pieței San Marco, vasta întindere pavată întâlnea 
marea. În epoca de aur a Veneţiei, această intersecţie fusese 
numită cu mândrie „marginea întregii civilizaţii”. 

Astăzi, fâşia de uscat lungă de trei sute de metri care 
despărțea piața San Marco de mare era festonată, la fel ca 
întotdeauna, de nu mai puţin de o sută de gondole negre care se 
legănau prinse în parâme, ornamentele lor metalice ridicându-se 
și coborând ritmic pe fondul clădirilor din marmură albă ale 
pieței. 

Lui încă îi venea greu să creadă că acest oraş mic — doar de 
două ori mai întins decât Central Park din New York -— se 
ridicase din mare devenind la un moment dat cel mai vast și mai 
bogat imperiu din lumea occidentală. 

În vreme ce se apropiau, Langdon văzu că piaţa era plină de 
oameni. Napoleon o numise la un moment dat „sala de recepții a 
Europei”, iar după cum se vedea astăzi, „sala” în cauză găzduia 
o sindrofie cu mult prea mulţi invitați. Piața San Marco părea pe 
punctul de a se scufunda sub greutatea vizitatorilor săi. 

— Dumnezeule! șopti Sienna, privind puhoiul de lume. 

Langdon se întreba dacă reacţia ei era de teamă că Zobrist ar fi 
putut alege un loc atât de populat pentru a-și lansa molima... sau 
fiindcă-şi dădea seama că avertismentele lui privind 
suprapopularea nu erau totuşi lipsite de temei. 

Veneţia era vizitată în fiecare an de un număr uriaş de turiști — 
estimativ, o treime de procent din populaţia globului, circa 
douăzeci de milioane în anul 2000. Ţinând seama de miliardul 
adăugat de atunci la populaţia totală a lumii, oraşul gemea astăzi 
sub greutatea suplimentară a altor trei milioane de turiști anual. 
La fel ca planeta însăși, Veneţia dispunea de un spaţiu finit, astfel 
că la un moment dat nu avea să mai poată să importe suficiente 
alimente, să elimine suficiente deşeuri sau să ofere suficiente 
paturi pentru toți cei care vor dori s-o viziteze. 

Ferris stătea lângă ei, neprivind însă spre uscat, ci spre larg, 
spre vasele care se apropiau. 

— Eşti bine? îl întrebă Sienna, studiindu-l curioasă. 

El se întoarse cu o mișcare bruscă. 

— Da, bine... Mă gândeam doar. Apoi, răsucindu-se spre 
prova, strigă către Maurizio: Să opreşti cât mai aproape posibil 
de San Marco. 

— Nicio problemă, răspunse pilotul, fluturându-și mâna. În 
două minute! 

Limuzina acvatică ajunsese în dreptul pieţei, iar în dreapta lor 
se înălța maiestuos Palatul Dogilor, dominând linia țărmului. 

Un exemplu perfect de arhitectură gotică venețiană, palatul 
este o veritabilă întruchipare a eleganţei. Fără turnuleţele și 
fleșele asociate de obicei cu palatele din Franţa ori Anglia, fusese 
construit sub forma unei masive prisme rectangulare, fapt care 
oferea un maximum de suprafață interioară pentru numerosul 
aparat guvernamental și auxiliar al dogelui. 

Văzută dinspre mare, vasta fațadă din calcar alb ar fi putut 
părea intimidantă, dacă nu ar fi fost abil domolită de 
numeroasele porticuri, coloane, perforaţii în formă de trifoi cu 
patru foi şi o logie. Tipare geometrice din calcar roz decorau 
întregul exterior, amintindu-i lui Langdon de palatul Alhambra, 
din Spania. 

Pe măsură ce ambarcaţiunea lor se apropia de docuri, Ferris 
părea tot mai îngrijorat la vederea unui grup de oameni strânși la 
intrarea în palat. 

O mulţime deasă se zărea pe unul dintre poduri, toți cei de 
acolo arătând ceva spre un canal îngust care separa două zone 
ale palatului Dogilor. 

— La ce se uită? întrebă Ferris cu nervozitate în glas. 

— II Ponte dei Sospiri, spuse Sienna. Unul dintre podurile 
celebre ale Veneţiei. 

Langdon se uită și el și văzu puntea acoperită, splendid 
ornamentată, care se arcuia între cele două secțiuni ale clădirii. 
„Puntea Suspinelor”, îşi spuse el, amintindu-și unul dintre 
filmele sale preferate din adolescență, Mica romanță, care avea la 
bază legenda conform căreia dacă doi îndrăgostiţi se sărutau sub 
acest pod la asfinţit, în vreme ce se auzeau bătând clopotele de la 
bazilica San Marco, iubirea lor avea să dăinuiască veşnic. Se 
ataşase de ideea aceasta profund romantică. Firește, nu dăunase 
nici faptul că în film jucase şi o adorabilă debutantă în vârstă de 
paisprezece ani, pe nume Diane Lane, pentru care tânărul 
Langdon făcuse imediat o pasiune... una de care nu uitase nici 
astăzi. 

Ani mai târziu, aflase cu oroare că nu de la suspinele de 
dragoste, ci de la cele de durere își trăgea numele Puntea 
Suspinelor. Podul acoperit, ca un tunel, unea Palatul Dogilor cu 


429 


închisoarea acestuia, unde cei încarcerați zăceau până la moarte, 
gemetele lor de durere răzbătând prin ferestrele zăbrelite de-a 
lungul canalului îngust. 

Langdon vizitase o dată închisoarea şi aflase cu mirare că cele 
mai cumplite celule nu erau acelea de la nivelul apei, care se 
inundau deseori, ci cele de la etajul palatului — numite piombi de 
la acoperișul lor cu plăci din plumb - înăbușitor de fierbinţi vara 
și înnebunitor de friguroase iarna. Celebrul Casanova fusese 
„cazat” la un moment dat într-una dintre aceste piombi; acuzat de 
Inchiziție de spionaj și adulter, supraviețuise cincisprezece luni 
în închisoare, izbutind să evadeze cu ajutorul unui temnicer 
mituit. 

— Sta’ attento! strigă Maurizio către un gondolier, în vreme ce 
dirija limuzina acvatică în ancorajul abia eliberat de gondolă. 
Găsise un loc în faţa hotelului Danieli, la numai o sută de metri 
de piaţa San Marco şi de Palatul Dogilor. 

Maurizio aruncă o parâmă în jurul unui pilon de amarare și 
sări pe țărm de parcă ar fi dat o probă pentru un film de aventuri. 
După ce fixă bine ambarcaţiunea, se întoarse și întinse mâna 
pentru a-şi ajuta pasagerii. 

— Mulţumesc, spuse Langdon când italianul musculos îl 
depuse pe țărm. 

Urmă Ferris, părând oarecum distras și privind din nou în 
larg. Sienna cobor ultima. În vreme ce o ajută să păşească pe 
mal, arătosul Maurizio îi aruncă o ocheadă care părea a spune că 
i-ar fi mai bine dacă i-ar lăsa baltă pe cei doi însoțitori ai ei și ar 
rămâne cu el la bord. Ea păru să nu observe. 

— Grazie, Maurizio, spuse cu un aer absent, concentrându-se 
asupra Palatului Dogilor. 

Şi apoi, fără să mai piardă timpul, îi conduse pe Langdon și pe 

Ferris în mulţime. 

CAPITOLUL 70 


Purtând numele cât se poate de potrivit al unuia dintre cei mai 
mari călători din istorie, Aeroportul Internaţional Marco Polo 
este situat la șapte kilometri nord de piața San Marco, pe apele 
Lagunei Veneta. 

Graţie avantajelor oferite de zborul cu o aeronavă privată, 
Elizabeth Sinskey debarcase cu numai zece minute înainte și deja 
străbătea laguna cu o şalupă neagră cu design futurist — o Dubois 
SR52 Blackbird — trimisă de necunoscutul care îi telefonase mai 
devreme. 

„Prefectul”. 

Pentru Sinskey, după ce stătuse toată ziua imobilizată pe 
bancheta dubei, faptul că se afla în aer liber şi se bucura de briza 
mării avea un efect revigorant. Îşi ridică faţa în vântul sărat și îşi 
lăsă părul argintiu să-i fluture pe spate. Trecuseră aproape două 
ore de la ultima injecție şi, în sfârşit, avea mintea limpede. Pentru 
prima dată de seara trecută, Elizabeth Sinskey era din nou ea 
însăși. 

Agentul Briider şedea lângă ea, împreună cu cei din echipa lui. 
Niciunul dintre ei nu vorbea. Dacă acest rendez-vous neobișnuit 
îi îngrijora, ştiau că preocuparea lor era irelevantă; decizia nu le 
aparţinea lor. 

În vreme ce ambarcaţiunea înainta în viteză, o insulă mare se 
ivi în dreapta; pe ţărmul ei se zăreau clădiri joase din cărămidă şi 
coșuri de fum. „Murano”, realiză Elizabeth, recunoscând 
renumitele ateliere de sticlărie. 

„Nici nu-mi vine să cred că m-am întors aici, îşi spuse ea 
cuprinsă de tristeţe. Cercul s-a închis”. 

Cu ani în urmă, pe când era studentă la medicină, venise la 
Veneţia împreună cu logodnicul ei și se opriseră să viziteze 
Muzeul Sticlei de Murano. Acolo, tânărul remarcase un minunat 
carusel din sticlă şi îi spusese în treacăt că i-ar plăcea ca într-o zi 
să aibă şi ei unul în camera copilului. Copleşită de vinovăţie 
fiindcă păstrase prea mult timp durerosul ei secret, Elizabeth îi 
povestise în cele din urmă despre astmul din copilărie şi despre 
fatidicele tratamente cu corticoizi care îi distruseseră sistemul 
reproducător. 

Elizabeth nu aflase niciodată dacă lipsa ei inițială de 
sinceritate sau infertilitatea fusese cea care îl îndepărtase pe 
logodnicul ei, dar o săptămână mai târziu plecase de la Veneţia 
fără inelul de logodnă. 

Singurul suvenir din acea călătorie tristă fusese o amuletă din 
lapislazuli. Toiagul lui Asclepios era un simbol al medicinii — un 
medicament amar în acest caz — pe care îl purtase în fiecare zi de 
atunci. 

„Preţioasa mea amuletă, îşi spuse acum. Un dar de despărțire 
din partea bărbatului care și-ar fi dorit să-i port copiii”. 

Astăzi, insulele venețiene nu mai aveau pentru ea niciun dram 
de romantism, satele lor izolate amintindu-i nu de dragoste, ci de 
coloniile de carantină instituite odinioară pe ele, în încercarea de 
a limita răspândirea ciumei bubonice. 

În vreme ce șalupa trecea în viteză pe lângă Isola San Pietro, 
Elizabeth îşi dădu seama că se îndreptau spre un iaht cenușiu 
masiv care părea ancorat într-un canal adânc, așteptându-le 
sosirea. 

Nava în nuanţa oțelului de tun părea desprinsă dintr-un 
program secret al armatei americane. Numele înscris la pupa nu 
oferea niciun indiciu cu privire la tipul navei. 

Mendacium? 

lahtul părea să devină tot mai mare cu fiecare clipă, iar în scurt 
timp Sinskey reuşi să distingă o siluetă pe puntea din spate — un 
bărbat scund, bronzat, privindu-i printr-un binoclu. Când șalupa 
ajunse la vasta platformă de andocare de la pupa vasului, 
bărbatul cobori treptele pentru a-i întâmpina. 

— Doamnă doctor Sinskey, bun venit la bord! îi ură el, 
strângându-i mâna cu un gest politicos; avea palmele netede și 
moi, care nu aminteau prin nimic de mâinile unui matelot. Vă 
mulțumesc că ați acceptat să ne întâlnim. Vă rog să mă urmați. 

În timp ce urcau câteva rânduri de trepte, Sinskey zări în 
trecere ceea ce păreau a fi birouri aglomerate. Vasul acesta ciudat 
era plin de oameni, însă niciunul dintre ei nu se relaxa; toți 
lucrau. 

„Oare ce lucrau?” 

În timp ce urcau, auzi motoarele puternice ale navei huruind, 
frământând apa şi punând iahtul în mișcare. 

„Unde ne ducem?” se întrebă ea, alarmată. 

— Aş dori să vorbesc cu doamna doctor Sinskey între patru 
ochi, le spuse bărbatul bronzat soldaţilor, întorcându-se spre ea. 
Dacă sunteţi şi dumneavoastră de acord. 

Elizabeth încuviinţă. 

— Domnule, interveni Brüder pe un ton ferm, aş vrea să 
recomand ca doamna doctor Sinskey să fie examinată de medicul 
de la bord. Are unele probleme medicale... 

— Sunt bine, îl întrerupse ea. Serios. Vă mulțumesc, totuși. 

Prefectul îl privi pe Brüder câteva secunde, după care făcu 
semn spre o masă de pe punte, pe care fuseseră pregătite gustări 
şi băuturi. 

— Odihniţi-vă puţin. Veţi avea nevoie. În foarte scurt timp 

veţi reveni pe uscat. 

Şi cu asta, prefectul îi întoarse spatele și o pofti pe Sinskey 
într-un birou elegant, închizând ușa în urma lui. 

— Ceva de băut? întrebă el, întinzând mâna spre bar. 

Ea clătină din cap, încercând să interpreteze ceea ce vedea în 
jur. 

„Cine este omul ăsta? Şi ce face aici?” 

Gazda o studia, stând cu degetele împletite sub bărbie. 

— Știți că Bertrand Zobrist, clientul meu, v-a numit „diavolița 
cu păr argintiu”? 

— Am şi eu câteva apelative similare pentru el. 

Bărbatul se apropie netulburat de birou şi arătă spre o carte 
groasă. 

— Aş vrea să vă uitaţi puţin la acest volum. 

Sinskey se apropie şi privi tomul. „Infernul lui Dante?” Îşi 
aminti şocantele imagini ale morţii pe care i le arătase Zobrist la 
Consiliul pentru Relaţii Externe. 

— Mi l-a dat Zobrist cu două săptămâni în urmă, îi spuse 
bărbatul. Are și o dedicație. 

Sinskey studie testul scris de mână pe pagina de titlu. Era 
semnat de Zobrist. 


Dragul meu prieten, îți mulțumesc pentru că m-ai ajutat să găsesc 
calea. 
Lumea întreagă îți mulţumeşte şi ea. 


Elizabeth simţi un fior rece. 

— Ce cale l-aţi ajutat să găsească? 

— N-am idee. Sau, mai bine spus, nu aveam idee până acum 
câteva ore. 

— Şi acum? 

— Acum am făcut o rară derogare de la protocolul meu... și 
am apelat la dumneavoastră. 

Sinskey făcuse un drum lung până aici și nu avea chef de 
conversații criptice. 

— Domnule, nu știu cine sunteți, dar îmi datorați o explicaţie. 
Spuneţi-mi de ce ați adăpostit un om căutat în mod activ de 
Organizaţia Mondială a Sănătăţii. 

În ciuda tonului ei acid, bărbatul răspunse pe un ton scăzut şi 
măsurat: 

— Îmi dau seama că noi doi am avut obiective opuse, dar aș 
sugera să dăm uitării trecutul. Ce-a fost a fost. Viitorul, mi se 
pare mie, este cel care ne solicită atenţia neîntârziat. 

Şi, cu aceste cuvinte, bărbatul scoase din buzunar un stick roșu 
de memorie și-l conectă la computerul de pe birou, făcându-i ei 
semn să se așeze. 

— Bertrand Zobrist este autorul acestei înregistrări. Spera că o 
voi da publicităţii mâine, în numele lui. 

Înainte ca ea să poată răspunde, monitorul computerului se 
întunecă, iar din boxe se auzi un ușor clipocit de apă. Din 
întuneric, o imagine începu să se contureze... interiorul unei 
peșteri pline cu apă... ca un lac subteran. În mod straniu, apa 
părea luminată din interior... licărind cu o ciudată luminiscență 
stacojie. 

În timp ce clipocitul continua, camera se înclină şi coborî în 
apă, focalizând imaginea pe fundul acoperit cu mâl. Prinsă cu 
bolţuri de sol, se vedea o placă dreptunghiulară pe care era o 
inscripție, o dată și un nume. 


ÎN ACEST LOC, LA ACEASTĂ DATĂ, 
LUMEA S-A SCHIMBAT PENTRU TOTDEAUNA. 

Data era cea de mâine. Numele era al lui Bertrand Zobrist. 

Elizabeth se cutremură. 

— Ce loc e ăsta? întrebă ea. Și unde e? 

Drept răspuns, prefectul arătă primul semn de emoție - un 
oftat adânc, de preocupare şi dezamăgire. 

— Doamnă doctor Sinskey, spuse el, speram ca 
dumneavoastră să cunoaşteţi răspunsul la această întrebare. 


XXX 


La nici doi kilometri distanță, pe Riva degli Schiavoni, 
perspectiva spre mare se schimbase aproape imperceptibil. Dacă 
s-ar fi uitat cineva cu atenţie, ar fi remarcat că un iaht cenuşiu, 
masiv, tocmai ocolise o limbă de pământ dinspre răsărit, iar 
acum se îndrepta spre piaţa San Marco. 

Mendacium, realiză înspăimântat FS-2080. 

Silueta gri a ambarcațţiunii era inconfundabilă. 

„Prefectul se apropie... iar timpul se scurge repede”. 


437 


CAPITOLUL 71 


Rămânând aproape de malul apei şi strecurându-se prin 
mulțimea de pe Riva degli Schiavoni, Langdon, Sienna şi Ferris 
se îndreptau spre piaţa San Marco pe la capătul ei sudic, cel 
dinspre mare. 

Aici, masele de turiști erau aproape impenetrabile, creând o 
îmbulzeală claustrofobică accentuată de cei care se perindau să 
fotografieze cele două coloane masive care încadrau intrarea în 
piaţă. 

„Poarta oficială de intrare în oraş”, îşi spuse sarcastic 
Langdon, știind că până în secolul al XVIII-lea locul fusese folosit 
şi pentru execuțiile publice. 

Una din coloane era încununată de bizara statuie a Sfântului 
Teodor pozând mândru alături de legendarul balaur ucis, animal 
care lui Langdon i se părea că aduce mai degrabă cu un crocodil. 

În vârful celei de-a doua coloane se afla omniprezentul simbol 
al Veneţiei, leul înaripat. Pretutindeni în oraș, leul înaripat putea 
fi văzut stând semeț cu o labă pe o carte deschisă cu inscripţia în 
latină Pax tibi Marce, evangelista meus (Pace ţie, Marcu, 
evanghelistul meu). Conform legendei, cuvintele fuseseră rostite 
de un înger la sosirea Sfântului Marcu în Veneţia, îngerul 
prezicând totodată că într-o bună zi trupul sfântului îşi va găsi 
odihna aici. Legenda apocrifă a fost exploatată mai târziu de 
venețieni pentru a justifica furtul oaselor Sfântului Marcu din 
Alexandria, pentru a fi îngropate în bazilica San Marco. Leul 
înaripat a rămas până astăzi simbolul orașului și poate fi văzut 
aproape oriunde în Veneţia. 

Langdon făcu un semn spre dreapta, dincolo de coloane, în 

partea cealaltă a pieței San Marco. 

— Dacă ne despărțim, să ne întâlnim la intrarea principală în 
bazilică. 

Ceilalți se declarară de acord şi porniră în grabă de-a lungul 
zidului vestic al Palatului Dogilor, pe marginea mulțimii din 
piaţă. În ciuda legii care interzicea hrănirea lor, celebrii porumbei 
ai Veneţiei păreau cât se poate de vii și de sănătoşi, unii 
ciugulind printre picioarele trecătorilor, iar alții dând raite prin 
cafenelele în aer liber şi atacând coşurile cu pâine rămase 
neprotejate şi enervându-i pe chelnerii în smoching 

Spre deosebire de majoritatea pieţelor publice din Europa, San 
Marco nu avea formă pătrată, ci în L. Latura mai scurtă, numită 
piazzetta, făcea legătura între mare și bazilica San Marco. În 
capătul ei, în unghi de nouăzeci de grade, începea latura mai 
lungă, de la bazilică până la Muzeul Correr. În mod ciudat, în loc 
să fie dreptunghiulară, piața avea forma unui trapez neregulat, 
îngustându-se considerabil la unul din capete. Datorită acestei 
iluzii, piața părea mult mai lungă decât era în realitate — efect 
accentuat de dalele al căror tipar urmărea modul în care erau 
dispuse în secolul al XV-lea tarabele negustorilor stradali. 

Continuând să înainteze către colțul pieţei, Langdon zări drept 
în faţă cadranul de un albastru strălucitor al Turnului cu ceas de 
la San Marco - acelaşi ceas astronomic prin care James Bond 
azvârlise un ticălos în filmul Moonraker. 

Abia atunci, pătrunzând efectiv în piaţă, avu posibilitatea să 
aprecieze un aspect cu totul deosebit al orașului. 

Sunetele. 

Lipsită de mașini şi de orice alte vehicule motorizate, Veneţia 
se bucura de fericita absenţă a obişnuitului trafic urban, înlocuit 
aici de împletitura evident naturală de voci umane, uguit de 

porumbei şi acorduri de viori de la cafenelele în aer liber. 
Atmosfera sonoră a Veneţiei este unică în rândul marilor orașe 
ale lumii. 

Cum soarele de sfârşit de după-amiază lumina piața dinspre 
vest, aruncând umbre lungi pe dalele din piatră, Langdon ridică 
privirea spre campanila care, de la înălțimea ei, domina cerul 
venețian. În logia de sus erau sute de turiști. Chiar și numai 
gândul de a se afla acolo, la înălțime, îi stârnea fiori, așa că îşi 
plecă din nou fruntea, continuându-și drumul prin marea de 
oameni. 


XXX 


Sienna ar fi putut să ţină foarte bine pasul cu Langdon, dar 
Ferris tot rămânea în urmă, astfel că, pentru a nu-l scăpa din 
vedere pe niciunul din ei, decise să se menţină pe undeva pe la 
mijloc între ei. Dar cum distanţa continua să se mărească, privi în 
spate, nerăbdătoare. Ferris arătă cu degetul spre piept, sugerând 
că rămăsese fără suflu, şi-i făcu semn s-o ia înainte. 

Sienna nu ezită, grăbindu-se să-l ajungă pe Langdon fără a-l 
mai aștepta pe celălalt. Dar în timp ce-și croia drum prin 
mulțime, un gând nu-i dădea pace, împiedicând-o să se 
depărteze prea mult de Ferris — ciudata bănuială că omul 
rămânea intenționat în urmă... de parcă ar fi vrut să pună o 
distanţă între ei. 

Cum învățase de multă vreme să se încreadă în propriile 
instincte, se ascunse iute într-o nişă și privi de acolo, cercetând 
mulțimea din jur în căutarea lui Ferris. 

„Unde s-a dus?!” 

Omul parcă nici nu mai încerca să ţină pasul cu ei. Studiind 
feţele trecătorilor, îl zări în sfârșit. Spre surprinderea ei, se 

ghemuise la pământ și tasta la telefonul mobil. 

„Acelaşi telefon despre care mi-a spus că are bateria 
descărcată!” 

O teamă viscerală o cuprinse și, încă o dată, ştiu că trebuie să 
se încreadă în instinctele ei. 

„M-a minţit în tren”. 

În timp ce-l privea, încerca să-și imagineze ce anume făcea. 
Trimitea în secret un mesaj? Căuta pe internet fără ştirea ei? 
Încerca să rezolve misterul poemului scris de Zobrist înainte s-o 
poată face ea și Langdon? 

Oricare ar fi fost însă motivul, era limpede că o minţise. 

„Nu pot să am încredere în el”. 

Se întrebă dacă era mai bine să se ducă și să-l abordeze direct, 
dar hotărî să se piardă din nou în mulțime înainte ca el s-o vadă. 
Porni iar spre bazilică, în căutarea lui Langdon. „Trebuie să-l 
previn să nu-i mai spună nimic lui Ferris”. 

Ajunsese la numai cincizeci de metri de intrare, când simţi o 
mână puternică trăgând-o de pulover, din spate. Se răsuci pe 
călcâie și se pomeni față-n față cu Ferris. 

Bărbatul gâfâia greu; era evident că fugise prin mulțime ca s-o 
prindă din urmă, şi avea o expresie de om nebun pe care nu i-o 
mai văzuse până atunci. 

— Îmi pare rău, spuse el, abia mai răsuflând. M-am rătăcit în 
aglomerație. 

În clipa în care îl privi în ochi, Sienna îşi dădu seama. 

„Omul ăsta ascunde ceva”. 


XXX 


Când ajunse în faţa bazilicii San Marco, Langdon constată cu 
surprindere că cei doi însoțitori ai săi rămăseseră în urmă. Cu 

aceeași mirare observă că la intrare nu era obișnuita coadă de 
vizitatori. Dar, îşi dădu el seama, era după-amiaza târziu, ora la 
care majoritatea turiştilor — cu energia secătuită după prânzul 
greu cu paste și vin — decideau că le-a ajuns atâta istorie pe ziua 
respectivă, preferând să se plimbe prin pieţe sau să bea câte o 
cafea. 

Presupunând că Sienna și Ferris îl vor ajunge din urmă 
imediat, îşi întoarse privirea spre intrarea în bazilică. Acuzată 
uneori că ar permite „un stânjenitor exces de vizitatori”, partea 
de jos a fațadei era ocupată aproape în întregime de cinci intrări 
boltite, ale căror mănunchiuri de coloane, arcade în semicerc şi 
uși largi de bronz dădeau bazilicii un aspect foarte primitor. 

Unul dintre cele mai strălucite exemple de arhitectură 
bizantină din Europa, San Marco lăsa impresia unui capriciu. 
Spre deosebire de austerele Notre-Dame de Paris sau Chartres, 
San Marco părea impunătoare şi totuşi, într-un fel, mult mai 
lumească. Mai mult lată decât înaltă, bazilica era încununată de 
cinci cupole vopsite în alb care îi confereau un aer de lejeritate 
aproape festiv, drept care unele ghiduri turistice o comparau cu 
un tort nuptial învelit în bezea. 

De pe cupola centrală, statuia Sfântului Marcu privea în jos, 
spre piaţa care îi purta numele. Picioarele sale se sprijineau pe o 
arcadă în acoladă albastru-închis, decorată cu stele aurii. Pe acest 
fundal multicolor, leul înaripat al Veneţiei se reliefa în chip de 
mascotă a orașului. 

Sub leul auriu se afla însă una dintre cele mai cunoscute 
comori ale bazilicii — patru armăsari uriași din aramă care 
scânteiau în soarele după-amiezii." 


10 În realitate, din anii 1930, de când au fost restauraţi, cei patru cai din aramă 


originali sunt expuși în muzeul bazilicii, pe fațadă fiind amplasate copii din 

„Caii Sfântului Marcu”. 

Cabraţi de parcă în orice clipă ar fi fost gata să se năpustească 
în piaţă, cei patru cai nepreţuiţi — la fel ca atâtea alte obiecte de 
valoare din Veneţia — fuseseră furați din Constantinopol în 
timpul cruciadelor. O altă operă de artă luată cu japca în mod 
similar era expusă mai jos de cai, în colțul sud-vestic al bazilicii — 
o sculptură în porfir numită Tetrarhii. Grupul statuar era renumit 
și pentru faptul că îi lipsea un picior, spart în secolul al XIII-lea, 
când a fost furat din Constantinopol. În mod miraculos, în anii 
1960, piciorul fusese descoperit la Istanbul. Veneţia a solicitat 
porțiunea lipsă, dar autorităţile turce au replicat cu un mesaj 
simplu: „Voi aţi furat statuia, noi păstrăm piciorul”. 

— Domnu, cumperi? răsună glasul unei femei, şi privirea lui 
Langdon cobori de pe fațada bazilicii. 

O ţigancă voinică ţinea în mână o prăjină de care atârnau mai 
multe măști venețiene. Majoritatea erau lucrate în stilul popular 
volto interro — măştile stilizate, cu faţa întreagă, purtate de obicei 
de femei în timpul carnavalului. Pe lângă ele, femeia avea şi 
câteva măști Colombina, care acopereau doar ochii și nasul, 
două, trei de tip bauta, cu bărbia ascuţită, şi una Moretta, fără 
baiere. Dar cea care îi atrase atenţia lui Langdon era o mască de 
un cenușiu-închis, prinsă în vârful prăjinii, ai cărei ochi goi, 
ameninţători, păreau să se holbeze la el pe deasupra nasului lung 
ȘI ascuţit, ca un cioc. 

„Doctorul de ciumă”. Langdon întoarse privirea; nu mai avea 
nevoie de o asemenea imagine pentru a-i aminti de ce venise aici, 
la Veneţia. 

— Cumperi? repetă ţiganca. 

EI surâse slab și clătină din cap. 


bronz ale acestora, (n. tr.) 

— Sono molto belle, ma no, grazie. 

Femeia se îndepărtă, iar Langdon urmări cu privirea masca 
sumbră, ițindu-se deasupra mulțimii. Oftând adânc, ridică din 
nou ochii spre cei patru cai din aramă de pe fațada bazilicii. 

Şi într-o fracțiune de secundă înțelese. 

Brusc, toate detaliile se îmbulziră în mintea lui: Caii Sfântului 
Marcu, măştile venețiene şi comorile jefuite din Constantinopol. 

— Dumnezeule! șopti el. Asta e! 

CAPITOLUL 72 


Robert Langdon era ca în transă. 

„Caii Sfântului Marcu!” 

Cei patru armăsari superbi, cu posturile lor regale, îi 
aduseseră brusc aminte de un detaliu neaşteptat, unul care, își 
dădu el seama acum, explica un element critic al misteriosului 
poem scris pe spatele măștii mortuare a lui Dante. 

Langdon participase odată la recepţia de nuntă a unei 
celebrități, organizate la Runnymede Farm, în New Hampshire, 
de unde provenea Dancer's Image, armăsarul care câștigase 
Kentucky Derby. Printre altele, oaspeţii asistaseră la o 
reprezentaţie oferită de trupa de teatru ecvestru Behind the Mask 
- În spatele măștii — un spectacol extraordinar, în care acrobații 
erau înveșmântați în superbe costume venețiene, cu fețele 
ascunse sub măști volto interro. Caii de rasă friziană, negri ca 
tăciunele, erau cei mai mari pe care îi văzuse el vreodată. 
Armăsarii impresionanţi galopau în arenă într-o învălmășeală de 
muşchi reliefați, copite scăpărătoare şi coame lungi de un metru, 
care fluturau pe gâturile lor lungi şi zvelte. 

Atât de marcat fusese de frumusețea acestor animale, încât 
după ce se întorsese acasă căutase pe internet şi descoperise că 
rasa fusese odinioară favorita regilor medievali, care călăreau 
astfel de cai în războaie, și abia fusese salvată de la dispariție în 
ultimii ani. Numită inițial Equus robustus, rasa fusese rebotezată 
în epoca modernă ca un omagiu adus regiunii lor de 
provenienţă, Frizia — aceeaşi provincie din Ţările de Jos în care se 
născuse şi strălucitul grafician M.C. Escher. 

După cum aflase el, trupurile musculoase ale armăsarilor 

frizieni inspiraseră estetica viguroasă a Cailor Sfântului Marcu 
din Veneţia. Conform site-ului web respectiv, caii din aramă erau 
atât de frumoși, încât deveniseră „cea mai des furată operă de 
artă din istorie”. 

Langdon crezuse întotdeauna că această onoare dubioasă îi 
revenea Altarului din Cent şi intrase numaidecât pe site-ul 
ARCA, pentru a-şi confirma presupunerea. Asociaţia pentru 
Investigarea Infracţiunilor în domeniul Artei nu oferea o 
ierarhizare în acest sens, dar prezenta un scurt istoric al existenţei 
zbuciumate a sculpturilor ca ţinte ale jafurilor. 

Cei patru cai din aramă fuseseră lucraţi în secolul al IV-lea de 
un sculptor grec rămas anonim, pe insula Chios, unde au rămas 
până când împăratul Theodosius al Il-lea i-a dus la 
Constantinopol, pentru a-i expune la Hipodrom. Apoi, în timpul 
celei de-a patra cruciade, când armatele venețiene au prădat 
capitala Imperiului Bizantin, dogele de la vremea respectivă a 
cerut ca preţioasele statui să fie transportate pe mare până la 
Veneţia — o solicitare aproape imposibil de satisfăcut, date fiind 
dimensiunile şi greutatea lor. Caii au ajuns la Veneţia în 1254 și 
au fost amplasați la balconaşul de pe fațada bazilicii San Marco. 

Cinci secole mai târziu, în 1797, Napoleon a cucerit Veneţia și 
a luat caii în Franţa. Transportați la Paris, au fost expuși la loc de 
cinste, pe Arcul de Triumf. În 1815, după înfrângerea trupelor 
napoleoniene la Waterloo și exilarea împăratului, caii au fost 
coborâţi de pe Arcul de Triumf și expediaţi cu o barjă înapoi la 
Veneţia, unde au fost reinstalați pe fațada bazilicii San Marco. 

Deși Langdon cunoştea destul de bine istoria celor patru cai, 
un fragment din textul de pe site îl luase prin surprindere. 

Hamurile decorative au fost adăugate de venețieni pe gâturile 
cailor în 1204 ca să mascheze locul în care fuseseră retezate 

capetele pentru a facilita transportul pe mare de la 
Constantinopol la Veneţia. 

„Dogele a ordonat să fie tăiate capetele Cailor Sfântului 
Marcu?” Părea ceva inimaginabil. 

— Robert?! se auzi vocea Siennei. 

Revenind în prezent, se întoarse și o văzu croindu-și drum 
prin mulțime, împreună cu Ferris. 

— Caii din poem! strigă Langdon cu un tremur de emoție în 
glas. Mi-am dat seama! 

— De ce? întrebă ea nedumerită. 

— Căutăm un doge trădător care a retezat capetele cailor, da? 

— Da, şi? 

— Poemul nu se referea la nişte cai vii, replică el și arătă cu 
mâna spre fațada bazilicii, unde o rază de soare învăluise cele 
patru statui. Se referea la caii aceştia! 

CAPITOLUL 73 


La bordul iahtului Mendacium, Elizabeth Sinskey îşi simţea 
mâinile tremurând. Urmărise înregistrarea video în biroul 
prefectului şi, cu toate că văzuse în viaţa ei suficiente lucruri 
oripilante, filmul acesta inexplicabil pe care îl făcuse Bertrand 
Zobrist înainte de a se sinucide îi dăduse fiori de gheaţă. 

Pe ecranul din faţa ei, umbra unui chip cu nasul ca un cioc 
pâlpâia, proiectată pe peretele umed al unei grote. Silueta 
continua să vorbească, descriindu-i cu mândrie capodopera pe 
care el o numise Inferno şi care avea să salveze lumea reducând 
populaţia globului. 

„Ferească-ne Dumnezeu!” îşi spuse Sinskey. 

— Trebuie să... rosti ea cu glas tremurat. Trebuie să găsim locul 
acela subteran. Poate că nu e încă prea târziu. 

— Priviţi mai departe, o îndemnă prefectul. Devine şi mai 
bizar. 

Deodată, umbra măștii se mări pe perete, căpătând proporții 
colosale, până ce în cadru apăru o siluetă. 

„Sfinte Doamne!” 

În faţa ochilor ei, pe ecran, își făcuse apariția un doctor de 
ciumă în costumul epocii, cu tot cu pelerina neagră şi 
înfricoșătoarea mască cu cioc. Silueta înainta drept spre cameră, 
iar masca umplu ecranul întreg, pentru un efect cu adevărat 
cutremurător. 

„Cele mai întunecate cotloane ale iadului, șopti doctorul de 
ciumă, sunt rezervate pentru cei care îşi mențin neutralitatea în 
vremuri de criză”. 

Sinskey simţi cum i se face pielea de găină. Era acelaşi citat pe 

care Zobrist i-l lăsase la biroul liniilor aeriene când plecase ea de 
la întâlnirea cu el, în New York, cu un an în urmă. 

„Ştiu, continuă doctorul de ciumă, ştiu că sunt unii care mă 
privesc ca pe un monstru”. Silueta făcu o pauză, iar Sinskey avu 
impresia că ei i se adresase în mod special. „Ştiu că sunt alții care 
mă consideră o fiară fără inimă, care se ascunde în dosul unei 
măști”. Urmă o nouă pauză, în care individul făcu încă un pas 
spre cameră. „Dar nu sunt un anonim fără chip. Şi nici lipsit de 
inimă nu sunt”. 

Şi cu aceste cuvinte, Zobrist își scoase masca și îşi trase gluga 
de pe cap. Sinskey încremeni, privind în ochii verzi atât de bine 
cunoscuţi pe care ultima dată îi văzuse în întunericul de la 
Consiliul pentru Relaţii Externe. În înregistrare, în ochii lui se 
citea aceeași patimă fierbinte, însă acum mai exista ceva în ei: 
zelul sălbatic al unui nebun. 

„Numele meu este Bertrand Zobrist, spuse el privind fix în 
obiectivul camerei. lar aceasta este fața mea, liberă și neacoperită, 
pentru ca toată lumea s-o poată vedea. Cât despre sufletul meu... 
dacă mi-aş putea ţine inima înflăcărată, așa cum a făcut 
Dumnezeul lui Dante pentru iubita lui Beatrice, ați vedea că sunt 
plin de dragoste. Cea mai profundă dragoste. Pentru voi toți. Și 
mai cu seamă pentru unul dintre voi.” 

Zobrist se mai apropie puţin, privind în cameră și vorbind pe 
un ton dulce, ca şi cum s-ar fi adresat unei persoane iubite. 

„Dragostea mea, șopti el, nepreţuita mea dragoste... Tu eşti 
fericirea mea, nimicitorul tuturor viciilor mele, susținătorul 
tuturor virtuților mele, mântuirea mea. Tu mi-ai dormit în braţe 
şi, fără să ştii măcar, m-ai ajutat să trec peste abis, dându-mi 
puterea de a face tot ce am făcut acum deja”. 

Sinskey asculta cu repulsie. 


449 


„lubirea mea, continuă Zobrist într-o şoaptă duioasă care 
stârnea ecou în grota aceea fantomatică. Tu eşti inspiraţia și 
îndrumarea mea, Virgil și Beatrice îngemănațţi, iar capodopera 
aceasta este a ta în aceeaşi măsură în care e a mea. De-o fi ca noi 
doi, îndrăgostiţi fără noroc, să nu ne mai atingem niciodată, îmi 
voi găsi pacea știind că am lăsat viitorul în mâinile tale delicate. 
Munca mea aici, jos, e împlinită. A venit vremea să urc din nou 
în lumea de deasupra... şi să privesc iar stelele”. 

Zobrist tăcu și ultimul cuvânt reverberă pentru o clipă în 
grotă. Apoi, cu un gest lent, întinse mâna și atinse camera, 
încheind transmisia. 

Ecranul deveni negru. 

— Locul acela subteran, spuse prefectul, închizând monitorul. 
Noi nu l-am recunoscut. Dumneavoastră? 

Sinskey clătină din cap. „N-am văzut niciodată ceva 
asemănător”. Se gândi la Robert Langdon, întrebându-se dacă el 
mai făcuse vreun progres în descifrarea indiciilor lăsate de 
Zobrist. 

— Dacă vă este de vreun ajutor, reluă prefectul, cred că știu 
cine e „iubirea” la care se referă Zobrist. O persoană cu numele 
de cod FS-2080. 

Sinskey aproape că sări de pe scaun. 

— FS-2080?! exclamă ea, uitându-se la gazda ei cu o expresie 
şocată. 

Prefectul părea la fel de surprins de reacția ei. 

— Numele vă spune ceva? 

Sinskey încuviință, nevenindu-i parcă să creadă. 

— Îmi spune. 

Inima îi bătea cu putere în piept. „FS-2080”. Deşi nu cunoștea 
identitatea respectivei persoane, ştia exact ce semnifică numele 

de cod. OMS monitoriza de câţiva ani nume similare. 

— Mişcarea transumanistă... Știți ceva despre ea? 

Prefectul clătină din cap. 

— Simplu spus, începu Sinskey să explice, transumanismul 
este o filosofie care afirmă că omul trebuie să folosească orice 
tehnologie disponibilă pentru a modifica ființa umană și a o face 
mai puternică. Supravieţuirea celui mai bine adaptat. 

Prefectul ridică din umeri, ca şi cum ideea îl lăsa complet rece. 

— În general vorbind, continuă ea, mişcarea transumanistă 
este alcătuită din persoane responsabile — oameni de ştiinţă cu un 
nivel etic corespunzător, futurişti, vizionari —, dar la fel ca în 
multe alte mișcări, există o mică, dar foarte activă facțiune care 
consideră că organizaţia nu se mișcă suficient de repede. Sunt 
unii gânditori cu idei apocaliptice care cred că sfârşitul este 
aproape şi că cineva trebuie să ia măsuri drastice pentru a salva 
viitorul speciei umane. 

— Şi să înţeleg că Bertrand Zobrist era unul dintre aceştia? 

— În mod categoric, replică Sinskey. Era unul dintre liderii 
mișcării. Pe lângă inteligența deosebită, avea o charismă 
extraordinară şi scria articole catastrofice care au inițiat un 
veritabil cult în rândul fanaticilor transumanismului. Astăzi, 
mulți dintre aceşti discipoli înverşunați ai lui folosesc astfel de 
nume de cod, toate având o formă similară — două litere și un 
număr din patru cifre — de exemplu DG-2064, BA-2105 sau cel pe 
care l-aţi menţionat dumneavoastră. 

— FS-2080. 

Ea încuviinţă. 

— Un asemenea nume de cod nu poate aparține decât mișcării 
transumaniste. 

— Literele și cifrele au o semnificație anume? 

Ea făcu semn spre computerul de pe biroul lui. 

— Accesaţi browserul. Vă voi arăta. 

Prefectul nu părea foarte convins, dar se duse la computer și 
lansă motorul de căutare. 

— Căutaţi FM-2030, spuse Sinskey, aşezându-se în spatele lui. 

El tastă FM-2030 şi mii de pagini web apărură. 

— Deschideţi-o pe oricare dintre ele. 

Prefectul o accesă pe prima şi apăru o pagină de pe Wikipedia 
cu o fotografie a unui bărbat iranian cu trăsături frumoase — 
Fereidoun M. Esfandiary — care era prezentat ca scriitor, filosof, 
futurist și părinte al mişcării transumaniste. Născut în 1930, era 
considerat un popularizator al filosofiei transumaniste, unul care 
prezisese fertilizarea in vitro, ingineria genetică și fenomenul 
globalizării. 

În conformitate cu Wikipedia, cea mai îndrăzneață afirmaţie a 
lui Esfandiary fusese aceea că noile tehnologii îi vor permite să 
trăiască până la vârsta de o sută de ani — ceva rar pentru 
generaţia lui. Ca o manifestare a încrederii în tehnologia 
viitorului, Fereidoun M. Esfandiary își schimbase numele în FM- 
2030, un nume de cod creat combinând inițiala prenumelui și cea 
a tatălui cu anul în care avea să împlinească o sută de ani. Din 
păcate, omul răposase de cancer pancreatic la vârsta de şaptezeci 
de ani, astfel că nu-și atinsese obiectivul, dar în amintirea lui, 
fanaticii transumanismului îi adoptaseră tehnica de schimbare a 
numelui. 

Când termină de citit, prefectul se ridică şi se duse la fereastră, 
privind în gol spre întinderea mării. 

— Deci, şopti el într-un târziu, de parcă ar fi vorbit pentru 
sine, iubirea lui Zobrist, acest FS-2080, este în mod cert unul 
dintre acești... transumaniști. 

— Fără îndoială, replică Sinskey. Regret că nu ştiu exact cine e 
FS-2080, dar... 

— Nicio problemă, o întrerupse prefectul. Ştiu eu. Ştiu exact 
cine este. 

CAPITOLUL 74 


„Însuşi aerul pare a fi făurit din aur”. 

Robert Langdon văzuse multe catedrale splendide în viaţa lui, 
dar Chiesa d'Oro i se păruse întotdeauna unică. De secole se 
spunea că pur şi simplu respirând aerul din bazilica San Marco 
puteai deveni un om bogat. Afirmația ar fi trebuit luată nu doar 
în sens metaforic, ci literal. 

Interiorul fiind acoperit cu milioane de plăcuţe vechi din aur, 
despre multe dintre particulele de praf care pluteau în aer se 
zicea că ar fi fost de fapt pulbere de aur. Acest praf de aur în 
suspensie, combinat cu lumina strălucitoare a soarelui care 
pătrundea prin fereastra cea mare dinspre vest, crea o atmosferă 
vibrantă, care îi ajuta pe credincioşi să aibă parte nu doar de 
bogăţie spirituală, ci şi — cu condiţia să inspire adânc — una mult 
mai pământească sub forma plămânilor poleiți. 

La ora aceasta, soarele aflat la orizont își trimitea razele pe 
fereastra vestică şi se răspândea în jurul lui Langdon ca un 
evantai scânteietor ori ca un văl din mătase radiantă. Profesorul 
nu-și putu stăpâni un suspin de încântare şi-i auzi pe Sienna și 
Ferris făcând acelaşi lucru lângă el. 

— Pe unde o luăm? întrebă Sienna în şoaptă. 

El făcu semn spre un șir de trepte. Muzeul se afla la etaj şi 
găzduia o serie de exponate legate de Caii Sfântului Marcu, 
despre care Langdon credea că îi vor dezvălui în scurt timp 
identitatea dogelui misterios care le retezase capetele. 

Urcând scările, îl văzu pe Ferris chinuindu-se din nou să 
respire, iar Sienna îi prinse privirea — lucru pe care încerca să-l 
facă de câteva minute. Făcu un semn discret cu privirea spre 

Ferris, afişând o expresie care părea să-i zică „Ai grijă” şi rostind 
mut ceva ce Langdon nu înţelese. Dar înainte s-o poată întreba ce 
voia să-i spună, Ferris privi în spate — o fracțiune de secundă 
prea târziu, fiindcă Sienna îşi întorsese deja fața, iar acum privea 
drept spre bărbatul cu erupția cutanată. 

— Eşti bine, doctore? îl întrebă ea cu o expresie nevinovată. 

Ferris încuviinţă şi urcă mai repede. 

„E o actriță talentată, îşi zise Langdon. Dar oare ce încerca să- 
mi spună?” 

Când ajunseră la etaj, văzură dedesubt întreaga bazilică. 
Sanctuarul fusese construit în formă de cruce greacă, arătând mai 
degrabă ca un pătrat decât ca un dreptunghi, precum cele de la 
San Pietro din Roma sau Notre-Dame din Paris. Distanţa mai 
scurtă între nartex și altar îi conferea un aer de robusteţe şi o 
senzație de mai mare accesibilitate. 

Însă ca să nu pară nici prea accesibilă, altarul fusese construit 
în spatele unui paravan din coloane, încununat de un crucifix 
impunător. Totul era străjuit de un baldachin elegant şi de una 
dintre cele mai valoroase piese de altar din lume — celebra Pala d’ 
Oro. Având un fundal din argint aurit, această „pânză din aur”, 
cum îi spunea numele, era o țesătură doar în sensul că era o 
împletitură a unor lucrări anterioare — în principal email bizantin 
- într-un unic cadru gotic. Decorat cu circa o mie trei sute de 
perle, patru sute de granate, trei sute de safire, plus smaralde, 
ametiste şi rubine, retablul era considerat, alături de Caii 
Sfântului Marcu, una dintre cele mai valoroase comori de artă ale 
Veneţiei. 

Din punct de vedere arhitectural, termenul „bazilică” 
desemnează orice biserică în stil bizantin construită în emisfera 
occidentală. Fiind o copie a bazilicii Sfinţilor Apostoli ridicată de 

Iustinian la Constantinopol, San Marco era atât de răsăriteană ca 
stil, încât ghidurile turistice sugerau că poate oferi o alternativă 
la vizitarea moscheilor din Turcia, multe dintre acestea din urmă 
fiind iniţial catedrale bizantine transformate în lăcașe de cult 
musulmane după cucerirea otomană a Constantinopolului. 

Deși niciodată nu ar fi considerat San Marco un substitut al 
spectaculoaselor moschei turceşti, Langdon trebuia să recunoască 
un lucru: pasiunea pentru arta bizantină putea fi satisfăcută 
printr-o vizită în șirul de încăperi secrete de dincolo de 
transeptul din dreapta al acestei bazilici, încăperi în care era 
ascunsă așa-numita Comoară a Sfântului Marcu - o colecţie de 
icoane,  giuvaiere şi cupe furate în timpul  jefuirii 
Constantinopolului. 

Langdon constată mulțumit că înăuntru era relativ liniște în 
după-amiaza aceea. Erau numeroși vizitatori, însă cel puţin aveai 
loc să te mişti. Trecând printre diverse grupuri, îi conduse pe 
Sienna și Ferris spre fereastra vestică, unde turiștii puteau păși 
afară pentru a vedea caii din balconașul de pe fațadă. În ciuda 
încrederii lui că îl vor putea identifica pe dogele în cauză, 
Langdon era preocupat de ceea ce aveau de făcut după aceea — și 
anume de localizarea lui. „A mormântului?” „A statuii lui?” 
Pentru asta vor avea probabil nevoie de un ajutor oarecare, 
ținând seama de sutele de statui din biserica propriu-zisă, din 
criptă și de pe mormintele de pe latura de nord a lăcașului. 

Langdon observă un ghid, o tânără care dădea explicaţii unui 
grup de turiști, şi o întrerupse politicos: 

— Scuzaţi-mă, vă rog. Ettore Vio este aici în după-amiaza 
aceasta? 

— Ettore Vio? întrebă tânăra, privindu-l curios. Si, certo, ma... 
Se opri brusc, iar privirea i se lumină. Lei è Robert Langdon, vero?! 

Sunteţi Robert Langdon, nu-i așa?! 

El zâmbi răbdător. 

— Si, sono io. Aş putea vorbi cu Ettore? 

— Si, si! 

Femeia făcu semn spre turiști s-o aștepte puțin și apoi plecă în 
fugă. 

Langdon și custodele muzeului, Ettore Vio, apăruseră la un 
moment dat împreună într-un scurt documentar despre bazilica 
San Marco, iar de atunci păstraseră legătura. 

— Ettore a scris o carte despre această bazilică, îi explică el 
Siennei. Mai multe, de fapt. 

Ea încă părea ciudat de demoralizată din pricina lui Ferris, 
care îi urmă îndeaproape când Langdon îi conduse spre fereastra 
vestică, de unde puteau fi văzuți caii. Când ajunseră la fereastră, 
zăriră partea din spate a cailor în lumina soarelui la asfinţit. Pe 
balconaș, turiștii se bucurau atât de priveliștea oferită de cai, cât 
și de spectaculoasa panoramă asupra pieței San Marco. 

— lată-i! exclamă Sienna, apropiindu-se de ușa ce dădea în 
balconaş. 

— Nu tocmai, replică Langdon. Caii pe care îi vedem aici sunt 
doar nişte copii. Adevăraţii Cai ai Sfântului Marcu sunt păstraţi 
în muzeu, din motive de siguranţă și de protecţie. 

Şi îi îndrumă apoi pe un culoar spre o nișă bine luminată, în 
care un grup identic de patru armăsari părea să galopeze către ei 
dinspre o serie de arcade din cărămidă. 

— Acestea sunt originalele, rosti el pe un ton plin de 
admirație. 

De fiecare dată când vedea caii de aproape, nu putea să nu se 
minuneze de felul în care era redată musculatura lor. Patina care 
îi acoperea complet nu făcea decât să intensifice aspectul 

extraordinar al cărnii vălurite. De fiecare dată când vedea acești 
patru armăsari perfect păstraţi în ciuda trecutului lor tumultuos, 
Langdon se gândea la importanța pe care o avea conservarea 
marilor opere de artă. 

—  Hamurile, spuse Sienna, arătând spre harnașamentul 
decorativ de pe gâtul cailor. Spuneai că au fost adăugate ulterior? 
Pentru a acoperi tăietura? 

Langdon le povestise Siennei și lui Ferris detaliul referitor la 
„capetele retezate”, pe care îl citise pe site-ul ARCA. 

— Se pare că da, spuse el, apropiindu-se de un panou 
informativ din apropiere. 

— Roberto! răsună un glas prietenos în spatele lui. Mă insulți! 

Langdon se întoarse și-l văzu pe Ettore Vio, un bărbat jovial, 
cu părul alb, într-un costum albastru și cu ochelarii prinși pe un 
lanţ în jurul gâtului. 

— Îndrăzneşti să vii la Veneţia fără să-mi dai de veste?! 

El zâmbi și-i strânse mâna. 

— Îmi place să te iau prin surprindere, Ettore. Arăţi bine. Ei 
sunt prietenii mei, domnișoara doctor Brooks și domnul doctor 
Ferris. 

Ettore îi salută și se trase apoi cu un pas înapoi, studiindu-l pe 
Langdon. 

— Călătoreşti împreună cu doi doctori? Eşti cumva bolnav? Şi 
ce-i cu hainele tale? Te transformi în italian? 

— Niciuna, nici alta. Am venit să aflu câteva informaţii despre 
cai. 

Ettore îi aruncă o privire mirată. 

— Există un lucru pe care celebrul profesor nu-l știe încă? 

Langdon râse. 

— Trebuie să aflu mai multe despre capetele lor retezate în 

vederea transportului, pe vremea cruciadelor. 

Ettore Vio făcu o grimasă de parcă tocmai ar fi fost întrebat 
despre hemoroizii reginei. 

— La naiba, Robert! şopti el. Noi nu vorbim despre aşa ceva! 
Dacă vrei să vezi capete retezate, ţi-l arăt pe celebrul conte de 
Carmagnola decapitat sau pe... 

— Ettore, trebuie să ştiu care doge a tăiat capetele acestor cai. 

— N-a existat așa ceva! ripostă bărbatul pe un ton defensiv. 
Am auzit şi eu poveştile, fireşte, dar există prea puţine dovezi 
istorice care să sugereze că vreun doge a comis... 

— Ettore, te rog, fă-mi pe plac! Potrivit poveştilor, despre care 
doge este vorba? 

Bărbatul cu părul alb îşi puse ochelarii și-l studie o clipă. 

— Păi, se spune că iubiții noştri cai au fost aduşi la Veneţia de 
cel mai abil și mai mincinos doge. 

— Mincinos? 

— Da, dogele care i-a amăgit pe toți să pornească în cruciade, 
preciză Ettore, după care se întrerupse, privindu-l pe Langdon cu 
o expresie nerăbdătoare. Dogele care a folosit banii statului 
pentru a se duce în Egipt... dar în loc de asta și-a redirecționat 
trupele și a atacat Constantinopolul. 

„Mie-mi sună a trădare”, își spuse Langdon. 

— Şi cum îl cheamă? 

Ettore se încruntă. 

— Robert, te credeam specialist în istoria universală. 

— Da, dar lumea e mare, iar istoria, lungă. Nu mi-ar prisosi 
puțin ajutor. 

— Bine, atunci. Uite un ultim indiciu. 

Langdon dădu să protesteze, dar ştia că ar fi în van. 

— Dogele cu pricina a trăit aproape o sută de ani, spuse Ettore. 


459 


Cu totul neobișnuit în epoca respectivă. Superstiţiile atribuie 
această longevitate deosebită faptului că dogele a recuperat 
oasele Sfintei Lucia, aflate în Constantinopol, şi le-a adus înapoi 
în Veneţia. Sfânta Lucia a rămas fără vedere când... 

— El a scos oasele orbului! exclamă Sienna privind spre 
Langdon, care avusese aceeaşi idee. 

Ettore se uită la ea cu o expresie curioasă. 

— Da, poţi să spui şi așa, dacă vrei. 

Deodată, Ferris se făcu alb ca varul, de parcă nu și-ar fi revenit 
încă după lungul drum prin piaţă şi după scările urcate. 

— Ar trebui să adaug, continuă Ettore, că dogele în cauză a 
îndrăgit-o atât de mult pe Sfânta Lucia fiindcă şi el era orb. La 
vârsta de nouăzeci de ani, a ieşit exact în această piață, fără să 
poată vedea nimic în jurul lui, şi a îndemnat să se plece în 
cruciadă. 

— Ştiu cine e, interveni Langdon. 

— Aşa speram şi eu, replică Ettore cu un zâmbet. 

Deoarece memoria lui eidetică funcționa mai bine cu ajutorul 
imaginilor decât al ideilor ieşite din context. O operă de artă îi 
oferi răspunsul — o celebră pictură de Gustave Dore care înfățișa 
un doge înţelept și orb, cu braţele ridicate deasupra capului, 
îndemnând mulţimea să se alăture cruciadei. Titlul tabloului era 
clar în mintea lui: Dandolo chemând la cruciadă. 

— Enrico Dandolo, rosti el. Dogele care a trăit pentru 
totdeauna. 

— Finalmente! exclamă Ettore. Mă tem că mintea ţi-a cam 
îmbătrânit, prietene. 

— La fel ca restul persoanei mele. Și e îngropat aici? 

— Dandolo? Nu, nu aici. 

— Dar unde? întrebă Sienna. În Palatul Dogilor? 

Ettore își scoase ochelarii, gândindu-se o clipă. 

— Lăsaţi-mă puţin. Sunt atâţia dogi, şi nu-mi amintesc... 

Înainte ca el să-şi poată încheia fraza, un ghid cu un aer 
înspăimântat se apropie în fugă şi îl trase deoparte, şoptindu-i 
ceva la ureche. Ettore încremeni, părând alarmat, și se repezi spre 
balustradă, privind în jos, în incinta bazilicii. După o clipă se 
răsuci spre Langdon. 

— Mă întorc imediat, strigă el și se îndepărtă grăbit, fără un alt 
cuvânt. 

Nedumerit, Langdon se apropie de balustradă şi se uită în jos. 
La început nu văzu nimic deosebit doar turiști care se plimbau 
încolo şi-ncoace. Un moment mai târziu însă, îşi dădu seama că 
mulți dintre ei priveau în aceeaşi direcție, spre intrarea 
principală, pe unde își făcuse apariția un impozant grup de 
soldați în uniforme negre, care începuseră deja să se 
răspândească în jur, blocând toate ieșirile. 

„Soldaţii în negru!” Langdon simți cum degetele i se 
încleştează pe balustradă. 

— Robert! strigă Sienna în spatele lui. 

El nu-şi luă privirea de la soldați. 

„Cum de ne-au găsit? 

— Robert! insistă ea. S-a întâmplat ceva! Ajută-mă! 

Langdon se întoarse, contrariat de strigătele ei. 


(Edd 


„Dar unde s-a dus?” 

O clipă mai târziu, îi zări pe amândoi. Pe podea, în fața Cailor 
Sfântului Marcu, Sienna ședea în genunchi lângă Ferris... care se 
prăbuşise cuprins de convulsii, ținându-se de piept. 

CAPITOLUL 75 


— A făcut un infarct! strigă Sienna. 

Langdon dădu fuga spre Ferris, care zăcea întins pe jos, 
gâfâind şi abia mai putând să respire. 

„Ce s-a întâmplat cu el?!” 
petrecuse în aceeași fracțiune de secundă. Cum soldaţii erau jos, 


Pentru Langdon, părea că totul se 


iar Ferris se zvârcolea pe podea, se simțea paralizat, neștiind 
încotro s-o apuce. 

Ghemuită lângă Ferris, Sienna îi lărgi nodul de la cravată și îi 
descheie în grabă câţiva nasturi de la cămașă, ca să poată respira 
mai ușor. Dar o clipă mai târziu, tresări violent și scoase un mic 
țipăt speriat, acoperindu-și gura cu palma şi trăgându-se înapoi, 
cu ochii la pieptul gol al lui Ferris. 

Langdon văzu și el. 

Pielea de pe pieptul bărbatului întins pe podea avea o nuanță 
evident schimbată. O pată alarmantă, de un negru-albăstrui, se 
întindea de-a latul sternului, cam cât un grepfrut. Parcă Ferris 
fusese izbit în piept de o ghiulea. 

— Asta-i hemoragie internă, declară Sienna, ridicând șocată 
ochii spre Langdon. Nu-i de mirare că toată ziua a respirat greu. 

Ferris întoarse capul, încercând să vorbească, dar nu reuşi să 
scoată decât câteva şuierături slabe. Turiştii începuseră să se 
strângă în jur, iar Langdon își zise că situaţia tinde să scape de 
sub control. 

— Soldaţii sunt jos, îi spuse el Siennei. Nu ştiu cum ne-au 
găsit. 

Expresia de teamă şi surprindere de pe chipul ei se transformă 
imediat într-una de mânie, şi imediat îşi întoarse privirea în jos, 

spre Ferris. 

— Ne-ai mințit tot timpul, nu-i aşa? 

Omul încercă din nou să vorbească, însă nu izbuti să scoată 
niciun sunet. Siena începu să-i scotocească prin buzunare fără 
menajamente și scoase portofelul şi telefonul, pe care le vâri în 
buzunarul ei, aplecându-se apoi asupra lui cu o privire 
acuzatoare. 

În clipa aceea, o italiancă în vârstă îşi făcu loc prin mulțimea 
adunată și ţipă furioasă la Sienna. 

— L'hai colpito al petto! 

Şi făcu un gest violent cu pumnul spre pieptul ei. 

— Nu! exclamă Sienna. Manevrele de resuscitare l-ar ucide! 
Uită-te la pieptul lui! Robert, adăugă ea întorcându-se spre el, 
trebuie să plecăm de aici! Imediat! 

Langdon se uită la Ferris, care îl fixă cu o privire disperată, 
rugătoare, ca şi când ar fi vrut să-i transmită ceva. 

— Dar nu-l putem părăsi aici! exclamă el, înnebunit. 

— Ai încredere în mine, spuse Sienna. Ăsta nu e infarct. Iar noi 
plecăm. Acum! 

Mulțimea devenea tot mai deasă, iar câţiva turiști începură să 
strige după ajutor. Sienna înșfăcă braţul lui Langdon cu o forță 
uimitoare şi îl trase după ea, în aerul răcoros de pe balconaș. 

Preţ de o clipă, Langdon nu mai văzu nimic. Soarele îi bătea 
drept în ochi, coborând spre extremitatea vestică a pieţei San 
Marco, scăldând balconul într-o lumină aurie. Sienna îl conduse 
spre stânga, printre turiștii care ieşiseră să admire priveliștea şi 
copiile Cailor Sfântului Marcu. 

Așa cum alergau de-a latul fațadei, laguna se afla chiar în fața 
lor. Departe, pe apă, o formă ciudată îi atrase privirea lui 
Langdon - un iaht ultramodern care semăna mai degrabă cu un 

crucișător futurist. 

Dar nu apucă să se gândească mai mult la el, că Sienna coti din 
nou la stânga, urmând balconul pe după colțul de sud-vest al 
bazilicii, spre „Uşa hârtiilor” — o anexă care face legătura între 
bazilică şi Palatul Dogilor, astfel numită fiindcă pe ea erau afișate 
decretele dogelui, pentru știința publicului. 

„Nu a făcut infarct?!” Imaginea pieptului negru-albăstrui al lui 
Ferris îi rămăsese întipărită în minte şi Langdon își dădu brusc 
seama că nici nu vrea să afle ce diagnostic ar fi pus Sienna. Mai 
mult decât atât, avea impresia că ceva anume se schimbase, că ea 
nu mai avea încredere în Ferris. „Oare de aceea tot încerca să-mi 
prindă privirea mai devreme?” 

Brusc, Sienna se opri şi se aplecă peste balustrada elegantă, 
privind spre un colţ ferit al pieţei San Marco. 

— La naiba! exclamă ea. Suntem mai sus decât aș fi crezut. 

Langdon se holbă la ea. 

„Doar nu aveai de gând să sărim de aici!?” 

Sienna se uită la el cu un aer speriat. 

— Nu-i putem lăsa să ne prindă, Robert! 

Langdon se întoarse spre bazilică, studiind uşa grea din sticlă 
şi fier forjat, aflată în spatele lor. Turiştii intrau și ieșeau, iar dacă 
estimarea lui era corectă, trecând de ușa aceea ar ajunge înapoi în 
muzeu, aproape de partea din spate a bazilicii. 

— Toate ieșirile sunt blocate, spuse Sienna. 

După o clipă de gândire, Langdon ajunse la concluzia că 
aveau o singură opţiune. 

— Cred că am văzut înăuntru ceva ce ne-ar putea rezolva 
problema. 

Având în minte doar o idee vag conturată, o conduse pe 
Sienna înapoi în bazilică și dădură amândoi ocol perimetrului 


464 


muzeului, încercând să treacă neobservaţi printre turiști, mulți 
dintre ei privind spre cealaltă latură a navei centrale, spre grupul 
adunat în jurul lui Ferris. Langdon o zări pe italianca în vârstă, 
furioasă, îndreptându-se spre balcon alături de doi soldaţi în 
negru și arătându-le pe unde fugiseră profesorul şi Sienna. 

„Va trebui să ne grăbim”, îşi spuse el cercetând pereţii și 
observând în sfârșit ceea ce căuta, aproape de o serie de tapiserii 
expuse. 

Dispozitivul de pe perete era de un galben aprins, cu un 
autocolant roşu de avertizare: ALLARME ANTINCENDIO. 

— Alarma de incendiu? întrebă Sienna. Ăsta e planul tău? 

— Putem ieși odată cu mulțimea. 

Şi cu aceste cuvinte, Langdon prinse mânerul alarmei. „Şi uite 
că nu se întâmplă nimic”. Acţionând înainte de a mai apuca să se 
gândească la ce face, trase tare în jos şi văzu limpede cum 
mecanismul sparge micul cilindru de sticlă din interior. 

Sirenele și agitația la care se aşteptase el nu izbucniră. 

Doar liniște. 

Trase încă o dată. 

Nimic. 

Sienna se uita la el de parcă şi-ar fi zis că a înnebunit subit. 

— Robert, ne aflăm într-o biserică din piatră plină de turiști! 
Chiar crezi că alarmele astea publice sunt active, când orice ins 
pus pe farse ar putea să... 

— Sigur că da! Legile antiincendiu din Statele Unite... 

— Noi suntem în Europa. Avem mai puţini avocați. Şi — 
adăugă ea arătând undeva peste umărul lui — nu mai avem nici 
timp. 

Langdon se întoarse spre ușa din sticlă pe care tocmai 
intraseră și văzu doi soldaţi venind în fugă dinspre balcon, 

cercetând zona cu priviri atente. Imediat îl recunoscu pe unul din 
ei — era același agent musculos care trăsese asupra lor când 
fugiseră din apartamentul Siennei. 

Având puţine opţiuni la dispoziţie, se furișară pe o scară care 
cobora în spirală până la parter. Când ajunseră jos, se opriră în 
penumbra casei scării. În celălalt capăt al bazilicii, câţiva soldaţi 
stăteau de pază la ieşiri, ţinând sub observaţie întreaga zonă. 

— Dacă ieşim de aici, ne vor vedea, spuse Langdon. 

— Scările coboară mai mult, șopti Sienna, arătând spre o 
plăcuță cu ACCESO VIETATO prinsă de un cordon întins de-a 
latul treptelor. Dincolo de el, scările coborau într-o spirală și mai 
îngustă, pierzându-se în întuneric. 

„Greşită idee, se gândi Langdon. Criptă fără ieşire”. 

Dar Sienna păşise deja peste cordon și se avântase în tunelul 
vertical, dispărând în beznă. 

— E deschis! strigă ea de dedesubt. 

Pentru Langdon, asta nu era de mirare. Spre deosebire de alte 
cripte, cea de la San Marco avea şi rol de capelă funcţională, aici 
fiind ţinute în mod regulat slujbe religioase la moaștele Sfântului 
Marcu. 

— Cred că văd lumină naturală! șopti Sienna. 

„Cum e posibil?” Langdon încercă să-şi aducă aminte de 
vizitele sale anterioare în acest spațiu subteran și bănui că ceea ce 
vedea ea era de fapt aşa-numita lux eterna — un bec electric care 
stătea mereu aprins pe mormântul sfântului, în centrul criptei. 
Dar, auzind paşii care se apropiau rapid deasupra, nu mai avu 
timp să se gândească de două ori. Trecu peste cordon, având 
grijă să nu-l mişte, şi își puse palma pe zidul din piatră, pipăind 
pentru a-și găsi drumul în jos. 

Sienna îl aștepta în capătul scărilor. În spatele ei, cripta abia 

dacă era vizibilă în întuneric. Era o încăpere subterană scundă, 
cu un tavan alarmant de jos, susținut de coloane vechi și arcade 
din cărămidă. „Greutatea întregii bazilici se sprijină pe pilaștrii 
aceştia”, îşi zise Langdon, simțind deja presiunea claustrofobiei. 

— i-am spus eu! șopti Sienna și ochii frumoși îi licăriră ușor, 
în strălucirea vagă a unei palide lumini naturale. 

Și arătă spre o serie de mici oberlihturi în arcadă, sus pe 
perete. 

„Luminatoare”, realiză Langdon, dându-și seama că uitase de 
existenţa lor. Ferestruicile, menite să aducă aer curat și lumină în 
cripta scundă, se deschideau în niște puțuri adânci, care coborau 
din pavimentul pieței San Marco, aflate deasupra. Sticla era 
ranforsată cu un model din fier forjat format din cincisprezece 
cercuri intersectate şi, cu toate că — bănuia el — ar fi putut fi 
deschise din interior, se aflau cam la înălțimea unui stat de om și 
erau aproape prea înguste pentru a trece prin ele. Și chiar dacă s- 
ar fi putut strecura printr-una şi să ajungă în put, le-ar fi fost 
imposibil să urce până la suprafaţă, dat fiind că puţurile erau 
înalte de peste trei metri, iar sus erau acoperite cu grilaje solide, 
de siguranţă. 

În lumina slabă prefirată prin oberlihturi, cripta părea o 
pădure scăldată în lumina lunii — un desiş de coloane ca nişte 
trunchiuri de copaci care aruncau umbre lungi pe pardoseală. 
Langdon își întoarse privirea spre centrul criptei, unde o lumină 
solitară ardea pe mormântul Sfântului Marcu. Ocrotitorul 
bazilicii îşi dormea somnul de veci într-un sarcofag din piatră 
depus în spatele unui altar; în faţa lui erau câteva șiruri de strane 
pentru puţinii norocoşi invitați să se închine aici, în inima 
creştinătăţii venețiene. 

O luminiţă se aprinse lângă el, iar Langdon se întoarse și o 

văzu pe Sienna cu telefonul lui Ferris în mână; micul ecran era 
luminat. 

— Parcă spunea că i s-a descărcat bateria! exclamă el, mirat. 

— A minţit, replică ea, tastând ceva. A minţit în multe 
privinţe. Apoi se încruntă și clătină din cap, adăugând: Nu are 
semnal. Credeam că pot să aflu unde e mormântul lui Enrico 
Dandolo. 

Se duse cu pași repezi spre luminatoare și ridică telefonul cât 
mai aproape de sticlă, încercând să prindă semnalul de rețea. 

„Enrico Dandolo”, îşi spuse Langdon; abia dacă avusese timp 
să se gândească la dogele orb înainte de a fi nevoiţi să fugă. Și în 
ciuda situaţiei în care se aflau, vizita lor aici îşi atinsese scopul: 
aflaseră identitatea dogelui trădător care retezase capetele 
cailor... şi scosese oasele orbului. 

Din păcate, habar nu avea unde era mormântul lui Enrico 
Dandolo şi, după toate aparențele, nici Ettore Vio nu ştia. „El 
cunoaşte bine fiecare centimetru pătrat al bazilicii... şi probabil că 
al Palatului Dogilor deopotrivă”. Faptul că prietenul lui își 
arătase ignoranţa în acest sens sugera că mormântul căutat nu se 
afla nici în bazilică, nici în palat. 

„Şi atunci, unde e?” 

Langdon se uită la Sienna, care împinsese o strană până sub 
unul dintre oberlihturi şi se urcase pe ea, în picioare. Descuiase 
ferestruica, o deschisese și ținea acum telefonul în puţul propriu- 
zis. 

Zgomotele din piața San Marco răzbăteau până la ei, iar 
Langdon se întrebă deodată dacă nu exista totuşi o cale de a ieși 
la suprafață. În spatele stranelor erau aşezate câteva scaune 
pliante, iar el îşi spuse că poate ar reuși să împingă unul în put. 
„Nu s-ar putea oare ca grilajul de deasupra să se deschidă și din 


468 


interior?” 

Prin întuneric, o luă la fugă spre Sienna. După doar câţiva 
paşi, o izbitură puternică în frunte îl dobori la pământ. Căzu în 
genunchi şi, pentru o clipă, crezu că fusese atacat. Nu asta se 
întâmplase, își dădu el seama, mustrându-se pentru că nu se 
gândise că, la un metru și optzeci de centimetri, era mai înalt 
decât arcadele construite pentru omul de înălțime medie cu mai 
bine de o mie de ani în urmă. 

Stând în genunchi pe pardoseala din piatră și așteptând să-şi 
revină, privirea îi căzu pe o inscripție de pe podea. 

Sanctus Marcus. 

O privi un moment lung. Nu numele sfântului era cel care îl 
frapase, ci limba în care fusese scris. 

Latina. 

După o zi întreagă petrecută în mijlocul vorbitorilor de 
italiană, se simţea oarecum dezorientat să vadă numele 
caligrafiat în latină, dar își aminti imediat că această limbă 
moartă era lingua franca a Imperiului Roman în perioada în care 
trăise şi murise Sfântul Marcu. 

Și, instantaneu, un alt gând îi veni în minte. 

La începutul secolului al XIII-lea, în epoca lui Enrico Dandolo 
şi a celei de-a patra cruciade, limba oficială era încă latina. Un 
doge care sporise gloria Imperiului Roman  recucerind 
Constantinopolul n-ar fi fost niciodată înmormântat sub numele 
Enrico... ci ar fi fost folosit cel în latină. 

Henricus Dandolo. 

Şi cu această idee, o imagine de mult uitată îl zgâlțâi ca un şoc 
electric. Deşi revelaţia îi apăruse în vreme ce stătea în genunchi 
într-o capelă. 

Langdon știa bine că nu era de inspiraţie divină. De fapt, un 

indiciu vizual fusese cel care îi sugerase neaşteptata conexiune. 
Imaginea care îi apăruse din adâncurile memoriei era aceea a 
numelui latin al lui Dandolo... gravat pe o lespede veche din 
marmură încastrată într-o pardoseală bogat ornamentată. 

Henricus Dandolo. 

Abia dacă mai respira în timp ce revedea cu ochii minţii 
inscripția simplă de pe mormântul dogelui. „Am fost și eu 
acolo”. Exact așa cum preciza poemul, Enrico Dandolo era 
înmormântat într-un muzeu aurit - un museion al sfintei 
înţelepciuni, dar acesta nu era bazilica San Marco. 

Din ce în ce mai convins de adevărul revelaţiei sale, se ridică 
încet în picioare. 

— Nu pot deloc să prind semnalul, spuse Sienna, coborând de 
pe strană și venind spre el. 

— Nici nu avem nevoie, izbuti el să bâiguie. Museionul aurit 
al sfintei înțelepciuni... Trase adânc aer în piept şi continuă: Am... 
am făcut o greșeală. 

Ea păli. 

— Să nu-mi spui că suntem într-un alt muzeu decât cel care 
trebuie. 

— Sienna, şopti el, simțind că-l ia ameţeala. Suntem în altă țară 
decât cea care trebuie. 

CAPITOLUL 76 


Afară, în piaţa San Marco, tiganca cu măștile venețiene făcea o 
pauză, sprijinindu-se de zidul bazilicii pentru a se odihni. La fel 
ca întotdeauna, se așezase în ungherul ei preferat — o mică nișă 
între două grilaje metalice din paviment, un loc ideal pentru a-și 
lăsa jos povara şi a privi soarele la apus. 

Văzuse multe în piața San Marco în decursul anilor, dar bizara 
activitate care îi atrăsese acum atenţia nu se petrecea în piaţă... ci 
sub ea. Speriată de un zgomot puternic sub picioarele ei, femeia 
se aplecă și se uită prin grilaj într-un puț îngust, adânc poate de 
trei metri. Fereastra de jos era deschisă şi un scaun pliant fusese 
împins prin put, râcâind acum dalele pavajului. 

Spre surprinderea ţigăncii, în urma scaunului apăru o blondă 
drăguță cu părul prins în coadă, care părea împinsă din interior, 
iar acum se cățăra prin deschiderea îngustă. 

Blonda se ridică în picioare şi se uită imediat în sus, evident 
uimită s-o vadă pe ţigancă privind în jos, prin grilaj. Apoi ridică 
un deget la buze și zâmbi scurt, desfăcu scaunul pliant şi se urcă 
pe el, întinzându-se spre grilaj. 

„Eşti mult prea scundă, spuse țiganca în sinea ei. Şi oare ce ai 
de gând să faci?” 

Blonda cobori de pe scaun și vorbi cu cineva din clădire. Deși 
abia avea loc să stea în picioare în puţul îngust, alături de scaun, 
făcu un pas în lateral și în clipa aceea o a doua persoană - un 
bărbat înalt, brunet, cu un costum elegant — se opinti să iasă din 
subsolul bazilicii în puț. 

Şi el se uită în sus, zărind-o pe ţigancă prin grilaj. Un moment 
mai târziu, într-o învălmășeală chinuită de braţe și picioare, 

schimbă locul cu blonda şi urcă pe scaunul șubred. Era mai înalt 
decât ea și, când întinse mâna, reuși să desfacă ivărul de 
siguranţă al grilajului. Stând pe vârfurile picioarelor, își puse 
palmele pe gratii și împinse în sus. 

— Può darci una mano? strigă blonda spre ţigancă. 

„Să-ţi dau o mână? se miră femeia, hotărâtă să nu se amestece. 
Dar ce vrei să faci?” 

Tânăra blondă scoase din buzunar un portofel bărbătesc şi luă 
din el o bancnotă de o sută de euro, fluturând-o ademenitor. 
Erau mai mulţi bani decât ar fi câştigat ea cu măștile ei în trei 
zile. Cum târguiala nu-i era străină, clătină din cap și ridică două 
degete. Blonda îi arătă şi o a doua bancnotă. 

Parcă nevenindu-i să creadă într-un asemenea noroc, țiganca 
încuviință fără tragere de inimă, încercând să-și ia un aer 
indiferent în vreme ce se ghemui și prinse barele metalice, 
uitându-se în ochii bărbatului înalt pentru a-și sincroniza 
eforturile cu ale lui. 

Când el împinse din nou, ea trase în sus cu brațele ei 
musculoase după anii în care își transportase produsele, iar 
grilajul se desprinse... pe jumătate. Exact în clipa în care crezu că 
au reușit, dedesubt se auzi un trosnet sonor, iar bărbatul dispăru, 
căzând în puț când scaunul se frânse sub el. 

Grilajul din fier deveni deodată greu în mâinile ei, iar ea crezu 
că îl va scăpa, dar promisiunea celor două sute de euro îi dădu 
puteri, aşa că izbuti să-l ridice și să-l rezeme de zidul bazilicii. 

Fără suflare, femeia privi în puț, la încâlceala de trupuri şi 
lemn rupt. Când bărbatul se ridică de jos şi se scutură de praf, ea 
întinse mâna, cerându-și banii. 

Blonda cu coadă înclină din cap şi ridică cele două bancnote 
deasupra capului. Țiganca se aplecă, dar era prea departe. 

Edd 


„Dă-i banii bărbatului 

Deodată, din puț răzbătu un tumult — voci furioase strigând 
din interiorul bazilicii. Cei doi se răsuciră înspăimântați, 
retrăgându-se de la ferestruică. 

Apoi totul se transformă într-un haos. 

Bărbatul cu părul negru preluă inițiativa, se ghemui şi-i ceru 
ferm blondei să pună un picior în căușul palmelor lui împletite. 
Ea se conformă, iar el o împinse în sus. Fata se cățără pe peretele 
lateral al puţului, ţinând bancnotele între dinţi pentru a-și elibera 
ambele mâini în încercarea de a ajunge sus. Bărbatul se opinti, 
împingând mai sus... şi mai sus... ridicând-o până ce mâinile ei 
prinseră marginea puţului. 

Cu un efort uriaș, izbuti să urce pe pavimentul pieţii, ca o 
înotătoare care iese din piscină. Îndesă banii în mâinile țigăncii, 
după care se răsuci imediat și îngenunche la marginea puţului, 
întinzând braţul în jos, spre bărbatul brunet. 

Dar era prea târziu. 

Brațe puternice în mâneci lungi, negre, se iviră în puț, 
căutând, zvârcolindu-se ca tentaculele unui monstru flămând, 
înhăţând picioarele bărbatului şi trăgându-l înapoi, spre 
ferestruică. 

— Fugi, Sienna! strigă bărbatul zbătându-se. Acum! 

Țiganca văzu cum privirile lor se întâlnesc pentru o clipă, cu o 
expresie de regret adânc... și apoi totul se sfârşi. 

Bărbatul fu tras fără menajamente înapoi pe fereastră, în 
bazilică. 

Blonda continuă să privească în jos, sub imperiul şocului, iar 
ochii i se umplură de lacrimi. 

— Îmi pare foarte rău, Robert, şopti ea. Apoi, după un 
moment, adăugă: Pentru tot. 

O clipă mai târziu, fugi şi se pierdu în mulţime, coada 
săltându-i pe spate în vreme ce alerga pe aleea Merceria dell” 
Orologio... dispărând în inima Veneţiei. 

CAPITOLUL 77 


Încet, sunetele line ale apei clipocind îl readuseră pe Robert 
Langdon în simţiri. La nas îi ajunse mirosul steril de antiseptice 
amestecat cu aer marin sărat, iar el simţi cum lumea se leagănă 
sub el. 

„Unde sunt?” 

Cu numai câteva clipe în urmă, din câte știa el, se luptase din 
răsputeri cu mâinile acelea puternice care îl trăgeau în jos din 
puț, înapoi în criptă. În mod ciudat, acum nu mai simţea 
dedesubt pardoseala rece din piatră a bazilicii San Marco... ci o 
saltea moale. 

Langdon deschise ochii şi privi în jur: o încăpere cu aer 
sanitar, mică şi cu o singură fereastră ovală. Legănarea continua 
să se simtă. 

„Sunt pe o ambarcaţiune?” 

Ultimul lucru pe care şi-l amintea era că fusese prins și 
imobilizat pe podeaua criptei de unul dintre soldaţii în negru, 
care șuierase la el furios: „Nu mai încerca să fugi!” 

El strigase cât de tare putuse, chemând ajutoare, în vreme ce 
soldaţii se străduiau să-i astupe gura. 

„Trebuie să-l scoatem de aici”, îi spuse un soldat altuia, iar 
celălalt înclinase din cap: „Fă-o!” 

Langdon simţise degete puternice pipăindu-i cu gesturi 
pricepute arterele şi venele de la gât. Apoi, localizând un punct 
precis de pe carotidă, degetele începuseră să aplice o presiune 
fermă, concentrată. În numai câteva secunde, vederea i se 
înceţoşase, iar el simţise cum își pierde cunoștința, din cauza 
privării de oxigen. 

„Acum mă vor ucide, îşi spusese el. Chiar aici, lângă 
mormântul Sfântului Marcu”. 

Bezna venise, dar păruse într-un fel incompletă... mai degrabă 
un soi de cenușiu punctat de forme şi sunete stinse. 

Habar nu avea cât timp trecuse, dar acum începuse să-și 
revină. Din câte își dădea el seama, se afla în infirmeria unui vas. 
Mediul steril şi izul de alcool medicinal îi dădeau un straniu 
sentiment de déjà vu — ca şi cum cercul se închisese, iar el se 
trezise, la fel ca în noaptea precedentă, pe un pat de spital 
necunoscut, având doar amintiri vagi. 

Gândul îi zbură imediat la Sienna și la siguranţa ei. Încă îi mai 
vedea ochii căprui privind în jos spre el, plini de remușcare și de 
teamă. Se rugă să fi scăpat și să poată pleca în siguranţă din 
Veneţia. 

„Suntem în altă ţară decât cea care trebuie”, îi spusese el după 
ce realizase, şocat, unde se afla de fapt mormântul lui Enrico 
Dandolo. Misteriosul museion al sfintei înțelepciuni nu era în 
Veneţia... ci în celălalt capăt al lumii. Exact așa cum preciza textul 
lui Dante, semnificația criptică a poemului era într-adevăr 
ascunsă „sub tainic văl”. 

El avusese de gând să-i explice totul Siennei de îndată ce vor fi 
ieșit din criptă, însă nu mai avusese ocazia s-o facă. 

„Ea a fugit ştiind doar că eu am dat greş”. 

Simţi un nod în stomac. 

„Molima e tot acolo... la o lume distanță”. 

De dincolo de pereţii infirmeriei se auzeau pași grei și, 
întorcându-se, Langdon văzu un bărbat în negru intrând pe uşă. 
Era același soldat musculos care îl imobilizase pe pardoseala 
criptei. Ochii îi erau ca de gheaţă. Instinctiv, dădu să se tragă 
înapoi, dar nu avea unde. „Orice ar vrea oamenii ăştia să îmi 

facă, îmi pot face”. 

— Unde mă aflu? întrebă el pe un ton cât mai sfidător cu 
putinţă. 

— Pe un iaht ancorat în apropiere de Veneţia. 

Langdon privi medalionul de pe uniforma soldatului — globul 
pământesc încercuit de literele ECDC. Nu mai văzuse niciodată 
nici simbolul, nici acronimul. 

— Avem nevoie de o serie de informaţii de la dumneavoastră, 
spuse bărbatul, și nu dispunem de mult timp. 

— Pentru ce v-aş spune ceva? Aproape că m-aţi ucis. 

— Nici pe departe. Am folosit doar o tehnică de imobilizare 
din judo, numită shime waza. Nu am intenţionat să vă rănim. 

— Aţi tras în mine în dimineaţa asta! exclamă Langdon, 
amintindu-şi foarte clar pocnetul glonțului în apărătoarea 
micului Trike al Siennei. Glonţul a trecut la câţiva milimetri de 
coloana mea vertebrală! 

Ochii omului se îngustară. 

— Dacă am fi vrut să vă nimerim coloana vertebrală, am fi 
nimerit-o. Am tras un singur foc încercând să sparg pneul din 
spate, ca să vă împiedic să fugiți. Aveam ordine să stabilesc 
contactul cu dumneavoastră și să mă dumiresc de ce mama 
dracului acționaţi atât de haotic. 

Înainte ca Langdon să poată pricepe înţelesul acestor cuvinte, 
alți doi soldaţi intrară în încăpere, apropiindu-se de patul lui. 

Între ei se afla o femeie. 

O apariţie. 

Eterică şi fantomatică. 

Langdon o recunoscu imediat ca fiind femeia din halucinaţiile 
sale. Era frumoasă, cu părul argintiu, lung şi cu o amuletă 
albastră din lapislazuli. Fiindcă înainte îi apăruse în viziuni 

înconjurată de trupuri muribunde, el avu nevoie de un moment 
înainte de a se convinge că femeia stătea acum cu adevărat în fața 
lui, în carne şi oase. 

— Domnule profesor Langdon, spuse ea cu un surâs obosit, 
apropiindu-se de patul lui. Constat cu ușurare că nu ați pățit 
nimic. Apoi, așezându-se și luându-i pulsul, continuă: Am fost 
informată că suferiți de amnezie. Vă amintiţi de mine? 

El o studie câteva clipe. 

— Am avut... viziuni în care v-am văzut, dar nu-mi aduc 
aminte să vă fi întâlnit. 

Femeia se aplecă spre el, cu o expresie înțelegătoare. 

— Numele meu este Elizabeth Sinskey. Sunt directorul 
Organizaţiei Mondiale a Sănătăţii şi v-am solicitat pentru a mă 
ajuta să găsesc... 

— O molimă, spuse Langdon. Creată de Bertrand Zobrist. 

Sinskey încuviinţă, încurajându-l. 

— Vă amintiți? 

— Nu, m-am trezit într-un spital cu un mic proiector ciudat şi 
viziuni în care dumneavoastră îmi spuneați să caut şi să găsesc. 
Asta voiam să fac când oamenii aceștia au încercat să mă ucidă, 
declară el, arătând spre soldați. 

Cel musculos se zbârli, evident dorind să-i răspundă, dar 
Elizabeth îi făcu semn să tacă. 

— Domnule profesor, spuse ea blând, nu mă îndoiesc că 
sunteți confuz. Fiindcă eu v-am atras în tot acest haos, sunt 
îngrozită de ceea ce s-a întâmplat şi în acelaşi timp 
recunoscătoare pentru că sunteţi teafăr și în siguranţă. 

— În siguranţă? ripostă Langdon. Sunt prizonier pe un vas! 

„La fel ca dumneavoastră!” 

Femeia cu părul argintiu încuviinţă, înţelegătoare. 

— Mă tem că, urmare a amneziei, multe aspecte din ceea ce vă 
voi spune acum vi se vor părea derutante. Dar timpul de care 
dispunem e scurt și mulți oameni au nevoie de ajutorul 
dumneavoastră. 

Sinskey ezită, de parcă n-ar fi ştiut sigur cum anume să 
continue. 

— În primul rând, începu ea o clipă mai târziu, aș vrea să 
înțelegeți că agentul Brüder şi echipa lui nu au încercat nicio 
clipă să vă facă rău. Aveau ordine stricte să restabilească prin 
orice mijloace contactul cu dumneavoastră. 

— Să-l restabilească? Eu nu-mi... 

— Vă rog, domnule profesor, ascultați ce am de spus. Totul va 
deveni clar. Vă promit. 

Langdon se așeză mai bine în patul de spital, mintea lui 
lucrând cu frenezie în vreme ce Sinskey vorbea: 

— Agentul Brüder și oamenii săi formează o echipă SSR — 
Suport pentru Supraveghere şi Reacţie, care acționează sub 
auspiciile Centrului European pentru Controlul şi Prevenirea 
Bolilor. 

Langdon aruncă o privire spre medalioanele cu inițialele 
ECDC de pe uniformele soldaţilor. „Prevenirea și Controlul 
Bolilor?” 

— Grupul său, continuă Sinskey, s-a specializat în detectarea 
și anihilarea riscurilor de boli transmisibile. Pe scurt spus, este o 
echipă SWAT care se ocupă de amenințările acute, pe scară largă, 
la adresa sănătăţii. Dumneavoastră erați principala mea speranță 
pentru a localiza creaţia lui Zobrist şi, de aceea, când ați dispărut, 
am cerut echipei SSR să vă localizeze... Eu am convocat-o la 
Florenţa, ca să mă ajute. 

Langdon era uluit. 

— Soldaţii aceia lucrează pentru dumneavoastră? 

Ea încuviinţă. 

— l-am „împrumutat” de la ECDC. Noaptea trecută, când aţi 
dispărut şi nu ați mai telefonat, am crezut că vi s-a întâmplat 
ceva. Abia în dimineaţa aceasta, când tehnicienii echipei au văzut 
că v-aţi accesat contul de e-mail de la Harvard, am fost siguri că 
sunteți în viață. În acel moment, singura explicaţie la care ne-am 
gândit pentru comportamentul dumneavoastră bizar a fost că ați 
schimbat tabăra... sau că, poate, vi s-a oferit o sumă mare de bani 
pentru a localiza sursa molimei în beneficiul altcuiva. 

Langdon clătină din cap. 

— Asta e o nebunie! 

— Da, ni s-a părut un scenariu improbabil, dar era singura 
explicaţie logică... iar miza fiind atât de mare, nu puteam risca. 
Desigur, nu ne-a trecut prin minte nicio clipă că ați avea amnezie. 
Când tehnicienii echipei noastre au descoperit că v-aţi activat 
contul de e-mail de la Harvard, am detectat adresa IP a 
computerului, am identificat apartamentul din Florenţa și am 
venit. Dar aţi fugit pe o motoretă împreună cu o femeie, fapt care 
ne-a sporit suspiciunile că lucraţi pentru altcineva. 

— Am trecut chiar pe lângă dumneavoastră! exclamă 
Langdon, cu răsuflarea tăiată. V-am văzut pe bancheta din spate 
a unei dube negre, înconjurată de soldați. Am crezut că sunteți 
prizonieră. Păreaţi în delir, ca şi când v-ar fi drogat. 

— Ne-aţi văzut? se miră Sinskey. Şi, da, aveţi dreptate... mi-au 
dat unele medicamente. Dar, adăugă ea după o pauză, numai 
fiindcă eu le-am ordonat s-o facă. 

Langdon nu mai înțelegea nimic. 

„Ea le-a cerut s-o drogheze?” 

— Probabil că nu vă amintiţi, continuă Sinskey, dar în 

momentul în care aeronava noastră C-130 a aterizat la Florenţa, 
presiunea s-a modificat, iar eu am suferit un episod de ceea ce se 
numeşte vertij pozițional paroxistic — o tulburare debilitantă a 
urechii interne care mi-a mai făcut probleme și în trecut. Nu este 
însă de durată, şi nici gravă, dar cel afectat suferă de amețeli și de 
greţuri atât de puternice, încât abia dacă-și mai poate ţine capul 
ridicat. În mod normal, m-aș fi dus să mă culc şi să îndur senzaţia 
aceea cumplită de greață, dar ne confruntam cu criza creată de 
Zobrist, aşa că mi-am prescris injecții cu metoclopramidă la 
fiecare oră, ca să nu mai vomit. Medicamentul are un efect 
secundar grav, provocând somnolenţă intensă, dar cel puțin mi-a 
permis să conduc operaţiunile prin telefon, de pe bancheta din 
spate a dubei. Echipa SSR a vrut să mă ducă la spital, dar eu le- 
am ordonat să n-o facă înainte de încheierea cu succes a misiunii 
- aceea de a vă găsi. Din fericire, vertijul mi-a trecut în timpul 
zborului spre Veneţia. 

Langdon se lăsă moale în pat, fără vlagă. „Toată ziua am fugit 
de Organizația Mondială a Sănătății de oamenii care mi-au 
solicitat serviciile!” 

— Acum trebuie să ne concentrăm, domnule profesor, spuse 
Sinskey pe un ton ferm. Molima lui Zobrist... Aveţi idee unde e? 
întrebă ea, privindu-l cu speranţă. Mai avem foarte puţin timp. 

„E foarte departe”, ar fi vrut el să răspundă, dar ceva anume îl 
opri. Ridică ochii spre Brüder, cel care trăsese asupra lui în 
dimineața aceea și care aproape că-l sugrumase puţin mai 
înainte. Situaţia se schimbase atât de dramatic și de rapid, încât 
nu avea idee pe cine să mai creadă. 

Sinskey se aplecă spre el, cu o privire mai intensă. 

— Noi avem impresia că sursa de contaminare se află aici, în 
Veneţia. Am dreptate? Spuneţi-ne unde și voi trimite o echipă la 

țărm. 

Langdon ezită. 

— Domnule! izbucni Brüder nerăbdător. Este evident că ştiţi 
ceva... Spuneţi-ne unde e! Nu înțelegeţi ce e pe cale să se 
întâmple?! 

— Agent Brüder! interveni Sinskey cu mânie în glas. Suficient! 
Apoi, întorcându-se spre Langdon, vorbi pe un ton calm: Ţinând 
seama de tot ce vi s-a întâmplat, este de înțeles că sunteţi 
dezorientat şi nu știți în cine să aveţi încredere. Dar, reluă ea 
după o pauză şi privind fix în ochii lui, timpul e scurt şi vă rog să 
aveţi încredere în mine. 

— Langdon se poate ridica în picioare? întrebă o voce pe care 
n-o mai auzise până atunci. 

Un bărbat scund, bronzat, cu aspect îngrijit, își făcu apariţia în 
ușă. Îl studie pe Langdon cu un calm exersat, dar în privirile lui 
profesorul sesiză doar pericol. 

Sinskey îi făcu semn să se ridice. 

— Domnule profesor, dumnealui este o persoană cu care aș 
prefera să nu colaborez, dar situaţia este atât de gravă, încât nu 
avem de ales. 

Nesigur pe el, Langdon își trecu picioarele peste marginea 
patului și se ridică, așteptând o clipă pentru a-şi regăsi echilibrul. 

— Urmaţi-mă, spuse nou-venitul, arătând spre ușă. Trebuie să 
vedeţi ceva. 

Langdon rămase nemișcat. 

— Cine sunteţi dumneavoastră? 

Omul se opri şi-şi împleti degetele. 

— Numele nu au nicio importanță. Îmi puteţi spune 
„prefectul”. Conduc o organizaţie... care, regret să spun, a făcut 
greşeala de a-l ajuta pe Bertrand Zobrist să-şi împlinească 

obiectivul. Acum încerc să repar această greșeală înainte de a fi 
prea târziu. 

— Şi ce doriți să-mi arătaţi? întrebă Langdon. 

Bărbatul îl fixă cu o privire neclintită. 

— Ceva ce vă va convinge categoric că ne aflăm de aceeași 
parte a baricadei. 

CAPITOLUL 78 


Langdon îl urmă pe bărbatul bronzat printr-un labirint de 
coridoare claustrofobice de sub punte, doamna doctor Sinskey și 
soldații ECDC venind în spatele lor în șir indian. Când se 
apropiară de o scară, speră că vor urca spre lumina zilei, însă 
dimpotrivă, începură să coboare mai mult. 

Adânc în măruntaiele iahtului, ghidul lor îi conduse printr-o 
serie de încăperi cu pereţii din sticlă - unii opaci, alţii 
transparenți. În fiecare cubicul izolat fonic, diverși angajați 
lucrau, tastând la computere sau vorbind la telefon. Cei care 
ridicau privirea şi îi observau păreau alarmaţi la vederea unor 
străini în această parte a navei. Bărbatul bronzat schiţa însă un 
gest liniștitor, continuându-și drumul. 

„Ce loc e ăsta?” se întrebă Langdon în timp ce treceau printr-o 
altă serie de birouri înghesuite. 

Într-un târziu, ajunseră la o sală de conferinţe, în care intrară. 
După ce se aşezară cu toţii, bărbatul bronzat apăsă un buton și, 
cu un șuier, pereţii sălii se opacizară. Langdon tresări; nu mai 
văzuse niciodată aşa ceva. 

— Unde suntem? întrebă el cu glas tare. 

— Pe iahtul meu, Mendacium. 

— Mendacium? Ca în... termenul latinesc pentru Pseudologos — 
zeul elen al înşelăciunii? 

Omul se arătă impresionat. 

— Nu sunt mulţi cei care știu acest lucru. 

„Nu-i deloc un apelativ nobil”, își spuse Langdon. 
Mendacium era zeul obscur care domnea asupra tuturor 
pseudologoi — daimonii specializaţi în minciuni, născociri și falsuri. 

Bărbatul bronzat scoase un mic stick de memorie roșu pe care 
îl conectă la un set de echipamente electronice de pe peretele din 
spate al sălii. Un uriaș ecran LED prinse viaţă, iar luminile din 
plafon scăzu în intensitate. 

În tăcerea care se așternu, Langdon auzi un clipocit uşor de 
apă. 

La început, i se păru că sunetul vine din afara navei, dar 
imediat realiză că de fapt răzbătea din boxele ecranului LED. 
Treptat, o imagine prinse contur — un perete ud de cavernă, 
luminat de o strălucire roșiatică tremurătoare. 

— Bertrand Zobrist a făcut această înregistrare video, explică 
gazda lor. Şi mi-a cerut s-o dau publicității mâine. 

Mut de stupefacție, Langdon urmări filmul bizar... grota cu 
laguna unduitoare... în care cameră se cufundă... coborând până 
pe fundul cu dale acoperite de mâl, pe care era prinsă o plăcuță 
ce purta mesajul: 


ÎN ACEST LOC, LA ACEASTĂ DATĂ, 
LUMEA S-A SCHIMBAT PENTRU TOTDEAUNA. 


Textul era semnat: BERTRAND ZOBRIST. 

Data era cea de mâine. 

„Dumnezeule!” Langdon se întoarse către Sinskey, dar ea 
privea în gol spre podea; probabil, îşi spuse el, văzuse deja filmul 
și nu mai avea puterea să-l urmărească încă o dată. 

Camera panoramă spre stânga, iar el văzu, siderat, un balon 
din plastic transparent, unduitor, care plutea în apă şi conţinea o 
substanță gelatinoasă, galben-maronie. Sfera părea legată de 
podea astfel încât să nu se poată ridica la suprafaţă. 

„Ce naiba?!” Langdon studie săculețul umflat. Conţinutul său 


vâscos părea să se rotească lent, mocnind parcă. 

Când își dădu seama, rămase fără suflu. „Molima lui Zobrist”. 

— Opreşte înregistrarea, răsună glasul lui Sinskey în întuneric. 

Imaginea îngheţă - un săculeț din plastic plutind în apă, un 
nor de lichid gelatinos suspendat în spaţiu. 

— Cred că bănuiţi ce este, spuse Sinskey. Problema e... cât 
timp va rămâne în acel recipient? Apropiindu-se de ecranul LED, 
indică un mic marcaj pe săculețul transparent. Din nefericire, 
acest lucru ne spune din ce e confecționat sacul. Puteţi citi ce 
scrie? 

Cu inima bătându-i nebunește, Langdon îşi miji ochii ca să 
vadă mai bine textul — părea a fi o marcă de producător: 
Solublon®. 

— Cel mai mare fabricant de materiale plastice solubile în apă, 
explică Sinskey. 

Profesorul simți cum i se strânge stomacul. 

— Vreți să spuneţi că punga se... dizolvă?! 

Ea încuviință printr-o mișcare a capului. 

— Am luat legătura cu producătorul şi am aflat că, din păcate, 
ei fabrică zeci de tipuri de plastic, care se dizolvă în intervale 
cuprinse între zece minute şi zece săptămâni, în funcție de 
domeniul de utilizare. Durata variază uşor în funcție de tipul și 
de temperatura apei, dar nu avem nicio îndoială că Zobrist a luat 
în considerare acești factori cu mare atenţie. Săculețul acesta, 
continuă ea după o scurtă pauză, se va dizolva, credem noi, 
până... 

— Mâine, o întrerupse prefectul. Mâine este data pe care 
Zobrist a încercuit-o în calendarul meu. Şi, de asemenea, data de 
pe plăcuţă. 

Langdon stătea în întuneric fără să rostească un cuvânt. 

— Arată-i restul, spuse Sinskey. 

Pe ecran apărură din nou imagini, camera mișcându-se pentru 
a dezvălui apa strălucitoare și grota întunecată. Langdon nu avea 
nicio îndoială că acesta era locul la care se referea poemul. 
„Laguna ce nu oglindește stele”. 

Scena îi readuse în minte imagini ale iadului în viziunea lui 
Dante... râul Cocytus ce străbate grotele lumii subterane. 

Oriunde s-ar fi aflat laguna aceea, apele ei erau mărginite de 
pereţi abrupți, acoperiți cu muşchi, care — după părerea lui 
Langdon - erau construiți de mâna omului. De asemenea, bănuia 
că imaginea dezvăluia doar un colț din vastul spațiu subteran, 
idee confirmată de prezența unor foarte slabe umbre verticale pe 
pereţi. Umbrele erau late, ca niște stâlpi, şi la intervale egale. 

Coloane, își dădu el seama. 

Plafonul grotei era susținut de coloane. 

Deci laguna nu se afla într-o grotă, ci într-o încăpere vastă. 

„Adânc coborâți în palatul scufundat...“ 

Înainte de a putea rosti un cuvânt, atenţia îi fu atrasă de 
apariția unei noi umbre pe perete... o formă umanoidă, cu un nas 
lung, ca un cioc. 

„Oh, Dumnezeule mare. 

Umbra începu să vorbească, șoptind peste apă cu glas 
înăbuşit, într-un ritm poetic straniu. 


Eu sunt salvarea voastră. Eu sunt Umbra. 


A 


In următoarele minute, Langdon urmări cel mai 
înspăimântător film pe care-l văzuse vreodată. Fără îndoială, 
peroraţia unui geniu smintit, monologul lui Bertrand Zobrist — pe 
care îl rostea în chip de doctor al ciumei — era presărat cu referiri 
la Infernul lui Dante şi transmitea un mesaj neîndoielnic: 
creşterea populaţiei scăpase de sub control, astfel că însăşi 


supraviețuirea omenirii era periclitată. 

Pe ecran, vocea intona: 


Să nu faci nimic înseamnă să deschizi ușa larg infernului 
dantesc... colcăind și înfometat, bălăcindu-se în Păcat. Şi de 
aceea, cu bravură, eu am acţionat. Unii se vor cutremura 
oripilaţi, dar orice salvare are un preţ. Într-o zi, lumea va 
înțelege măreţia sacrificiului meu. 


Langdon tresări în clipa în care Zobrist însuși apăru, 
înveșmântat ca un doctor de ciumă, şi îşi smulse masca. Privind 
chipul acela slab şi ochii verzi cu sclipiri sălbatice, îşi dădu seama 
că în sfârşit vedea chipul omului care declanșase toată această 
criză. Zobrist continuă mărturisindu-şi dragostea pentru o 
persoană pe care o numea „inspiraţia” lui. 


„am lăsat viitorul în mâinile tale delicate. Munca mea aici, 
jos, e împlinită. lar acum a venit vremea să urc din nou în 
lumea de deasupra... şi să privesc iar stelele. 


Înregistrarea se încheie, iar Langdon își dădu seama că finalul 
era aproape identic cu cel al Infernului lui Dante. 

În întunericul sălii de conferințe, profesorul ajunse la 
concluzia că toate momentele de spaimă prin care trecuse în ziua 
aceea tocmai se cristalizaseră cu câteva secunde în urmă într-o 
realitate unică şi terifiantă. 

Bertrand Zobrist avea acum un chip... şi o voce. 

Luminile se aprinseră în sală, iar Langdon văzu că toți ochii 
erau îndreptaţi spre el, cu priviri pline de speranţă. 

Elizabeth Sinskey se ridică în picioare și începu să-şi mângâie 
amuleta cu nervozitate; chipul părea împietrit. 

— Domnule profesor, este evident că timpul care ne-a rămas e 
scurt. Singura veste bună de până acum este că nu s-a înregistrat 
deocamdată niciun caz în care să se fi detectat agenţi patogeni 

sau să se fi raportat îmbolnăviri, deci bănuim că săculețul 
Solublon este încă intact. Dar nu ştim unde să-l căutăm. 
Obiectivul nostru este neutralizarea amenințării prin sigilarea 
săculețului înainte de a se perfora. Și unica modalitate de a face 
asta este, desigur, să identificăm imediat locul în care se află. 

Brüder se ridică în picioare, fixându-l pe Langdon cu o privire 
intensă. 

— Bănuim că aţi venit la Veneţia fiindcă aţi aflat că aici şi-a 
ascuns Zobrist agentul patogen. 

Langdon se uită la toți cei din fața lui, la chipurile lor 
încordate, fiecare sperând într-un miracol, şi îşi dori să fi avut 
vești mai bune pentru ei. 

— Suntem în altă ţară decât cea care trebuie, declară el. Ceea 
ce căutaţi se află la o mie cinci sute de kilometri de aici. 


XXX 


Langdon îşi simțea măruntaiele vibrând de la huruitul 
profund al motoarelor iahtului. Mendacium luase un viraj larg, 
îndreptându-se spre aeroportul din Veneţia. La bord parcă se 
dezlănțuise iadul. Prefectul plecase în fugă, strigând ordine către 
echipaj. Elizabeth Sinskey își înhăţase telefonul și-i sunase pe 
piloţii aeronavei de transport C-130 a OMS, cerându-le să se 
pregătească imediat pentru decolarea de pe aeroportul venețian. 
Agentul Briider se repezise la laptop, încercând să organizeze un 
fel de echipă internaţională de prevenire care să-i aștepte la 
destinație. 

„În celălalt capăt al lumii”. 

Prefectul reveni în sala de conferinţe şi se apropie de Brüder. 

— Vreo veste de la autorităţile venețiene? 

Agentul clătină din cap. 

— Nimic. Caută pretutindeni, dar Sienna Brooks parcă a intrat 
în pământ. 

Langdon tresări violent. „O caută pe Sienna?!” 

Sinskey încheie convorbirea telefonică și li se alătură. 

— N-au găsit-o? 

Prefectul clătină din cap. 

— Dacă sunteţi de acord, cred că OMS ar trebui să autorizeze 
folosirea forței la nevoie, pentru a o reţine. 

Langdon sări în picioare. 

— De ce?! Sienna Brooks nu are niciun amestec în toate astea! 

Ochii întunecați ai prefectului fulgerară. 

— Domnule profesor, sunt câteva lucruri pe care ar trebui să 
vi le spun despre doamna Brooks. 

CAPITOLUL 79 


Croindu-și drum prin mulțimea de turiști de pe podul Rialto, 
Sienna Brooks începu din nou să alerge, sprintând spre vest pe 
Fondamenta Vin Castello, paralel cu marea. 

„L-au prins pe Robert”. 

Încă îi vedea ochii disperaţi privind în sus spre ea, în timp ce 
soldaţii îl trăgeau prin puț înapoi în criptă. Nu se îndoia că, într- 
un fel sau altul, cei care îl prinseseră aveau să-l convingă în scurt 
timp să le spună tot ce descoperise. 

„Suntem în altă ţară decât cea care trebuie”. 

Însă mult mai tragic era faptul că nu vor ezita să-i dezvăluie 
lui adevărata natură a situaţiei. 

„Îmi pare foarte rău, Robert. 

Pentru tot. 

Aş vrea să ştii că n-am avut de ales”. 

În mod ciudat, deja îi era dor de el. Aici, în îmbulzeala din 
Veneţia, simțea cum un sentiment de singurătate bine cunoscut 
începea să-și facă simțită prezenţa. 

Solitudinea nu era ceva nou pentru ea. 

Încă de copil, Sienna Brooks se simţise singură. 

Având inteligență ieşită din comun, își petrecuse copilăria 
simțindu-se străină într-o lume ciudată... un soi de extraterestru 
captiv pe un tărâm izolat. Încercase să-și facă prieteni, dar cei de- 
o seamă cu ea erau preocupaţi numai de frivolități care ei nu-i 
stârneau niciun interes. Se străduise să-i respecte pe cei vârstnici, 
dar majoritatea adulţilor păreau doar nişte copii îmbătrâniți, 
lipsiţi chiar şi de cea mai elementară înțelegere față de lumea din 
jur şi, mai grav, lipsiţi de orice curiozitate sau preocupare pentru 

ea. 

„Simţeam că nu sunt parte din nimic”. 

Şi astfel Sienna Brooks a învăţat să devină o fantomă. 
Invizibilă. A învăţat să fie un cameleon, un actor, jucând rolul 
unui alt chip din mulţime. Pasiunea ei din copilărie pentru scenă 
izvorâse — nu se îndoia de asta — din ceea ce avea să devină visul 
ei de o viață, acela de a fi altcineva. „Cineva normal”. 

Rolul din piesa Visul unei nopți de vară de Shakespeare o 
ajutase să simtă că face parte din ceva, iar actorii adulți o 
susțineau fără să se arate condescendențţi. Bucuria ei fusese însă 
de scurtă durată, evaporându-se în clipa în care coborâse de pe 
scenă în seara premierei și se trezise față-n față cu o mulțime de 
ziarişti curioşi, în vreme ce colegii ei ieșiseră pe ușa din spate, 
nevăzuțţi și neremarcați. 

„Acum şi ei mă urăsc”. 

La vârsta de şapte ani, citise suficient pentru a-şi pune singură 
diagnosticul de depresie severă. Când le spusese acest lucru, 
părinţii ei păruseră stupefiați, aşa cum erau de obicei văzând cât 
de diferită era fiica lor. Dar o trimiseseră la un psihiatru. Medicul 
îi pusese o sumedenie de întrebări, pe care și ea însăși și le 
pusese înainte, și apoi îi prescrisese o combinaţie de amitriptilină 
şi clordiazepoxid. 

Furioasă, Sienna sărise de pe canapea. 

— Amitriptilină?! exclamase ea. Vreau să fiu fericită, nu un 
mort viu! 

Spre cinstea lui, psihiatrul îşi păstrase calmul în faţa izbucnirii 
ei şi îi oferise a doua sugestie: 

— Sienna, dacă preferi să nu iei medicamente, putem încerca o 
abordare de tip holistic. Mi se pare, reluase el după o pauză, că 
ești prinsă într-un ciclu al gândurilor despre tine însăți și despre 

faptul că nu-ți găseşti locul în lume. 

— Adevărat, răspunsese ea. Încerc să mă opresc, dar nu pot! 

Medicul zâmbise răbdător. 

— Sigur că nu te poţi opri. Minţii omenești îi este imposibil să 
nu se gândească la nimic. Sufletul jinduieşte să simtă emoții şi va 
continua să caute combustibil pentru aceste emoţii — fie el bun, 
fie rău. Problema ta este că-i dai un combustibil greșit. 

Sienna nu mai auzise pe nimeni vorbind despre minte în 
asemenea termeni mecanici și deveni imediat interesată. 

— Şi cum să-i dau un alt combustibil? 

— Trebuie să-ți focalizezi interesul către altceva. Acum te 
gândeşti în principal la tine. Te întrebi de ce nu te încadrezi tu... 
şi ce nu este-n regulă cu fine. 

— Într-adevăr, dar încerc să rezolv problema. Încerc să mă 
încadrez. Dar n-o pot rezolva dacă nu mă gândesc la ea. 

Psihiatrul râsese ușor. 

— Cred că exact asta e problema ta... faptul că te gândești la 
problemă. 

Şi îi sugerase să-şi mute atenţia de la ea și dificultățile ei... 
îndreptând-o mai degrabă spre lumea din jur... şi problemele 
acesteia. 

„Şi atunci s-a schimbat totul”. 

Din acel moment nu-și mai consumase întreaga energie 
plângându-şi de milă, ci făcând pentru alţii tot ce-i stătea în 
putinţă. Iniţiase o acţiune caritabilă, servind supă la adăposturile 
pentru cei defavorizaţi şi citindu-le cărți orbilor. În mod 
incredibil, niciuna dintre persoanele pe care le ajuta nu părea să 
observe că ea era altfel decât ceilalți; pur şi simplu erau 
recunoscători fiindcă exista cineva căruia îi păsa. 

Sienna muncea din greu în fiecare săptămână și abia dacă mai 

apuca să doarmă, realizând câţi oameni aveau nevoie de ajutor. 

— Sienna, ia-o mai încet! o îndemnau oamenii. Nu poţi salva 
tu lumea! 

„Ce oribil că vorbiţi aşa!” 

Prin acţiunile ei filantropice, intrase în contact cu diverşi 
membri ai unei organizaţii caritabile locale. Când o invitaseră să 
li se alăture într-o deplasare cu durata de o lună în Filipine, nu 
ratase ocazia. 

Își închipuia că-i vor hrăni pe fermierii și pescarii săraci din 
zonele rurale, despre care citise că ofereau priveliști minunate, cu 
veritabile minuni geologice, mări bogate în faună și câmpii 
fertile. Dar când grupul își stabilise cartierul general în mijlocul 
gloatelor din Manila — cel mai dens populat oraş de pe glob — se 
cutremurase de oroare. Niciodată nu văzuse sărăcie la o scară 
atât de vastă. 

„Cum ar putea o persoană să schimbe ceva?!” 

Căci pentru fiecare individ pe care ea îl hrănea, existau alte 
sute care o priveau cu ochi disperaţi. În Manila erau blocaje 
rutiere de câte șase ore, o poluare sufocantă și un înspăimântător 
comerț cu sex, ai cărui lucrători erau în principal copii mici, mulți 
vânduți proxenețţilor chiar de părinţi, care aveau măcar alinarea 
de a ști că odraslele lor vor avea de mâncare. 

În acest haos de prostituție infantilă, cerșetorie, hoţi de 
buzunare şi chiar mai rău, Sienna se pomenise deodată 
paralizată. Împrejurul ei nu vedea altceva decât fiinţe umane 
controlate de instinctul primar de supraviețuire. „Când e 
disperat, omul devine animal”. 

Și se simţise din nou copleşită de depresia aceea neagră. Într-o 
fracțiune de secundă, văzuse omenirea așa cum era cu adevărat — 
o specie în pragul dispariţiei. 

„M-am înşelat, îşi spusese ea. Nu pot să salvez lumea”. 

Sub imperiul unui impuls frenetic, o luase la fugă pe străzile 
orașului, croindu-şi drum prin mulțimile de oameni, doborându- 
i la pământ, alergând mereu în căutarea aerului, a spaţiului 
deschis. 

„Mă sufoc de-atâţia oameni!” 

În vreme ce fugea, simţea din nou ochi aţintiți asupra ei. Deja 
nu mai era de-a locului. Era înaltă, cu pielea deschisă la culoare și 
cu o coadă de păr blond fluturându-i în urmă. Bărbaţii se zgâiau 
la ea de parcă ar fi fost goală. 

Când puterile o părăsiseră, se oprise neștiind nici cât alergase, 
nici unde ajunsese. Își ștersese lacrimile și praful din ochi și se 
uitase înjur, văzând că se afla într-un fel de mahala — un oraş din 
bucăţi de tablă ondulată și cutii de carton lipite unele de altele. 
Pretutindeni în jur, plânsetele de copii și duhoarea excrementelor 
umane plutea în aer. 

„Am trecut prin porţile iadului”, îşi spusese ea. 

— Turista, mârâi o voce baritonală în spatele ei. Magkano? Cât? 

Se răsucise și văzuse trei bărbaţi tineri apropiindu-se, salivând 
precum lupii. Realizase într-o fracțiune de secundă că era în 
pericol şi încercase să se retragă, dar ei o încolţiseră, ca animalele 
de pradă care vânează în haită. 

Sienna strigase după ajutor, dar nimeni nu-i dădu atenţie. La 
nici cinci metri distanță, văzuse o bătrână șezând pe un cauciuc, 
curățând o ceapă pe jumătate stricată cu un cuțit ruginit. Femeia 
nici măcar nu ridicase privirea la auzul țipetelor ei. 

Când cei trei o înhăţaseră și o târâseră într-o baracă, nu mai 
avusese nicio îndoială cu privire la ceea ce avea să se petreacă, iar 
groaza pusese stăpânire pe ea. Se zbătuse din toate puterile, dar 
ei erau puternici și o puseseră repede jos, pe o saltea soioasă, îi 

sfâşiaseră bluza, frământându-i pielea delicată. Când ţipase, îi 
îndesaseră în gură țesătura ruptă atât de tare, încât crezuse că se 
va sufoca. 

O  întorseseră pe burtă, împingându-i fața în salteaua 
puturoasă. 

Siennei Brooks îi fusese întotdeauna milă de bietele suflete 
ignorante care puteau crede în Dumnezeu într-o lume marcată 
de atâta suferinţă, însă acum se ruga... se ruga cu toată fiinţa ei. 

„Te rog, Doamne, izbăveşte-mă de rău!” 

Şi în timp ce se ruga, îi auzea pe cei trei râzând, bătându-și joc 
de ea în timp ce mâinile lor murdare îi trăgeau blugii de pe 
picioare. Unul dintre ei i se aşeză pe spate, greu şi asudat, cu 
transpiraţia picând pe pielea ei. 

„Sunt virgină, îşi spunea în sinea ei. Așa va fi pentru mine 
prima dată!” 

Deodată, cel de pe spatele ei zbură, iar rânjetele și zeflemelele 
lăsară loc strigătelor de teamă și furie. Sudoarea caldă care picura 
pe spatele ei începu să gâlgâie... împrăştiindu-se pe saltea în pete 
TOŞII. 

Când se răsucise ca să vadă ce se întâmplase, o zărise pe 
bătrâna cu ceapa pe jumătate curățată şi cuțitul ruginit stând 
deasupra celui care o atacase și care acum sângera abundent. 

Bătrâna se încruntase ameninţător la ceilalți doi, fluturând în 
aer cuțitul mânjit de sânge, până când bărbaţii o luaseră la fugă. 

Fără un cuvânt, femeia o ajutase să-şi adune hainele şi să se 
îmbrace. 

— Salamat, şoptise Sienna printre lacrimi. Îți mulțumesc. 

Bătrâna își dusese un deget la ureche, arătând că era surdă. 

Ea își lipise palmele una de alta, închisese ochii și își plecase 
fruntea într-un gest de respect. Când ridicase pleoapele, bătrâna 

dispăruse. 

Sienna plecase din Filipine chiar în ziua aceea, fără să-și ia 
rămas-bun de la restul grupului. Niciodată nu vorbise despre ce i 
se întâmplase atunci. Sperase că, ignorând incidentul, avea să-l 
uite, însă, dimpotrivă, situația părea să se înrăutățească tot mai 
tare. După câteva luni, era încă bântuită de spaime nocturne și 
nu se mai simţea nicăieri în siguranță. Făcuse cursuri de arte 
marțiale și, cu toate că deprinsese rapid manevra letală dim mak, 
încă se simţea în pericol oriunde s-ar fi dus. 

Depresia recidivase, de zece ori mai puternică, şi în cele din 
urmă nu mai putuse să doarmă deloc. De fiecare dată când se 
pieptăna, șuviţe groase îi rămâneau în mână, în fiecare zi tot mai 
multe. Spre oroarea ei, în numai câteva săptămâni era deja pe 
jumătate pleșuvă şi dezvoltase simptome pe care le diagnosticase 
singură ca fiind o alopecie cauzată de stres, a cărei vindecare era 
dependentă de tratarea respectivului stres. De fiecare dată când 
se uita în oglindă, își vedea capul aproape chel şi inima i-o lua la 
goană. 

„Arăt ca o bătrână!” 

În cele din urmă, nu mai avusese altă soluţie decât să se tundă 
la zero. Aşa, cel puţin, nu mai părea bătrână. Doar bolnavă. Şi 
fiindcă nu voia să semene cu o victimă a cancerului, își 
cumpărase o perucă pe care o purta în coadă la spate, astfel că 
măcar arăta din nou ca înainte. 

În interior însă, Sienna Brooks se schimbase. 

„Sunt o marfă deteriorată”. 

Într-o încercare disperată de a lăsa trecutul în urmă, plecase în 
America și studiase medicina. Întotdeauna avusese o afinitate 
pentru domeniul medical şi sperase că, doctor fiind, se va simți 
utilă... va simţi că face totuşi ceva pentru a alina durerea acestei 

lumi chinuite. 

În ciuda orarului încărcat, trecuse ușor prin școală şi, în vreme 
ce colegii ei învățau, ea lucrase cu jumătate de normă ca actriță, 
ca să mai câștige niște bani. Fireşte, nu juca Shakespeare, dar 
graţie abilităților ei de exprimare și memoriei bune, actoria nu 
însemna pentru ea muncă, ci mai degrabă un sanctuar în care 
putea uita cine era... fiind altcineva. 

Oricine altcineva. 

Sienna încercase să evadeze din propria identitate încă de 
când rostise primele cuvinte. Copil fiind, refuzase primul 
prenume pe care i-l dăduseră părinţii, Felicity, în favoarea celui 
de-al doilea, Sienna. Felicity însemna „norocoasa”, iar ea ştia că 
era foarte departe de așa ceva. 

„Nu te mai gândi la problemele tale, își reamintea ea. 
Concentrează-te pe problemele lumii”. 

Atacul de panică suferit pe străzile din Manila îi stârnise o 
profundă preocupare față de problema suprapopulării. Atunci 
descoperise scrierile unui specialist în inginerie genetică pe nume 
Bertrand Zobrist, care propusese câteva teorii progresiste 
referitoare la populaţia lumii. 

„E un geniu”, realizase ea, citindu-i lucrările. Niciodată nu 
mai gândise astfel despre vreo altă persoană şi, cu cât citea mai 
mult, cu atât mai mult simţea că priveşte în inima unui suflet 
pereche. Articolul lui intitulat „Nu poți salva tu lumea” îi 
amintise de ceea ce obișnuiau toți să-i spună în copilărie... Și 
totuși, Zobrist credea exact contrariul. 

„Tu POŢI salva lumea, scrisese el. Dacă nu tu, atunci cine? 
Dacă nu acum, atunci când?” 

Sienna studiase cu atenţie ecuaţiile matematice ale lui Zobrist, 
informându-se cu privire la predicțiile despre o catastrofă 

malthusiană şi iminenta dispariție a speciei umane. Deși 
speculaţiile lui o satisfăceau din punct de vedere intelectual, se 
simţea tot mai îngrijorată când vedea cu ochii minţii viitorul... 
garantat de matematică... atât de clar... de inevitabil. 

„De ce nimeni altcineva nu mai realizează ce se întâmplă?” 

Cu toate că ideile lui Zobrist o speriau, ajunsese să fie obsedată 
de el, urmărind înregistrări video ale prezentărilor lui, citind 
absolut tot ce scrisese. Când auzise că urma să susțină o 
prelegere în Statele Unite, știuse că trebuie neapărat să se ducă 
să-l vadă. Şi aceea fusese seara în care întreaga ei lume se 
schimbase. 

Un surâs îi lumină faţa, un rar moment de fericire, când își 
aminti din nou de seara aceea magică... o seară de care își 
amintise cu numai câteva ore înainte, în vreme ce şedea alături 
de Langdon şi Ferris în tren. 


Chicago. Viscol. 

Ianuarie, cu şase ani în urmă... dar îmi pare că a fost ieri. Mă chinui 
să înaintez prin troiene, împotriva vântului care suflă pe Magnificent 
Mile, cu gulerul ridicat până la urechi. În ciuda frigului, îmi spun că 
nimic nu mă va împiedica să ajung la destinație. Aceasta-i șansa mea de 
a-l auzi vorbind pe marele Bertrand Zobrist... în persoană. 

Aula este aproape goală când Bertrand urcă pe podium. Este înalt... 
foarte înalt... cu ochi verzi, scânteietori, în ale căror ape adânci par a se 
ascunde toate misterele lumii. 

— La naiba cu aula asta goală! Hotelul meu e la nici doi paşi. Să 
mergem la bar! 

Și iată-ne acolo, câțiva dintre noi, într-un separeu liniştit, iar el ne 
vorbeşte despre genetică, populație și cea mai nouă pasiune a lui... 
transumanismul. 

Băuturile curg iar eu mă simt de parcă aş avea o audienţă privată la 

o vedetă rock. De fiecare dată când Zobrist mă priveşte, ochii lui verzi 
aprind în mine o senzație cu totul neaşteptată... imboldul adânc al 
atracției sexuale. 

Este o senzație cu totul nouă pentru mine. 

Și apoi rămânem singuri. 

— Îți mulțumesc pentru seara asta, îi spun simțind cum mă ia valul 
de la un pahar în plus. Eşti un maestru extraordinar. 

— Linguşeală? zâmbeşte Zobrist şi se apleacă spre mine, astfel că 
genunchii ni se ating. Te va duce oriunde vrei. 

Flirtul este, evident, inadecvat, dar e o noapte înghețată într-un hotel 
pustiu şi mie mi se pare că lumea întreagă s-a oprit în loc. 

— Deci, ce părere ai? mă întreabă el. Un ultim pahar la mine în 
cameră? 

Încremenesc şi-mi dau seama că am probabil aerul unei căprioare 
surprinse în lumina farurilor. Nu ştiu ce să fac mai departe! 

Ochii lui Zobrist scânteiază cald. 

— Dă-mi voie să ghicesc, şopteşte el. N-ai mai fost niciodată cu un 
bărbat celebru. 

Simt că roşesc şi mă străduiesc să-mi ascund noianul de emoții — 
stânjeneală, incitare, teamă... 

— Sincer vorbind, îi răspund, n-am mai fost niciodată cu un bărbat. 

Zobrist surâde şi se apropie mai mult. 

— Nu ştiu ce ai așteptat tu, dar, te rog, dă-mi voie să fiu eu primul. 

În clipa asta, toate frustrările şi jenantele temeri sexuale din copilărie 
îmi dispar... evaporându-se în noaptea vântoasă. 

Și apoi, sunt goală în brațele lui. 

—  Relaxează-te, Sienna, îmi şopteşte şi mâinile lui răbdătoare 
stârnesc în trupul meu neexperimentat senzaţii despre care nici n-am 
știut că există. 

În coconul îmbrătişării lui, simt că totul e, în sfârşit, perfect în lume 

și ştiu că viața mea are un scop. 
Am găsit Dragostea. 
Și o voi urma oriunde. 

CAPITOLUL 80 


Sub punte, pe Mendacium, Langdon se prinse de balustrada 
din lemn de tec lustruit, străduindu-se să-și oprească tremurul 
picioarelor și să-şi recapete răsuflarea. Aerul mării devenise mai 
rece, iar după vuietul avioanelor de linie care zburau la altitudini 
mici înțelese că se apropiau de aeroportul din Veneţia. 

„Sunt câteva lucruri pe care ar trebui să vi le spun despre 
doamna Brooks”. 

Alături de el, prefectul şi doamna doctor Sinskey stăteau 
tăcuţi, dar plini de solicitudine, oferindu-i răgazul să-şi adune 
gândurile. Ceea ce-i spuseseră cu câteva clipe în urmă îl lăsase 
atât de confuz și de tulburat, încât Sinskey îl condusese pe punte, 
să ia o gură de aer proaspăt. 

Aerul mării era înviorător, însă Langdon nu-și simțea mintea 
deloc mai limpede. Tot ce putea să facă era să se uite în gol la 
siajul iahtului, încercând să găsească un dram de logică în ceea ce 
aflase. 

Conform spuselor prefectului, Sienna Brooks și Bertrand 
Zobrist avuseseră o relație pasională de lungă durată. Erau 
amândoi activi într-un fel de mișcare transumanistă clandestină. 
Numele ei întreg, era Felicity Sienna Brooks, dar era cunoscută şi 
sub numele de cod FS-2080... care avea o legătură cu inițialele ei 
și cu anul în care urma să împlinească o sută de ani. 

„Nimic din toate astea n-are sens!” 

— Am cunoscut-o pe Sienna Brooks prin intermediul altei 
surse, îi povestise prefectul, şi am avut încredere în ea. De aceea, 
când a venit la mine anul trecut şi mi-a cerut să mă întâlnesc cu 
un potenţial client bogat, am acceptat. Clientul s-a dovedit a fi 

Bertrand Zobrist. El m-a angajat ca să-i ofer un refugiu în care să 
poată lucra nedetectat la „capodopera” sa. Am presupus că 
dezvolta o tehnologie nouă și nu voia să-i fie piratată... sau că 
făcea anumite cercetări genetice de avangardă aflate în conflict cu 
reglementările de etică ale OMS... N-am pus nicio întrebare, dar, 
credeți-mă, nicio clipă nu mi-am închipuit că dezvolta... o 
molimă. 

Langdon nu reuşise decât să încline ușor din cap... stupefiat. 

— Zobrist era un admirator fanatic al lui Dante, continuase 
prefectul, şi de aceea a ales Florența pentru a se ascunde. 
Organizaţia mea i-a asigurat tot ce i-a fost necesar — un laborator 
discret, cu camere de locuit, diverse nume false, modalităţi de 
comunicare securizate şi un asistent personal care a controlat 
totul, de la securitatea lui la aprovizionarea cu alimente și cu 
diverse alte furnituri. Zobrist nu și-a folosit niciodată cardul de 
credit şi nici n-a apărut în public, astfel că a fost imposibil de 
localizat. Noi i-am oferit chiar și travestiurile, numele de 
împrumut şi documentaţia falsă pentru a călători neobservat. 
Ceea ce a și făcut, continuase prefectul după o pauză, când a 
amplasat recipientul Solublon. 

Sinskey oftase, fără a face nici cel mai mic efort de a-și ascunde 
frustrarea. 

— OMS a încercat încă de anul trecut să-l ţină sub 
supraveghere, însă parcă dispăruse de pe faţa pământului. 

— S-a ascuns chiar şi de Sienna, precizase prefectul. 

— Poftim? întrebase Langdon, înghițindu-și cu greu nodul din 
gât. Parcă spuneaţi că erau iubiți. 

— Erau, dar el a întrerupt relația imediat după ce a apelat la 
noi pentru a-l ascunde. Cu toate că ea l-a trimis la noi, 
angajamentul meu era față de Zobrist şi înțelegerea noastră 

prevedea că, de îndată ce dispărea, trebuia să fie de negăsit 
pentru toată lumea, inclusiv pentru Sienna. Se pare că după ce a 
intrat în ascunzătoare, i-a scris un mesaj de adio în care îi spunea 
că este foarte bolnav, că mai avea cam un an de trăit și că nu voia 
ca ea să-l vadă stingându-se încetul cu încetul. 

„Zobrist a părăsit-o pe Sienna?” 

— Ea a încercat să ia legătura cu mine şi să-mi ceară 
informații, continuase prefectul, dar am refuzat să-i răspund la 
apeluri. Trebuia să respect dorinţele clientului. 

— Cu două săptămâni în urmă, intervenise Sinskey, Zobrist s- 
a dus la o bancă din Florenţa și a închiriat sub anonimat o casetă 
de valori. După ce a plecat, oamenii noștri au primit vestea că 
dispozitivul de recunoaștere facială al băncii îl identificase pe 
bărbatul respectiv ca fiind Bertrand Zobrist deghizat. Echipa mea 
s-a deplasat imediat la Florenţa și a avut nevoie de o săptămână 
pentru a-i descoperi ascunzătoarea; era goală, dar înăuntru am 
găsit dovezi care atestau că Zobrist crease un fel de agent 
patogen extrem de contagios și că-l ascunsese în altă parte. Eram 
disperaţi să-l găsim. A doua zi dimineaţă, înainte de răsărit, l-am 
observat mergând pe malul fluviului Arno și am pornit imediat 
în urmărirea lui. Atunci a urcat în Turnul Badia și s-a aruncat de 
acolo. 

— Poate că avea de gând să se sinucidă oricum, adăugase 
prefectul. Era convins că nu mai avea mult de trăit. 

— După cum s-a dovedit, își reluase Sinskey explicaţiile, 
Sienna îl căutase și ea. Nu știm cum, dar aflase că ne 
mobilizaserăm forțele în Florența şi ne-a urmărit mişcările, 
crezând că-l localizasem. Din nefericire, a ajuns acolo la timp 
pentru a-l vedea pe Zobrist sărind în gol. Bănuiesc, adăugase ea 
cu un oftat, că a fost traumatizant să-l privească sinucigându-se 

pe cel care i-a fost și mentor, şi iubit. 

Langdon se simțea rău, abia dacă putea înțelege ce auzea. 
Singura persoană în care avusese încredere în toată această 
situație fusese Sienna, iar oamenii ăștia îi spuneau că ea nu era 
cine pretinsese că e? Orice i-ar fi îndrugat ei, nu putea crede că 
Sienna ar fi fost de acord cu intenţia lui Zobrist de a crea un 
agent patogen letal. 

Sau ar fi fost? 

„Ai ucide jumătate din populaţia globului astăzi îl întrebase 
ea, pentru a salva specia de la dispariție?” 

Amintindu-și, Langdon se înfioră. 

— După moartea lui Zobrist, continuase Sinskey, mi-am 
folosit influența pentru a deschide caseta de valori care, în mod 
ironic, conţinea o scrisoare adresată mie... şi un mic dispozitiv 
ciudat. 

— Proiectorul, bănuise Langdon. 

— Exact. În scrisoare spunea că voia ca eu să ajung prima la 
locul fatidic, pe care nimeni nu avea să-l găsească fără a urma 
indicaţiile din a sa Hartă a infernului. 

Langdon își amintise de pictura de Botticelli modificată, 
reflectată de micul proiector. 

Prefectul intervenise: 

— Zobrist îmi ceruse să-i trimit doamnei Sinskey conţinutul 
casetei lui de valori, dar nu înainte de dimineața de mâine. Când 
doamna doctor Sinskey a intrat în posesia lui mai devreme decât 
ar fi trebuit, ne-am panicat și am acţionat, încercând să 
recuperăm obiectele în conformitate cu dorinţele clientului. 

Sinskey îl privise pe Langdon în ochi. 

— Nu aveam prea multe șanse să descifrez harta la timp, aşa 
că am apelat la dumneavoastră pentru a mă ajuta. Acum vă 

amintiți măcar ceva din toate astea? 

Langdon clătinase din cap. 

— V-am adus discret în Florenţa, unde aţi stabilit o întâlnire 
cu o persoană despre care credeați că v-ar putea ajuta. 

„Ignazio Busoni”. 

— V-aţi întâlnit cu el seara trecută şi apoi ați dispărut. Am 
crezut că vi s-a întâmplat ceva. 

— Şi chiar vi s-a întâmplat, intervenise prefectul. În efortul de 
a recupera proiectorul, am trimis o agentă pe nume Vayentha să 
vă urmărească de la aeroport. V-a pierdut însă pe undeva pe 
lângă Piazza della Signoria. Asta a fost o eroare critică. lar ea a 
avut îndrăzneala să dea vina pe o pasăre. 

— Pe ce? 

— Pe uguitul unei turturele. Vayentha zicea că se afla într-o 
poziţie perfectă, urmărindu-vă dintr-un intrând întunecat, când a 
trecut un grup de turiști. Apoi, o turturea a început să uguie de 
la o fereastră de deasupra, iar turiștii s-au oprit și ea n-a mai 
putut ieşi. Când a reuşit să ajungă din nou în alee, deja 
dispăruserăţi. În orice caz, adăugase prefectul clătinând din cap 
cu dezgust, v-a pierdut din vedere timp de câteva ore. Într-un 
târziu v-a găsit iar urma, dar nu mai erați singur, ci însoţit de un 
alt bărbat. 

„Ignazio, îşi spusese Langdon. Probabil că plecaserăm de la 
Palazzo Vecchio cu masca”. 

— V-a urmărit pe amândoi spre Piazza della Signoria, dar se 
pare că ați observat-o și ați decis să vă despărțiți, fugind în 
direcţii diferite. 

„Mi se pare logic, îşi zisese Langdon. Ignazio a fugit cu masca 
şi a ascuns-o în baptisteriu, după care a avut atacul de cord”. 

— Şi apoi Vayentha a făcut o greșeală teribilă, continuase 

prefectul. 

— M-a împușcat în cap? 

— Nu, s-a deconspirat prea devreme. V-a adus la 
interogatoriu înainte să ştiţi de fapt ceva. Trebuia să aflăm dacă 
ați descifrat harta sau dacă i-aţi spus doamnei Sinskey ceea ce 
voia să știe. Însă aţi refuzat categoric să vorbiţi. Aţi declarat că 
mai degrabă muriți decât să dezvăluiți ceva. 

„Doar căutam un agent patogen letal! Probabil am crezut că 
sunteți mercenari și că doriți să puneţi mâna pe o armă 
biologică!” 

Motoarele puternice ale navei trecură în marșarier, iar 
Mendacium încetini, apropiindu-se de docul rezervat 
aeroportului. În depărtare se zărea silueta unui avion de 
transport C-130, care alimenta. Pe fuzelajul lui era scris 
ORGANIZAȚIA MONDIALĂ A SĂNĂTĂȚII. 

În clipa aceea apăru Brüder, cu o privire sumbră. 

— Tocmai am aflat că singura echipă de reacție calificată 
pentru misiune, aflată la mai puțin de cinci ore distanță de țintă, 
suntem noi, ceea ce înseamnă că va trebui să ne descurcăm pe 
cont propriu. 

Sinskey îşi plecă fruntea, cu un gest de resemnare. 

— Coordonarea cu autorităţile locale? 

— Încă nu, replică Briider, cu o expresie prudentă. Așa 
recomand eu. Deocamdată nu avem localizarea exactă, deci ele 
nu pot face nimic. Și, în plus, o operaţiune de izolare a zonei le 
depăşeşte cu mult domeniul de competenţă și riscăm să facă mai 
mult rău decât bine. 

— Primum non nocere, şopti Sinskey înclinând din cap, 
enunțând principiul fundamental al eticii medicale. „În primul 
rând, să nu faci rău”. 

— Şi în ultimul rând, reluă Brüder, încă nu avem nicio veste 
despre Sienna Brooks. Ştiţi cumva, i se adresă el prefectului, dacă 
Sienna are în Veneţia contacte care ar putea s-o ajute? 

— Nu m-ar surprinde. Zobrist avea discipoli pretutindeni și, 
după cum o cunosc eu pe Sienna, va folosi toate resursele 
disponibile ca să-și ducă la capăt misiunea. 

— N-o puteţi lăsa să plece din Veneţia! exclamă Sinskey. Nu 
avem idee în ce stare este recipientul Solublon. Dacă îl descoperă 
cineva, în stadiul actual ar fi suficientă o simplă atingere pentru 
ca plasticul să cedeze și să-și elibereze conţinutul patogen în apă. 

Urmă o clipă de tăcere, în care toţi cei prezenţi conștientizară 
gravitatea situaţiei. 

— Mă tem că am şi alte vești neplăcute, spuse Langdon. 
Museionul aurit al sfintei înţelepciuni... Sienna știe unde e. Ştie 
încotro ne îndreptăm. 

— Ce?! exclamă Sinskey alarmată. Parcă am înţeles că n-aţi 
apucat să-i spuneţi! Ziceaţi că nu i-ați pomenit decât de faptul că 
vă aflaţi într-o altă ţară decât cea în care trebuie! 

— Adevărat, dar ştie că trebuie să găsim mormântul lui Enrico 
Dandolo. O căutare rapidă pe internet îi va spune unde se află. Și 
odată ce găseşte mormântul... recipientul în curs de dizolvare nu 
poate fi prea departe. În poem se spunea să urmăm susurul apei 
șiroind spre palatul scufundat. 

— La naiba! explodă Briider şi ieși în viteză. 

— Nu va ajunge niciodată acolo înaintea noastră, spuse 
prefectul. Avem un avans față de ea. 

Sinskey oftă din greu. 

— Eu n-aş fi atât de sigură. Mijlocul nostru de transport este 
lent şi se pare că Sienna Brooks dispune de resurse nebănuite. 

În vreme ce Mendacium trăgea la docuri, Langdon își dădu 

seama că se uită cu strângere de inimă la masivul C-130 de pe 
pistă. Abia dacă părea apt să se înalțe în aer și nu avea ferestre. 
„Am mai zburat eu cu chestia asta?” Nu-şi amintea nimic. 

Dacă motivul era mișcarea ambarcaţiunii de andocare sau 
temerile sale crescânde stârnite de aeronava cu potenţial 
claustrofobic, nu ştia, însă simţi deodată un val de greață. Se 
întoarse spre Sinskey. 

— Nu sunt sigur că mă simt suficient de in formă pentru a 
zbura. 

— Sunteţi bine, replică ea. Aţi trecut prin multe astăzi şi, 
desigur, aveți încă în corp toxinele. 

— Toxinele?! întrebă Langdon, făcând un pas tremurat înapoi. 
Nu ştiu despre ce vorbiți. 

Sinskey îşi întoarse privirea; era evident că spusese mai multe 
decât intenţionase. 

— Domnule profesor, îmi pare rău. Din păcate, tocmai am 
aflat că situaţia dumneavoastră medicală este puţin mai 
complicată decât o simplă rană la cap. 

El simţi un junghi de spaimă amintindu-și de pielea înnegrită 
de pe pieptul lui Ferris, când omul se prăbuşise în bazilică. 

— Ce nu este-n regulă cu mine? 

Sinskey ezită, de parcă n-ar fi fost sigură cum anume să 
procedeze. 

— Mai întâi să urcăm la bordul avionului, spuse ea. 

CAPITOLUL 81 


Situat puțin mai spre est de spectaculoasa biserică Frari, 
Atelierul Pietro Longhi fusese întotdeauna unul dintre principalii 
furnizori de costume istorice, peruci și accesorii din Veneţia. 
Printre clienții săi se numărau companii teatrale și 
cinematografice, dar şi membri influenţi ai publicului general, 
care apelau la personalul experimentat pentru costumația 
destinată celor mai extravagante baluri din perioada 
Carnavalului. 

Funcţionarul de serviciu se pregătea să închidă magazinul, 
când clopoţelul de la ușă zornăi sonor. Omul ridică privirea şi 
văzu o tânără atrăgătoare, cu părul blond prins în coadă la spate, 
dând buzna înăuntru. Abia mai răsufla, de parcă alergase 
kilometri întregi. Se apropie în grabă de tejghea, cu o expresie 
disperată în ochii căprui. 

— Vreau să vorbesc cu Giorgio Venci, spuse ea gâfâind. 

„Tu și mai cine? îşi zise funcţionarul în sinea sa. Doar că 
nimeni nu are acces la magician”. 

Giorgio Venci, designerul-șef al atelierului, îşi desfășura 
meșteșugul în culise, rareori discutând cu clienţii şi niciodată fără 
o programare anterioară. Om influent și bogat, îi erau acceptate 
anumite excentricități, printre care şi pasiunea pentru solitudine. 
Cina singur, călătorea singur şi se plângea întruna de numărul 
crescând al turiștilor din Veneţia. Nu era genul care să agreeze 
compania altora. 

— Îmi pare rău, spuse bărbatul cu un zâmbet îndelung 
exersat. Mă tem că Signor Venci nu este aici. Oare nu vă pot ajuta 
eu? 

— Giorgio e aici, ripostă ea. Apartamentul lui este la etaj. Am 
văzut lumina aprinsă. Sunt o prietenă. Am o urgenţă. 

Femeia avea o intensitate deosebită în atitudine. „O prietenă?” 

— l-aş putea spune lui Giorgio cum vă numiţi? 

Tânăra luă o bucată de hârtie de pe tejghea şi scrise o serie de 
litere şi cifre. 

— Daţi-i asta, ceru ea, întinzându-i omului hârtia. Și vă rog să 
vă grăbiţi. Nu am mult timp. 

Ezitând, angajatul se duse cu hârtia la etaj şi o puse pe o masă 
de lucru lungă, unde Giorgio şedea aplecat şi concentrat asupra 
maşinii sale de cusut. 

— Signore, şopti el. Vă caută cineva. Şi spune că este o urgenţă. 

Fără a se întrerupe din cusut sau a ridica măcar ochii, omul 
întinse o mână și luă hârtia, citind textul. 

Maşina se opri brusc. 

— Trimite-o sus imediat, ceru el și rupse hârtia în bucățele. 

CAPITOLUL 82 


Masivul avion de transport C-130 încă mai urca atunci când 
viră spre sud-est, zburând peste Marea Adriatică. La bordul lui, 
Robert Langdon se simţea înghesuit și totodată plutind în derivă 
- sufocat de absenţa hublourilor și uluit de atâtea întrebări fără 
răspuns care i se învârtejeau în minte. 

„Situaţia dumneavoastră medicală, îi spusese Sinskey, este 
puţin mai complicată decât o simplă rană la cap”. 

Inima începu să-i bată mai repede gândindu-se la ce avea ea 
să-i spună, dar pentru moment doctorița era ocupată, discutând 
cu echipa SSR despre strategiile de izolare a zonei și de oprire a 
contaminării. Brüder vorbea la telefon cu agențiile 
guvernamentale despre Sienna Brooks, urmărind încercările 
tuturor de a o localiza. 

„Sienna...” 

Lui Langdon încă nu-i venea să creadă că ea era profund 
implicată în toată nebunia asta. Când avionul ajunse la 
altitudinea de croazieră, bărbatul scund care își spunea 
„prefectul” se apropie și se aşeză în faţa lui. Împletindu-și 
degetele sub bărbie și țuguindu-şi buzele, i se adresă: 

— Doamna doctor Sinskey m-a rugat să vă pun eu la curent... 
să încerc să vă clarific puţin situaţia. 

Langdon se întrebă oare ce i-ar putea dezvălui omul acesta, ca 
să mai limpezească apele cât de cât. 

— Așa cum începusem să vă povestesc mai devreme, totul a 
început după ce agenta mea, Vayentha, v-a abordat prea 
devreme. Nu ştiam ce progrese aţi reuşit să faceţi în beneficiul 
doamnei Sinskey şi nici cât anume îi dezvăluiserăți ei. Dar ne 

temeam că, dacă va afla locul pe care clientul nostru ne angajase 
să-l protejăm și în care lucra la proiectul său, ori îl va confisca, ori 
îl va distruge. Trebuia să-l găsim noi înaintea ei, așa că aveam 
nevoie să lucraţi pentru noi... nu pentru ea. Din păcate, continuă 
prefectul după o scurtă pauză bătând ușor din degete, noi ne 
arătaserăm deja cărțile şi... în mod cert nu aveaţi încredere în noi. 

— Şi atunci m-aţi împușcat în cap?! replică Langdon furios. 

— Am conceput un plan care să vă determine să ne acordaţi 
încredere. 

Langdon nu mai înțelegea nimic. 

— Cum să determini pe cineva să aibă încredere în tine... după 
ce l-ai răpit şi l-ai interogat? 

Prefectul îşi schimbă poziția, stânjenit. 

— Domnule profesor, cunoaşteţi clasa de substanţe chimice 
numite benzodiazepine? 

EI clătină din cap. 

— Formează o clasă de medicamente folosite, printre altele, 
pentru tratarea stresului posttraumatic. Așa cum știți, poate, 
când cineva trece printr-un eveniment cutremurător, cum ar fi un 
accident rutier sau un abuz sexual, amintirea evenimentului 
poate deveni, în timp,  debilitantă. Prin utilizarea 
benzodiazepinelor, specialiştii pot trata acum stresul 
posttraumatic înainte ca acesta să apară, dacă ne putem exprima 
așa. 

Langdon asculta în tăcere, incapabil să-şi imagineze unde va 
duce toată această discuţie. 

— Când se formează noi amintiri, continuă prefectul, 
evenimentul respectiv este stocat în memoria de scurtă durată 
timp de aproximativ patruzeci şi opt de ore. Folosind noi 
combinaţii de benzodiazepine, putem restructura memoria pe 

termen scurt... ştergându-i conţinutul înainte ca aceste amintiri 
recente să migreze, ca să spun aşa, în memoria de lungă durată. 
În cazul victimei unui atac, spre exemplu, dacă i se administrează 
benzodiazepină în răstimp de câteva ore de la evenimentul 
traumatizant, îşi poate pierde pentru totdeauna amintirea 
atacului, astfel că trauma nu se instalează. Unicul dezavantaj este 
acela că victima uită totodată, complet, câteva zile din viața sa. 

Langdon se uita neîncrezător la bărbatul scund din faţa lui. 

— Voi m-ați făcut amnezic! 

Prefectul oftă cu un aer stânjenit. 

— Mă tem că da. Amnezie indusă chimic. Fără riscuri. Dar, da, 
vi s-a șters memoria pe termen scurt. În timp ce zăceaţi fără 
cunoştinţă, murmuraţi ceva despre o molimă, iar noi am bănuit 
că bâiguiați astfel despre imaginile din micul proiector. Nu ne- 
am închipuit nici măcar o clipă că Zobrist a creat o molimă reală. 
În plus, adăugă prefectul după ce se întrerupse câteva clipe, tot 
spuneați ceva ce nouă ni s-a părut că sună a „Very sorry. Very 
Sorry”. „Îmi pare rău. Îmi pare rău”. 

„Vasari”. Probabil că asta era tot ce descoperise până atunci 
privind imaginile din proiector. „Cerca trova”. 

— Dar... credeam că amnezia mi-a fost cauzată de rana de la 
cap. Cineva m-a împușcat. 

Prefectul clătină din cap. 

— Nimeni nu v-a împușcat, domnule profesor. Nu a existat 
nicio rană la cap. 

— Ce?! exclamă Langdon, pipăindu-şi instinctiv copcile şi 
umflătura de la ceafă. Atunci ce mama dracului e asta?! 

Şi îşi ridică părul, ca să-i arate zona rasă. 

— E parte din iluzie. V-am făcut o mică incizie în scalp, pe 
care am închis-o imediat cu copci. Trebuia să credeţi că ați fost 


514 


atacat. 

„Nu e o rană de glonț?!” 

— Când v-aţi trezit, spuse prefectul mai departe, am vrut să 
credeţi că există oameni care încearcă să vă ucidă... că sunteți în 
pericol. 

— Dar existau oameni care încercau să mă ucidă! strigă 
Langdon și toate privirile din aeronavă se întoarseră spre el. L- 
am văzut pe medicul de la spital... doctorul Marconi... împuşcat 
cu sânge-rece! 

— Asta aţi văzut, într-adevăr, replică prefectul fără a ridica 
vocea, dar nu asta s-a întâmplat. Vayentha lucra pentru mine. 
Era perfect dotată pentru o asemenea misiune. 

— Ce misiune, să ucidă oameni? ricană Langdon. 

— Nu, răspunse bărbatul scund pe un ton calm. Să se prefacă 
doar că-i ucide. 

Langdon se holbă la el câteva momente aparent nesfârșite, 
văzându-l în fața ochilor pe medicul bărbos cu sprâncene 
stufoase, care se prăbuşise pe podea cu sângele țâşnindu-i din 
piept. 

— Arma Vayenthei era încărcată cu gloanţe oarbe, îi explică 
prefectul. A declanșat o capsă controlată prin radio care a 
detonat la rândul ei o punguţă cu sânge fixată pe pieptul 
doctorului Marconi. Şi, apropo, doctorul se simte bine. 

Langdon închise ochii, năucit de ceea ce auzise. 

— Și... salonul de spital? 

— Un decor improvizat în grabă. Domnule profesor, ştiu că 
toate astea sunt dificil de asimilat. Noi ne grăbeam, 
dumneavoastră erați drogat, așa că nu era nevoie ca totul să fie 
perfect. Când v-aţi revenit, aţi văzut ceea ce ați vrut să vedeţi — 
recuzită de spital, câțiva actori şi un atac atent coregrafiat. 

Langdon încă nu-și venise în fire. 

— Cu asta se ocupă compania mea, continuă prefectul. Ne 
pricepem foarte bine să creăm iluzii. 

— Dar Sienna? întrebă el, frecându-se la ochi. 

— Am fost în situaţia de a face o judecată de valoare şi am ales 
să lucrez cu ea. Prioritatea mea era aceea de a proteja proiectul 
clientului de doamna doctor Sinskey, iar Sienna nutrea aceeași 
dorinţă. Pentru a vă câștiga încrederea, ea v-a salvat din atacul 
asasinei şi v-a ajutat să fugiți pe o alee dosnică. Taxiul care 
aştepta era tot al nostru, cu o altă capsă radio-controlată pe 
lunetă, pentru efectul de final în vreme ce fugeaţi. Taxiul v-a dus 
la un apartament pe care l-am pregătit în grabă. 

„Apartamentul sărăcăcios al Siennei”, îşi aminti Langdon, 
înțelegând acum de ce arăta ca și când fusese mobilat de la 
talcioc. Așa se explica, de altfel, și convenabila coincidenţă care 
făcuse ca „vecinul” Siennei să aibă haine care i se potriviseră 
perfect. 

Totul fusese atent scenografiat. 

Chiar și telefonul disperat al colegei de la spital fusese fals. 
„Sienna, aci Danilova!” 

— Când aţi sunat la consulatul american, reluă prefectul, aţi 
format un număr pe care vi l-a căutat Sienna. Era de la un post 
de aici, de pe Mendacium. 

— Deci n-am vorbit la consulat... 

— Nu. 

„Rămâneţi acolo unde sunteţi, îl îndemnase falsul angajat al 
consulatului. Voi trimite imediat pe cineva să vă ia”. Și apoi, 
când apăruse Vayentha, Sienna o remarcase ca din întâmplare pe 
cealaltă parte a străzii și unise punctele. „Robert, guvernul ţării 
tale încearcă să te ucidă! Nu poţi implica nicio autoritate! Singura 

ta speranţă este să-ți dai seama ce semnificație au imaginile din 
proiector”. 

Prefectul şi misterioasa lui organizaţie — indiferent ce naiba o fi 
fost ea — îl reprogramase, făcându-l să înceteze să mai lucreze 
pentru Sinskey şi să înceapă să colaboreze cu ei. Iluzia fusese 
completă. 

„Sienna m-a jucat pe degete perfect”, își spuse Langdon, 
simțind mai degrabă tristeţe decât mânie. În scurtul timp pe care- 
| petrecuseră împreună, se ataşase de ea. Cea mai tulburătoare 
era o altă întrebare: cum fusese posibil ca o inimă atât de bună şi 
de caldă ca a Siennei să se fi dedicat în întregime soluției 
nebunești a lui Zobrist la problema suprapopulării. 

„Pot să-ți spun cu certitudine, afirmase ea ceva mai devreme, 
că fără o schimbare drastică, sfârșitul speciei umane este 
aproape... Matematica este irefutabilă”. 

— Dar articolele despre Sienna? întrebă el amintindu-și 
programul de teatru şi fragmentele despre uimitorul ei coeficient 
de inteligență. 

— Autentice, răspunse prefectul. Cele mai bune iluzii includ 
cât mai mult posibil din lumea reală. Nu am avut mult timp la 
dispoziție pentru pregătiri, așa că a trebuit să ne limităm aproape 
doar la fişierele personale reale și la computerul Siennei. Nu am 
intenționat să le vedeţi, decât dacă ați fi început să vă îndoiţi de 
identitatea ei. 

— Şi nici să-i folosesc computerul, interveni Langdon. 

— Într-adevăr, și acesta a fost momentul în care am pierdut 
controlul. Sienna nu se aștepta ca echipa SSR să depisteze 
apartamentul, şi când au apărut soldaţii, a intrat în panică şi a 
încercat să improvizeze. A fugit împreună cu dumneavoastră pe 
motoretă, străduindu-se să menţină iluzia în funcţiune. Pe 

parcursul misiunii am fost nevoit s-o dezavuez pe Vayentha, deși 
ea a încălcat protocolul și v-a urmărit. 

— Aproape că m-a ucis, spuse Langdon, povestindu-i 
prefectului ce se întâmplase la Palazzo Vecchio în mansardă, 
când Vayentha ridicase arma și ţintise spre pieptul lui. „Va durea 
o fracțiune de secundă... dar altă soluţie nu am”. Apoi Sienna se 
năpustise şi o împinsese peste balustradă, aruncând-o în gol. 

Prefectul oftă tare, cântărind spusele profesorului. 

— Mă îndoiesc că Vayentha încerca să vă ucidă... arma ei are 
doar gloanţe oarbe. În momentul respectiv, singura ei șansă de 
salvare profesională era să preia controlul asupra 
dumneavoastră. Şi-a zis, probabil, că, dacă vă împușcă cu un 
glonţ orb, veţi înțelege că la urma urmei nu era o ucigașă şi că ați 
căzut pradă unei iluzii. 

Prefectul se întrerupse și căzu pe gânduri o clipă, după care 
continuă: 

— Nu mă voi hazarda să ghicesc dacă Sienna chiar a 
intenționat s-o ucidă sau a încercat doar să devieze glonțul. Am 
început să-mi dau seama că totuși n-o cunosc atât de bine pe cât 
credeam. 

„Şi eu la fel”, își spuse profesorul, deşi, amintindu-și expresia 
de șoc şi remuşcare de pe chipul ei, tindea să creadă mai degrabă 
că ceea ce se întâmplase cu agenta cu părul țepos fusese o 
greşeală. 

Langdon se simţea nesigur... și cumplit de singur. Se întoarse 
spre fereastră, dorindu-și să vadă lumea de dedesubt, însă în fața 
ochilor nu avea decât peretele fuzelajului. 

„Trebuie să ies de aici!” 

— Vă simțţiţi bine? întrebă prefectul, privindu-l cu îngrijorare. 
— Nu, replică el. Nici pe departe. 

XXX 


„Va supravieţui, își spuse prefectul. Încearcă doar să 
proceseze noua realitate”. 

Profesorul arăta de parcă tocmai fusese luat pe sus de o 
tornadă, rostogolit prin aer și aruncat pe un tărâm necunoscut, 
unde zăcea acum șocat şi dezorientat. 

Rareori se întâmpla ca persoanele vizate de Consorţiu să 
realizeze adevărul din spatele evenimentelor atent orchestrate 
prin care trecuseră, iar în cazurile în care îl realizau, prefectul nu 
era în preajma lor pentru a vedea consecinţele. Astăzi, pe lângă 
sentimentul de vinovăţie stârnit de stupefacția lui Langdon, se 
simţea responsabil de declanșarea crizei prin care treceau. 

„Am acceptat un client pe care ar fi trebuit să-l refuz. Bertrand 
Zobrist. Am avut încredere în cine nu trebuia. Sienna Brooks”. 

lar acum, iată-l îndreptându-se spre ochiul furtunii — 
epicentrul a ceea ce ar putea fi o molimă letală cu potenţialul de a 
produce un dezastru la scară mondială. Dacă el avea să scape cu 
viață din toate astea, bănuia că organizația lui nu avea să 
supraviețuiască. Vor urma acuzaţii şi investigaţii nesfârşite. 

„Aşa se termină oare totul pentru mine?” 

CAPITOLUL 83 


„Am nevoie de aer, îşi spuse Robert Langdon. De o privelişte... 
de orice”. 

Avea impresia că avionul fără hublouri se strânge în jurul lui. 
Şi, fireşte, povestea mai mult decât bizară privind ceea ce i se 
întâmplase astăzi nu îmbunătăţea nici ea situația. Mintea îi vuia 
de întrebări fără răspuns... cele mai multe dintre ele referitoare la 
Sienna. 

În mod ciudat, îi era dor de ea. 

„Doar a jucat un rol, îşi aminti el. S-a folosit de mine”. 

Fără un cuvânt, se depărtă de prefect şi se îndreptă spre partea 
din față a avionului. Ușa cabinei era deschisă și, prin ea, lumina 
zilei pătrundea ca raza unui far. Stând în cadrul ușii, neobservat 
de piloți, lăsă lumina soarelui să-i încălzească faţa. Spaţiul liber și 
vast din fața lui părea o mană cerească. Cerul albastru, senin era 
atât de netulburat... de permanent! 

— Domnule profesor? răsună o voce în spatele lui, iar 
Langdon se întoarse. 

Și făcu un pas înapoi stupefiat. În fața lui se afla doctorul 
Ferris. Ultima dată când îl văzuse, era prăbuşit pe pardoseala 
bazilicii San Marco, neputând să respire. Acum, iată-l aici, în 
avion, rezemat de peretele despărțitor, cu o şapcă de baseball pe 
cap şi cu faţa de un roz păstos, de la loțiunea cu calamină cu care 
era uns. Avea pieptul bandajat și respira superficial. Dacă omul 
era bolnav de ciumă, nimeni nu părea să se teamă că boala se va 
răspândi. 

— Sunteţi... viu?! bâigui el, fixându-l cu privirea. 

Ferris încuviință cu un semn din cap, obosit. 

— Mai mult sau mai puţin. 

Atitudinea i se schimbase considerabil, părând acum mult mai 
relaxată. 

— Dar credeam... adăugă Langdon și apoi se opri. De fapt... 
nu știu ce să mai cred. 

Celălalt îi oferi un zâmbet înţelegător. 

— Aţi auzit o sumedenie de minciuni azi. Mi-am spus că ar fi 
bine să-mi cer scuze. Așa cum bănuiţi, probabil, eu nu lucrez 
pentru OMS şi nu m-am dus la Cambridge pentru a vă solicita 
serviciile. 

Langdon înclină din cap, prea istovit pentru a se mai mira de 
ceva. 

— Lucraţi pentru prefect. 

— Da. El m-a trimis ca sprijin de urgenţă pentru 
dumneavoastră şi Sienna... și ca să vă ajut să scăpaţi de echipa 
SSR. 

— Atunci, cred că v-aţi achitat perfect de misiune, replică 
Langdon, amintindu-și cum apăruse Ferris în baptisteriu, cum îl 
convinsese că lucrează pentru OMS și apoi le facilitase, lui și 
Siennei, fuga din Florenţa, departe de echipa lui Sinskey. 

— Şi, evident, nu sunteţi medic, adăugă el. 

Omul clătină din cap. 

— Nu, dar azi am jucat și acest rol. Trebuia s-o ajut pe Sienna 
să menţină iluzia vie, pentru ca dumneavoastră să vă dați seama 
încotro indică proiectorul. Prefectul voia să găsească proiectul lui 
Zobrist, pentru a-l proteja de Sinskey. 

— Nu ştiați că este un agent patogen? întrebă Langdon, curios 
cu privire la erupția cutanată și la hemoragia internă. 

— Fireşte că nu! Când ați pomenit despre molimă, mi-am 
închipuit că e doar o poveste pe care v-a spus-o Sienna pentru a 

vă păstra motivaţia. Așa că am intrat în rol. Am reușit să urcăm 
în trenul de Veneţia... şi apoi totul s-a schimbat. 

— Cum așa? 

— Prefectul a văzut bizara înregistrare video a lui Zobrist. 

„Logic”. 

— Şi și-a dat seama că are de-a face cu un nebun. 

— Exact. A înțeles imediat în ce anume implicase Consorţiul şi 
s-a îngrozit. A cerut să vorbească fără întârziere cu persoana care 
îl cunoştea cel mai bine pe Zobrist — FS-2080 — ca să afle dacă ea 
ştia ce făcuse individul. 

— FS-2080? 

— Scuze, Sienna Brooks. E numele de cod pe care și l-a ales ea 
pentru această operațiune. După toate aparențele, este o 
procedură transumanistă. Dar prefectul nu avea cum să ia 
legătura cu ea decât prin mine. 

— Telefonul pe care l-aţi primit în tren, realiză Langdon. 
Mama bolnavă. 

— Ei, evident că nu puteam vorbi cu prefectul în fața 
dumneavoastră, așa că am ieșit din compartiment. Mi-a spus 
despre înregistrarea video și m-am cutremurat. Spera că și 
Sienna fusese trasă pe sfoară, dar când i-am povestit că v-am 
auzit vorbind împreună despre molime și agenţi patogeni, iar ea 
nu părea a avea de gând să renunţe la misiune, a înţeles că era 
complicea lui Zobrist. Şi în clipa aceea, Sienna a devenit un 
adversar. Mi-a cerut să-l informez permanent cu privire la 
situația noastră în Veneţia... și mi-a spus că trimite o echipă s-o 
rețină. Oamenii agentului Brüder aproape că au reuşit s-o prindă 
la bazilica San Marco... dar a izbutit să scape. 

Langdon privea în gol, cu fruntea plecată, văzând încă ochii 
frumoşi ai Siennei îndreptaţi spre ai lui, înainte să fugă. 

„Îmi pare foarte rău, Robert. Pentru tot”. 

— E o dură, adăugă Ferris. Probabil că n-aţi văzut-o când m-a 
atacat la bazilică. 

— V-a atacat? 

— Da, când au intrat soldaţii, eram pe punctul de a striga și a 
le spune unde se află, dar ea şi-a dat seama, probabil, ce urmează 
și m-a lovit exact în mijlocul pieptului cu podul palmei. 

— Ce?! 

— Nici nu mi-am dat seama ce se întâmplă cu mine. Cred că a 
fost o mișcare de arte marţiale, ceva. Şi cum deja zona mi-era 
învinețită, durerea a fost aproape insuportabilă. Am avut nevoie 
de cinci minute ca să-mi recapăt răsuflarea. lar Sienna te-a dus pe 
balcon înainte ca vreun martor să poată spune ce s-a întâmplat 
de fapt. 

Împietrit, Langdon își aminti de italianca în vârstă care 
strigase la Sienna: L'hai colpito al petto! — şi făcuse o mișcare cu 
pumnul spre pieptul ei. „Nu pot! replicase Sienna. Manevrele de 
resuscitare l-ar ucide! Uită-te la pieptul lui 

Revăzând scena cu ochii minţii, îşi dădu seama cât de rapid 

gândea și improviza ea. Tradusese greșit, cu ingeniozitate, 
vorbele femeii. L'hai colpito al petto nu fusese o sugestie ca ea să 
aplice manevre de resuscitare... ci o acuzaţie furioasă: „L-ai lovit 
în piept!” Iar în haosul momentului, el nu remarcase. 

Ferris schiță un zâmbet îndurerat. 

— Așa cum poate aţi auzit, Sienna Brooks este foarte 
inteligentă. 

Langdon încuviinţă. 

„Da, am auzit”. 

— Oamenii lui Sinskey m-au adus pe Mendacium şi m-au 
bandajat. Prefectul mi-a cerut să-i rămân alături pentru sprijin 

informaţional, fiindcă sunt singura persoană, în afară de 
dumneavoastră, care a petrecut astăzi ceva timp împreună cu 
Sienna. 

Langdon înclină din cap, preocupat de erupția cutanată a 
celuilalt. 

— Și faţa dumneavoastră? lar vânătaia de pe piept... Nu e...? 

— Ciumă? sfârşi Ferris şi începu să râdă, făcând semn că nu. 
Încă nu ştiu dacă vi s-a spus, dar eu am jucat astăzi două roluri de 
medic. 

— Nu înţeleg. 

— Când am apărut la baptisteriu, mi-aţi spus că vă par vag 
cunoscut. 

— Aşa e. Vag. Ochii, cred. Mi-aţi oferit ca explicaţie faptul că 
aţi venit la Cambridge să-mi solicitaţi ajutorul... ceea ce acum știu 
că nu este adevărat, deci... 

— V-am părut cunoscut fiindcă ne mai întâlniserăm, într- 
adevăr, dar nu la Cambridge, spuse Ferris, privindu-l atent, în 
speranța unui semn de recunoaștere. De fapt, am fost prima 
persoană pe care aţi văzut-o când v-aţi trezit în dimineaţa asta la 
spital. 

Langdon revăzu în minte micul salon întunecat. Se simţea 
amețit şi vederea îi fusese afectată, dar era destul de sigur că 
prima persoană pe care o zărise când se trezise fusese un medic 
mai vârstnic, palid, cu sprâncene stufoase şi barba căruntă și 
deasă, care nu vorbea decât italiana. 

— Ba nu, replică el. Doctorul Marconi a fost prima persoană 
pe care am văzut-o când... 

— Scusi, professore, îl întrerupse Ferris cu un accent italian 
perfect. Ma non si ricorda di me? adăugă el, aducându-și umerii în 
faţă ca un bătrân, netezindu-și imaginarele sprâncene groase și 

mângâindu-și inexistenta barbă căruntă. Sono il dottor Marconi. 

Langdon rămase cu gura căscată. 

— Doctorul Marconi eraţi... dumneavoastră?! 

— De aceea vă păreau cunoscuţi ochii mei. N-am mai purtat 
niciodată barbă şi sprâncene false și, din nefericire, nu mi-am dat 
seama decât prea târziu că sunt alergic la liant — o substanţă — 
care mi-a cauzat o iritație severă. Nu mă îndoiesc că v-aţi îngrozit 
când m-aţi văzut... ţinând seama că erați deja în căutarea unei 
posibile molime. 

Langdon nu putea decât să se uite la el, mut de uimire, 
amintindu-și cum doctorul Marconi își scărpinase barba înainte 
ca atacul Vayenthei să-l lase zăcând pe podeaua salonului, cu 
sângele șiroindu-i din piept. 

— Pentru a înrăutăţi şi mai mult lucrurile, spuse Ferris 
arătând bandajele de pe pieptul lui, capsa mea s-a deplasat în 
timp ce operaţiunea era în derulare. N-am putut s-o aşez la loc la 
timp și, când a detonat, era înclinată. Mi-a rupt o coastă și mi-a 
făcut o contuzie severă. Toată ziua am respirat cu dificultate. 

„lar eu credeam că are ciumă!” 

Omul trase adânc aer în piept şi se chirci de durere. 

— De fapt, cred că e timpul să mă așez din nou. Şi plecă, iar în 
timp ce se îndepărta, adăugă arătând undeva în spatele lui 
Langdon: Mi se pare că, oricum, aveţi companie. 

Profesorul se întoarse şi o văzu pe doamna doctor Sinskey 
apropiindu-se cu pași mari și cu părul lung, argintiu, fluturându- 
i în urmă. 

— Domnule profesor, aici erați! 

Directoarea OMS părea extenuată și totuşi, în mod ciudat, lui i 
se păru că zăreșşte o licărire de speranţă în ochii ei. „A aflat ceva”. 

— Îmi pare rău că v-am lăsat singur, spuse ea, oprindu-se 

lângă el. Ne-am coordonat şi am făcut câteva investigaţii. Văd că 
vă bronzați puţin, glumi ea, arătând uşa deschisă a carlingii. 

El ridică din umeri. 

— Avionul dumneavoastră are nevoie de ferestre. 

Sinskey surâse cu un aer înțelegător. 

— Şi fiindcă tot vorbeam de soare, sper că prefectul a reușit să 
arunce o rază de lumină asupra evenimentelor recente. 

— Da, deşi nimic din ce am aflat nu mi se pare plăcut. 

— Nici mie, declară ea și privi în jur, asigurându-se că erau 
singuri. Credeţi-mă, şopti apoi, consecințele pentru el şi pentru 
organizaţia lui vor fi cât se poate de serioase. Voi avea eu grijă să 
fie așa. Deocamdată însă, trebuie să ne concentrăm toți pe 
localizarea recipientului înainte să se dizolve și să elibereze 
agentul contaminant. 

„Sau înainte să-l găsească Sienna şi să-i grăbească dizolvarea”. 

— Trebuie să vorbesc cu dumneavoastră despre clădirea în 
care se află mormântul lui Dandolo. 

Langdon avea în minte imaginea spectaculoasei construcții 
încă de când realizase că aceea era destinaţia lor. Museionul 
sfintei înțelepciuni. 

— Tocmai am aflat ceva interesant, continuă Sinskey. Am 
vorbit la telefon cu un istoric local. Nu știe de ce ne interesăm de 
mormântul lui Dandolo, desigur, dar l-am întrebat dacă are idee 
ce anume se află sub el, şi ce credeţi că mi-a spus? Apă, adăugă 
ea zâmbind. 

Langdon o privi surprins. 

— Serios? 

— Da, se pare că nivelurile inferioare ale clădirii sunt 
inundate. În decursul secolelor, pânza freatică de dedesubt s-a 
ridicat, acoperind cel puţin două dintre nivelurile de jos. Istoricul 

spunea că există acolo, fără îndoială, diverse pungi de aer și 
spaţii parțial acoperite de apă. 

„Dumnezeule!” Langdon îşi aminti înregistrarea lui Zobrist şi 
grota straniu luminată pe ai cărei pereți acoperiți de muşchi 
văzuse vagi umbre verticale ale unor coloane. 

— Este o sală submersă. 

— Exact. 

— Dar atunci... cum a ajuns Zobrist acolo? 

Ochii lui Sinskey scânteiară. 

— Asta-i partea uluitoare. Nici nu veţi crede ce am descoperit! 


XXX 


În clipa aceea, la un kilometru şi ceva de coastele Veneţiei, pe 
insulița Lido, un mic Cessna Citation Mustang decolă de pe pista 
aeroportului Nicelli şi se ridică spre cerul scăldat în lumina 
palidă a asfinţitului. 

Proprietarul avionului, creatorul vestimentar Giorgio Venci, 
nu se afla la bord, dar le ordonase piloților s-o ducă pe tânăra și 
atrăgătoarea lor pasageră oriunde dorea să meargă. 

CAPITOLUL 84 


Noaptea se așternuse peste străvechea capitală a Imperiului 
Bizantin. 

Pe țărmurile Mării Marmara, luminile se aprinseră, învăluind 
orizontul dominat de moschei și minarete zvelte. Era ora pentru 
akşam, iar din difuzoare se revărsau sonoritățile hipnotice ale 
chemării la rugăciune, adhân. 

La-ilaha-illa-Allah. 

Nu există alt Dumnezeu în afară de Allah. 

În vreme ce credincioşii se grăbeau către moschei, restul 
orașului îşi continua viața obișnuită: studenţii zurbagii beau 
bere, oamenii de afaceri semnau contracte, negustorii vindeau 
covoare şi mirodenii, iar turiștii priveau totul cu ochi mari şi 
încântați. 

Era o lume împărţită, un oraș al forțelor opuse — deopotrivă 
religioase şi laice, antice și moderne, orientale și occidentale. 
Așezat pe granița geografică dintre Europa şi Asia, această cetate 
fără vârstă era în sens literal un pod între Lumea Veche... şi una 
chiar mai veche. 

Istanbul. 

Deşi nu mai era capitala Turciei, fusese vreme de secole un 
veritabil epicentru al nu mai puţin de trei imperii - Bizantin, 
Roman şi Otoman. Din acest motiv, se poate spune că Istanbulul 
este unul dintre cele mai eclectice locuri din lume. De la Palatul 
Topkapi la Moscheea Albastră și la Fortăreața Edikule, orașul 
este plin de reminiscențe ale luptelor, ale victoriilor şi 
înfrângerilor din trecut. 

În seara aceasta, pe cerul înstelat de deasupra Istanbulului, un 

avion de transport C-130 cobora printr-un strat gros de nori de 
furtună spre aeroportul Atatiirk. În carlingă, prins în centură în 
scaunul de ejectare din spatele piloților, Robert Langdon privea 
prin parbriz, ușurat că avea în sfârşit un loc de unde să poată 
vedea afară. 

Se simțea puțin mai înviorat după ce mâncase ceva şi apoi 
trăsese un pui de somn în partea din spate a avionului, timp de 
aproape o oră. 

Acum, în dreapta sa, putea vedea deja luminile Istanbulului — 
o peninsulă ca o semilună scăldată în lumini conturându-se pe 
fondul întunecat al Mării Marmara. Aceasta era partea 
europeană a orașului, separat de cea asiatică de o panglică 
neagră sinuoasă. 

„Strâmtoarea Bosfor”. 

Văzut de sus, Bosforul părea un abis larg, care tăia Istanbulul 
în două. Langdon știa însă că strâmtoarea era inima comerțului 
din vechiul oraş. Pe lângă faptul că le oferea locuitorilor două 
țărmuri de mare în loc de unul singur, permitea trecerea vaselor 
din Mediterana în Marea Neagră şi invers, Istanbulul servind 
astfel ca staţie de tranzit între două lumi. 

În vreme ce avionul cobora prin stratul de negură, privirea lui 
Langdon cerceta atent orașul, încercând să întrezărească 
impunătoarea clădire pentru care veniseră până aici. 

„Cea care adăposteşte mormântul lui Enrico Dandolo”. 

După cum aflase Langdon, Enrico Dandolo -— trădătorul doge 
venețian - nu fusese înmormântat în Veneţia; rămășițele sale 
trupeșşti fuseseră îngropate în inima cetăţii pe care o cucerise în 
1202... vastul oraş care se întindea acum sub el. Dandolo își 
găsise odihna veşnică în cel mai spectaculos lăcaş de cult din 
capitala cucerită —- o clădire care este şi astăzi un veritabil 

giuvaier arhitectural. 

Sfânta Sofia. 

Construită în anul 360 d.C., Aghia Sofia fusese catedrală 
ortodoxă până în 1204, când Enrico Dandolo şi cavalerii celei de- 
a patra cruciade cuceriseră oraşul şi o transformaseră în biserică 
de rit catolic. Mai târziu, în secolul al XV-lea, după ce trupele 
sultanului Mahomed Cuceritorul puseseră stăpânire pe 
Constantinopol, devenise moschee și îşi păstrase acest statut 
până în 1935, când primise statutul de muzeu. 

„Un museion aurit al sfintei înțelepciuni”, își spuse Langdon. 

Pe lângă faptul că era decorată cu mai multe plăcuţe din aur 
decât bazilica San Marco, însuși numele ei, Sfânta Sofia, însemna 
ad litteram „Sfânta înțelepciune”. 

Văzând cu ochii minţii colosala structură, încercă să-și 
imagineze că undeva sub ea, într-o lagună întunecată, un săculeţ 
unduind, prins de pardoseală, plutea în apă, dizolvându-se lent 
și pregătindu-se să-și elibereze conţinutul. 

Langdon se rugă să nu ajungă prea târziu. 

„Nivelurile inferioare ale clădirii sunt inundate”, îi spusese 
Sinskey mai devreme, invitându-l s-o urmeze în zona de lucru. 

— N-o să vă vină să credeţi ce am descoperit. Aţi auzit cumva 
despre un producător de filme documentare pe nume Göksel 
Giilensoy? 

El clătinase din cap. 

— În timp ce mă documentam despre Sfânta Sofia, îi explicase 
Sinskey mai departe, am aflat că, în urmă cu câţiva ani, acest 
Giilensoy a filmat un documentar despre ea. 

— Zeci de filme au fost făcute despre Sfânta Sofia. 

— Da, însă niciunul ca acesta, replicase ea şi, ajungând la zona 
de lucru, rotise laptopul pentru ca Langdon să poată vedea. Citiţi 

asta. 

El se așeză și privi articolul — un colaj din surse diferite, printre 
care şi Hiirriyet Daily News — care comenta cel mai nou film al lui 
Giilensoy: „În adâncurile Aghiei Sofia”. 

Când începu să parcurgă textul, înțelese imediat de ce era 
Sinskey entuziasmată. Chiar de la primul cuvânt, ridică mirat 
ochii spre Sinskey. „Scufundări?!” 
— Ştiu, spuse ea. Citiţi articolul. 
EI își întoarse privirea spre text. 


SCUFUNDĂRI SUB SFÂNTA SOFIA: Producătorul de filme 
documentare Göksel Gülensoy şi echipa sa de scufundători au 
identificat existența unor bazine inundate izolate la sute de metri 
sub acest obiectiv turistic des vizitat. 

În cursul procesului, au descoperit numeroase comori 
arhitecturale, printre care mormintele submerse, vechi de opt sute 
de ani, ale unor copii martirizaţi și tuneluri inundate care leagă 
Sfânta Sofia de Palatul Topkapi, Palatul Tekfur și presupusele 
prelungiri subterane ale temniţelor Anemas. 

„Eu cred că ceea ce se află sub Aghia Sofia este mult mai 
interesant decât ceea ce se vede la suprafață”, ne-a explicat 
Giilensoy, povestind cum ideea filmului i-a venit după ce a văzut o 
veche fotografie a unor cercetători examinând fundaţiile Sfintei 
Sofia deplasându-se cu bărcile printr-o sală vastă, parțial 
scufundată. 


— Fără îndoială, aţi identificat clădirea corectă! exclamă 
Sinskey. Şi se pare că sub ea există sute de spaţii navigabile 
uriaşe, multe accesibile fără echipament de scufundare... iar asta 
ar putea explica tot ce am văzut noi în înregistrarea video a lui 
Zobrist. 

Agentul Brüder stătea în spatele lor, privind şi el ecranul 
laptopului. 

— Se pare, de asemenea, că numeroasele canale de sub vechea 
catedrală se ramifică spre cele mai diverse zone. Dacă recipientul 
Solublon se dizolvă înainte de a ajunge noi, împrăștierea 
conținutului său nu va mai putea fi împiedicată. 

— Conţinutul... rosti Langdon. Aveţi idee ce este? Exact? Ştiu 
că avem de-a face cu un agent patogen, dar... 

— Am analizat filmarea, răspunse Brüder, şi se pare că este 
mai degrabă un agent biologic, decât chimic... altfel spus, ceva 
viu. Ţinând seama de cantitatea mică din recipient, presupunem 
că este extrem de contagios și că are capacitatea de a se înmulți. 
Nu știm sigur dacă este un agent cu transmitere pe calea apei, ca 
o bacterie, sau pe cale aeriană, ca un virus, dar ambele variante 
sunt la fel de posibile. 

— Acum strângem date despre temperatura pânzei freatice 
din regiune, interveni Sinskey şi încercăm să ne dăm seama ce 
organisme contagioase ar putea trăi în acele zone subterane, dar 
Zobrist avea un talent de excepţie și este posibil să fi creat un 
agent cu caracteristici unice. Şi, în plus, bănuiesc că a avut un 
motiv anume pentru care a ales acest loc. 

Brüder încuviință cu un aer resemnat şi îşi expuse părerea 
despre neobișnuitul mecanism de dispersare — săculețul Solublon 
scufundat — a cărui simplitate ingenioasă abia acum o realizau cu 
toții. Suspendând recipientul într-un amplasament subteran și 
subacvatic, Zobrist crease un mediu de incubație extrem de 
stabil: cu o temperatură constantă a apei, lipsit de radiaţia solară, 
dispunând de un tampon cinetic și aflat în completă izolare. 
Alegând un săculeț cu durabilitatea adecvată, putuse să lase 
agentul patogen să se dezvolte o perioadă bine stabilită, înainte 
de a se autoelibera la termenul fixat. 

„Chiar și dacă Zobrist nu ar mai fi revenit niciodată în locul 

respectiv”. 

Șocul aterizării îl readuse pe Langdon în prezent, în scaunul 
său din carlingă. Piloții frânară și apoi dirijară aeronava spre un 
hangar izolat, oprind în faţa lui. 

Langdon se aştepta oarecum să fie întâmpinați de o armată de 
angajaţi ai OMS în costume de protecţie. Dar singurul care îi 
aştepta era șoferul unei dube albe încăpătoare, pe a cărei 
caroserie era imprimată o cruce de un roşu-aprins, cu brațele 
egale. 

„Crucea Roşie este aici? 
că era cealaltă entitate care folosea emblema unei cruci roșii. 

Uitându-se mai bine, îşi dădu seama 


„Ambasada elveţiană”. 

Langdon își desfăcu centura de siguranţă și o căută din priviri 
pe Sinskey, în vreme ce toți cei de la bord se pregătea pentru 
debarcare. 

— Unde e toată lumea? o întrebă el. Echipa OMS? Autorităţile 
turce? S-au dus direct la Sfânta Sofia? 

Sinskey îl privi ușor stânjenită. 

— Am... am decis să nu alertăm autorităţile locale. Suntem 
însoțiți de cea mai bună echipă SSR a ECDC şi am considerat că e 
mai bine să menţinem deocamdată secretul asupra operațiunii, 
ca să nu riscăm declanșarea unei panici generalizate. 

Alături, Briider și oamenii lui își pregăteau saci mari, negri, cu 
tot felul de echipamente specifice — măști de gaze, costume de 
protecţie și dispozitive electronice de detecție. 

Brüder îşi puse sacul pe umăr și se apropie. 

— Pornim. Intrăm în clădire, găsim mormântul lui Dandolo, 
ascultăm apa șiroind, așa cum spune poemul, iar apoi eu şi 
echipa mea vom reevalua situația și vom hotărî dacă este cazul să 
solicităm sprijinul altor autorități. 

Langdon identificase deja neajunsurile acestui plan. 

— Sfânta Sofia se închide la apus, așa că în lipsa autorităților 
locale nu vom putea nici măcar să intrăm. 

— Nu-i o problemă, interveni Sinskey. Am o relaţie la 
Ambasada Elveţiei, care l-a contactat pe custodele de la Sfânta 
Sofia și a solicitat o vizită privată VIP. Custodele a acceptat. 

Langdon abia se stăpâni să nu izbucnească în râs. 

— O vizită VIP pentru directoarea Organizaţiei Mondiale a 
Sănătăţii? Şi pentru o armată de soldaţi cu saci militari pe umăr? 
Nu credeţi că asta ar putea isca unele întrebări? 

— Echipa SSR va rămâne în mașină în timp ce eu, Brüder și 
dumneavoastră vom analiza situaţia. Şi, ca să ştiţi, nu eu sunt 
VIP-ul. Dumneavoastră sunteţi. 

— Mă scuzaţi? 

— Le-am spus celor de la muzeu că un celebru profesor 
american a venit la Istanbul împreună cu o echipă de 
documentare pentru a scrie un articol despre simbolurile din 
Sfânta Sofia, dar avionul a avut cinci ore întârziere și distinsul 
profesor nu s-a mai putut încadra în orarul de funcționare. lar 
cum Domnia Sa și echipa urmează să plece mâine, speram că... 

— Bine, o întrerupse Langdon. Am prins ideea. 

— Custodele trimite un angajat să ne întâmpine personal la 
muzeu. Omul este un admirator înflăcărat al lucrărilor 
dumneavoastră despre arta islamică, adăugă Sinskey cu un 
zâmbet obosit, străduindu-se să afișeze un aer optimist. Am fost 
asiguraţi că veți avea acces în fiecare colț al catedralei. 

— Și mai important, spuse Briider, întregul spaţiu va fi la 
dispoziția noastră. 

CAPITOLUL 85 


În vreme ce duba gonea pe autostrada care unea aeroportul 
Atatürk de centrul Istanbulului, Robert Langdon privea absent 
pe geam. Oficialii ambasadei elveţiene le facilitaseră un control 
vamal modificat, astfel că grupul întreg fusese gata de drum în 
numai câteva minute. 

Sinskey le ceruse prefectului şi lui Ferris să rămână la bordul 
avionului împreună cu alți membri ai OMS şi să încerce în 
continuare s-o localizeze pe Sienna Brooks. 

Deşi nimeni nu credea cu adevărat că Sienna va ajunge la timp 
în Istanbul, existau unele temeri că i-ar fi putut telefona unuia 
dintre discipolii lui Zobrist din Turcia, cerându-i ajutorul pentru 
a duce la capăt planul nebunesc al mentorului lor înainte ca 
echipa lui Sinskey să poată interveni. 

„Chiar ar fi Sienna în stare să comită un genocid?” Langdon 
însă nu reuşise să asimileze tot ce se întâmplase începând din 
dimineaţa aceea. Cu toate că era dureros, se vedea nevoit să 
accepte adevărul. „N-ai cunoscut-o cu adevărat niciodată, 
Robert. Te-a jucat pe degete”. 

O ploaie rară începuse să cadă peste oraș, iar Langdon se simți 
deodată epuizat, ascultând fâsâitul repetitiv al ştergătoarelor de 
parbriz. În dreapta sa, departe în largul Mării Marmara, se 
vedeau luminile iahturilor de lux și cele ale petrolierelor intrând 
sau ieşind din port. De-a lungul țărmului, minarete iluminate se 
înălțau zvelte şi elegante deasupra moscheilor cu acoperișuri în 
cupolă, amintind tăcute că, deşi era un oraş modern, laic, 
Istanbulul își avea rădăcinile în credinţele religioase. 

Langdon considerase întotdeauna această porţiune de 

autostradă de șaisprezece kilometri lungime una dintre cele mai 
pitorești din Europa. Un exemplu perfect al îmbinării dintre 
vechi și nou, specifice Istanbulului, drumul înainta paralel cu o 
parte a zidului de apărare construit de împăratul Constantin cu 
mai bine de o mie șase sute de ani înainte de nașterea celui al 
cărui nume îl purta astăzi — John. F. Kennedy. Fostul preşedinte 
american fusese un mare admirator al ideilor lui Kemal Atatürk 
cu privire la o republică turcă născută din cenuşa imperiului 
prăbuşit. 

Oferind priveliști superbe spre mare, autostrada străbate 
crânguri și parcuri istorice, trece pe lângă portul de la Yenikapi și 
îşi continuă drumul între periferia orașului și Bosfor, înaintând 
apoi spre nord, de-a lungul Cornului de Aur. Acolo, dominând 
orașul de la înălțime, se ridica fortăreața otomană a Palatului 
Topkapiî. Oferind priveliști superbe asupra strâmtorii, palatul era 
una dintre destinațiile preferate ale turiștilor, care veneau aici 
atât pentru a admira marea, cât şi nepreţuitele artefacte otomane 
printre care mantia şi sabia despre care se spunea că i-ar fi 
aparținut însuși profetului Mahomed. 

„Noi nu vom ajunge până acolo”, îşi spuse Langdon cu gândul 
la destinaţia lor, Sfânta Sofia, aflată nu departe, în centrul 
orașului. 

Într-un târziu, maşina ieși de pe autostradă şi intră în 
labirintul de străduțe dens populate. Privind mulțimile din jur, 
Langdon îşi derula în minte conversațiile de peste zi. 

Suprapopulare. 

Ciumă. 

Aspiraţiile bolnave ale lui Zobrist. 

Deși înțelesese perfect care era obiectivul misiunii SSR la care 
lua parte, Langdon încă nu reușise până acum să proceseze 


536 


informaţia. „Mergem în zona zero”. Își imagină săculețul cu fluid 
galben-maroniu, care se dizolva treptat, şi se întrebă cum 
ajunsese el în situaţia asta. 

Ciudatul poem pe care îl descoperiseră el şi Sienna pe partea 
din spate a măștii mortuare a lui Dante era cel care îi adusese 
aici, în Istanbul. La indicaţiile lui, echipa SSR pornise spre Sfânta 
Sofia, iar el ştia că vor mai avea multe de făcut odată ce vor 
ajunge acolo. 


În museionul aurit al sfintei înțelepciuni să-ngenuncheați 
şi a voastre urechi de sol să lipiți, 

s-ascultați susurul apei şiroind. 

Adânc coborâți în palatul scufundat... 

Căci colo, în întuneric, monstrul htonian aşteaptă, 
cufundat în apele roşii-sângerii... 

Ale lagunei ce nu oglindește stele. 


Din nou se simţi tulburat la gândul că Infernul lui Dante se 
încheia cu o scenă aproape identică: după o lungă coborâre pe 
tărâmul subteran, Dante și Virgiliu ajung în cel mai jos punct al 
iadului. Acolo, fără o cale de ieșire, aud zgomotul apei şiroind 
prin pietrele de sub picioarele lor și îl urmează prin crevase și 
fisuri... găsind în cele din urmă salvarea. 

Dante scrisese: 


„E jos un loc... ce nu prin văz, ci prin auz 
te-mbie să-i dai de urmă, căci un râu îl paște... 


și din străfund ieșirăm iar către lumini și stele”. 


Era evident că scena zugrăvită de Dante fusese inspirația 


pentru poemul lui Zobrist, deși acesta din urmă răsturnase totul 


!! Dante Alighieri, Infernul, Editura Albatros, Bucureşti, traducere de Eta 

cu susul în jos. Langdon şi ceilalți vor urma susurul apei șiroind, 
dar, spre deosebire de Dante, ei nu se vor depărta de infern... ci 
se vor îndrepta direct spre el. 

În timp ce duba şerpuia pe străzile tot mai înguste şi mai 
aglomerate, Langdon începu să înțeleagă logica perversă care îl 
determinase pe Zobrist să aleagă centrul Istanbulului ca punct 
focal al pandemiei sale. 

„Locul în care Orientul întâlneşte Occidentul. 

Marea răspântie a lumii”. 

În diverse momente ale Istoriei, Istanbulul fusese afectat de 
molime letale care răpuseseră segmente uriaşe ale populaţiei 
sale. De fapt, în ultima fază a epidemiei de ciumă bubonică, 
orașul fusese numit „focarul ciumei” din imperiu, boala ucigând, 
după relatările vremii, mai mult de zece mii de oameni în fiecare 
zi. Numeroase picturi din perioada otomană îi înfățișează pe 
locuitorii din Istanbul săpând disperaţi gropi în care să îngroape 
mormanele de cadavre, pe câmpul de la Taksim. 

Langdon nu putea decât să spere că Marx greşise când spusese 
că istoria obișnuieşte să se repete. 

Pretutindeni pe străzile udate de ploaie, suflete candide îşi 
vedeau liniștite de activităţile lor. O turcoaică drăguță își chema 
copiii la masă; doi bărbați trecuți de prima tinereţe se cinsteau cu 
un pahar la o terasă; doi tineri elegant îmbrăcaţi se plimbau 
mână-n mână sub o umbrelă; iar un bărbat în smoching sări 
dintr-un autobuz şi o luă la fugă pe trotuar ferindu-şi vioara de 
stropii ploii; probabil întârzia la un concert. 

Langdon se pomeni studiind chipurile din jur, încercând să-și 
imagineze urzeala din viaţa fiecăruia. 

„Masele sunt alcătuite din indivizi”. 

Închise ochii şi se strădui să schimbe turnura morbidă pe care 

o luaseră gândurile sale. Dar răul fusese făcut deja. În întunericul 
minţii sale, o întruchipare nedorită se materializă - peisajul 
dezolant al Triumfului morții în viziunea lui Bruegel — o imagine 
hidoasă a pestilenţei, chinurilor şi suferințelor distrugând un 
oraş de la ţărmul mării. 

Duba coti la dreapta pe bulevardul Torun şi pentru o clipă 
Langdon crezu că ajunseseră deja la destinație. În stânga, ivindu- 
se din ceață, se contura o moschee impunătoare. 

Dar nu era Sfânta Sofia. 

„Moscheea Albastră”, realiză el, văzând cele șase minarete 
subțiri ca nişte creioane ascuţite, cu multiple balcoane şerefe și 
fleșe îndrăzneţe. Citise la un moment dat că aspectul exotic, de 
basm, al minaretelor acestei moschei îi inspirase pe cei de la 
Disney World când creaseră castelul Cenușăresei. Numele 
Moscheii Albastre provenea de la marea de plăcuţe de faianţă în 
nuanța cerului care îi decorau interiorul. 

„Ne apropiem”, îşi spuse Langdon în timp ce duba înainta în 
viteză, virând pe bulevardul Kabasakal și traversând vasta 
întindere a parcului Sultanahmet, care despărțea Moscheea 
Albastră de Sfânta Sofia și oferea priveliști splendide asupra 
amândurora. 

Langdon își miji ochii încercând să privească prin parbrizul ud 
în căutarea Sfintei Sofia, dar ploaia şi luminile farurilor 
reduseseră mult vizibilitatea. Mai rău decât atât, traficul părea să 
se fi blocat. 

În față, până departe, nu se vedeau decât luminile roșii de 
frână ale unui șir lung de vehicule. 

— Probabil e un eveniment, ceva, spuse șoferul. Un concert, 
cred. Poate că aţi ajunge mai repede pe jos. 

— Cât e de departe? întrebă Sinskey. 

— Imediat dincolo de parcul acesta. Trei minute. Niciun risc. 

Sinskey făcu un semn din cap către Brüder şi se întoarse apoi 
spre echipa SSR. 

— Rămâneţi în dubă. Apropiaţi-vă cât mai mult posibil de 
clădire. Agentul Briider va lua legătura cu voi în foarte scurt 
timp. 

Şi cu asta, Sinskey, Brüder şi Langdon coborâră din maşină şi 
porniră să traverseze parcul. 

Frunzișul des al copacilor din parcul Sultanahmet oferea o 
oarecare protecție împotriva ploii care se întețea. Pe alei erau 
indicatoare care îndrumau turiştii spre principalele atracţii ale 
parcului — un obelisc egiptean adus de la Luxor, Coloana Şerpilor 
din Templul lui Apollo de la Delphi și Coloana de Bronz de la 
care se măsurau odinioară distanţele în Imperiul Bizantin. 

Într-un târziu ieșiră de la adăpostul copacilor, ajungând la 
marginea unui bazin circular care marca astfel centrul parcului. 
Langdon făcu un pas în față şi ridică privirea spre est. 

Sfânta Sofia. 

Nu atât o clădire... cât un munte. 

Scânteind în ploaie, silueta colosală a fostei catedrale părea ea 
însăşi un oraş. Cupola centrală — imposibil de amplă şi vopsită 
într-un cenuşiu-argintiu — părea că se sprijină pe un conglomerat 
de alte construcţii încununate de cupole adunate în jurul ei. Patru 
minarete înalte - fiecare cu câte un balcon și o fleșă cenușiu- 
argintie — se ridicau spre cer în colțurile clădirii, atât de departe 
de cupola centrală, încât abia puteai să-ți dai seama că făceau 
parte din aceeași structură. 

Sinskey şi Brüder, care până atunci menţinuseră un ritm alert 
al paşilor, se opriră brusc și ridicară privirea mai sus... și mai 
sus... străduindu-se să perceapă dimensiunile impresionante ale 

construcției din faţa lor. 
— Dumnezeule mare! exclamă Briider uluit. lar noi va trebui 
să căutăm... în asta?! 

CAPITOLUL 86 


„Sunt ţinut captiv”, îşi spuse prefectul în vreme ce pășea de 
colo-colo în interiorul avionului de transport C-130, staționat în 
hangar. Acceptase să vină la Istanbul ca s-o ajute pe Sinskey să 
anihileze criza înainte de a scăpa de sub orice control. 

Fireşte, ştia că o cooperare cu directoarea OMS ar fi putut 
atenua orice consecințe de ordin punitiv ale implicării sale 
necugetate în această criză. „Dar acum Sinskey mă ţine 
prizonier”. 

Îndată ce avionul oprise în hangarul guvernamental de la 
aeroportul Atatiirk, Sinskey şi echipa ei coborâseră, iar ea le 
ordonase lui şi celor câțiva angajaţi ai Consorţiului care-l 
însoțeau să rămână la bord. 

Prefectul încercase la un moment dat să iasă pentru o gură de 
aer proaspăt, dar fusese imediat împiedicat de piloţi, care îi 
reamintiseră că Sinskey ceruse ca toată lumea să rămână în 
aeronavă. 

„Nu e bine”, îşi zise el și se aşeză, înțelegând din ce în ce mai 
bine cât de nesigur îi devenise viitorul. 

Prefectul era de multă vreme obișnuit ca el să fie maestrul 
păpușar, el să mânuiască sforile, iar acum, pe neaşteptate, această 
putere nu-i mai aparținea. 

„Zobrist, Sienna, Sinskey”. 

Toţi trei îl sfidaseră... ba chiar îl manipulaseră. 

Acum, închis în celula aceasta fără ferestre care era avionul de 
transport al OMS, începu să se întrebe dacă nu cumva norocul i 
se sfârşise... Poate că situația în care ajunsese era un fel de 
răsplată karmică pentru o viaţă întreagă lipsită de onestitate. 

„Îmi câştig, traiul minţind. 

Sunt un colportor de dezinformări”. 

Deși nu era el singurul în lume care făcea negoț cu minciuni, 
ajunsese să fie cel mai mare crăpcean din iaz. Peștișorii cei mici 
erau de un cu totul alt soi, iar lui îi displăcea chiar şi simpla 
asociere cu ei. 

Disponibile online, afaceri cu nume precum Compania Alibi și 
Reţeaua Alibi făceau avere oriunde în lume, oferind partenerilor 
infideli posibilitatea de a-și înșela soţul sau soția fără a fi prinşi. 
Făgăduind să „oprească timpul” puţin pentru ca clientul să-și 
poată lua un răgaz departe de consort, consoartă sau copii, aceste 
organizații erau neîntrecute în crearea de iluzii — false întâlniri de 
afaceri, false programări la medic, chiar şi nunţi false, incluzând 
invitaţii, broșuri, bilete de avion, confirmări de la hoteluri, toate 
contrafăcute, şi chiar numere de contact speciale care sunau în 
centrala telefonică de la Alibi, unde angajaţi bine pregătiţi se 
prefăceau a fi ceea ce necesita respectiva iluzie. 

Prefectul nu-și irosise însă niciodată timpul cu asemenea 
nimicuri meschine. El se implica doar în mistificări pe scară 
largă, lucrând pentru cei care-și permiteau să plătească milioane 
de dolari în schimbul celor mai bune servicii. 

Guverne. 

Corporaţii de mare anvergură. 

Câte un VIP putred de bogat. 

Pentru a-și împlini obiectivele, clienţilor li se puneau la 
dispoziţie toate activele Consorţiului, tot personalul, experiența 
şi creativitatea acestuia. Şi mai presus de orice, li se oferea 
credibilitate — siguranța că, indiferent care era iluzia fabricată 
pentru a le susține minciuna, ea nu avea să ducă niciodată la ei 
înşişi. 

Fie că încercau să mărească prețul unor acțiuni, să justifice un 
război, să câștige niște alegeri sau să ademenească un terorist 
afară din ascunzătoare, mai-marii lumii se bazau pe ample 
programe de dezinformare pentru a modela percepțiile publice. 

Dintotdeauna aşa decurseseră lucrurile. 

În anii șaizeci, sovieticii construiseră o întreagă rețea de 
spionaj „de paie” care diseminase informaţii false, interceptate de 
britanici ani de-a rândul. În 1947, forțele aeriene americane 
puseseră la punct o complexă farsă cu extratereștri, pentru a 
distrage atenţia de la prăbuşirea unui avion secret la Roswell, în 
New Mexico. Și mai recent, lumii întregi îi fusese indusă ideea că 
Irakul deţinea arme de distrugere în masă. 

Timp de aproape trei decenii, prefectul ajutase diverși 
granguri să-şi protejeze, să-și păstreze şi să-şi sporească puterea. 
Deși era de o precauţie dusă la extrem în privinţa clienţilor pe 
care îi accepta, întotdeauna se temuse că într-o zi ar putea face o 
greşeală. 

lar acum, ziua aceea venise. 

Fiece prăbuşire de proporţii epice, considera prefectul, îşi avea 
originea într-un moment unic — o întâlnire întâmplătoare, o 
decizie eronată, o privire indiscretă. 

În cazul de faţă, își dădu el seama, momentul acela survenise 
cu aproape doisprezece ani în urmă, când acceptase să angajeze o 
tânără studentă la medicină care voia să câștige nişte bani în 
plus. Inteligența ei deosebită, abilităţile lingvistice excelente şi 
capacitatea de improvizație o aduseseră rapid în primele rânduri 
ale Consorţiului. 

„Sienna Brooks era un talent natural”. 

Tânăra înțelesese imediat în ce consta activitatea lui, iar 
prefectul bănuise că şi ea avea secretele ei. După ce lucrase 


544 


pentru organizaţia lui timp de aproape doi ani, câștigând sume 
frumușele graţie cărora își plătise studiile de medicină, fără 
niciun preaviz Sienna anunţase că gata, s-a săturat. Voia să 
salveze lumea și, aşa cum îi spusese lui, n-o putea face acolo, la 
Consorțiu. 

Niciodată nu-i trecuse prin minte că tânăra își va face din nou 
apariția un deceniu mai târziu, aducând cu ea și un fel de cadou 
- un potenţial client ultrabogat. 

Bertrand Zobrist. 

Amintindu-şi momentul acela, începu să spumege. 

„E numai vina Siennei. 

Ea a ştiut tot timpul care e planul lui Zobrist”. 

La câţiva paşi distanţă de el, la biroul improvizat în avionul de 
transport C-130, discuţiile deveniseră aprinse, oficialii de la OMS 
vorbind la telefoane. 

— Sienna Brooks? întrebă unul dintre ei pe un ton ridicat. Eşti 
sigur? Apoi, după ce ascultă câteva clipe încruntat, adăugă: Bine, 
dă-mi detaliile. Aştept. 

Acoperi receptorul cu palma şi se întoarse spre colegii săi. 

— Se pare că Sienna Brooks a părăsit Italia la puţin timp după 
noi. 

Toţi cei din jur încremeniră. 

— Dar cum? întrebă o femeie. Am acoperit aeroportul, 
podurile, gara... 

— De la aerodromul Nicelli, replică primul angajat. De pe 
insula Lido. 

— Imposibil! exclamă femeia, clătinând din cap. Nicelli e prea 
mic. Deserveşte doar tururi locale cu elicopterul și... 

— Într-un fel sau altul, Sienna Brooks a avut acces la un avion 
privat garat la Nicelli. Oamenii mei încă mai verifică detaliile. 

Apoi luă palma de pe receptor şi spuse: Da, aici sunt. Ce-aţi 
aflat? 

În timp ce asculta, umerii începură să i se lase tot mai jos, până 
ce, în final, omul se aşeză pe scaun. 

— Înţeleg, rosti el. Mulţumesc. 

Şi închise telefonul. 

Colegii lui îl priviră întrebători. 

— Avionul Siennei a decolat spre Turcia, spuse el, frecându-se 
la ochi. 

— Atunci, sună la Comandamentul European pentru 
Transportul Aerian! strigă cineva. Cere-le să întoarcă avionul din 
drum! 

— Nu pot. A aterizat cu câteva minute în urmă pe aerodromul 
privat Hezarfen, la numai douăzeci şi cinci de kilometri de aici. 
lar Sienna Brooks a dispărut. 

CAPITOLUL 87 


Ploaia răpăia pe străvechea cupolă a Sfintei Sofia. 

Timp de aproape o mie de ani, aceasta fusese cea mai mare 
biserică din lume, şi chiar și omului modern îi este greu să-și 
imagineze o structură mai vastă. Văzând-o acum din nou, 
Langdon își aminti că, la finalizarea construcției, împăratul 
Iustinian făcuse un pas înapoi şi declarase mândru: „Solomon, te- 
am depăşit!” 

Sinskey şi Brüder se îndreptau în ritm susținut spre clădirea 
monumentală, care părea să devină şi mai mare cu fiecare pas al 
lor. 

În această zonă a parcului, aleile erau mărginite cu ghiulele 
folosite de armatele lui Mahomed Cuceritorul - un memento 
decorativ al faptului că istoria construcției era marcată de 
violenţe, de cuceriri și recuceriri menite să servească nevoilor 
spirituale ale diverselor puteri care o stăpâniseră. 

În vreme ce se apropiau de faţada sudică, Langdon privi spre 
dreapta, la cele trei anexe ca niște silozuri cu acoperișul în 
cupolă. Erau mausolee ale unor sultani; despre unul dintre ei, 
Murad al III-lea, legendele spuneau că odrăslise peste o sută de 
copii. 

Soneria unui telefon mobil sfâșie liniștea nopții. Brüder îl 
scoase din buzunar, verifică identitatea apelantului și răspunse 
scurt: 

— Aveţi ceva? În timp ce asculta, începu să clatine din cap, 
stupefiat. Cum e posibil?! exclamă apoi. O clipă mai târziu, oftă şi 
adăugă: Bine, ţine-mă la curent. Ne pregătim să intrăm. 

Şi închise. 

— Ce e? întrebă Sinskey. 

— Fiți cu ochii în patru, răspunse el, privind în jur. S-ar putea 
să avem companie. Se pare că Sienna Brooks este în Istanbul. 

Langdon se uită la el, parcă neputând să creadă că Sienna 
găsise o modalitate de a ajunge în Turcia și că, odată ce izbutise 
să fugă din Veneţia, era dispusă să riște să fie prinsă şi, posibil, 
ucisă, numai pentru a se asigura că planul lui Zobrist are sorți de 
izbândă. 

Sinskey părea la fel de alarmată și deschise gura ca pentru a-i 
cere lui Briider mai multe lămuriri, dar se răzgândi şi se întoarse 
spre Langdon. 

— Pe unde o luăm? 

El făcu semn spre stânga, pe după colțul de sud-vest al Sfintei 
Sofia. 

— Fântâna abluţiunilor este aici. 

Punctul de întâlnire cu angajatul muzeului era un mic bazin 
decorat, care servise odinioară pentru spălarea ritualică a 
credincioșilor musulmani înainte de rugăciune. 

— Domnule profesor Langdon! strigă un glas când se 
apropiară. 

Un bărbat zâmbitor ieşi de sub cupola octogonală care 
acoperea fântâna, fluturând din braţe surescitat. 

— Aici, domnule profesor! 

Cei trei se îndreptară spre el. 

— Bună seara, numele meu este Mirsat, spuse el într-o engleză 
cu accent, plină de entuziasm. 

Era un bărbat subţirel, cu părul rar, ochelari de cărturar şi 
costum cenușiu. 

— Este o onoare pentru mine, adăugă el. 

— Onoarea este a noastră, replică Langdon, strângându-i 

mâna. Vă mulțumim pentru ospitalitate și pentru că ne-aţi 
acceptat vizita atât de intempestivă. 

— Desigur, desigur! 

— Eu sunt Elizabeth Sinskey, spuse directoarea OMS, 
strângându-i mâna la rândul ei. lar el este Cristoph Briider. Am 
venit să-l asistăm pe profesorul Langdon. Îmi pare rău pentru 
întârzierea avionului. Sunteţi foarte amabil să ne primiţi. 

— Vă rog! Nicio problemă! Pentru profesorul Langdon aș 
organiza un tur de vizitare la orice oră. Cartea sa, Simboluri 
creştine în lumea musulmană, este una dintre favoritele turiştilor în 
magazinul muzeului nostru. 

„Serios?! se miră Langdon. Acum știu şi eu care e magazinul 
acela unic pe mapamond care îmi vinde cartea asta”. 

— Intrăm? întrebă Mirsat, invitându-i să-l urmeze. 

Micul grup trecu de intrarea rezervată turiștilor și se îndreptă 
spre ceea ce inițial fusese calea principală de acces în catedrală — 
trei arcade în nișe adânci, cu uși masive din bronz. 

Doi paznici înarmați le așteptau sosirea. La vederea lui Mirsat, 
unul din ei descuie una dintre uși şi o deschise larg. 

— Sag olun, spuse Mirsat, rostind una dintre cele câteva 
sintagme pe care le cunoștea și Langdon din limba turcă - o 
formulă foarte politicoasă de a mulțumi. 

După ce intrară, paznicii închiseră ușa grea în urma lor, 
bufnetul ei reverberând în interiorul din piatră. 

Se aflau în nartexul catedralei — un fel de vestibul îngust 
frecvent întâlnit în bisericile creştine, care servea drept zonă de 
trecere arhitecturală între sacru și profan. 

„Şanţuri de apărare spirituale”, după cum le numea Langdon 
deseori. 

Apropiindu-se de un alt set de uși, Mirsat deschise una. 

Dincolo de ea, în locul sanctuarului pe care se aştepta să-l vadă, 
Langdon păși într-un al doilea nartex, puţin mai încăpător decât 
primul. 

„Un esonartex”, realiză el; uitase că Sfânta Sofia avea două 
niveluri de protecţie față de lumea de afară. 

Parcă pentru a-i pregăti pe vizitatori pentru ceea ce aveau să 
găsească înăuntru, acest al doilea pronaos era mult mai amplu 
decorat decât primul, pereţii săi din piatră lustruită strălucind în 
lumina candelabrelor elegante. Pe latura opusă intrării se aflau 
patru uși, fiecare având deasupra câte un mozaic spectaculos. 
Langdon le admiră preț de câteva clipe. 

Mirsat se apropie de cea mai mare dintre uși — un fel de poartă 
colosală, placată cu bronz. 

— Intrarea Imperială, şopti ghidul lor turc şi vocea aproape 
că-i tremură de entuziasm. În epoca bizantină, această ușă îi era 
rezervată exclusiv împăratului. Turiștii nu intră în mod obişnuit 
pe aici, dar seara aceasta este specială. Şi întinse mâna spre uşă, 
dar se opri şi şopti din nou: înainte de a intra, permiteți-mi să 
întreb dacă doriţi să vedeţi ceva anume în interior. 

Langdon, Sinskey şi Brüder se uitară unii la alții. 

— Da, răspunse Langdon în cele din urmă. Firește, sunt atâtea 
de văzut, dar, dacă s-ar putea, aș vrea să începem cu mormântul 
lui Enrico Dandolo. 

Mirsat îşi lăsă capul pe un umăr, ca și cum n-ar fi înţeles bine. 

— Îmi cer scuze... Doriţi să vedeţi... mormântul lui Dandolo? 

— Da. 

Turcul afişă o expresie siderată. 

— Dar, domnule... Mormântul lui Dandolo nu are nimic 
deosebit. Niciun simbol, nimic. Nu este cel mai interesant 
obiectiv de aici. 

— Îmi dau seama de acest lucru, replică Langdon politicos. Cu 
toate astea, v-am fi foarte recunoscători dacă ni l-aţi arăta. 

Mirsat îl studie câteva clipe, după care ridică privirea spre 
mozaicul de deasupra uşii, pe care îl admirase Langdon cu 
câteva secunde în urmă. Era o reprezentare din secolul al IX-lea a 
lui lisus Pantocrator - lisus ţinând în mâna stângă Noul 
Testament şi schițând o binecuvântare cu dreapta. 

Apoi, ca şi când înţelesese în sfârșit despre ce era vorba, 
Mirsat zâmbi cu un aer cunoscător şi începu să-și clatine amuzat 
degetul arătător. 

— Isteţ om! Foarte isteț! 

Langdon făcu ochii mari. 

— Poftim? 

— Nu vă faceți griji, domnule profesor, şopti ghidul pe un ton 
conspirativ. Nu voi spune nimănui pentru ce ați venit de fapt 
aici. 

Sinskey și Brüder se uitară nedumeriţi la Langdon. 

Profesorul nu reuși decât să ridice din umeri, aşteptând până 
ce Mirsat deschise ușa grea şi îi pofti înăuntru. 

CAPITOLUL 88 


A opta minune a lumii, aşa numeau unii entuziaști Sfânta 
Sofia, iar acum, aflat în interiorul ei, Langdon nu se simţea câtuşi 
de puţin tentat să-i contrazică. 

Intrând alături de ceilalți în sanctuarul colosal, Langdon își 
aminti că era nevoie de o singură clipă pentru ca vizitatorii să fie 
copleșiți de proporțiile sale magnifice. 

Interiorul era atât de grandios, încât chiar și marile catedrale 
ale Europei păleau în comparaţie cu el. Dimensiunile 
impresionante erau în parte rodul unei iluzii optice, un efect 
secundar al structurii de tip bizantin, cu un naos central care 
concentra tot spaţiul într-o singură incintă de formă pătrată, în 
loc să-l extindă pe cele patru braţe ale unei cruci, conform stilului 
adoptat la lăcaşurile de cult de mai târziu. 

„Construcţia asta este cu șapte sute de ani mai veche decât 
Notre-Dame”, își spuse Langdon. 

După ce-şi acordă un moment de răgaz pentru a se obişnui cu 
dimensiunile grandioase ale incintei, profesorul îşi ridică privirea 
spre cupola ei aurită. Din centru, patruzeci de nervuri radiau 
spre margini aidoma razelor de soare, coborând până la o arcadă 
circulară cu patruzeci de ferestre boltite. În timpul zilei, lumina 
care pătrundea prin ele se reflecta iar și iar în fragmentele de 
sticlă încastrate în mozaicul aurit, creând astfel acea 
„luminozitate mistică” pentru care Sfânta Sofia era celebră. 

Langdon văzuse o singură dată redată fidel pe pânză 
atmosfera acestei incinte aurite. „John Sanger Sargent”. Deloc 
surprinzător, pentru realizarea celebrei sale reprezentări a Sfintei 
Sofia, artistul american îşi limitase paleta la diverse nuanţe şi 

552 


tonuri ale unei singure culori. 

Auriu. 

Cupola strălucitoare, deseori numită „bolta cerească însăși”, 
era susținută de patru arce masive, fiecare dintre ele sprijinit pe o 
serie de semicupole şi timpane. Acești suporţi aveau dedesubt o 
altă serie de semicupole și arcade mai mici, creând efectul unei 
cascade de forme arhitecturale care se revarsă din ceruri spre 
pământ. 

Coborând în mod similar din cupolă, dar pe o rută mai 
directă, cabluri lungi susțineau o mare de candelabre 
strălucitoare ce păreau să plutească atât de aproape de 
pardoseală, încât vizitatorii mai înalți se temeau să nu se lovească 
de ele. În realitate, şi aceasta era o iluzie creată de dimensiunile 
generoase ale spaţiului, fiindcă niciunul dintre candelabre nu 
ajungea la mai puţin de patru metri de podea. 

La fel ca în cazul marilor sanctuare, proporţiile uriașe ale 
Sfintei Sofia aveau două scopuri. În primul rând, constituiau o 
dovadă a considerabilelor eforturi pe care omul era dispus să le 
facă pentru a i se închina lui Dumnezeu. În al doilea rând, era un 
fel de tratament de șoc pentru credincioşi - un spaţiu fizic 
impunător, astfel încât cei care intrau să se simtă mici, copleșiți, 
ființa lor şi importanța pe care o aveau în marele plan al 
universului reducându-se până la dimensiunea unui biet fir de 
praf în faţa Domnului... un atom în mâinile Creatorului. 

„Până ce omul nu devine un nimic, Dumnezeu nu poate face 
nimic din el”. Martin Luther rostise aceste cuvinte în secolul al 
XVI-lea, dar ideea existase în mentalul ctitorilor încă de la cele 
mai vechi exemple ale arhitecturii religioase. 

Langdon se uită către Sinskey şi Brüder, care priviseră în sus, 
iar acum îşi plecau ochii spre pământ. 

— lisuse! exclamă acesta din urmă. 

— Așa e! spuse Mirsat cu același entuziasm în glas. Și Allah, şi 
Mahomed! 

Langdon râse încetișor, iar ghidul îi arătă lui Brüder altarul 
principal, unde un mozaic înfățişându-l pe lisus era flancat de 
două discuri masive purtând numele Allah şi Mahomed scrise în 
arabă, cu o caligrafie ornată. 

— Din dorinţa de a le aminti vizitatorilor de destinațiile 
diferite ale acestui lăcaş sacru, le explică Mirsat, muzeul nostru 
expune concomitent atât iconografia creștină, din perioada în 
care Sfânta Sofia era o bazilică bizantină, cât şi iconografia 
islamică, din epoca în care a funcționat ca moschee. Şi, cu un 
zâmbet plin de mândrie, adăugă: În ciuda fricţiunilor dintre cele 
două religii în lumea de afară, nouă ni se pare că simbolurile lor 
se îmbină armonios. Știu că sunteţi de acord cu afirmaţia mea, 
domnule profesor! 

Langdon încuviinţă cu un gest ferm, amintindu-și că întreaga 
iconografie creştină fusese acoperită cu var atunci când Sfânta 
Sofia devenise moschee. Readucerea la lumină a simbolurilor 
creştine alături de cele musulmane crea un efect fascinant, mai cu 
seamă din pricină că stilurile şi sensibilităţile celor două tipuri de 
iconografie sunt total opuse. 

În vreme ce tradiţia creștină foloseşte imagini explicite ale 
divinității şi ale sfinților, islamul se axează pe caligrafie şi pe 
tipare geometrice menite să reprezinte frumusețea universului 
creat de Dumnezeu. Conform preceptelor islamice, numai Allah 
poate da viaţă, și, prin urmare, omul nu are voie să creeze 
imagini ale ființelor vii — nici ale divinului, nici ale oamenilor, 
nici măcar ale animalelor. 

Langdon își aminti cum încercase odată să le explice 

studenţilor săi acest concept: 

„Un Michelangelo musulman, spre exemplu, n-ar fi pictat 
niciodată chipul lui Dumnezeu pe bolta Capelei Sixtine, ci ar fi 
scris numele Domnului. Reprezentarea feței lui Dumnezeu ar fi 
fost considerată o blasfemie”. 

Şi încercase să le prezinte motivul. 

„Atât creştinismul, cât şi islamul sunt religii logocentrice — 
altfel spus, au în centru Cuvântul. În tradiţia creştină, Cuvântul a 
devenit trup, conform Evangheliei după loan: «Și Cuvântul s-a 
făcut trup şi s-a sălășluit între noi.» Prin urmare, era perfect 
acceptabil să înfățişezi Cuvântul sub chip omenesc. În tradiţia 
islamică însă, Cuvântul nu a devenit trup şi ca atare trebuie să 
rămână cuvânt... în majoritatea cazurilor, o reprezentare 
caligrafiată a numelor personajelor sacre ale islamului”. 

Unul dintre studenţi rezumase această istorie complexă într-o 
amuzantă notă marginală: „Creștinilor le plac fețele; musulmanii 
agreează cuvintele”. 

— Aici, în faţa dumneavoastră, continuă Mirsat cu un gest larg 
spre imensitatea muzeului, puteţi vedea o îmbinare unică a 
creştinismului cu islamul. 

Şi le arătă repede fuziunea simbolurilor în absida masivă, în 
primul rând Fecioara cu Pruncul privind în jos, spre un mihrab, 
nişa semicirculară care în orice moschee arată direcţia către 
Mecca. În apropiere o scară urca spre amvonul care amintea de 
cele de la care este rostită predica în bisericile creştine, dar era de 
fapt un minbar, platforma de pe care imamul conduce serviciul 
religios vinerea. În mod similar, structura ca o margaretă semăna 
cu loja corului la creştini, dar era de fapt un müezzin mahfili, o 
platformă înălțată pe care muezinul îngenunchează și rostește 
răspunsurile la rugăciunile imamului. 

— Între moschei şi catedrale există asemănări remarcabile, 
spuse Mirsat. Tradițiile orientale și cele occidentale nu sunt atât 
de diferite pe cât ați putea crede. 

— Mirsat! îl întrerupse Brüder pe un ton nerăbdător. Am vrea 
să vedem totuși mormântul lui Dandolo, dacă se poate. 

Ghidul se arătă ușor iritat, de parcă graba celuilalt era o lipsă 
de respect față de clădirea în care se aflau. 

— Da, întări Langdon. Îmi pare rău pentru această grabă, dar 
programul nostru este foarte strâns. 

— Bine, atunci, se resemnă Mirsat şi făcu semn spre un balcon 
înalt, în dreapta lor. Să mergem sus, ca să vedeți mormântul. 

— Sus? se miră Langdon. Dar Enrico Dandolo nu este 
înmormântat jos, în criptă? 

El îşi amintea bine mormântul, dar nu și unde anume în Sfânta 
Sofia se afla, şi îşi imaginase zonele subterane, întunecate, ale 
monumentului. 

Mirsat păru oarecum derutat de întrebarea lui. 

— Nu, domnule profesor, mormântul lui Enrico Dandolo este 
în mod cert la etaj. 


XXX 


„Ce mama dracului se întâmplă aici?” se întrebă Mirsat. 
Când Langdon ceruse să vadă mormântul dogelui, își spusese 
că solicitarea lui era un fel de pistă falsă. „Nimeni nu vrea să 

vadă mormântul lui Dandolo!” El presupusese că profesorul 
american dorea de fapt să se uite la misteriosul giuvaier aflat 
chiar alături — Mozaicul Deesis, un străvechi lisus Pantocrator 
care constituia una dintre cele mai enigmatice opere de artă din 
Sfânta Sofia. 


„Langdon se documentează despre mozaic și încearcă să fie 

discret în privinţa asta”, bănuise el, închipuindu-și că profesorul 
scria un articol secret despre Deesis. 

Acum însă, nu mai ştia ce să creadă. Fără îndoială, profesorul 
ştia bine că Mozaicul Deesis se afla la etaj, dar atunci de ce 
păruse atât de surprins? „Sau poate că într-adevăr caută 
mormântul lui Dandolo”. Nedumerit, Mirsat îi îndrumă către 
scară, trecând pe lângă una din cele două celebre urne de la 
Sfânta Sofia — un gigant cu capacitatea de peste o mie două sute 
de litri lucrat dintr-un singur bloc de marmură în perioada 
elenistică. 

Urcând treptele în tăcere alături de invitații săi, Mirsat începu 
să se simtă ușor descumpănit. Colegii lui Langdon nu păreau 
deloc cadre universitare. Unul dintre ei semăna a militar, fiind 
musculos și inflexibil, îmbrăcat în negru din cap până-n picioare. 
lar femeia cu părul argintiu... Mirsat avea impresia că o mai 
văzuse undeva. „Poate la televizor?” 

În mintea lui se contura bănuiala că scopul vizitei era altul 
decât cel declarat. „De ce au venit aici, de fapt?” 

— Încă un rând de trepte, le spuse el vesel când ajunseră pe 
palier. Sus vom vedea mormântul lui Enrico Dandolo şi, 
desigur... se întrerupse el privind spre Langdon, renumitul 
Mozaic Deesis. 

Nici măcar o tresărire. 

După toate aparențele, Langdon nu venise aici pentru mozaic. 
Şi el, şi ceilalți doi păreau să aibă o inexplicabilă idee fixă cu 
privire la mormântul lui Dandolo. 

CAPITOLUL 89 


În timp ce urca scările în spatele lui Mirsat, Langdon simţea că 
Brüder şi Sinskey erau îngrijorați. Într-adevăr, drumul până la 
etaj nu părea să aibă niciun sens. Cu ochii minţii vedea 
încontinuu grota din înregistrarea lui Zobrist... și imaginile din 
filmul documentar despre zonele inundate de sub Sfânta Sofia. 

„Trebuie să coborâm!” 

Dar, dacă acolo era amplasat mormântul dogelui, ei nu aveau 
de ales decât să urmeze indicaţiile lui Zobrist. „În museionul 
aurit al sfintei înțelepciuni să-ngenuncheațţi şi a voastre urechi de 
sol să lipiţi, s-ascultați susurul apei şiroind”. 

Când ajunseră în sfârşit la etaj, Mirsat îi conduse spre dreapta, 
pe marginea balconului care oferea o perspectivă superbă asupra 
întregului sanctuar. Langdon nici nu întoarse însă capul, 
păstrându-şi concentrarea. 

Mirsat vorbea de zor despre Mozaicul Deesis, dar el nu-l mai 
asculta. Deja vedea obiectivul vizat. 

Mormântul lui Dandolo. 

Era exact așa cum şi-l amintea el — un bloc rectangular de 
marmură albă încastrat în pardoseala din piatră lustruită și 
înconjurat de cordoane de protecţie. 

Langdon se apropie repede şi examină inscripția gravată. 


HENRICUS DANDOLO 


Imediat ce ajunseră şi ceilalţi, el trecu la acțiune, pășind peste 
cordonul de protecţie și oprindu-se exact în fața lespezii 
funerare. 

Mirsat protestă sonor, dar Langdon îşi văzu de treabă, 

lăsându-se în genunchi de parcă s-ar fi pregătit să se roage la 
picioarele dogelui trădător. 

Apoi, cu un gest care stârni strigăte oripilate din partea lui 
Mirsat, îşi puse palmele pe mormânt și se ghemui. În vreme ce-și 
apleca fruntea la podea, îşi dădu seama că arăta ca şi când s-ar fi 
prosternat spre Mecca. Mișcarea păru să-l stupefieze pe ghidul 
lor, care tăcu imediat. O liniște bruscă cuprinse întreaga 
construcție. 

Trăgând adânc aer în piept, Langdon întoarse capul spre 
dreapta și îşi lipi uşor urechea stângă de mormânt. Marmura era 
rece. 

Sunetul care se auzea răzbătând prin piatră era limpede ca 
lumina zilei. „Dumnezeule!” 

Finalul Infernului de Dante părea să răsune de dedesubt. Încet, 
Langdon întoarse capul, privind spre Briider și Sinskey. 

— Aud, şopti el. Susurul apei șiroind. 

Brüder sări peste cordon și se ghemui lângă Langdon ca să 
asculte. După o clipă, începu să dea din cap, convins. 

Acum, că auziseră apa curgând dedesubt, o singură întrebare 
rămăsese fără răspuns. „Încotro curge?” 

În mintea lui Langdon năvăliră imagini ale unei grote 
scufundate, scăldate într-o fantomatică lumină roșie... undeva 
sub ei. 


Adânc coborâți în palatul scufundat... 

Căci colo, în întuneric, monstrul htonian aşteaptă, 
cufundat în apele roşii-sângerii... 

Ale lagunei ce nu oglindește stele. 


Când se ridică şi păşi înapoi peste cordonul de protecţie, 
Langdon văzu că Mirsat îl privea încruntat, cu o expresie 

alarmată şi dezamăgită. Ghidul era cu aproape treizeci de 
centimetri mai scund decât el. 

— Mirsat, îmi pare rău. După cum vezi, situaţia este una cu 
totul neobișnuită. Nu am timp să-ți explic, dar trebuie să-ți pun o 
întrebare foarte importantă cu privire la clădirea în care ne aflăm. 

Turcul izbuti să încuviinţeze cu un gest moale. 

— Bine. 

— Aici, la mormântul lui Dandolo, se aude un fir de apă 
curgând undeva, sub piatră. Trebuie să ştim încotro curge. 

Mirsat clătină din cap. 

— Nu înțeleg. Sunetul apei poate fi auzit sub pardoseală 
pretutindeni în Sfânta Sofia. 

Oaspeţii săi încremeniră. 

— Da, continuă ghidul, mai ales când plouă. Sfânta Sofia are 
aproximativ zece mii de metri pătrați de acoperiș de pe care 
ploaia trebuie să se scurgă, şi uneori asta durează câteva zile. De 
obicei plouă din nou înainte ca scurgerea să fie completă. Sunetul 
apei şiroind se aude foarte des aici. Poate știți că Sfânta Sofia este 
amplasată pe uriașe caverne inundate. A fost chiar și un film 
documentar în care... 

— Da, da, îl întrerupse Langdon, dar ştii cumva dacă apa care 
se aude aici, la mormântul lui Dandolo, curge spre un loc anume? 

— Desigur. Curge spre același loc spre care se îndreaptă toată 
apa de pe Sfânta Sofia. Spre cisterna orașului. 

— Nu, declară Brüder, păşind şi el înapoi, peste cordon. Noi 
nu căutăm o cisternă, ci un spaţiu vast, subteran, în care sunt, 
eventual, coloane? 

— Da, replică Mirsat. Vechea cisternă a orașului corespunde 
perfect descrierii — un spațiu subteran vast, cu coloane. E chiar 
impresionantă. A fost construită în secolul al VI-lea pentru a 

adăposti rezervele de apă ale oraşului. Astăzi în ea mai e doar un 
strat cu puţin peste un metru, dar... 

— Unde e? îl întrerupse iar Briider şi vocea îi răsună în incinta 
goală. 

— Cisterna? întrebă Mirsat, cu o privire speriată. La o stradă 
distanţă de aici. Se numește Yerebatan Sarayi. 

„Sarayi? se miră Langdon. Ca în Topkapî Sarayi?” Pe drum 
văzuseră o sumedenie de indicatoare către Palatul Topkapi. 

— Dar... sarayi nu înseamnă „palat”? 

— Ba da. Numele cisternei este Yerebatan Sarayi, adică palatul 
scufundat. 


561 


CAPITOLUL 90 


Ploaia cădea în valuri când Elizabeth Sinskey ieşi în fugă din 
Sfânta Sofia, urmată de Langdon, de Briider și de ghidul lor 
stupefiat, Mirsat. 

„Adânc coborâţi în palatul scufundat”, îşi repetă ea. 

Vechea cisternă a orașului, Yerebatan Sarayi, se afla puţin spre 
nord și spre Moscheea Albastră. Mirsat le deschidea drumul. 

Sinskey nu avusese de ales decât să-i spună ghidului cine erau 
şi că se grăbeau să contracareze o posibilă criză medicală în 
interiorul palatului scufundat. 

— Pe aici! strigă Mirsat, conducându-i prin parcul cufundat în 
întuneric. Silueta monumentală a Sfintei Sofia rămăsese în urma 
lor, iar în față scânteiau minaretele ca de basm ale Moscheii 
Albastre. 

Ţinând pasul cu Sinskey, Brüder striga în telefonul mobil, 
punându-și oamenii la curent cu ultimele veşti şi cerându-le să 
vină la intrarea în cisternă. 

— Se pare că Zobrist a ţintit rezervele de apă ale oraşului, 
spuse el cu răsuflarea tăiată. Voi avea nevoie de planul tuturor 
conductelor care vin şi pleacă din cisternă. Vom declanșa 
protocoalele de izolare și anihilare. Avem nevoie de bariere 
chimice și fizice, plus pompe de vid... 

— Aşteptaţi! interveni Mirsat. M-aţi înţeles greşit. Cisterna nu 
înmagazinează rezervele de apă ale orașului. Nu mai face asta de 
mult! 

Brüder lăsă telefonul jos, încruntându-se la ghid. 

— Ce spui?! 

— În vremurile străvechi, cisterna adăpostea rezervele de apă. 

Dar acum, nu. Ne-am modernizat. 

Brüder se opri sub un copac cu ramuri dese, iar ceilalți se 
opriră odată cu el. 

— Mirsat, interveni Sinskey, ești sigur că nimeni nu mai bea 
astăzi apă din cisternă? 

— Sigur că nu mai bea! Apa pur şi simplu stă acolo... 
infiltrându-se până la urmă în sol. 

Sinskey, Langdon şi Brüder schimbară priviri neliniştite. 
Directoarea OMS nu ştia dacă ar trebui să se simtă ușurată sau, 
dimpotrivă, şi mai îngrijorată. „Dacă nimeni nu vine în contact 
cu apa în mod regulat, de ce a ales Zobrist s-o contamineze?” 

— Când ne-am modernizat reţeaua de alimentare cu apă, 
acum câteva decenii, le explică Mirsat, cisterna a ieșit din uz şi a 
devenit un fel de lac mare într-o incintă subterană. Astăzi nu mai 
e decât o atracție turistică, adăugă el, ridicând din umeri. 

Sinskey se răsuci spre ghid. „O atracţie turistică?!” 

— Stai puţin... Adică oamenii pot coborî acolo? În cisternă? 

— Fireşte! Mii de turişti o vizitează zilnic. Sala este 
impresionantă. Există platforme de lemn peste apă... şi chiar o 
cafenea. Ventilaţia e limitată, așa că înăuntru este oarecum umed 
și înăbuşitor, însă ca obiectiv turistic cisterna atrage mulți 
vizitatori. 

Sinskey privi spre Briider; era limpede că amândoi se gândeau 
la acelaşi lucru — o grotă întunecată, umedă, cu apă stătătoare în 
care un agent patogen se dezvolta. lar prezența platformelor pe 
care turiştii se plimbau de dimineața până seara, imediat 
deasupra apei, nu făcea decât să intensifice coșmarul. 

— A creat un bioaerosol, spuse Brüder. 

Directoarea OMS încuviință, plecându-și fruntea. 

— Și asta ce înseamnă? întrebă Langdon. 


563 


— Înseamnă, răspunse Briider, că agentul patogen poate fi 
transmis pe cale aeriană. 

Profesorul rămase tăcut, pentru ceilalți fiind limpede că 
începea să sesizeze potenţiala amploare a crizei cu care se 
confruntau. 

Sinskey se gândea de la o vreme la scenariul unui agent 
patogen cu transmitere aeriană, dar când încă mai crezuse că 
cisterna era sursa de apă a oraşului, sperase că, poate, Zobrist 
alesese un germen patologic cu transmitere acvatică. Bacteriile 
care trăiau în apă erau robuste și rezistente la intemperii, însă 
totodată diseminarea lor era lentă. 

Germenii aeropurtaţi se împrăștiau repede. 

Foarte repede. 

— Dacă este aeropurtat, continuă Briider, probabil e de natură 
virală. 

„Un virus, într-adevăr, îşi spuse Sinskey. Agentul patogen cu 
cea mai rapidă răspândire pe care l-ar fi putut alege Zobrist”. 

Eliberarea în apă a unui virus aeropurtat era ceva neobișnuit, 
dar existau numeroase forme de viață care incubau în mediu 
lichid şi apoi îşi continuau existenţa în aer — țânțari, mucegaiuri, 
bacteria care provoca legioneloza, micotoxine, algele roșii, chiar 
și omul. Sinskey își imagină virusul răspândindu-se în „laguna” 
cisternei... şi apoi stropii fini de apă infectată ridicându-se în 
aerul umed. 

Mirsat se uita cu un aer neliniștit undeva dincolo de o stradă 
blocată de un șir de vehicule. Sinskey îi urmări privirea şi zări o 
clădire joasă din cărămidă alb cu roşu, prin a cărei ușă deschisă 
se vedea o scară. O mulțime de oameni elegant îmbrăcați păreau 
să aştepte afară, sub umbrele, în vreme ce un portar controla 
fluxul de oaspeţi care coborau treptele. 

„Să fie un fel de club de dans la vreun subsol?” 

Dar apoi văzu inscripţia scrisă cu auriu pe clădire și inima i se 
strânse în piept. Dacă nu cumva clubul se numea Cisterna şi 
fusese construit în anul 523 d.C., Mirsat avea motive să fie 
îngrijorat. 

— Palatul scufundat... bâigui ghidul. Se pare că... în seara asta 
găzduieşte un concert. 

Sinskey îl privi nevenindu-i să creadă. 

— Un concert în cisternă?! 

— Este un spaţiu vast, închis, replică el, şi funcționează adesea 
ca un centru cultural. 

Brüder auzise destul. O luă la fugă spre clădire, strecurându- 
se printre pietonii şi maşinile de pe bulevardul Alemdar. Ceilalți 
îi urmară exemplul fără să mai piardă vremea. 

Când ajunseră la intrarea în cisternă, observară că uşa era 
blocată de un grup de spectatori care aşteptau să intre — doi 
turiști ținându-se de mână, trei femei în burka tradițională și un 
bărbat în smoching. Stăteau toți chiar în prag, încercând să se 
adăpostească de ploaie. 

Dinăuntru răsunau acordurile unei piese clasice. „Berlioz”, 
bănui Sinskey după orchestraţia specifică; însă indiferent ce era, 
părea nelalocul ei aici, pe străzile Istanbulului. 

Apropiindu-se de intrare, simţi un val de aer cald venind de 
pe scări, din spaţiul acela de sub pământ. Odată cu sunetul 
viorilor, la suprafaţă răzbătea și izul inconfundabil de umiditate 
și grupuri mari de oameni - ceea ce-i spori lui Sinskey 
presentimentele negre. 

De îndată ce câţiva turiști urcară scările, vorbind veseli între ei 
şi ieşind în ploaie, portarul permise accesul următorului grup. 

Brüder dădu să intre, dar funcţionarul îl opri cu un gest 

politicos al mâinii. 

— O clipă, domnule. Deocamdată, nu mai e loc în cisternă. 
Doar un minut și un alt vizitator va ieşi. Vă mulțumesc. 

Brüder părea gata să intre cu forța, dar Sinskey puse o mână 
pe umărul lui şi îl trase într-o parte. 

— Aşteaptă! Echipa e pe drum; oricum, nu poţi căuta aici 
singur. Cisterna este enormă, îi spuse ea, arătând o plăcuță 
prinsă pe zid. 

Textul descria o sală subterană de dimensiunile unei catedrale, 
lungă aproape cât două terenuri de fotbal puse cap la cap, cu 
plafonul de aproape nouă mii de metri pătraţi susținut de trei 
sute treizeci şi şase de coloane din marmură. 

— Uitați-vă la asta, spuse Langdon de la câţiva metri 
depărtare. N-o să vă vină să credeți! 

Sinskey se întoarse şi văzu ce-i arăta profesorul — afișul unui 
concert lipit pe perete. 

„Oh, Dumnezeule mare!” 

Directoarea OMS identificase corect stilul muzical ca fiind 
unul romantic, dar piesa interpretată nu fusese compusă de 
Berlioz, ci de un alt corifeu al romantismului — Franz Liszt. 

În seara aceea, în sala din adâncurile pământului, Orchestra 
Simfonică de Stat din Istanbul interpreta una dintre cele mai 
cunoscute lucrări ale lui Liszt: Simfonia Dante — o compoziţie 
inspirată de călătoria poetului florentin prin infern. 

— Simfonia este interpretată aici în fiecare seară timp de o 
săptămână, spuse Langdon, citind textul scris pe afiș cu litere 
mărunte. Este un concert gratuit. Sponsorizat de o persoană 
anonimă. 

Sinskey avea o bănuială privind identitatea generosului 
sponsor. După toate aparențele, flerul pentru dramatism al lui 

Bertrand Zobrist avea totodată o eficientă aplicabilitate practică. 
Săptămâna de concerte gratuite avea să atragă în cisternă mult 
mai mulți turişti decât de obicei, într-o incintă aglomerată... unde 
vor respira aer contaminat, după care se vor întoarce la casele lor, 
unii în Turcia, alţii peste graniţă. 

— Domnule! strigă portarul către Brüder. Avem loc pentru 
încă două persoane. 

Agentul se întoarse spre Sinskey: 

— Chemaţi autorităţile. Indiferent ce vom găsi aici, vom avea 
nevoie de sprijin. Când va sosi echipa mea, să ia legătura cu mine 
pentru a-i pune la curent. Eu cobor să văd dacă-mi pot da seama 
unde a fixat Zobrist chestia aceea. 

— Fără o mască de protecție? replică Sinskey. Nu știm sigur că 
recipientul Solublon este încă intact. 

Briider se încruntă și ridică o mână în aerul cald care sufla de 
Jos. 

— Nu-mi place să spun asta, dar, dacă deja contagiunea s-a 
produs, bănuiesc că toată lumea din oraș este oricum infectată. 

Sinskey se gândise la același lucru, dar ezitase să recunoască 
de față cu Langdon şi Mirsat. 

— Și, în plus, adăugă Brüder, am văzut eu ce se întâmplă cu 
mulțimile de oameni când apare echipa mea, cu costume și măști 
de protecţie. Aici s-ar isca o panică generalizată şi lumea s-ar 
călca în picioare. 

Directoarea OMS decise să meargă pe mâna lui Briider. La 
urma urmei, el era specialistul şi mai fusese în situații 
asemănătoare. 

— Singura opţiune realistă, continuă el, este să presupunem că 
nu există încă niciun pericol acolo, jos, şi să creăm un scenariu 
pentru a controla situaţia. 

— Bine, acceptă Sinskey. Daţi-i drumul. 

— Mai este o problemă, interveni Langdon. Cum rămâne cu 
Sienna? 

— Ce-i cu ea? întrebă Brüder. 

— Oricare ar fi intenţiile ei, se pricepe foarte bine la limbile 
străine şi e posibil să vorbească puţin turca. 

— Și? 

— Ea ştie că poemul face referire la „palatul scufundat”, iar în 
turcă, expresia asta trimite direct... aici, încheie Langdon arătând 
cu mâna spre numele Yerebatan Sarayi scris deasupra intrării. 

— Într-adevăr, spuse Sinskey descurajată. Se poate să-și fi dat 
seama de asta și să nu mai fi trecut întâi pe la Sfânta Sofia. 

Brüder își întoarse privirea spre ușa deschisă și înjură în gând. 

— Bun, poate este acolo jos şi are de gând să spargă 
recipientul Solublon înainte să-l putem izola noi, dar cel puţin nu 
a ajuns aici de mult timp. Zona e uriaşă și probabil că ea n-are 
idee unde să caute, iar cu atâția oameni în jur, îmi închipui că nu 
poate pur şi simplu să sară în apă neobservată. 

— Domnule! strigă din nou portarul. Doriţi să intraţi acum? 

Agentul văzu un alt grup de amatori de muzică apropiindu-se 
şi schiță un semn din cap că da, va intra imediat. 

— Vin cu dumneavoastră, declară Langdon. 

Brüder se întoarse spre el. 

— În niciun caz! 

Langdon însă ripostă pe un ton care nu lăsa loc de negociere. 

— Agent Brüder, unul dintre motivele pentru care am ajuns în 
situația asta este că Sienna s-a folosit de mine toată ziua. Aşa cum 
ați spus, e posibil ca toți să fim deja infectați. Vin să vă ajut fie că 
vreţi, fie că nu. 

Brüder se uită la el o clipă şi în cele din urmă se resemnă. 

XXX 


Când intră şi începu să coboare scara în spatele lui Brüder, 
Langdon simţi valul de aer cald ridicându-se spre ei din 
măruntaiele cisternei. Adierea umedă purta cu ea acorduri ale 
Simfoniei Dante, dar şi un miros familiar, şi totuşi inefabil... acela 
al unor mase mari de oameni înghesuite într-un spaţiu închis. 

Deodată, avu impresia că un linţoliu spectral îl învăluie, de 
parcă degetele lungi ale unei mâini nevăzute se ridicau din 
adâncul pământului, prefirându-i-se pe piele. 

„Muzica”. 

Corul - o sută de voci la unison — intona un fragment 
cunoscut, articulând clar fiece silabă a textului lui Dante. 

Lasciate ogni speranza, voi ch'entrate. 

Cele șase cuvinte — cel mai des citate din întregul poem 
dantesc, se înălțau din adâncul cisternei aidoma duhorii 
abominabile a morții. 

Acompaniat de corni şi de trompete, corul rosti iarăşi 
avertismentul. 

Lasciate ogni speranza, voi ch'entrate! 

„Lăsaţi orice speranță, voi care intrați aici 

CAPITOLUL 91 


Scăldată într-o lumină roșie, caverna subterană răsuna în 
acordurile muzicii de inspiraţie infernală - vaierul vocilor, 
bocetul disonant al coardelor și zăngănitul profund al timpanelor 
se reverberau în sală aidoma undelor unui seism. 

Atât cât putea răzbate cu privirea, Langdon văzu că solul 
acestei lumi subpământene era acoperit de un strat sticlos de apă 
— întunecată, nemișcată, placidă — ca o pojghiţă de gheaţă neagră 
pe un lac din New England. 

„Laguna ce nu oglindește stele”. 

Înălțându-se din apă, meticulos dispuse în șiruri aparent 
nesfârşite, sute de coloane dorice înalte fiecare de câte nouă metri 
susțineau plafonul boltit al sălii. Coloanele erau luminate de jos 
de o serie de spoturi individuale, creând astfel iluzia 
suprarealistă a unei păduri de trunchiuri ce răsăreau din lumină 
și se ridicau spre întuneric, ca un fel de truc magic în oglindă. 

Langdon și Brüder se opriră în capătul scărilor, împietriţi o 
clipă de caverna spectrală care se deschidea în faţa lor. Sala însăși 
părea să emane o strălucire roşiatică și, privind pretutindeni în 
jurul lui, Langdon își dădu seama că respiră cât mai superficial 
posibil. 

Aerul de aici părea mai greu decât își închipuise. Concertul 
era în plină desfășurare pe undeva pe la mijlocul sălii, iar 
publicul şedea pe o rețea de platforme. Mai multe sute de 
spectatori erau așezați în cercuri concentrice dispuse în jurul 
orchestrei, iar alții, cam o sută, pe margini. Câţiva își găsiseră loc 
pe platformele de trecere din apropiere, unde stăteau rezemaţi de 
balustradele solide şi priveau în jos, în apă, în timp ce ascultau 

muzica. 

Langdon trecu în revistă marea de siluete amorfe, căutând-o 
pe Sienna. Dar n-o zări nicăieri. Văzu însă oameni în 
smochinguri, rochii, sariuri, burka şi chiar turişti în pantaloni 
scurți şi tricouri. Acest eșantion al populaţiei lumii scăldat în 
lumina stacojie îi aminti lui Langdon de participanţii la cine ştie 
ce stranie ceremonie ocultă. 

„Dacă Sienna este aici, realiză el, ne va fi aproape imposibil s-o 
remarcăm”. 

În clipa aceea, un bărbat solid trecu pe lângă ei şi urcă scările, 
tuşind. Brüder se întoarse şi-l privi, studiindu-l cu atenţie. 
Langdon simţi o uşoară gâdilătură în gât, dar își spuse că e doar 
rodul imaginaţiei. 

Brüder făcu încă un pas pe platforma din lemn, cântărind 
diversele opţiuni pe care le aveau. Calea care se întindea înaintea 
lor semăna cu intrarea în labirintul Minotaurului. Platforma pe 
care se aflau se ramifica în alte trei câțiva metri mai departe, 
fiecare ramură despărțindu-se apoi în mai multe şi creând astfel 
o rețea suspendată deasupra apei, cotind printre coloane şi 
şerpuind mai departe, în întuneric. 

„Mă pomenii într-o pădure deasă, îşi aminti Langdon primul 
cânt al capodoperei lui Dante, căci rătăcind pierdusem calea 
dreaptă”. 

Aplecându-se peste balustradă, profesorul privi în apă. Era 
adâncă de puţin peste un metru și surprinzător de limpede. 
Dalele din pardoseală erau clar vizibile, acoperite de un strat 
subţire de mâl. 

Brüder aruncă rapid o privire spre apă, îşi drese glasul şi apoi 
își ridică din nou ochii spre sala imensă. 

— Vi se pare că există aici ceva care seamănă cu zona din 

înregistrarea video a lui Zobrist? 

„Totul”, replică Langdon în gând, privind zidurile umede din 
jurul lor. Făcu un semn cu mâna spre cel mai îndepărtat colț al 
sălii, mult spre dreapta, departe de platforma orchestrei. 

— Bănuiesc că e pe acolo pe undeva. 

Brüder încuviință: 

— Aşa îmi spune şi mie flerul. 

Porniră amândoi grăbiţi pe platformă, cotind pe braţul ei 
drept şi îndepărtându-se astfel de mulțime, spre cel mai izolat 
ungher al palatului scufundat. 

În timp ce mergeau, Langdon realiză cât de uşor i-ar fi cuiva 
să se ascundă aici peste noapte, fără să fie văzut. Exact așa ar fi 
putut face Zobrist pentru a-şi filma clipul video. Dar, fireşte, dacă 
sponsorizase cu atâta generozitate concertele din această 
săptămână, ar fi putut la fel de bine să solicite câteva minute de 
intimitate în cisternă. 

„Nu că ar mai conta acum!” 

Brüder păşea mai repede, ca şi când ar fi ţinut subconștient 
ritmul cu tempoul muzicii, care se accelerase într-o cascadă de 
semitonuri descendente. 

„Dante şi Virgiliu coborând în infern”. 

Langdon studie cu priviri intense zidurile acoperite de mușchi 
din dreapta lor, încercând să găsească o asemănare cu ceea ce 
văzuseră în înregistrare. La fiecare nouă bifurcaţie a platformei 
coteau la dreapta, tot mai departe de mulțime, îndreptându-se 
spre extremitatea cavernei. Uitându-se în spate, profesorul 
constată cu uimire că străbătuseră o distanţă considerabilă. 

Aproape că alergau acum, trecând pe lângă câţiva vizitatori, 
dar, când ajunseră în cel mai îndepărtat punct al cisternei, deja 
nu mai era nimeni pe lângă ei. 

Brüder şi Langdon erau singuri. 

— Mie totul mi se pare la fel! exclamă agentul cu disperare în 
glas. De unde începem? 

Langdon îi împărtăşea frustrarea. Îşi amintea bine imaginile 
din înregistrare, dar nimic de aici nu ieşea în evidenţă. 

Fără a se opri, începu să citească plăcuţele informative palid 
luminate montate ici şi colo de-a lungul platformelor. Pe una era 
menționată capacitatea de optzeci de mii de metri cubi a sălii. 
Alta atrăgea atenţia asupra unei coloane diferite de celelalte, 
furate de la o construcție din apropiere. O a treia prezenta o 
schiță a unei sculpturi antice care se erodase și deja nu se mai 
vedea — Ochiul găinii înlăcrimate, care plângea pentru toţi sclavii 
care pieriseră lucrând la construirea cisternei. 

În mod ciudat, o plăcută pe care era scris un singur cuvânt îl 
făcu pe Langdon să se oprească brusc. 

Brüder se opri și el şi se întoarse. 

— Ce s-a întâmplat? 

Profesorul îi arătă. 

Pe plăcuţă, însoţit de o săgeată direcțională, se putea citi 
numele uneia dintre temutele Gorgone — un monstru feminin. 


MEDUZA 


Brüder citi şi ridică din umeri. 

— Şi ce-i cu asta? 

Langdon își simţea inima bătând repede în piept. Ştia că 
Meduza nu era doar monstrul cu șerpi în loc de păr, care îi putea 
transforma în stane de piatră pe toți cei care o priveau, ci şi un 
membru al panteonului grec de spirite subterane... o categorie 
aparte cunoscută ca monștri htonieni. 


Adânc coborâți în palatul scufundat... 

Căci colo, în întuneric, monstrul htonian aşteaptă... 


„Ea ne arată drumul”, își dădu el seama şi o luă la fugă mai 
departe, pe platformă. Brüder abia dacă izbutea să ţină pasul cu 
el în întuneric, urmând indicatoarele către Meduză. Într-un 
târziu, Langdon ajunse în capăt, la o mică platformă de 
observaţie aproape de baza zidului din dreapta al cisternei. 

Şi acolo, în fața lui, văzu ceva incredibil. 

Un bloc colosal de marmură sculptată se ridica din apă — capul 
Meduzei, cu șerpi încovrigaţi în loc de păr. Mai bizar decât 
simpla ei prezenţă aici era faptul că ţeasta fusese amplasată cu 
susul în jos. 

„Răsturnată precum cei damnaţi”, își spuse Langdon, 
amintindu-și La Mappa dell'Inferno a lui Botticelli și păcătoşii pe 
care el îi reprezentase în Malebolge cu picioarele în sus şi capul 
în jos. 

Brüder ajunse lângă el cu răsuflarea tăiată şi se opri uitându-se 
la capul răsturnat al Meduzei cu o expresie stupefiată. 

Langdon bănuia că sculptura, care servea acum drept bază a 
uneia dintre coloane, fusese furată probabil de altundeva și 
folosită aici ca material de construcție ieftin. Motivul poziţiei 
inversate era, fără îndoială, credinţa superstițioasă că astfel îi vor 
fi anihilate puterile malefice. Chiar și așa însă, Langdon nu se 
putea elibera de valul de gânduri sinistre care îl copleşeau. 

„Infernul lui Dante. Finalul. Centrul pământului. Unde 
gravitația se inversează. lar susul devine jos”. 

Presimţirile negre îi făceau pielea de găină, dar se forță să 
străbată cu privirea prin pâcla stacojie care înconjura capul 
sculptat. Cea mai mare parte a părului plin de şerpi al Meduzei 
era sub apă, dar ochii îi erau deasupra, privind spre stânga, peste 
lagună. 

Temător, Langdon se aplecă peste balustradă și întoarse capul, 
urmărind privirea sculpturii spre familiarul colț pustiu al 
palatului scufundat. 

Şi în clipa aceea ştiu. 

Aici era locul. 

Zona zero a lui Zobrist. 

CAPITOLUL 92 


Agentul Briider se strecură fără zgomot pe sub balustradă, 
lăsându-se să alunece în apa care-i venea până la piept. Hainele i 
se îmbibară și el își simți mușchii încordându-se pentru a face 
faţă temperaturii scăzute. Pardoseala cisternei era lunecoasă sub 
ghetele lui, însă părea solidă. Rămase o clipă nemișcat, 
orientându-se și privind cercurile concentrice îndepărtându-se de 
trupul lui pe oglinda apei ca niște mici unde de șoc. 

Timp de câteva secunde, Brüder nu mai respiră. „Mişcă-te 
încet, își zise. Nu crea turbulente”. 

Sus, pe platformă, Langdon stătea lipit de balustradă şi cerceta 
zona înconjurătoare. 

— E totul în regulă, şopti el. Nimeni nu te vede. 

Brüder se întoarse cu fața spre uriaşul cap răsturnat al 
Meduzei, bine luminat de un spot roșiatic. Acum, că ajunsese la 
același nivel cu el, monstrul din marmură părea şi mai mare. 

— Urmăreşte privirea Meduzei peste lagună, îi șopti Langdon. 
Zobrist avea un fler deosebit pentru dramatism și simboluri... Nu 
m-ar mira dacă și-ar fi amplasat creația exact în direcţia uităturii 
letale a monstrului. 

„Minţile mari gândesc la fel”. Brüder era recunoscător acum 
că profesorul insistase să coboare împreună cu el; experienţa pe 
care o avea îl îndrumase aproape imediat spre acest colț 
îndepărtat al cisternei. 

În timp ce acordurile Simfoniei Dante continuau să răsune în 
depărtare, Brüder își scoase lanterna de buzunar Tovatec, 
rezistentă la apă, o cufundă şi acţionă comutatorul. Un fascicul 
strălucitor de lumină albă străpunse apa, coborând până pe 

fundul cisternei. 

„Uşor, îşi aminti el. Să nu deranjezi nimic!” 

Fără un cuvânt, începu să înainteze precaut, pășind încet, 
legănând metodic lanterna înainte și-napoi, ca un căutător de 
mine subacvatice. 

Lipit de balustradă, Langdon începu să simtă o îngrijorătoare 
înțepătură în gât. În ciuda umidității, i se părea că aerul din 
cisternă avea iz de stătut şi era sărac în oxigen. Privindu-l pe 
Brüder cum înaintează atent în lagună, încercă să se asigure că 
totul avea să fie bine. 

„Am ajuns la timp. 

Totul e intact. 

Echipa lui Briider poate controla situația”. 

Şi totuşi, stătea ca pe ace. Suferind de claustrofobie de mic, știa 
că nu s-ar fi simţit în largul lui aici, jos, indiferent de 
circumstanţe. „E ceva care are legătură cu miile de tone de 
pământ de deasupra mea... susținute doar de niște coloane 
măcinate de ani”. 

Îşi alungă ideea din minte şi mai privi o dată în spate, 
asigurându-se că nimeni nu le acorda o atenţie nedorită. 

„Nimic”. 

Singurele persoane din apropiere stăteau pe diverse alte 
platforme și se uitau în direcție opusă, spre orchestră. Nimeni nu 
părea să-l fi observat pe Brüder înaintând ușor prin apă în acest 
colț îndepărtat al cisternei. 

Langdon își întoarse privirea spre agentul SSR. Raza 
scufundată a lanternei sale se legăna fantomatic înaintea lui, 
luminându-i drumul. Deodată, cu colțul ochiului surprinse o 

mișcare în stânga — o siluetă neagră ridicându-se din apă în fața 
lui Brüder. Răsucindu-se pe călcâie, încercă să străpungă 
întunericul cu privirea, aşteptându-se pe jumătate să vadă cine 
ştie ce monstru acvatic apărând din adâncuri. 

Brüder se oprise, probabil observând și el silueta. 

În colţul îndepărtat, o formă neagră, tremurătoare, se profila 
pe perete, înaltă de aproape nouă metri. Silueta spectrală semăna 
perfect cu aceea a doctorului de ciumă din înregistrarea lui 
Zobrist. 

„E o umbră, realiză Langdon, răsuflând ușurat. E umbra lui 
Brüder”. 

Umbra fusese proiectată de agent când trecuse prin dreptul 
unui spot luminos cufundat în apă, exact aşa cum se petrecuse cu 
umbra lui Zobrist în clipul video. 

— Ăsta e locul! strigă el către agent. Eşti aproape. 

Brüder încuviinţă cu o mișcare scurtă a capului şi continuă să 
înainteze în lagună. Langdon încercă să ţină pasul cu el, 
deplasându-se pe lângă balustradă. Nu peste mult timp, mai 
aruncă în fugă o privire spre orchestră, pentru a se asigura că 
agentul nu fusese observat. 

Nimic. 

Când îşi întoarse ochii spre colțul lagunei, o scânteiere de 
lumină reflectată îi atrase privirea pe platformă, la picioarele lui. 
Se uită în jos și văzu o bălticică roşie. 

Sânge. 

Şi ciudat era că Langdon stătea în el. 

„Sângele meu?” 

Nu simţea nicio durere, dar începu să se pipăie disperat în 
căutarea unei răni sau a unei posibile reacţii la vreo toxină din 
aer. Își atinse nasul, asigurându-se că nu sângerează, apoi 

unghiile, urechile... 

Nedumerit, privi în jur, constatând că, într-adevăr, era singur 
pe platformă. 

Se uită din nou la balta roșie şi de această dată remarcă un 
firişor scurgându-se în lungul platformei şi adunându-se la 
picioarele lui. După câte se părea, lichidul roşu venea de undeva 
din față, şiroind pe o zonă înclinată a scândurii. 

„Cineva e rănit acolo”, își spuse el. Se uită rapid spre Briider, 
care se apropia de centrul lagunei. 

Langdon păși în grabă pe platformă, urmând firul. În vreme ce 
înaintă spre capăt, pârâiaşul se lățea, curgând liber. „Ce mai e și 
asta?” Deja firul se transformase într-un mic șuvoi. Începu să 
alerge paralel cu sângele până la perete, unde platforma se 
sfârșea. 

Punct mort. 

Bâjbâind prin întuneric, găsi o baltă considerabilă de un roșu 
licăritor, de parcă cineva tocmai fusese măcelărit acolo. 

În clipa aceea, văzând lichidul roșu picurând de pe platformă 
în cisternă, își dădu seama că presupunerea sa iniţială fusese 
greșită. 

„Nu e sânge”. 

Luminile roşii din incinta aceea vastă, în combinaţie cu nuanța 
roșiatică a platformei, confereau picăturilor limpezi o nuanță 
stacojie. 

„E doar apă!” 

În loc să-i aducă liniştea dorită, constatarea îi stârni un 
sentiment de frică pură. Se holbă la baltă, zărind stropi pe 
balustradă... şi urme de pași pe jos. 

„Cineva a ieşit din apă pe aici”. 

Se răsuci pe călcâie ca să-l strige pe Briider, dar agentul era 

prea departe, iar simfonia se transformase într-un fortissimo de 
alămuri și timpane. Zgomotul era asurzitor. Deodată, simţi o 
prezenţă lângă el. 

„Nu mai sunt singur aici”. 

Mişcându-se cu încetinitorul parcă, Langdon se întoarse spre 
zidul în care se sfârșea platforma. La trei metri distanţă, învăluită 
în penumbră, izbuti să discearnă o formă rotunjită, ca un bolovan 
învelit într-o țesătură neagră, care picura formând un ochi de 
apă. Forma era neclintită. 

Şi apoi se mișcă. 

Silueta se alungi, capul lipsit de trăsături ridicându-se din 
poziția aplecată. 

„O persoană înfăşurată într-o burka neagră”, îşi dădu el 
seama. 

Veșmântul islamic tradiţional nu lăsa să se vadă niciun 
centimetru de piele, dar când capul în văluri se întoarse spre el, 
doi ochi se materializară, privind prin fanta îngustă a 
acoperământului și fixându-se asupra lui. 

Şi în momentul acela știu. 

Sienna Brooks ţâşni din ascunzătoarea ei. Dintr-un singur pas 
acceleră în sprint, năpustindu-se spre Langdon și doborându-l la 
pământ în vreme ce continuă să alerge pe platformă. 

CAPITOLUL 93 


În largul lagunei, Briider se oprise brusc. Fasciculul lanternei 
Tovatec surprinsese o strălucire de metal undeva în faţă, pe 
pardoseala cisternei. 

Abia îndrăznind să respire, făcu încă un pas, atent să nu 
tulbure apa. Prin suprafaţa ei sticloasă putea vedea acum un 
dreptunghi îngust din titan, prins pe dalele de piatră. 

„Placa lui Zobrist”. 

Apa era atât de limpede, încât aproape că puteai citi data zilei 
de mâine și textul care o însoțea: 


ÎN ACEST LOC, LA ACEASTĂ DATĂ. 
LUMEA S-A SCHIMBAT PENTRU TOTDEAUNA. 


„S-o crezi tu, îşi zise Brüder tot mai încrezător. Mai avem 
câteva ore până mâine, ca să oprim toată nebunia asta”. 

Amintindu-și înregistrarea lui Zobrist, înclină ușor raza 
lanternei spre stânga plăcii, căutând recipientul Solublon prins 
de fund. Fasciculul lumină apa întunecată, iar el își miji 
nedumerit ochii. 

„Niciun recipient”. 

Mută lanterna mai spre stânga, exact în locul în care săculețul 
apăruse în înregistrare. 

Tot nimic. 

„Dar... era chiar aici!” 

Brüder își încleștă maxilarele și mai făcu un pas în faţă, 
plimbând încet fasciculul luminos pe întreaga zonă. 

Nu era niciun recipient. Doar placa. 

Pentru o fracțiune de secundă, își spuse că, poate, la fel ca 

atâtea altele astăzi, şi această ameninţare era doar un bluf, o 
iluzie. 

„Să fi fost totul o farsă?! 

A vrut Zobrist doar să ne sperie?” 

Şi atunci o văzu. 

În stânga plăcii, abia vizibilă pe fundul cisternei, zăcea moale 
şi nemişcată o sfoară. Părea doar un viermișor mort în apă. La 
capătul ei se vedea o clemă mică din plastic de care atârnau 
câteva fragmente de Solublon. 

Brüder rămase cu ochii aţintiți la restul săculeţului 
transparent. Atârna de capătul sforii ca nodul rupt al unui balon 
spart. 

Adevărul i se contură încet în minte. 

„Am ajuns prea târziu”. 

Îşi imagină  săculețul scufundat  dizolvându-se şi 
destrămându-se... conținutul său letal răspândindu-se în apă... și 
ridicându-se la suprafaţa lagunei. 

Cu un deget tremurător, stinse lanterna și rămase o clipă 
acolo, în întuneric, încercând să-și adune gândurile. 

Care se transformară rapid într-o rugăciune. 


Edd 


„Dumnezeu să ne ajute pe toți 

— Agent Briider, repetă! strigă Sinskey în stația radio, 
coborând pe jumătate treptele spre cisternă în încercarea de a 
auzi mai bine. N-am înțeles! 

Aerul cald se ridica pe lângă ea, pe trepte în sus, spre ușa 
deschisă. Afară, echipa SSR tocmai sosise, iar membrii ei se 
pregăteau în spatele clădirii, pentru a-şi ascunde costumele de 
protecție de ochii trecătorilor în timp ce așteptau evaluarea lui 


582 


Bruder. 

— ... recipient spart... pârâi glasul agentului în stația radio a 
directoarei OMS... şi... eliberat. 

„Ce?!” Sinskey se rugă să fi înțeles greșit și cobori în fugă alte 
câteva trepte. 

— Repetă! ceru ea apropiindu-se de baza scării, unde muzica 
orchestrei răsuna mai tare. 

Acum, vocea lui Briider se auzea mult mai clar. 

— ... Şi repet... agentul contagios s-a dispersat! 

Sinskey se prăvăli înainte, gata să cadă la intrarea în cisternă. 
„Cum e posibil?!” 

— Sacul s-a dizolvat! răsună tare glasul lui Brüder. Agentul 
contagios este în apă! 

O sudoare de gheaţă o acoperi când ridică privirea şi încercă 
să cuprindă cu mintea lumea subterană care se întindea în fața ei. 
Prin pâcla roşiatică văzu o vastă oglindă de apă din care se 
înălțau sute de coloane. Dar întâi de toate văzu oameni. 

Sute de oameni. 

Sinskey rămase o clipă cu privirea la mulțimea nebănuitoare, 
prizonieră în capcana mortală a lui Zobrist. Și apoi reacționă din 
instinct. 

— Agent Briider, urcă acum! Vom începe imediat evacuarea 
oamenilor. 

Răspunsul veni aproape în aceeași clipă. 

— Categoric, nu! Blocaţi uşile! Nimeni nu iese de aici! 

Ca director al Organizaţiei Mondiale a Sănătăţii, Elizabeth 
Sinskey era obişnuită ca ordinele să-i fie ascultate fără crâcnire. 
Pentru un moment, crezu că a înţeles greșit cuvintele agentului. 
„Blocaţi uşile?!” 

— Doamnă doctor Sinskey, răsună vocea lui Briider peste 

acordurile muzicii. M-aţi auzit? Închideţi naibii ușile! 

Și repetă comanda, însă nu mai era necesar. Sinskey ştia că 
omul are dreptate. În fața unei posibile pandemii, limitarea 
extinderii era singura opţiune viabilă. 

Din reflex, ridică mâna și atinse amuleta din lapislazuli. 
„Sacrifică-i pe cei puţini, ca să-i salvezi pe cei mulți”. Cu o 
fermitate inflexibilă, îşi duse staţia radio la gură. 

— Confirmat, agent Brüder. Voi da ordinul de blocare a uşilor. 

Se pregătea să întoarcă spatele ororii din cisternă și să dea 
comanda de izolare a zonei, când observă o agitație în mulțime. 

Nu departe, o femeie într-o burka neagră venea alergând pe o 
platformă aglomerată, împingând oamenii întâlniți în cale pentru 
a-şi face loc. Femeia cu chipul acoperit părea că se îndreaptă 
exact spre ea și spre ieșire. 

„E urmărită, realiză Sinskey, văzând un bărbat care alerga în 
spatele ei. Şi o clipă mai târziu îngheţă. E Langdon!” 

Privirea îi zbură înapoi la femeia în negru, care se apropia în 
viteză, strigând ceva în turcă spre oamenii de pe platformă. 
Sinskey nu vorbea turca, dar după reacția panicată a celorlalți 


[7 


cuvintele femeii erau echivalente cu strigătul „Foc!” într-o sală de 
teatru aglomerată. 

Un val de panică se răspândi în mulțime și, o secundă mai 
târziu, nu doar femeia în văluri și Langdon fugeau spre ieșire, ci 
toată lumea. 

Sinskey se întoarse cu spatele spre gloata care năvălea și strigă 
disperată pe scări în sus, după echipa ei: 

— Încuiați ușile! Sigilaţi cisterna! ACUM! 

Până când Langdon ajunse după colţ, lângă scară, Sinskey 
urcase deja jumătate dintre trepte şi continua în sus, strigând 
nebunește să fie închise ușile. Sienna Brooks era aproape în 

spatele ei, luptându-se cu burka grea și udă. 

Pe urmele lor, Langdon simţea valul de spectatori îngroziți 
năpustindu-se spre ei. 

— Blocaţi ieşirea! strigă Sinskey din nou. 

Langdon urcă treptele câte trei odată, apropiindu-se rapid de 
Sienna. Sus, uşile duble ale cisternei începuseră să se închidă. 

„Prea lent!” 

Sienna o ajunse pe Sinskey și o prinse de umăr, folosindu-se 
de ea pentru a zvâcni înainte, peste ea, spre ieşire. Sinskey se 
prăbuşi în genunchi, iubita ei amuletă lovind scările de ciment și 
frângându-se în două. 

Langdon își înăbuși pornirea instinctivă de a se opri şi a-i da o 
mână de ajutor şi trecu pe lângă ea, repezindu-se spre ultima 
treaptă. 

Sienna se afla la numai doi, trei metri în faţa lui acum, dar 
ajunsese deja sus și uşile nu se închideau suficient de repede. 
Fără a se opri, Sienna Brooks se răsuci într-o parte şi-şi strecură 
pieziș trupul zvelt prin deschiderea îngustă. 

Aproape că ieşise, când burka i se prinse într-un ivăr, oprind-o 
în loc, prizonieră între uși, la numai câteva palme de libertate. Ea 
se zbătu să se elibereze, dar mâna lui Langdon înșfăcă o bucată 
din pânza neagră. Şi o ţinu cu toate puterile, trăgând-o înapoi, 
încercând s-o readucă înăuntru, dar ea se zvârcoli frenetic și, 
deodată, el constată că mai strânge în mână doar un ghem ud de 
țesătură. 

Uşile se închiseră, ratându-i degetele la milimetru. Cocoloșul 
de pânză era prins între ele, împiedicându-le să se închidă 
complet, în ciuda eforturilor celor de afară. 

Prin crăpătura îngustă, Langdon o văzu pe Sienna Brooks 
alergând de-a lungul unei străzi aglomerate, capul ei chel lucind 

în lumina becurilor stradale. Era îmbrăcată cu blugii și tricoul pe 
care le purtase toată ziua, iar el fu cuprins deodată de un 
sentiment acut de trădare. 

Care dură doar o clipă. O greutate imensă îl izbi dur de uși. 

Mulțimea ajunsese în spatele lui. 

Aerul răsuna de strigăte înspăimântate şi derutate, iar muzica 
orchestrei simfonice se transformă într-o cacofonie ameţitoare. 
Langdon simţea presiunea crescând în spatele lui pe măsură ce 
mulțimea se îndesea. Toracele începu să i se comprime dureros, 
lipit de tăblia groasă din lemn. 

Şi o clipă mai târziu uşile explodară, iar el se pomeni azvârlit 
afară ca un dop dintr-o sticlă de șampanie. Se împletici pe 
trotuar, cât pe ce să se prăbușească. În spatele lui, un şuvoi de 
omenire se revărsa din măruntaiele pământului, ca nişte furnici 
fugind dintr-un mușuroi otrăvit. 

Auzind tot acest haos, agenţii SSR veniră în fugă din spatele 
clădirii. Apariţia lor în costume de protecţie cu măști pe față nu 
făcu decât să sporească panica. 

Langdon se întoarse şi se uită peste stradă, după Sienna, dar 
nu văzu decât mașini, lumini și agitație. 

Şi apoi, pentru o fracțiune de secundă, pe o stradă la stânga 
lui, lucirea palidă a unui cap pleşuv se întrezări în noapte, 
îndepărtându-se în goană pe un trotuar aglomerat și dispărând 
după un colț. 

Langdon aruncă o privire disperată în spate, în căutarea lui 
Sinskey sau a poliţiei, ori a unui agent SSR care să nu poarte 
costumul de protecţie. 

Nimic. 

Era pe cont propriu acum. 

Fără ezitare, porni în goană pe urmele Siennei. 

XXX 


Dedesubt, în adâncurile cisternei, agentul Briider stătea singur 
în apa care-i ajungea până la piept. Sunetele nebuniei ajungeau 
până la el prin întuneric — turiști și muzicieni năpustindu-se spre 
ieşire, pe scări. 

„Uşile nu au fost blocate, realiză el, îngrozit. Izolarea a eşuat”. 

CAPITOLUL 94 


Robert Langdon nu era un bun alergător, dar anii de înot îi 
întăriseră musculatura picioarelor, şi înalt fiind, avea pasul lung. 
Ajunse la colțul străzii în numai câteva secunde şi coti, ajungând 
pe un bulevard larg. Cercetă cu privirea împrejurimile, 
înfrigurat. 

„Trebuie să fie aici!” 

Ploaia se oprise, iar din acest colț putea vedea toată strada 
bine iluminată. Nu exista niciun loc în care să te ascunzi. 

Şi totuşi, Sienna părea că a dispărut. 

Langdon se opri cu mâinile în şold, gâfâind şi cercetând strada 
udă de ploaie care se întindea înaintea lui. Singura mişcare pe 
care o zări era la vreo cincisprezece metri în față, unde unul 
dintre modernele otobüs ale Istanbulului demarase de lângă 
bordură şi lua deja viteză pe bulevard. 

„Să fi urcat Sienna într-un autobuz?” 

Lui i se părea o alegere mult prea riscantă. Chiar s-ar fi 
imobilizat singură într-un mijloc de transport în comun când știa 
că toată lumea va fi pe urmele ei? Pe de altă parte, dacă socotea 
că nimeni n-o văzuse şi dacă autobuzul tocmai pleca în 
momentul acela, oferindu-i o oportunitate cum nu se poate mai 
nimerită... 

„Poate”. 

Pe autobuz era montat un panou care preciza destinaţia — o 
matrice de leduri programabilă, care afișa un singur cuvânt: 
GALATA. 

Langdon o luă la fugă pe stradă, spre un bătrânel care stătea în 
fața unui restaurant, sub o copertină. Era frumos îmbrăcat, cu o 

tunică brodată și turban pe cap. 

— Scuzaţi-mă, spuse el cu răsuflarea tăiată, când ajunse lângă 
turc. Vorbiţi engleza? 

— Fireşte, răspunse acesta, neafectat de tonul presant din 
glasul lui. 

— Galata? Ce e, un loc? 

— Galata? replică bătrânelul. Podul Galata? Turnul Galata? 
Portul Galata? 

Langdon arătă autobuzul care se îndepărta. 

— Galata! Unde merge otobiis! 

Bărbatul cu turban se uită după autobuz și păru să se 
gândească o clipă. 

— Podul Galata, spuse el apoi. Pleacă din orașul vechi și 
traversează apa. 

Langdon oftă greu și cercetă din nou strada cu privirea, dar nu 
se zărea nici urmă de Sienna. 

Sirene începuseră să urle pretutindeni și tot mai multe maşini 
ale serviciilor de urgenţă treceau în goană pe lângă ei, în direcţia 
cisternei. 

— Ce se întâmplă? întrebă turcul, cu o expresie alarmată. E 
totul în regulă? 

Langdon se mai uită o dată spre autobuzul care plecase, ştiind 
că era un pariu greu de câştigat, dar nu avea de ales. 

— Nu, domnule, răspunse. E o situație de urgenţă și am 
nevoie de ajutorul dumneavoastră. Făcu semn spre marginea 
trotuarului, unde un valet tocmai parcase un Bentley argintiu. E 
mașina dumneavoastră? 

— Este, dar... 

— Am nevoie de ea. Știu că nu ne cunoaştem, dar s-a 
întâmplat o catastrofă. Este o chestiune de viaţă și de moarte. 

Bărbatul cu turban privi în ochii lui câteva momente lungi, de 
parcă i-ar fi sondat sufletul. Într-un târziu, încuviință cu o 
mișcare din cap. 

— Atunci, ați face bine să urcați. 

Când Bentley-ul demară, Langdon își dădu seama că-și 
înfipsese degetele tare în banchetă. Bărbatul era, neîndoielnic, un 
șofer experimentat și părea să savureze provocarea de a 
„croşeta” prin trafic, jucându-se de-a prinselea cu autobuzul. 

După numai trei intersecţii străbătute, ajunsese deja chiar în 
spatele lui. Langdon se aplecă în faţă, privind intens spre luneta 
autobuzului. Luminile dinăuntru erau slabe și nu reuși să 
distingă decât siluetele vagi ale pasagerilor. 

— Rămânețţi lângă otobüs, vă rog, îi ceru el turcului. Și... aveţi 
un telefon? 

Omul scoase un mobil din buzunar și i-l dădu pasagerului, 
care îi mulțumi recunoscător, înainte de a realiza că de fapt nu 
știa cui să-i telefoneze. Nu avea niciun număr de contact pentru 
Sinskey ori pentru Briider, iar ca să sune la sediul general OMS 
din Elveţia ar fi durat o veşnicie. 

— Cum sun la poliția locală? întrebă el. 

— Unu, cinci, cinci. De oriunde în Istanbul. 

Langdon formă numărul și aşteptă. La celălalt capăt păru să 
sune la nesfârşit. Într-un final o voce răspunse, declarând în turcă 
şi-n engleză că, urmare a numărului mare de apeluri, este rugat 
să aștepte. El era curios dacă motivul acelui număr mare de 
apeluri era criza de la cisternă. 

Probabil că la palatul scufundat era deja un haos total. i-l 
aminti pe Briider înaintând prin apă şi se întrebă ce descoperise 
acolo. Dar avea impresia sumbră că știe deja. 

„Sienna a ajuns în apă înaintea lui”. 

În fața lor, luminile de frână ale autobuzului se aprinseră, iar 
vehiculul încetini și opri într-o stație. Turcul bătrâior opri şi el la 
vreo cinci metri în spate, cu motorul la ralanti, oferindu-i lui 
Langdon un unghi perfect pentru a vedea ce călători urcă și 
coboară. Doar trei pasageri coborâră, toți trei bărbaţi, dar el îi 
studie cu atenţie, știind bine cât de talentată era Sienna la 
deghizări. 

Apoi privi din nou luneta autobuzului. Sticla era fumurie, dar 
acum luminile din interior erau aprinse, așa că putea distinge 
mai bine oamenii din interior. Se aplecă în faţă, cu gâtul întins și 
fruntea aproape lipită de parbriz, încercând s-o zărească pe 
Sienna. 

„Le rog, nu-mi spune că am greşit!” 

Şi atunci o văzu. 

În colţul din spate al autobuzului, cu spatele spre el, o pereche 
de umeri îngușşti se ridica spre ceafa unui cap complet ras. 

„Nu poate fi decât Sienna”. 

Când autobuzul acceleră, luminile din interior păliră iar. Cu o 
frântură de secundă înainte însă, capul se întoarse, privind pe 
geam, afară. 

Langdon se ghemui pe banchetă. „Oare m-a văzut?” Şoferul 
lui cu turban demarase deja, urmând autobuzul îndeaproape. 

Strada cobora spre mare şi departe, în față, Langdon văzu 
luminile unui pod jos, care traversa Cornul de Aur. Podul părea 
complet blocat de trafic. De fapt, întreaga zonă de la intrarea pe 
el părea o mare de vehicule. 

— Bazarul de mirodenii, îi explică turcul de la volan. O 
destinaţie foarte populară în serile ploioase. 

Şi îi făcu semn spre malul apei, unde o clădire incredibil de 
lungă era străjuită de una dintre cele mai spectaculoase moschei 

ale Istanbulului - Moscheea Nouă, dacă-și amintea el bine, 
judecând după înălțimea minaretelor ei gemene. Bazarul de 
mirodenii părea mai mare decât majoritatea mall-urilor 
americane, iar pe intrarea lui arcuită se perindau zeci de 
persoane. 

— Alo?! răsună o voce slabă undeva în mașină. Acil Durum! 
Alo?! 

Langdon se uită la mobilul din mâna lui. „Poliţia!” 

— Da, alo! spuse el în telefon. Mă numesc Robert Langdon. 
Colaborez cu Organizaţia Mondială a Sănătăţii. Aveţi o criză 
gravă la cisterna orașului, iar eu urmăresc acum persoana 
răspunzătoare pentru ea. Este într-un autobuz în apropiere de 
Bazarul de mirodenii, care se îndreaptă spre... 

— Un moment, vă rog, îl întrerupse operatorul. Vă fac 
legătura cu dispecerul. 

— Nu, stai! 

Dar fusese lăsat din nou în aşteptare. 

Şoferul Bentley-ului se întoarse spre el cu o privire alarmată. 

— O criză la cisternă?! 

Se pregătea să-i explice despre ce era vorba, când fața omului 
începu să lucească roşie, ca a unui demon. 

„Lumini de frână!” 

Bătrânelul întoarse privirea înainte și frână dur, oprind chiar 
în spatele autobuzului. Luminile dinăuntru se aprinseră iar, şi de 
data asta o văzu cum nu se poate mai clar. Stătea, în fața uşii din 
spate, trăgând repetat de mânerul de urgenţă și bătând în geam, 
ca să fie lăsată să coboare. 

„M-a văzut”, îşi spuse Langdon. Fără îndoială, văzuse și 
aglomeraţia de pe Podul Galata și ştia că nu-şi permitea să se lase 
prinsă în ea. 

Langdon deschise portiera într-o fracțiune de secundă, dar 
Sienna sărise deja din autobuz și alerga pierzându-se în noapte. 
Profesorul aruncă telefonul mobil în mașină, spre proprietarul 
lui, şi strigă: 

— Spune poliţiei ce s-a întâmplat. Spune-le să înconjoare zona! 

Turcul cu turban dădu din cap speriat, în semn că înţelesese. 

— Şi mulțumesc! adăugă din fugă. Teşekkürler! 

Şi cu asta porni în goană pe urmele Siennei, care alerga spre 
mulțimea de turiști de lângă Bazarul de mirodenii. 

CAPITOLUL 95 


Vechi de trei sute de ani, Bazarul de mirodenii din Istanbul 
este una dintre cele mai mari pieţe acoperite din lume. Construit 
în forma literei L, complexul are optzeci şi opt de hale boltite, 
fiecare cu sute de tarabe la care negustorii locali vând o gamă 
uluitoare de delicatese provenite din toate colțurile lumii — 
condimente, fructe, ierburi aromate și dulcele atotprezent în 
Istanbul, rahatul turcesc. 

Intrarea în bazar — un masiv arc gotic din piatră — se face pe la 
colțul dintre Çiçek Pazari și strada Tahmis. Se spune că pe aici 
trec mai bine de trei sute de mii de vizitatori în fiecare zi. 

În seara asta, apropiindu-se de marea de oameni de la intrare, 
Langdon îşi spuse că toţi cei trei sute de mii se adunaseră aici la 
aceeași oră. Încă alerga din toate puterile, fără a o scăpa din ochi 
pe Sienna. Era acum la numai douăzeci de metri în faţa lui, 
gonind drept spre poarta bazarului, fără a da vreun semn că ar 
avea de gând să se oprească. 

Sienna ajunse la arcul gotic şi se lovi de mulțime. Continuă să 
se strecoare printre oameni, făcându-și loc cu coatele și, în clipa 
în care trecu pragul, aruncă o privire scurtă în spate. Langdon 
văzu în ochii ei o fetiță speriată, fugind speriată... disperată și 
fără control. 

— Sienna! strigă tare. 

Dar ea se avântă în marea de oameni și dispăru. 

Profesorul se lansă pe urmele ei, ciocnindu-se, împingând, 
întinzându-și gâtul, până ce o zări croindu-și drum pe aleea 
vestică a bazarului, în stânga lui. 

Lăzi pline ochi cu mirodenii exotice mărgineau aleea — curry 

din India, șofran iranian, ceai chinezesc, culorile lor ameţitoare 
creând un culoar în nuanţe de galben, maro şi auriu. La fiecare 
pas, Langdon sesiza o altă aromă - ciuperci picante, rădăcini 
amărui, uleiuri moscate, toate înălțându-se în aer împreună cu 
un cor asurzitor de limbi din toate colțurile pământului. 
Rezultatul era o cascadă de stimuli senzoriali, pe fondul unui 
freamăt neîncetat al oamenilor. 

Mii de oameni. 

O senzație sufocantă de claustrofobie puse stăpânire pe 
Langdon şi aproape că se trase înapoi, gata să iasă din bazar, dar 
îşi adună forțele şi se avântă mai departe. O vedea pe Sienna în 
față, făcându-și loc prin mulțime fără nicio ezitare. Era evident că 
avea de gând să meargă până la capăt... oriunde ar fi fost capătul 
acela. 

Pentru o clipă, Langdon se întrebă de ce o urmărește. 

„Pentru a face dreptate?” Ţinând seama de faptele ei, nici nu- 
şi putea imagina ce pedeapsă ar fi aşteptat-o, dacă ar fi fost 
prinsă. 

„Ca să previn o pandemie?” Ceea ce fusese făcut fusese făcut 
și nu mai era cale de întoarcere. 

În timp ce-şi croia drum prin marea de oameni, realiză 
deodată de ce voia atât de mult s-o prindă pe Sienna Brooks. 

„Vreau răspunsuri”. 

La numai zece metri înaintea lui, Sienna se îndrepta spre 
ieşirea din capătul brațului vestic al bazarului. Aruncă încă o 
privire furişă în spate, părând speriată să-l vadă pe Langdon atât 
de aproape de ea. Când întoarse iar capul, ca să vadă pe unde 
merge, se împiedică și căzu. 

Capul îi zvâcni înainte, lovindu-se de umărul celui din faţa ei. 
Omul se cocoșă, iar mâna ei țâşni în lateral, căutând ceva care să- 

i atenueze căderea. Nu găsi decât marginea unui coș plin de 
castane uscate, de care se prinse cu un gest disperat. Coșul se 
răsturnă peste ea, castanele împrăștiindu-se în cascadă pe jos. 

Langdon avu nevoie de numai trei pași pentru a ajunge în 
locul în care se prăbuşise ea. Se uită în jos, dar nu văzu decât 
coșul căzut cu fundul în sus şi castanele. Sienna nu era. 

Proprietarul castanelor urla din toţi rărunchii. 

„Unde s-a dus?!” 

Langdon se răsuci pe călcâie, însă ea părea că intrase în 
pământ. Când privirea i se opri pe ieşirea din capătul de vest, la 
numai cincisprezece metri distanță, își dădu seama că prăbușirea 
ei dramatică nu fusese câtuşi de puţin accidentală. 

Se repezi spre ieşire şi ajunse într-o piață publică enormă, şi ea 
plină de oameni. Privi în jur, căutând în van. Direct în faţă, 
dincolo de o autostradă cu multe benzi pe sens, Podul Galata 
traversa apele Cornului de Aur. Cele două minarete ale Moscheii 
Noi se înălțau în dreapta lui, strălucind puternic deasupra pieţei. 
lar în stânga era doar un vast spaţiu deschis... fremătând de 
aglomerație. 

Sunetul claxoanelor îi atrase privirea înainte, spre artera care 
separa piaţa de mare. Și o văzu pe Sienna, deja la o sută de metri 
depărtare, sprintând printre maşini şi abia ferindu-se să nu fie 
strivită între două camioane. Se îndrepta spre mare. 

În stânga lui, pe țărmul Cornului de Aur, un nod de transport 
public fremăta de activitate - feriboturi, autobuze, taxiuri, 
ambarcaţiuni de agrement. 

Langdon alergă cu toată viteza spre autostradă. Când ajunse la 
bordură îşi sincroniză fuga cu viteza mașinilor care se apropiau 
şi reuşi să străbată în siguranță primele două benzi. Timp de 
cincisprezece secunde, hăituit de faruri orbitoare și claxoane 

furioase, izbuti să treacă de pe un sens pe celălalt, oprindu-se, 
pornind din nou, strecurându-se, până ce în sfârșit sări peste 
parapetul de protecţie, pe iarba de pe malul mării. 

Deși încă o mai zărea, Sienna era mult în faţa lui acum, ocolind 
zona de taxiuri şi autobuze care aşteptau şi îndreptându-se direct 
către docuri, unde se vedeau tot felul de ambarcaţiuni sosind și 
plecând - vaporașe de agrement, taxiuri acvatice, şalupe de 
pescuit, bărci cu motor. Dincolo de Cornul de Aur, lumini 
scânteiau pe țărmul celălalt, iar Langdon nu se îndoia că, dacă 
Sienna ar fi ajuns acolo, n-ar mai fi avut nicio şansă s-o găsească. 

Când ajunse în sfârșit la mare, coti la stânga și continuă să 
alerge pe ponton, atrăgând priviri uimite din partea turiştilor 
care așteptau la rând să se îmbarce pe flotila de vaporașşe ţipător 
decorate, cu tot cu înflorituri aurite, cupole ca de moschee și 
lumini fluorescente orbitoare. 

„Un Las Vegas pe Bosfor”, îşi spuse Langdon, fără să se 
oprească. 

O vedea pe Sienna mult în față. Nu mai alerga, ci se oprise pe 
chei într-o zonă cu numeroase şalupe private, insistând pe lângă 
unul dintre proprietari. 

„N-o lăsa să se îmbarce!” 

Apropiindu-se, observă că rugăminţile Siennei erau adresate 
unui tânăr care stătea la cârma unei bărci cu motor care se 
pregătea să se desprindă de la chei. Bărbatul zâmbea, dar 
continua să clatine din cap politicos — nu. Sienna gesticula de zor, 
dar tânărul părea să refuze categoric, întorcându-se spre panoul 
de control. 

În vreme ce Langdon se apropia, Sienna privi spre el; faţa îi 
era o mască a disperării. Alături, cele două motoare ale şalupei 
ambalară, frământând apa şi împingând ambarcaţiunea de la 

chei. 

Şi în clipa următoare Sienna zbură prin aer, sărind peste fâșia 
de mare și aterizând cu un bufnet pe puntea din fibră de sticlă a 
bărcii, la pupa. Simţind impactul, proprietarul se întoarse cu o 
expresie stupefiată și, văzând-o, opri motorul. Şalupa rămase pe 
loc, la circa douăzeci de metri de țărm. Strigând furios, turcul se 
îndreptă spre pasagera nedorită. 

Când se apropie de ea, Sienna făcu rapid un pas în lateral, îl 
prinse de încheietura mâinii şi, exploatând elanul cu care el 
înainta, îl aruncă peste bord. Omul căzu în mare cu capul înainte. 
Câteva secunde mai târziu ieși la suprafață, scuipând, bătând din 
braţe nebunește și strigând o serie de cuvinte care erau, fără 
îndoială, înjurături în turcă. 

Cu un gest imperturbabil, Sienna aruncă în apă o plută de 
salvare, se aşeză la cârmă şi împinse manetele de acceleraţie. 

Motoarele porniră, iar şalupa țâșni înainte. 

Langdon încremeni pe doc, trăgându-și sufletul şi privind coca 
albă a bărcii zburând pe suprafaţa apei şi devenind doar o umbră 
fantomatică în noapte. Ridicând ochii spre orizont, își dădu 
seama că Sienna avea acum acces nu numai la celălalt țărm al 
Cornului de Aur, ci la o rețea aproape nesfârșită de ape 
navigabile care se întindeau din Marea Neagră până în 
Mediterana. 

„S-a dus!” 

Aproape de el, proprietarul bărcii ieși din apă, se ridică în 
picioare şi se duse în grabă să anunţe poliția. 

Langdon se simţi dureros de singur în timp ce privea luminile 
șalupei deturnate pălind în depărtare. Huruitul motoarelor se 
auzea din ce în ce mai slab. 

Şi apoi se stinse brusc. 


598 


Langdon își miji ochii, încercând să distingă ceva în zare. 

„Oare a oprit motorul?” 

Luminile bărcii păreau că nu se mai depărtează, legănându-se 
uşor pe valurile molcome ale Cornului de Aur. Dintr-un motiv 
necunoscut, Sienna Brooks se oprise. 

„O fi rămas fără combustibil?” 

Își făcu mâinile pâlnie la urechi și ascultă, izbutind să audă 
uşorul zumzet al motoarelor la ralanti. 

„Şi dacă n-a rămas fără benzină, ce face?” 

Langdon aşteptă. 

Zece secunde. Cincisprezece secunde. Treizeci de secunde. 

Şi apoi, pe neaşteptate, motoarele își măriră turaţia, timid la 
început, apoi tot mai hotărât. Spre surprinderea lui, luminile 
schițară un semicerc larg în apă, iar şalupa se roti cu prova spre 
el. 

„Se întoarce!” 

În timp ce barca se apropia, Langdon o văzu clar la cârmă, 
privind fix înainte. Când ajunse la treizeci de metri de țărm, 
încetini și duse barca ușor la docul de la care abia plecase. Apoi 
opri motoarele. 

Linişte. 

Sus, pe chei, Langdon o privea stupefiat. 

Sienna nu ridică privirea. 

Îşi îngropă faţa în mâini și începu să tremure, cu umerii aduși 
în faţă, zguduindu-se. Când se uită într-un târziu spre Langdon, 
ochii îi erau plini de lacrimi. 

— Robert, hohoti ea, nu mai pot să fug. Nu mai am unde să 
mă duc. 

CAPITOLUL 96 


„S-a terminat!” 

Elizabeth Sinskey stătea în capătul scării care cobora în 
cisternă şi privea sala evacuată. Respira greu prin masca de gaze 
pe care o purta. Deşi fusese probabil expusă la agentul patogen — 
indiferent care era acela — se simţi mai liniștită când, îmbrăcată 
cu costumul de protecţie, intră în spațiul subteran împreună cu 
echipa SSR. Purtau toţi salopete umflate, având căşti ermetice pe 
cap, şi semănau cu o echipă de astronauți gata să pătrundă într-o 
navă extraterestră. 

Sinskey ştia că sus, pe stradă, sute de spectatori și de 
muzicieni înspăimântați așteptau, mulți dintre ei fiind tratați 
pentru rănile suferite când dăduseră toți năvală afară. Alţii 
fugiseră deja departe. Ea se simţea norocoasă fiindcă scăpase 
doar cu o vânătaie la genunchi și cu amuleta spartă. 

„Există o singură formă de contagiune care se răspândește mai 
repede decât un virus, îşi spuse ea, și aceea e panica”. 

Uşile cisternei erau încuiate acum, ermetic sigilate şi păzite de 
autorităţile locale. Sinskey se temuse de o ciorovăială pe teme de 
jurisdicție cu poliția turcă, dar orice potenţial conflict se 
evaporase când agenţii locali văzuseră echipa SSR în costume de 
protecţie pentru risc biologic şi o auziseră pe Sinskey avertizând 
cu privire la o posibilă molimă. 

„Suntem pe cont propriu, îşi spuse ea, privind pădurea de 
coloane care se reflecta în apa lagunei subterane. Nimeni nu vrea 
să coboare aici”. 

În spatele ei, doi agenți întindeau o folie uriaşă din poliuretan 
pe pardoseala din capătul scării, fixând-o de zid cu un dispozitiv 

termic. Alţi doi găsiseră o zonă mai întinsă de platforme libere și 
începuseră să-și aşeze echipamentele electronice numeroase, de 
parcă se pregăteau să investigheze locul unei infracţiuni. 

„Și exact asta e, își zise Sinskey. Locul unei infracţiuni”. Îşi 
aminti de femeia în burka neagră, care părăsise cisterna în fugă. 
După toate aparențele, Sienna Brooks îşi riscase viața pentru a 
sabota încercările OMS de a izola zona şi a duce până la capăt 
misiunea smintită a lui Zobrist. „A coborât aici și a spart 
recipientul Solublon...” 

Langdon pornise în urmărirea ei în noapte, iar ea încă nu 
primise nicio veste despre ceea ce se întâmplase cu ei. 

„Sper că profesorul este totuși în siguranță”. 

Agentul Briider stătea pe platformă cu apa scurgându-i-se din 
haine și se uita în gol la capul inversat al Meduzei, întrebându-se 
ce să facă mai departe. 

Ca agent SSR, fusese pregătit să gândească la nivel 
macrocosmic, lăsând la o parte orice preocupări strict personale 
sau de ordin etic și să se concentreze pentru a salva cât mai multe 
vieți omeneşti pe termen lung. Chestiunea riscurilor pentru 
propria sănătate abia dacă-i trecuse prin minte până în acest 
moment. „M-am bălăcit în chestia asta”, îşi spuse el, mustrându- 
se că se expusese la un astfel de pericol şi știind totodată că nu 
avusese de ales. „Aveam nevoie de o evaluare imediată a 
situaţiei”. 

Brüder se forță să se gândească la ceea ce trebuia făcut acum — 
aplicarea planului B. Din nefericire, într-o criză de acest gen, 
planul B era întotdeauna același: extinde raza de acoperire. Lupta 
cu o boală transmisibilă semăna deseori cu cea pentru stingerea 

unui incendiu de vegetaţie: uneori trebuia să te retragi și să 
pierzi o bătălie, pentru a câștiga războiul. 

Deocamdată, agentul SSR nu renunţase la ideea că o 
neutralizare completă era încă posibilă. Foarte probabil, Sienna 
Brooks perforase recipientul cu numai câteva minute înainte de 
declanșarea isteriei în masă și de evacuarea cisternei. lar dacă aşa 
stăteau lucrurile, cu toate că sute de oameni părăsiseră deja zona, 
fiecare ar fi putut fi localizat suficient de departe de sursă pentru 
a evita contaminarea. 

„Fiecare, cu excepţia lui Langdon și a Siennei, îşi dădu el 
seama. Ambii au fost aici, în zona zero, iar acum sunt cine ştie pe 
unde, prin oraș”. 

Și Brüder mai avea o problemă - una de ordin logic, care 
continua să nu-i dea pace. Cât fusese în apă, nu reuşise să 
găsească săculețul Solublon perforat. Ori firesc i s-ar fi părut ca, 
dacă Sienna îl spărsese — îl rupsese, îl perforase sau ce-i făcuse — 
el să fi găsit resturile acestuia plutind undeva prin apropiere. 

Dar nu găsise nimic. Săculeţul rupt sau fragmentele lui păreau 
să fi dispărut. Iar el se îndoia că Sienna ar fi luat recipientul cu ea, 
dat fiind că probabil nu mai era decât o masă amorfă, în curs de 
dizolvare. 

„Şi atunci, unde e?” 

Brüder avea senzaţia frustrantă că trecuse ceva cu vederea. 
Dar se concentră pe o nouă strategie de neutralizare, care îi cerea 
să răspundă la o întrebare esenţială. 

„Care este raza de dispersare actuală a contagiunii?” 

Şi ştia că trebuie să găsească răspunsul în cel mult câteva 
minute. Oamenii lui instalaseră o serie de detectoare portabile de 
virusuri de-a lungul platformelor, la distanţe crescânde față de 
lagună. Echipamentele, numite şi unități PER, foloseau reacţia în 

lanţ a polimerazei pentru a detecta o eventuală contaminare 
virală. 

Agentul SSR nu-şi pierduse speranţa. Ţinând seama că în apa 
din lagună nu existase mișcare şi că trecuse foarte puţin timp, era 
încrezător că dispozitivele PER vor identifica o regiune relativ 
mică de contaminare, pe care o vor putea ataca apoi cu substanţe 
chimice şi cu mijloace de aspirație. 

— Gata? răsună glasul unui tehnician la un megafon. 

Agenţii din diverse puncte ale cisternei ridicară degetul mare, 
în semn că da. 

— Luaţi eșantioane! 

Ghemuindu-se, analiștii acţionară dispozitivele PER. Fiecare 
detector începu să analizeze o mostră prelevată din punctul în 
care se afla operatorul său, agenţii fiind dispuşi în arce tot mai 
largi în jurul plăcii lui Zobrist. 

În cisternă se aşternu tăcerea, toată lumea așteptând şi 
rugându-se să vadă doar leduri verzi aprinse. 

Şi apoi se întâmplă. 

La aparatul aflat cel mai aproape de Briider, ledul de detectare 
a virusurilor începu să clipească roșu. Mușchii i se încordară, iar 
el își mută privirea pe următorul aparat. 

Şi el începu să licărească roșu. 

„Nu!” 

Murmure stupefiate răsunară în întreaga cisternă. Brüder văzu 
cu oroare cum, una câte una, toate unitățile PER clipeau roșu, 
până la intrare. 

„Oh, Dumnezeule...”. Marea de luminițe roşii licăritoare 
zugrăveau o imagine inconfundabilă. 

Raza de contaminare era uriașă. 

Întreaga cisternă era un focar de virusuri. 

CAPITOLUL 97 


Robert Langdon se uita în jos la Sienna Brooks, ghemuită la 
cârma şalupei furate, și încerca să înțeleagă ceea ce tocmai 
văzuse. 

— Sunt sigură că mă dispreţuiești, hohoti ea, privindu-l 
printre lacrimi. 

— Să te dispreţuiesc?! exclamă el. Nu am nici cea mai vagă 
idee cine ești! Tot ce-ai făcut a fost să mă minţi! 

— Știu, spuse ea moale. Îmi pare rău. Am încercat să fac ceea 
ce trebuie. 

— Declanșând o molimă? 

— Nu, Robert, nu înţelegi! 

— Ba înţeleg! Înţeleg că ai intrat în apă ca să spargi recipientul 
Solublon! Ai vrut să eliberezi virusul lui Zobrist înainte să-l 
poată neutraliza cineva! 

— Recipientul Solublon? întrebă ea, privindu-l derutată. Nu 
ştiu despre ce vorbeşti. Robert, m-am dus la cisternă ca să opresc 
virusul lui Bertrand... ca să-l fur şi să-l fac să dispară pentru 
totdeauna... pentru ca nimeni să nu-l poată studia vreodată, nici 
măcar doamna doctor Sinskey de la OMS. 

— Să-l furi? De ce să nu aibă acces la el cei de la OMS? 

Sienna trase adânc aer în piept. 

— Sunt multe lucruri pe care nu le știi, replică ea, dar acum nu 
mai contează. Am ajuns mult prea târziu, Robert! N-am avut 
nicio șansă. 

— Firește că am avut o şansă! Virusul urma să fie eliberat abia 
mâine! Asta e data pe care a ales-o Zobrist, şi dacă tu n-ai fi intrat 
în apă... 

— Robert, nu am eliberat eu virusul! strigă ea. Când am intrat 
în apă, am încercat să-l găsesc, dar era deja prea târziu. Nu mai 
era nimic acolo. 

— Nu te cred. 

— Ştiu. Şi nu te învinovățesc, spuse ea, după care duse mâna 
la buzunar şi scoase o broşură şiroind de apă. Poate că asta o să 
te ajute. Am găsit-o chiar înainte de a cobori în lagună, adăugă 
ea, aruncând hârtia spre el. 

Langdon o prinse şi o deschise. Era programul pentru cele 
şapte zile de concert cu Simfonia Dante în cisternă. 

— Uită-te la date, îl îndemnă ea. 

Fl citi datele şi apoi le mai citi o dată, neînţelegând ceea ce 
vedea. Dintr-un motiv sau altul, avusese impresia că 
reprezentația din seara asta fusese cea inaugurală, prima dintre 
cele șapte care urmau să aibă loc timp de o săptămână, menite să 
atragă oamenii în spaţiul infestat al cisternei. Din program 
reieșea însă altceva. 

— Astăzi a fost ultimul spectacol? întrebă el, ridicând privirea 
din hârtie. Orchestra a cântat aici toată săptămâna? 

Sienna încuviinţă. 

— Sunt la fel de surprinsă ca tine. Virusul s-a răspândit deja, 
Robert. A fost eliberat acum o săptămână. 

— Nu se poate, ripostă Langdon. Mâine este data specificată. 
Zobrist a confecţionat chiar o placă pe care e scrisă data de 
mâine. 

— Da, am văzut placa în apă. 

— Atunci, știi că stabilise ziua de mâine. 

Sienna oftă. 

— Robert, l-am cunoscut bine pe Bertrand, mai bine chiar 
decât ţi-am spus ţie. Era om de ştiinţă, orientat spre rezultate. 

Acum îmi dau seama că data de pe placă nu este cea a eliberării 
virusului. E altceva, ceva mult mai important pentru obiectivul 
pe care el îl urmărea. 

— Adică? 

Sienna ridică spre el o privire solemnă. 

— E data saturațţiei globale — o proiecție matematică a datei 
dincolo de care virusul se va fi răspândit în lumea întreagă... și 
va fi infectat fiecare individ. 

Perspectiva îi stârni un fior visceral, însă Langdon nu putea 
să-şi înăbușe bănuiala că Sienna mintea. Povestea ei conținea o 
eroare grosolană, iar ea dovedise deja că era gata să mintă cu 
privire la orice. 

— O problemă, Sienna, spuse el, privind-o fix. Dacă molima 
asta s-a răspândit deja în toată lumea, de ce nu s-au îmbolnăvit 
încă oamenii? 

Ea își întoarse ochii, incapabilă să-l privească în faţă. 

— Dacă molima a fost eliberată încă de acum o săptămână, 
repetă el, de ce nu mor oamenii? 

Sienna se răsuci spre el cu o mişcare lentă. 

— Fiindcă... începu ea, dar vocea i se stinse. Bertrand nu a 
creat o molimă. Ochii i se umplură iar de lacrimi când continuă: 
A creat ceva mult mai periculos. 

CAPITOLUL 98 


În ciuda fluxului de oxigen care trecea prin respiratorul ei, 
Elizabeth Sinskey se simţea ameţită. Cinci minute trecuseră de 
când dispozitivele PER ale lui Briider revelaseră cumplitul 
adevăr. 

„Fereastra de timp pentru neutralizare s-a închis de mult”. 

După toate aparențele, recipientul Solublon se dizolvase 
cândva în cursul săptămânii trecute, cel mai probabil în prima 
seară a seriei de concerte, despre care Sinskey ştia acum că 
începuse cu șapte zile în urmă și continuase în fiecare seară. Cele 
câteva rămășițe de Solublon prinse încă de sfoară nu dispăruseră 
pentru simplul motiv că fuseseră acoperite cu un adeziv pentru a 
prinde recipientul de clemă. 

„Contagiunea durează de o săptămână”. 

Acum, că nu mai aveau nicio posibilitate de izolare a 
agentului patogen, echipa SSR se concentra asupra mostrelor în 
laboratorul improvizat în cisternă și îşi reluase protocolul 
obișnuit — analiza, clasificarea şi evaluarea riscului. Până acum, 
unitățile PER oferiseră o singură informaţie concretă, dar 
descoperirea nu surprinsese pe nimeni. 

Virusul era acum aeropurtat. 

După câte se părea, conţinutul recipientului Solublon se 
ridicase la suprafața apei şi se răspândise în aer sub forma unor 
particule virale aerosolizate. „Nici n-ar fi nevoie de multe, îşi zise 
Sinskey. Mai cu seamă într-un spațiu închis ca acesta”. 

Spre deosebire de o bacterie sau de un agent chimic, virusurile 
au o extraordinară putere și rapiditate de răspândire. Având un 
comportament de tip parazitar, pătrund în organism şi se 

ataşează de o celulă-gazdă printr-un proces numit adsorbţie. 
Apoi îşi injectează în celulă propriul ADN sau AM, 
transformând-o și forțând-o să reproducă versiuni multiple ale 
virusului. Odată ce există un număr suficient de copii, noile 
particule virale ucid celula și ies prin membrana ei, pornind să 
caute noi celule-gazdă pe care să le atace, procesul repetându-se 
iar Și iar. 

Individul infectat strănută sau expiră pur și simplu, expulzând 
mici stropi care rămân în suspensie în aer până când sunt 
inhalaţi de alte persoane şi procesul se reia. 

„Creştere exponențială”, îşi spuse Sinskey, amintindu-și de 
graficul prin care Zobrist ilustrase explozia populaţiei umane. 
„Zobrist foloseşte creşterea exponențială a virusurilor pentru a 
combate creșterea exponențială a populaţiei”. 

O singură întrebare arzătoare mai rămăsese fără răspuns: cum 
se va comporta virusul? 

Sau, mai exact, cum își va ataca gazda? 

Virusul Ebola afectează capacitatea de coagulare a sângelui, 
cauzând hemoragii de neoprit. Hantavirusul determină 
insuficiența pulmonară. O serie întreagă de virusuri numite 
generic onicovirusuri provoacă apariţia cancerelor. lar virusul 
HIV atacă sistemul imunitar, ducând la îmbolnăvirea de SIDA. 
Pentru comunitatea medicală nu era un secret faptul că, dacă ar fi 
fost transmis pe cale aeriană, HIV ar fi putut cauza dispariția 
speciei umane. 

„Dar ce naiba face virusul lui Zobrist?” 

Orice ar fi făcut, limpede era faptul că efectele nu apăreau 
foarte rapid. Niciun spital din apropiere nu raportase cazuri de 
pacienţi cu simptome neobișnuite. 

Nerăbdătoare să afle răspunsuri, Sinskey se apropie de 


608 


laborator. Îl văzu pe Brüder stând lângă scară, unde găsise o 
zonă cu semnal slab la telefonul mobil, iar acum vorbea cu cineva 
pe un ton scăzut. Ea se grăbi spre el și ajunse exact când încheia 
convorbirea. 

— Bine, am înțeles, spuse Brüder în telefon, pe față 
aşternându-i-se o expresie ce părea să oscileze între neîncredere 
şi groază. Şi încă o dată, adăugă el, nu pot să subliniez suficient 
cât de confidențială este informaţia asta. Deocamdată, este doar 
pentru ochii tăi. Sună-mă când ştii mai multe. Mulţumesc. 

Şi închise. 

— Ce se întâmplă? întrebă Sinskey. 

Brüder expiră lung. 

— Tocmai am vorbit cu un vechi prieten, un specialist în 
virusologie la CDC în Atlanta. 

Sinskey se înfurie. 

— Ai alertat CDC fără permisiunea mea?! 

— Aşa am apreciat eu. Contactul meu va păstra discreţia, iar 
noi avem nevoie de date mult mai exacte decât ne poate oferi 
laboratorul ăsta improvizat. 

Sinskey se uită la cei câțiva agenţi SSR care luau mostre de apă 
și îşi consultau dispozitivele portabile. „Are dreptate”. 

— Contactul meu de la CDC, reluă Brüder, lucrează într-un 
laborator de microbiologic complet dotat și a confirmat deja 
existența unui agent patogen viral extrem de contagios și 
nemaiîntâlnit până acum. 

— Stai puţin! îl întrerupse Sinskey. Cum i-ai trimis o mostră 
atât de rapid? 

— Nu i-am trimis, replică Brüder sec. Şi-a testat propriul 
sânge. 

Directoarea OMS avu nevoie de un moment pentru a înțelege 

toate implicaţiile răspunsului primit. 
„Deja a atins nivelul global”. 

CAPITOLUL 99 


Langdon păşea încet, simțindu-se ciudat de imaterial, ca şi 
când s-ar fi aflat într-un coșmar. „Ce poate fi mai periculos decât 
o molimă?” 

Sienna nu mai spusese nimic de când coborâse din şalupă și-i 
făcuse semn s-o urmeze pe o alee liniştită, acoperită cu pietriş, 
departe de apă şi de mulțimi. 

Deşi lacrimile i se opriseră, Langdon simţea cum în ea se 
acumulează un torent de emoţii. Auzea sirenele urlând în 
depărtare, dar ea părea să nu le dea atenţie. Se uita doar în jos, 
hipnotizată parcă de scrâșnetul ritmic al pietrişului sub pașii lor. 

Intrară într-un parc, iar ea se îndreptă spre un pâlc de copaci 
deși, unde erau feriți de ochii lumii. Acolo se așezară pe o bancă 
izolată, cu faţa spre mare. Pe ţărmul îndepărtat, bătrânul Turn 
Galata domina cartierele de locuinţe de pe coastă. Lumea părea 
ciudat de liniştită văzută de aici — la polul opus, își imagina 
Langdon, faţă de ceea ce se întâmpla acum la cisternă. Deja, 
bănuia el, Sinskey și echipa SSR realizaseră că ajunseseră prea 
târziu pentru a mai opri contaminarea. 

Lângă el, Sienna privea departe, peste mare. 

— Nu am mult timp, Robert. În cele din urmă, autoritățile îşi 
vor da seama unde sunt. Dar înainte de asta, vreau să afli 
adevărul... tot adevărul. 

Langdon încuviinţă tăcut. 

Ea își șterse ochii şi se răsuci pe bancă, pentru a-l privi în faţă. 

— Bertrand Zobrist... A fost prima mea iubire. Și mi-a devenit 
mentor. 

— Deja mi s-a spus asta, Sienna. 

Ea îl privi mirată, însă continuă să vorbească, de parcă s-ar fi 
temut să nu-și piardă curajul: 

— L-am întâlnit la vârsta la care eram impresionabilă, iar 
ideile și inteligența lui m-au cucerit. Bertrand credea, așa cum 
cred și eu, că specia umană se află în pragul colapsului... că ne 
așteaptă un sfârşit oribil, care este mult mai aproape decât 
îndrăznise oricine să accepte. 

Langdon nu spuse nimic. 

— Întreaga mea copilărie, continuă ea, am vrut să salvez 
lumea. Şi de fiecare dată mi se spunea acelaşi lucru: „Nu poţi 
salva tu lumea, așa că nu-ți sacrifica fericirea încercând”. Se opri 
o clipă, cu maxilarele încordate, încercând să-şi stăpânească 
lacrimile. Apoi l-am întâlnit pe Bertrand, un bărbat minunat, 
extraordinar, care mi-a spus nu doar că lumea poate fi salvată... ci 
şi că salvarea ei este un imperativ moral. M-a introdus într-un 
cerc de persoane care gândeau la fel — oameni cu o inteligenţă şi 
cu abilități cu totul deosebite... oameni care chiar puteau schimba 
viitorul. Pentru prima dată în viața mea, nu m-am mai simţit 
singură, Robert. 

El îi oferi un zâmbet ușor, sesizând durerea din cuvintele ei. 

— Am trecut în viaţă prin situații cumplite, povesti ea mai 
departe, cu glasul tot mai tremurător. Situaţii peste care încă nu 
am putut să trec... 

Îşi întoarse privirea și își trecu palma peste scalpul ras cu un 
gest de frustrare, după care izbuti să se adune şi să ridice din nou 
ochii spre el. 

— Şi poate că de asta singurul lucru care mă mai ajută să merg 
înainte este convingerea că putem fi mai buni decât suntem... că 
avem capacitatea de a acționa pentru a evita un viitor catastrofic. 

— Bertrand credea şi el același lucru? întrebă Langdon. 

— Categoric, da. Bertrand avea speranțe nemărginite pentru 
omenire. Era un transumanist care credea că ne aflăm în pragul 
unei ere „postumane” strălucite - o eră a adevăratelor 
transformări. Avea mintea unui futurist și ochi care puteau 
vedea în viitor așa cum puțini alţii își pot imagina. El înțelegea 
extraordinarele puteri ale tehnologiei şi credea că, în decurs de 
numai câteva generaţii, specia noastră va deveni cu totul diferită 
- modificată genetic pentru a fi mai sănătoasă, mai inteligentă, 
mai puternică, ba chiar şi mai îngăduitoare. O singură problemă 
exista. Bertrand nu credea că vom trăi suficient, ca specie, pentru 
a realiza acest deziderat posibil. 

— Din cauza suprapopulării, interveni Langdon. 

Ea încuviință. 

— Catastrofa malthusiană. Bertrand îmi spunea adesea că se 
simte ca Sfântul Gheorghe încercând să doboare balaurul 
htonian. 

Langdon nu înţelese. 

— Meduza? 

— Metaforic vorbind, da. Meduza și întreaga clasă de zeități 
htoniene care trăiesc sub pământ fiindcă sunt direct asociate cu 
Mama Terra. În alegorii, htonienii sunt întotdeauna simboluri 
ale... 

— Ale fertilității, sfârşi Langdon în locul ei, mirat că paralela 
nu-i trecuse prin minte mai devreme. 

„Rodnicie. Populaţie”. 

— Da, ale fertilităţii, replică Sienna. Bertrand folosea sintagma 
„monstru htonian” pentru a desemna amenințarea teribilă a 
propriei noastre fecundități. Descria „supraproducția” noastră de 
vlăstare ca fiind un monstru ce pândeşte la orizont... un monstru 
pe care trebuia să-l contracarăm imediat, înainte de a ne devora 

pe toți. 

„Propria noastră virilitate ne ameninţă, înţelese Langdon. 
Monstrul htonian”. 

— lar Bertrand combătea monstrul ăsta... cum? 

— Te rog să înţelegi, răspunse ea pe un ton defensiv, că 
problemele astea nu sunt uşor de soluționat. Irierea este 
întotdeauna un proces dificil. Un om care taie piciorul unui copil 
de trei ani e considerat o fiară ticăloasă... Dacă nu cumva omul în 
cauză e un medic și salvează copilul de la moarte în urma 
cangrenei. Uneori singura alegere este cel mai mic dintre două 
rele, adăugă ea și lacrimile începură să-i curgă din nou. Cred că 
Bertrand a urmărit un ţel nobil... dar metodele lui... 

Își întoarse iar privirea, la capătul puterilor. 

— Sienna, şopti Langdon pe un ton blând, trebuie să înţeleg 
tot ce s-a petrecut. Vreau să-mi explici ce a făcut Bertrand. Ce 
anume a eliberat în atmosferă? 

Ea îşi îndreptă din nou ochii spre ai lui, cu o expresie de frică 
întunecată. 

— A eliberat un virus, spuse în șoaptă. Un tip cu totul deosebit 
de virus. 

Langdon abia dacă mai respira. 

— Spune-mi. 

— Bertrand a creat ceea ce se numește un vector viral. Este un 
virus menit să însereze informaţie genetică în celula pe care o 
atacă. După o pauză, pentru a-l lăsa să proceseze ideea, continuă: 
Un vector viral... nu-și ucide celula-gazdă... ci introduce în ea un 
fragment de ADN predeterminat, modificându-i genomul. 

Langdon se străduia să înţeleagă. „Virusul ăsta ne modifică 
ADN-ul?” 

— Caracterul insidios al virusului, adăugă Sienna, constă în 

faptul că niciunul dintre noi nu ştie că ne-a infectat. Nimeni nu se 
îmbolnăvește. Nu provoacă simptome vizibile, pentru a da de 
înțeles că ne modifică genetic. 

Pentru o clipă, Langdon își simți sângele pulsând în vine. 

— Şi ce schimbare determină? 

Sienna închise ochii. 

— Robert, şopti ea apoi, în clipa în care virusul a fost eliberat 
în apa din cisternă, s-a declanșat o reacţie în lanţ. Fiecare 
persoană care a coborât acolo şi a respirat aerul din interior a fost 
infectată. Și a devenit purtătoare... complice neştiutor care 
transmite virusul altora, inițiind o proliferare exponențială a bolii 
care deja va fi afectat toată planeta, ca un incendiu de vegetație 
scăpat de sub control. Până acum, virusul se va fi răspândit la 
nivelul întregii populaţii a globului. Tu... eu... toată lumea. 

Langdon se ridică de pe bancă şi începu să pășească agitat 
prin faţa ei. 

— Şi ce ne face virusul ăsta? repetă el întrebarea. 

Sienna rămase tăcută o bună bucată de vreme. 

— Virusul are capacitatea de a face organismul uman... 
infertil. Bertrand, adăugă ea stânjenită, a creat o molimă a 
sterilităţii. 

Cuvintele îl izbiră pe Langdon în moalele capului. „Un virus 
care ne face infertili?!” Știa că există virusuri care puteau cauza 
sterilitate, dar un agent patogen extrem de contagios, cu cale de 
transmitere aeriană, care să facă aşa ceva alterând genomul uman 
părea ceva cu totul inimaginabil... Un fel de distopie orwelliană a 
viitorului. 

— Bertrand vorbea deseori, la nivel teoretic, despre un 
asemenea virus, continuă Sienna, dar niciodată nu mi-am 
închipuit că va încerca să-l creeze... şi cu atât mai mult nu mi-am 

imaginat că va reuși. Când am primit scrisoarea de la el şi am 
aflat ce făcuse, am suferit un șoc. Am încercat cu disperare să-l 
găsesc, să-l implor să-şi distrugă creaţia. Dar am ajuns prea 
târziu. 

— Stai puţin! o întrerupse Langdon, reușind în sfârşit să 
vorbească. Dacă virusul face ca toți oamenii de pe pământ să 
devină infertili, înseamnă că nu vor mai exista alte generații şi că 
specia umană va începe să dispară... chiar de acum. 

— Corect, răspunse ea abia auzit. Numai că scopul lui 
Bertrand nu era extincţia — ci dimpotrivă — şi de aceea a creat un 
virus care se activează aleatoriu. Cu toate că Inferno este acum 
endemic în ADN-ul uman şi va fi transmis mai departe de fiecare 
membru al generaţiei noastre, el se va „activa” doar într-un 
procent anume al populaţiei. Altfel spus, toți oamenii din lume 
sunt acum purtători ai virusului, însă el va cauza sterilitate doar 
într-un segment aleatoriu ales al populaţiei mondiale. 

— Ce... segment? se pomeni Langdon întrebând, aproape 
nevenindu-i să creadă că poate să pună o astfel de întrebare. 

— Păi, aşa cum ştii, Bertrand avea o fixație pe ciuma bubonică, 
maladia care a ucis de-a valma o treime din populaţia Europei. 
Natura, credea el, ştie cum să facă singură selecția necesară. 
Când a calculat procentul infertilităţii, Bertrand a descoperit 
entuziasmat că proporţia de o victimă din trei a epidemiei de 
ciumă părea să fie rata exactă necesară pentru ca reducerea 
populaţiei umane să înceapă cu o viteză uşor de gestionat. 

„Dar e monstruos!” îşi spuse Langdon. 

— Ciuma bubonică a „rărit turma” şi a deschis calea 
Renaşterii, continuă ea, iar Bertrand a creat Inferno ca pe un fel 
de catalizator modem al reînnoirii globale - o ciumă 


transumanistă, dacă vrei, deosebirea fiind aceea că persoanele 

care contractează boala nu mor, ci doar devin infertile. 
Presupunând că virusul lui Bertrand s-a activat, o treime din 
populaţia lumii este acum sterilă... și o treime va continua să fie 
sterilă mereu, pentru totdeauna. Efectul ar fi similar cu cel al unei 
gene recesive... care este transmisă tuturor urmașilor, dar îşi 
exercită efectul doar la câţiva dintre ei. 

Mâinile îi tremurau, dar Sienna explică mai departe: 

— În scrisoarea pe care mi-a lăsat-o Bertrand, părea destul de 
mândru, spunând că el consideră Inferno o soluție umană și 
foarte elegantă la problema suprapopulării. Ochii i se umplură 
iar de lacrimi, pe care şi le şterse. În comparaţie cu virulența 
ciumei bubonice, recunosc că există o urmă de compasiune în 
abordarea lui. Spitalele nu vor fi asaltate de bolnavi şi de 
muribunzi, nu vor exista cadavre care să putrezească în stradă și 
nici supraviețuitori îndurerați de moartea celor dragi. Pur și 
simplu, oamenii nu vor mai face atâţia copii. Populaţia va suferi 
o reducere constantă a ratei natalității, până ce graficul creşterii 
populaţionale se va inversa, iar numărul locuitorilor Terrei va 
începe să scadă. Rezultatul, adăugă ea după o pauză, va fi mult 
mai eficient decât cel al ciumei, care a redus populația doar 
temporar, creând o scădere temporară în graficul expansiunii 
umane. Prin Inferno, Bertrand a creat o soluţie pe termen lung, o 
soluție permanentă... o soluţie transumanistă. Era un genetician 
specializat în tulpinile virale. Și a rezolvat problema de la 
rădăcină. 

— Asta e terorism genetic, şopti Langdon. Schimbă ceea ce 
suntem, ceea ce am fost dintotdeauna, la nivel fundamental. 

— Bertrand era de altă părere. El visa să remedieze o 
deficiență fatală din evoluţia umană... faptul că specia noastră 
este, pur și simplu, prea prolifică. Suntem ființe care, în ciuda 

inteligenței noastre neegalate de nicio altă specie, nu-și pot 
controla propriul număr. Nici mijloacele contraceptive gratuite, 
nici educaţia, nici stimulentele guvernamentale, oricât de extinse 
ar fi, nu funcţionează. Continuăm să facem copii... fie că vrem, fie 
că nu. Ştiai că CDC a anunţat de curând că aproape jumătate din 
numărul sarcinilor înregistrate în Statele Unite sunt 
neplanificate? Iar în țările subdezvoltate, proporția este de peste 
şaptezeci la sută! 

Langdon văzuse şi el statisticile, însă abia acum începea să le 
înțeleagă implicațiile. Ca specie, omul semăna cu iepurii 
introduşi pe anumite insule din Pacific, cărora li s-a permis să se 
înmulțească necontrolat, până ce au ajuns să-și distrugă 
ecosistemul și în final au dispărut. 

„Bertrand Zobrist ne-a reproiectat specia... în încercarea de a 
ne salva... transformându-ne într-o populație mai puţin 
fecundă”. 

Langdon trase adânc aer în piept și îşi lăsă privirea să 
cuprindă  Bosforul, simțindu-se la fel de instabil ca 
ambarcaţiunile pe care le vedea în depărtare. Sirenele răsunau 
mai tare acum, și păreau că se aud dinspre docuri, iar el își spuse 
că timpul era pe sfârşite. 

— Cel mai înspăimântător lucru însă, reluă Sienna, nu este 
faptul că Inferno provoacă sterilitate, ci că are capacitatea de a 
face asta. Un vector viral aeropurtat este ceva cu totul nou — o 
evoluţie survenită cu ani înainte de vremea sa. Bertrand ne-a scos 
din Evul Mediu al ingineriei genetice, lansându-ne în viitor cu 
capul înainte. A deschis zăgazurile procesului evolutiv și a 
conferit omenirii posibilitatea de a se redefini ca specie folosind 
tuşe largi, puternice. Capacul de pe cutia Pandorei a fost ridicat 
și nimeni nu-l mai poate pune la loc. Bertrand a creat mijloacele 

de modificare a speciei umane... iar dacă ele ajung în mâinile cui 
nu trebuie, Dumnezeu să ne ajute! Tehnologia asta nu ar fi 
trebuit creată niciodată! Imediat ce am citit scrisoarea în care 
Bertrand îmi explica modul în care şi-a îndeplinit obiectivul, am 
ars-o. Și mi-am jurat să găsesc virusul și să distrug orice urmă a 
lui. 

— Nu înţeleg, spuse Langdon, glasul tremurându-i de furie. 
Dacă ai vrut să distrugi virusul, de ce n-ai cooperat cu doamna 
doctor Sinskey și cu Organizaţia Mondială a Sănătăţii? Ar fi 
trebuit să anunţi Centrul pentru Controlul Bolilor... pe oricine! 

— Nu vorbeşti serios! Agenţiile guvernamentale sunt ultimele 
entități de pe pământ care ar trebui să aibă acces la o asemenea 
tehnologie! Gândeşte-te puţin, Robert! În toată istoria omenirii, 
fiecare nouă tehnologie revoluţionară la care a ajuns ştiinţa a fost 
folosită ca armă — de la simplul foc până la energia nucleară -— și 
aproape întotdeauna de cei puternici și de guvernele lor. Cum 
crezi că au apărut armele biologice? În urma cercetărilor făcute în 
instituții precum OMS ȘI CDC. Tehnologia lui Bertrand - un 
virus pandemic folosit ca vector genetic — este cea mai puternică 
armă creată vreodată. Ea pavează calea unor orori pe care nici nu 
ni le putem imagina, incluzând aici arme biologice cu acțiune 
selectivă. Imaginează-ţi un agent patogen care afectează doar 
oamenii al căror cod genetic conţine anumiți markeri etnici. Ar 
face posibilă epurarea etnică la nivel genetic pe scară largă! 

— Îți înţeleg îngrijorarea, Sienna, chiar o înțeleg, dar 
tehnologia asta ar putea fi folosită la fel de bine în scopuri 
benefice, nu crezi? Nu ţi se pare că descoperirea asta este un dar 
divin pentru medicina genetică? O nouă modalitate de 
administrare a unor vaccinuri la nivel global, de pildă. 

— Poate, însă din păcate am învăţat să mă aştept la ce-i mai 

rău de la oamenii care dețin puterea. 

În depărtare se auzi vuietul unui elicopter. Langdon privi 
printre copaci spre Bazarul de mirodenii și văzu luminile de 
poziţie ale unui aparat de zbor apărând de peste culmea dealului 
şi îndreptându-se spre docuri. 

Sienna se încordă. 

— Trebuie să plec, spuse ea, ridicându-se și privind spre vest, 
către Podul Atatiirk. Cred că pot să traversez podul pe jos și de 
acolo să ajung... 

— Nu pleci nicăieri, Sienna, replică el ferm. 

— Robert, m-am întors fiindcă am simţit că-ți datorez o 
explicație. Acum o ai. 

— Nu, Sienna. Te-ai întors fiindcă toată viața ai fugit şi în 
sfârșit ţi-ai dat seama că n-o mai poţi face la infinit. 

Ea păru să se facă mică înaintea lui. 

— Ce altă opțiune am? întrebă privind elicopterul. Mă vor 
trimite la închisoare imediat ce mă vor găsi. 

— Nu ai făcut nimic rău, Sienna. Nu tu ai creat acest virus... şi 
nici nu l-ai eliberat tu. 

— Adevărat, dar am încercat prin toate mijloacele să împiedic 
OMS să-l găsească. Dacă nu ajung într-o închisoare turcească, mă 
vor trimite în faţa vreunui tribunal internaţional, sub acuzaţia de 
terorism biologic. 

Huruitul elicopterului deveni asurzitor, iar Langdon se 
întoarse și privi spre docuri. Aeronava zbura la punct fix, 
rotoarele sale agitând apa în vreme ce echipajul cerceta 
ambarcaţiunile la lumina unui reflector. 

Sienna părea gata s-o ia la fugă în orice clipă. 

— Te rog să mă asculţi, îi ceru Langdon, îndulcindu-și tonul. 
Ştiu că ai trecut prin multe, ştiu că eşti speriată, dar trebuie să 

priveşti imaginea de ansamblu. Bertrand a creat virusul. Tu ai 
încercat să-l opreşti. 

— Dar n-am reușit. 

— Nu, şi acum, că virusul s-a răspândit, comunităţile 
ştiinţifică şi medicală vor trebui să-i înțeleagă pe deplin 
mecanismul de funcționare. Tu eşti singura persoană care ştie 
ceva despre el, cât de cât. Poate că există o modalitate de a-l 
neutraliza... sau de a face ceva pentru a ne pregăti pentru el. 
Sienna, insistă el, fixând-o cu o privire sfredelitoare, lumea are 
nevoie să ştie ceea ce ştii tu. Nu poţi pur și simplu să dispari. 

Trupul zvelt al Siennei tremura acum, ca și când zăgazurile 
regretelor şi ale incertitudinii erau pe punctul de a ceda. 

— Robert, eu... nu știu ce să fac. Nici măcar nu mai știu cine 
sunt. Uită-te la mine! exclamă ea, punându-și palma pe creștetul 
pleșuv. M-am transformat într-un monstru. Cum aș putea să dau 
ochii... 

Langdon făcu un pas spre ea şi o cuprinse în brațe. Îi simţea 
trupul tremurând, îi simţea fragilitatea. Și îi șopti duios la ureche: 

— Sienna, ştiu că vrei să fugi, dar eu n-am să te las. Mai 
curând sau mai târziu tot va trebui să începi să ai încredere în 
cineva. 

— Nu pot... hohoti ea. Nu cred că știu cum. 

El o strânse mai tare la pieptul lui. 

— Începi cu încetul. Faci mai întâi un prim pas mic. Ai 
încredere în mine. 

CAPITOLUL 100 


Zăngănitul ascuţit al metalului lovit de metal răsună în 
interiorul lipsit de ferestre al avionului de transport C-130, iar 
prefectul tresări, luat prin surprindere. Afară, cineva bătea cu 
patul unui pistol în trapa avionului, cerând să fie lăsat să urce la 
bord. 

— Toată lumea să rămână așezată, ordonă pilotul, apropiindu- 
se de ușă. E poliția turcă. Acum a venit. 

Prefectul schimbă cu Ferris o privire scurtă. 

După cascada de apeluri telefonice panicate între membrii 
OMS de la bord, bănuia că misiunea lor de neutralizare eşuase. 
„Zobrist şi-a dus planul la îndeplinire, își spuse el. lar 
organizația mea i-a facilitat reuşita”. 

Afară, glasuri autoritare începură să strige ceva în turcă. 

Prefectul sări în picioare. 

— Nu deschide uşa! 

Pilotul se opri şi se întoarse încruntat spre el. 

— De ce mama naibii nu? 

— OMS este o organizaţie internaţională, răspunse prefectul, 
iar avionul ăsta e teritoriu suveran. 

Pilotul clătină din cap. 

— Domnule, avionul este parcat pe un aeroport turcesc şi, 
până când părăsește spaţiul aerian al Turciei, se supune legilor 
de aici. 

Şi cu aceste cuvinte, se apropie şi deschise trapa. 

Doi bărbaţi în uniformă ridicară ochii spre el. Privirea lor 
posacă nu avea nici cea mai vagă nuanţă de bunăvoință. 

— Cine este căpitanul acestei aeronave? întrebă unul din ei, cu 

un accent puternic. 

— Eu sunt, răspunse pilotul. 

Omul îi întinse două coli de hârtie. 

— Documentele de arest. Aceşti doi pasageri trebuie să vină 
cu noi. 

Pilotul citi textul în grabă şi aruncă o privire spre prefect şi 
Ferris. 

— Sun-o pe doamna doctor Sinskey, îi ceru prefectul. Facem 
parte dintr-o misiune internațională de urgenţă. 

Unul din ofițeri îl privi cu un rânjet amuzat. 

— Doamna doctor Elizabeth Sinskey? Directoarea Organizaţiei 
Mondiale a Sănătăţii? Ea este cea care a ordonat arestarea 
voastră. 

— Nu se poate! replică prefectul. Eu și domnul Ferris am venit 
în Turcia pentru a încerca s-o ajutăm pe doamna Sinskey. 

— Înseamnă că încercarea nu v-a reuşit, interveni cel de-al 
doilea ofițer. Doamna doctor Sinskey ne-a contactat și v-a 
desemnat pe amândoi ca vinovaţi de conspirație într-un complot 
bioterorist pe teritoriul turc. Veniţi amândoi la sediu pentru 
interogatoriu, adăugă el şi scoase o pereche de cătușe. 

— Solicit un avocat! strigă prefectul. 

Treizeci de secunde mai târziu, și el şi Ferris erau încătușațţi, 
coborâți din aeronavă şi îndesaţi fără menajamente pe bancheta 
din spate a unui sedan negru. Mașina porni în trombă, virând pe 
pistă spre un colț îndepărtat al aeroportului, unde opri în fața 
unui gard din sârmă care fusese tăiat şi tras într-o parte, pentru a 
permite trecerea vehiculului. Peste câteva secunde, sedanul 
străbătu o zonă cu aparatură aeroportuară veche și se opri în 
apropierea unui hangar vechi. 

Cei doi bărbaţi în uniformă coborâră din mașină şi cercetară 

zona din priviri. Aparent mulțumiți că nu-i urmărise nimeni, își 
scoaseră uniformele și le aruncară alături. Apoi îi ajutară pe 
Ferris şi pe prefect să coboare la rândul lor și le scoaseră cătușele. 

Prefectul își fricționă încheieturile, realizând că nu s-ar simți 
deloc bine în captivitate. 

— Cheile mașinii sunt sub covoraș, spuse unul din agenţi, 
arătând spre o dubă albă parcată nu departe. Pe bancheta din 
spate este un sac cu tot ce ați cerut — documente de călătorie, 
bani, telefoane cu cartele preplătite, haine şi alte câteva lucruri pe 
care, ne-am gândit noi, le veți aprecia. 

— Mulţumim, replică prefectul. Dar ştiu că sunteţi buni! 

— Suntem doar bine pregătiți, domnule. 

Şi cu asta, cei doi turci urcară din nou în sedanul negru și 
demarară. „Sinskey nu m-ar fi lăsat niciodată să plec”, îşi spuse 
prefectul. Realizând asta în timp ce zburau spre Istanbul, 
trimisese prin e-mail o alertă la o filială locală a Consorţiului, 
precizând că era posibil ca el şi Ferris să aibă nevoie de o 
preluare. 

— Crezi că va veni după noi? întrebă Ferris. 

— Sinskey? În mod cert. Deși bănuiesc că acum are alte griji. 

Cei doi urcară în duba albă, iar prefectul începu să scotocească 
în sacul din pânză, punându-și documentele în ordine. Scoase 
apoi o şapcă de baseball şi și-o trase pe cap. În ea fusese 
înfășurată o sticlă mică de whisky Highland Park. 

„Tipii ăştia chiar se pricep”. 

Privi apoi lichidul chihlimbariu, dar își spuse că ar fi mai bine 
să aştepte până a doua zi. Dar o clipă mai târziu își aminti de 
recipientul Solublon al lui Zobrist și se întrebă cum va arăta 
totuși ziua de mâine. 

„Mi-am încălcat regula de aur, îşi zise el. Mi-am abandonat 

clientul”. 

Se simţea descumpănit, dezrădăcinat, ştiind că în zilele care 
urmau lumea avea să fie bombardată cu ştiri despre o catastrofă 
la declanșarea căreia el jucase un rol semnificativ. „Nimic din 
toate astea nu s-ar fi întâmplat fără mine”. 

Pentru prima dată în viaţa lui, ignoranţa nu mai părea o culme 
a moralității. Degetele sale rupseră sigiliul de pe sticla de whisky. 

„Bucură-te de el, se îndemnă. Într-un fel sau altul, zilele tale 
sunt numărate”. 

Luă o înghiţitură generoasă, lăsând băutura să-i înfierbânte 
gâtul. 

Deodată, întunericul fu spart de proiectoare și de licăririle 
albastre ale unor mașini de poliţie care îi încercuiră. 

Prefectul privi disperat în toate părţile, după care rămase 
stană de piatră. 

„Nicio scăpare”. 

În timp ce un grup de poliţişti turci se apropiară de dubă cu 
armele în faţă, prefectul luă o ultimă înghiţitură din sticla de 
Highland Park şi, fără un cuvânt, ridică mâinile deasupra 
capului. 

De data asta, poliţiştii nu mai erau oamenii lui. 

CAPITOLUL 101 


Consulatul Elveţiei la Istanbul este situat în Piaţa Levent la 
numărul unu, într-un zgârie-nori ultramodern. Pe fundalul 
străvechii metropole, fațada concavă, din sticlă albastră, 
amintește de un monolit futurist. 

Aproape o oră trecuse de când Sinskey părăsise cisterna și își 
stabilise un post de comandă temporar în sediul consulatului. 
Posturile de ştiri locale transmiteau încontinuu ştiri despre 
panica stârnită la ultimul concert cu Simfonia Dante de Liszt, 
desfășurat în cisternă. Nimeni nu oferise încă detalii, dar 
prezenţa unei echipe medicale internaţionale dotate cu costume 
de protecţie stârnise ample speculații. 

Sinskey privea pe fereastră, spre luminile orașului, și se simţea 
cumplit de singură. Din reflex duse mâna la gât, însă amuleta nu 
mai era acolo. Talismanul se afla pe biroul ei, rupt în două. 

Directoarea OMS abia sfârșise operațiunea de coordonare a 
unei serii întregi de întâlniri de urgenţă care urmau să aibă loc la 
Geneva peste câteva ore. Specialişti ai diverselor agenţii erau 
deja pe drum, iar ea avea de gând să-i pună la curent cu situația. 
Din fericire, cineva din personalul de noapte îi adusese o cană 
plină de cafea turcească autentică, proaspătă și fierbinte, pe care 
o băuse pe nerăsuflate. 

Un tânăr de la consulat apăru în cadrul uşii deschise. 

— Doamnă? Robert Langdon dorește să vă vadă. 

— Mulţumesc. Spuneţi-i să intre. 

Cu douăzeci de minute în urmă, Langdon o contactase 
telefonic şi-i explicase că Sienna Brooks îi scăpase, furase o 
șalupă şi fugise pe mare. Sinskey aflase deja vestea de la 

autorităţile turce, care încă mai căutau prin zonă, însă 
deocamdată fără niciun rezultat. 

Acum, când silueta lui înaltă se ivi în cadrul uşii, abia dacă-l 
mai recunoscu. Hainele îi erau murdare, părul ciufulit, iar ochii îi 
erau încercănaţi, cu o privire epuizată. 

— Domnule profesor, sunteţi bine? întrebă ea, ridicându-se. 

El îi oferi un zâmbet istovit. 

— Am avut și nopţi mai ușoare. 

— Vă rog, îl invită ea, arătându-i un scaun. Luaţi loc. 

— Virusul lui Zobrist, începu el fără niciun preambul. Cred că 
a fost eliberat cu o săptămână în urmă. 

Sinskey înclină din cap. 

— Da, şi noi am ajuns la aceeași concluzie. Nu a fost raportat 
încă niciun simptom, dar am izolat mostre şi ne pregătim deja 
pentru teste intensive. Din păcate, ar putea dura zile sau chiar 
săptămâni până ce ne vom da seama ce fel de virus e... și ce 
anume ar putea să facă. 

— Este un vector viral. 

Sinskey își lăsă capul pe un umăr, mirată că profesorul 
cunoștea termenul. 

— Mă scuzaţi? 

— Zobrist a creat un vector viral cu cale de transmitere aeriană 
capabil să modifice ADN-ul uman. 

Directoarea OMS se ridică vijelios, iar scaunul căzu în spatele 
ei. „Aşa ceva n-are cum să fie posibil!” 

— Ce v-a determinat să faceți o asemenea afirmație? 

— Sienna, replică el liniştit. Ea mi-a spus. Acum o jumătate de 
oră. 

Sinskey își puse palmele pe marginea biroului şi se uită la 
Robert Langdon cu neîncredere. 

— Adică n-a fugit? 

— Ba da. Era deja liberă, într-o șalupă care se îndrepta cu toată 
viteza în larg, și ar fi putut să dispară foarte uşor pentru 
totdeauna. Dar s-a gândit mai bine. Şi s-a întors de bunăvoie. 
Vrea să dea o mână de ajutor la soluționarea crizei. 

Sinskey răspunse printr-un hohot aspru de râs. 

—  lertaţi-mă dacă îmi vine cam greu să am încredere în 
doamna Brooks, mai ales atunci când face o asemenea afirmaţie 
deplasată. 

— Eu o cred, replică Langdon pe un ton categoric. Și dacă ea 
spune că avem de-a face cu un vector viral, consider că ar fi bine 
s-o luați în serios. 

Sinskey se simţi dintr-odată extenuată, mintea ei străduindu- 
se să proceseze cuvintele profesorului. Se apropie de fereastră și 
privi afară. 

„Un vector viral care modifică ADN-ul?” Oricât de teribilă şi 
de improbabilă ar fi părut această perspectivă, trebuia să admită 
că avea o logică aparte. La urma urmei, Zobrist fusese specializat 
în ingineria genetică și știa foarte bine că până şi cea mai mică 
mutație într-o singură genă putea avea efecte dezastruoase 
asupra organismului — cancere, insuficiențe ale diverselor organe 
și tulburări sanguine. Chiar şi o boală cumplită precum fibroza 
chistică — maladie care își îneacă victima în mucus -— era cauzată 
de o minusculă eroare într-o genă cu rol de reglare de pe 
cromozomul șapte. 

Specialiștii începuseră deja să trateze asemenea afecțiuni 
genetice cu vectori virali rudimentari programațţi să se deplaseze 
în organismul pacientului și să însereze ADN înlocuitor, menit să 
repare segmentele afectate. La fel ca toate ştiinţele însă, şi aceasta 
avea o latură întunecată. 

Efectele unui vector viral puteau fi favorabile sau, dimpotrivă, 
distructive... în funcţie de intenţiile celui care îl crea. Dacă un 
virus era programat cu rea-voinţă să însereze ADN deteriorat în 
celulele sănătoase, rezultatul putea fi unul devastator. Mai mult 
decât atât, dacă respectivul virus distructiv era astfel creat încât 
să fie foarte contagios şi să se transmită pe cale aeriană... 

Perspectiva îi stârni fiori reci lui Sinskey. „Ce oroare genetică a 
imaginat Zobrist? Cum intenţiona el să reducă populaţia 
globului?” 

Ştia însă că găsirea răspunsurilor la aceste întrebări putea dura 
săptămâni întregi. Codul genetic uman includea un labirint 
infinit de permutări chimice. Ideea de a căuta în tot acest labirint 
în speranţa de a găsi modificarea introdusă de Zobrist ar fi fost 
totuna cu aceea de a căuta proverbialul ac în carul cu fân... fără a 
şti măcar pe ce planetă se afla carul. 

— Elizabeth! 

Vocea profundă a lui Langdon o readuse în prezent. Se 
întoarse de la fereastră și se uită la el. 

— M-ai auzit? întrebă el încă aşezat pe scaun, fără a-și pierde 
calmul. Sienna voia să distrugă virusul tot atât cât îţi doreai și tu. 

— Sincer, mă îndoiesc de asta. 

Langdon trase adânc aer în piept şi se ridică. 

— Cred că ar trebui să mă asculți. Cu puţin timp înainte să 
moară, Zobrist i-a scris Siennei o scrisoare în care îi povestea ce 
făcuse. l-a spus exact cum se va comporta virusul... cum ne va 
ataca... şi cum își va îndeplini menirea. 

Sinskey îngheţă. „Există o scrisoare?!” 

— Când a citit mesajul în care Zobrist descria ce anume a 
creat, a fost îngrozită. A vrut să-l oprească. După părerea ei, 
virusul este atât de periculos, încât a vrut ca nimeni să nu aibă 

acces la el, nici măcar Organizația Mondială a Sănătăţii. Nu 
înţelegi? Sienna încerca să distrugă virusul... nu să-l elibereze. 

— Există o scrisoare? întrebă Sinskey - singurul lucru care o 
interesa acum. Cu informaţii concrete? 

— Aşa mi-a spus Sienna, da. 

— Avem nevoie de scrisoarea aceea! Faptul că include date 
specifice ne-ar putea scuti de luni întregi de încercări de a 
înțelege ce anume e chestia asta şi cum s-o abordăm. 

Langdon clătină din cap. 

— Nu înţelegi. Când a citit scrisoarea lui Zobrist, Sienna a fost 
îngrozită. A ars-o imediat. A vrut să se asigure că nimeni... 

Sinskey pocni cu palma în tăblia biroului. 

— A distrus unicul lucru care ne putea ajuta să ne pregătim 
pentru criza asta? Și vrei ca eu să am încredere în ea?! 

— Ştiu că-ți cer mult, date fiind acţiunile ei, dar, în loc s-o 
pedepsești, ar putea fi util să-ţi amintești că Sienna este deosebit 
de inteligentă şi are o memorie extraordinară. Dacă, adăugă el 
după o pauză, dacă își poate aminti scrisoarea lui Zobrist în 
amănunt - asta ţi-ar fi de folos? 

Sinskey își miji ochii, încuviințând cu o mișcare slabă a 
capului. 

— Ei bine, domnule profesor. În acest caz, ce propui să fac? 

Langdon făcu semn spre cana ei goală de cafea. 

— Îţi sugerez să comanzi mai multă cafea... şi să asculți 
singura condiţie pe care a pus-o Sienna. 

Sienna îşi simţi inima bătând mai repede și aruncă o privire 
spre telefon. 

— Ştii cum să dai de ea? 

— Ştiu. 

Spune-mi ce anume a cerut. 

Langdon îi spuse, iar ea rămase tăcută, analizând propunerea. 

— Eu cred că așa trebuie să procedezi, adăugă el. Și la urma 
urmei, ce ai de pierdut? 

— Dacă tot ce mi-ai povestit este adevărat, ai cuvântul meu, 
replică Sinskey şi împinse telefonul spre el. Te rog s-o suni. 

Spre surprinderea ei, Langdon ignoră aparatul. Se ridică, se 
duse la ușă şi-i spuse că revine într-un minut. Nedumerită, 
Sinskey ieşi pe culoar și-l văzu străbătând sala de așteptare a 
consulatului, deschizând uşile din sticlă şi păşind în holul 
ascensoarelor. Pentru o clipă, crezu că pleacă, dar în loc să cheme 
un lift, intră rapid în toaleta doamnelor. 

Câteva clipe mai târziu, ieşi împreună cu o femeie care părea 
să aibă puţin peste treizeci de ani. Directoarea OMS avu nevoie 
de un moment lung pentru a accepta faptul că aceea era cu 
adevărat Sienna Brooks. Tânăra drăguță cu părul prins în coadă 
pe care o văzuse mai devreme în ziua aceea era complet 
transformată. Avea capul complet chel, de parcă i-ar fi fost ras. 

Când cei doi intrară în biroul ei, se așezară în tăcere cu fața 
spre ea. 

—  lertaţi-mă, spuse Sienna repede. Ştiu că avem multe de 
discutat, dar mai întâi sper că-mi veți permite să spun ceva ce 
trebuie cu adevărat să spun. 

Sinskey remarcă tristețea din glasul ei. 

— Desigur. 

— Doamnă, începu ea cu glasul tremurând, sunteți directoarea 
Organizaţiei Mondiale a Sănătăţii. Ştiţi mai bine decât oricine 
altcineva că suntem o specie în pragul colapsului... o populaţie 
scăpată de sub control. Ani de-a rândul, Bertrand Zobrist a 
încercat să ia legătura cu factori de decizie, ca dumneavoastră, 
pentru a discuta despre criza iminentă. A vizitat nenumărate 

organizații despre care credea că ar putea schimba ceva - 
Institutul Woridwatch, Clubul de la Roma, grupul Population 
Matters, Consiliul pentru Relaţii Externe —, dar nu a găsit pe 
nimeni care să accepte să se angajeze într-o discuţie serioasă cu 
privire la o soluţionare reală a problemei. Toţi i-ați răspuns cu 
planuri pentru îmbunătățirea educației contraceptive, cu 
stimulente fiscale pentru familiile cu mai puţini copii şi chiar aţi 
pomenit de colonizarea Lunii! Nu e de mirare că Bertrand și-a 
pierdut minţile. 

Sinskey se mulțumi s-o privească fără nicio reacţie. Sienna 
trase adânc aer în piept. 

— Doamnă doctor Sinskey, Bertrand a venit personal la 
dumneavoastră. V-a rugat să recunoașteți că ne aflăm pe 
marginea prăpastiei... v-a implorat să vă angajaţi într-un fel 
oarecare de dialog. Dar, în loc să-i ascultați sugestiile, l-ați 
calificat drept nebun, l-aţi pus sub supraveghere și l-aţi silit să 
intre în clandestinitate. Bertrand, adăugă ea cu glasul fremătând 
de emoție, a murit singur fiindcă oamenii ca dumneavoastră au 
refuzat să se arate suficient de deschişi la minte încât să 
recunoască măcar că situația catastrofală în care ne aflăm ar 
putea necesita o soluție neplăcută. Tot ce a făcut Bertrand a fost 
să rostească adevărul... iar pentru asta, a fost ostracizat. 

Sienna se întrerupse o clipă, îşi şterse ochii și privi peste birou, 
spre Sinskey. 

— Credeţi-mă, continuă ea, ştiu ce înseamnă să te simți 
complet singur... Cel mai rău tip de singurătate este izolarea care 
vine din faptul că ești neînțeles. Ea poate duce la pierderea 
contactului cu realitatea. 

Sienna tăcu și o linişte încordată se aşternu în birou. 

— Asta e tot ce am vrut să spun, mai șopti ea. 

Sinskey o studie îndelung şi apoi se așeză pe scaun. 

— Doamnă Brooks, spuse în cele din urmă pe un ton cât mai 
calm posibil, aveţi dreptate. Poate că nu am ascultat înainte... 
Dar, adăugă ea încrucişându-și mâinile pe birou și privind direct 
în ochii Siennei, ascult acum. 

CAPITOLUL 102 


Ceasul din holul Consulatului elveţian bătuse de mult de ora 
unu a nopții. 

Carnetul de pe biroul lui Sinskey devenise o încrengătură de 
notițe, întrebări și diagrame. Directoarea Organizaţiei Mondiale a 
Sănătăţii nu schiţase nicio mișcare și nu rostise niciun cuvânt de 
mai bine de cinci minute. Stătea la fereastră, privind afară, în 
noapte. 

În spatele ei, Langdon și Sienna așteptau în tăcere, sorbind 
ultimele picături de cafea turcească a cărei aromă, combinată cu 
cea a boabelor de fistic, umplea încăperea. 

Singurul sunet care se auzea era bâzâitul uşor al neoanelor din 
plafon. Sienna își simțea inima bătând cu putere și se întrebă ce 
gândea oare Sinskey acum, că auzise tot adevărul pus pe tapet în 
cele mai mărunte detalii ale sale. „Virusul lui Bertrand este o 
molimă a sterilității. O treime din populația umană va deveni 
infertilă”. 

Tot timpul cât duraseră explicaţiile ei, Sienna urmărise 
tumultul de emoţii ale directoarei OMS, emoţii care, deși 
reținute, fuseseră aproape palpabile. În primul rând, fusese acea 
acceptare stupefiată a ideii că Zobrist crease un virus cu 
transmitere aeriană. Apoi o rază de speranţă îi lumină chipul 
când aflase că virusul nu avea rolul de a ucide oamenii. Și după 
aceea... încet, urmase oroarea tot mai mare la aflarea veștii că 
segmente numeroase ale populaţiei globului vor deveni sterile. 
Era limpede că adevărul - faptul că virusul ataca fertilitatea 
umană - o afecta pe Sinskey la un nivel personal profund. 

În cazul Siennei, cea mai copleșitoare emoție fusese cea de 

ușurare. Îi împărtăşise directoarei OMS conţinutul integral al 
scrisorii lui Bertrand. „Eu nu mai am alte secrete”. 

— Elizabeth? îndrăzni Langdon. 

Sinskey reveni încet din gândurile ei. Când se întoarse spre cei 
doi, avea o expresie istovită. 

— Sienna, începu ea, vorbind pe un ton plat, lipsit de 
inflexiuni, informaţiile pe care ni le-ai oferit ne vor fi utile pentru 
pregătirea unei strategii de abordare a acestei crize. Îţi apreciez 
sinceritatea. Aşa cum știi, ideea vectorilor virali pandemici a fost 
discutată la nivel teoretic ca o posibilitate de imunizare a unor 
segmente mari de populaţie, dar toată lumea credea că mai avem 
de așteptat ani buni până la apariția unei astfel de tehnologii. 
Continuând să vorbească, Sinskey se întoarse la birou și se aşeză, 
clătinând din cap. lartă-mă, dar toate astea mi se par acum de 
domeniul ştiinţifico-fantasticului. 

„Nu e de mirare”, își spuse Sienna. Fiecare nouă evoluţie în 
medicină lăsase aceeași impresie — penicilina, anestezia, razele X, 
prima dată când omul privise prin obiectivul unui microscop și 
văzuse o celulă divizându-se. 

Elizabeth Sinskey își coborî privirea spre carnetul de pe birou. 

— Peste câteva ore, voi fi la Geneva, în fața unui tir de 
întrebări. Nu mă îndoiesc că prima dintre ele se va referi la 
posibilitatea de a contracara virusul. 

Sienna îi împărtăşea certitudinea, dar nu spuse nimic, iar 
Sinskey continuă: 

— Și îmi închipui că prima soluţie propusă va fi aceea de a 
analiza virusul lui Bertrand, de a-l înțelege cât mai bine şi apoi de 
a încerca să sintetizăm o a doua tulpină a sa — una pe care să o 
reprogramăm pentru a readuce ADN-ul uman la structura inițială. 
Rămâne de văzut, adăugă ea privind spre Sienna fără prea mult 

optimism, dacă va fi posibil să creăm un contravirus, dar ipotetic 
vorbind, aş vrea să-ţi aflu opinia în acest sens. 

„Opinia mea?” Din instinct, Sienna își ridică ochii spre 
Langdon. El înclină uşor din cap, transmițându-i un mesaj clar: 
„Ai ajuns până aici. Spune ce crezi. Rosteşte adevărul așa cum îl 
vezi tu”. 

Ea îşi drese glasul, se întoarse din nou spre Sinskey şi începu 
să vorbească pe un ton limpede, fără şovăială: 

— Doamnă, lumea ingineriei genetice este una în care am 
lucrat împreună cu Bertrand timp de mulţi ani. După cum ştiţi, 
genomul uman este o structură extrem de delicată... ca un castel 
din cărți de joc. Cu cât facem mai multe ajustări, cu atât crește 
riscul de a deplasa din greşeală o carte nepotrivită și de a 
distruge totul. Convingerea mea personală este că pericolul în 
încercarea de a desface ceea ce a fost deja făcut e uriaș. Bertrand 
era un specialist extrem de talentat, un vizionar în domeniul 
ingineriei genetice. Era cu ani mulți înaintea colegilor săi. În 
prezent, nu sunt sigură că eu aş avea încredere să permit altcuiva 
să interfereze cu genomul uman în speranţa de a-l repara. Chiar 
dacă ați concepe un agent despre care credeți că ar putea 
funcţiona, testarea lui ar presupune reinfectarea întregii populaţii 
cu ceva nou. 

— Foarte adevărat, replică Sinskey, aparent deloc surprinsă de 
ceea ce auzise. Dar, fireşte, problema este mai complicată. Poate 
că nici nu ne dorim să contracarăm virusul. 

Sienna făcu ochii mari. 

— Poftim? 

— Doamnă Brooks, poate că nu sunt de acord cu metodele lui 
Bertrand, dar opinia sa cu privire la situaţia populaţiei umane 
este corectă. Planeta se confruntă cu o serioasă problemă a 

suprapopulării. Dacă am reuşi să neutralizăm virusul lui 
Bertrand fără a avea un plan alternativ viabil... ne-am întoarce 
pur și simplu de unde am plecat. 

Probabil că stupefacţia Siennei era vizibilă, fiindcă Sinskey 
râse uşor și adăugă: 

— Nu e un punct de vedere pe care te-ai fi așteptat să-l auzi 
din partea mea? 

Ea clătină din cap. 

— Bănuiesc că nici nu ştiu la ce să mă mai aştept. 

— Atunci, poate că te voi surprinde din nou. Așa cum am 
menționat deja, lideri ai principalelor instituţii din domeniul 
sănătăţii la nivel mondial se vor reuni la Geneva peste numai 
câteva ore în încercarea de a discuta despre această criză şi de a 
pregăti un plan de acţiune. Nu-mi amintesc să fi existat, de când 
mă aflu eu la conducerea OMS, o reuniune mai importantă decât 
aceasta. Sienna, aș vrea să participi și tu la discuţii. 

— Eu?! exclamă ea contrariată. Nu am studii de inginerie 
genetică. Şi v-am spus deja tot ce ştiu. Tot ce am avut de oferit 
este notat acolo, în carneţelul dumneavoastră. 

— Ba nicidecum, interveni Langdon. Sienna, orice discuţie 
relevantă despre virusul acesta va avea nevoie de context. 
Doamna doctor Sinskey și echipa ei trebuie să contureze un 
cadru moral pentru a evalua potenţialele soluţii ale crizei. Şi, fără 
îndoială, este de părere că te afli într-o poziţie foarte bună pentru 
a contribui la respectivul dialog. 

— Cadrul meu moral, bănuiesc, nu le va plăcea celor de la 
OMS. 

— Probabil că nu, replică Langdon, dar acesta este un motiv în 
plus ca să te duci acolo. Faci parte dintr-un tip nou de 
intelectuali. Poţi oferi o contrapondere. Îi poţi ajuta să înţeleagă 

modul de a gândi al vizionarilor precum Bertrand, personalități 
excepționale, cu convingeri atât de puternice, încât sunt gata să 
abordeze problemele pe cont propriu. 

— Bertrand nu a fost nicidecum primul în acest sens. 

— Nu, interveni Sinskey, și nu va fi nici ultimul. În fiecare 
lună, angajaţii OMS descoperă alte laboratoare în care oamenii 
de ştiinţă cochetează cu zonele cenușii ale geneticii - de la 
manipularea celulelor stem umane până la tentativele de creare a 
himerelor... ființe inexistente în natură, rezultate din încrucișarea 
a două specii diferite. Totul e tulburător. Ştiinţa progresează atât 
de rapid, încât nimeni nu mai știe unde sunt granițele. 

Sienna nu putea să nu fie de acord. Cu foarte puţin timp în 
urmă, doi virusologi respectaţi — Kawaoka și Fouchier — creaseră 
un virus mutant H5N1 cu înalt potenţial patogen. În ciuda 
intenţiilor pur academice nutrite de cei doi savanţi, noua lor 
creație dispunea de anumite capacităţi care îi alarmaseră pe 
specialiștii în biosecuritate și stârniseră o aprigă controversă 
online. 

— Mă tem că situaţia va deveni și mai tulbure, continuă 
Sinskey. Suntem pe punctul de a crea noi tehnologii pe care 
astăzi nici măcar nu ni le putem imagina. 

— Şi deopotrivă noi filosofii, spuse Sienna. Mișcarea 
transumanistă se pregătește să iasă exploziv din penumbra în 
care a activat. Unul dintre principiile ei fundamentale susține că 
omul are obligația morală de a participa la procesul evolutiv al 
speciei... de a folosi tehnologia pentru a perfecționa specia, 
pentru a crea oameni mai buni — mai sănătoşi, mai puternici, cu 
un intelect superior. Şi în curând totul va fi posibil. 

— lar tu nu crezi că asemenea convingeri contravin procesului 
evolutiv? 

— Nu, răspunse Sienna fără să ezite. Oamenii au evoluat cu 
paşi mici timp de milenii, inventând treptat noi tehnologii: 
frecarea a două bețe pentru a se putea încălzi, dezvoltarea 
agriculturii pentru a se hrăni, sintetizarea de vaccinuri pentru a 
combate îmbolnăvirile, iar acum crearea unor instrumente 
genetice cu ajutorul cărora să-şi modifice organismul astfel încât 
să poată supraviețui într-o lume în schimbare. Eu cred, continuă 
ea după o scurtă pauză, că ingineria genetică este doar un alt pas 
într-un lung șir de progrese ale omenirii. 

Sinskey rămase tăcută, gândindu-se la cele auzite. 

— Deci tu eşti de părere că ar trebui să acceptăm aceste 
instrumente cu brațele deschise? 

— Dacă nu le acceptăm înseamnă că nu ne merităm existența 
mai mult decât sălbaticii cavernelor care îngheaţă de frig fiindcă 
se tem să aprindă focul. 

Ecoul cuvintelor ei pluti în încăpere mult timp, înainte ca 
Langdon sau Sinskey să spună ceva. 

Într-un târziu, profesorul sparse tăcerea. 

— N-aş vrea să par prea demodat, dar eu am crescut cu 
teoriile lui Darwin și nu pot să nu mă întreb cât de înţelept ar fi 
să încercăm să accelerăm procesul natural al evoluţiei. 

— Robert, replică Sienna cu patimă în glas, ingineria genetică 
nu este o accelerare a procesului evolutiv. E cursul firesc al 
evenimentelor! Ceea ce uiţi tu este că evoluția l-a creat pe 
Bertrand Zobrist. Intelectul lui superior a fost produsul aceluiași 
proces pe care l-a definit Darwin... o evoluţie în decursul 
timpului. Ideile sale cu totul deosebite în domeniul geneticii nu i- 
au venit într-o străfulgerare de inspiraţie divină... Au fost 
rezultatul anilor îndelungi de progrese intelectuale ale omenirii. 

Langdon nu spuse nimic, cântărind cuvintele ei. 

— Şi ca darwinist, reluă Sienna, ştii că natura a găsit 
întotdeauna modalități de a ţine populaţia umană sub control — 
epidemii, foamete, inundaţii... Dar dă-mi voie să te întreb ceva — 
nu s-ar putea oare ca de data asta natura să fi găsit o modalitate 
diferită? În loc să apeleze la catastrofe şi nenorociri... poate că 
prin intermediul procesului evolutiv natura a creat un savant 
care a inventat o altă metodă de reducere a populaţiei umane în 
decursul timpului. Fără epidemii. Fără morți. Doar o specie 
trăind în armonie cu mediul ei... 

— Sienna, o întrerupse Sinskey. E târziu acum. Trebuie să 
plecăm. Dar înainte trebuie să clarificăm încă un lucru. Mi-ai 
spus în repetate rânduri în seara asta că Bertrand nu a fost un om 
rău... că iubea omenirea şi că pur și simplu dorea atât de mult să 
salveze specia umană, încât a putut găsi o justificare rațională a 
unor asemenea măsuri drastice. 

Sienna încuviinţă. 

— Scopul scuză mijloacele, îl cită ea pe celebrul om politic 
florentin Machiavelli. 

— Și atunci, spune-mi, continuă directoarea OMS, tu crezi 
într-adevăr că scopul scuză mijloacele? Crezi că țelul urmărit de 
Bertrand, acela de a salva lumea, era atât de nobil încât să 
justifice diseminarea virusului cu care avem de-a face acum? 

O tăcere tensionată cuprinse încăperea. 

Sienna se aplecă spre birou cu o expresie hotărâtă. 

— Doamnă doctor Sinskey, aşa cum v-am spus, cred că 
acţiunile lui Bertrand au fost necugetate şi extrem de periculoase. 
Dacă aș fi putut să-l opresc, aș fi făcut-o fără să stau pe gânduri. 
Trebuie să mă credeți. 

Elizabeth Sinskey întinse brațele peste birou şi cuprinse 
mâinile Siennei în palmele ei. 

— Te cred, Sienna. Cred fiecare cuvânt pe care mi l-ai spus. 

CAPITOLUL 103 


În preajma aeroportului Atatürk, aerul era rece şi umed 
înainte de ivirea zorilor. Se aşternuse o ceaţă fină, acoperind 
pistele terminalului privat. 

Langdon, Sienna şi Sinskey sosiseră cu o limuzină, fiind 
întâmpinați la intrarea în aeroport de un angajat al OMS care îi 
ajutase să coboare. 

— Putem pleca în orice clipă, doamnă, le spuse acesta, 
invitându-i într-o modestă sală de aşteptare. 

— lar aranjamentele pentru domnul Langdon? 

— Avion particular spre Florenţa. Documentele de călătorie 
temporare sunt deja la bord. 

Sinskey înclină capul în semn de gratitudine. 

— lar cealaltă chestiune despre care am discutat? 

— Este deja în lucru. Coletul va fi expediat cât mai curând 
posibil. 

Sinskey îi mulțumi angajatului şi, în vreme ce acesta se 
îndrepta spre avion, ea se întoarse spre Langdon. 

— Sunteţi sigur că nu doriţi să veniţi cu noi? 

Și, cu un zâmbet obosit, își trecu mâna prin părul lung și 
argintiu, dându-și o şuviţă pe după ureche. 

— Ţinând seama de situaţie, glumi el, mă tem că un profesor 
de istoria artei nu ar avea prea multe de oferit. 

— Ne-aţi oferit deja destul. Mai mult decât credeţi. În primul 
rând... 

Făcu semn în dreapta ei, spre Sienna, dar ea nu mai era acolo. 
Rămăsese la vreo douăzeci de metri în urma lor, în dreptul unei 
ferestre largi, de unde se uita spre avionul C-130, aparent 

642 


cufundată în gânduri. 

— Vă mulțumesc pentru că aveţi încredere în ea, spuse 
Langdon încet. Cred că nu a avut parte de prea multă până 
acum. 

— Sper că eu și Sienna vom avea multe de învăţat una de la 
cealaltă. Numai bine, domnule profesor! 

— Şi dumneavoastră la fel, îi ură Langdon strângându-i mâna 
întinsă. Mult noroc la Geneva! 

— Vom avea nevoie, replică Sinskey și apoi schiță un semn 
spre Sienna. Vă las singuri o clipă. Trimiteţi-o spre noi când 
sunteți gata. 

În vreme ce traversa terminalul, Elizabeth Sinskey duse mâna 
la buzunar cu un gest absent și scoase cele două jumătăţi ale 
amuletei sparte, strângându-le în palmă. 

— Nu renunţați la toiagul acela al lui Asclepios! strigă 
Langdon în urma ei. Mai poate fi reparat! 

— Mulţumesc, răspunse ea fluturând o mână în aer. Sper că 
totul mai poate fi reparat. 

Sienna Brooks stătea singură la fereastră, privind luminile de 
pe pistă care păreau fantomatice în ceața joasă şi sub norii care se 
adunaseră pe cer. Sus, pe un turn de control din depărtare, 
drapelul turcesc flutura mândru - un câmp roşu pe care se 
distingeau două simboluri străvechi — semiluna și o stea, vestigii 
ale Imperiului Otoman transpuse cu aceeași mândrie în lumea 
modernă. 

— O liră turcească pentru gândurile tale? rosti un glas 
profund în spatele ei. 

Sienna nu întoarse capul. 

— Se apropie o furtună. 

— Ştiu, răspunse el încet. 

După câteva clipe, Sienna se răsuci cu faţa spre el. 

— Aș fi vrut să vii și tu la Geneva. 

— Drăguţ din partea ta să spui asta, dar vei fi ocupată cu 
discuțiile despre viitor. Ultimul lucru de care ai avea nevoie ar fi 
un profesor desuet care să te tragă înapoi. 

Ea îl privi nedumerită. 

— Crezi că eşti prea bătrân pentru mine, nu-i aşa? 

Langdon izbucni în râs. 

— Sienna, cu siguranță sunt prea bătrân pentru tine! 

Ea se foi stânjenită. 

— Bine... dar cel puţin ştii unde mă poți găsi. Și, ridicând din 
umeri ca o şcolăriță, adăugă: Adică... dacă vei vrea să mă mai 
vezi vreodată. 

El surâse. 

— Mi-ar face mare plăcere. 

Siennei îi mai veni puţin inima la loc, şi totuşi între ei se lăsă o 
tăcere lungă. Nici el, nici ea nu știau bine cum să-și ia rămas-bun. 

Și în timp ce-l privea, simţi un val de emoție cu care nu era 
deloc obișnuită. Pe negândite, se ridică pe vârfuri şi-l sărută 
drept pe gură. Când se retrase, avea ochii plini de lacrimi. 

— O să-mi fie dor de tine, îi șopti. 

Langdon zâmbi cald şi o cuprinse cu brațele. 

— Şi mie-mi va fi dor de tine. 

Mult timp continuară să stea aşa, înlănțuiți într-o îmbrăţișare 
pe care niciunul din ei nu părea dornic s-o sfârşească. Într-un 
târziu, Langdon rupse tăcerea. 

— Există o zicală veche... atribuită deseori lui Dante... „Să-ţi 
amintești de seara asta... fiindcă este începutul veșniciei”. 

— Îţi mulțumesc, Robert, spuse ea, și lacrimile începură să-i 
şiroiască pe obraji. Simt în sfârşit că am şi eu un rost. 

Langdon o strânse mai tare lângă el. 

— Spuneai că întotdeauna ai vrut să salvezi lumea. Ei bine, 
asta ar putea fi șansa ta. 

Sienna surâse cald, se întoarse și se îndepărtă. În timp ce se 
îndrepta spre avionul C-130 care aștepta, se gândi la tot ce se 
întâmplase... la tot ce se mai putea întâmpla încă... şi la fiecare 
viitor posibil. 

„Să-ţi aminteşti de seara asta, îşi repetă în gând, fiindcă este 
începutul veşniciei”. 

Şi, urcând în avion, se rugă ca Dante să fi avut dreptate. 

CAPITOLUL 104 


Soarele palid al după-amiezii învăluia Piazza del Duomo, 
scânteind pe piatra albă a campanilei lui Giotto şi aruncând 
umbre lungi peste splendida catedrală Santa Maria del Fiore. 

Funeraliile lui Ignazio Busoni erau pe punctul de a începe 
când Robert Langdon intră în catedrală şi găsi un loc în care să se 
aşeze, mulțumit că viaţa lui Ignazio avea să fie comemorată aici, 
în bazilica pe care o îndrăgise şi de care se îngrijise atâţia ani. 

În ciuda fațadei bogat ornamentate, interiorul catedralei 
florentine era simplu şi auster. Şi totuși, astăzi părea să aibă un 
aer de sărbătoare. Oficialități guvernamentale, prieteni şi colegi 
din lumea artei veniseră de pe tot cuprinsul Italiei pentru a-şi 
aminti împreună de jovialul uriaș căruia obișnuiseră să-i spună, 
cu drag, Il Duomino. 

Presa relatase că Busoni se stinsese în timp ce făcea exact ceea 
ce-i plăcea mai mult — o plimbare de seară în jurul Domului. 

Tonul ceremoniei funerare era unul surprinzător de optimist, 
presărat cu comentarii umoristice din partea prietenilor şi a 
rudelor, un coleg remarcând că dragostea lui Busoni pentru arta 
renascentistă fusese egalată — aşa cum el însuși se exprimase — 
doar de pasiunea sa pentru spaghetti Bolognese şi budino de 
caramel. 

După serviciul religios, în timp ce participanţii se întrețineau 
amintindu-și întâmplări din viaţa lui Ignazio, Langdon preferă să 
se plimbe prin interiorul Domnului, admirând operele de artă pe 
care prietenul său le iubise atât de mult... Judecata de Apoi pictată 
de Vasari sub cupolă, vitraliile lucrate de Donatello și Ghiberti, 
orologiul lui Ucello și deseori ignoratele mozaicuri de pe 

pardoseală. 

La un moment dat, ajunse în faţa unui chip familiar, cel al lui 
Dante Alighieri. Înfăţişat de Michelino în fresca devenită 
legendară, poetul stătea în faţa Muntelui Purgatoriului şi ţinea în 
mâinile întinse, ca pe o ofrandă, capodopera sa, Divina Comedie. 

Văzându-l, Langdon se întrebă cum ar fi reacționat Dante dacă 
ar fi ştiut ce efecte urma să aibă poemul său asupra lumii întregi 
secole mai târziu, într-un viitor pe care nici măcar el nu și l-ar fi 
putut imagina. 

„El a găsit viața eternă”, îşi spuse profesorul, amintindu-și 
comentariile filosofilor greci din Antichitate cu privire la faimă. 
„Atâta timp cât numele îţi va mai fi rostit, nu vei muri niciodată”. 

Începuse să se lase înserarea când Langdon traversă Piazza 
SantElisabetta și se întoarse la elegantul hotel florentin 
Brunelleschi. Sus, în camera sa, oftă ușurat când văzu coletul 
supradimensionat care îl aştepta. 

În sfârșit, ajunsese. 

„Ceea ce i-am cerut lui Sinskey”. 

Grăbit, reteză banda din jurul cutiei şi îi ridică preţiosul 
conţinut, mulțumit să vadă că fusese meticulos împachetat şi 
protejat în folie de plastic. 

Spre surprinderea lui, în cutie se mai afla și altceva. După 
toate aparențele, Elizabeth Sinskey îşi folosise influența 
considerabilă de care se bucura pentru a recupera ceva mai mult 
decât îi ceruse el. În colet erau hainele lui — cămașa, pantalonii 
kaki şi sacoul Harris Tweed - toate frumos spălate şi călcate. 
Chiar și mocasinii erau acolo, recent lustruiţi. Tot în cutie își găsi, 
încântat, şi portofelul. 

Dar ultimul articol pe care îl descoperi îi stârni un mic hohot 
de râs — în parte de bucurie că îl regăsise şi în parte de 

stânjeneală fiindcă ţinea atât de mult la el. 

„Ceasul meu cu Mickey Mouse”. 

Fără întârziere, își puse ceasul de colecţie la încheietura mâinii. 
Sentimentul pe care i-l dădea vechea curea din piele era unul de 
siguranţă. lar când se văzu îmbrăcat cu hainele sale și îşi puse în 
picioare mocasinii comozi, Robert Langdon începu să se simtă 
din nou el însuşi. 

Puțin mai târziu ieşi din hotel ducând în mână o punguţă cu 
sigla Hotelului Brunelleschi, împrumutată de la portar, în care 
pusese fragilul obiect. Seara era neobișnuit de caldă, sporind 
senzaţia de ireal pe care o simţea străbătând Via dei Calzaiuoli, 
spre Palazzo Vecchio. 

Când ajunse, intră în biroul personalului de securitate, unde 
numele său era trecut pe lista vizitatorilor Martei Alvarez. 
Paznicul îl îndrumă către Sala celor Cinci Sute, care era şi astăzi 
un furnicar de turiști. Langdon fusese punctual şi se aştepta ca 
Marta să-l întâmpine la intrare, însă ea nu se vedea pe nicăieri. 

— Scusi? i se adresă el unui ghid în trecere prin dreptul lui. 
Dove posso trovare Marta Alvarez? 

Omul îi oferi un zâmbet larg. 

— Signora Alvarez?! Ea nu aici! Ea are bebeluş! Catalina! Molto 
bella! 

— Ahh... che bello! replică Langdon, încântat de vestea bună 
primită. Stupendo! 

Ghidul se îndepărtă, iar el se întrebă ce să facă acum cu 
pachetul pe care îl ducea în mână. 

Hotărându-se rapid, traversă aglomerata Sală a Celor Cinci 
Sute, trecând pe sub fresca lui Vasari, şi se îndreptă spre muzeul 
palatului, ferindu-se de privirile paznicilor. 

Într-un târziu, ajunse la intrarea în micul andito al muzeului. 

Locul era cufundat în întuneric, iar trecerea era blocată de un 
cordon de protecţie pe care era prinsă o plăcuță: CHIUSO / 
ÎNCHIS. 

Langdon privi atent în jur și apoi trecu pe sub cordon, în 
încăperea întunecată. Deschise punguţa și scoase cu grijă 
pachetul delicat, îndepărtându-i cu gesturi uşoare folia din 
plastic. 

Când şi ultima folie căzu, masca mortuară a lui Dante îşi arătă 
din nou chipul. Ipsosul fragil, încă închis în punga autosigilantă, 
fusese recuperat la solicitarea lui Langdon dintr-o casetă de 
valori din gara venețiană. Masca părea să fie în stare perfectă, cu 
o singură excepţie minoră - un poem înscris într-o spirală 
elegantă pe partea din interior. 

Langdon își ridică privirea spre vitrina încărcată de ani. 
„Masca lui Dante este întotdeauna expusă cu fața spre public... 
nimeni nu va observa”. 

Şi, cu gesturi precaute, scoase artefactul din punga 
autosigilantă. Apoi, cu infinită grijă, o puse la loc pe suportul din 
interiorul vitrinei. Masca se așeză perfect pe cadrul ei familiar 
din catifea roşie. 

Închizând vitrina, Langdon rămase o clipă nemișcat, privind 
chipul palid al lui Dante — o prezenţă fantomatică în mica sală 
întunecată. 

Înainte de a ieşi, îndepărtă discret cordonul de protecţie, 
stâlpişorii de susținere şi plăcuţa. Apoi, traversând galeria, se 
opri lângă un ghid, o tânără femeie. 

— Signorina? Luminile de deasupra măştii mortuare a lui 
Dante ar trebui aprinse. Pe întuneric este foarte greu de văzut. 

— Îmi pare rău, spuse tânăra, dar sala aceea este închisă. 
Masca lui Dante nu se mai află aici. 

— Ciudat! exclamă Langdon prefăcându-se mirat. Eu tocmai 
am admirat-o. 

Pe chipul femeii se aşternu o expresie de confuzie. 

Și în timp ce ea o luă la fugă spre andito, el ieși din muzeu, fără 
să mai spună nimic. 


650 


EPILOG 


La zece mii de metri deasupra vastei întinderi a Golfului 
Biscaya, cursa Al Italia spre Boston zbura spre vest într-o noapte 
cu lună. 

La bordul ei, Robert Langdon era absorbit în lectura unui 
exemplar al Divinei Comedii. Ritmul sacadat al strofelor în terza 
rima şi huruitul monoton al motoarelor aeronavei îi induseseră o 
stare aproape hipnotică. Versurile lui Dante păreau să sară din 
pagină, vibrându-i în inimă de parcă ar fi fost scrise special 
pentru el, exact în acel moment. 

Esenţa poemului, îşi aminti el, nu viza atât chinurile iadului, 
cât mai degrabă forța spiritului uman de a face față oricărei 
provocări, oricât de dificile. 

Dincolo de fereastră răsărise luna plină, argintie şi 
strălucitoare, ascunzând vederii toate celelalte corpuri cerești. 
Langdon privi în zare pierdut în gânduri, rememorând tot ce se 
întâmplase în aceste ultime zile. 

„Cele mai întunecate cotloane ale iadului sunt rezervate 
pentru cei care își păstrează neutralitatea în vremuri de criză 
morală”. Niciodată până acum semnificația acestor cuvinte nu i 
se păruse atât de limpede: „În perioade tulburi nu există păcat 
mai mare decât lipsa de acțiune”. 

lar Langdon ştia că și el, la fel ca alte milioane de oameni, se 
făcea vinovat de acest păcat. Când venea vorba despre situația 
lumii în general, negarea devenise o veritabilă pandemie. Acum 
însă, îşi făgădui să nu uite niciodată acest lucru. 

În timpul zborului, Langdon se gândi la cele două femei 
curajoase aflate acum la Geneva, într-o confruntare directă cu 

viitorul și cu complexităţile unei lumi în schimbare. 

Dincolo de hublou, un strat de nori apăruse la orizont, 
înaintând lent pe bolta cerului, până ce acoperi luna şi-i stinse 
lumina argintie. 

Robert Langdon se lăsă pe spate în scaun, spunându-și că era 
timpul să tragă un pui de somn. 

Când stinse lumina de deasupra capului, îşi mai întoarse o 
dată privirea spre cer. Afară, în întunericul recent aşternut, 
lumea fusese deja transformată. Cerul devenise o scânteietoare 
broderie de stele. 

pentru abilitatea cu care a condus mai multe discuţii, în mai 
multe țări şi pe mai multe subiecte decât aş putea şti eu. Pentru 
talentul și pentru energia ei îi voi fi mereu recunoscător. 

Întregii echipe de la Doubleday pentru entuziasmul, 
creativitatea şi eforturile depuse pentru cărțile mele, cu 
mulțumiri speciale către Suzanne Herz (pentru că poartă atât de 
multe pălării, și le poartă atât de bine), Bill Thomas, Michael 
Windsor, Judy Jacoby, Joe Gallagher, Rob Bloom, Nora Reichard, 
Beth Meister, Maria Carella, Lorraine Hyland; apreciez, de 
asemenea, neobositul sprijin acordat de Sonny Mehta, Tony 
Chirico, Kathy Trager, Anne Messitte și Markus Dohle. 
Incredibililor angajaţi ai departamentului de vânzări de la 
Random House... sunteți de neegalat. 

Înţeleptului meu consultant Michael Rudell, pentru instinctele 
sale desăvârşite în toate privinţele, mici şi mari deopotrivă, şi 
pentru prietenia sa. 

Indispensabilei mele asistente, Susan Morehouse, pentru 
amabilitatea și vitalitatea ei; în lipsa ei, totul se transformă în 
haos. 

Tuturor prietenilor mei de la Transworld, în special lui Bill 
Scott-Kerr pentru creativitatea, sprijinul și încurajările sale, şi lui 
Gail Rebuck pentru superbele ei abilități de lider. 

Editorului meu italian Mondadori, îndeosebi lui Ricky 
Cavallero, Piero Cusani, Giovanni Dutlo, Antonio I'Yancliini și 
Claudia Scheu; editorului meu turc, Altin Kitaplar, și mai cu 
seamă lui Oya Alpar, Erden Heper și Batu Bozkurt, pentru 
ajutorul oferit în privinţa unor destinații din această carte. 

Excepționalilor mei editori din lumea întreagă, pentru 
pasiunea, devotamentul și eforturile lor. 

Pentru managementul impresionant al cartierelor generale de 
traducere din Londra şi Milano, lui Leon Romero-Montalvo și 
Luciano Guglielmi. 

Strălucitei dr. Marta Alvarez González pentru că a petrecut 
atât de mult timp împreună cu noi în Florenţa şi pentru că a 
insuflat o nouă viaţă artei şi arhitecturii orașului. 

Inegalabilului Maurizio Pimponi, pentru toate eforturile de a 
ne asigura o şedere excelentă în Italia. 

Tuturor istoricilor,  ghizilor şi specialiştilor care cu 
generozitate au petrecut timp alături de mine la Florenţa şi 
Veneţia, împărtășindu-mi cunoştinţele lor: Giovanna Rao și 
Eugenia Antonucci de la Biblioteca Medicea Laurenziana, Serena 
Pini și personalul de la Palazzo Vecchio; Giovanna Giusti de la 
Galeria Aflizi; Barbara Fedeli de la Baptisteriu şi de la Il Duomo; 
Ettore Vito și Massimo Bisson de la Bazilica San Marco; Giorgio 
Tagliaferro de la Palatul Dogilor; Isabella di Lenardo, Elizabeth 
Garroll Consavari şi Elena Svalduz în Veneţia; Annalisa Bruni şi 
personalul de la Biblioteca Nazionale Marciana; și tuturor 
celorlalți pe care nu i-am menţionat în această listă scurtă le 
adresez mulţumirile mele sincere. 

Rachel Dilllon Fried şi Stephanie Delman de la Sanford J. 
Greenburger Associates pentru tot ce fac aici şi peste hotare. 

Excepţionalilor dr. George Abraham, dr. John Treanor și dr. 
Bob Helm pentru aportul lor ştiinţific. 

Primilor mei cititori care au pus mereu lucrurile în perspectiva 
corectă: Greg Brown, Dick şi Connie Brown, Rebecca Kaufman, 
Jerry şi Olivia Kaufman şi John Chaflee. 

Specialistului web Alex Cannon care împreună cu echipa de la 
Sanborn Media Factory au menţinut lucrurile în mişcare în 
lumea online. 

Lui Judd și Kathy Gregg pentru că mi-au oferit găzduire la 
Green Gables în perioada în care am scris ultimele capitole ale 
acestei cărți. 

Superbelor resurse online oferite de Princeton Dante Project, 
Digital Dante la Columbia University și World of Dante. 

